
CUVÂNT ÎNAINTE 


Încă în vremurile de demult, când statele; apusene mai 
treceau drept teritoriu al Uniunii, când apele uriaşelor fluvii nu 
erau încă brăzdate de corăbii cu abur, legăturile comerciale cu 
interiorul ţării fiind întreţinute doar de bărci-cu-chilă şi de flaturi!, 
denumite foarte potrivit şi „Arce”, pe una din numeroasele insule 
de pe Mississippi, anume „Stack” sau „Crowsnest Island” - sau 
numărul Nouăzeci şi patru, cum i se zice acum - se înjghebă un 
cuib de tâlhari, care nu numai că ucideau şi prădau tot ce le 
venea la îndemână, dar înfiinţaseră şi o fabrică de bani, tipărind 
bancnote false pe care le răspândeau pe întreg teritoriul 
apusean. Legile nu erau destul de aspre şi nu apărau îndestul pe 
locuitorii Uniunii, aşa că „Backwoodsmenii “ erau siliţi să ia ei 
înşişi cuvenitele măsuri de apărare. 

Intr-o ţară unde un sfert din întreaga populaţie se află 
întotdeauna pe drum, e foarte greu, dacă nu chiar imposibil, să 
descoperi o crimă, deoarece, dacă nu te ajută întâmplarea, rar ai 
alte dovezi decât faptul că omul pe care-l cauţi nu mai este. Nici 
chiar rudele sale cele mai apropiate nu-l plâng, căci numai la 
moartea lui nu se gândesc. Şi-l închipuie plecat undeva, după 
vreo afacere în Texas sau în altul din statele cele noi şi speră că, 
mai devreme sau mai târziu, îl vor vedea întors acasă. 

Orice crimă are însă marginile ei. Rămânând nepedepsiţi, 
tâlharii deveniseră din ce în ce mai agresivi, ceata se înmulţise 
peste măsură, aşa că, până la urmă, descoperirea lor s-a 
înfăptuit. Intre timp în Arkansas şi în Texas se organizaseră aşa- 
numitele „Uniuni ale orânduitorilor*“ care atacară colonia de 
bandiți de pe insula învecinată, pedepsind atât de îngrozitor pe 
cei vinovaţi, încât cei ce nu au fost prinşi şi ucişi şi-au luat lumea 
în cap, izgoniți în cele mai depărtate colţuri ale Americii. O parte 
din aşa-numita „Bandă a lui Morrell” era în strânsă legătură cu 


1 Flat-boot - barcă mare cu fundul plat. 

> Backwoodsman - colonist din pădurile seculare ale Americii de 
Nord. 

3 „Uniunile de orânduitori” erau asociaţii de voluntari înfiinţate din 
iniţiativă privată în noile state americane înainte de stabilirea organelor 
de guvernământ locale. Aveau ca scop apărarea ordinii, prevenirea 
crimelor şi instaurarea justiţiei. 

aceşti pirați de pe fluviu. Morrell însuşi fu prins şi, dacă nu mă 
înşel, trimis la puşcărie pe viaţă. Cei ce căzură însă în mâinile 
„Backwoodsmenilor” nu mai apucară să zacă în puşcărie. 

A fost o zi sângeroasă care a pus capăt pentru totdeauna 
tâlhăriilor acestora. 

Acţiunea povestirii mele, în care am descris, pe cât am putut, 
viaţa reală a acestor bandiți, se desfăşoară în oraşul Helena şi în 
împrejurimile sale. Adevărata insulă însă de care e vorba, se afla 
ceva mai în aval decât cea care poartă numărul Şaizeci şi unu. 

1 
BĂTRÂNUL FERMIER 


Acolo unde Wabashul desparte cele două state frăţeşti, Illinois 
şi Indiana, îndreptându-şi undele limpezi către fluviul Ohio, de 
unde încep să alunece printre ţărmuri stâncoase şi abrupte, 
printre verzi păşuni de munte şi prerii pline de flori sau pe sub 
umbrele severe şi solemna tăcere a codrului sumbru, de-a 
curmezişul a mii de colţuri paşnice, spre a murmura şi plescăi, a 
se juca şi hârjoni cu papura sau, ici şi colo, cu câte o tufă de 
sălcii, când lunecând încet şi tacticos peste pietrişul rotund şi 
peticele verzi de iarbă, când repezindu-se încrâncenate şi 
furioase către mijlocul albiei, de unde, prinse de curentul opus, 
trimit mici valuri ce sclipesc şi scânteiază - acolo, în primăvara 
anului 184... pe o coamă de deal împădurită, se aflau doi bărbaţi, 
ale căror puşti zăceau azvârlite în iarba bogată de alături. Dealul 
acesta se împotrivea dinspre miazăzi curgerii apei şi o silea să 
dea, vâjâind şi zbătându-se, înapoi; aşa că ea o lua pe de lături şi 
nu izbutea nici cu plescăitul ei linguşitor şi nici cu năvala valurilor 
mânioase să înduplece matahala aceasta ţeapănă să cedeze 
măcar o palmă de loc din moşia sa. 

Unul din cei doi bărbaţi era încă tânăr, voinic, să tot fi avut 
douăzeci şi trei sau douăzeci şi patru de ani, iar după portul lui ai 
fi zis că-i mai degrabă marinar decât vânător. Pe părul său blond 
şi creţ purta o pălărioară uşoară şi fudulă din muşama, cu o 
panglică de jur împrejur, care flutura fără astâmpăr în vânt. 
Haina albastră de marinar înfăşură nişte umeri de care nici 
Hercule nu s-ar fi ruşinat, iar cămaşa roşie de lână avea în jurul 
gâtului o legătură neagră de mătase. Pantalonii croiţi din pânză 
albă de doc erau ţinuţi de o curea îngustă şi bine strânsă, de 
care era prinsă şi teaca de piele cu un cuţit simplu, marinăresc. 

Că totuşi, se simţea acasă la el şi în sânul pădurilor, lucrul ăsta 
îl dovedeau mocasinii atât de meşteşugit lucraţi pe care îi purta 
în picioare, precum şi vânatul doborât de mâna lui şi anume un 
urs tânăr, impunător, care zăcea acum la picioarele sale, întins 
pe iarba plină de sânge. Alături veghea un câine de vânătoare, 
mare, cu dungi negre şi cenuşii, cu ochii mereu aţintiţi asupra 
vânatului. Limba care-i atârna încă, respiraţia precipitată a 

animalului, ba chiar şi o rană destul de mare în carnea umărului 
stâng, din care încă mai picura sânge, dovedeau cât de 
anevoioasă fusese vânătoarea asta pentru el şi cât de 
costisitoare biruinţa asupra acestui duşman mai puternic. 

Cel de-al doilea vânător, un bătrân de vreo şaizeci de ani, era 
fără îndoială mai prejos decât tovarăşul său mai tânăr, în ce 
priveşte vigoarea şi puterea, totuşi nici una din mişcările sale nu- 
i trăda vârsta înaintată. Ochii săi aveau încă focul tinereţii iar pe 
obraji lucea acelaşi roşu aprins care vădeşte sănătatea. După 
obiceiul vechilor colonişti din pădurile seculare ale Americii, 
purta o cămaşă vânătorească de bumbac cu franjuri, nişte 
Leggins* de piele şi încălțări grosolane. În cureaua pantalonilor 
însă, în locul cuţitului îngust, marinăresc, pe care îl purta 
tovarăşul său, avea o lamă grea, ascuţită, un aşa-zis cuţit 
„Bowie”, iar pătura făcută sul îi atârna peste umăr, legată cu o 
fâşie de rafie. 

Se vede că, după atâta osteneală, vânătorii se lungiseră şi ei 
în iarbă, vrând să se odihnească puţin. Şi în timp ce, sprijinindu- 
se în cotul drept, urmărea cum apune soarele, bătrânul rupse 
deodată tăcerea. 

— Tom, zise el, nu trebuie să rămânem prea mult aici. Soarele 
a început să apună şi cine ştie cât mai avem de mers până să 
ajungem la fluviu! 

— Nu-ţi fie teamă, Edgeworth, răspunse tânărul întinzându-şi 
mădularele şi privind de sub umbra rămurişului spre înaltul 
cerului care le zâmbea. De partea cealaltă, unde se văd dungile 
acelea luminoase, curge Wabashul. Nu ne-au mai rămas de făcut 
nici măcar o mie de paşi şi Flat-boatul, oricâtă bunăvoință ar 
avea, tot nu poate să fie aici astă-seară. Cum se întunecă, 
trebuie să tragă undeva la mal, căci nici Dumnezeu, cu toate 
ostile lui de îngeri împreună, n-ar fi în stare, pe întunericul ăsta, 
să se ferească de mulţimea de snaguri” şi de trunchiuri de 
copaci, cu care e împănat fluviul. Şi apoi, de unde i-am lăsat noi 
şi până aici, mai au de străbătut cel puţin cincisprezece mile, pe 
când noi am întretăiat cotul pe care îl face fluviul. 

— Parcă ai cunoaşte bine meleagul ăsta? zise bătrânul. 

— Cred şi eu, răspunse gânditor celălalt. Am vânat doi ani 
întregi pe aici şi ştiu fiecare pom şi fiecare pârâu. Era pe timpul 


t Leggins - jambiere. 
> Snag - crengi sau rădăcini de copaci care îngreunează sau 
periclitează navigația fluvială. 


când îl cunoscusem pe Dickson, cu goeleta căruia am plecat mai 
târziu în Brazilia. Bietul de el nu s-ar fi gândit niciodată că va 
avea parte de o moarte atât de groaznică! 

— Nu mi-ai povestit asta niciodată. 

— Poate am s-o fac astă-seară. Până una alta eu zic să 
poposim aici şi, cum o crăpa de ziuă, să mergem şi să aşteptăm 
la mal până ce soseşte şi Flatul nostru. 

— Toate bune, dar cum ducem vânatul? Chiar dacă nu e prea 
departe până acolo, totuşi am avea destul de cărat. 

— Nici gând! Lăsăm totul aici, răspunse tânărul ridicându-se şi 
strângând şi mai tare cureaua. Dacă flăcăii vor să mănânce 
carne de urs, apoi să vină ei singuri să şi-o ia. 

— Dar dacă trec mai departe, fără să oprească? 

— Nici vorbă de aşa ceva! zise Tom; şi apoi Bill, cârmaciul, ştie 
că trebuie să ne aştepte prin părţile astea, în caz că nu am fi 
sosit înaintea lor. Aşa că n-avem de ce să ne temem că s-ar 
putea să rămânem pe aici. Ei drăcie! Că doar corabia n-are să 
plece fără căpitanul ei! 

— Prea bine! zise bătrânul Edgeworth, urmând pilda 
tovarăşului său mai tânăr şi pregătindu-se de plecare. Atunci 
propun să tăiem mai întâi coastele şi câteva bucățele mai bune, 
să atârnăm restul aici şi să pornim devale, la stânga, unde, dacă 
ne luăm după înfăţişarea copacilor, trebuie să fie un pârâu. Căci 
de apă proaspătă avem neapărată nevoie la noapte! 

Intrucât măsurile acestea de prevedere erau obligatorii, cei doi 
bărbaţi se puseră pe treabă, vrând să se mai folosească de 
lumina zilei. Aflară pârâul şi, în preajma lui, o sumedenie de 
crengi şi ramuri uscate, o bună parte din ele fiind putrezite pe 
jumătate. Totuşi, cele mai multe erau destul de bune pentru un 
foc de tabără şi, foarte curând, coastele ursului împuşcat sfârâiră 
pe jarul ce se făcuse, în timp ce vânătorii stăteau întinşi pe 
păturile lor, cu ochii aţintiţi asupra flăcărilor. 

După cum a putut înţelege şi cititorul din convorbirea lor, cei 
doi oameni făceau parte din pasagerii unui Flat-boat care plecase 
de la ferma lui Edgeworth, aşezată lângă fluviul Wabash, cu o 
încărcătură de whisky, ceapă, mere, şuncă de cerb afumată, 
piersici uscate şi porumb, spre New Orleans sau oricare alt punct 
de debarcare, unde sperau să-şi poată vinde în condiţii 
avantajoase produsele lor. Bătrânul Edgeworth, un bogat fermier 
din Indiana, proprietarul vasului şi al încărcăturii, avea cu dânsul 
şi o însemnată sumă de bani, urmând ca într-unul din oraşele din 

sud, poate chiar la New Orleans, să cumpere alte mărfuri pe care 
să le ducă cu sine în localitatea lui de reşedinţă, situată într-o 
regiune mai izolată. Se stabilise abia cu doi ani în urmă pe 
malurile Wabashului, venind de la Miami, din statul Ohio. Nu se 
simţise însă prea bine acolo, din pricină că populaţia mereu 
crescândă a oraşului izgonea şi îndepărta vânatul. Şi omul nostru 
tot mai voia „când şi când”, cum spunea el, să vadă o urmă mai 
acătării în pădure, ca să nu cadă cu totul în braţele melancoliei. 

La rândul său Tom, înrudit pe departe cu primul şi rămas 
orfan, nutrea şi el, de câţiva ani, dorinţa de a se stabili pe 
malurile Wabashului. Pe neaşteptate îşi schimbase intenţiile şi, 
întâlnindu-l întâmplător pe bătrânul Dickson, un bun prieten din 
tinereţe al tatălui său, se întorsese iar la îndeletnicirea 
marinărească. 

Se îmbarcase atunci la Cincinnati pe goeleta construită de 
Dickson, care ducea o încărcătură de cereale din teritoriile 
nordice, spre New Orleans unde, după vânzarea lor, avea să 
încarce marfă pentru Havana, pentru ca apoi să navigheze o 
vreme pe coastele sudice ale Americii, până când, aşa cum 
amintise mai devreme Tom, soarta maşteră îl nimerise şi pe el. 

Deşi nu se întorsese decât de puţină vreme din peregrinările 
sale de-a lungul şi de-a latul pământului, totuşi, i se păru că 
acasă nu găseşte nimic care să-l poată hotărî să se stabilească 
într-un loc. De aceea se alătură numaidecât şi cu plăcere lui 
Edgeworth, în călătoria acestuia pe meleagurile sudice ale 
fluviului şi dovedea o atât de mare indiferenţă faţă de posibila 
desfăşurare a viitorului său, încât Edgeworth însuşi clătina 
deseori din cap. Arătându-i că ar fi vremea ca şi el să se întoarcă 
odată acasă şi să devină un fermier de ispravă. Altfel, în mijlociii 
atâtor tovarăşi care-şi irosesc pe mare viaţa, fără grija zilei de 
mâine şi fără nici un rost, prea s-ar sălbătici şi s-ar pierde. 

Pentru a înviora oarecum monotonia unei călătorii cu Flatul, se 
hotărâseră, acolo unde fluviul făcea o cotitură foarte mare, să 
sară pentru câtva timp pe țărm, luând puştile cu ei şi, spre 
norocul lor, împuşcaseră numaidecât o sălbăticiune de toată 
frumuseţea. In răstimpul acesta corabia, silită să înainteze 
urmând toate meandrele fluviului, îşi continua călătoria ei 
înceată, sub supravegherea a cinci Hosiers$, dusă către miazăzi 
de apele fluviului. 

— Aşa îmi place să trăiesc în pădure, zise Tom după o tăcere 


€ Hosier - poreclă dată locuitorilor statului Indiana. 

mai îndelungată, întinzându-se pe pătură şi privind la crengile 
care ardeau, luminate de jăratecul de dedesubtul lor. Aşa se mai 
poate trăi. Costiţe de urs şi vreme frumoasă. Ne mai lipseşte 
doar puţintică miere Dar, la urma urmei, carnea asta tânără e 
bună şi fără miere. Fulgere şi tunete! Uneori, când zăceam lungi! 
Pe punte, cum stau aici sub copacii aceştia atât de minunaţi şi 
priveam pe cer la stelele din înălţimi, deodată simţeam cum mă 
apucă dorul de acasă - ce să-ţi spun Edgeworth - ştii ce 
înseamnă dorul de acasă? 

— Dorul de acasă? Nu! răspunse bătrânul oftând, în timp ce 
punea praf de puşcă în armă, acoperindu-i apoi închizătorul cu 
basmaua ce o purta la gât şi punând-o apoi jos, alături de dânsul. 
Lucrul ăsta nu, dar alte doruri am avut destule... Mai bine să nu 
vorbim de ele; n-aş vrea să-mi stric seara. Dar parcă voiai să-mi 
povesteşti ce s-a întâmplat în Brazilia cu Dickson sau cum zici că 
îl mai chema? 

— Ei, dacă asta poate să te amuze puţintel, mormăi Tom, apoi 
înseamnă că ai gusturi ciudate! Dar, aşa suntem noi oamenii! 
Preferăm să auzim lucruri triste despre alţii decât lucruri vesele 
despre noi înşine. Dar, în sfârşit: povestea mea e destul de 
scurtă. 

Tocmai ne strecurasem prin gura unui fluviu oarecare, San 
Jose şi ne gândeam să vindem indigenilor şi proprietarilor de 
plantaţii încărcătura noastră de whisky, făină, ceapă şi vase de 
cositor, cu care - mai ales cu acestea din urmă - nădăjduiam să 
facem o afacere bună. Cum, din pricina înserării, nu izbutisem să 
ajungem la o anumită plantație, cu o frânghie solidă ne-am 
priponit corăbioara de un palmier, care nu se afla prea departe 
de țărm, ne-am gătit fiertura care însemna hrana noastră, ne-am 
acoperit cu plasele ce trebuiau să ne apere de țânțari şi ne-am 
culcat. 

Nimănui nu-i trecu prin cap să puie o santinelă sau să ia vreo 
măsură de prevedere. Socoteam că pe aici nu ne păştea nici o 
primejdie şi că nu ni se poate întâmpla nimic. 

Nu ştiu cât de târziu era când Dickson, care dormea alături de 
mine, mă înghionti, întrebându-mă dacă nu aud nimic. 

Fără să mă trezesc bine, mi se pare că i-am răspuns printr-un 
mârâit şi l-am drăcuit, spunându-i să mă lase în pace. Apoi am 
adormit iar, când, deodată, simţii că iar mă scutură, de data asta 
însă destul de nepoliticos, apucându-mă de umăr şi şoptindu-mi 
cât mai încet cu putinţă: „Trezeşte-te, Tom! Trezeşte-te! Pe mal 

se petrece un lucru necurat!” - „Păzea!” am tipat atunci, sărind 
în sus. Abia atunci mi-au venit în gând diavolii roşcaţi şi-mi 
spuneam că s-ar putea ca ei să aibă şi pe acolo aceleaşi 
slăbiciuni pe care le au şi sălbaticii noştri. Şedeam acum unul 
lângă altul, fiecare acoperit de plasa lui împotriva ţânţarilor şi 
pândeam cu urechea dacă nu cumva prindem vreun zgomot, 
care să ne dea de bănuit. Şi deodată îl văzui pe Dickson sărind 
de la locul lui şi strigând: „Săriţi, oameni buni, aici sunt ticăloşii!” 
Şi, în timp ce eu îmi căutam repede cuțitul pe care nu-l puteam 
găsi, Dickson se pare că se poticnise, încurcându-se în reţeaua 
subţire a plasei împotriva ţânţarilor. Am auzit cum sare cineva pe 
punte şi, când mi-am întors privirea într-acolo, am zărit două 
făpturi întunecate, alunecând ca nişte umbre peste bord şi 
aruncându-se asupra lui. 

In momentul acela, nu ştiu cum, îmi veni la îndemână o spiţă 
de la o roată, de care ne slujisem cu o seară înainte. Era singura 
armă ce ne putea fi de folos. Am ridicat-o cu iuţeala fulgerului, 
am strigat către ceilalţi: 

— Mai aveam trei marinari şi un băiat la bord - să taie frânghia 
de care era prinsă corabia şi i-am pocnit în cap pe cei doi tâlhari 
negricioşi, care în aceeaşi clipă săriră, sau mai bine zis, căzură 
peste bord; căci, pe reteveiul meu am găsit în dimineaţa 
următoare sânge şi resturi de creier. 

In timp ce şi ceilalţi oameni încă pe jumătate adormiţi apărură 
împleticindu-se, băiatul îşi păstrase sângele rece şi cu o secure 
care atârna acolo din întâmplare tăiase frânghia, aşa că în clipa 
următoare goeleta, luată de reflux, porni în josul apei. 

Alţi doi dintre marinari, Meiers şi Howitt, m-au încredinţat mai 
târziu că şi ei cotonogiseră alte cinci secături care rămăseseră 
agăţate de marginile corăbiei. Nu ştiu însă dacă e adevărat. 
Sărmanul nostru căpitan fusese însă omorât. Pieptul lui era 
străpuns de o suliță şi căpătase o lovitură de măciucă în cap. 
Când am ajuns în sfârşit la celălalt țărm şi am putut iar să 
răsuflăm, l-am găsit ţeapăn şi fără viaţă, zăcând pe punte. 

— Şi ce s-a ales de încărcătură? 

— Am vândut-o chiar în săptămâna aceea. După care am luat 
nişte mărfuri foarte căutate la noi, le-am încărcat pe „Charlotte”, 
aşa se numea goeleta şi, după patru luni de zile, am acostat 
teafăr şi odihnit la Charlestown, unde locuia văduva lui Dickson. 
Biata femeie şi-a jelit cât a putut bărbatul, dar banii pe care i-am 
adus au mai mângâiat-o puţintel. Oricum, după patru săptămâni 

s-a căsătorit cu proprietarul unei plantaţii din vecinătate. Aşa e 
ursita! 

— Cel puţin femeia asta a aflat unde i-a rămas bărbatul, şopti 
ca pentru sine bătrânul. Ştia că e mort, ştia şi cum murise. Câţi 
părinţi însă nu-şi aşteaptă luni şi ani de zile copiii, îşi închipuie că 
în fiecare străin ce trece pe uliţă, în fiecare călător care bate 
noaptea la uşa lor, văd chipul iubit, mult aşteptat, pentru ca în 
cele din urmă să-şi mărturisească sieşi că aceştia sunt morţi - 
morţi de foarte multă vreme şi că vreun rechin sau vreun lup le-a 
sfârtecat hoiturile sau le-a ros oasele. 

— Ei, Doamne, zise Tom, în timp ce punea pe foc câteva 
cioturi, e o poveste veche! Câţi nu se prăpădesc, singuri-singurei 
în pădurile astea, fără să mai socotim pe cei înghiţiţi de ape şi 
despre care rudele lor nu mai aud nimic sau doar la cine ştie ce 
răstimp. Câte mii nu se pierd călătorind pe mare! Nimeni nu 
poate schimba nimic şi nici eu măcar nu m-am străduit să 
socotesc de câte ori am fost în primejdie de moarte. 

— Se întâmplă totuşi ca uneori ei să se întoarcă la ai lor, zise 
bătrânul puţin mai vesel. Când aceştia îi socotesc de-acum morți 
de-a binelea, ei bat deodată la uşa casei părinteşti pe care de 
atâta amar de vreme n-au mai văzut-o, deşi au dorit-o atât de 
fierbinte şi părinţii, plângând, dar vărsând lacrimi de bucurie, îşi 
deschid braţele pentru a primi la sânul lor pe copilul nesupus şi 
totuşi atât de drag! 

— Da, răspunse Tom destul de nepăsător, asta nu se întâmplă 
prea des. Vapoarele înghit astăzi nenumărate vieţi omeneşti. Le 
înghit cu droaia! Dar văd că ţi-a alunecat pătura şi ai rămas 
descoperit, zise el deodată, reluându-şi locul de adineauri. Ce-i 
drept, noaptea e călduroasă, dar nu prea e sănătos să te culci pe 
pământul jilav. 

— Sunt obişnuit, răspunse bătrânul, cu totul adâncit în 
gândurile sale tulburi. 

— Chiar dacă eşti obişnuit, pătura e aici ca să te foloseşti de 
ea! 

— Se vede treaba că acolo unde m-am întins erau niscaiva 
rădăcini sau chiar pietre - simţeam că îmi apăsa umerii ceva. De 
aceea m-am şi dat la o parte. 

— Putem să ne convingem foarte uşor, zise Tom cu 
bunăvoință. De altfel ar fi mult mai nimerit să ne facem un 
culcuş dintr-o grămadă de frunze uscate, decât să ne culcăm pe 
pământul ăsta uscat şi tare. Ridică-te puţintel şi, într-un sfert de 

ceas, totul are să fie gata. 

Edgeworth se ridică şi se apropie de flacăra ce pâlpâia, 
împingând spre ea cu piciorul câţiva buşteni pe jumătate arşi, 
care alunecaseră de o parte. Intre timp, Tom ridicase pătura 
începând să caute rădăcinile ascunse dedesubtul ei. 

— Să le ia naiba, începu el să râdă. Cred şi eu că nu te poţi 
odihni cumsecade. Dedesubt era un maldăr întreg de oase de 
cerb şi nu de rădăcini! Cum de n-am văzut asta mai degrabă? Şi 
zicând acestea, zvârli oasele înspre focul aprins, apoi începu să 
adune cu mâinile şi cu picioarele frunzişul presărat de jur 
împrejur până ce izbuti să facă un strat moale pe care să se 
poată dormi. Aşternu apoi pătura deasupra, mai puse câteva 
crengi uscate în preajma focului, pentru la noapte, îşi scoase 
mocasinii, se dezbrăcă de haină pe care apoi şi-o trecu doar 
peste umeri şi se întinse cât era de lung pe pătură, vrând să 
doarmă câteva ceasuri în aşa fel, încât să nu piardă corabia care 
trebuia să sosească în dimineaţa următoare. 

Edgeworth, dimpotrivă, ridicase unul din oasele azvârlite în 
preajma lui şi îl privea cu o atenţie de care un asemenea obiect 
nu se prea bucură de obicei. 

— Ei - nu eşti ostenit? îl întrebă în sfârşit tovarăşul său de 
drum, care voia să se culce. Lasă mortăciunile alea şi culcă-te 
mai bine. Acuşi, acuşi se luminează de ziuă fără să ne dăm 
seama. 

— Astea nu sunt oase de cerb, Tom, zise bătrânul, aplecându- 
se spre flacără, pentru a vedea mai bine osul pe care îl ţinea în 
mână. 

— Ei, atunci sunt de urs sau de lup, mormăi Tom cu limba 
împleticită şi aproape adormit. 

— Urs? Tot ce se poate, răspunse gânditor bătrânul. Da, s-ar 
putea să fie de urs. Totuşi, nu ştiu cum, dar mie mi se pare că e 
un os de om... 

— Dă-i un picior în burtă câinelui, să nu mai scurme cu 
ghearele pământul, strigă supărat marinarul. Oase omeneşti... 
din partea mea să fie şi aşa; numai că ce caută oasele 
omeneşti... şi deodată sări sprinten şi treaz de-a binelea de pe 
pătura lui, privind încruntat şi cu teamă copacii din preajmă. 

— Ce e cu dumneata? întrebă speriat Edgeworth. Ce ai? 

— Să mă ia dracu, răspunse gânditor Tom, continuând să 
privească speriat în jurul lui, dacă nu cred... 

— Ce crezi? Ce ţi s-a întâmplat? 

— Să fie cu adevărat un os omenesc? 

— Aşa îmi vine să cred. Pare să fi fost coapsa unui om. Căci 
pentru un cerb e prea mare, iar pentru un urs e prea lung. Dar ce 
e cu dumneata? 

Tom se grăbi să-şi încalţe mocasinii şi sări iarăşi în picioare. 

— Dacă ăsta e os omenesc, atunci ştiu al cui era. Eu însumi l- 
am acoperit cu crengi şi cu frunze, atunci când l-am descoperit. 
Din pricina asta erau aici atâtea lemne pe jumătate putrede, 
îngrămădite la un loc. Într-adevăr, ăsta e locul şi ăsta e stejarul 
sub care i-am săpat groapa. Crucea - nodul ăsta care iese în 
afară - l-am făcut eu însumi cu tomahawkul meu, încercând să 
cioplesc o cruce în trunchiul copacului. Sărmanul om... 

— De ce a murit şi cine era el? 

— Cine era el, numai Dumnezeu ştie; eu nu! Dar a avut parte 
de o moarte jalnică. Un marinar a cărui corabie se afla acolo jos, 
unde aşteptăm să sosească mâine şi corabia noastră, l-a omorât 
ca pe un lup; şi asta doar pentru câţiva dolari! 

— Ingrozitor! zise bătrânul şi se întinse iar pe pătura lui, 
punând lângă el osul, în timp ce Tom îşi reluă şi ei locul pe care-l 
părăsise, sprijinindu-şi capul în mâini. 

— Căutam stupi de albine, începu să povestească Tom, privind 
ţintă în pământ şi cu totul covârşit de vechi amintiri, când Bill... 

— Marinarul? întrebă Edgeworth. 

— Nu el, ci nenorocitul acela, răspunse Tom. 

— Şi cum îl mai chema? 

— Nu şi-a spus niciodată numele celălalt; de altfel nici n-am 
stat mai mult de patru zile împreună; dar, după cât am înţeles, 
era de prin Ohio. Bill lăsase să se înţeleagă că avea câţiva dolari 
şi secătura aceea încercase în aceeaşi seară să-l provoace la un 
joc de cărţi, în timp ce noi eram adunaţi în jurul focului. Zadarnic 
însă, căci Bill nu voia să joace. Lucru care-l întărâtase pe 
nemernicul acela. Din păcate, peste câteva nopţi, nu ştiu în ce 
chip, acesta izbutise totuşi să-l ia cu el, ducându-l departe de noi. 
In aceeaşi seară ne-am oprit să înnoptăm în apropierea 
prăpastiei unde am tras astăzi mai întâi asupra ursoaicii; căci, 
plecând de la mica prerie în care ne aflam, pornisem într-acolo, 
urmărind un roi de albine. A doua zi n-am mai văzut însă pe nici 
unul din ei, iar când, pe înserate, am ajuns pe malul apei, corabia 
plecase. 

Am rămas acolo peste noapte. Trebuie să mai fie acolo un 
trunchi bătrân de sicomor, care crescuse aproape strivit între 

două stânci, neputându-se desprinde de ele; chiar în preajma lui 
am aprins focul nostru. Când, în dimineaţa următoare, am ajuns 
sus, pe bancul de nisip, atenţia ne-a fost atrasă de mulţimea 
zăganilor ce se îndreptau într-o anumită direcţie. 

— la minte, mi-a spus însoţitorul meu, un vânător din 
Kentucky, în tovărăşia căruia plecasem atunci după vânat, ţine 
minte ce-ţi zic: află că secătura aia de marinar nu se poate să nu 
se fi descotorosit de şchiop, ucigându-l! 

— Şchiop, interveni bătrânul speriat, de ce i se spunea şchiop? 

— Pentru că avea piciorul drept puţin mai scurt decât cel 
stâng, aşa că parcă şchiopăta niţeluş. Şi într-adevăr, cum suntem 
acum sus - nu pot să uit ceea ce am văzut atunci, chiar dacă ar fi 
să treacă şi o mie de ani - iată, aici zăcea trupul, iar zăganii... 
dar ce e cu dumneata, Edgeworth? Ce s-a întâmplat? Eşti... 

— Oare... şchiopul sau... Bill, cum îi spuneai dumneata - nu 
avea o cicatrice pe frunte? 

— Ba da... O cicatrice mare, roşiatică... îl cunoşteai? 

Bătrânul îşi apăsă amândouă mâinile pe frunte şi, îndurerat, se 
prăbuşi pe pătura lui. 

— Ce e cu dumneata, Edgeworth? Pentru Dumnezeu, omule, 
ce ai? strigă marinarul, sărind de la locul său, speriat de-a 
binelea. Vino-ţi în fire! 

— Cine era nenorocitul acela? 

— Copilul meu - fiul meu! răspunse plângând în hohote 
bătrânul şi îşi acoperi ochii cu degetele lui îngheţate, aproape 
moarte. N 

— Dumnezeule! izbucni Tom. Ingrozitor! Sărman, sărman 
părinte! 

— Şi nu l-ați îngropat, întrebă acesta după o lungă pauză, în 
timpul căreia se străduise să-şi vină în fire. 

— Ba da, răspunse tânărul, cu glasul stins şi plin de milă, l-am 
înhumat vânătoreşte. Nu aveam cu noi decât micile noastre 
tomahawkuri indiene, iar pământul era uscat şi vârtos - dar am 
impresia că prea te chinuiesc cu vorbele mele... 

— Povesteşte-mi mai departe - te rog - spune-mi tot ce ştii! îl 
imploră tatăl. 

— L-am culcat aici, sub stejarul ăsta şi de oriunde se găsea, 
am adus prăjini şi crengi, pentru ca nici un animal sălbatic, oricât 
ar fi el de puternic, să nu-l tulbure - căci urşii nu se ating de 
cadavre - şi cu tomahawkul meu am încercat să fac în trunchiul 
copacului o cruce. 

Edgeworth privea în pământ tăcut şi galben la faţă ca un mort. 
După o pauză scurtă şi dureroasă, se ridică în sfârşit, privi în jurul 
lui, trist şi tremurând, apoi zise şoptind: 

— Va să zică, noi stăm aici pe o groapă - groapa lui! - şi 
sărmanul, bietul meu William a trebuit să aibă un sfârşit atât de 
groaznic! Nu se cuvine însă ca oasele lui să rămână mai departe 
risipite, pradă vântului şi furtunilor. Ai să mă ajuţi să le îngrop, 
nu-i aşa, Tom? 

— Din toată inima - numai că nu avem unelte! 

— In corabie sunt două cazmale şi câteva târnăcoape. 

— Oamenii au să ne ajute. Vreau neapărat să dau fiului meu - 
fie chiar şi după atât amar de vreme - onorurile din urmă. E tot 
ce pot să mai fac pentru el. 

— Vrei să ne mutăm popasul de partea cealaltă a focului? 
întrebă Tom. 

— Crezi cumva că mi-e teamă de locul unde putrezeşte bietul 
meu copil? întrebă bătrânul. E şi asta o revedere, chiar dacă e 
una nespus de dureroasă. Credeam că voi mai avea o dată 
fericirea să-l strâng la pieptul meu şi iată că aflu osemintele lui 
risipite în pustietate. Acum însă, noapte bună, Tom - trebuie să 
fii tare ostenit din pricina eforturilor din timpul zilei, aşa că să 
dormim puţintel pentru ca zorile să ne găsească treji şi gata de 
treabă. 

Desigur că bătrânul se întinse pe pătura lui închizând ochii, 
mai mult din dorinţa de a-l cruța pe tovarăşul său mai tânăr. 
Somnul însă nu voi să coboare pe pleoapele sale împovărate de 
lacrimi şi când răcoarea dimineţii, cu adierea ei, trecu susurând 
prin vârfurile molifţilor şi stejarilor, el se ridică, înteţi flacăra 
aproape stinsă a focului şi, la lumina acesteia, începu să strângă 
osemintele risipite în jur. 

Trezindu-se, Tom începu să-l ajute în tăcere şi se apropie de 
locul unde, la vreo treizeci de paşi depărtare de flacără, ghemuit 
lângă nişte ulmi, se afla Lupu. Dar, cu toate că amândoi se 
cunoşteau foarte bine, câinele cel bătrân îl primi neprietenos, 
mârâind ameninţător. 

— Lupule, bătrâne, nu ţi-e ruşine? grăi tânărul, apropiindu-se 
de el. Puturosule, se vede treaba că visezi... şi-mi arăţi dinţii... 

Câinele însă nu voi de loc să se potolească şi mirii şi mai tare, 
dar în acelaşi timp dădea încet din coadă, ca şi cum ar fi vrut să 
spună: „Te cunosc foarte bine şi ştiu că mi-eşti prieten, dar aici 
tot nu trebuie să vii!” 

Tom se opri şi-i zise lui Edgeworth, care tocmai venea spre el: 

— Priveşte mai bine câinele ăsta - are ceva acolo în frunziş şi 
nu vrea să mă lase mai aproape. Ce poate să fie? 

Edgeworth se apropie de câine, îi dădu capul la o parte şi 
descoperi - între labele credinciosului animal - craniul fiului său. 
Şi, în timp ce îl ridica suspinând, câinele nu contenea să sară cu 
labele asupra lui, scheunând şi lătrând. 

— Câinele e deştept şi îşi dă seama că e vorba de oase 
omeneşti, glăsui marinarul. 

— Dumnezeu mi-e martor! Cred că şi cunoaşte ale cui sunt 
oasele, strigă speriat bătrânul. Bill îl crescuse de mic şi, din clipa 
când învățase să meargă, nu pleca niciodată în pădure fără să-l 
ia şi pe el. 

— Lucrai ăsta nu-i cu putinţă. Oasele n-au cum să-şi fi păstrat 
mirosul. Câţi ani are câinele? 

— Opt ani - dar nu e câine care să simtă mai bine o urmă, 
răspunse bătrânul. Lupule - vino-ncoace, zise bătrânul chemând 
câinele care continua să scheune. Vino-ncoace, cuţule - îţi mai 
recunoşti stăpânul, pe bunul tău Bill? 

Lupu se aşeză, îşi înălţă capul lunguieţ, privi plin de credinţă în 
ochii stăpânului său şi neliniştit, ridică de câteva ori când una, 
când alta din labele din faţă şi scoase deodată un urlet atât de 
jalnic şi dureros, încât bătrânul nu se mai putu stăpâni. 
Ingenunche în faţa câinelui îi trecu braţele în jurul gâtului 
acestuia şi lacrimile fierbinţi care îl podidiră, uşurară întrucâtva 
apăsarea inimii sale. In timpul acesta Lupu îi lingea şi-i mângâia 
fruntea şi obrajii, încercând de câteva ori să-şi pună laba pe 
umărul lui. 

— E absurd! zise Tom, covârşit parcă de o nelinişte ciudată. 
Câinele simte miros de rămăşiţe omeneşti şi se poartă întocmai 
ca şi când ar simţi sânge. Dacă laşi câinii lângă sânge omenesc, 
încep să se vaite şi să scoată urlete, de parcă li s-ar rupe inima 
de durere. 

— Lasă-mă să cred, Tom! se rugă bătrânul, ridicându-se 
copleşit de durere. Imi pare bine să văd, chiar la un animal, că 
păstrează amintirea unui om. Prea multe dureri ne prilejuieşte 
viaţa, ca să mai distrugem cu propriile noastre mâini şi bruma de 
mângâiere ce ni se oferă! 

O împuşcătură, venind dinspre partea unde se afla fluviul, 
întrerupse cuvântarea bătrânului. 

— Fir-ar să fie! strigă Tom. Oare să fi sosit băieţii cu Flatul? 

Abia s-a luminat de ziuă! 

— Fă-mi te rog pe plac şi strigă-i aici! îl rugă Edgeworth. 

In clipa următoare, tânărul nostru îşi şi luase arma pe umăr, 
pornind în direcţia apei. Edgeworth îngenunche la picioarele 
stejarului care, ani întregi, îşi întinsese braţele ocrotitoare peste 
rămăşiţele fiului său, rugându-se fierbinte câteva clipe, până 
când auzi cum se apropie paşii celor ce veneau acum dinspre 
corabie. Se ridică şi le ieşi înainte, întâmpinându-i hotărât şi 
liniştit. 

Odată ajuns pe malul fluviului, Tom povestise oamenilor cele 
întâmplate, aşa că aceştia, de cum sosiră, se apucară, tăcuţi şi 
cu toată seriozitatea, să pregătească groapa îngustă care trebuia 
să primească în ea osemintele tânărului dispărut. Le aşezară cu 
grijă înăuntru şi acoperiră groapa, făcând deasupra o moviliţă, 
după care, tot atât de tăcuţi ca şi înainte, luară pe umeri prada 
vânătorească pe care le-o arătase Tom, cărând-o la bordul 
corăbiei. 

— Ha, ha! îi întâmpină cârmaciul, care rămăsese pe punte, un 
bărbat cu înfăţişare sălbatică, amenințătoare, cu obrajii ciupiţi de 
vărsat şi cu lungi plete negre, atârnându-i în dezordine după 
tâmple. Carne de urs! Să-mi crape ochii dacă asta nu-i cea mai 
nimerită ispravă pe care o face bătrânul nostru căpitan în ultimii 
ani! 

— Grăbiţi-vă însă, băieţi; trebuie s-o luăm cât mai repede din 
loc. Pierdem momentul prielnic şi apa scade cu fiecare ceas. 

— Ne mai întoarcem o dată sus, zise unul din băieţi. 

— Dar ce naiba mai e acolo? 

— Sus nu mai e nimic. Vrem doar să cărăm acolo cărămizile de 
la bucătăria noastră şi, pe cât e cu putinţă, să facem cu ele o 
piatră de mormânt. 

— Ce, v-aţi prostit? Cu ce vreţi să gătim pe urmă? 

— O să luăm altele la Vincennes, zise Tom. De altfel n-are să-ţi 
strice dacă ai căra şi dumneata până sus câteva din ele! 

— Am fost tocmit să fiu cârmaci şi nu hamal! mormăi omul 
nostru, culcându-se pe punte. E o prostie că v-aţi apucat să 
răscoliţi nişte oase descoperite acolo sus şi care ar fi putrezit şi 
fără amestecul vostru! 

Oamenii nu răspunseră, ci îşi încărcară povara, urcând apoi 
clina râpoasă a malului. Cu aceste cărămizi înălţară un fel de 
monument funerar deasupra gropii, împrospătară semnul crucii, 
cioplit în scoarţa stejarului şi voiau tocmai să părăsească locul 

unde Edgeworth stăruia încă să rămână, cuprins de durere şi 
regrete. În aceeaşi clipă însă acesta se trezi din visarea lui, 
strânse mâinile oamenilor, luă puşca la umăr, chemă câinele şi 
porni în fruntea celorlalţi la vale, spre malul apei. 

După o jumătate de ceas, vâslele grele ale ambarcaţiunii pe 
care trebuiau să o împingă până în dreptul curentului începură să 
scârţâie şi să se tânguie. Astfel aceasta se urni încet către 
mijlocul fluviului, croindu-şi apoi mai departe făgaşul ei liniştit şi 
uniform. Când luntrea cea mare pluti cum trebuie în mijlocul 
curentului, oamenii ridicară vâslele şi se întinseră în voie, culcaţi 
pe scânduri, bucurându-se de cele dintâi raze ale soarelui care, 
acum, strălucea în toată splendoarea lui deasupra unei mări 
imense şi verzi de frunze. 

Ţinându-şi câinele între genunchi, Edgeworth şedea pe 
platforma din spate a vasului, privind tăcut şi îndurerat perdeaua 
copacilor ce se pierdeau din ce în ce mai mult în zare, copaci ce 
străjuiau mormântul fiului său, adumbrindu-l. 

2 
ÎNCĂIERAREA - SMART ŞI 
DAYTON 


În Helena” domneau o forfotă şi o viaţă neobişnuită. Ai fi zis că 
toată populaţia din împrejurimi se adunase aici. Se vedeau 
pretutindeni pilcuri de oameni puşi pe tocmeală, unii purtând 
cămăşile de vânătoare garnisite cu ciucuri colorați ale coloniştilor 
din pădurile seculare ale Americii, alţii - orăşeni ceva mai şlefuiţi 
- îmbrăcaţi în b/ue-jeans de culoare albastră. Gesticulau cu 
însufleţire şi vorbeau cu glas tare, ceea ce denota că aveau de 
discutat lucruri deosebite. 

Lângă Hotelul Union, unde era şi cel mai căutat birt al oraşului, 
se adunase o bună parte din mulţimea aceasta. Şi birtaşul, un 
om înalt şi slab, cu părul blond, cu umerii obrajilor proeminenţi, 
cu nasul ascuţit ieşind mult în afară, dar cu nişte ochi albaştri 
blânzi, pe scurt tipul adevăratului yankeu, de o bună bucată de 
vreme urmărise cu vizibilă plăcere forfota din faţa pragului său. E 
drept că înăuntrul hotelului erau destule de făcut şi vrednica 
stăpână a casei nu ştia de ce să se apuce mai întâi. Ajutată de un 
negru şi de celelalte slugi, se trudea să-şi mulţumească oaspeţii 
şi să pregătească aşternuturi pentru cei ce locuiau prea departe 
de Helena. Hangiul însă continua să rămână liniştit, cu totul 
nepăsător faţă de forfoteala din casă. 

Fie datorită schimbului de cuvinte, fie şi din pricina băuturilor 
spirtoase, conversațiile, la început paşnice, se înfierbântaseră din 
ce în ce mai mult. La început se auziseră nişte înjurături şi 
ameninţări izolate, răzbătând prin gălăgia obişnuită până ce, 
deodată, un țipăt şi o înghesuială sălbatică dovediră că, în 
sfârşit, interveniseră şi actele de violenţă pe care birtaşul, 
urmărind totul cu zâmbetul pe buze, se pare că le dorise. 

Cu bustul puţin înclinat, cu amândouă mâinile vârâte în 
buzunarele pantalonilor şi cu umărul drept rezemat de usciorul 
uşii lui, nu se clintea din loc şi i se putea citi pe faţă cită plăcere 
îi făcea încăierarea asta care trebuia neapărat să fi corespuns 
dorințelor sale. 


7 Orăşel din Arkansas, situat pe malul fluviului Mississippi. 

Cel care lovise întâi era un irlandez mărunţel cu părul roşu ca 
focul şi cu o barbă şi mai roşie, fără haină pe el, într-o cămaşă cu 
gulerul descheiat şi cu nişte pantaloni de nankin, cam scurţi şi 
înguşti, fapt care îi dădea o înfăţişare oarecum caraghioasă. In 
alte împrejurări însă Patrick O'Toole nu era nici caraghios şi nici 
glumeţ, mai cu seamă dacă i se urcaseră la cap câţiva stropi de 
whisky sau avea vreun motiv oarecare pentru o încăierare 
„rezonabilă”, cum spunea el. Deşi nu căuta cearta cu lumânarea, 
era totdeauna cel din urmă care pleca dintr-un loc, unde cât de 
cât mai era cu putinţă vreo încăierare în toată legea. 

Oricât de dreaptă ar fi fost acum cauza lui Patrick, sau Pat, 
cum i se zicea de obicei în întreg orăşelul, de data asta nu i-a 
mai mers. Căci abia izbutise să-şi trimită adversarul la pământ, 
că cea mai mare parte a celor ce luaseră prea puţin sau nu 
luaseră deloc parte la ceartă, se şi repeziră la el, vrând să 
răzbune pe cel ce căzuse. 

— Inapoi! 

— Căraţi-vă, secăturilor - pui de lupoaică! ţipa irlandezul, 
împărțind în stânga şi în dreapta nişte pumni atât de bine 
calculaţi, încât fulgerător îşi îndepărtă adversarii la o distanţă 
apreciabilă. 

— Luptă dreaptă! ţipa el, suflecându-şi repede mânecile 
cămăşii care îi alunecau necontenit în jos. Să jucăm cinstit, 
nemernicilor, unul contra unul sau unul contra doi-trei, nu însă 
opt sau nouă. Lua-v-ar ciuma! Vă sparg capetele şi terci fac din 
ele şi din creierii voştri, tâmpiţilor! 

— Joc cinstit! se auziră câteva strigăte din mijlocul gloatei, 
căutând să împingă înapoi pe cei dornici de luptă. Cel ce căzuse 
adineauri se şi ridicase de jos, acoperindu-şi cu mâna stângă 
vânătaia cu care se alesese la un ochi, în timp ce, cu dreapta, 
scoase repede de sub vestă un cuţit pe care îl ascunsese până 
atunci, repezindu-se cu un țipăt de sălbatică şi neînfrântă mânie 
asupra irlandezului, care îl aştepta liniştit. 

Fără să se mai mişte de la locul său, roşcovanul pară lovitura, 
îşi apucă adversarul de încheietura mâinii, trântindu-l pentru a 
doua oară la pământ şi crezu că simţul de dreptate al celor ce-l 
înconjurau va împiedica pe altcineva să facă o încercare 
asemănătoare. 

Mulțimea însă nu-i era deloc favorabilă. Mai întâi îl scoaseră pe 
cel învins din mâinile sale; după aceea însă furtuna se dezlănţui, 
de data asta cu pustiitoare îndârjire, împotriva lui. 

— La pământ cu câinele irlandez! Jos cu el! Începură să urle cu 
toţii. A îndrăznit să pună mâna pe un cetăţean al Statelor Unite! 
Ce caută veneticul ăsta pripăşit de peste ocean? 

— Zvârliţi-l în apă! urlă un ins cu umerii laţi, cu faţa palidă şi 
cu o cicatrice adâncă, abia vindecată, care i se întindea de la 
colţul stâng al gurii până după ureche, dându-i o înfăţişare 
sinistră. In apă cu el! Secăturile astea irlandeze şi germane nu 
fac decât să strice preţul muncii pentru bieţii noştri muncitori 
cinstiţi! In Mississippi cu canalia asta cu picioare subţiri. Acolo n- 
are decât să încingă un hornpipe? cu păianjenii de apă. Şi, 
scoțând un şuierat nu atât de puternic pe cât de straniu, se 
năpusti asupra irlandezului, luat prin surprindere şi la început îl 
clinti din loc. Totuşi, n-ar fi fost în stare să-l doboare pe boxerul 
acesta experimentat, dacă nu s-ar fi aruncat asupra lui mai întâi 
cei ce se aflau în apropiere şi apoi şi alţi câţiva, de pe margini. 
Inşfăcat în acelaşi timp din mai multe părţi, O'Toole fu trântit la 
pământ. 

— In Mississippi cu tâlharul ăsta! urla gloata. Legaţi-i mâinile 
la spate şi lăsaţi-l să plutească. In Irlanda cu el! Pe drum poate 
să închirieze o corabie! ţipă un altul. Şi, chiar dacă vreo câţiva 
din cei mai puţin duşmănoşi, care nu doreau cu nici un chip ca o 
simplă ceartă să capete o întorsătură serioasă, săriră să-l scape 
pe cel biruit, aceştia fură uşor îndepărtați şi gloata, chiuind de 
veselie, începu să-şi târască victima înspre apele fluviului. 

Situaţia lui O'Toole era cum nu se poate mai gravă. El însuşi 
ştia prea bine cât de porniţi erau locuitorii din Helena împotriva 
lui, ca să nu-i fie teamă de ce i se putea întâmpla. Pe de altă 
parte, era greu de închipuit că strădaniile lui de a se împotrivi 
ucigaşilor, i-ar fi adus vreun folos. Numărul duşmanilor era 
covârşitor iar apropierea fluviului nu le mai lăsa răgazul necesar 
să chibzuiască. Dimpotrivă, părea că le şi încurajează intenţiile. 

Un singur om se aruncă totuşi, pe neaşteptate, în mijlocul 
furioşilor şi, apucându-l pe irlandez de braţ, împiedică năvala 
celorlalţi. Omul acesta nu era, nici mai mult nici mai puţin, decât 
amabilul nostru birtaş Jonathan Smart, care strigă deodată „Ho! 
Destul!” atât de autoritar, încât s-ar fi crezut că însăşi gloata 
aceea l-ar fi ales judecător şi arbitru. 

Totuşi, mulţimea nici nu se gândea să rabde această 
intervenţie nedorită. 

— Dă-te înapoi, Smart - lasă omul şi du-te dracului! Alte şi alte 


8 Hornpipe - un dans marinăresc. 

înjurături începură să curgă din mulţime. Smart însă nu se mişca 
din loc şi cu voce hotărâtă le strigă: 

— Blestemat să fiu, dacă o să vă atingeţi de un fir din părul 
lui! 

— Atunci aşa să fie! ţipă unul din gloată şi, scoțând un pistol 
mititel din buzunar, ochi şi trase asupra yankeului. Spre norocul 
salvatorului prea altruist, arma nu luă foc. Dar Jonathan Smart nu 
era omul care să rabde ca cineva să tragă asupra lui. Cu o 
mişcare fulgerătoare, trase de sub haina lui un cuţit măcelăresc 
lung de doisprezece ţoii şi în secunda următoare îl repezi atât de 
năprasnic asupra omului care se dădea îngrozit înapoi încât, 
dacă l-ar fi nimerit, fără îndoială că i-ar fi spintecat ţeasta. Omul 
însă care văzuse prea bine în ochii celui întărâtat ce soartă îl 
aşteaptă, sări cu un țipăt în lături, astfel că numai vârful cuţitului 
îl nimeri şi-i atinse în treacăt umărul, pentru ea, alunecând apoi, 
să-i despice, în cădere, haina până la marginea de jos. 

Lovitura fusese dată cu prea multă chibzuinţă pentru ca 
cineva să mai poată pună la îndoială hotărârea omului nostru. 
Ochii acestuia continuau să privească atât de înciudaţi şi de 
furioşi pe cei din jurul lui, încât, speriaţi şi aproape fără să vrea, 
ei dădură drumul irlandezului. Nici nu se văzu bine pe picioare că 
acesta se şi arătă gata să reia lupta care aproape că îi fusese 
fatală. Dar Smart îi ţinu braţul drept într-o strânsoare de fier şi, 
înainte ca oamenii năuciţi să-şi fi venit în fire şi să ia o hotărâre, 
birtaşul nostru, trăgându-l pe irlandez, o luă din loc şi amândoi 
dispărură în han. 

— Mii de blesteme! strigă deodată matahala de adineauri, cel 
cu crestătura pe obraz. Cum adică? Să înghiţim noi asta? Cine e 
oare secătura asta de yankeu cu picioare lungi, care îndrăzneşte 
să vină aici în Arkansas şi să poruncească unei mulţimi întregi de 
oameni cumsecade ce au şi ce nu au de făcut? Daţi-i foc, să ardă 
cu casă cu tot! 

— Aşa să şi facem! Hai, băieţi, luaţi focul din chiar bucătăria 
lui! ţipa şi urla ceata sălbăticită. Jos cu cârciuma asta! Bestia tot 
nu vrea să ne dea pe datorie! 

Ceata se îndrepta - gata de orice nelegiuire - spre casa 
ameninţată şi cine ştie cât de departe ar fi mers, înfuriaţi cum 
erau, dacă în faţa lor nu s-ar fi ivit un bărbat care, cu semnele lui 
prietenoase şi rugătoare, ridicându-şi braţele şi vorbindu-le cu 
glas tare, nu le-ar fi cerut să-l asculte câteva clipe. Era un om 
înalt, subţire, cu fruntea înaltă, cu părul şi ochii negri şi cu nişte 


23 


buze frumoase, aproape femeieşti. Ţinuta lui avea în ea ceva 
poruncitor şi totuşi plin de mlădiere, iar îmbrăcămintea, din cea 
mai bună stofă neagră şi rufăria albă ca neaua, arătau de 
asemenea că nu făcea parte din tagma oamenilor acelora sau, în 
orice caz, că avea o ocupaţie care, prin natura ei, il ridica 
deasupra celor ce-l înconjurau. Era în acelaşi timp şi medic şi 
avocat şi sosise aici abia de un an, venind din statele nordice. 
Mulțumită purtării şi cunoştinţelor sale, nu numai că îşi câştigase, 
într-un timp relativ scurt, o clientelă solidă, dar fusese ales şi 
judecător de pace, atât în oraş cât şi în întreaga regiune. 

— Oameni buni, li se adresă el celor care, în mod surprinzător, 
se supuseseră chemării sale. Oameni buni, gândiţi-vă la ceea ce 
vreţi să faceţi. Ne aflăm aici sub puterea legilor Statelor Unite şi 
tribunalele sunt gata au numai să vă apere pe voi împotriva 
samavolniciei altora, ci şi pe alţii împotriva samavolniciei 
voastre. Domnul Smart nu numai că nu v-a insultat, ci, mai mult, 
v-a împiedicat de a face o faptă necugetată, care ar fi putut avea 
urmări grave pentru mulţi dintre dumneavoastră. Ar trebui, 
dimpotrivă, să-i fiţi recunoscători. De altfel Domnul Smart e, din 
toate punctele de vedere, un om de onoare! 

— Să-l ia dracu! strigă cel care scăpase de cuțitul birtaşului. 
Recunoscător... om de onoare... o secătură al cărei cuţit m-ar fi 
tăiat în felii ca pe o portocală. 

— In iad cu el! Să dăm foc cuibului - ăsta e sfatul meu! 

— Oameni buni, îl întrerupse judecătorul, dacă Domnul Smart 
v-a jignit cumva, sunt sigur că va face tot ce se poate, pentru a- 
şi îndrepta greşeala! Veniţi cu mine, ne vom duce liniştii la el şi 
sunt sigur că vreo câteva cuvinte prieteneşti spuse de el şi câte 
un pahar sau două de whisky cu care îi va cinsti pe cei de faţă, 
vor izbuti să pună iar la punct lucrurile. Sunteţi de acord? 

— S-o ia dracu de treabă - da! strigă omul cu cicatricea. Să 
facă cinste! Dar dacă s-o întâmpla să mai îmi iasă în cale 
vreodată, apoi blestemat să fiu dacă nu vâr în el cuțitul meu de 
nouă ţoii! 

— Păcat că nu l-a nimerit blestematul meu de terţirol?, şuieră 
celălalt printre dinţi - lua-l-ar ciuma pe negustorul care mi-a 
vândut marfa asta proastă! 

— Haideţi, băieţi, înăuntru! strigă vlăjganul cu cicatricea. 
Smart n-are decât să se arate! Şi dacă nu vrea, atunci... să-i ţină 
dracu lumânarea! 


” Pistol mic de buzunar, prevăzut cu una sau două ţevi. 

— Să mergem - să mergem! începu să urle ceata. Să ne dea 
de băut! Că de nu, facem ţăndări din totul! 

Haita dezlănţuită porni chiuind spre hotel şi cine ştie dacă 
vorbele împăciuitoare ale avocatului n-ar fi dus aici la înfruntări 
şi mai primejdioase. Smart însă îşi cunoştea prea bine oamenii. 
Ştia că, o dată lăsaţi să între în casă, el ar fi fost cu totul în 
mâinile celor ce erau deja pe jumătate beţi şi silit să le facă toate 
poftele dacă nu voia să-şi primejduiască nu numai averea, ci şi 
viaţa. Aşa că, în clipa când căpeteniile bandei se iviră la uşa lui, 
le ieşi în prag înainte, cu puşca în poziţie de tragere, amenințând 
că va împuşca pe cel dintâi care va îndrăzni să pună piciorul pe 
prima treaptă a scării. 

Smart era cunoscut ca bun trăgător, aşa că din ţeava puştii pe 
care el o ţinea ameninţător pândea o moarte sigură. Dar şi de 
astă dată avocatul interveni ca mijlocitor între cele două părţi, îl 
încredinţă pe yankeu că oamenii adunaţi acolo nu mai aveau 
gânduri duşmănoase faţă de dânsul şi îl sfătui să dea deoparte 
puşca, astfel încât să nu mai rămână nimic care să amintească 
de cearta şi de încăierarea de adineauri. 

— Şi acum, zise el, încheindu-şi cuvântarea, fă bine şi dă-le 
oamenilor câţiva quartř? de whisky. Au să bea în sănătatea 
dumitale. Tot e mai bine să trăim în pace şi prietenie cu cei ce 
viețuiesc alături de noi în oraş şi în casă, decât în ceartă şi 
dihonie! 

La cuvintele liniştite ale avocatului, pe care îl cunoştea de mai 
demult ca om de treabă şi, la nevoie, ca foarte hotărât, yankeul 
lăsă în jos ţeava puştii, fără a-şi lua degetul de pe trăgaci şi 
răspunse, de data asta prietenos: 

— E foarte frumos din partea dumitale, Domnule Dayton, că ți- 
ai dat silinţa să împiedici cearta şi vărsarea de sânge. Cunosc pe 
mulţi dintre colegii dumitale, care n-ar fi făcut aşa ceva. Ca să te 
convingi că nu am nimic împotrivă să reiau bunele mele relaţii cu 
aceşti oameni de treabă, îmi face plăcere să le ofer un întreg 
gallon, cu o condiţie însă: să-l bea afară! În hotelul meu 
locuiesc o mulţime de doamne şi domniile lor vor fi desigur de 
acord să bea câte un brandy în aer liber, fără ca prezenţa 
femeilor să-i tulbure. 

— Cum - brandy? strigă omul cu cicatricea. Vrei într-adevăr să 


10 Quart — un sfert de gallon, adică ceva mai puţin de un litru. 
11 Gallon - măsură anglo-americană pentru lichide (în Anglia - 4,54 l., 
iar în SUA - 3,785 .|.). 

ne dai un gallon de brandy şi să declari în acelaşi timp că regreţi 
cele ce s-au întâmplat? 

— Se înţelege că vreau! răspunse Jonathan Smart cu un 
tremur batjocoritor în colţurile gurii. Şi chiar un brandy de 
piersici, făcut în casă. Domnii sunt de acord? 

— Ei, mii de sape şi de vâsle - se înţelege că da! luă cuvântul 
gălbejitul. Să sosească afară cana cu brandy - cu fustele alea 
care sunt înăuntru, un om cumsecade tot nu s-ar simţi bine! Dar 
cât mai repede, Smart! Fii mulţumit că suntem în toane bune 
astăzi. Aşa că nu ne lăsa să aşteptăm prea mult. 

Peste cinci minute, un negru mătăhălos, cu un păr de lână şi 
cu trăsăturile feţei aidoma etiopienilor, se ivi în deschizătura uşii, 
privind bănuitor când în dreapta când în stânga şi ţinând cu 
braţul stâng o voluminoasă cană de piatră iar cu cel drept o 
jumătate de duzină de păhăruţe de tinichea. Ceata celor ce 
aşteptau îl primi cu strigăte de bucurie şi fiecare începu să 
încerce băutura, vrând să vadă dacă era cu adevărat rachiul bun 
ce li se făgăduise. Porniră apoi chiuind spre fluviu, se urcară la 
bordul unui Flat-boat şi băură şi făcură gălăgie până noaptea 
târziu. Dayton rămăsese câteva clipe pe loc, privind gânditor şi 
fără să scoată un cuvânt la cei ce se îndepărtau gălăgioşi. După 
câtva timp, Smart îl deşteptă însă din visarea sa. Işi rezemă 
puşca, sus, de un stâlp al verandei şi cobori să stea de vorbă cu 
judecătorul care îi venise în ajutor. 

— Vă mulţumesc, Sir, zise el, întinzându-i prieteneşte mâna, 
vă mulţumesc pentru cuvântul pe care l-aţi spus, în clipa cea mai 
potrivită. 

— Nu mi-am făcut decât o datorie cetăţenească, răspunse 
zâmbind judecătorul. Mulțimea ascultă cu bunăvoință de 
cuvântul unui om hotărât. Şi, dacă acest cuvânt e rostit şi în 
momentul cel mai potrivit, atunci poate să facă minuni. 

— Numai că, îşi dădu cu părerea Smart, clătinând din cap şi 
aruncând o privire posomorită asupra fluviului, oameni ca ăştia 
nu se prea sperie nici de câteva cuvinte prieteneşti şi nici de 
arme duşmănoase. Sunt în cea mai mare parte oameni care, în 
afară de viaţa lor, n-au nimic de pierdut pe lume şi care, dat fiind 
că nu dau nici o para chioară pe viaţa lor, înfruntă orice 
primejdie. Mă bucur totuşi că am scăpat atât de ieftin. Vărsarea 
de sânge e totdeauna neplăcută. Dar vă rog, poftiţi puţin 
înăuntru, în sala de mese, vin şi eu numaidecât; mă reped o clipă 
s-o văd pe bătrâna mea în bucătărie şi să dau câteva dispoziţii! 

— Mulţumesc, răspunse judecătorul, dar trebuie să mă duc 
acasă. Au sosit astăzi eu vaporul nişte scrisori. Şi, în afară de 
asta, aştept şi o vizită în legătură cu nişte treburi importante. 
Dacă vreţi totuşi să-mi faceţi o plăcere, treceţi puţintel mai târziu 
pe la mine şi aduceţi şi pe bătrâna dumneavoastră Lady. De 
altfel mai am unele lucruri de discutat cu dumneavoastră. 

— Bătrâna mea va trebui din păcate să rămână acasă, zise 
zâmbind yankeul. Avem casa plină de oaspeţi şi, în ce mă 
priveşte pe mine, e cam mult de când n-am mai fost la Doamna 
Dayton. Sper însă că năbădăioşii ăia n-au să vină iar? 

— N-avea nici o grijă, îl linişti judecătorul. Gloata e sălbatică şi 
înfierbântată, întrucâtva şi crudă. Nu-i cred însă capabili de o 
răutate premeditată. Ar fi putut în primul moment de înverşunare 
să dea foc casei, dar, o dată mânia potolită, nu se mai gândeşte 
desigur nici unul să-ţi facă vreun rău. 

— Cu atât mai bine, zise Jonathan Smart. De altfel nici de 
temut nu mă tem prea mult - când lipsesc, Scipio al meu stă de 
pază, iar o chemare a goarnei de la fereastră ajunge la urechile 
mele oriunde m-aş afla în Helena. Aşa că, la revedere. Peste o 
jumătate de ceas sunt la dumneavoastră. 

Zicând acestea hangiul intră în casă, în timp ce judecătorul 
porni spre locuinţa lui. După câteva clipe Smart se află în faţa 
„jumătăţii” sale, precum ea însăşi obişnuia să-şi spună şi pe 
care, fie din pricina prea multelor treburi ce-o aşteptau, fie din 
cauza scenei ce se petrecuse adineauri, o găsi în cea mai proastă 
dispoziţie. 

Doamna Smart nu era însă nicidecum femeia care săptămâni 
întregi să poarte ascunsă în inima ei vreo supărare sau vreo 
nemulţumire. Ce avea pe inimă, trebuia neapărat să iasă la 
iveală. Aşa că, de îndată ce-şi văzu stăpânul şi bărbatul 
pătrunzând în bucătărie, îşi trase pe ceafă boneta pe care o 
purta pe cap chiar şi acolo, ea s-o ferească de dogoarea 
jăratecului, îşi sprijini pe şolduri amândouă braţele, ţinând încă 
linguroiul cel mare în mâna dreaptă şi îşi întâmpină bărbatul cu 
glas arţăgos: 

— Aşa... ce năzbâtii grozave a mai făcut astăzi stimatul meu 
domn? Cum îşi întoarce omul puţin spatele, cum se întâmplă 
vreo nenorocire! Nu poţi să dai la cuptor un cozonac, fără ca 
Domnul Smart să nu-şi fi vârât mai întâi degetele şi nasul! 

— Doamnă Smart, o întrerupse Jonathan, care era prea bine 
dispus ca să se lase tulburat de supărarea nevestei sale, am 

salvat astăzi viaţa unui om şi lucrul ăsta cred că... 

— Mofturi, mofturi, îl întrerupse plină de râvnă Doamna Smart. 
Ce-i tot dai înainte cu vieţile omeneşti? Ce mă interesează pe 
mine viaţa altor oameni? Ar trebui să te gândeşti la viaţa femeii 
tale, dar ţie ce-ţi pasă? Ce-i pasă regelui creaţiunii dacă nevastă- 
sa se speteşte muncind? Ce-i pasă dacă eu trudesc aici cu 
sudoarea frunţii mele ca să câştig pâinea noastră cea de toate 
zilele, în timp ce el azvârle pe stradă vedrele de brandy ca şi 
cum le-ar fi găsit pe uliţă? ... 

— ... merită toată osteneala, continuă Smart liniştit, ca şi cum 
n-ar fi auzit nici una din vorbele Doamnei Smart. 

— Eu însă îţi spun: ai fi trebuit să ţii seama de toate astea, 
continuă şi mai supărată femeia. Ar fi trebuit să ţii seama, dacă 
te-ai fi gândit măcar atâtica la propria ta carne şi la propriul tău 
sânge. Dar ce-ţi pasă ţie cum creşte şi cum se face mare Filipică? 
Ai să duci de râpă şi cârciuma şi toate celelalte. Şi când bietul 
băiat o să fie destul de mare, n-o să aibă nici măcar unde să-şi 
pună capul - tată denaturat ce eşti! 

— Tatăl ăsta denaturat, pe când era copil, n-avea nici el unde 
să-şi pună capul, zise Domnul Smart zâmbind cu bunătate şi 
frecându-şi mâinile amândouă. Domnul Smart-senior i-a dat însă 
tot felul de îndemnuri bune, care şi ele, au rodit, aşa că, după 
câţiva ani buni, Domnul Smart-junior a fost în stare să ridice aici 
cel mai bun hotel din toată Helena. 

— Acum, Smart-senior a murit şi Smart-junior a devenit la 
rându-i Smart-senior; aşadar, dacă, în ordine firească, Smart- 
junior, acum... 

— Termină o dată cu prostiile tale cu Smart-senior şi junior - 
du-te să-ţi vezi de treabă, ai grijă de caii din grajd, trimite-mi-l pe 
negru aici şi spune-i să culeagă nişte fasole din grădină. O să 
trebuie să se ducă şi până la băcănie, să ia butoiul cu zahăr. Of, 
omule, ai să mă bagi în mormânt cu nebuniile tale! ... 

— ... va urma sfaturile lui Smart-senior, tot aşa cum Smart- 
senior a ascultat atunci de sfaturile tatălui său - continuă 
imperturbabil yankeul, atunci sunt toate speranţele ca şi fără 
amestecul nostru, Smart-junior să-şi poată câştiga existenţa în 
mod cinstit. 

— Să vină Scipio la mine! strigă acum Doamna Smart, de data 
asta într-adevăr furioasă, bătând din picior şi lovind măsuţa din 
preajma ei cu coada linguroiului. Auzi, Jonathan? Scipio să vină la 
mine! Şi acum cară-te de aici, omule, care nu vrei decât să mă 

vezi moartă. Că de nu, Dumnezeu mi-e martor, te dau afară din 
bucătărie! Şi, cât ai clipi din ochi, apucă polonicul de bucătărie, 
cu coada lungă de aramă şi-l vâri în cazanul plin cu apă 
clocotind, care fierbea şuierând pe plită. 

Domnul Smart ştia totuşi că, în pofida acestor cuvinte 
bătăioase, rostite adesea de către Doamna Smart, nu se 
ajunsese niciodată la acte de violenţă. Doamna Smart cunoştea 
mult prea bine caracterul bun şi serios al soţului ei, spre a nu 
îndrăzni un asemenea lucru. Pentru a pune capăt însă acestui 
neplăcut schimb de cuvinte şi pentru a-şi îmbuna soţia, de altfel 
o femeie cuminte şi credincioasă, Domnul Smart se retrase 
încetişor până în dreptul uşii, apoi, punând mâna pe clanţă, 
întrebă liniştit dacă Doamna Smart mai are ceva de poruncit, dat 
fiind că el pleacă, având câteva drumuri de făcut. 

Doamna socoti această retragere drept o recunoaştere tacită 
a autorităţii ei. Imblânzită puţintel şi potolită, turnă înapoi în 
căldare apa clocotindă din polonic, îşi şterse cu şorţul ei alb 
sudoarea de pe fruntea înroşită şi, pe jumătate supărată încă, 
dar pe un ton mai scăzut, răspunse: 

— Nu, Domnule Smart - dacă treburile dumneavoastră vă 
cheamă în altă parte decât acasă, nu e nevoie să vă interesaţi 
nici de treburile mele. Un singur lucru trebuie să vă spun totuşi: 
caii... 

— Au căpătat nutreţul lor şi au fost îngrijiţi, răspunse Smart. 

— Şi butoiul cu zahăr? ... 

— E în bar... 

— Dar fasolea? ... 

— A fost culeasă de Scipio acum o jumătate de oră! ... 

— Şi cele două camere, care trebuiau dereticate pentru noii- 
veniţi? ... 

— Sunt gata să-i primească în orice moment, răspunse 
zâmbind Jonathan. Domnul Smart şi Scipio au avut grijă de toate. 
Altceva? 

Cucoana - de data asta supărată de-a binelea că nu mai avea 
nimic de cârtit - începu să-şi cate de treabă din ce în ce mai 
plină de râvnă şi mai aprinsă la faţă, tot răscolind cărbunii pe 
care încercase zadarnic, de două ori la rând, să aşeze un cazan 
de fier, mare şi greu. Jonathan însă, văzând-o cum se luptă, se 
repezi numaidecât, apucă de toarte cazanul, îl împinse la loc aşa 
cum trebuia, se întoarse zâmbind către jumătatea lui, care acum 
abia dacă mai bombănea uşurel, îi apăsă pe obrazul înroşit şi 

bun, o sărutare grăbită şi totuşi destul de caldă, apoi, vârându-şi 
mâinile în buzunarele pantalonilor, începu să fluiere cât putea de 
tare „Yankee Doodle!?“ şi, cu paşi grăbiţi, ieşi pe uşă afară. 


12 Cântec american foarte popular în timpul Războiului de 
independenţă (1775-1783). 

3 
HOTELUL UNION ŞI CLIENŢII SĂI 


Ai văzut vreodată, cititorule, o sală de mese a unui restaurant 
american? Nu? Păcat! N-ar mai fi nevoie să ţi-o descriu. Intocmai 
ca gările de pe reţeaua căilor noastre ferate, tot aşa şi sălile 
restaurantelor sunt, pe toată întinderea Uniunii, parcă din 
aceeaşi familie: au o asemănare indiscutabilă, care poate fi 
constatată şi în nord şi în sud şi în marile, luxoasele saloane în 
care se consumă stridii, în statele din răsărit cât şi în cele mai 
obişnuite grog shops”. Tejgheaua, fie că are deasupra o placă de 
marmură, fie că e tivită de jur împrejur cu nişte zăbrele murdare 
de lemn, e garnisită cu tot felul de sticluţe cu piperment!“ şi 
Staunton bitter, pentru ca oricare client să-şi poată turna, în 
paharul lui, câteva picături din aceste alcooluri tari, aşa cum îi 
place. Pe rafturile celelalte strălucesc şi scânteiază carafele cu 
alte amestecuri colorate, îmboldind clienţii la băutură. In spaţiile 
lipsite de sticle sunt rânduite portocale şi lămâi, iar în 
policioarele de deasupra se văd sticlele de şampanie cu 
gâtlejurile înfăşurate în hârtie plumbuită, precum şi lichioruri 
dulci cu etichete în toate culorile. Şi cu toate acestea, niciodată 
călătorul nu se va simţi ca la el acasă în localurile amintite, fie că 
li se spune „hotel” sau „han”, „tavernă” sau „Boarding-house”. 
Afară poate de unele locuinţe particulare - totul în America e în 
aşa fel pregătit încât să mulţumească şi să încânte doar pentru 
moment. Călătorul nu se poate bucura de o adevărată tihnă şi 
linişte, deşi aceste case de oaspeţi sunt, de fapt, făcute pentru 
aceasta. 

Tot aranjamentul interior e o dovadă a acestei stări de lucruri. 
Numai în faţa căminului sunt aşezate câteva scaune; şi, din 
obişnuinţă, oaspeţii se adună chiar şi în toiul verii acolo, 
scuturându-şi lulelele în cenuşa din vatră. Nici unul nu se aşază 
la masă, cu paharul lui, ca să stea la taifas o jumătate de ceas cu 
vreun prieten, nici unul nu se rezemă comod în fotoliu, urmărind 


13 Grog shop - cârciumă, tavernă. 
14 Lichior de mentă. 

cu privirea pe cei ce vin sau pleacă. Stau în grupe mai mari sau 
mai mici împreună, golindu-şi grăbiţi paharele, urmărind la 
repezeală cu privirea conţinutul gazetei şi ieşind repede, să-şi 
vadă de treburi sau să se amuze. 

Nici Hotelul Union nu făcea excepţie de la această regulă 
aproape generală. Cum intrai pe uşă, dădeai cu ochii de barul, 
unde un tânăr n-avea mâini destule ca să umple paharele 
oaspeţilor. Căminul era pe stânga, în timp ce pe dreapta se aflau 
trei ferestre cu vederea spre Strada Ulmului iar, lângă uşă, alte 
două înlesneau prin verandă o privelişte spre Strada Frontului, 
spre debarcader şi spre fluviu. In mijlocul sălii acesteia spaţioase 
se afla o masă pătrată cu nişte picioare voluminoase, iar 
deasupra ei se vedeau câteva ziare: State-Gazette, Cherokee 
Advocate şi New-Orleans-Bulletin, împrejurul ei, o duzină de 
scaune, o oglindă mică şi, pe bordura căminului, nelipsitul ornic 
după moda americană. 

Cel mai interesant lucru erau însă grupurile de oameni adunaţi 
în diferitele porţiuni ale camerei. Numai două persoane şedeau 
pe scaune şi anume de o parte şi de alta a căminului, ca două 
ornamente ale acestuia. lIntorceau spatele celor prezenţi, 
ţinându-şi picioarele în sus, rezemate de pervazul căminului. 

Oaspeţii cei mai de seamă erau, fără îndoială, tânărul avocat 
Robins din Helena, un fermier de la Little Rock, un tânăr 
mătăhălos care, deşi îmbrăcat într-un frac de culoarea cerului 
senin şi purtând o pălărie neagră, roasă, de fetru, părea mai 
degrabă un marinar, precum şi aşa numitul Mailrider'5, care 
ducea călare, între Helena şi Strongs Postoffice, aproape de 
fluviul Sf. Francisc, geanta de piele cu corespondenţă. Discuţia 
se învârtea acum în jurul încăierării de adineauri, pe care ei 
putuseră să o urmărească de la fereastră. Mailriderul, un omuleţ 
mititel şi sfrijit, de vreo douăzeci şi cinci de ani, era deosebit de 
mirat cum fusese cu putinţă ca o atât de mare mulţime de 
oameni voinici şi înfuriaţi să se lase intimidată mai întâi de un 
singur ins şi apoi de altul fiind împiedicaţi să se răzbune. 

— Domnilor! interveni el zelos în discuţie, întrebuinţând mereu 
titlul acesta, ca şi cum ar fi vrut să convingă pe ascultătorii săi că 
şi el face parte din această tagmă, domnilor, am impresia că 
bărbaţii din Arkansas au început să degenereze. Principiul 
democraţiei dispare. Principiile monarhice care se infiltrează din 
Apus devin, pe zi ce trece, tot mai periculoase. Domnilor, mă tem 


15 Mailrider - factor poştal călare. 

că vom apuca ziua când la Washington vor alege şi încorona un 
rege... un rege pe care îl va chema - Henry-Clay!$. 

— Henri-Mofturi! îl întrerupse dispreţuitor fermierul. Dacă ar fi 
să se întâmple asta, atunci şi-ar păstra regele lor şi în răsărit. De 
trecut peste Mississippi n-are să treacă. Mă pun eu zălog pentru 
asta! La dracu! Părinţii noştri care au căzut pentru copiii lor şi 
dorm acum, s-or întoarce cu spinarea spre noi în gropile 
însângerate, scârbiţi şi ruşinaţi că urmaşii lor, care astăzi se 
numără cu milioanele, nu mai sunt în stare să păstreze ceea ce 
ei, când erau doar câteva mii, au smuls unui duşman mult 
superior ca număr. Astea sunt doar idei aiurite pe care numai 
străinii le aduc cu ei. Crescuţi în lanţuri şi ocară, ei nu pot 
concepe că un popor poate exista dacă nu e dus de nas de vreun 
rege. Dracu să-i ia! Nu ştiu în ce carte am citit de curând cum se 
târăsc şi dau din coadă lingăii de peste apa cea mare, făcând tot 
felul de mofturi! Lua-i-ar ciuma să-i ia! Lepădăturile astea ar 
trebui să vină o dată aici, în Arkansas. Ne-om asmuţi câinii 
asupra lor! 

— Ha-ha-ha, începu să râdă avocatul cel mărunţel. Howitt 
porneşte la vânătoare.  Potoleşte-te, viteazule cetățean! 
Potoleşte-te! De astfel de primejdii ne fereşte constituţia 
noastră! 

— Mofturi constituţia! mormăi Howitt. Dacă nu ne vom păzi noi 
înşine, apoi nici constituţia şi nici avocaţii n-au să ne păzească. 
Cea dintâi ar fi călcată în picioare iar ceilalţi s-ar înrola repede 
sub steagul cel nou. Toate astea s-au mai întâmplat o dată. 
Fermierul, el e sâmburele adevărat, căci tocmai peticul său de 
pământ ar suferi de pe urma unei orânduiri vitrege. El, fermierul, 
sau, mai bine zis, poporul, el chezăşuieşte constituţia. Şi o ţară 
fără popor, chiar de-ar avea cea mai bună constituţie, nu 
înseamnă nimic! 

— Tocmai asta zic şi eu, îl întrerupse cu vocea lui piţigăiată 
Mailriderul, care nu prea înţelegea ce voia să spună celălalt. 
Tocmai de asta mă mir cum de se lasă un popor să fie intimidat 
şi condus de un singur om. Fir-ar să fie! Păcat că nu eram şi eu 
acolo, i-aş fi arătat eu yankeului - şi se uită împrejur dacă nu 
cumva hotelierul era şi el în odaie - ce înseamnă să te pui rău cu 
nişte cetăţeni americani liberi. 

— Ba dimpotrivă, răspunse fermierul liniştit, eu m-am bucurat 


15 Om de stat american (1777-1852). A candidat fără succes la 
alegerile prezidenţiale din 1836 şi 1844. 

văzând că oamenilor le-a venit mintea la loc. Luându-mă după 
cele auzite de mine până acum despre Helena, aproape aş fi 
crezut că locuitorii ei sunt toţi nişte secături certate cu legea. Imi 
pare bine că acum plec de aici, având o cu totul altă părere. Nue 
nici o nenorocire când inteligenţa unui popor mic şi liber se 
revarsă câteodată spumegând, dacă, până la urmă, revine în 
albia ei. 

— Foarte puţini sunt cei care vor dormi la noapte în acelaşi 
pat, zise râzând omul cu fracul albastru. Cheflii ăştia încep cu o 
cană de brandy şi nu m-ar mira să aflu că au terminat cu un 
butoi întreg. Ţipetele şi râsetele lor le aud până aici. 

— De fapt, ce s-a petrecut astăzi aici? întrebă acum fermierul, 
adresându-se celorlalţi. Am sosit tocmai când au înşfăcat pe 
irlandez şi între timp mi-am dus şaua în odaia din dos. A fost 
cumva zi de judecată? 

— Zi de judecată? zise cel cu fracul albastru. Asta nu, ci cu 
totul altceva: casa şi pământul lui Holk au fost vândute la 
licitaţie. 

— Holk. Casa bogătaşului Holk? întrebă uimit Howitt. Nu e cu 
putinţă. Abia săptămâna trecută am fost pe aici şi nici 
pomeneală de aşa ceva! 

— Ei, da! Lucrurile se schimbă, zise râzând cel cu fracul 
albastru. După cum ştii şi dumneata, Holk plecase cu Flatul la 
New Orleans. Se vede treaba că pe drum s-a lovit de vreun snag 
sau mai ştiu eu ce altă nenorocire s-a întâmplat, aşa că, pe scurt, 
corabia a dispărut fără urmă. Acum cinci zile a sosit băiatul lui 
Holk aici. 

— Holk avea un băiat? întrebă fermierul. Ştiu că nu era 
căsătorit. 

— Dintr-o căsătorie anterioară, răspunse omul în albastru. 
Sunt unii oameni care îi cunoşteau familia. Tânărul Holk ar fi 
dorit să rămână pe meleagurile astea. Dar, a doua zi după 
sosirea lui, s-a îmbolnăvit de friguri. Urmarea a fost că, plin de 
scârbă, el n-a mai vrut să rămână aici şi a hotărât să-şi scoată la 
mezat întreaga avere. Licitaţia a avut loc chiar azi dimineaţă. Şi, 
cu vaporul care a sosit după-amiază, tânărul a şi plecat spre 
Baton Rouge. 

— Măi, să fie! Repede şi-a mai aranjat lucrurile! Atunci locul 
ăsta frumos trebuie că a fost vândut pe o nimica toată, zise 
Mailriderul care sosise şi el în timpul încăierării. 

— Nu prea! răspunse avocatul. Terenurile astea de construcţie 

aproape că sunt cele mai frumoase din Helena aşa că s-au găsit 
mai mulţi amatori. Chiar şi judecătorul Dayton ar fi fost dispus să 
cumpere. Până la urmă însă a câştigat hotelierul care, aşa cum 
cerea proprietarul, a plătit cu bani peşin. Smart trebuie să fi 
câştigat bani buni aici în Helena. 

— Minunat, minunat, mormăi printre dinţi fermierul. Holk mi-a 
povestit o dată că n-are în America nici căţel nici purcel şi că 
vrea să vândă bruma sa de avere ca să plece apoi în Germania. 

— Ei da, zise râzând omul în albastru, asta era slăbiciunea lui: 
voia să pară încă tânăr. Spunea mereu că nu e adevărat că 
fusese căsătorit. O ştiţi pe văduva cea tânără, stând colo - alături 
de Dayton - glăsui el, arătând cu policarul peste umăr, în timp ce 
îşi strâmba faţa nu prea frumoasă, într-un râs hidos şi plin de 
răutate. 

— Biata femeie, zise, auzind cuvintele acestea, un tânăr 
negustor care tocmai se apropiase. Umblă pe stradă ca o 
fantomă - se zice că-l iubise tare mult pe Holk! 

— Ba erau chiar logodiţi, adăugă avocatul. Nunta trebuia să se 
facă la întoarcerea lui din New Orleans. Numai că omul spune şi 
soarta dispune. Acum Mississippi e patul lui de nuntă, iar propria 
lui corabie, sicriu. Trebuie să fie groaznic să ştii că te afli în 
fundul apei, strivit între scândurile unei lăzi, că, pe zi ce trece, te 
subţiezi şi devii mai uşor şi totuşi să nu poţi să te ridici iar ca să 
vezi lumina zilei. 

— Cam prea multe Flaturi s-au prăpădit în timpul din urmă, 
zise gânditor fermierul. Atâta ştiu că numai din Little Rock au 
pornit trei, care n-au ajuns niciodată la destinaţie. Ar trebui ca 
statul să facă ceva mai mult, pentru a curăța fundul apei, în 
porţiunea navigabilă, de nenumăratele trunchiuri de arbori care 
stau înfipte ameninţător tocmai unde nu au ce căuta. Doamne 
Dumnezeule, câţi oameni n-au pierit din pricina asta şi câte 
mărfuri n-a înghiţit nesăţiosul ăsta de Mississippi! 

— La urma urmei, vina cea mai mare tot oamenii o poartă, 
zise supărat omul în albastru. Când i se năzare vreunui flăcău, 
care în viaţa lui nu şi-a curăţat încă tălpile de acest lut al lui 
Dumnezeu, să încarce nişte marfă pe care s-o transporte pe apă, 
îl vezi că îşi construieşte sau cumpără o rablă de Flat-boat, îşi 
pune în el catrafusele, se aşază la cârmă şi gândeşte: mă duce 
ea apa unde vreau eu să ajung. N-am decât să mă las în voia ei! 
Da, da, plutim, plutim, până ce rămânem agăţaţi undeva şi 
atunci e prea târziu. Cu Mississippi nu e de glumit şi mulţi şi-au 

pierdut şi avere şi viaţă, numai de dragul unui fleac de patruzeci 
sau cincizeci de dolari, cât i-ar fi costat un cârmaci bun. 

— Cer iertare, zise fermierul. Eu ştiu că toţi cei care plecaseră 
din Little Rock aveau la bord piloţi. Oameni care îşi dăduseră 
cuvântul lor că de zece şi chiar cincisprezece ani fac această 
meserie pe Mississippi. Şi, cu toate astea, s-au prăpădit! Din 
păcate, oamenilor ăstora nu le poţi citi şi în inimă. Mulţi din ei se 
dau drept piloţi, bizuindu-se pe norocul lor, care îi va duce 
sănătoşi până la capătul călătoriei. In cel mai bun caz ajung să 
cunoască şi ei, încetul cu încetul tainele fluviului şi câştigă bani 
buni. În cel mai rău caz însă, dacă ştiu să înoate, tot izbutesc să- 
şi ducă până la mal, stimabila lor persoană. 

— Poate că au navigat cu adevărat, zise râzând omul în 
albastru, dar pe vreo corabie cu aburi şi anume ca fochişti sau ca 
spălători de punte. Pe un vapor nici nu prea au ce învăţa. Cel 
mult la cârmă. Şi unui pilot de pe o corabie cu aburi nici prin 
gând nu-i trece să devină iar pilot pe Flat-boat, unde nici 
mâncarea nu e atât de bună şi nici leafa atât de mare. 

— Domnii vorbesc despre pilotul care de curând a fost zvârlit 
pe malul de aici? întrebă un omuleţ uscăţiv, cu chipul smochinit 
şi brăzdat, cu părul alb ca zăpada şi cu ochii scânteietori, cenușii, 
care se desprinsese din alt grup, apropiindu-se. Da, da, era un 
exemplu clasic de fractură a oaselor: coapsa dreaptă - şi gamba 
stângă - peroneul - patru coaste pe partea stângă - tot braţul 
drept sfărâmat, oasele străbătând haina - regiunea occipitală 
grav rănită. Omul totuşi nu era mort. Am socotit că e o datorie de 
onoare pentru mine să prelungesc cu încă o oră, măcar, viaţa 
celui atât de grav rănit. A fost însă cu neputinţă. Omul ţipa 
mereu cât îl ţinea gura. 

— Doamne Dumnezeule, zise fermierul înfiorându-se. Cel mai 
elementar simţ de milă ar fi trebuit să îndemne pe cineva să dea 
cu ceva în cap bietului om. Ce se întâmplase oare cu el? 

— Au explodat cazanele vaporului „General Brown”, răspunse 
avocatul. Cred că au murit cincisprezece persoane. 

— Incolo, nu prea mulţi grav răniţi, adăugă doctorul cel 
mărunţel. Doi negri cu capul retezat - unul mai rămăsese atârnat 
de câteva ligamente şi de o fâşie de piele, iar unei femei i-a fost 
strivit pieptul. 

— De fapt, de ce e nevoie să ştim atât de exact toate astea? 
spuse în gura mare un fermier, îndepărtându-se scârbit din 
preajma lui. Dumnezeu mi-e martor că ne strici şi pofta de 

mâncare, doctore! 

— Cer iertare, răspunse omuleţul, cazurile astea sunt nespus 
de preţioase pentru ştiinţă. Şi părerea mea e că nicăieri pe lume 
nu se află un loc mai potrivit pentru a face studii cu privire la răni 
şi la cadavre, decât aici, pe malurile lui Mississippi. Inainte ca să 
se întâmple cazul acela interesant de la Fourche la fave, am 
locuit vreo trei săptămâni în oraşul Victoria, la confluenţa râurilor 
Whiteriver şi Montgomerys Point; şi în fiecare săptămână, uneori 
chiar zi de zi, apele aduceau tot felul de cadavre. Odată am 
văzut un cadavru care, tocmai peste osul şoldului drept... 

— La dracu cu dumneata! ţipă deodată furios omul în albastru. 
Mii de balene şi de foci! Eu ştiu să rabd multe ghionturi şi în viaţa 
mea am văzut mult sânge curgând, dar când auzi cum cineva 
despică-n patru toată durerea şi mizeria de pe lume, mestecând 
apoi tacticos, ţi se face deodată lehamite şi nu ştii cum să-ţi 
astupi urechile! 

— Unor oameni, care nu au nici o înţelegere pentru ceea ce 
înseamnă ştiinţă, strigă omuleţul nostru înfuriat, apăsându-şi şi 
mai tare pe frunte pălăria cenuşie de mătase, oameni care nu 
cunosc decât pielea semenilor lor, nevrând să afle dacă această 
piele e umplută cu oase sau cu bumbac, pentru astfel de oameni 
orice explicaţie ştiinţifică pe care cineva cu mintea întreagă s-ar 
osteni prosteşte să le-o dea, ar fi zadarnică şi nu văd de ce mi-aş 
pierde timpul atât de folositor, numai ca să le fiu pe plac! 

Şi, fără să mai aştepte vreun răspuns sau să învrednicească 
pe ceilalţi cu o privire, puse mâna pe umbrela roşie, ponosită de 
bumbac, care era rezemată de scaunul alăturat şi porni spre uşă 
grăbit şi gesticulând fără încetare. 

— Slavă Domnului că s-a dus. Mi-e frică ori de câte ori se 
întâmplă să fiu alături de el. Nu ştiu de ce, dar am impresia că 
începe să miroasă a hoit când intră el în odaie, zise avocatul. 

— E oare medic consultant? întrebă fermierul, după ce îl 
urmărise câtva timp cu privirea. 

— Medic? Doamne fereşte! zise râzând omul în albastru, 
localnicii l-au poreclit astfel, deoarece nu-l auzi povestind decât 
de răni, cadavre şi operaţii chirurgicale. Din pricina asta s-a şi 
întâmplat ca unii străini să-i ceară de câteva ori sfatul în unele 
cazuri de boală. Şi lucrul ăsta i-a costat scump! 

— Cred că nici unul nu i-a mai călcat a doua oară pragul! zise 
fermierul. 

Omul în albastru începu să râdă zgomotos, zicând: 

— Într-adevăr, nici unul. Nici un om viu nu se poate lăuda că a 
fost vreodată tratat de doctorul Monrove. Cele cinci persoane pe 
care le-a îngrijit aici - toţi străini sau de curând emigraţi, repede 
au încetat din viaţă şi acum stau conservaţi în spirt şi Dumnezeu 
mai ştie în ce, fie întregi, fie bucăţi-bucăţi în aşa-zisa lui cameră 
de studiu. Din pricina asta, nici o îngrijitoare n-a mai vrut să stea 
în casa lui. Până şi cea din urmă a plecat deznădăjduită, când 
odată, în miez de noapte, i-a adus un cap de om, proaspăt tăiat, 
pe care, aşa zicea el, îl furase din groapa unui călător străin 
înmormântat aici. Într-adevăr, pe aici trecuse o caravană de 
emigranţi şi unul dintre ei se îmbolnăvise de friguri, murind. 
Ceilalţi l-au îngropat pe loc şi au pornit mai departe chiar a doua 
zi de dimineaţă. 

— Groaznică plăcere trebuie să fie aceea de a te desfăta cu 
asemenea scene de groază! zise înfiorat fermierul. 

— Da şi ce e mai trist, e că lucrul ăsta a devenit la el o 
adevărată patimă! îl întrerupse avocatul. Când acum câtva timp 
auzise de aşa-zisa lege a lynchului, la Fourche la fave şi de 
preotul metodist care fusese ars, aproape că omorâse cu pintenii 
un cal, numai şi numai ca să ajungă la timp acolo şi să pună 
mâna pe resturile carbonizate ale ucigaşului, ceea ce se pare că 
a şi izbutit. lată de ce, în afară de lupii din pădure şi de zăganii 
plecaţi în căutarea stârvurilor, nu se încumeta nimeni spre 
locuinţa lui şi trebuie să mărturisesc că nici pe mine nu m-ar 
putea îndemna ceva să-i calc pragul! 

— Eu am fost de câteva ori acolo. E oribil! 

— Nu s-a mai auzit nimic despre cei doi inşi care au scăpat din 
mâinile orânduitorilor? întrebă fermierul. La Little Rock se spunea 
că mulatrul şi Cotton ar fi scăpat cu fuga. 

— Da de unde! îl întrerupse avocatul. Cei din Fourche la fave 
nu-i prea ţinuseră de scurt. Voiau doar să scape de vagabonzii 
ăştia; nu-i interesa ce se va alege de ei. Fugarii însă au fost 
văzuţi în săptămâna următoare la Hot Spring County şi cum 
Heathcott, căpetenia orânduitorilor, era chiar din partea locului, 
cei doi fuseseră urmăriţi cu o furie şi o stăruinţă care nu lăsau 
nici o îndoială cu privire la bunele intenţii ale urmăritorilor. 
Cotton însă e un vulpoi bătrân şi cred că, pe vremea asta, 
trebuie să fi trecut de mult peste apa fluviului Mississippi. 

— Mda, îi tăie vorba omul în albastru, unii zic că l-au şi zărit 
dincolo, în Victoria. Pe ăsta n-o să-l mai vedem în Arkansas! 

— Să-l fi ars oare indianul cu adevărat pe predicator? întrebă 

negustorul nostru din Helena, stând încă la îndoială. E drept că 
aşa au scris toate gazetele de aici, dar eu n-am vrut niciodată să 
cred lucrul ăsta. Cum de ar fi îngăduit legile noastre aşa ceva? 

— Legile - fleacuri! strigă dispreţuitor omul în albastru. Ce 
putere au legile, dacă poporul face cum îl taie capul? Legile sunt 
făcute pentru muierile bătrâne şi pentru copiii care se lasă duşi 
de nas de orice conţopist. Dacă nu te poţi apăra singur aici, apoi 
nici legile nu te pot ajuta! 

— In privinţa asta, sunt cu totul de altă părere, zise fermierul, 
tocmai legile au adus Uniunea pe treapta pe care se află astăzi şi 
datoria fiecărui bun cetăţean e să le apere. Că în mijlocul 
sălbăticiunilor se mai găsesc încă întinderi asupra cărora n-au 
izbutit încă să-şi exercite influenţa lor binefăcătoare, asta o ştiu 
şi eu, după cum ştiu că violențele cer şi contramăsuri violente. 
Incolo însă, pentru cetăţeanul Uniunii n-ar trebui să fie nimic mai 
sfânt decât legile acestei Uniuni, căci numai ele sunt chezăşia 
libertăţii ei. Dar, domnii mei, s-a făcut târziu şi eu aş vrea să 
ajung la Colbys încă înainte de a se întuneca - aşadar, noapte 
bună! Peste câteva zile vin iar pe aici şi atunci, Broadly - zise el 
către negustorul din Helena - vom putea să încheiem târgul. Aşa 
cred. Mai am doar câteva mici datorii de plătit acolo sus. Dar 
atâţia bani câţi îmi trebuie tot au să-mi rămână. Aşadar cu bine! 
Şi, zicând aceasta, plăti la bar ceea ce avea de plată, ceru să i se 
aducă afară coburul, îl aşeză peste şaua roibului, care, legat de 
ţăruş, râcâia cu copitele pământul, se urcă pe el, mai salută o 
dată pe ceilalţi şi porni pe Strada Ulmului mai departe, înspre 
pădurea de la marginea orăşelului. 

4 
LOCUINŢA LUI SQUIRE DAYTON 


Când „Squire“ sau „Doctorul” Dayton (căci în Helena el 
primea când cea dintâi, când cea de-a doua denumire) se 
despărţi de Jonathan Smart, el se îndreptă spre una din marginile 
cele mai depărtate ale orăşelului, unde se afla o casă micuță dar 
frumoasă, împrejmuită de o pădure seculară. Arborilor imenşi din 
imediata apropiere li se retezaseră coamele, în aşa fel încât 
acestea să nu mai atingă paşnicul acoperiş al clădirii, ai cărei 
pereţi albi contrastau plăcut cu jaluzelele vopsite în verde 
deschis. În ceasul acesta luna care începuse să se ivească pe cer 
se oglindea limpede şi luminoasă în geamurile de cristal al uneia 
din ferestrele deschise ale etajului întâi, lux care în ţinuturile 
simple ale vestului american se întâlneşte foarte rar. 

Dar şi interiorul acestei căsuțe nu prea mari se potrivea cu 
înfăţişarea ei exterioară, modestă şi confortabilă. E drept că 
aranjamentul nu era prea solemn sau somptuos. Totuşi, mobilele 
masive de mahon, perdelele albe ca zăpada, fotoliile şi scaunele 
elastice capitonate cu stofă de Damasc de culoare închisă 
reflectau destul de limpede bunăstarea şi chiar bogăţia celor ce 
locuiau aici. O seamă de alte lucruri mărunte, ca de pildă micile 
figurine drăgălaşe, aşezate pe măsuţele laterale, dantele abia 
începute de o mână de femeie, măsuţa de cusut de lângă 
fereastra din stângă cu coşuleţul de împletit, numai şi numai din 
răchită, revărsau asupra acestei camere atât de liniştită şi de 
intimă, acel farmec pe care, oricât de somptuoasă ar fi o 
încăpere, numai prezenţa unei femei i-l poate da. 

In jurul măsuţei rotunde trasă în apropierea sofalei, măsuţă pe 
care se afla un ceainic englezesc pântecos, şuierând şi scoțând 
aburi, se adunaseră câţiva oameni bine dispuşi. Şi stăpânul 
casei, suspomenitul „Squire”, care tocmai sosise şi bătea la uşă, 
aruncă o privire plină de curiozitate, aproape împovărată de 
tristeţe, spre ferestrele luminate, auzind râsetele vesele ale celor 
din casă. 


17 Squire - formulă de politeţe folosită în America, mai ales pentru 
judecătorii de pace. 

În aceeaşi clipă râsetele încetară sau fură cel puţin acoperite 
de sunetele unui vals, pe care nişte degete îndemânatice le 
scoteau din coardele măiestre ale unui pian cu coadă. Şi Domnul 
Dayton fu nevoit să tragă de şnurul clopoţelului pentru a-şi 
anunţa prezenţa slugilor sale, care stăteau adunate sus, pe 
scară, ascultând melodiile atât de dragi. 

Ajuns însă în casă, toată buna sa dispoziţie părea să fi pogorât 
iar în sufletul său. Cel puţin ochii săi priveau mai vesel şi mai 
degajat. Cu paşi grăbiţi sui cele câteva trepte şi, în clipa 
următoare, se trezi printre ai săi, înconjurat de zgomotul şi 
bucuria acestora. 

— In sfârşit - în sfârşit! strigă pianista, sărind de pe scaunul 
din faţa pianului şi întâmpinându-l pe Domnul Dayton. Cam prea 
mult ne-a lăsat să-l aşteptăm stimatul şi severul nostru domn. 

— Adevărat? zâmbi Squire-ul, salutând prietenos pe cei aflaţi 
în cameră şi depunând o sărutare pe fruntea soţiei sale care îl 
întâmpinase. Oare i-a fost azi într-adevăr dor de mine 
cumnăţichii mele? 

— Astăzi chiar că i-a fost, răspunse râzând fata, în timp ce cu 
o mişcare a capului îşi îndepărtă de pe frunte părul lung şi 
întunecat. 

— Numai astăzi? Se vede că amabilul şi severul domn 
judecător de pace are o părere prea proastă despre presupusa 
dumisale slugă, dacă îşi închipuie că aceasta s-ar simţi bine, fie 
chiar şi o singură clipă doar, în lipsa lui. Astăzi însă lucrurile mai 
au şi o altă latură. lată, aici e Domnul Lively, care te aşteaptă de 
mai bine de un ceas, cu cine ştie ce taină în inima lui, căci, în tot 
cursul acestei ore binecuvântate, n-a scos o vorbă - de 
asemenea Doamna Breidelford... 

— Vă cer iertare, scumpă domnişoară, o întrerupse doamna, 
care până atunci stătuse ca pe cărbuni, neştiind cum să 
vorbească mai degrabă, căci oricum nu-mi vine să cred că v-aţi 
putea plânge cum că mi-ar fi lene să vorbesc. Sunt chiar 
convinsă de contrariu. Eu, domnişoară, îmi cunosc slăbiciunea şi, 
aşa cum spune atât de frumos onorabilul Domn Sothorpe, lucrul 
ăsta înseamnă primul pas pe calea cea bună, atunci când îţi dai 
seama de slăbiciunea ta. E drept că răposatul soţul meu - un 
înger al bunătăţii şi blândeţii - pretindea contrariul. Ştiţi 
dumneavoastră, Squire Dayton, că inima lui bună voia să mă 
facă să cred că, într-adevăr, nu trăncănesc prea mult? Dar eu i- 
am spus: „Breidelford, nu vorbi cu păcat - eu ştiu cum sunt - da, 

Breidelford, eu îmi cunosc slăbiciunea şi, dacă ţie ţi se pare că nu 
vorbesc prea mult, eu, în sinea mea, ştiu foarte bine că e un 
cusur, pe care însă, dat fiind că îl cunosc, îmi voi da silinţa să-l 
îndrept!” 

— O ceaşcă cu ceai, scumpă Doamnă Breidelford? o întrerupse 
Doamna Dayton, încercând să-i domolească neînfrânata 
vorbărie, poftiţi, serviţi-vă! Adela însă, folosindu-se de pauza 
intervenită, se repezi din nou la pian şi odaia începu iar să 
duduie de cadenţa dansului îngânat de clapele vibrânde ale 
pianului, încât continuarea autobiografiei pe care începuse să o 
depene Doamna Breidelford fu înăbușită. 

— Mailriderul n-a fost încă aici? întrebă Domnul Dayton când 
liniştea se lăsă iar pentru scurtă vreme. 

— Mailriderul nu! Dar domnul Lively ar vrea să-ţi vorbească, 
zise Adela, clipind şăgalnic din ochi către tânărul care nu părea 
să se simtă în largul său. 

Intr-adevăr, James Lively şedea de parcă n-ar fi fost în stare să 
numere până la trei. | se părea că se împiedică de propriile sale 
mădulare. Ba îşi punea piciorul drept peste cel stâng în aşa fel 
încât ajungea cu el până în mijlocul odăii, ba îşi vâra sub scaun 
amândouă picioarele, ba îşi împreună mâinile, învârtindu-şi 
amândouă policarele în jurul propriei lor axe. Apoi, cu braţul 
drept apuca de jos piciorul drept al scaunului, încercând în chip şi 
fel să zgârie cu unghiile lacul, după care, cu braţul stâng scotea 
o batistă mare de mătase din buzunar, pentru ca numaidecât să 
o împăturească, vârând-o cu grijă la loc. James se simţea ca un 
peşte pe uscat sau ca un iepure pe gheaţă şi, chiar dacă din 
când în când îndrăznea să ridice ochii spre fata cea sprinţară şi 
frumoasă, întâlnea ochii ei ştrengăreşti şi îşi pleca repede faţa, 
care se făcea roşie ca racul. Apoi, dintr-o aprigă dorinţă de a fugi, 
îşi vâri mâna adânc sub scaun - acolo unde îşi pusese pălăria pe 
care însă, mai târziu, la un semn al lui Dayton, tânăra mulatră o 
luase ca s-o pună deasupra pianului - şi, văzând că n-o mai 
găseşte, părea că stă pe jăratic, deznădăjduit şi cufundat în 
căptuşeala moale a scaunului său. 

De fapt, James Lively nu era nicidecum atât de ruşinos şi de 
bleg. Crescut în mijlocul pădurii, în întregul Countyt? nu găseai 
agricultor şi vânător mai bun. De un curaj aproape nebunesc, 
îndrăznise de curând să lupte cu o panteră, învingând-o. lar în ce 
priveşte boxul, îi biruise pe cei mai buni. Dar, ca să dovedească 


18 County (în SUA) - ţinut (unitate mai mică decât districtul). 

toate aceste calităţi, era neapărat nevoie să se afle în mijlocul 
pădurii. Intr-o societate în care erau şi femei, nu avea curajul să 
deschidă gura. Şi chiar dacă - la fel ca Doamna Breidelford - îşi 
cunoştea propria slăbiciune, totuşi nu izbutea să-şi înfrângă sfiala 
care îi paraliza şi limba şi mădularele. Niciodată însă nu fusese în 
asemenea hal. Se pare că principala vină o purta Adela, cu 
aluziile ei spuse cu jumătate gură. In cele din urmă, vrând să 
pună capăt acestei scene, Squire Dayton se apropie de tânăr: 

— Slăvit fie Cerul, Domnule Lively, ce mai face tatăl dumitale 
şi cum merg treburile fermei? 

Cuvintele acestea izbutiră să readucă încrederea de sine şi 
curajul în inima tânărului. 

Cuvintele de întâmpinare şi aluzia la casa, la părinţii lui şi la 
locul său de baştină fură pentru acest om al pădurii ca o vrajă 
binefăcătoare. Se ridică de pe scaun, răsuflă adânc, strânse 
repede mâna ce i se întindea şi răspunse uşurat, de parcă i s-ar fi 
luat cine ştie ce greutate de pe inimă: 

— Mulţumesc, Squire! Sănătoşi toţi - potrivit cel puţin. Doar 
vaca noastră plăvană s-a îmbolnăvit, aşa că am venit ieri cu ea în 
oraş. Mai aveam încă o treabă pe aici, adăugă el aruncând o 
privire plină de sfială spre femei, în timp ce chipul i se roşise iar 
ca focul. Numai că... numai că nu ştiu... 

— E oare ceva ce mă priveşte numai pe mine? întrebă Squire- 
ul. 

— Te rog, tinere, nu te sfii! se amestecă deodată Doamna 
Breidelford. Să nu crezi că, dacă suntem doamne, nu ştim şi noi 
să păstrăm un secret tot atât de bine ca şi bărbaţii. Dimpotrivă, 
Domnule Lively, dimpotrivă. Eu de pildă ştiu că vorbesc puţintel 
cam prea mult, asta e slăbiciunea mea. Şi la urma urmei, de ce 
ne-a dat bunul Dumnezeu gură şi limbă? In ce priveşte însă 
secretele, sărman răposatul meu Breidelford zicea - cu toate că 
nu e frumos să ne lăudăm noi înşine, dar bietul şi dragul meu om 
zace acum rece şi ţeapăn în mormânt - zicea anume: „Luizo, 
prea eşti discretă, nici zece inchizitori n-ar fi în stare să-ţi 
silească limba să destăinuie ceea ce nu vrei tu. Cred că mai 
degrabă ţi-ai muşca-o în mii de bucăţi!” Aşa zicea Domnul 
Breidelford, dar... 

Un „Allegro” răsunător prilejuit de degetele sprintene ale 
Adelei o întrerupse iarăşi pe Doamna Breidelford şi Lively, care, 
până acum se străduise zadarnic să răspundă întrebării lui Squire 
Dayton, izbuti în sfârşit să respire şi el. 

— Nu, Squire, zise el şi, cum în clipa aceea nu ştia ce să facă 
cu mâinile sale, deznădăjduit, le vâri în buzunarele hainei, din 
care însă - conştient că nu se cuvenea să facă lucrul acesta - le 
scoase iarăşi repede, ca şi cum ar fi dat acolo de nişte jăratic. 
Nu, Squire, dar mama zicea - tata zicea - să vă întreb, dacă, n- 
aţi vrea să poftiţi la noi mâne, dumneavoastră şi cu cele două 
Doamne şi să staţi - să rămâneţi cât vă face plăcere la noi. 
Mama zicea... 

Adela deveni atentă. Doamna Breidelford însă, deşi această 
invitaţie nu-i fusese adresată personal, se crezu obligată să 
răspundă şi, fără să lase cel mai mic răgaz celorlalţi, se înălţă de 
la locul ei, se aplecă puţin şi, aruncând tânărului Lively o privire 
pe deasupra ochelarilor ce-i purta pe nas, zise: 

— O, Doamna Lively e deosebit de amabilă, Sir, prea amabilă. 
Şi dacă e drept că, în aceste zile, când apele fluviului au început 
să crească şi când atâtea şi atâtea mărfuri ce ne sosesc ne dau 
mult de lucru, tot atât de adevărat e şi faptul că ar trebui să 
facem rost de o săptămână sau două, pentru a ne vizita vecinii şi 
a reînnoi cu ei vechile şi bunele noastre legături prieteneşti. 
Domnul Breidelford avea dreptate când zicea: „Luizo, habar n-a: 
cât e de frumos când poţi trăi în pace şi prietenie cu vecinii tăi. 
Buna convieţuire înseamnă jumătate din satisfacţiile vieţii.” Sper 
că săptămâna viitoare, cel mai târziu luni, să am această 
plăcere. Vă rog, Domnule Lively, să transmiteţi salutările mele 
mamei dumneavoastră. Şi, zicând acestea, se aşeză iar şi îşi goli 
ceaşca repede, ca şi cum, după efortul de adineauri, avea nevoie 
de puţină linişte şi de o băutură întăritoare. 

Uimită de râvna arătată de Doamna Breidelford, Adela uitase 
şi de pian şi de tot şi chiar James, care cunoştea destul de bine 
renumele de care se bucura în oraşul Helena Doamna 
Breidelford, amuţise şi se întreba dacă nu cumva, din greşeală, o 
invitase şi pe ea. După cele întâmplate, nu-i mai rămânea decât 
să-şi ascundă supărarea. Dar îl apucă groaza gândindu-se că 
chiar în dimineaţa aceea avusese prilejul să afle părerea mamei 
sale cu privire la Doamna Breidelford. Aşa că îşi putea închipui 
ce-au să se mai bucure ai săi de boroboaţa pe care o făcuse. 

Speriat, privirile îi rămăseseră agăţate de trăsăturile blânde 
ale chipului Doamnei Dayton, nemai îndrăznind să şi le îndrepte 
spre chipul ştrengăresc al fetei. Şi Doamna Dayton îi zise cu un 
zâmbet pe buze: 

— Te rog să transmiţi mamei dumitale cele mai calde salutări 

din partea mea, Sir. Vom căuta să facem tot ce ne stă în putinţă. 
Am dori totuşi ca şi dânsa să se arate mai des pe la noi şi să ne 
viziteze când are drum pe aici. Te rog acum să te aşezi mai 
aproape de masă. Pofteşti cumva ceai? Te rog serveşte-te 
singur! Ce mai face tatăl dumitale? 

— Mulţumesc, doamnă, mulţumesc, răspunse James care, 
stând acum cu spatele către Adela, începuse să răsufle uşurat. E 
din ce în ce mai bine! Am fost iar împreună la vânătoare de urşi, 
aşa că vă puteţi închipui că nu mai e tocmai pe moarte. Puţintică 
febră nu-l sperie şi-i trece repede! 

— Tot desculţ umblă prin pădure? întrebă Adela, alunecând în 
fotoliul ce stătea lipit de uşă, lângă sofa, în aşa fel încât să poată 
privi în faţă pe tânărul colonist din inima pădurii. 

James începu iar să se foiască neliniştit pe scaunul său. Îşi 
descheie nasturii de la haină, simțind că se înăbuşe. Doamna 
Breidelford însă se agăţă şi de această întrebare pusă de 
stăpâna casei, căutând să dea ea un răspuns: 

— Da, da. Domnişoară Adela, zise ea, adresându-se tinerei 
fete, în ce priveşte umblatul desculţ... 

Domnul Dayton o întrerupse însă, pentru a scăpa fata, 
atrăgând-o pe Doamna Breidelford într-o discuţie aparte. In felul 
acesta James avu răgazul trebuincios să-şi regăsească liniştea şi, 
cum convorbirea se desfăşura acum pe propriul său teren, 
începu să-şi vină în fire şi să se simtă mai în largul lui. 

— Răceala bătrânului s-a datorat, desigur, prostului său obicei 
de a nu purta nici încălţăminte şi nici ciorapi, zise Doamna 
Dayton. Doamna Lively n-ar trebui să-l lase să umble astfel. 

— Degeaba, zise James. Tata e încăpățânat; când vrea ceva, 
nu-l convinge nimeni să renunţe. 

— Tocmai aşa era şi răposatul, Domnule Lively, se amestecă 
iar stăruitoarea Doamnă Breidelford. „Breidelford, îi spuneam eu 
uneori, ai să te cureţi, vremea asta umedă înseamnă moarte 
pentru tine; te sfătuiesc să-ţi pui ciorapii de lână!” Şi credeţi că 
m-a ascultat vreodată? Nici gând! „Luizo, răspundea el, tu nu 
înţelegi asta; constituţia omului e ca...” 

Din păcate, familia Dayton nu putu să afle în seara aceea cee 
cu constituţia omului, căci tocmai atunci şi chiar în clipa când 
Adela era pe cale să se aşeze iar la pian, cineva trase atât de 
tare de clopoțel, încât Doamna Breidelford sări speriată, 
strigând: „Dumnezeule!” iar Doamna Dayton şi Adela, surprinse, 
îşi îndreptară privirile spre uşă. Singur Squire Dayton rămase 

liniştit şi zise zâmbind: 

— Trebuie să fie Domnul Smart. L-am rugat să treacă puţin pe 
la mine. El e! li cunosc pasul! 

— E oare Domnul Smart, proprietarul Hotelului Union? întrebă 
Adela, repezindu-se să mai scoată din bufet o ceaşcă pentru noul 
venit. 

— Chiar el, răspunse Squire-ul. El şi nimeni altul! Şi Smart 
pătrunse în odaie, smulgându-şi repede de pe cap pălăria pe 
care, îngândurat cum era, uitase să şi-o scoată. Se apropie de 
fiecare dintre cei prezenţi, întinzându-le mâna, cu excepţia 
Doamnei Breidelford, căreia îi făcu doar o plecăciune, strânse cu 
deosebită prietenie mâinile lui Squire Dayton şi James Lively şi se 
aşeză vesel şi mulţumit în fotoliul pe care i-l împinsese Nancy, 
mulatra. 

— Well, ladies and gentleman”, mă bucur nespus că vă văd 
sănătoşi, zise el. Mulţumesc domnişoară, mulţumesc - nu beau 
lapte. Poate puţin rom în ceai! 

Domnişoara Adela îi întinsese ceaşca şi, cum ultimele cuvinte 
ale convorbirii de adineauri se referiseră tocmai la noul sosit, 
intervenise o pauză oarecare. Smart, care observase aceasta, se 
adresă Doamnei Dayton: 

— Madam, mi-ar părea rău dacă aş fi tulburat întrucâtva 
convorbirea dumneavoastră. E drept că am sosit cam târziu, dar 
Squire Dayton... 

— Nicidecum, Domnule Smart, nicidecum! îl întrerupse 
numaidecât Doamna Breidelford, vorbeam doar despre... o, 
Doamne, despre ce vorbeam oare? - of, memoria mea 
nenorocită, Domnule Smart, nenorocita mea memorie! Biet 
răposatul meu soţ spunea mereu: „Luizo, prea ţi-ai bătut capul în 
tinereţea ta. Prea mult ai vorbit şi socotit. Arcul pe care l-ai întins 
prea tare, până la urmă trebuie să slăbească!” Astea sunt 
propriile sale cuvinte, Domnule Smart. „Ah, Breidelford, îi 
răspundeam eu, ai dreptate, îmi cunosc slăbiciunea, dar 
memoria e un dar de la Dumnezeu şi, dacă acesta i-o răpeşte, 
omul nu are dreptul să se plângă. N-ar fi bine, Breidelford”, 
ziceam eu... 

— ... m-a poftit cu atâta amabilitate, încât, după toate câte s- 
au întâmplat astăzi, era cu neputinţă să-l refuz, continuă Smart, 
privind-o pe Doamna Breidelford şi nedând nici o atenţie 
întreruperii de adineauri. 


19° Da, doamnelor şi domnilor! 

— Ce s-a întâmplat astăzi? întrebă nerăbdătoare Adela. lar a 
fost ceartă? Am auzit şi noi gălăgie, dar încolo nu ştim nimic. 

Doamna Breidelford puse pe masă ceaşca pe care o ţinea în 
mână şi deveni atentă. 

— Şi Squire Dayton nu v-a povestit nimic? întrebă yankeul. 

— Absolut nimic, răspunseră într-un glas cele trei doamne. 

— Ei, cum să vă explic? zise Jonathan Smart. Mi-a făcut un 
serviciu, aşa... cum numai un vecin... 

— Dar bine, dragul meu Smart, spuse zâmbind Squire-ul, nu 
mi-am făcut decât datoria mea de judecător de pace al orăşelului 
ăstuia. 

— ... îl poate face altuia, continuă Jonathan, mi-a salvat viaţa. 
Neţinând seama de primejdia la care se expunea... 

— Secăturile n-ar fi îndrăznit să meargă până la capăt. Prea 
ridici în slavă ceea ce am făcut. 

—... a înfruntat pieptiş nişte inşi capabili de orice, 
împiedicându-i să mă ucidă şi să dea foc casei mele. Asta e pe 
scurt toată povestea. 

Judecătorul îşi dădu seama că trebuia să-l lase pe Smart să 
vorbească şi zâmbi doar. Abia după ce celălalt tăcu, găsi de 
cuviinţă să răspundă: 

— Dar de ce nu mărturiseşti şi faptul că era cât pe aci să te 
omoare unul dintre ei, trăgând asupra dumitale când l-ai salvat 
pe bietul irlandez? 

— Au fost desigur groaznice lucrurile petrecute astăzi în 
Helena! zise speriată Doamna Dayton. 

— N-a fost nici astăzi mai rău decât în alte zile, o întrerupse 
hotelierul, ridicând din umeri. In privinţa asta, oraşului nostru i s- 
a dus buhul. O faimă mai proastă nici că se poate! 

— Exact aşa spunea şi sărmanul, dragul meu bărbat, Domnule 
Smart, exact aşa: „Luizo, zicea el mereu, dacă mor eu, să nu 
rămâi la Helena; pleacă de aici. Tu eşti prea plăpândă, prea slabă 
pentru o viaţă atât de sălbatică şi de tulbure. Firea ta nu se 
împacă cu oamenii ăştia cruzi!” Bietul, dragul de el! Şi i-am 
făgăduit, e adevărat, chiar când era pe patul de moarte, că am 
să plec. „Breidelford, i-am spus, poţi să mori liniştit. Am să mă 
mut spre miazănoapte, când n-ai să mai fi tu. Dar, Dumnezeule, 
o femeie singură şi sărmană nu poate să facă aşa cum vrea ea! 
Omul trebuie să trăiască şi aici, unde, de bine de rău, am cu ce 
mă hrăni, va trebui să rămân pe mai departe, căci nu-mi pot 
închipui cum şi cu ce aş putea s-o iau de la capăt în altă parte. 

Sârguincioasă sunt, nu poate nimeni să spună altceva. Dragul, 
bietul meu bărbat zicea totdeauna: „Luizo, mă dojenea el, prea 
te speteşti muncind; nu te gândeşti deloc că faci şi tu parte din 
sexul slab. Şi totuşi, odată şi odată tot ai să te convingi - zicea el 
- când îţi vei fi ruinat sănătatea şi când eu n-am să mai fiu!” Ah, 
Doamnă Dayton, nu vă puteţi închipui, cum prevăzuse de bine 
toate, bietul om, parcă ar fi avut darul profeţiei, aproape ţi se 
încreţeşte carnea când te gândeşti că aşa ceva e totuşi cu 
putinţă. Şi chiar în ce priveşte viaţa mea singuratică, închipuiţi- 
vă, Doamnă Dayton, chiar şi în această privinţă - parcă-l văd cu 
obrajii scofâlciţi şi cu buzele învineţite zăcând - câte şi câte nu 
mi-a spus: „Luizo”, zicea el... 

— Sper că acum e cineva la dumneavoastră? o întrerupse 
grăbit şi, pe cât se părea, cu deosebită compasiune Domnul 
Smart. 

— La mine? strigă deodată Doamna Breidelford speriată, 
ridicându-se brusc de la locul ei. La mine, Domnule Smart? Nici 
urmă de om. Neamţul pe care l-am ţinut în casă pentru munci 
mai grele l-am dat azi afară, căci prea îşi luase faţă de mine 
nasul la purtare. Dar, pentru Dumnezeu, Sir, aveţi un aer atât de 
îngrijorat... la mine nu s-a întâm... Vă conjur, pe onoarea 
dumneavoastră de bărbat, domnule Smart... 

James Lively şi Squire Dayton îşi traseră repede scaunele 
înapoi, căci Doamna Breidelford se repezise de la locul ei atât de 
pătimaş, încât abia putură să se ferească din calea ei. In schimb, 
Smart nu se clinti din loc şi zise: 

— Nu vă speriaţi degeaba, madam, ceea ce am văzut eu poate 
că nu... 

— Pentru toţi îngerii din ceruri, ce anume aţi văzut? strigă 
înspăimântată Doamna Breidelford. 

— ... înseamnă prea mult, în orice caz nu atât cât vă închipuiţi 
dumneavoastră, continuă nestingherit Smart. 

— Domnule, omule, mă faci să turbez, strigă Doamna 
Breidelford şi, împotriva oricăror prescripţii ale modei, îşi înfundă 
cu o mână boneta pe cap, în timp ce cu mâna dreaptă încerca să 
apuce un nasture de pe fracul albastru al lui Smart. Acesta însă 
se apără de atacul ei, apucându-i mâna şi scuturându-i-o cu 
sinceră prietenie. g 

— Ce ai văzut? Ci vorbeşte o dată. In numele diavo... în 
numele cerului, vorbeşte! 

— De fapt, nimic prea important, răspunse Smart ținând mai 

departe mâna înfierbântatei Doamne Breidelford. Când am trecut 
acum un sfert de ceas prin faţa casei dumneavoastră, am văzut 
pe cineva bătând în oblonul ferestrei din dos. Aşa cum şi noi, 
când n-avem altceva de făcut... 

— Şi ce mai făcea omul? întrebă nerăbdătoarea Doamnă 
Breidelford. 

— ... ne interesăm de tot felul de lucruri, care, de obicei, nu ne 
interesează, m-am oprit şi eu o clipă să aflu cam ce căuta acolo 
acest cineva, despre care n-am pretins deloc că era un bărbat, 
căci, dimpotrivă, era o femeie. 

— O femeie? strigă uimită Doamna Breidelford. 

— Cum oblonul a rămas închis, povesti mai departe yankeul, 
femeia dădu un ocol casei, iar eu mi-am îngăduit să o urmăresc. 
Ajunsă la uşă, a bătut de câteva ori, apoi, văzând că nu e nimeni, 
a încercat cu două chei să descuie. 

— Canalia! strigă Doamna Breidelford tulburată la culme. Şi a 
izbutit s-o deschidă? 

— Imi pare foarte rău, madam, că nu vă pot răspunde. Căci 
chiar în clipa aceea m-am uitat la ceas şi am văzut că am să 
sosesc aici cu o jumătate de oră mai târziu decât făgăduisem lui 
Squire Dayton. Aşa că am părăsit-o pe doamna aceea şi sper că 
strădania ei să fi fost zadarnică. 

— Şi dumneata n-ai pus mâna pe ea ca s-o predai justiţiei? 
strigă indignată Doamna Breidelford, punându-şi numaidecât pe 
umeri mantaua. Şi, luându-şi cogeamite sacoşa, aruncă o privire 
cercetătoare în cameră. N-ai strigat după ajutor şi n-ai dat de 
pământ cu hoaţa aia care încerca să pătrundă în timpul nopţii 
într-o casă de oameni paşnici? Nu ai... 

— Dar, scumpă Doamnă Breidelford, întrebă Adela îngrijorată. 
Ce oare mai căutaţi? Nu vă pot ajuta? 

— Nu. Boneta mea, scumpă domnişoară - boneta mea, 
răspunse doamna, în timp ce privirile îi fugeau de la un colţ la 
celălalt al odăii. 

— E chiar pe capul dumneavoastră, prea stimată doamnă, 
răspunse yankeul, făcând O amabilă plecăciune. 

— Noapte bună, Doamnă Dayton, noapte bună, Domnule 
Lively, ah! Squire, dacă aţi avea amabilitatea să mergeţi cu 
mine, zise Doamna Breidelford. Dumneavoastră sunteţi doar 
judecătorul de pace al localităţii acesteia. Şi dacă într-adevăr hoţi 
şi ucigaşi... 

Judecătorul făcu un gest ca şi cum ar fi voit să asculte de 

rugăminte, dar, stând în spatele doamnei Breidelford, Smart 
începu să clatine din cap atât de insistent şi de semnificativ, 
încât Dayton renunţă la intenţia sa şi încercă doar s-o liniştească: 

— V-aş întovărăşi cu plăcere, scumpă Doamnă; din păcate, am 
o afacere importantă de discutat cu Domnul Lively, o afacere 
urgentă şi care nu poate fi amânată. Servitorul meu însă vă va 
însoţi. Şi, dacă e nevoie, chemaţi imediat în numele meu pe 
Constabler? şi trimiteţi pe cineva după mine. Voi veni atunci 
neapărat. 

Doamna Breidelford nici nu mai auzise ultimele cuvinte. 
Ajunsă în josul scării, apucă de încheietura mâinii pe mulatrul 
care se postase acolo, aruncând o privire speriată stăpânului său 
şi-l trase după ea, spre ieşire. Cu un zâmbet, Domnul Dayton îi 
făcu semn că poate s-o urmeze şi cei doi ieşiră grăbiţi pe uşă, 
alergând să vină în ajutorul locuinţei unei biete văduve 
amenințate. 

— Dar, dragă Domnule Smart - zise acum Doamna Dayton, în 
timp ce de la fereastră o urmărea îngrijorată pe văduva 
Breidelford - de ce oare n-ai spus măcar o vorbă femeii care 
încerca să potrivească o cheie la uşa ei? 

— Pentru că lucrul ăsta ar fi fost tare greu, zise zâmbind 
yankeul şi-şi frecă mâinile amuzat. Am trimis-o pe Doamna 
Breidelford să împuşte gâştele. De fapt, are să se spetească tot 
căutând să afle pe cineva care nici nu există. 

— Nu există? strigă, uimită, Adela. Şi James, care-l cunoştea 
de mai mult pe yankeu, izbucni într-un râs zgomotos. Nu există! 
Femeia pe care ai văzut-o dumneata... 

— N-am văzut pe nimeni, răspunse Jonathan, aşezându-se iar 
pe scaunul său şi, liniştit, ca şi cum între timp nimic nu s-ar fi 
întâmplat, întinse doamnei Dayton ceaşca, spre a fi iarăşi 
umplută cu ceai. 

— Bine, dar femeia cu cheia? întrebă zâmbind Squire Dayton. 

— A fost cea mai bună glumă pe care am făcut-o vreodată, 
zise yankeul, fără ca o singură trăsătură a feţei lui să se fi 
schimbat. Altfel Doamna Breidelford ne-ar fi împuiat capul toată 
seara! Cu autobiografii şi episoade istorice din viaţa prea 
iubitului ei tovarăş de viaţă. 

Dacă sărmana Doamnă Luiza Breidelford, scăldată de sudoare 
cum era, ar fi auzit râsetele care izbucniră în clipa aceasta, 
făcând să se cutremure până şi geamurile de cristal ale micii 

încăperi, atât de prietenoasă şi dacă apoi ar fi aflat şi motivul lor, 
desigur că mânia ei n-ar fi avut margini. Târând după dânsa pe 
mulatru, ea gonea nebuneşte spre locuinţa pe care o credea 
ameninţată, mormăind tot felul de cuvinte întunecate şi tainice. 
În schimb ceilalţi, care scăpaseră de prezenţa ei, se strânseră 
mai bine dispuşi în jurul mesei şi până şi James începu să lepede 
câte puţin din sfiala lui de adineauri. Buna dispoziţie a celorlalţi îl 
apropiase de doamnele casei şi acum le povestea, cu toată 
inocenţa, că se speriase cumplit atunci când Doamna Breidelford 
socotise că invitaţia pe care el o adresase celor două doamne ale 
casei, i-ar fi fost adresată şi ei, primind-o fără nici o discuţie. 

— Ai mei au să facă ochi mari, zise el, dacă ameninţarea ei ar 
fi tradusă în fapt. Prea se povestesc tot felul de istorii despre 
femeia asta. 

— Dumnezeu ştie cum de s-a întâmplat să avem tocmai noi 
onoarea acestei vizite din partea ei, zise Doamna Dayton. Asta e 
a treia oară că vine la noi şi rămâne până noaptea târziu, fără ca 
noi să-i trecem vreodată pragul sau să o rugăm să mai treacă pe 
aici. Dar ce pot să fac? Vine, se aşază, ne chinuie ceasuri întregi 
cu poveştile ei fioroase şi la plecare mai ia, cu împrumut, cică, o 
mulţime de mărunţişuri, ace, mătase, petice de pânză sau vase 
de bucătărie şi tot felul de lucruri pe care, de regulă, uită să le 
mai înapoieze. 

— Trebuie să mărturisesc, zise Smart, că am fost de-a dreptul 
uimit găsind-o aici, la dumneavoastră. In Helena, Doamna 
Breidelford nu se mai bucură nici măcar de o reputaţie dubioasă, 
ceea ce înseamnă mult. Puţinii oameni cu adevărat cinstiţi, care 
au mai rămas, nu numai că s-au îndepărtat de ea, dar nu-i mai 
îngăduie nici măcar să le treacă pragul. Doamna Smart a avut cu 
ea, într-o bună zi, o discuţie foarte aprinsă şi nu prea 
măgulitoare pentru această doamnă. Soţia mea vorbea de sus, 
de pe verandă, iar cealaltă lady de dedesubtul ei, de unde fusese 
dată afară de negrul casei. E drept că, în această luptă verbală, 
biruinţa a fost de partea Doamnei Breidelford, căci, ajutată de o 
bună parte a tinerilor zdrenţăroşi din Helena, am văzut-o cu 
mâinile în şolduri şi cu faţa roşie ca racul, continuând să rămână 
în locul pe care îl cucerise, în timp ce eu o trăgeam în casă, nu 
însă fără a întâmpina rezistenţă, pe Doamna Smart, care îi dădea 
tot timpul cu gura. Din ziua aceea, se înţelege că Doamna 
Breidelford n-a mai călcat în locuinţa noastră. Se pare însă că 
supărarea ei nu s-a extins şi asupra mea, căci astă-seară mi-a 

arătat o prietenie, aş zice chiar bătătoare la ochi! 

— Cred totuşi, luă cuvântul Squire Dayton, deşi personal nu o 
pot suferi, că i se face o mare nedreptate. Cunosc aproape toate 
zvonurile care circulă pe socoteala ei şi am pus-o sub observaţie, 
după cum am observat-o şi eu. Totuşi, singurul lucru de care o 
bănuiesc şi care e cu adevărat pasibil de pedeapsă este faptul 
că, pe ascuns, vinde whisky negrilor. Dacă bănuiala aceasta se 
va dovedi îndreptăţită, atunci, aşa cum îmi porunceşte şi datoria 
mea de judecător, o voi pedepsişi nici prietenia, nici ura ei n-au 
să mă împiedice. De altfel şi eu aş fi bucuros dacă ne-ar scuti de 
vizitele ei. Totuşi, ştiţi şi dumneavoastră cum e în Arkansas. Dacă 
ar fi să spunem lucrurilor ăstora pe şleau, tot oraşul ar începe să 
ne învinuiască de mânarie şi îngâmfare; aşa că mai bine alegem 
răul cel mai mic şi avem în schimb de luptat cu mai puţine 
neplăceri şi mai puţină rea voinţă. 

— Da, Squire, zise James, devenind roşu ca focul, ruşinat că ia 
cuvântul în faţa celor două doamne, lucrul ăsta poate să fie 
binevenit, atunci când e vorba de nişte bieţi oameni simpli. La 
noi, la ţară însă, dacă cineva este socotit dintr-o dată 
necumsecade şi nu mai vrei să ai de-a face cu el, nu întâlneşti 
nici un om care să-ţi ia lucrul ăsta în nume de rău! 

— Domnul Lively are dreptate, Dayton, interveni cu vioiciune 
Adela. Cu o asemenea femeie nici eu n-aş recurge la prea multe 
formalităţi. Ce ne poate ea face, dacă n-am mai primi-o? Şi în 
felul ăsta am scăpat de o neplăcere, care, uneori, e foarte greu 
de suportat. Parcă văd că Domnul Lively are să regrete că ne-a 
invitat la el acasă! 

— Domnişoară Adela, începu să se bâlbâie James şi apucă cu 
amândouă braţele partea de jos a scaunului său, ca şi cum 
trebuia să i se scoată o măsea din gură, mama are - nici nu vă 
închipuiţi cât - voiam să spun - încercaţi, veniţi numai o dată la 
noi - şi chiar dacă acolo nu sunt flori atât de frumoase ca... tare 
ar fi vrut să spună „ca dumneata”, fără să izbutească însă, oricât 
s-ar fi trudit. Cuvintele îi rămâneau înfipte în gât ca nişte 
harpoane şi el nu izbutea să şi le scoată. 

— Ca aici, Domnule Lively? zise râzând Adela, care voia să 
socotească acel „ca” o vorbă referitoare la Helena, sau care nu 
încerca decât pur şi simplu să-l întrerupă. O, Doamne, în privinţa 
asta, stăm foarte prost aici. Toată pădurea în jurul nostru e 
prăpădită şi călcată. Nici copacilor nu le merge mai bine datorită 
fumului şi aburului, precum şi din cauza sălbăticiei oamenilor. In 

preajma oraşului bieţii arbori arată bolnavi şi jigăriţi, pe când, de 
îndată ce ne îndepărtăm, capătă o altă înfăţişare, sunt mai 
proaspeţi, de un verde mai viu, răspândind o mireasmă mai 
plăcută. 

— Ah, domnişoară, ar trebui acum să vedeţi cât de frumos, cât 
de minunat e la noi! exclamă Lively, căruia amintirea pădurii sale 
îi dădea parcă aripi, deşi nu îndrăznea să spună fetei la cine se 
gândea el adineauri când vorbea despre flori. Nici un loc de pe 
lume nu-i mai frumos decât pădurea noastră. O singură 
dimineaţă, un singur răsărit de soare petrecut sub frunzele 
înrourate ale copacilor, răscumpără toate neplăcerile unui an 
întreg trăit în viitoarea urâtă a oraşului. Până şi jivinele şi 
păsările pădurii ştiu asta. Se ascund acolo unde locul li se pare 
mai tăinuit, mai netulburat. Acolo unde nu-i poate afla ochiul 
omenesc, cerboaica se joacă cu puiul ei, iar cântăreții aripaţi ai 
pădurii îşi deapănă cele mai frumoase triluri ale lor şi cântă atât 
de îndelung şi de minunat până ce frunzele neliniştite încep să 
susure şi să joace. 

— la te uită, Domnule Lively! zise înveselit Squire Dayton, 
tăind o foaie îngustă de tutun de mestecat şi întinzând bucata 
cealaltă domnului Smart. Mi se pare că începi să devii poet. 
Spune-mi: ai făcut cumva versuri vreodată? 

— Eu? zise repede James, văzând cu groază că ochii tuturor 
erau aţintiţi asupra lui. Eu nu, niciodată în viaţa mea! Şi mâinile 
sale începură să bâjbâie iar pe dedesubt, căutând în zadar să se 
apuce de picioarele scaunelor. 

— Se zice însă că Domnul Smart a făcut cândva versuri, spuse 
Doamna Dayton, căutând astfel să-l scoată pe bietul băiat din 
încurcătură. 

Jonathan Smart se uită pieziş la Doamna Dayton. 

— Un yankeu care să facă versuri, zise el, în sfârşit, zâmbind 
pe sub mustață şi apucându-şi cu amândouă mâinile genunchiul 
stâng. Năstruşnică idee! Nu, Doamnă Dayton, cu aşa ceva nu 
prea mă ocup. Versurile nu rentează. Şi cu toate astea - oricât de 
caraghios vi s-ar părea. 

— Odată tot am făcut o poezie pentru bătrâna mea, pe când 
eram doar logodiţi. 

— O, Domnule Smart, vă rog, trebuie neapărat să ne arătaţi 
măcar o dată poezia asta, se rugă Adela. Grozav îmi place să 
citesc poezii! 

— Şi mai ales din astea, zise zâmbind hangiul, nu-i aşa? Din 

astea care te fac să te prăpădeşti de râs? Ei, dacă aş mai avea-o, 
ar merge. Am râs şi eu de ea mai târziu! 

— Cum? Aţi rupt-o? 

— Ba, dimpotrivă, e în mâinile celei pentru care fusese scrisă. 

— În mâinile Doamnei Smart? 

— Chiar aşa şi e folosită acum întocmai cum suliţele indienilor, 
care nu şi-au atins ţinta, sunt folosite de către persoana care 
trebuia să fie nimerită. Adică se întoarce împotriva celui ce le-a 
azvârnlit. 

— O enigmă, zise Doamna Dayton. 

— Lesne de rezolvat, continuă yankeul. Am scris şi eu odată, 
într-un ceas mai plin de visuri decât de obicei - nu-i aşa, 
Domnule Lively, aţi făcut şi dumneavoastră din astea uneori? - o 
poezie pentru fosta Domnişoară Rozalia Heendor. Aşa cum e 
obiceiul, ridicam în slavă nu numai inegalabila-i frumuseţe şi 
amabilitate, înşirând pe de o parte toate farmecele ei în rubricile: 
alabastru, mărgăritare, fildeş, stele, catifea, roze, violete şi 
atâtea altele! lar pe de altă parte mărturisind, cu o 
nemaipomenită modestie şi - în acelaşi timp - imprudenţă, 
nemernicia mea, nevrednică de un asemenea ideal, fără însă a 
uita, la sfârşit, să-i cer mâna în mod foarte serios. Până aici, 
lucrurile au mers bine. Domnişoara Rozalia nu era de oţel, iar 
Jonathan Smart pe vremea aceea era încă un flăcău cu bună 
reputaţie şi foarte prezentabil. Ne-am căsătorit şi am rămas aşa 
vreo câţiva ani. De poezie şi de conţinutul ei uitasem cu 
desăvârşire, când, într-o bună zi... 

— O scrisoare pentru Squire Dayton, zise Nancy, deschizând în 
clipa asta uşa şi întinzând o foaie împăturită. 

— Cine a adus-o? întrebă Dayton. 

— Mailriderul, răspunse mulatra. Zice că e urgent. 

Squire Dayton deschise scrisoarea şi se întoarse cu ea spre 
lumină, pentru a o citi mai uşor. Jonathan însă, care în răstimpul 
întreruperii tăcuse o clipă, începu să povestească mai departe şi, 
după obiceiul lui, o luă chiar de unde rămăsese: 

— ... se întâmplă că Domnul şi Doamna Smart, aşa cum e 
cazul uneori între soţi, să se certe şi gentlemanul nostru să-i 
spună soaţei sale câteva cuvinte nu tocmai măgulitoare, cu 
privire la calităţile ei personale. Se pare însă că dumneaei era 
pregătită pentru aşa ceva, căci, deodată, fără nici o chibzuială 
prealabilă, scoase la iveală vechea mea poezie, de mult perimată 
şi, în pofida viilor mele proteste, conţinutul ei care, oricum, în 

multe privinţe era în flagrantă contradicţie cu expresiile 
întrebuințate puţin mai devreme de mine, fu rostit cu un aer 
triumfător şi cu o voce din ce în ce mai tare. Scena asta s-a mai 
repetat în decursul anilor de câteva ori şi, dacă omul e 
îndreptăţit să sfătuiască şi pe cei mai tineri decât el cum să se 
ferească de greşeli, mi-aş îngădui să dau şi junelui nostru prieten 
James Lively şi asta cât mai stăruitor, sfatul să nu dea cumva 
poezii cu astfel de conţinut tinerei pe care se gândeşte s-o ia 
cândva de soţie. Sau aţi şi ales-o? Şi întrebarea, atât de 
neaşteptată, îl nimeri din plin pe cel căruia îi fusese pusă, încât 
acesta tresări speriat pe scaunul lui. De data asta însă chiar 
Domnul Dayton fu cel care îl scuti de a da un răspuns, căci se 
ridică de pe scaun, se duse repede la fereastră şi privi afară, 
după care, uitându-se la ceas, se adresă soţiei sale: 

— Draga mea, din păcate, primesc o scrisoare prin care sunt 
chemat de urgenţă la un bolnav în stare gravă. 

— Aici, în Helena? întrebă Doamna Dayton îngrijorată. 

— Imi pare rău, dar nu aici, zise Squire-ul. Sunt zece mile până 
acolo. Aşa că înainte de mâine dimineaţă şi asta numai dacă 
starea bolnavului o permite, n-am să mă pot întoarce. Ascultă, 
Nancy, spune-i lui Cezar să pună calului şaua şi frâul. 

Doamna Dayton oftă adânc. 

— Ah, George, şopti dânsa eu tristeţe, pentru tine desigur, e 
un lucru minunat că poţi să foloseşti atât de bine calităţile tale, 
totuşi - nu ştiu - dar tare aş vrea să poţi şi tu să rămâi mai mult 
acasă. Să baţi drumurile călare în timpul nopţii, nu-i indicat 
pentru sănătatea ta! 

— Fii fără grijă! zâmbi bărbatul, punând pe el redingota pe 
care i-o adusese Nancy la un semn al său. De făcut rău, n-are de 
ce să-mi facă; desigur însă că mi-ar face plăcere să mai rămân 
cu voi. Dar ce să fac? Pot eu să-mi neglijez bolnavii care au 
încredere în mine, să-i las pradă grijii şi fricii, pentru că îmi 
tulbură tabieturile mele? Sărmanii de ei, îi plâng! Ingrijirea 
sănătăţii a încăput astăzi aproape numai pe mâinile şarlatanilor. 

— Squire Dayton are dreptate, zise Jonathan. E o 
binecuvântare când izbuteşti să afli un doctor cumsecade. Dar, 
dacă e să spun drept ceea ce gândesc, n-aş vrea să fiu unul din 
cei care nu ştiu niciodată, dacă se pot culca liniştiţi seara în patul 
lor. Dar cine e bolnavul? 

— Germanul care s-a stabilit de curând acolo, răspunse 
judecătorul. Mi se pare că îi cheamă Brander. 

— Aha - friguri probabil - nu-i prea periculos. Dar aud în curte 
calul, aşa că, doamnelor, vă zic rămas bun. Domnule Lively, 
dumneata vii cu mine, sau mai rămâi cu doamnele? 

— Doamne fereşte! răspunse grăbit James, speriindu-se însă 
numaidecât de expresia lui necugetată. Voiam să spun numai că 
şi eu trebuie să mă duc acasă. E cam târziu. Călărim o bucată de 
drum împreună, domnule Dayton? 

— Cam greu, răspunse acesta în timp ce-şi lega pintenul 
stâng. Eu o iau pe cărarea ce duce la Barlys. E ceva mai aproape. 

— Atunci trebuie să treceţi prin mlaştină, zise James. E un 
drum pe unde nici ziua măcar nu te descurci prea uşor. 

— Nu face nimic, spuse zâmbind Squire-ul, cunosc pe acolo 
fiecare palmă de pământ şi chiar zilele trecute am mai dat de o 
parte şi de alta un rând de trestii ce-mi stăteau în cale. Aşadar, 
noapte bună, copii, noapte bună! Sper că mâine dimineaţă să 
bem iar cafeaua împreună, după care am să caut să mă odihnesc 
mai temeinic! 

— Doamnelor, zise Lively, făcând o plecăciune adâncă în faţa 
doamnei Dayton, fără a arunca măcar o privire fugară asupra 
Adelei, pot să spun părinţilor mei că - mâine, veţi veni la noi? 

— Da! Şi multe, multe salutări mamei dumitale, răspunse 
Doamna Dayton cu prietenie, întinzând tânărului mâna ei. Acesta 
o strânse cu toată sinceritatea, dar în zăpăceala lui uită să-i mai 
dea drumul, gândindu-se în timpul acesta la cuvintele pe care 
voia să le spună acum Adelei. Se pare însă că doamna Dayton 
ghicise ce se petrecea în sufletul lui James, căci îl întrebă 
zâmbind: 

— Pot să o aduc şi pe Adela cu mine? 

James strânse atât de tare mâna Doamnei Dayton; încât 
acesteia îi venise aproape să ţipe. Tânărul însă îşi veni repede în 
fire şi, dându-se înapoi un pas, zise cu faţa roşie ca racul. 

— Desigur că domnişoara Adela are să se plictisească grozav 
la noi! 

— Atunci, să rămân mai bine aici cu Doamna Breidelford? 
întrebă fata drăcoasă. 

— Domnişoară... se bâlbâi James. 

— Ei, ai terminat, Lively? strigă din uşă Smart. Calul dumitale 
e şi el gata. 

— Va să zică, venim amândouă, Domnule Lively - sigur, spuse 
zâmbind Doamna Dayton. Şi James, căruia Nancy îi adusese 
pălăria atât de mult căutată, după un „Noapte bună!” spus în 

grabă, porni sărind peste treptele scării, pentru ca, ajuns în 
pragul casei, să se arunce de-a dreptul în şaua căluţului său, 
care îl aşteptase nerăbdător şi îl primea acum cu nechezatul lui 
vesel. 

Câteva secunde mai târziu, Dayton şi Lively porniră, fiecare în 
altă direcţie. Dar Smart îşi apăsă pălăria pe frunte, vâri 
amândouă mâinile până în fundul buzunarelor de la pantaloni şi, 
foarte mulţumit de sine, îşi văzu de drumul lui, fluierând. Nu se 
îndreptă însă spre casă, socotind că e linişte şi pace în oraş, ci o 
coti mai întâi înspre debarcader, unde, legate de ţăruşi, se aflau 
vreo douăsprezece sau treisprezece din ambarcaţiunile acelea 
lungi şi nenorocite care navigau pe fluviu. Erau ţinute doar de 
frânghiile lor, iar de pe țărm şi până la ele, duceau nişte scânduri 
late, care făceau legătura cu malul, ambarcaţiunile slujind şi ca 
prăvălii plutitoare, unde locuitorii statelor din. Sud puteau să 
cumpere mărfurile ce li se aduceau din nord. 

5 
CĂLĂTORIA PRIN NOAPTE 
- INSULA 


Razele lunii cădeau blânde şi prietenoase deasupra apei ce 
curgea repede şi nestrăvezie mai departe şi numai arareori 
suprafaţa ei se întuneca pentru câteva clipe din pricina 
zdrenţelor subţiri de nori ce lunecau pe boltă, aruncându-şi 
umbra searbădă deasupra şesului imens din depărtare. Apa 
gâlgâia încet dedesubtul ambarcaţiunilor mai grele, curentul 
azvârlind murdare băşici de spumă în coastele acestora. Ici şi 
colo plutea câte un trunchi bătrân, smuls de la locul lui de vreun 
vecin viclean, vrând să împiedice acostarea în acel loc a vreunei 
ambarcaţiuni concurente. Cerând parcă ajutor cu braţele întinse, 
trunchiul aluneca pe lângă fraţii săi ce-l întâmpinau mai departe 
cu foşnetul lor, în timp ce ţipătul pescăruşului răsuna adesea, 
parcă batjocoritor, ca un ecou al veselelor chiote de beţivani 
chefuind în pântecul luminat al vreunei ambarcaţiuni sau într-o 
cârciumă alăturată. Uneori mai sărea şi câte un catfish enorm 
din sânul elementului răcoros şi pielea lui netedă şi argintie 
scânteia în lumina lunii. Incolo, o linişte deplină - o linişte 
lugubră pe toată întinderea largă a fluviului - străpunsă înfiorător 
de chiotele brutale şi sălbatice ale chefliilor. 

Smart o luă încet de-a lungul țărmului şi ajunsese tocmai în 
dreptul trunchiului retezat al unui sicomor de care echipajele îşi 
legau cu frânghii vasul, când în faţa lui îl văzu venind tocmai pe 
acela pe care el îl salvase cu câteva ceasuri mai devreme. Omul 
se apropia liniştit de el, mergând de-a lungul malului şi arunca 
doar din când în când o privire bănuitoare asupra 
ambarcaţiunilor. 

— Hei, hei, O'Toole! strigă în semn de avertisment yankeul. Se 
vede treaba că iar te mănâncă pielea. Ai cumva poftă de o baie 
bună în apele reci ale fluviului, de laşi orice prudenţă la o parte şi 
te apropii de oamenii care mai adineauri te-au osândit la 
moarte? Cred că, a doua oară, intervenţia mea n-ar mai putea să 
te salveze. 


21 Specie de peşte denumit drac-de-mare. 

— Să-i ia naiba! murmură irlandezul care, la auzul primelor 
cuvinte şi fără să-şi fi putut da bine seama cine îi vorbea, se 
grăbise să caute în buzunar probabil vreo armă pe care o 
ascunsese. Liniştindu-se acum, după ce dăduse cu ochii de 
hangiu, dar încă plin de o mânie cu greu reţinută, continuă: E o 
bandă - o bandă lacomă de pungaşi şi de tâlhari, care se ţin scai 
unul de altul. Ascultă-mă, Smart, fie că mă crezi, fie că nu mă 
crezi, dar să n-am parte în ceasul meu de pe urmă de ajutorul 
Sfântului Patrick, dacă nu cred că cu secăturile astea trebuie să 
fie ceva cu mult mai grav decât bănuim noi. Trebuie să aibă pe 
cineva în spatele lor! 

— În spatele marinarilor? zise zâmbind ironic hangiul. Prea le 
dai multă importanţă. O gloată sălbatică, necioplită, trăind de azi 
pe mâine şi care, aşa cum e obiceiul marinăresc, îşi cheltuieşte 
cu băutura şi cu jocul de cărţi cel din urmă dolar anevoie câştigat 
eu multă sudoare. 

— Nu-i numai asta, spuse irlandezul clătinând din cap. Asta 
nu-i nimic! Dar golanii ăştia se ţin unii de alţii asemenea cuielor 
într-un sac. Ba mai au şi nişte semnale ale lor. Să-mi tai gâtul 
dacă n-am dreptate! Adineauri unul din ei a fluierat într-un 
anumit fel - am ascultat cu atenţie fluieratul - şi ei s-au aruncat 
cu toţii ca nişte dulăi de vânătoare, când aud cornul sunând. Dar, 
aveţi răbdare, canaliilor, vă dibuiesc eu, fiţi pe pace. Pe urmă, 
aibă Dumnezeu grijă de voi! 

— Colo porneşte o ambarcaţiune, zise Smart, arătând în josul 
fluviului unde un fel de iolă mică, după ce ieşise de la locul unde 
stătuse înainte, plutise câtva timp, oprindu-se în mijlocul apei, 
pentru ca apoi, minată de amândouă vâslele ei, să pornească 
mai departe. Se vedea un singur om în ea, fără să poată fi însă 
recunoscut. 

— Hm, încotro vrea ăsta să plece? întrebă irlandezul, 
scoţându-şi pălăria ale cărei boruri late îi stânjeneau vederea. 
Trebuie să fie un marinar de pe vreun Flat care şi-a pierdut aici, 
aşa cum se întâmplă, cei câţiva dolari pe care-i avea şi acum 
trebuie să pornească degrabă, ca să-şi ajungă corabia plecată 
mai devreme. 

— Atunci acolo trebuie să fie tot restul echipajului, grăi 
irlandezul şi privi în depărtare, unde o corabie mare eu pânze 
aluneca pe apă, dar nu în aceeaşi direcţie şi cu pupa astfel 
îndreptată, ca şi cum ar fi avut de gând să acosteze cât mai sus 
de partea cealaltă a fluviului. 

— Dincolo Weathelhope are parte azi de o vizită, zise Smart. 
Grozav are să se mai bucure! 

— Au să tragă oare la Weathelhope? 

— Dacă nu, atunci au de mers încă vreo cinci mile astă-seară 
până ce dau de altă casă. Şi cinci mile, pe timp de noapte, prin 
mlaştină şi ceaţă... mersi! Aş prefera să rămân peste noapte cât 
mai aproape de malul apei. Cel puţin, în felul ăsta. Ţânţarii ar 
mai lăsa ceva din mine. În swamp? însă, cred că sunt în stare să 
mănânce un om până la oase! 

— N-ar fi nici o pagubă dacă ar păţi aşa secăturile astea, 
mormăi irlandezul. Şi, noapte bună, Smart, se face târziu şi eu 
vreau să mă culc. Incepând însă de azi, îţi sunt foarte îndatorat. 
Fără dumneata aş fi zăcut acum pe fundul acestui fluviu murdar. 
Să dea Dumnezeu să am prilejul să mă revanşez şi eu odată! 

— Ei, O'Toole, răspunse râzând hangiul, întinzându-i mâna, n- 
am făcut-o decât din egoism. Altfel mi-aş fi pierdut pe cel mai 
bun client al meu. Totuşi - fără glumă - bagă bine de seamă şi 
fereşte-te ceva mai mult de liota asta afurisită. Nu-i face nimănui 
cinste să se împrietenească cu ei. 

Cei doi porniră încet mai departe către locuinţele lor din oraş. 
Doar O'Toole se mai opri de câteva ori, urmărind atent cu 
urechea plesnetul vâslelor bărcii: el se auzea din ce în ce mai 
slab, până ce amuţi cu totul, sau vântul care sufla acum din altă 
direcţie îl ducea mai mult spre malul apusean. Irlandezul mai 
rămase câteva clipe acolo, ciulind urechile, apoi porni mai 
departe mormăind supărat: 

— Să-i ia dracu - acum, tot nu mai e nimic de făcut cu ei. Dar, 
aveţi puţintică răbdare. Mâine am să mă reped până la 
Weathelhope şi numai Aghiuţă ne-ar mai putea împiedica să dăm 
de urmele tâlharilor ăstora. 

lola nu se îndrepta totuşi, aşa cum bănuia irlandezul, spre 
malul celălalt, cu toate că aşa se părea, dacă o priveai dinspre 
Helena. Pornise drept înainte, de-a curmezişul apei, până la o 
depărtare de vreo cinci sute de paşi de ţinta ei aparentă. 

— Stop! se auzi deodată o voce aspră, groasă venind de la 
pupa ambarcaţiunii şi cei patru vâslaşi îşi ridicară deodată 
vâslele, în timp ce picăturile de apă lunecau scânteind de-a 
lungul lor şi se strecurau în găurile în care acestea erau înfipte. 
Porunca fusese dată de cârmaci, adică chiar de omul cu 
cicatricea pe obraz, vechiul nostru cunoscut din Helena, care, 


* Swamp - mlaştină. 

acolo, aproape că primejduise viaţa bietului irlandez. Cât 
priveşte pe ceilalţi nouă oameni de la bord - patru la vâsle şi 
cinci lungiţi alene între vâslaşi - ei alcătuiau grosul celor care 
luaseră parte la atât de inegala încăierare cu irlandezul. 

lola, care acum nu mai era mânată atât de repede de cursul 
apei, luneca totuşi destul de bine, mânuită de cârmaci. 

— Eu aş fi mers puţin mai încolo, zise unul din ei, înălţând 
capul şi privind spre ţărmul ce se vedea încă destul de departe. 

— La ce bun? întrebă omul cu cicatricea. Mai întâi am fi în 
primejdie să ne împotmolim în nisip şi pe urmă cei de sus, din 
casă, ne-ar descoperi, ceea ce nu trebuie să ni se întâmple. 

— Trecem pe la dreapta sau pe la stânga Insulei cu sălcii? 

— Pe la stânga. 

— E adâncimea cea mai mare? 

— Nu din pricina asta; „Cangurul” nostru mititel ar trece uşor 
şi peste părţile mai puţin adânci. Prea periculos nu este! La 
nivelul actual al apei, de ambele părţi ale insulei, chiar şi în 
părţile cele mai scăzute, tot măsoară şase picioare. Şi e destul să 
fie unu şi jumătate. 

— Eu n-am nimic împotrivă - nu prea cunosc apa aici; dar cât 
mai avem până jos? 

— Vreo paisprezece mile depărtare de Helena, răspunse omul 
cu crestătura pe obraz. Mai avem o milă şi începem iar să vâslim, 
revenim pe matca fluviului şi trebuie să ajungem la debarcader 
în cel mult un ceas şi jumătate, dacă nu chiar mai devreme. Şi 
acum păstraţi liniştea; aici, pe mal sunt vreo câteva case şi, cu 
cât facem gălăgie mai puţină, cu atât e mai bine! 

Barca mai pluti câtva timp fără zgomot, în josul apei, apoi, la 
un semn al crestatului, oamenii coborâră iar vâslele în apă, 
întoarseră pupa către apus şi „Cangurul” lunecă iar peste 
încreţitele vălurele, care, după ce ţâşneau, stropind de jur 
împrejur, cădeau în largi rotocoale de o parte şi de alta a bărcii. 

Luminile rare de pe țărm rămaseră mult în urmă. Acum, iola, 
care se menţinuse mai departe în făgaşul unde curentul era mai 
puternic, se apropie din ce în ce mai mult de țărm, alunecând 
atât de aproape de pădurea întunecată din preajmă, încât 
începură să se vadă scânteierile licuricilor şi să se audă melodia 
jalnică a păsărilor de noapte. 

Pe aici se afla o aşezare omenească şi, ca să poată trece 
neauziţi, vâslaşii îşi înfăşurară vâslele în cârpe, încetară să mai 
scoată vreun cuvânt şi se strecurară atât de aproape de mal, 

încât uneori puteau să atingă cu mâna crestele copacilor prăvăliţi 
din pricina malului ros de ape. Una din vâsle rămase agăţată de 
o creangă, scăpând din mâna vâslaşului care încercă zadarnic să 
o prindă. Dar cârmaciul apropie repede spatele bărcii de vâsla 
care începuse să plutească şi izbuti să o prindă la timp. Nu putu 
să împiedice însă ca două dintre vâsle să nu se lovească de bord, 
tulburând prin zgomotul făcut, liniştea profundă de aici. 

Se aflau acum chiar dedesubtul unei case. Câinii începură să 
latre şi să alerge la vale, pe coasta povârnită, spre mal. Văzuseră 
barca ce încerca să se strecoare mai departe. 

— Hallo the boat!” se auzi o voce de sus. Imediat după aceea, 
un bărbat fără haină pe el se repezi din casă şi, urcându-se pe 
trunchiul unui sicomor pe jumătate aplecat peste coasta râpoasă 
a malului, începu să fâlfâie o cârpă albă, ca semn că vrea să stea 
de vorbă cu cei din barcă. 

Că fuseseră văzuţi, nu mai încăpea îndoială. De aceea şi 
cârmaciul, fără să piardă vremea, răspunse, cu glas liniştit: „Ce 
doriţi?” întorcând pupa în direcţia curentului apei. In acelaşi timp 
strigă omului care şedea în faţă, să apuce una din crengile 
atârnând pe mal şi să o ţină până ce isprăveşte de vorbit cu cel 
care-l chemase de sus. 

— La dracu, Ned, îi şopti speriat cel ce şedea înaintea lui, ai 
căpiat? Vrei cu orice preţ să intri în gura ăstora? 

— Gura, vă zic! îl întrerupse cârmaciul, lăsaţi-mă pe mine. Nu 
trebuie să le stârnim bănuiala! 

— Incotro mergeţi? se auzi iar glasul celui de pe țărm. 

— În josul apei, până la Montgomerys Point. 

— Mai aveţi un loc la bord? 

Cârmaciul şovăi să dea răspunsul. „Ce dracu or fi vrând 
ăştia?” îşi zise el. 

— Mai e loc la bord pentru un călător? repetă cel dintâi. 

— l-ha, chicoti unul din vâslaşi, e rost de ceva, Ned! Zi-i da, 
pentru Dumnezeu! Omul ăsta are cu siguranţa ceva fain în 
cufărul lui şi vrea să rămână fără el. 

— Nu! răspunse cârmaciul fără să dea vreo atenţie cuvintelor 
celuilalt. Avem şi aşa prea multă încărcătură. Dacă ne-ar ieşi 
vreo corabie cu aburi înainte, cine ştie ce nenorocire ni s-ar 
putea întâmpla! Şi, nemai luând în seamă o altă întrebare, care 
şi aşa nu mai putea fi înţeleasă pentru că apele se învolburau 
spumegând, datorită trunchiului de stejar târât în preajma lor, 


23 Hei, luntraşi! 

ceru cu glas tare, să se pornească mai departe. Prora îşi reluă 
poziţia de adineauri şi, la porunca: „Vâsle, gata!”, „Cangurul” îşi 
reluă ruta părăsită adineauri. 

— Ce naiba ţi s-a năzărit? întrebă pe cârmaci, privindu-l 
mânios, cel care-l îndemnase adineauri. Goneşti pe cei ce vor să 
ne aducă lucruşoarele lor şi ne răpeşti din câştigul nostru. Ce-o 
să mai înjure căpitanul când are să afle! 

— Ţine-ţi botul, nespălatule! mârâi omul cu crestătură pe faţă. 
Vorbeşti ca să zici şi tu ceva. Am făcut destul tămbălău astăzi la 
Helena şi cred că ne ajunge. Vrei oare, ca de dragul unui cufăr 
nenorocit să lăsăm să ni se afle sălaşul nostru - ai? Vrei ca aici, 
chiar aici, atât de aproape, să trezeşti bănuieli care ar pune, în 
câteva săptămâni, pe toţi poliţiştii din împrejurimi pe capul 
nostru? Ar fi o neghiobie să începem iar să ne certăm. Chiar dacă 
am avea de ce. Ceea ce socotesc eu mai periculos e faptul că, 
adineauri, ne-a văzut găgăuţa aia de pe mal. Cel puţin nu ştie 
cine suntem. Ei, dar acum, băieţi, daţi-i zor. Ne aşteaptă 
căpitanul. Afară de asta sunt tare curios să ştiu care va fi 
misiunea noastră viitoare. Poate că are să se hotărască chiar în 
noaptea asta. 

Mânată de vâslele ei elastice, barca ţâşni ca săgeata pe 
întinderea netedă a fluviului. Nu trecu mult şi, la orizont, 
acoperită în întregime de arbori înalţi şi desprinzându-se limpede 
de fundalul întunecos al zării, apăru o insulă care era punctul 
terminus al acestei călătorii nocturne. 

Insula aceasta, care, ca de altfel toate insulele de pe 
Mississippi, era, aidoma surorilor ei, tivită pe margini cu stuf, 
sălcii şi arbori de bumbac, nu se deosebea cu nimic de celelalte. 
Numărul? cu care era desemnată pe hărţile fluviale şi sub care o 
cunoşteau marinarii, era Şaizeci şi unu. Dar, ca mai toate 
peticele acelea neînsemnate de pământ, aşezate în mijlocul 
fluviului, erau foarte rar şi în ultima vreme aproape deloc vizitate 
de ambarcaţiunile ce treceau la vale, deoarece, aşa cum se 
povestea, fuseseră aproape eu desăvârşire pustiită de un uragan 
ce bântuise pe acolo. 

Şi, într-adevăr, mai cu seamă în locurile unde ar fi putut să 
tragă la mal o navă mai mare, se vedea ţâşnind din apă un 
păinjeniş întreg de creste de copaci cu crengi nenumărate, 


24 De la gura afluentului său Ohio şi până la oraşul New Orleans, 
fluviul Mississippi adăposteşte în albia lui 125 de insule, care au fost 
numerotate, spre a nu se confunda o denumire cu alta. 

noduroase şi încurcate, care făceau cu neputinţă apropierea de 
țărm. Un singur loc şi anume pe latura stângă a insulei, mai era 
deschis şi - aşa se părea - până nu de mult, prielnic debarcării. 
Acum însă era cotropit de aşa-numiţii sangs şi sawyers?. Şi 
vâslaşul, mai ales pe înserate, prins în apropierea lor, trebuia să 
se apuce cu disperare de ţăruşii din preajmă, căutând să împingă 
cât mai departe barca, spre a se salva de primejdia ce-l pândea. 

Sprijinindu-se de vâsla lui lungă şi puternică, cârmaciul 
începea de obicei să blesteme că statul nu are destulă grijă să 
curețe apa de namilele astea primejdioase. Poate că, în sinea lui, 
jura ca pe viitor să nu iasă din făgaşul recomandat de „Călăuza 
navigatorului” şi să respecte indicaţiile cărţuliei, care l-au 
îndemnat să îndrepte barca spre partea cealaltă a insulei, 
scăpând astfel de un pericol care ar fi putut fi mult mai 
necruţător decât puzderia de snags și sawyers de pe Mississippi. 
Din încâlcitele desişuri de pe malul insulei doi ochi îl priveau 
zâmbind ironic şi o voce aspră mormăia în barbă: 

— Fii bucuros, băiete, că n-ai tras aici la mal. Altfel ai fi avut 
parte de o noapte mai liniştită şi mai lungă decât ai visat 
vreodată! 

Nimeni n-ar fi bănuit că acele snags şi sawyers nu erau 
nicidecum trunchiuri de copaci aduse de apă, fiind aşezate 
anume cu ajutorul ancorei şi al geamandurilor ascunse. De 
departe privirile ar fi putut înşela pe oricine, atât de naturale 
păreau. Văzute însă de aproape şi cercetate mai cu grijă, taina 
lor putea în cele din urmă să fie descoperită. Dar ce corabie şi-ar 
fi pierdut vremea cu aşa ceva? Era destul că vedeau trunchiul 
acela ţeapăn ieşind deasupra apei. Şi ocoleau pe cât le era cu 
putinţă locul primejdios, ca să-şi scape de la o pieire sigură 
ambarcaţiunile. 

Insula aşezată în apropierea malului stâng al fluviului era 
lungă de trei mile? engleze, latura de sus fiind mai largă şi 
apărată de nenumărate trunchiuri aduse de curent; acestea 
alcătuiau o adevărată palisadă. Insula lua o formă din ce în ce 
mai ascuţită cu cât se apropia de partea ei de jos. Acolo însă, cu 
timpul, se formase un banc de nisip care se întindea pe o 


25 Snags şi sawyers sunt rădăcinile trunchiurilor de copaci aduse de 
curenţi pe fundul apei, care stânjenesc navigația fluvială cu crengile pe 
care câteodată şi le scot la suprafaţă, iar altădată,ceea ce e şi mai 
primejdios, le ascund, fiind cauza multor naufragii. 

25 O milă marină engleză măsoară 1853 m. 

lungime de aproape o milă şi se prelungea sub nivelul apei pe 
încă o jumătate de milă, până la o altă insuliţă vecină, care, la 
numărătoare, ţinea tot de insula Şaizeci şi unu, dat fiind că 
adâncimea apei între amândouă era mult prea mică pentru a 
permite unei ambarcaţiuni mai mari să treacă printre ele. De 
fapt, chiar la cel mai scăzut nivel al apei, ea era cu totul 
despărțită de insula cea mare şi, în iulie, când apele rezultate din 
topirea zăpezilor de pe piscurile stâncoase se scurgeau la vale, 
acestea o acopereau cu desăvârşire. Insularii porecliseră această 
insuliţă - unde, în caz că ar fi fost descoperiţi, puteau să se 
refugieze - „Colacul de salvare”. 

O şi mai sigură protecţie oferea insula numărul Şaizeci şi unu 
pe latura ei dinspre apus sau pe partea dreaptă a fluviului. Aici 
ea era împrejmuită de un mare banc de nisip care, la o distanţă 
de două sute de paşi de la ţărmul principal, se pierdea într-o 
fâşie îngustă de pământ acoperită cu sălcii şi puieţi de bumbac. 
Fâşia aceasta mergea paralel cu coasta, pe toată lungimea 
insulei, fiind la rândul ei apărată, dinspre malul drept, de o altă 
întindere nisipoasă, lată însă de numai câţiva stânjeni. 

Apropiere de această insulă nu era deci cu putinţă decât de pe 
latura stângă, sau dinspre răsărit, ţărmul ei cel mai apropiat 
ţinând de statul Mississippi. Aici însă fuseseră luate toate 
măsurile pentru a tăia pofta oricui ar fi dorit să debarce. Curentul 
propriu-zis şi porţiunea navigabilă a fluviului se aflau pe partea 
dreaptă a insulei, distanţa dintre fâşia aceea îngustă şi Arkansas 
fiind de o milă englezească, iar cea dintre Şaizeci şi unu şi 
teritoriul statului Mississippi avea abia jumătate din această 
întindere. 

Pe ambele maluri din faţa insulei se vedeau, ce-i drept, câteva 
colibe făcute din buşteni, cum sunt cele ridicate de obicei de 
către tăietorii de lemne de pe Mississippi, care îşi vând acolo 
stânjenii agonisiţi, corăbiilor cu aburi aflate în trecere. Erau însă 
extrem de rar locuite şi, cu timpul, aproape că se ruinaseră. Cea 
din Arkansas nu mai avea nici acoperiş măcar şi era ameninţată 
să fie luată cu totul de orice vânt mai puternic, care ar fi zvârlit- 
o, fără îndoială, de-a dreptul în apele fluviului. 

Ceva mai bine păstrată părea să fie coliba dinspre Mississippi, 
cu toate că şi aceasta semăna mai degrabă cu un grajd decât cu 
o locuinţă omenească. Numeroase urme de copite de cal erau o 
dovadă că fuseseră destul de des folosite, iar câteva poteci, care 
se arătau a fi fost mult umblate, duceau spre răsărit, către o 

mlaştină, pierzându-se în lutul noroios al acesteia. 

Cel care, în pofida tuturor acestor măsuri de prevedere, ar fi 
nimerit totuşi pe insulă şi nu ar fi dat de singura cărare bună, 
după câteva sute de paşi ar fi fost nevoit să-şi caute un drum 
prin păienjenişul încurcat al stufărişului încâlcit şi împrăştiat, în 
care zăceau trunchiuri întregi smulse din pământ cu rădăcini cu 
tot. Era o îngrămădire atât de sălbatică şi de aiurită, încât nimeni 
n-ar fi putut nădăjdui să se descurce în haosul acesta, dacă n-ar 
fi izbutit să-şi taie drum spre inima pădurii cu securea şi cuțitul. 
Cum însă, de pe urma acestei strădanii, nu era de aşteptat nici 
cel mai mic folos, se înţelege că nimănui nu-i trecea prin cap să- 
şi irosească vremea, ostenindu-se degeaba. Dacă, din lăcomie 
sau din curiozitate, cineva s-ar fi înhămat la o astfel de muncă, s- 
ar fi lăsat repede păgubaş, văzând că de pe urma atâtor eforturi 
se alege doar cu hainele rupte şi cu mâinile băşicate. 

Şi totuşi - bine şi cu multă şiretenie ascunsă chiar celor mai 
ageri ochi vânătoreşti - aici se afla pitită o întreagă aşezare 
omenească, alcătuită din căsuțe făcute din buşteni, o prăvălie 
măricică cu mărfuri şi cinci grajduri pentru cai, legate unul de 
altul. Toate erau aşezate în cerc, după modelul taberelor locuite 
de indieni, în aşa fel, încât la nevoie să poată fi uşor apărate 
chiar împotriva unui duşman mai numeros. Prăvălia cu mărfuri şi 
una din căsuțe se aflau la mijloc. De jur împrejur, în partea de 
răsărit, înspre teritoriul statului Mississippi, grajdurile alcătuiau 
un perete de nepătruns, prevăzut cu creneluri, în timp ce înspre 
apus, pe latura mai puţin ameninţată, clădirile erau legate între 
ele doar prin înalte garduri de sârmă. Ca mijloc de apărare însă, 
locuitorii insulei puneau un preţ deosebit pe tunul rotativ, aşezat 
pe acoperişul depozitului de mărfuri, cu ajutorul căruia, la 
ananghie, puteau să semene moarte şi prăpăd în rândurile unor 
duşmani eventuali. 

Spaţiul liber din faţa prăvăliei şi a căsuţei în care locuiau 
căpitanul cu soţia lui era acum, în timpul verii, acoperit cu nişte 
umbrare mari, din pânză dungată. Celelalte case (cu excepţia 
celei mai mari şi mai încăpătoare, destinată în comun burlacilor) 
erau ocupate de cei ce aveau soţie şi copii. Această casă a 
„burlacilor” sau „Bachelors'Hall” cum era denumită de obicei, 
slujea şi drept sală de întrunire. Numai când era vorba de 
adunări şi consfătuiri secrete, capii asociaţiei se întruneau într-o 
cămăruţă a magazinului, unde luau hotărâri care după aceea 
erau puse la vot în „Bachelors'Hall”. 

Totuşi, căpitanul avea puteri aproape nelimitate asupra 
acestor oameni sălbatici care nu recunoşteau pe lume decât 
propriile lor legi. E drept că el ştiuse să-şi câştige această stimă, 
atât prin deşteptăciunea sa mai vie, cât şi prin curajul aproape 
nebunesc pe care îl dovedise în repetate rânduri. Ceilalţi îl 
respectau şi se temeau de el deopotrivă. Căpitanul Kelly era un 
nume pe care nimeni nu îndrăznea să-l rostească nici în glumă, 
nici în batjocură. 

Numai două cărări bune duceau spre acest refugiu întărit şi 
păzit al bandiţilor. Cea dintâi pornea chiar de pe mal, din 
imediata vecinătate a snagurilor artificiale, ducând la început 
către mijlocul insulei şi de acolo, către stânga. Dar şi aceasta era 
menită să inducă în eroare pe cel ce ar fi pătruns nechemat 
acolo. Căci drumul acesta îl ducea, până la urmă, într-o mlaştină 
micuță, în care, dacă nu băga bine de seamă, se scufunda 
numaidecât. Cărarea eu adevărat bună însă, acoperită cu crengi, 
cârmea la dreapta, în unghi aproape drept şi ieşea la Fort, 
tocmai sub al cincilea grajd. Un alt drum, curăţat şi tăiat cu grijă, 
pornea dinspre sud-estul Fortului pe partea dreaptă a mlaştinii, 
spre vârful sudic al insulei, unde erau ascunse, pentru cazuri de 
primejdie, bărcile necesare unei evacuări precipitate. Nu se 
temeau de nici un atac împotriva Fortului venit din partea 
aceasta deoarece, un singur copac bine azvârlit, ar fi însemnat 
dispariţia drumului. De altfel, apărarea Fortului nu putea fi 
socotită decât ca o soluţie disperată, menită să dea răgaz 
celorlalţi să ajungă cu bine la locul unde erau ascunse bărcile. 
Dar principalul şi de fapt singurul mijloc de apărare a acestei 
tovărăşii era secretul care învăluia întreaga lor existenţă şi a 
cărui păstrare era cea mai de seamă năzuinţă a lor. 

Cei ce se înhăitaseră astfel erau legaţi între ei prin nişte 
jurăminte foarte aspre, care îi înlănţuiau în aşa fel, încât cel care 
ar fi vrut într-adevăr să trădeze, nu ştia niciodată dacă cel căruia 
i se destăinuia - chiar dacă acesta ar fi fost un judecător sau un 
jurist - nu făcea şi el parte din cârdăşie şi deci ar fi putut să-l dea 
de gol, pentru a-şi primi pedeapsa. 

Pe de altă parte, insula era un refugiu permanent pentru cel 
certat cu justiţia. O dată ajuns acolo, refugiatul era la adăpostul 
oricărei urmăriri. Despre dânsul se zicea îndeobşte că ar fi ajuns 
în Texas, în timp ce el stătea liniştit şi în siguranţă pe insulă. Pe 
de altă parte, ca măsură înţeleaptă, căpetenia acestei cete 
făgăduia o răsplată pentru cel ce împiedica vreo trădare şi îl 

ucidea pe trădător. El primea o mie de dolari de argint, sumă 
destul de tentantă pentru a ţine mereu trează atenţia celor 
răspândiţi pe acest petic de pământ. 

Prima sâmbătă a fiecărei luni era zi de adunare, prezidată de 
către căpitanul Kelly. Cu Arkansasul aveau legături slabe. Cu cei 
de pe teritoriul statului Mississippi, dimpotrivă, erau în relaţii 
foarte strânse. Un om cocoţat în vârful celui mai înalt copac, 
întocmai ca un marinar în cafasul catargului, păzea amândouă 
malurile, observând eventualele semnale sau era gata să sară în 
ajutorul vreunui tovarăş în primejdie. Pentru astfel de cazuri era 
pregătită o barcă cu patru vâsle, care aştepta pe bancul de nisip, 
în colţul de nord-vest al insulei. Cărarea ce ducea spre ea era 
cunoscută totuşi numai de câţiva iniţiaţi şi, deşi barca stătea aici 
în văzul tuturor, nivelul scăzut al apei în acest loc silea 
ambarcaţiunile mai mari să rămână departe, astfel că nu era nici 
o primejdie ca barca să fie însuşită de vreun străin. 

6 
LOCUITORII INSULEI 


În „Bachelors'Hall” era gălăgie şi tămbălău. În jurul focului ce 
ardea în impozantul cămin al sălii se întindeau şi se lăfăiau 
douăsprezece trupuri vânjoase. Şi pocalele aburinde pe care le 
ţineau în mâini, sau le puseseră alături de ei, dovedeau cum nu 
se poate mai limpede în ce fel îşi petrecuseră până atunci 
noaptea. Erau îmbrăcaţi la fel ca toţi marinarii de pe Mississippi. 
Nu aveau arme asupra lor - cel puţin nu păreau să aibă. Pe 
pereţi însă atârnau, alături de puştile lungi, americane, scurte 
carabine nemţeşti, flinte cu alice, pistoale, cuțite, pumnale 
spaniole, harpoane, topoare şi securi de tot felul, iar hamacurile 
desfăcute dovedeau cu prisosinţă că locuitorii acestui modern 
cuib de hoţi îşi continuau şi aici o parte din viaţa lor 
marinărească de altădată şi că, nici măcar aici, pe uscat, nu 
voiau să renunţe la vechile lor obiceiuri. 

Cântau, dar numai, cu jumătate glas, tot felul de cântece de 
dragoste şi de băutură şi, în timp ce unii se străduiau să frigă pe 
jarul căminului ciozvârte de căprioare şi bucăţi de curcan, alţii se 
trudeau să bată cu călcâiele şi vârfurile picioarelor tactul 
dansurilor repezi pe care un negru spătos cu degete dibace le 
executa la o vioară, înăbuşindu-i sunetele prea stridente. 

In clipa aceea uşa se deschise şi un bărbat înalt, vânjos, pe 
cap cu o pălărie neagră ale cărei margini îi umbreau ochii, 
îmbrăcat cu o jachetă lungă de pilot şi cu pantaloni largi de 
marinar, pătrunse înăuntru, aruncând o privire cercetătoare 
asupra celorlalţi. 

Căpitanul acestor oameni certaţi cu legea era Richard Kelly. Şi, 
oricât de sălbatici şi de îndărătnici ar fi părut aceştia, totuşi, 
poate de teamă, poate din respect sau sfială, ei încetară să 
danseze în clipa în care îl recunoscusem şi nici nu bombăniră 
când, la salutul lor zgomotos, el le răspunse clătinând doar din 
cap. Il priviră tăcuţi, cum se îndrepta spre cămin, cum rămăsese 
acolo câteva minute, privind la focul ce pâlpâia şi cum după 
aceea începuse să se plimbe încolo şi încoace, cu mâinile la 
spate. 

— lola noastră nu s-a înapoiat încă de la Helena? întrebă el pe 

unul din oamenii săi, care tocmai intra pe uşă. 

— Incă nu, Sir, răspunse acesta, dar am impresia că adineauri 
i-am auzit vâslele în dreptul snagu/ui, când mă uitam după ea. 
Voiam doar să vă întreb dacă avem ceva de transportat spre 
Mississippi, înainte de a duce iola la loc sigur. 

— lola să aştepte în dreptul platanilor, dincolo de snaguri, 
răspunse Kelly, aşezându-se într-un fotoliu ce-i fusese adus în 
faţa căminului. Caii trebuie să sosească astă-seară din Arkansas. 
Aşa ne-a făgăduit Jones şi noi nu trebuie să-i ţinem nici un minut 
aici. Trei dintre voi să-i ducă neîntârziat la Vicksburg. Restul îl 
veţi afla acolo din gura poliţaiului Brooka. 

— Nostim, nu? râse unul dintre cei prezenţi, cum ştim să-i 
ducem de nas pe oamenii justiţiei. Nu e oraş aici, în tot Vestul 
ăsta, unde să nu fie în cârdăşie cu noi, sau poliţaiul, sau 
gardianul închisorii, sau avocatul, judecătorul sau chiar 
dirigintele poştei. A vâri în temniţă un om de al nostru pentru 
vreo crimă oarecare, fie în Arkansas, fie în Mississippi, e ea şi 
când l-ai ierta de pedeapsă. Inchipuieşte-ţi, căpitane, acum o 
săptămână l-au pus pe Tobi - chiorul - să facă chiar pe 
procurorul. Ah, dac-aş putea şi eu odată să-l aud ţinând una din 
cuvântările lui! 

Pe chipul căpitanului alunecă un zâmbet; se întoarse însă 
brusc şi zise: 

— Vino cu mine, Blackfoot, am ceva de vorbit cu dumneata. Şi, 
fără să aştepte un răspuns, o luă înainte, ieşind afară, în îngustul 
spaţiu luminat de lună dintre clădirile insulei, acolo unde doar 
câţiva copăcei îşi aruncau umbra lor. 

— Da, Blackfoot, zise Kelly, oprindu-se şi aşteptându-l pe 
celălalt, treburile noastre merg bine, e adevărat. Totuşi, pentru o 
situaţie extremă nu suntem pregătiţi. Prea mulţi cunosc secretul 
nostru şi, chiar dacă e prea greu şi prea primejdios pentru cineva 
să ne trădeze, lucrul acesta nu e cu totul imposibil. 

— Să-i ia dracu! La urma urmelor, ce-ar putea să aibă cu noi? 
răspunse Blackfoot, râzând dispreţuitor. Şi chiar de-ar afla într- 
adevăr de cuibul nostru, aş vrea să-l văd pe cel ce ne-ar putea 
prinde de vii! 

— Oare numai asta ne ameninţă? întrebă şeful. Şi, chiar de n- 
ar fi decât atât, lucrul ăsta n-ar însemna o pagubă destul de 
mare? Da, o pierdere ireparabilă, dacă am fi lipsiţi de acest 
refugiu al nostru, cum nu mai există un al doilea în Statele Unite. 
Nu, Blackfoot, nu trebuie să se întâmple lucrul ăsta - ar fi pentru 

noi mai rău decât dacă ne-ar prinde pe toţi. Dintr-o închisoare 
mai scapi, dar ar fi vai de noi dacă ar ajunge vecinii să afle tot ce 
se întâmplă pe insula asta. Totuşi, oricum ar fi, datoria noastră 
este să ne gândim la ceea ce este mai rău pentru noi şi să luăm 
toate măsurile pe care le putem lua. 

— Bine, bine, dar nu avem oare Flaturile noastre, nu avem 
insuliţa de alături? Nu avem dincolo coliba aceea din mlaştină, 
unde nu ne poate urmări nimeni, dacă nu cunoaşte exact 
cărăruia care şi ea, aproape totdeauna e sub apă? 

— Şi totuşi, nu-i destul, zise Kelly, scoţându-şi de pe cap 
pălăria cu marginile late şi trecându-şi degetele prin părul umezit 
de roua nopţii. 

O figură impunătoare, acest căpitan al piraţilor de pe fluviu: în 
jurul frunţii înalte fluturau nişte bucle fine şi întunecate; ochii 
negri, însufleţiţi acum de un gând îndrăzneţ, luceau plini de 
lumină şi hotărâre, în timp ce vorbea încet, abia îngânat, parcă 
numai pentru sine, ridicându-şi dispreţuitor şi înverşunat buza de 
sus. 

— Au să-şi holbeze ochii împăienjeniţi, au să rămână muţi de 
uimire când, siguri fiind că au pus mâna pe noi, deodată - ha-ha- 
ha - îi şi văd pleoştiţi, cu mutrele zăpăcite, strânşi pe mal, 
uitându-se după noi şi făcând tot felul de socoteli cum ar fi putut 
să iasă lucrurile dacă n-ar fi fost atât de miopi şi de idioţi sau 
dacă ar fi procedat măcar cât de cât mai cu cap. 

— Dar la urma urmelor, ce plan aveţi dumneavoastră? 

— Nu putem să-l ştim şi noi? întrebă Blackfoot, un tip ciolănos 
devotat trup şi suflet şefului. Nu pot cu nici un chip să întrevăd 
cam ce vă trece acum prin cap! 

— Ce-mi trece prin cap? răspunse după o scurtă pauză Kelly. 
Ei bine, află că încep să fiu îngrijorat cu privire la siguranţa 
noastră. 

— Cum? S-a ivit printre noi vreun trădător? Aveţi vreo 
bănuială, căpitane? Spuneţi - cine e canalia? 

— Lasă, lasă, zise Kelly şi privi zâmbind la chipul sălbatic al 
omului care căpătase deodată o înfăţişare atât de speriată. 
Deocamdată primejdia a trecut. Dar, aşa cum ea se iveşte într-un 
loc, tot aşa poate, în împrejurări asemănătoare, să apară şi 
altundeva. Dumneata ştii că Rowson, temându-se de moarte, era 
pe punctul să dezvăluie tainele noastre. A fost un noroc că 
intenţia lui nu s-a realizat fiindcă pe de o parte orânduitorii nu 
bănuiau nimic, iar pe de alta pentru că indianul era grăbit. Dar 

oricum, intenţia a fost. Şi numai anumite împrejurări au 
zădărnicit realizarea ei. Dacă lucrul ăsta s-ar fi întâmplat, atunci 
de insula noastră atât de frumoasă s-ar fi ales praf şi pulbere. 
Căci chiar dacă am fi avut timp să ne salvăm viaţa, n-am fi putut 
să salvăm nimic din ceea ce am adunat printr-o trudă grea de 
trei ani de zile. Lucrul acesta trebuie să-l împiedicăm în viitor. 
Trebuie să facem în aşa fel încât oricând să fim cât mai bine 
pregătiţi. 

— Dar în ce fel? Ce putem face? întrebă Blackfoot, căzând pe 
gânduri. 

— Mult, foarte mult - tot ce ne stă în putere. Aşa de pildă nu 
mai trebuie să aducem aici ceea ce obţinem la New Orleans 
pentru prada desfăcută pe piaţa de acolo. La urma urmei, parcă 
am munci şi am strânge doar pentru golanii care ne-ar descoperi 
ascunzătoarea. Avem totuşi destui oameni de nădejde la 
Houston, în Texas şi am face bine să trimitem acolo toate 
mărfurile ce alcătuiesc prada noastră. Dacă s-ar întâmplă ca, prin 
trădare, să fim loviți aici, nu-i nimic. Căci am şti că mai avem un 
loc unde ne aşteaptă un capital cu care putem s-o luăm de la 
început. Minţile întreprinzătoare găsesc totdeauna de lucru. Şi 
totuşi, nici aceasta nu-i destul; dacă duşmanul ne taie drumul ce 
duce la ambarcaţiunile noastre sau dacă, mai rău, le descoperă 
chiar, atunci riscăm să plătim cu viaţa. Căci, chiar dacă putem 
rezista un timp oarecare înlăuntrul Fortului, până la urmă tot va 
trebui să fim înfrânți de o forţă, superioară. 

— Bine, bine - dar ce e de făcut? mormăi Blackfoot. Povestea 
asta merge aşa de trei ani de zile şi nici naiba nu bănuie, fie în 
Arkansas, fie în Mississippi ce puişori de oameni îşi au sălaşul 
aici. 

— Tocmai fiindcă ne-au mers din plin lucrurile vreme de trei 
ani, zise Kelly, ar trebui să fim mai prevăzători acum. Ar trebui să 
tinem seamă de cele întâmplate altora. Şi apoi, să nu uităm că 
întreprinderea noastră a luat în ultimul an asemenea proporții 
încât aproape că nu mai întrevăd posibilitatea ca ea să mai 
rămână secretă. Avem agenţi în toate oraşele fluviale din Statele 
Unite şi câţi printre ei, la fel ca Rowson, n-ar face la ananghie 
acelaşi lucru, numai ca să-şi scape propria piele! Vrem tocmai să 
prevenim asta. Mai ştiu încă un mijloc care nu numai să ne 
ferească de o eventuală urmărire, dar chiar să ne permită să ne 
şi batem joc de toţi duşmanii noştri. 

— Şi care ar fi el? întrebă încordat, dar neîncrezător Blackfoot. 

— O corabie cu aburi, răspunse în şoaptă şeful, urmărind pe 
chipul confidentului său efectul acestei propuneri. 

— O corabie cu aburi? repetă acesta surprins. Ha, n-ar fi rău! 
Am putea atunci să o luăm pe Mississippi în sus şi să năvălim de- 
a dreptul în Golful Mexic. Ei, Doamne, o corabie cu aburi! 
Grozavă idee! Dar - s-o cumpărăm oare? Sau să găsim un alt 
mijloc ca să punem mâna pe ea? Şi dacă, în sfârşit, am face rost 
de ea, cum vom putea noi să o ţinem mereu în preajma noastră? 
Căci, de fapt, noi de asta dorim să ne-o procurăm. Sună bine, dar 
dacă totuşi chibzuim niţeluş, tot nu ştiu cum am pune lucrurile 
astea la cale! 

— Şi totuşi, e cu putinţă, zise Kelly. Dumneata, Blackfoot, ar 
trebui să fii căpitanul corăbiei. Am face din ea un pachebot care 
să circule între Memphis şi Napoleon”. În felul ăsta am da mereu 
de lucru oamenilor şi am avea o mai bună legătură cu localităţile 
unde locuiesc ai noştri. Şi apoi, din pricina treburilor, am fi mereu 
în apropiere, ba am putea să aruncăm ancora şi să rămânem zile 
şi săptămâni întregi în acelaşi loc. Corăbiile ce ar trece pe lângă 
noi şi-ar închipui că am vrut să încercăm trecerea de pe stânga 
insulei şi că ne-am împotmolit în nisip. Oare oamenii noştri din 
Helena îşi vor fi dus ambarcaţiunile sub sălcii? Se întrerupse el 
singur deodată. 

— Da, Bolivar s-a dus şi el acolo. Vor să aducă bacul înapoi, ca 
să putem transporta caii. 

— Aş dori ca Peter să fie puţintel mai prudent, zise posomorit 
căpitanul. De altfel e un om de treabă şi folositor. Ar trebui totuşi 
să se gândească uneori că nebuniile lui ar putea să-l coste gâtul 
şi ne-ar putea aduce şi pe noi în cine ştie ce încurcături! 

— Nu-i place să se gândească prea mult la ele, râse Blackfoot, 
cu toate că s-a ales cu semne destule de pe urma lor. Ultima 
lovitură, în plin obraz, n-a fost o glumă. Dar, ca să ne întoarcem 
la corabia noastră cu aburi, unde am putea-o cumpăra oare? Şi 
cumpărarea ei n-ar lăsa un gol prea mare în lada noastră cu 
bani? 

— Cred că din New Orleans sau mai bine din Cincinnati - bani 
avem destui, răspunse căpitanul. Din scrisorile primite rezultă că 
Bill diavolul, cum îi spuneţi voi, aduce din Wabash un Flat-boat 


* Memphis - un oraş din Tennessee situat la vărsarea lui Wolfriver, 
ia 103 mile engleze mai sus de insula Şaizeci şi unu. Napoleon - un 
orăşel de la vărsarea fluviului Arkansas, aflat la 67 mile mai jos de 
insulă. 

bine încărcat, în care s-ar afla şi o sumă mare de bani peşin; iar 
din Pittsburg, Cincinnati, Louisville, Shaneetown, Paduca, St. 
Louis şi Memphis am primit astăzi scrisori anunţându-mi 
apropiata sosire a unor importante cantităţi de mărfuri prădate. 
O să punem diseară un post dublu de pază ca nu cumva să 
treacă de semnal, fără să-l observe. Nopțile sunt scurte şi 
Flaturile pe care le capturăm trebuie ascunse, cu pradă cu tot, 
sub sălcii, de fiecare dată pe malul stâng, înainte de a se lumina 
de ziuă. Altfel s-ar putea ca cine ştie ce navă, circulând pe apele 
fluviului, să bănuie ceva. 

— Şi cine ar urma să trateze cumpărarea corăbiei cu aburi? 
întrebă Blackfoot. Vreţi chiar dumneavoastră să faceţi treaba 
asta, plecând în vreun oraş din nord sau însărcinaţi pe vreunul 
din comisionarii noştri? 

— Aş merge eu însumi, răspunse Kelly îngândurat, dacă 
anumite împrejurări importante nu ar absorbi întreaga mea 
atenţie. Va trebui probabil să fac un mic voiaj în interiorul ţării. 
Din partea lui Simrow n-a sosit încă nici un răspuns? 

— Nu! E ciudat că nu suflă nici un cuvânt. Pe cât ştiu e în 
Georgia şi vestea pe care ne-a dat-o nu de mult, era destul de 
bună. Incolo, nimeni nu ştie nimic despre el. 

— Se pare că a fost foarte activ în Georgia, răspunse Kelly. Dar 
de atunci îşi cam închipuie că lucrează pe cont propriu şi că nu s- 
a folosit de ajutorul nostru decât atât timp cât a avut nevoie de 
el. Avem însă ac de cojocul lui. 

— Se vede că n-a făcut cunoştinţă încă cu - stai, cum îi zice - 
cu mititelul nostru, avocatul american Broom. 

— Nu cred. A venit la noi abia patru săptămâni mai târziu, 
după ce ne părăsise celălalt. 

— Atunci să plece ăsta acolo călare. Dacă vrea, pe urmă poate 
să-şi vândă calul. Mâine am să-ţi dau o scrisoare pe care să i-o 
înmânezi. Dar, să nu uit un lucru: trimite celor din mlaştină un 
curier, înainte de plecarea cailor. Altfel s-ar putea întâmplă ca 
Waterford, care are şi altă treabă de făcut, să nu fie acasă. Au 
fost cărate scândurile la debarcader? 

— Intocmai cum aţi poruncit. Totul e gata. Un lucru însă voiam 
să vă mai întreb: cum a mers cu vânzarea terenului din Helena? 
Proaspătul nostru moştenitor a fost acceptat? 

— Cum nu se poate mai bine, zise Kelly zâmbind. Piesa o mai 
putem repeta şi altădată. Planul a fost straşnic şi ne-a adus mulţi 
bani peşin. 

— Şi nimeni nu bănuie nimic? Sunt oare oamenii noştri destul 
de binevoitori încât să creadă că Holk a naufragiat într-adevăr cu 
oameni cu tot şi că vinovate de moartea lui sunt numai 
snagurile? 

— Chiar aşa şi gândesc, răspunse scârbit Kelly. Puteam să-i 
fac să creadă că bolta cerească nu-i decât un coviltir de muşama 
vopsit cu albastru, iar pământul un sac menit să păstreze nişte 
ciolane vechi. 

— Ha-ha-ha, râse coţcarul, ce glumă grozavă. Tot aşa mă mir 
şi cum am fost în stare, ultima oară la New Orleans, să vindem 
Flaturile noastre. Ar trebui o dată să le şi vopsim chiar. Nu cumva 
să-şi vâre diavolul coada! 

— Da, chiar să se şi facă aşa! zise Kelly meditativ. Am trimis 
încă de ieri nişte vopsea. Dar primul transport pe care îl vom 
face, dacă încărcătura e destul de prețioasă, va fi tot la New 
Orleans. Aici e adresa negustorului care îngrijeşte de expediţia 
lucrurilor. 

— Care dintre oamenii noştri merge acolo? 

— Trimiteţi pe oricine vreţi voi, numai pe negrul nostru nu! De 
ăsta avem mai multă nevoie aici şi - încă un lucru - ieri a sosit la 
Helena un ins care vrea să se ducă la Little Rock, să cumpere 
terenul care se află în Arkansas, tocmai în faţa terenului nostru. 
Trebuie să plece mâine dimineaţă din Helena. Călăreşte un cal 
bălan. 

— E singur? 

— Nu, e şi Mailriderul cu el. O să-i poarte el de grijă! Până la 
Strongs Postoffice însă trebuie să călărească împreună. Străinul 
nu va rămâne peste noapte acolo, deoarece e prea costisitor 
pentru el. Preferă să ajungă la cealaltă casă, care e la trei mile 
depărtare de Strongs. Dar, cam la vreo două mile dincolo de 
Strongs, s-ar putea ca, pe partea dreaptă a drumului, să 
zărească o lumină, pricepi. 

— E în ordine. Nu cred să ne tulbure careva pe acolo. Ce se va 
întâmpla însă cu fata pe care băieţii noştri au adus-o ieri? Şi-a 
ieşit din minţi. Am impresia că a înnebunit! 

— Ciuma! - cine v-a spus să duceţi pe stricata aia cu voi? 
strigă mânios Kelly, bătând din picior. Nu i-am poruncit oare 
omului din Kentucky să se descotorosească de ea? Băiatul ăsta 
prea începe să facă toate după capul lui. Mă tem că... 

— Nici eu nu prea am încredere în el, şopti Blackfoot. 

— Bolivar mi-a atras atenţia asupra câtorva lucruri care nu-mi 

plac deloc. 

— Negrul are ochi buni. Să-l supravegheze mai îndeaproape. 
Au fost scufundate cele două Flaturi, după ce au fost descărcate? 

— Da - le-am trimis la două mile în aval. Prea s-au adunat 
multe în preajma noastră. 

— Perfect! Ar fi poate bine, dacă am presăra rămăşiţele 
vreunuia sau câtorva din ele chiar în preajma insuliţei, cât de 
aproape. Ar fi un fel de sperietoare pentru cei ce ar încerca să 
debarce acolo. 

— Despre corabia cu aburi nu pomenim nimic pe insulă? 

— Cred că nu va fi cu putinţă să păstrăm secretul, zise Kelly 
după o scurtă pauză. Toţi trebuie să contribuim cu bani la 
cumpărarea ei şi de aceea e bine să ne şi sfătuim laolaltă în 
această privinţă. Unde se află acum fata pe care au adus-o? 

— Era aici, sus, la numărul doi, mormăi Blackfoot, dar 
Doamnei Kelly i-a fost milă de sărmana fiinţă şi a luat-o la dânsa. 

— Cum? Georgine a luat în casă pe stricata aia? strigă plin de 
mânie căpitanul. Mii de draci! Doar ştie bine că nu-mi plac 
lucrurile astea. Trebuie să plece, trebuie imediat să plece, 
Blackfoot! Trimite-mi-l numaidecât pe Bolivar - şi aşa sunt prea 
multe femei aici - şi lucrul ăsta mă face să mă cutremur gândind 
cât de primejduită e astfel viaţa noastră. Regulamentul nostru 
prescrie chiar că pe insulă n-au voie să fie decât douăsprezece 
femei şi asta este a optsprezecea. 

Cu braţele încrucişate pe piept, căpitanul începu să se plimbe 
încolo şi încoace prin faţa uşii halei din interiorul căreia răsunau 
sunetele potolite ale unei viori. Curând însă atenţia îi fu atrasă de 
oamenii ce se întorceau de la Helena şi, care unul după altul, 
veneau pe pârtia îngustă din faţă şi, intrând, salutau pe şeful lor. 
Fără să răspundă cu un cuvânt sau cu o privire la salutul lor, 
acesta întrebă scurt şi aproape supărat: 

— Unde sunt scrisorile? 

— Aici, căpitane, răspunse Peter, adică omul cu faţa brăzdată 
de o cicatrice. Scrisoarea asta mi-a dat-o dirigintele poştei, cu 
două minute înaintea plecării. 

Kelly luă hârtiile şi porni spre locuinţa lui, aflată în imediata 
apropiere a bazarului. Inainte însă de a intra în casă, se mai opri 
o dată şi, întorcându-se spre Blackfoot, îi spuse: 

— Trimite-mi-l pe negru şi, dacă peste noapte sosesc caii din 
Arkansas, lăsaţi-i să se odihnească toată noaptea. Mâine 
dimineaţă însă, de îndată ce au prins puteri şi pot să înceapă o 

nouă călătorie, doi inşi dintre voi trebuie să pornească spre 
răsărit. Sander n-a venit oare? 

Un bărbat tânăr şi zvelt, cu plete blonde şi cu ochi albaştri, 
care, dacă n-ar fi avut în clipa aceasta o privire tulbure, de beţiv 
sadea, ar fi putut trece drept om deosebit de frumos, se apropie, 
împleticindu-se şi începu să se bâlbâie: 

— Căpitane Kelly, j'ai /'honneur - am - am - am onoarea... 

— Bine, bine, Sander, du-te de te culcă şi odihneşte-te. Am 
nevoie de tine mâine de dimineaţă. Aşadar, noapte bună! Şi, fără 
să mai aştepte vreun răspuns, se îndreptă către locuinţa sa şi 
intră pe uşă. 

Ceilalţi oameni mai rămaseră puţin afară şi Sander, care, după 
cât se vedea, trăsese prea mult la măsea în seara asta, începu 
să murmure cuvinte neînţelese şi, vârându-şi mâinile în adâncul 
buzunarelor, se îndreptă pe şapte cărări către „Bachelors'Hall”. 

— Al dracului felul ăsta de a vorbi al lui Kelly - am nevoie de 
tine mâine dimineaţă - aşa, căpitane? Chiar aşa? intoarse capul 
şi îşi holbă privirea searbădă, pe jumătate beată, spre lumina ce 
străbătea prin perdeaua ferestrei din faţă. Aşa, Sir? Ai nevoie de 
mine mâine - o, da, Sir, vrei să sucesc iarăşi capul vreunei biete 
fete nenorocite - unei fete nenorocite să-i sucesc capul şi să-i 
frâng inima? Frumoasă treabă, nu? Nemaipomenit de frumoasă 
treabă. Dar atunci - atunci să fiu mai întâi prezentat doamnei. 
Sunt momente, domnilor... 

— Haide, Sander, zise Blackfoot şi, fără multă vorbă îl apucă 
de braţ. Amândoi suntem osteniţi şi vrem să mergem la culcare. 
Măi, omule, gândeşte-te că altfel mâine ai să ai ochii tulburi şi 
nedormiţi şi doamnele ar putea să bănuiască desigur că ai cam 
petrecut noaptea... 

— O, certainement, mon cher Blackfoot, certainement?, lălăi 
tânărul filfizon, en avant? în pat cu noi, noi cuceritorii inimilor - 
noi - trăiască zeul Amor, măi, Blackfoot! Şi, o dată cu el, orice 
chip frumos, orice îngeraş. Tu nu te superi, Blackfoot, nu-i aşa? 
- a bas“ cu toate mutrele astea diavoleşti cum sunt cele pe care 
lu şi Peter le-aţi proţăpit între urechile voastre. A bas vă zic, 
pentru nimic în lume n-aş vrea să am o faţă asemănătoare. Chiar 
dacă mi-ar da cineva milioane în schimb. Dumnezeu mi-e 
martor! 


28 O, fireşte, dragul meu Blackfoot, fireşte (fr.). 
2% inainte (fr.). 
30 Jos (fr.). 

— Bine, bine, mârâi Blackfoot în timp ce buzele sale schiţau un 
zâmbet răutăcios. Nu toţi pot să fie atât de drăgălaşi ca 
dumneata. Dar acum - haide - sunt obosit - hai la culcare. Cine 
ştie, poate că mâine dimineaţă avem de lucru. Şi, fără să mai 
aştepte răspunsul celui continua să vorbească şi să gesticuleze, 
îşi trecu braţul pe după braţul celuilalt şi porni spre culcuşul său. 
Voia să vadă mai întâi că tovarăşul său se potoleşte şi adoarme, 
ca nu cumva să se apuce iar de băutură şi să nu fie, mâine, bun 
de nimic. 

7 
GEORGINE 


Cititorul meu e poftit acum să între într-o încăpere micuță şi 
ciudată. 

Dacă, după un somn îndelungat, neliniştit şi febril, cineva ar fi 
deschis ochii în această încăpere şi privirile sale uimite ar fi 
întâlnit o sumedenie de lucruri atât de ciudate cum nici măcar în 
cele mai îndrăzneţe visuri nu şi le-ar fi putut închipui, fără 
îndoială că ar fi crezut că încă mai visează şi că lucrurile ce-l 
înconjoară sunt doar o nălucire şi mai extravagantă decât cea 
anterioară. In nici un caz însă nu şi-ar fi putut imagina unde se 
află în realitate şi anume pe o insuliţă - împrejmuită de sălcii, în 
mijlocul fluviului Mississippi. Şi, într-adevăr, era un loc tare 
ciudat. 

Toate meleagurile din lume şi toate meşteşugurile păreau că 
se înţeleseseră să închipuie o încăpere care ar fi fost cum nu se 
poate mai somptuoasă, chiar dacă n-ar fi adunat în ea decât a 
zecea parte din lucrurile pe care le conţinea. Aşa însă, încărcată 
cum era cu podoabe şi tot felul de găteli, părea mai degrabă o 
magazie cu mărfuri a unuia din marile oraşe din răsărit, decât un 
liniştit şi casnic loc de reculegere. 

Trei laturi ale camerei erau acoperite cu un minunat tapet de 
mătase. Totuşi, numai pe alocuri se puteau distinge culorile 
aprinse ale arabescurilor cu împletiturile lor albastre şi argintii: 
oglinzi mari, minunate picturi în ulei, figurine de bronz şi fildeş, 
sfeşnice grele de argint şi arme preţioase ocupau toată 
suprafaţa. Un aspect la fel de ciudat şi tot atât de încărcat cu 
podoabe avea şi cel de al patrulea perete, totul vrând să dea 
impresia unei cabine, destinată comandantului unui vas. 
Ferestruicile pătrate, încadrate cu o bordură îngustă de lemn de 
mahon, lăsau să se întrevadă acest lucru. Din pricina mulțimilor, 
erai însă împiedicat să cercetezi mai pe îndelete obiectele de 
preţ, costumele indiene şi armele de tot felul atârnate pe pereţi. 
Mari plante tropicale îşi înălţau coroanele pline de sevă până în 
tavan, acoperind de umbră ferestrele, în timp ce o lampă 
suspendată de plafonul bogat împodobit îşi răspândea lumina 
potolită şi ştearsă în cuprinsul mărginit al odăii. 

Era o risipă de podoabe care nu putea să bucure, o 
îngrămădeală de obiecte de lux şi de găteli care mai degrabă 
jigneau decât încântau privirea ce căuta zadarnic un singur loc 
de odihnă. 

In mijlocul acestor splendori, o tânără femeie îmbrăcată în 
nişte veşminte largi, foioase, stătea lungită pe un divan, care, 
acoperit din belşug, după obiceiul ţărilor din miazăzi cu tot felul 
de covoare şi perne moi, se întindea de la un perete la celălalt. În 
faţa ei însă, jos, pe un taburet mititel, stătea ghemuită o altă 
făptură, care, ascunzându-şi faţa în mâini, părea copleşită de o 
durere adâncă şi covârşitoare. 

— Are să se întoarcă, draga mea, o mângâia tânăra femeie, 
punând mâna ei albă şi frumoasă pe creştetul celei ce plângea. 
Are să se întoarcă, linişteşte-te, copilul meu drag şi ciudat. Poate 
că te şi caută în clipa asta pretutindeni şi, vai, ecoul nu face 
decât să-i răspundă, trimiţându-i înapoi numele tău chemat de el 
cu atâta teamă! 

— Să se întoarcă? răspunse tânăra fată înălţându-şi chipul 
înlăcrimat spre cea care o priveghea. Să se întoarcă? Niciodată - 
niciodată - el zace în adâncul apei - împuşcat mişeleşte. L-am 
văzut căzând, am auzit cum se prăvălea în apă şi apoi - apoi am 
leşinat. O, Dumnezeule atotputernic, sunt, cred, nebună, căci 
dacă ar fi adevărat ceea ce mi s-a arătat mai târziu într-un vis 
îngrozitor, mintea mea n-ar putea să rabde, iar inima mi s-ar 
frânge de atâta umilinţă şi ruşine. 

Işi ascunse capul bucălat în moliciunea pernelor, în timp ce 
întreaga ei făptură se zbătea, tremurând, zbuciumată. 

Nemaiputând să rabde, Georgine se înălţă pe jumătate de pe 
locul ei. 

— Vino, zise ea, ridicând încet capul copilei, vino şi 
povesteşte-mi, Marie, tot ce ţi s-a întâmplat. Până acum n-am 
putut să aflu - ba chiar şi asta cu mare greutate - decât numele 
tău. De când te-am scăpat din mâinile sălbaticului acela, n-ai 
făcut altceva decât să plângi. Fac tot ce pot pentru tine, dar, 
dacă vrei să te ajut şi pe mai departe, atunci fii sinceră cu mine. 
Spune-mi, cum ai ajuns în mâinile lui? 

— Vrei oare să retrăiesc toată suferinţa care încă mă face să 
sângerez? Să zgândăresc iarăşi rana care continuă să mă ardă? 
răspunse nenorocita cu glasul aproape stins. Dar fie aşa cum 
vrei; tu mă aperi de mâna necruțătoare a ticălosului acela. Am 
să-ţi spun în câteva cuvinte tot ce mă priveşte. 

Nici acum nu ştiu încă unde mă aflu, şopti ea după o scurtă 
întrerupere, în timp ce privirile ei rătăceau împrejur, uimite şi 
încurcate, mi se pare că încă mă apasă o vrajă, că un vis 
groaznic mă ţine în mrejele lui şi, cu toate astea, simt că trăiesc, 
că nu dorm. Văd lumina scăzută a lămpii, simt respiraţia caldă a 
gurii tale lângă obrajii mei şi ştiu că m-am trezit - numai că 
trezirea aceasta a fost îngrozitoare. Să ştii că te bucuri de toată 
fericirea pe care lumea asta ne-o poate dărui şi deodată - cu 
iuţeala fulgerului - să pierzi totul, totul... Lucrul ăsta doare, lucrul 
ăsta roade inima până în adâncul ei. Dar - te văd! Văd că devii 
nerăbdătoare. Nu poţi să-mi oferi nici măcar acel scurt răgaz cât 
îmi trebuie mie ca să-ţi povestesc suferinţele mele, pe când eu - 
eu trebuie să le port cu mine până în mormânt. Totuşi, ai 
dreptate, eu sunt doar un biet copil neştiutor. Eu nu plâng decât 
nenorocirea mea, fără să mă gândesc că el - el, singurul de 
dragul căruia voiam să trăiesc şi să iubesc, a murit din pricina 
mea. 

S-au împlinit acum şase luni din ziua când a călcat pentru 
prima oară în casa tatălui meu - să-ţi spun oare cum ne-am 
cunoscut şi am început să ne iubim? Nu, tu nu m-ai înţelege. Mă 
priveşti cu atâta seriozitate şi mândrie, încât poate ai fi în stare 
să-ţi şi baţi joc de mine. Destul să-ţi spun că ne iubeam. El îmi 
deschisese întreagă inima lui şi o câştigase pe a mea înainte 
chiar ca eu să fi bănuit că îmi căuta iubirea. La rândul lor, părinţii 
mei îl preţuiau. Era atât de bun, atât de cinstit, atât de curat la 
suflet!... Au binecuvântat dragostea noastră şi ne-au unit. Am 
devenit astfel soţia lui. Intre timp însă el povestise tatălui meu 
despre frumuseţea meleagurilor din sud, despre viaţa în 
plantațiile din Louisiana. Au plecat împreună să vadă cum stau 
lucrurile în realitate şi Eduard cumpără lângă Atchafalaya ferma 
unui bătrân creol, care voia să-şi petreacă bătrâneţile la 
Philadelphia, cu copiii şi rudele sale. Acum câteva săptămâni 
bărbaţii s-au întors. Au vândut ferma şi numeroasele noastre 
cirezi de vite. Apoi, îndemnat de Eduard, tata a construit un Flat- 
boat, pe care ne-am îmbarcat cu toţii şi, luând cu noi ce mai 
aveam, am pornit pe Mississippi spre noua şi frumoasa noastră 
patrie. Tata a vrut să ia cu noi un om care să piloteze Flatul în 
josul fluviului. Dar Eduard îi ceru stăruitor să facă el singur 
treaba asta, deoarece, aşa cum spunea el, cunoştea fiecare banc 
de nisip şi fiecare snag. Intr-adevăr, ne-a dus cu bine pe Wabash 
şi Ohio în jos şi mai departe, pe Mississippi. Se pare însă că aici, 

văzând că apele fluviului devin mai adânci şi mai puţin 
periculoase, n-a mai păstrat aceeaşi prudenţă. Şi alaltăieri seara, 
tocmai în preajma unei insule, vasul nostru s-a împotmolit în 
nisip şi - o, Doamne, înnebunesc dacă e să mă gândesc iar la tot 
ceea ce s-a întâmplat! 

— Şi Eduard? întrebă deodată femeia şi, sărind de la locul ei, 
începu să străbată odaia în sus şi-n jos neliniştită. Şi tatăl şi 
mama ta? 

— Morți! Toţi sunt morţi! suspină nenorocita. 

— Şi tu? 

— Aibi milă, aibi milă, te rog! Nu căuta să pătrunzi mai adânc 
în mine. Lasă-mi noaptea care încă îmi mai acoperă simţurile! 
Lasă-mi umbrele sângeroase, nebune, care îmi aleargă prin 
sânge, ucigând în vârtejul lor ameţitor orice amintire - lasă-mi-le, 
te rog, chiar dacă ele n-ar fi decât solii apropiaţi ai nebuniei. Mai 
bine aşa, mai bine moartă, decât să văd - ha-ha-ha! - iarăşi 
înaintea mea capul viclean ce seamănă atât de mult cu dragul 
meu Eduard. lată-l, îl văd iar, ieşind din apă... şi eu, eu, întind 
mâinile după el, îl apuc de haina lui udă, ca să mă salveze, să mă 
salveze din mâna diavolului care mă cuprinde şi mă ţine... şi el... 
o, sărmanul, bietul creierul meu... cum bate, cum palpită, cum 
tresare şi cum arde - ah! De ce a trebuit Eduard să cadă fără ca 
soţia lui să-l poată răzbuna, să-l poată apăra de propriile ei 
gânduri şi închipuiri, atât de îngrozitoare? 

Sleită de puteri, Marie lăsă să-i cadă braţele ostenite, 
înclinându-şi în acelaşi timp capul. In faţa străinei, femeia cea 
mândră şi frumoasă simţi cum în ochiul ei mare, negru, un 
oaspete rar, o lacrimă, se ivise pe neaşteptate. 

— Ai să rămâi la mine, Marie, îi şopti ea copilei, n-au să te 
smulgă de lângă mine - n-am să-l las să mi te ia, repetă ea cu 
glas scăzut şi parcă vorbind cu sine însăşi. El n-are să 
nesocotească rugămintea mea; şi dacă totuşi o va face, dacă 
într-adevăr a uitat tot ce-mi făgăduise altădată - atunci bine - 
dar de încercat, trebuie să încercăm. 

— Vreau să mă duc la culcare, zise nefericita, îndepărtându-şi 
de pe frunte buclele umede. Vreau să dorm, simt cum sângele 
înfierbântat îmi aleargă prin vine. Sunt bolnavă, Georgine. Te las. 
Noapte bună! 

Marie se ridică şi se îndreptă spre uşă; copleşită de milă sau 
de alte sentimente, Georgine cuprinse de mijloc biata făptură, 
care abia se mai ţinea pe picioare şi o duse cu ea printr-o uşă 

tăiată în peretele din stânga şi acoperită de o perdea de o 
frumuseţe rară, într-o încăpere micuță, care, după înfăţişare, 
trebuie să fi făcut parte din alăturatul depozit de mărfuri, fiind 
despărțită de acesta numai printr-un perete subţire de scânduri. 
Sărmana abia avusese timpul să se întindă şi să se acopere cu 
nişte pături moi care s-o apere de răceala nopţii, când uşa 
încăperii se şi deschise şi Kelly, cu pălăria trasă pe fruntea înaltă, 
pătrunse înăuntru. 

Georgine lăsă perdeaua să cadă şi în clipa următoare apăru în 
faţa soţului ei. 

— Unde e străina? fură cele dintâi cuvinte pe care le rosti el, în 
timp ce ochii săi cercetau grăbit odăiţa. 

— Să fie astea oare singurele cuvinte cu care Richard o 
întâmpină astă-seară pe Georgine a lui? întrebă ea, pe jumătate 
glumind şi pe jumătate dojenindu-l. Oare ochii lui Richard al meu 
caută astăzi, pentru întâia oară, o fiinţă străină, ferindu-se de 
privirea soţiei lui? 

— Nu, Georgine, răspunse Kelly şi trăsăturile severe ale feţei 
sale se îmblânziră într-un zâmbet uşor. Ochii mei sunt ca 
totdeauna sclavii tăi; întrebarea mea se referă la femeia străină. 
Şi, întinzând iubitei mâna, o strânse uşor la pieptul său. Bună 
seara, Georgine a mea! şopti apoi, sărutând-o. Dar unde e 
străina? Ai făcut rău, luând-o la tine! 

— Richard, las-o în grija mea pe făptura asta nenorocită! se 
rugă Georgine, trecându-şi braţul alb pe după gâtul lui. Lasă-mi-o 
aici, ştii foarte bine că fetele ce trăiesc pe insulă nu sunt de 
mine. Fac parte dintr-un neam necioplit şi sălbatic şi mă urăsc 
pentru că nu vreau să împărtăşesc bucuriile lor năbădăioase. In 
schimb, întreagă fiinţa Mariei dovedeşte o cultură aleasă, cum nu 
întâlneşti îndeobşte la odraslele fermierilor. Vreau s-o ţin lângă 
mine - poate că astfel voi fi eu în stare să-i dau măcar puţin din 
ceea ce alţii i-au răpit! 

— Draga mea, răspunse Kelly, aşezându-se comod pe 
canapea. E vorba de chestiuni de afaceri şi tu cunoşti prea bine 
legile noastre. Oricât aş respecta sexul frumos, nu e cu putinţă 
să nu protestez ori de câte ori acesta încearcă să se amestece în 
lucruri care ar putea să ne primejduiască viaţa. 

— Richard, spuse frumoasa femeie strivindu-şi buzele mici şi 
subţiri, niciodată nu vrei să faci ceva pe placul meu, oricât te-aş 
ruga. Intotdeauna găseşti câte o explicaţie. Nici măcar să mă duc 
la Helena nu mă laşi! 

— Ţi-am mai spus că nici eu nu trebuie să mă arăt pe acolo, 
răspunse Kelly zâmbind. 

— Bine, atunci îngăduie-mi plăcerea de a avea lângă mine o 
singură făptură omenească, la care să pot privi fără scârbă! 

— Foarte măgulitor pentru mine! 

— Eşti nesuferit astăzi! 

— lar tu eşti supărăcioasă, Georgine, răspunse căpitanul, puţin 
mai îmblânzit decât adineauri. Fii mai cuminte. Străina nu poate 
să rămână aici, unde ar fi cu neputinţă ca Sander să nu-i iasă în 
cale. 

— Va să zică el a fost secătura... 

— Potoleşte-te! Ai să te exprimi mai prudent şi mai frumos 
când vei afla că tocmai el e cel care contribuie cel mai mult la 
realizarea planurilor noastre. Ultima corabie pe care am pus 
mâna conţinea un asemenea capital în bani peşin - în aur şi 
argint - încât sunt hotărât să cedez în sfârşit stăruinţelor tale. Imi 
dau bine seama că aici situaţia noastră devine, pe zi ce trece, 
mai primejdioasă. Secretul nostru numai secret nu mai e şi nici 
eu însumi nu mă pot dumiri cum de a putut dăinui atâta vreme. 
Vom pleca la Houston şi, de acolo, în interiorul Mexicului; aşa că, 
fii gata de plecare! 

— Şi insula? 

— Sander mă însoţeşte, zise Kelly îngândurat, vorbind mai 
mult cu sine însuşi. Bine, să rămână la tine, până se întoarce 
Blackfoot. Dar atunci te rog să nu te mai împotriveşti unei măsuri 
luate numai spre binele tău şi al nostru, al tuturor. Ei, mai e 
supărată Georgine pe Richard al ei? 

— O, urâtul meu drag! exclamă frumoasa femeie, trecându-şi 
braţul după gâtul lui, cine poate să fie supărat pe tine, când tu 
eşti atât de bun? 

— Atunci haide, iubito! şopti zâmbind căpitanul. Şi lasă orice 
gând urât şi duşmănos să se topească în sărutarea asta. Se pare 
că din afară ne pasc primejdii mari. Cel puţin aici, în cuibul 
nostru să trăim în pace şi dragoste, ca să putem aduna puterile 
de care avem nevoie pentru ultimul şi hotărâtorul pas pe calea 
liniştii şi siguranţei! 

x 

Între timp, în faţa locuinței căpitanului, îmbrăcaţi în jachetele 

lor marinăreşti, aşteptau Blackfoot şi negrul Bolivar. 

— Măi să fie, Massa”, grăi negrul în timp ce căuta să se apere 
de roiurile de țânțari ce deveneau din ce în ce mai obraznice, aş 
vrea să ştiu dacă Massa Kelly mai are nevoie de ceva pentru 
astă-seară, sau nu. 

— Ai răbdare, băiete, mormăi bătrânul marinar, încheindu-şi şi 
mai strâns jacheta ce o purta. Mai poţi şi tu să aştepţi, aşa cum 
aşteptăm şi noi. Căpitanul mai are niţeluş de lucru cu femeia, ca 
s-o linguşească puţintel. De femei nu scapi atât de uşor ca de 
bărbaţi. Totuşi - ai dreptate, aşteptăm cam de multişor. Dacă, 
cel puţin, aş şti ce vrea. Pe urmă sunt eu şi singur în stare să-mi 
fac socotelile mele. 

— Da, da, zise râzând negrul. Ca şi cum căpitanul Kelly îţi 
spune deschis ce vrea. Numai asta nu - Bolivar îl cunoaşte mai 
bine; când zice că porneşte în sus, îmi pun gâtul că merge în jos 
şi când spune Arkansas, apoi Arkansas este locul cel din urmă 
unde are să-l caute Bolivar. 

Blackfoot se uită pieziş la negru, îşi vâriî mâinile în buzunare şi 
începu să se plimbe încolo şi încoace. 

— Ai fost vreodată cu căpitanul la Helena? întrebă el după 
câtva timp. 

Bolivar deschise gura până la urechi şi dădu din cap. 

— Şi... zise marinarul, apropiindu-se cu un pas de negru, ştii 
ceva... 

— Pst, Massa - for God's sake!” şopti negrul, ferindu-se fricos 
cu mâna de Blackfoot, în timp ce arunca o privire speriată înspre 
uşă. Bolivar preferă să stea cu mâinile legate, în faţa 
procurorului, având pe Massa Blackfoot ea martor împotrivă, 
decât să vorbească aici despre lucruri ce nu-l privesc decât pe 
căpitan. Golly, Golly, să-l fi văzut în ce fel i-a plătit el 
spaniolului! Întâi nasul! Pe urmă urechile - pe urmă braţele 
amândouă... apoi, bine înfăşat, dar tot despuiat, vârât în 
mlaştină, brrr... Buckraman** e mai crud decât omul negru! 

De sus, din stejarul sub care stăteau amândoi, răsună un 
şuierat asemănător celui pe care îl scoate şoimul de noapte 
când, neizbutind să-şi vâneze prada, se întoarce grăbit în 
împărăţia lui din văzduh. 


31 Domnule (formulă de adresare folosită de negrii din SUA, în loc de 
Mister). 

32 Pentru Dumnezeu! 

33 Doamne, Doamne. 

34 Omul alb (expresie folosită de negri). 

— Tunete şi fulgere! începu să blesteme negrul, tresărind. 
Asta ne mai lipsea! Acum ne mai vin pe cap şi blestemaţii de cai 
din Arkansas. O să avem de lucru, nu glumă, peste noapte. O, 
dar parcă... voiam... 

— Căpitanul îi aşteaptă de mult, zise Blackfoot. De altfel nici n- 
avem cine ştie ce de lucru cu ei. Oamenii noştri sunt dincolo încă 
de când a apus soarele. 

— li trecem numaidecât dincolo, în statul Mississippi? întrebă 
Bolivar. 

— Nu, e prea periculos! Cu cetele astea de orânduitori care 
bântuie în tot Arkansasul ar însemna ca noi înşine să-i punem cu 
nasul pe urmele noastre. Nu luăm cu noi, prin mlaştină, decât cei 
doi cai de care avem nevoie dincolo, astfel ca urmele să ducă 
direct în oraş. De asta o să aibă grijă Mowes. El e cunoscut ca un 
cal breaz în Melville şi nu trezeşte bănuieli. Pe ceilalţi îi ducem la 
Vicksburg, pe apă! 

— Dac-aş şti doar ce facem cu muierea aia străină, mormăi 
negrul. Întâi ţi se porunceşte să vii aici şi, pe urmă, nu maie 
nimic! 

— Înăuntru s-au stins toate luminile, zise Blackfoot. Până 
mâine dimineaţă n-are nimeni nevoie de tine; aşa că du-te spre 
snaguri şi, după ce vom fi terminat să debarcăm animalele, ne- 
om întinde şi noi un ceas să dormim. Mâine cred că vom avea 
mult de furcă. 

Dinspre malul drept al insulei începură să se audă nişte 
zgomote repezi şi ritmice de vâsle. Cei doi oameni puteau să 
desluşească bine cât de greu lupta ambarcaţiunea împotriva 
curentului apei. 

— Aha, zise rânjind Bolivar, se vede treaba că în barcă e iarăşi 
Domnul Klugrabe. Vrea mereu să fie mai deştept decât toată 
lumea şi de fiecare dată nimereşte unde nu trebuie, se luptă să 
iasă din ananghie şi până la urmă trebuie iar şi iar să fie scos din 
bancul de nisip. 

— Trebuie să fie tocmai sus, la capăt, zise Blackfoot. Da, dar 
cu câtă strădanie - asta ştiu - dar, ai dreptate. lată-i. Al dracului 
trebuie să se fi muncit cu vâslele! 

Intre timp, Blackfoot deschisese uşa de la „Bachelors'Hall” 
trezind pe cei ce dormeau acum, întinşi pe tot felul de paturi şi 
piei. Deşi mârâiră şi blestemară că fuseseră tulburaţi din odihna 
lor, se supuseră totuşi poruncii, sculându-se buimaci pentru a da 
o mână de ajutor la debarcarea cailor, lucru care se desfăşură 

mai repede decât ne-am fi putut închipui, dacă ţinem seama de 
terenul neprielnic şi de lumina nesigură a lunii. Insularii păreau 
însă foarte obişnuiţi cu asemenea muncă şi, după numai un ceas, 
luntrea, cât era ea de largă, fusese iar aşezata la adăpost, bine 
ascunsă alături de celelalte ambarcaţiuni, în timp ce caii erau 
duşi în grajduri, unde un alt metis îi luase în primire, dându-le 
nutreţul cuvenit. Bolivar, la rândul său, le aşternea frunze 
proaspete, pentru a le sluji de culcuş. Bietele animale erau însă 
atât de istovite încât nici nu mai aveau puterea să arunce o 
privire asupra nutreţului atât de jinduit de ele. Sleite de puteri, 
cădeau acolo unde erau duse şi atât înfăţişarea cât şi purtarea 
lor arătau limpede şi fără tăgadă cât de mult trebuie să fi fost 
hăituite în ultimul timp şi cât de neînstare ar fi fost să mai rabde 
o asemenea hăituială. 

— Ascultă, Jones, zise Blackfoot când, după ce intrase în grajd, 
dădu cu ochii de bieţii cai stor şi de vlagă. Am impresia că aţi 
gonit sărmanele gloabe, până n-au mai putut. Nu vezi cum curge 
sudoarea pe ele de parcă ar fi scăpat dintr-un cuptor? Mă tem că 
vântul de pe Mississippi are să le vină de hac! 

— Mai bine să le fi luat diavolul pe toate, mormăi Jones. Mai 
bine pe ele decât pe mine - lua-le-ar ciuma să le ia! Sunt 
ultimele pe care le-am scos din Arkansas. Singur mă las 
spânzurat de urechi dacă m-o mai prinde cineva pe acolo! 

— Am auzit că te-au cam tăbăcit acum câteva săptămâni, zise 
râzând Blackfoot. 

— E adevărat, dar aş vrea să ştiu dacă cel cu pricina nu zace 
acum cu capul făcut zob, pe Elevenpointsriver, vorbi şuierând 
printre dinţi omuleţul. Caii lui nu se află oare acum în grajd, la 
noi pe insulă? 

— Măi, să fie!... aceeaşi cai? întrebă mirat Blackfoot. Ce să 
spun? Ai într-adevăr mai mult curaj decât aş fi crezut. Dar cine 
oare era pe urmele dumitale? 

— Cine? Părea că tot statul s-a pus în mişcare. Mă şi socoteam 
pierdut. A fost un adevărat miracol că am scăpat. Am văzut la un 
moment dat pe duşmanii care mă urmăreau. A fost însă norocul 
meu că am ajuns la timp aici, în mlaştină, unde, cunoscând toate 
şmecheriile, am izbutit să-mi păcălesc urmăritorii. Dacă n-ar fi 
fost. Însă barca dumitale acolo, Dumnezeu mi-e martor că aş fi 
lăsat şi cai şi tot, numai să-mi pot scăpa pielea. Ştiu doar atât, că 
ăstora nu le mai cad eu în mână! 

— Păcat că Rowson a fost capturat în mod atât de ruşinos, zise 

marinarul. Grozav muşteriu era ăsta. Al dracului să fiu dacă ştiu 
să fi avut vreodată un om mai şmecher. Nu găseşti în toată 
America un altul ca el. 

— la mai slăbeşte-mă cu pramatia asta! mârâi Jones. Dacă nu 
venea la timp căpitanul, canalia asta ne-ar fi trădat pe toţi. Ce 
ruşine! Totdeauna am fost convins că Rowson e bărbat, nu 
glumă şi când colo, cum s-a purtat? Ca o muiere plângăreaţă. Să 
mi se fi întâmplat mie aşa ceva. 

— Mii de bombe! Mai bine îmi smulgeam limba din gât, decât 
să fi suflat o vorbuliţă! 

— Kelly a fost acolo sub alt nume, nu-i aşa? 

— Îşi spunea Wharton, spuse rânjind Jones. Să-l fi văzut numai 
cu câtă şiretenie ştia să se învârtească. Răspopitul ăla nici nu 
apuca să spună o vorbă. De altfel nici nu era de glumit cu 
indianul. Dar cine vine acolo? 

Cei doi îşi îndreptară privirile spre locul pe care li-l arătase 
hoţul de cai şi văzură un om înveşmântat într-o mantie de 
culoare închisă, îndreptându-se spre ei. Era căpitanul care, fără 
să arunce măcar o singură privire asupra celuilalt şi fără a-i 
spune vreun cuvânt, îl apucă de mânecă pe Blackfoot, trăgându-l 
câţiva paşi după el. După ce aruncă apoi o privire fugară şi se 
încredinţă că nimeni nu-l aude, îi şopti încet: 

— Georgine vrea cu orice preţ să-şi trimeată metisul la 
debarcader. Aşadar, Bolivar urmează să-l transporte acolo, de 
îndată ce ea va cere lucrul ăsta. In nici un caz el nu trebuie să se 
mai întoarcă pe uscat. Ai înţeles? 

— Metisul? întrebă plin de uimire Blackfoot. 

Căpitanul făcu doar un semn afirmativ cu capul, continuând 
apoi: 

— Felul cum trebuie să se poarte Sander reiese din ordinele 
aflate în scrisoarea asta. Restul, îl cunoşti. 

— Ce scrie Bill diavolul? Când soseşte? întrebă marinarul. 

— Il aşteptăm de la o zi la alta, răspunse Kelly. După socotelile 
lui ar fi trebuit încă de ieri să sosească la Helena. Cunoaşteţi 
semnul lui! 

— Da, vine totdeauna prin faţa insulei şi dă drumul la o 
împuşcătură când ajunge în dreptul snagurilor. Luntrea rămâne 
doar pe jumătate trasă la mal. 

— Bine. Mi-aţi trimis calul dincolo şi i-aţi dat nutreţul? 

— Se înţelege! O să aibă ce alerga. Două zile s-a odihnit bine 
aici. Dar cu fata aia ce facem? 

— Pe asta o lăsăm în grija negrului, murmură căpitanul. Am 
să-i dau mâine dispoziţiile mele cum să se poarte cu ea; până 
una alta însă, noapte bună, culcaţi-vă şi voi niţeluş şi - fiţi cu 
ochii pe flăcăul ăsta... 

— Pe Jones? 

— Da! Fără jurământ n-are voie să părăsească insula. 

— Asta e credincios, zise Blackfoot. 

— Norocul lui, murmură căpitanul, ieşind pe uşă afară. 

8 
CEI DOI MESAGERI 


Soarele se înălţase de mai bine de un ceas şi jumătate, în clipa 
când doi bărbaţi, călărind pe doi cai frumoşi şi voinici, îşi croiau 
drum prin câmpia aproape cu neputinţă de străbătut, în cea mai 
mare parte a ei acoperită de apă şi care, pe o lăţime de multe 
mile, cuprindea amândouă malurile fluviului Mississippi. Nici 
vorbă de vreo cărare, nici un semn nu se zărea pe vreun copac 
sau în preajma vreunei tufe, care să fi dovedit că pe aici se 
străduise cândva vreo mână omenească. Doar trestia şi 
subarboretul mai puteau să răzbată, atât cât le îngăduia umbra 
imensă revărsată de trunchiurile cu crengi copleşite de frunze. 
Doar plantele agăţătoare cu tulpinele lor îndrăzneţe păreau să se 
simtă bine în desişul acesta şi pretutindeni, unde izbuteau să 
ţâşnească, erau numaidecât năpădite de nesfârşite roiuri de 
țânțari, trecând ca nişte săgeți prin lumina caldă risipind aburii 
umezi ai nopţii. Crengi frânte, căzute din copaci, împânzeau 
pretutindeni pământul şi, în rarele locuri pe care ochiul le mai 
putea desluşi, iarba deasă, crescând în umbră, abia dacă mai 
îngăduia unora dintre spice să-şi croiască drum spre lumină.. 

Călăreţii însă păreau obişnuiţi eu singurătatea înconjurătoare. 
Nu priveau nici la dreapta, nici la stânga, ţinutul sălbatic prin 
care treceau. Nu priveau decât în jos, la potcoavele cailor, pentru 
ca, din înălţimea unde erau aşezaţi şi care le îngăduia să vadă 
mai bine terenul, să-şi poată mai uşor îndruma caii lor. 

Dar pe cât de potrivit cu întreaga înfăţişare a peisajului era cel 
mai bătrân şi mai voinic dintre ei, pe atât de deosebit era 
celălalt, călăreţul mai tânăr. Cel care n-ar fi fost bine informat, ar 
fi rămas chiar uimit, văzând făptura aceea delicată, călare pe un 
cal de rasă nobilă, prin nişte meleaguri unde, aşa cum ar fi 
gândit orice om cuminte, numai un vânător de urşi s-ar fi putut 
aventura. 

Era zvelt, aproape uscăţiv şi îmbrăcat după croiala cea mai 
modernă a modei pariziene de atunci. Purta un frac uşor, cafeniu 
deschis, o vestă albă de mătase, cravată cafenie şi pantaloni cu 
carouri albe. Ca nu cumva să-i stropească pe drum, îi acoperise 
jos, cu o fâşie lată de flanelă roşie, care îl apăra până peste 

genunchi, înfăşurând în acelaşi timp, cu desăvârşire şi piciorul. 
Pe cap purta o pălărie fină, neagră, de pâslă, de sub care se 
revărsau nişte bucle blonde, bogate şi mătăsoase. Cu ochii lui 
albaştri, senini, la prima vedere ar fi putut trece drept o fată 
frumoasă îmbrăcată bărbăteşte, dacă n-ar fi fost puful uşor, abia 
vizibil, de pe buza de sus. Şi totuşi, nicicând nu mai bătuse într- 
un piept omenesc o inimă ca aceasta, vrednică de un diavol. 
Nicicând nu au mai fost ochi şi priviri mai înşelătoare decât ale 
acestui ticălos, care se folosea de înfăţişarea sa, pentru a se 
strecura, asemenea unui şarpe, nu în casele, ci în inimile celor pe 
care voia să-i distrugă, chiuind de bucurie după ce îi vedea 
distruşi. 

Se introdusese pe insulă sub numele de Eduard Sander şi, 
mulţumită talentului său de a se preface, precum şi a răutăţii 
sale diavoleşti, fusese de mare folos. Totuşi, nimeni nu ştia nimic 
mai precis cu privire la viaţa lui anterioară. Cum însă cei mai 
mulţi din cei aflaţi acolo nu aveau nici ei prea multe motive să se 
laude cu trecutul lor, nu-i ceruseră nici lui prea multe lămuriri. Se 
dăduse drept fiul unui colonist care avea o plantație în Georgia şi 
toată lumea fu mulţumită cu atât. 

Firea sa închisă îl îndepărtă totdeauna de tovarăşii lui, ori de 
câte ori se întâmpla să vină pentru scurt timp pe insulă. 
Rămânea mereu singur. Era în raporturi prieteneşti numai cu 
căpitanul şi cu soţia acestuia, lucru care se explica uşor pe deo 
parte prin gradul lui de cultură, iar pe de altă parte datorită 
faptului că avea interese comune cu ciracii lui de nelegiuiri. 

Singurul dintre cei cu care, pe vremea aceea, mai stătea de 
vorbă şi de care se simţea mai apropiat, era Blackfoot, actualul 
său tovarăş de drum, care socotea jaful drept o meserie 
oarecare, pretinzând de nenumărate ori că, pentru el, hoţia a 
devenit o patimă, întocmai cum e pentru un vânător goana după 
urşi. Devotat în acelaşi timp căpitanului şi şefului său, Blackfoot 
era sincer şi credincios, cel puţin cu tovarăşii săi. Pe Sander însă 
îl îndrăgise, pentru că acesta, fiind un prefăcut, îl făcea să creadă 
că şi el e tot atât de sincer. De fapt însă era departe de a-i 
încredința lucruri pe care nu trebuia neapărat să le afle. 

Blackfoot se îmbrăca după tipicul coloniştilor din pădurile 
seculare ale Americii. Avea puşcă de vânătoare şi cuţit şi se 
dădea drept colonist de curând stabilit pe malul fluviului 
Mississippi, dispus să-şi investească o parte din avere în vreo 
afacere rentabilă. Totuşi, țelul amândurora era acum să ajungă la 

Helena, Sander având în această privinţă instrucţiuni secrete. 

— S-o ia dracu de călărie, izbucni deodată Sander, rupând 
tăcerea pe care o păstraseră până atunci - preocupaţi exclusiv 
de terenul accidentat pe unde erau nevoiţi să călărească. Poţi să- 
ţi rupi gâtul şi picioarele, şi apa asta murdară te stropeşte până 
peste cap la fiecare pas pe care-l faci. Dracu m-a pus să fac 
drumul ăsta. Frumos o să arăt când sosim la Helena. Pe unde o fi 
blestematul ăla de drum? Am ajuns la capătul labirintului ăstuia. 
De aici încolo o luăm către apus spre cine ştie ce ţinut 
nedescoperit încă! 

— Nu-ţi fie teamă, zise râzând cel care făcea pe călăuza în 
mijlocul pădurii; drumul ce duce la Helena, de-abia peste o milă 
dacă o să înceapă. Nu uita pe ce drum afurisit am fost siliţi să 
călărim la pas. Am făcut uneori ocoluri mari ea să ne ferim de 
mlaştini şi desişuri pe care n-am fi putut să le biruim. De acum 
poţi să fii liniştit. Ce a fost mai greu, a trecut. Drumul e mai bun 
şi putem cel puţin să călărim alături, unul lângă altul, ca să mai 
schimbăm câte o vorbă. 

Sander nu părea prea încântat de mângâierea tovarăşului său 
de drum, căci murmură în barbă câteva cuvinte morocănoase şi 
de neînțeles. Işi ascunse însă supărarea, înfipse pintenii în 
coastele calului şi trecu alături de tovarăşul său de drum pe care 
îl privi cu un zâmbet plin de ironie. 

— Frumos mai arăţi, grăi el în timp ce gura îi schiţa un rânjet, 
arăţi ca un păstrăv sau ca un trabuc. Aşa-ţi trebuie! De ce n-ai 
ascultat de mine şi nu te-ai slujit de pătură? 

— Ca să nu mă pot descotorosi o săptămână întreagă de 
scame? răspunse ursuz celălalt. E mai uşor să cureţi cu peria 
petele de noroi. Dar, hai să dăm dracului astea i Povesteşte-mi 
mai bine istoria cu corabia de aburi. Va să zică urmează să 
cumpărăm in corpore o astfel de corabie? 

— Da! Aşa cum ţi-am mai spus o dată. E cea mai cuminte idee 
pe care a avut-o vreodată Kelly. Mii de foce şi de urşi polari! Ce 
buimăceală o să fie dacă, tocmai când vecinii noştri au să 
miroasă unde suntem, au să se trezească cu noi că am şters-o pe 
un vas cu aburi. Gluma asta merită tot aurul din lume! 

— Nu-i tocmai aşa, murmură celălalt, căci ne primejduim 
capetele. Totuşi, achiziţionarea unui vas cu aburi ar putea deveni 
o treabă serioasă. Am lua, bineînţeles, tunurile noastre cu noi şi, 
înainte de a ajunge pe coasta mexicană, am face şi puţintică 
piraterie. Acum, pe timp de vară, când golful e lipsit de vânt, 

lucrurile cred că ar merge minunat. Am captura toate goeletele şi 
toate ambarcaţiunile mai mici şi cine ştie dacă nu ne-ar cădea în 
mâini şi vreun vapor de al Statelor Unite cu o pradă pe cinste! 

— Chestia urmează să fie discutată şi hotărâtă poimâine, 
adică în ultima sâmbătă a lunii iunie, în şedinţa publică. Opt zile 
mai târziu putem să şi avem la dispoziţia noastră corabia. Nu ne 
trebuiesc apoi decât două zile ca să o punem la punct după cum 
dorim şi să o şi ancorăm undeva. 

— Fireşte că echipajul trebuie să fie compus numai din 
oamenii noştri. 

— Fără îndoială! Şi numirea oamenilor în posturile ce urmează 
să li se încredinţeze pe vas, trebuie să se facă tot atunci. Altfel s- 
ar bate şi s-ar ucide între ei. Fiecare ar vrea să fie căpitan şi nici 
unul fochist sau. Om de punte. 

— Trebuie să fi pus mulţi bani deoparte căpitanul, zise 
gânditor Sander. În timpul din urmă au intrat sume foarte mari. 
Cam câţi bani avem azi în casă? 

— Nu ştiu, răspunse Blackfoot. Probabil că o să ni se dea 
sâmbătă socoteala. A trimis însă bani mulţi în Mexic unde, aşa 
cum mi s-a spus, ar fi cumpărat o bucată bună de pământ pentru 
noi. 

— l-a dat oare obştea noastră însărcinarea asta? întrebă 
Sander, întorcându-se către tovarăşul său de drum. 

— Nu prea cred, răspunse acesta, dar la ce bun? Când ela 
găsit că un lucru e folositor şi cuminte, putem şi noi să fim 
mulţumiţi. La drept vorbind, după povestea aceea de la Fourche 
la fave şi după ştirile nu prea liniştitoare ce ne parvin, nu prea 
mă simt atât de bine ca înainte vreme, pe Mississippi. Mă tot 
bate gândul că. Mai devreme sau mai târziu, ni s-ar putea 
întâmpla şi nouă ceva ca oricărui om şi cred că gândul ăsta îl 
tulbură şi pe căpitan. lată de ce cred că planul cumpărării unei 
corăbii cu aburi şi a unei bucăţi de pământ pentru noi e bun. 

— Mda, zise Sander, desigur - asta doar dacă lucrul s-a făcut 
cu banii pe care căpitanul îi are în păstrare. Altfel nu! Altfel 
secătuim pungile noastre personale până la ultimul cent şi 
rămânem veşnic la cheremul obştei sau la cel al căpitanului care 
şi aşa prea ne ţine sub tutela lui. În sfârşit! Din partea mea, n-are 
decât! Eu n-am nici căţel, nici purcel, iar averea mea poate fi 
transportată şi fără ajutorul aburului. Aşa că n-am să contribui cu 
nici un chior la tărăşenia asta. Bineînţeles că voi... treaba 
voastră! Eu - eu am să-mi văd de drumul meu! 

— Şi care e drumul ăsta? întrebă Blackfoot. Nu mi-ai spus încă 
ce treabă ai la Helena! 

— Ce treabă am? zise Sander, încruntându-se. Mai bine 
întreabă-mă ce trebuie să fac. Voiam să mai stau câteva zile pe 
insulă, ca să mă odihnesc puţintel de pe urma muncii şi 
neplăcerilor din timpul din urmă. Cred că nu e un fleac să 
conduci o corabie pe Wabash, Ohio şi Mississippi până aici şi să 
fiu martor la scenele care au urmat. Dar nu! Nu mi-e îngăduit nici 
măcar să mă odihnesc puţin, ci, pe nepusă masă, sunt nevoit să 
fac în dimineaţa asta un drum pe care Dumnezeu să mă 
pedepsească dacă l-aş mai face altădată! 

— Dar care e rostul dumitale la Helena? 

— Să ademenesc o fată frumoasă şi să o fac să fugă de acasă. 

— O fată frumoasă? Dar Kelly n-are să admită niciodată ca, de 
dragul unei aventuri de dragoste... 

— Cu mare greutate, îl întrerupse Sander; mai întâi, pentru că 
pune un preţ prea mare pe luciul ăsta şi apoi, pentru că nici 
împrejurările celelalte nu se prea potrivesc. Mai degrabă ar fi de 
presupus o eventuală moştenire! 

— O moştenire? De unde? 

— Mă întrebi prea mult. Şi eu mi-am spart destul capul ca să 
mă lămuresc. Apropo, în ce stat a fost de curând căpitanul - 
unde a şi zăbovit atât de mult? 

— In Georgia. Şi crezi că lucrul ăsta are vreo legătură cu 
moştenirea aceea? 

— De ce nu? Simrow nu e şi el în Georgia? Şi căpitanul 
întreţine o susţinută corespondenţă cu el. 

— Aşa? Nu mi-a spus nimic despre aşa ceva, zise Blackfoot, 
privind gânditor nasturele din capătul şeii. Cunoşti oare pe 
doamna din Helena pe care vrei să o vizitezi? 

— Da! O cunosc încă din Indiana, răspunse distrat celălalt. 

— Aşa? Va să zică, o cunoştinţă veche! Atunci nu mai ai 
nevoie de recomandări speciale. Lucrul e pe jumătate făcut. Şi - 
cum o cheamă? 

— Am totuşi o scrisoare de recomandare pentru o rudă de-a 
ei, rudă în casa căreia şi locuieşte. O scrisoare pentru un 
oarecare Domn Dayton! 

— Domnul Dayton e rudă cu ea? strigă uimit Blackfoot, 
strângând atât de tare frâul calului încât acesta, speriat, se ridică 
în două picioare. 

— Da, scrisoarea e pentru el, zise Sander, în schimb fata e o 

gâsculiţă de la ţară, totuşi, nu lipsită de umor. De altfel mă ştie, 
aşa că lucrul nu-mi căşunează nici o greutate. 

— Dar care să fie scopul? 

— Ei, la naiba! Ce mă priveşte pe mine? Treaba mea e ca, 
dacă se poate cu binele, să o duc până cel mai târziu sâmbătă 
seara într-un anumit loc, lăsându-l după aceea pe căpitan să se 
descurce. Pentru asta mi-a făgăduit o sută de dolari, bani plătiţi 
din propria lui pungă. Dar ce treabă ai oare dumneata la Helena? 
Sau, tot niscaiva mici învârteli? Prea mi te-ai gătit şi sclivisit 
astăzi... Doar nu... 

— Ce nu?... mormăi bătrânul îmbufnat. Prostii... prostii goale - 
numai pozne de-astea îţi trec prin cap! Şi, cu toate astea, vezi, 
zâmbi bătrânul pe sub mustață, am şi eu o însărcinare deosebită. 
O însărcinare care priveşte pe o lady. 

— N-am prevăzut asta? exclamă vesel Sander, râzând şi 
aplecându-se spre gâtul calului său. N-am mirosit eu ceva? 
Blackfoot făcând vizite damelor, Blackfoot făcând pe galantonul 
prin oraş - ceva divin - ha-ha-ha - ceva extraordinar. 

— Nu văd ce te-ar putea împinge să rânjeşti în halul ăsta, dacă 
ceea ce ţi-am spus ar fi chiar adevărat, bombăni Blackfoot. De 
altfel, continuă el râzând, ai s-o laşi numaidecât mai moale, când 
ai să afli cine e femeia căreia, după modesta dumitale părere, ar 
urma să-i fac curte. Numele ei este Luiza Breidelford. 

— Doamne fereşte! izbucni Sander îngrozit. Balaurul ăsta tot 
mai există? Atunci să mă păzească Dumnezeu, dacă s-ar 
întâmpla ea să mă vadă. De fapt e şi ceva fatal. Ea m-a ajutat o 
dată să dau o lovitură la Vicksburg, lucru despre care n-aş vrea 
să se vorbească la Helena în timpul şederii mele acolo. Unde mai 
pui că, pe vremea aceea, mă ascundeam şi sub alt nume! 

— Nu-ţi fie teamă! zise Blackfoot. Asta ştie să-şi ţină gura. 
Căci, dacă e cineva care are motive să-şi ascundă trecutul, apoi 
acela e tocmai ea. Dacă totuşi s-ar întâmpla să te amenințe 
vreodată, fă bine şi întreab-o dacă nu mai are cumva o mică 
provizie din cuiele acelea lungi pe care acum câţiva ani i le 
procurase Domnul Dawling. Ai auzit? Nu cumva să uiţi numele 
Dawling. 

Sander îşi însemnă cuvântul. 

— Dawling, repetă el, pe gânduri. Dawling! Unde am mai auzit 
eu numele ăsta? Şi ce legătură are el cu acela cuie? 

— Nu-ţi bate capul cu asta, bombăni Blackfoot. Eu îţi dau 
doftoria. Nu întreba de unde o am, ci foloseşte-te de ea când ai 

nevoie. lată însă şi drumul nostru - putem să dăm pinteni cailor. 
Altfel sosim prea târziu la Helena! Fie din pricină asta, fie pentru 
că voia să scape de alte întrebări ale tovarăşului său de drum, îşi 
înfipse pintenii în burta calului, pornind pe drumul ce ducea spre 
Helena şi care leagă apoi oraşul acesta cu locul unde se varsă 
Whiteriver şi cu Montgomerys Point. Sander îl urmă. 

In timp ce dădea frâu liber calului să alerge, cu o periuţa de 
buzunar îşi curăța hainele de noroiul ce le pătase şi îşi punea iar 
în ordine părul lung şi moale, atât cât îi era cu putinţă, slujindu- 
se de o oglinjoară concavă. 

9 
CUNOŞIINIE VECHI CARE SE 
REINIALNESC 


Doamna Dayton luase toate măsurile de rigoare pentru a 
putea rămâne câteva zile la ţară, aşa cum făgăduise cu o seară 
înainte. Se mai hotărâse apoi, atunci când Domnul Dayton se 
întorsese destul de târziu şi foarte ostenit după lungul drum pe 
care îl făcuse călare, ca plecarea să aibă loc numaidecât după 
prânzul de amiază. Urmau să viziteze familia Lively cu care 
odinioară, în Indiana, Doamna Dayton avusese legături de 
prietenie. 

Mica familie abia terminase prânzul ei simplu şi Squire-ul 
reîntors numai de câteva ore. Abia avusese răgazul să deschidă 
două scrisori ce sosiseră în lipsa lui, când, în faţa casei se auzi 
deodată tropot de cai şi Adela se repezi la fereastră să vadă cine 
se oprise acolo. 

Dar, abia apucase să arunce o privire afară, că îşi şi întoarse 
faţa, exclamând surprinsă: 

— Domnul Hawes - pentru nimic în lume nu mi-aş fi închipuit 
aşa ceva? 

— Şi cine, mă rog, e Domnul Hawes? întrebă Squire Dayton 
zâmbind. Dacă îl cunoşti atât de bine pe gentlemanul acesta, 
atunci s-ar putea ca tu să fii şi motivul acestei vizite. 

— E foarte posibil, răspunse nestingherită Adela. Soţia lui era 
cea mai bună prietenă a mea; tu trebuie s-o cunoşti încă de mai 
demult, Hedwig. Adu-ţi aminte: Marie Morris - fata bătrânului şi 
bogatului Morris. Totuşi, aş vrea să ştiu ce-l aduce în Arkansas. 
Credeam că e de mult pe plantaţia lui din Louisiana. 

— lată însă că vine el însuşi, aşa că, datorită lui, enigma se va 
dezlega de la sine, zise Squire Dayton. Şi, într-adevăr, în clipa 
următoare se şi auziră paşi repezi pe scară şi, după o bătaie 
scurtă în uşă, aproape fără să mai aştepte obişnuitul „poftim”, în 
prag se ivi acelaşi tânăr pe care l-am cunoscut azi-dimineaţă, 
bineînţeles sub alt nume, în şesul lui Mississippi. 

— Domnişoară Adela, exclamă el repezindu-se spre ea şi 
întinzându-i mâna. Mă bucur din inimă că vă găsesc sănătoasă şi 

bine dispusă. Probabil că am cinstea de a face cunoştinţă cu 
Domnul şi Doamna Dayton? 

Squire Dayton şi soţia sa se înclinară, iar cel dintâi spuse cu 
amabilitate: 

— Mica voastră prietenă v-a şi anunţat de afară. Dacă nu mă 
înşel, sunteţi Domnul Hawes. Ne-a spus că sunteţi un vechi 
cunoscut. 

— Atunci nici nu mai e nevoie de formalitatea rece a acestei 
scrisori, zise şarlatanul, înclinându-se uşor în faţa tinerei femei. 
Din partea Domnului Porrel, procuror la Sinkville, care a avut 
amabilitatea ca, împreună cu o salutare din partea sa, să vă 
aducă la cunoştinţă şi faptul că o persoană atât de neînsemnată 
ca mine, mai există pe lume. 

— Ah, de la Porrel? L-aţi văzut acum de curând? întrebă 
Squire-ul, luând scrisoarea. Au trecut câţiva ani de când nu ne- 
am mai văzut! 

— Şi totuşi vorbeşte încă cu multă dragoste şi afecţiune de 
dumneavoastră. A fost numit procuror acum câteva săptămâni, 
ocupând astfel un post foarte însemnat şi bine plătit. 

— Ce mai face însă Doamna Hawes, Sir? Ce face Marie şi unde 
se află acum? îl întrerupse Adela. Văd că nu pomeneşti nimic de 
ea şi de părinţii ei. Credeam că dumneata eşti pe plantaţia lor 
din Louisiana. 

— AŞ putea fi oare aici, în cazul acesta? întrebă Sander. Nu, 
plantaţia din Louisiana nu am mai cumpărat-o. Din fericire, ne- 
am oprit pentru o zi la Memphis şi în timpul acesta ne-au venit 
atâtea veşti proaste şi nefavorabile eu privire la situaţia din 
părţile acelea, încât am preferat să renunţăm mai bine la arvuna 
nu prea mare pe care o dădusem, decât să investim nişte 
capitaluri însemnate într-un teren aproape fără valoare mai 
târziu. Tocmai atunci am aflat de o plantație de vânzare, în statul 
Mississippi, în apropiere de Sinkville. Am debarcat deci acolo şi, 
găsind condiţiile favorabile, iar pământul şi acareturile fiind în 
stare foarte bună, ne-am înţeles repede şi în aceeaşi săptămână 
le-am şi cumpărat. 

— Şi Mărie locuieşte acum lângă Sinkville? exclamă veselă 
Adela. Ce minunat! Sunt doar şase mile de la Helena până acolo. 
Neapărat am să mă duc să o văd peste câteva zile! 

— Scopul vizitei mele este tocmai să vă rog să faceţi lucrul 
acesta, răspunse Sander. În orice caz, ar fi însă bine să vă 
pregătiţi pentru o vizită mai îndelungată. Marie n-are să vă lase 

atât de repede să plecaţi. De altfel mi s-a dat chiar sarcina de a 
vă lua - dacă lucrul e cu putinţă - cu mine, spre a vă duce acolo. 
De partea cealaltă a fluviului aşteaptă cabrioleta mea. Am adus 
totuşi cu mine şi un cal, deoarece nu ştiam exact dacă locuiţi 
chiar în Helena sau doar în apropiere de Helena. 

— Dar ce ne facem atunci cu vizita noastră la familia Lively? 
întrebă Doamna Dayton. Va trebui în cele din urmă s-o amânăm! 

Adela privi în ochii surorii sale, în timp ce o uşoară roşeaţă îi 
năvălea în obraji. 

— Nu, lucrul ăsta e cu neputinţă, exclamă Doamna Dayton. 
Chiar aseară ne-am anunţat, prin tânărul Lively, sosirea noastră 
astăzi. Nu încape îndoială că Doamna Lively trebuie să fi luat şi 
ea anumite măsuri, aşa că ar avea tot dreptul să se supere dacă 
nu ne-am ţine de cuvânt. Ce ar fi însă dacă Domnul Hawes ne-ar 
însoţi acolo? Atunci Adela ar putea să plece chiar mâine de 
dimineaţă, direct de acolo, în tovărăşia dumneavoastră, în felul 
acesta n-aţi făcut drumul degeaba. 

— Ingăduinţa dumneavoastră mă bucură mult: e drept că într- 
o proprietate abia achiziționată sunt treburi foarte urgente care 
solicită prezenţa mea. Totuşi, tata mai poate să aştepte o zi şi să 
mă înlocuiască. Slavă Domnului, e destul de voinic şi sănătos 
încă, aşa că n-are ce să-i strice. Afară de asta, de mult doream 
să-l cunosc mai de aproape pe Squire Dayton, despre care se 
vorbeşte atât de bine şi de frumos la Sinkville. 

— Cu atât mai mult trebuie să regret faptul că voi fi lipsit de 
tovărăşia dumneavoastră, cel puţin astăzi, zise amabil Squire 
Dayton. Timp de câteva zile, anumite treburi urgente mă 
împiedică să plec din Helena. Sper totuşi ca, foarte curând şi asta 
pentru mai multă vreme, să am plăcerea de a vă vedea la noi. 
Dar iată că au şi sosit caii, aşa că, Domnule Hawes, veţi putea 
acum să preluaţi sarcina de cavaler şi protector în locul 
bătrânului şi mai puţin romanticului meu slujitor Cezar. 

— Sunt mândru de încrederea pe care mi-o arătaţi deşi abia 
am avut prilejul să ne cunoaştem. Voi căuta să fiu vrednic de ea, 
zise Sander. Un singur lucru mă nelinişteşte; nu cunosc drumul 
ce duce la proprietatea familiei Lively. Nu ştiu... 

— Am să vi-l arăt eu, interveni Adela îmbujorată; observând 
zâmbetul surorii sale, uimită de această neobişnuită grabă. 

— Unei călăuze atât de frumoase i-aş da ascultare, chiar dacă 
aş şti că țelul călătoriei e moartea! răspunse grăbit Domnul 
Hawes. 

— Ei, ei, Sir, interveni judecătorul, declaraţiile acestea sunt 
foarte primejdioase pentru un tânăr proaspăt căsătorit... dacă ar 
auzi soţia... 

— Maria şi cu mine ştim cum să interpretăm aceste cuvinte, 
zise plină de nevinovăție şi amabilitate Adela. Domnul Hawes 
scrie uneori şi versuri şi poeţilor li se permit unele exagerări. Dar 
caii aşteaptă. Prin urmare, domnule cavaler, am să fiu călăuza 
dumneavoastră! 

După rostirea acestor vorbe, în timp ce Sander îşi lua ziua 
bună de la Squire Dayton, Adela o apucă de braţ pe sora ei, 
râzând şi trăgând-o după ea în josul scării. Cezar aduse caii până 
în prag, dar Adela, înainte ca Sander să-i fi întins mâna s-o ajute, 
duse poneiul ei spre o buturugă răsturnată, sărind apoi de-a 
dreptul în şa. Aşa-zisul Eduard Hawes nu avu timpul decât să-i 
potrivească în scăriţa şeii pantofiorul roşu de piele. Apoi, după ce 
încălecă şi el pe calul ce scurma nerăbdător pământul eu 
copitele, micul alai o porni pe poteca îngustă din pădure, ducând 
la poalele muncelului alăturat cale de şase-şapte mile, spre 
ferma bătrânului Lively. 

x 

În clipa în care cele două femei dispăreau împreună cu 
însoţitorul lor în desişul tufelor păduratice, unul din marile Flaturi 
ce naviga pe Mississippi se apropia, dus de curent, ca să 
acosteze, aşa cum se părea, la Helena. Afară de cei cinci 
marinari care se opinteau să mânuiască vâslele lungi şi grele, 
pentru a apropia vasul de mal, lângă cârmaciul din preajma 
vâslei din spate se mai aflau încă doi bărbaţi şi anume două 
bune cunoştinţe ale noastre: bătrânul Edgeworth şi tovarăşul 
său, Tom Bamwell. Chiar alături de ei şedea câinele lor, limierul 
cel bătrân şi pestriţ, privind cu vădit interes ţărmul pe care, după 
lunga călătorie pe apă, urma să calce în curând. 

O persoană de pe bord, părea totuşi foarte nemulțumită de 
această intenţie. Şi anume pilotul. Invocase încă de mult tot felul 
de motive împotriva acestei debarcări. Fusese însă silit să se 
supună şi acum şedea supărat şi morocănos. In cele din urmă 
totuşi, mânia lui reţinută izbucni cu toată puterea, începând 
înainte de toate cu o înjurătură. 

— Blestemat să fiu dacă nu e o neghiobie să tragem la mal în 
cuibul ăsta prăpădit! De muncit trebuie să muncim ca vitele ca 
să ieşim iar de aici, din curentul ăsta potrivnic, dar de plătit nu ni 
se plăteşte nici jumătate din cât ni se dă la Vicksburg sau la 


100 


Montgomerys Point pentru acelaşi lucru. 

— Aş vrea şi eu să ştiu ce tot ai mereu cu Montgomerys Point 
al tău? răspunse bătrânul Edgeworth. Grozav târg trebuie să mai 
fie. Ceva nemaipomenit pentru Flaturi! 

— Pe unde dracu vine? întrebă Tom. Doar am mai fost şi 
înainte pe Mississippi, dar habar n-am de localitatea asta! 

— Or mai fi şi alte locuri de care n-ai auzit dumneata, bombăni 
cârmaciul; într-un an multe s-au mai schimbat aici. Uită-te 
dumneata acolo, unde e Helena. Când am venit întâia oară pe 
Mississippi, abia erau câteva căsuțe amărâte şi acum e 
cogeamite oraşul. Montgomery şi-a ridicat cu patru ani în urmă 
primele lui colibe, pe când acum e cheia cu care se deschide tot 
apusul. Toate corăbiile cu aburi care vin în jos, pe Mississippi, 
aleg bineînţeles drumul cel mai scurt, peste Whiteriver în 
Arkansas şi, în trecerea lor, nu se poate să nu acosteze. Sunt 
acolo negustori în faţa cărora trebuie să-ţi scoţi pălăria; odată, 
unul din ei, unul singur, ne-a cumpărat o încărcătură întreagă de 
făină, cât ducea Flatul. Şi unde mai pui că ăsta nici măcar nu era 
cel mai bogat! 

— De dragul meu, răspunse bătrânul Edgeworth, chiar dacă 
dumneata ai atât de puţină încredere în gaura asta, să acostăm 
şi noi; mai întâi vreau să văd cum e piaţa. Dacă tot am ajuns să 
am încredere în Helena, atunci nu văd de ce n-am încerca şi noi 
să scăpăm de încărcătura noastră. Aşa că puneţi mâna, băieţi! În 
câteva minute sunteţi la mal şi diseară n-aveţi decât să petreceţi 
şi voi! 

Plini de bunăvoință oamenii apucară vâslele lor grele; 
împinseră Flat-boatul de la locul lui, apoi săriră grabnic înăuntru, 
pornind mai departe. Ajunseră astfel până acolo unde, nu 
departe de oraş, suprafaţa apei părea mai liniştită. Tom apucă 
funia cea lungă de la proră şi urcă în punctul cel mai de sus al 
Flatului, de unde, în clipa când treceau pe lângă celelalte vase 
ancorate, sări pe cea mai apropiată punte, alergând apoi mai 
departe până pe țărm, unde legă funia de unul din inelele de fier 
aşezate acolo, tocmai în acest scop. După câteva secunde, vasul 
lătăreţ şi neajutorat se lovi de bancul moale de nămol, în timp ce 
vâslele lungi şi greoaie erau ridicate şi rânduite pe bord. 

Doi din oamenii Flatului rămaseră de pază pe punte, pe când 
ceilalţi, în cap cu bătrânul Edgeworth, Tom şi câinele pestriţ, 
porniră spre oraş, într-o mică recunoaştere, vrând să afle 
preţurile pentru produsele din nord şi să se lămurească în ce fel 

s-ar putea înjgheba aici vreun negoţ. 

Singur Bill, pilotul, nu se alătură celorlalţi, ci o lua tacticos de-a 
lungul malului - mai întâi aşa ca şi cum n-ar avea nimic de făcut 
- până ce îşi pierdu din ochi tovarăşii de drum. Cârmi apoi la 
dreapta, urcă grăbit la deal, pe Strada Nucului şi se opri, bătând 
la uşa unei case singuratice, la fereastra de sus a căreia, în clipa 
următoare, apăru chipul simpatic al Doamnei Breidelford. Abia 
aruncă o privire pe stradă şi gazda se şi trasa înapoi cu un țipăt 
de bucurie şi de mirare. Imediaţi după aceea, se auzi cum cobora 
scara, sărind veselă şi, întinerită peste trepte, spre a primi pe 
musafirul bine venit. 

— Bill, ce bine-mi pare că ai venit! fură primele cuvinte cu 
care îşi întâmpină musafirul, cuvinte care dovedeau că, chiar 
dacă nu erau tocmai prieteni intimi, în orice caz se cunoşteau de 
mult. De trei zile mă holbez. Şi-mi scot ochii după dumneata, 
căutându-te zadarnic. Bietul, răposatul soţul meu avea însă 
dreptate: „Luizo, zicea el tot mereu, Luizo...” 

— Mai du-te dracului cu flecăreala asta blestemată! mormăi 
oaspetele, care nu avea deloc prea multă poftă de trăncăneală, 
fără să mai ţină seama că vorbea cu o femeie; spune-mi mai bine 
cum stăm cu insula şi dacă pot găsi aici în Helena pe vreunul de- 
ai noştri. 

— Hei, hei, meştere Mormăilă! ripostă jignită văduva. Credeam 
că cei din miazănoapte n-au uitat de tot cum trebuie să se poarte 
şi că ştiu cel puţin să spună bună ziua când intră în casa cuiva. ŞI 
apoi am umblat o viaţă întreagă prin lume şi nu sunt nici un 
ţingău cu caş la gură ca să las pe orice dobitoc să se răstească la 
mine. Dar, aşa e, răposatul, bărbatu-meu, avea dreptate: „Luizo, 
zicea el, eşti...” 

— O femeie drăguță şi minunată, o întrerupse Bill, întinzându-i 
prietenos mâna. O cunoştea mult prea bine pe Doamna 
Breidelford ca să nu ştie că era cât pe-aci să se strice pentru 
totdeauna cu ea. Cred că ai avut vreme destulă ca să-l cunoşti 
pe Bill, cu năbădăile lui. E drept că nu e prea cioplit, dar oricum 
nici atât de nesuferit. Aşadar, frumoasa mea Doamnă 
Breidelford, cum stau lucrurile pe meleagul ăsta? Ce mai face 
căpitanul şi banda? La nevoie, aş putea eu găsi în Helena câţiva 
băieţi? 

— Zece din ăştia pentru un Bill, se auzi o voce venind din 
marginea de sus a scării, zece pentru unu! Ce mai iaci, bătrâne? 
Ai adus vreo pradă? Soseşti cu ea la timp: mai cu seamă dacă 

merită osteneala! 

— Blackfoot, pe legea mea! strigă vesel pilotul de pe „Broasca 
ţestoasă”, repezindu-se vesel pe scară în jos. Vii tocmai la ţanc 
ea să mă ajuţi să gonesc din Helena un nebun care şi-a vâărăt în 
cap să vândă aici nişte lucruri. Încărcătura nu e însemnată. Omul 
însă are cu el cel puţin zece mii de dolari în aur şi, după ce va 
scăpa de mărunţişurile astea aici, vrea să scape şi din mâinile 
noastre, îmbarcându-se pe prima corabie cu aburi! 

— Ar fi bine să se lase păgubaş, răspunse Blackfoot. Dar mai 
bine urcă aici, putem să discutăm mai lesne! 

— Mda - numai că nu ştiu dacă pot să îndrăznesc, zise 
zâmbind pilotul şi îşi întoarse privirea spre Doamna Breidelford. 
Amabila noastră gazdă... 

— Să te ia dracu cu amabilităţile tale! mârâi, încă supărată, 
Doamna Breidelford, după toate cele, ştii şi cum s-o dregi. Hai, 
duceţi-vă sus, Blackfoot e de-al casei şi poate să te servească. Eu 
mai am niţică treabă! 

— Şi acum, înainte de orice, spune-mi cum stau lucrurile cu 
insula? întrebă Bill după ce se aşezară sus, la o sticlă de rom şi 
un coşuleţ cu pesmeciori, totul merge strună? 

— Merge - merge ca pe roate, răspunse Blackfoot, totuşi e cât 
se poate de bine că ai sosit astăzi. Mâine seară, cum ştii, avem 
adunarea noastră obişnuită şi e vorba să se discute lucruri foarte 
importante. Kelly se teme că, mai curând sau mai târziu, am 
putea fi trădaţi şi vrea să ne pună în siguranţă prin cumpărarea 
unei corăbii cu aburi. Va fi vorba şi de alte lucruri interesante; de 
altfel va trebui să mai aşteptaţi cel puţin încă o oră, ca să nu vii 
prea devreme acolo - se întunecă foarte târziu. 

— Ştiu asta! ripostă necăjit pilotul. Mă tem doar că pe urmă n- 
am să mai izbutesc să-l duc pe încăpăţânatul meu de aici. Işi 
închipuie că poate să încheie la Helena nişte afaceri grozave! 

— Hm, ce-ar fi, zise Blackfoot gânditor, ce-ar fi dacă i-aş 
cumpăra eu toate boarfele astea? 

— Tu? Ei, asta mai lipseşte! râse Bill. N-avem nevoie de un 
cumpărător. Trebuie doar să-l convingem că puţin mai jos 
găseşte o piaţă de desfacere mai potrivită pentru marfa lui. De 
rest, avem noi grijă! 

— Bill, zise Blackfoot, lovindu-şi fruntea eu arătătorul drept, 
Bill, ai căpiat cu desăvârşire? Crezi oare că sunt atât de prost 
încât să nu fac deosebire între salcie şi molotru! Dacă cumpăr 
Flatul sau încărcătura, atunci se înţelege de la sine că nu 

locuiesc aici şi că trebuie neapărat să le duc la Montgomerys 
Point sau altundeva. 

— Măi să fie! Straşnică idee! exclamă Bill, lovind atât de 
puternic cu pumnul în masă încât paharele se ciocniră zornăind. 
Minunat! Tu vii la bord şi faci pe negustorul, iar eu, în dosul 
insulei, vă împotmolesc în nisip. Dar, stai puţin! Să ne mai 
amuzăm niţeluş! Ai să spui că eşti din Victoria. In felul ăsta am şi 
eu un motiv să las numărul Şaizeci şi unu mai la dreapta, în loc 
de stânga, cum scrie în „Călăuza Navigatorului”, dându-ţi astfel 
un motiv să blestemi şi Montgomerys Point şi întreg comerţul de 
acolo. Asta are să-i placă bătrânului. Are să creadă că n-am avut 
dreptate şi cu atât mai uşor va cădea în cursă. In afară de asta, 
are un soi de aversiune împotriva mea, deşi nu-şi dă seama de 
ce. Cred că e ceva instinctiv. Asta nu mă supără deloc, are 
motive destule cred şi, după ce au să mai treacă încă de două ori 
douăzeci şi patru de ore, o să aibă şi mai multe! 

— Ce motive? întrebă Blackfoot. 

— Să nu mai vorbim de asta, zise Bill, dând toată băutura pe 
gât. Sunt lucruri despre care un om care ştie să se descurce, nu 
vorbeşte prea mult. Tăcerea n-a păgubit încă pe nimeni. În 
schimb trăncăneala a nenorocit pe mulţi. Dar iat-o pe Doamna 
Breidelford. 

— Ei, frumuşico, mai eşti supărată? Mi-era mintea răvăşită 
când ţi-am trecut pragul casei. Blackfoot însă a pus totul în 
ordine! 

Doamna Breidelford nu era deloc o persoană care să fie 
supărată multă vreme pe cineva care, aşa cum ştia şi dânsa, 
putea să-i fie de mare folos şi care îi şi adusese până atunci 
destule foloase. Socoti deci că nu e bine să refuze mâna ce i se 
întindea şi adăugă doar: 

— Nu-i nimic, Bill, ştiu bine că nu eşti rău, deşi ai fost grosolan. 
Dar, pentru Dumnezeu, ce înseamnă barba asta fioroasă pe care 
ţi-ai lăsat-o? Arăţi îngrozitor şi cred că, atunci când te văd, copiii 
dau bir eu fugiţii. Bill, neapărat trebuie să ţi-o razi. Nici fără 
barbă n-aş putea zice că eşti frumos şi că trebuie să te aperi cu 
băţul de năvala femeilor. Tocmai mi-am adus aminte ce spunea 
mereu răposatul: „Luizo, zicea el, sunt chipuri pe lume...” 

— Dar, buna mea Doamnă Breidelford, o întrerupse Blackfoot, 
apucând-o prieteneşte de braţ, ştii bine ce te-am rugat! Aştept 
de un ceas şi, crede-mă, trebuie să plec. Căci în primul rând, se 
supără Kelly pe mine şi, în al doilea rând, avem şi noi doi o 


104 


chestie împreună, care nici ea nu suferă amânare. Aşa că, dacă 
eşti cumva în stare... 

— Tare se mai grăbeşte omul nostru, răspunse femeia şi 
începu să caute ceva care, fie că era ascuns ca să nu mai fie 
niciodată descoperit, fie că se rătăcise sub un maldăr de falduri 
şi de fuste. Se vede treaba că gândul acesta prinsese să bântuie 
însuşi creierul Doamnei Breidelford, căci pe neaşteptate ea 
începu să se pipăie pretutindeni, din ce în ce mai repede şi 
speriată, până ce buzele ei exclamară îngrozite: „Asta îmi mai 
lipsea!” în cele din urmă, obiectul căutat, oricare ar fi fost el, 
căzu totuşi în mâinile ei. Trăsăturile feţii i se înveseliră, un suspin 
adânc - care îi lua o povară de pe piept - o făcu să respire 
uşurată şi după ce degetele ei răscoliră prin grămadă şi 
înlăturaseră una din numeroasele rochii, scoase în sfârşit la 
lumină o veche geantă galbenă, cu nişte garnituri de oţel. O 
deschise cu cheiţa ce atârna de mâner şi scoase o grămadă de 
bancnote precum şi nişte monede înfăşurate cu grijă în hârtie. 

— Aşa, iată, vampirule, care iei ultimul ban de la o biată 
văduvă singură şi săracă! zise ea. Na, casier nesătul, care lună 
de lună vii mereu şi bombăneşti că nu-ţi dau destul! 

— Da, da, zise râzând Blackfoot. Dumitale ţi-ar place ca noi să- 
ţi dăm mereu marfa şi pe urmă să nu ne mai pese dacă iei ceva 
pentru ea. Cred şi eu! N-ai însă dreptul să te plângi! Căci, dacă 
cineva a avut vreun folos de pe urma ei, apoi acela ai fost 
dumneata. Şi, pe lângă asta, şezi în siguranţă, la căldurică, aici, 
în Helena, în timp ce noi ne primejduim viaţa afară şi în întuneric. 

— La căldură şi în siguranţă? îl întrerupse nemulţămită 
Doamna Breidelford. Nu faci decât să pălăvrăgeşti! Ca şi cum nu 
s-ar fi găsit ieri un ticălos care să încerce să intre noaptea la 
mine în casă, cu chei false, în timp ce eu mă dusesem puţin aici, 
pe aproape, să văd nişte prieteni care mă poftiseră la ei! 

— Cum? La dumneata? o întrerupse Blackfoot. Să fi fost numai 
ca să fure ceva? 

— Numai ca să fure, Domnule Blackfoot? Cred că acest 
„numai” e destul pentru o biată văduvă. „Numai” ca să fure. Ce 
oare mai cereţi din partea unui hoţ sau a unui spărgător, Sir? Dar 
sărmanul, răposatul meu bărbat îmi spunea mereu: „Luizo, ai 
prea multă încredere, eşti prea bună, ai să păţeşti încă multe în 
viaţa ta, mulţi au să te înşele, mulţi au să te jignească!” aşa 
zicea, bietul, sărmanul de el, care zace acum în groapa lui rece. 
Dar bănuiesc eu cine-i ticăloasa care îşi dă atâta osteneală să se 

strecoare în casele oamenilor. O cunosc pe vagaboandă, despre 
care nimeni nu ştie de unde a răsărit şi ce hram poartă: doar 
odată de mi-ar ieşi înainte, doar odată să mai aibă obrăznicia să- 
mi spună eu mutra ei de oaie prefăcută: „Bună dimineaţa, 
Doamnă Breidelford!” şi atunci am să-i... 

— Şi cine e ea? Cine crezi dumneata că ar fi putut avea 
intenţia să-ţi cerceteze casa în lipsă? întrebă Blackfoot. 

— Lasă, lasă, îl întrerupse Doamna Breidelford, fără să ţină 
seama de întrebarea ce i se pusese. Ştiu eu bine unde mă strâng 
pantofii. Dar mai ştiu un lucru şi anume că nimeni nu trebuie să 
mă întrebe ce am eu în lada mea. Sunt o femeie cinstită şi 
plătesc cu bani peşin tot ce cumpăr: eu nu întreb pe cei care-mi 
vând mie de unde au ei lucrurile. Eu sunt o lady şi nu pot să ştiu 
lucrul ăsta. De altfel nici nu mă priveşte: „Luizo, spunea 
răposatul, vezi-ţi de treburile tale şi nu de ale altora. Unei femei 
măritate îi stă bine să-şi vadă de casa ei şi să nu se vâre unde 
nu-i fierbe oala. Tocmai asta ne face să îndrăgim sexul slab - aşa 
spunea, Dumnezeu să-l ierte, răposatul - şi, dacă n-ai avea 
slăbiciunea asta - şi din păcate o am, ştiu bine şi chiar o şi 
păstrez, pentru că nu-i cine ştie ce păcat - ai fi o femeie model!” 
Şi vezi, dacă îi spune unei femei propriul ei bărbat, lucrul ăsta şi 
mai cu seamă, când sunt doar ei laolaltă, atunci nu încape 
îndoială că lucrul e adevărat şi cuvintele nu-s doar simple 
complimente linguşitoare! 

Intre timp Blackfoot, fără să dea vreo atenţie potopului de 
vorbe revărsat de văduva noastră, numărase liniştit banii şi-i 
vârâse în portofelul lui mare şi umflat. Bill se ridicase de la locul 
lui şi acum stătea la fereastră, de unde putea să vadă o parte a 
fluviului. 

— La naiba, Blackfoot, exclamă el, trebuie să ne apucăm de 
lucru, altfel ne pierdem vremea degeaba pe aici. Dacă vrem să 
punem toate la punct încă în seara asta, atunci n-avem nici un 
minut de pierdut. Poate că totuşi n-ar fi cine ştie ce nenorocire 
dacă lucrul ăsta l-am amâna pe mâine dimineaţă. Intre insulă şi 
malul stâng al apei nu ne tulbură nimeni, mai cu seamă dacă şi 
dumneata te afli pe bord. In cazul ăsta n-am avea prea multă 
treabă de făcut şi totul se poate desfăşura repede şi fără 
tămbălău. Nu prea îmi plac împuşcăturile în timpul nopţii. Ziua 
nu le bagă nimeni în seamă, noaptea însă fiecare vrea să ştie ce 
a fost şi unde a fost. Aşa că ce-ai zice dacă ne-am duce chiar 
acum la negustoraşul nostru, să-l tragem niţeluş de limbă? M-ar 

râcâi la inimă dacă, între timp, ar izbuti să găsească aici vreun 
cumpărător care să ne sufle toată marfa asta frumoasă de sub 
nasul nostru! 

— Sunt gata, zise Blackfoot, ridicându-se. Rămânem la 
învoiala noastră. lar, în ce priveşte înţelegerea dintre noi, 
Doamnă Breidelford, află că Flatul de care-ţi vorbeam adineauri 
are la cârmă un fanion roşu şi verde - amănuntele celelalte le 
ştii! Bună dimineaţa! 

Respectabila doamnă nu părea prea mulţumită să-şi piardă 
atât de repede musafirii, fără să fi aflat mai întâi ce planuri 
aveau. Cei doi aliaţi însă nu se sinchiseau de ce credea ea şi 
părăsiră grăbiţi casa, îndreptându-se către fluviu. 

Intre timp însă, oamenii din Wabash ajunseseră la Helena. Dar 
pe când marinarii intraseră într-o aşa-zisă „Grocery*” unde se 
vindeau băuturi, pentru a-şi umezi gâtlejurile uscate, Edgeworth 
se strădui să afle preţurile feluritelor produse şi îşi dădu seama 
că aici nu prea avea şanse să tragă foloasele pe care le spera el. 
Negustorii erau foarte puţin dispuşi să cumpere. Cu localităţile 
celelalte de pe uscat, excepţie făcând desigur poşta călare, nu 
aveau nici o legătură. lar în ce priveşte nevoile lor proprii, 
Doamna Breidelford le furniza de toate, la preţurile cele mai 
convenabile. Fusese deci îndrumat, pentru vânzarea mărfurilor 
sale, către această doamnă. 

— Ascultă, Tom, grăi bătrânul când, după ce aflaseră cum stau 
lucrurile, se întorceau la Flatul lor. Mi-am închipuit Helena altfel 
decât e în realitate. N-o să facem aici nici o treabă. Dar nici în 
flăcăul ăsta Bill nu prea mă încred! Dumnezeu ştie ce am eu 
împotriva lui; când îl văd însă, nu ştiu de ce, dar mă apucă toate 
furiile. Sunt nedrept cu el, desigur, căci până acum s-a purtat cu 
noi cum nu se poate mai bine. Dar prea mult îmi pălăvrăgeşte de 
Montgomerys Point! Se vede treaba că are prieteni acolo sau 
poate chiar o prăvălie proprie şi vrea să facă, dacă se poate, 
nişte cumpărături ieftine. Tare aş vrea să aflu ce e cu el! Se pare 
că, de aici şi până la Montgomerys Point nu sunt decât cincizeci 
de mile şi cam încă o dată pe atâta până la vărsarea lui 
Whiteriver. Totuşi, aş dori mult ca până acolo să scap de marfa 
mea. Aşa că ia tu iola noastră micuță şi repede-te de-a lungul 
țărmului mai departe. Poţi să ie! Cu tine şi niscaiva provizii. Pe 
malurile fluviului Mississippi sunt o mulţime de orăşele, unde poţi 
să acostezi şi să afli câte ceva. Dacă până la Montgomerys Point 

nu găseşti nimic, ai prilejul ca cel puţin acolo să afli cum stau 
lucrurile şi care sunt preţurile, înainte de sosirea Flatului meu. Eu 
însă am să rămân aici până mâine dimineaţă. Vreau să-mi repar 
puşca, al cărei arc, Dumnezeu ştie cum, s-a rupt singur. Prin 
părţile astea nu poţi să ştii dacă n-ai nevoie vreodată de flintă. Şi 
apoi n-am chef să colind lumea cu o rablă veche, nefolositoare. 

— S-a rupt arcul? zise Tom mirat. Tare aş fi curios să ştiu cum 
de s-a întâmplat lucrul ăsta! Imi amintesc că aţi împuşcat încă de 
sus, pe lronbank, curcanul da lângă mal. 

— Da şi cred că atunci s-a şi rupt arcul. Altceva nu ştiu, 
răspunse bătrânul. Dar, în sfârşit, nu face nimic - e un armurier 
în orăşel, care poate să-mi înlocuiască numaidecât arcul. Aşadar, 
ţine-te bine şi vezi de fă treabă bună. Nu crezi însă că ar fi 
nimerit să-ţi dau câţiva oameni care să te însoţească? De fapt ar 
trebui să iei unul cu tine, ea să puteţi sta la vâslă cu schimbul. 

— Nu-i nevoie, zise râzând Tom. E timp frumos şi nu trebuie să 
mă grăbesc. Dacă vreţi însă, trimiteţi după mine pe Bob, cel din 
Tennessee, ca să mă ajute să duc în iolă toate uneltele 
trebuitoare, bineînţeles fără să uite şi ulciorul cu whisky. Nu 
întârziaţi prea mult, ea să pot parcurge o bucată mai mare de 
drum în josul apei, înainte de a se întuneca. Şi - să nu uit! zise el 
tocmai când se pregătea să plece. Ceva mai sus de 
Montgomerys Point, acolo unde, conform datelor din „Călăuza 
Navigatorului” se află numărul Şaizeci şi şapte, daţi-mi un 
semnal când veniţi. Trageţi un foc de puşcă, sau, mai bine, 
agăţaţi una din cămăşile roşii ale dumneavoastră, în loc de 
fanion, sus pe catarg, ca nu cumva să fac câteva mile în zadar, 
pentru a vă întâmpina. 

Tânărul porni cu paşi uşori spre mal, unde, cu ajutorai celor 
doi oameni ce rămăseseră acolo, pregăti iola pentru plecare. 
Apoi de nişte vergele de lemn pe care le avea la îndemână prinse 
o pânză îngustă, trimise un salut prietenesc lui Edgeworth, 
rămas undeva departe şi se dezlipi de țărm, lăsându-se în voia 
curentului. 

Bătrânul mai rămăsese câteva clipe pe loc, privind gânditor 
iola care, din ce în ce mai mică, se pierdea în zare, când, în 
spatele său auzi nişte paşi. Se întoarse şi-l văzu cum se apropie 
pe pilotul Flatului său, care, urcând taluzul, se opri lângă el. 

— Nu era Tom? întrebă bărbosul în timp ce ochii săi rătăceau 
departe, pe urmele micuţei iole. Privit de sus, parcă el ar trebui 
să fie! 

— Da, era Tom, răspunse Edgeworth scurt, pregătindu-se să 
se întoarcă în oraş. 

— Ce dracu l-a apucat de ne-a luat-o înainte? întrebă uimit 
pilotul. Nu-i mai place oare tovărăşia noastră? Şi, colac peste 
pupăză, ne mai ia şi iola cu el? Dar dacă vom avea nevoie de ea? 

— Atunci o să trebuie să ne descurcăm fără ea, răspunse 
liniştit fermierul. De altfel, dacă te interesează, află că a plecat la 
Montgomerys Point, ca să se intereseze de preţurile mărfurilor 
mele. Mâine dimineaţă plecăm şi noi. 

Un zâmbet ironic străbătu trăsăturile sălbatice ale pilotului, 
auzind această veste binevenită; şi Edgeworth ar fi observat 
desigur privirea triumfătoare şi plină de bucurie fulgerând în 
ochii săi întunecaţi, dacă l-ar fi urmărit mai de aproape. Dar 
faptul că îşi ura pilotul îl împiedica să facă acest lucru. Şi pilotul îl 
mai reţinu cu următoarele vorbe: 

— La Hotelul Union e un negustor care a auzit despre marfa 
dumneavoastră. M-a întrebat dacă vă găseşte pe Flat sau dacă 
vreţi să veniţi la el. Ar dori să cumpere! 

— Pe unde se află Victoria? întrebă Edgeworth, oprindu-se şi 
întorcându-se cu faţa către pilot. 

— Victoria? Ceva mai sus de gura fluviului Whiteriver, pe malul 
celălalt, dincolo, răspunse acesta. Poate fi văzută de la 
Montgomerys Point, fiind situată ceva mai jos. 

— Şi cum îl cheamă pe omul dumitale? 

— Nu ştiu, nu l-am întrebat. De altfel nici nu prea ar arată a fi 
un negustor adevărat. Dar puteţi vorbi cu el! 

Edgeworth porni încetişor spre Hotelul Union, în timp ce Bill, 
eu un surâs viclean, păşea de-a lungul malului, murmurând 
printre dinţi: 

— Du-te, du-te, dobitoc bătrân şi interesează-te dacă oasele 
tale au să se păstreze în Mississippi tot atât de bine ca oasele 
băiatului tău, în Wabash. Du-te şi mai fă o afacere. E ultima 
afacere pe care o închei pe lumea asta! 


109 


10 
FERMA FAMILIEI LIVELY 


Vârâtă adânc în umbra verde a pădurii, acolo unde mâna 
sârguincioasă a omului abia a fost în stare să smulgă vegetației 
uriaşe un biet peticei de pământ şi unde totuşi trunchiurile 
puternice ale copacilor vecini continuă să crească mai departe, 
ca şi cum ei ar fi aici adevărații stăpâni, urmărind cu vădită 
îngăduinţă toată această măruntă frământare a civilizaţiei, gata 
însă oricând să se împotrivească cu toată greutatea şi lungimea 
lor; acolo unde foarte mulţi oameni sârguincioşi şi puternici şi 
multe femei grijulii şi gingaşe se străduiau şi făureau; acolo unde 
glasurile şi râsetele atâtor şi atâtor copii răsunau, tulburând 
liniştea sfântă a acestui peisaj sălbatic; acolo unde cocoşii 
întâmpinau cu salutul lor zgomotos roşeaţa dimineţii; acolo unde 
rândunica îşi aşeza cuibul în cutiuţa pregătită anume pentru puii 
ei şi unde mai apoi îi învăţa cum să zboare - acolo unde totuşi, 
noaptea, lupul mai dădea târcoale împrejmuirilor, unde pantera 
sau râsul se apropiau adesea, speriind vitele din ţarcuri, unde, nu 
rareori, cerbul era descoperit păscând de-a valma cu turmele şi 
ursul rătăcind după apusul soarelui, pe întinderile semănate cu 
porumb - se afla o clădire frumoasă, o casă de locuit mobilată cu 
gust şi neobişnuit de mare pentru locurile acestea. Era 
împrejmuită cu un gard înalt şi, după cum se vedea, cei ce 
locuiau într-însa se bucurau de tot ce le-ar fi putut cere inima 
într-un ţinut atât de singur şi de sălbatic. 

In faţa casei, pe un trunchi tăiat şi de curând adus acolo, ca să 
slujească drept bancă, şedea un bătrân încă plin de vlagă, cu 
părul argintiu, cu obrajii trandafirii şi sănătoşi, ai cărui ochi 
limpezi şi vioi desigur că apucaseră să vadă de mai bine de 
şaizeci de ori cum vine şi trece primăvara, dar care încă mai 
priveau bucuroşi şi cu vioiciune viaţa. Era cu capul descoperit şi 
părul alb ca zăpada îi aluneca până jos, pe ceafa arsă de soare, 
în plete lungi şi lucioase. Purta o haină de lână pestriță, ca şi 
pantalonii de altfel, o vestă de bumbac şi o cămaşă albă ca 
neaua. In schimb - era desculţ şi doar din când în când părea că 
se apără de mulţimea de țânțari care îl sâcâiau. Cu batista roşie 
de mătase, pe care o ţinea în mână, făcându-şi vânt, căuta din 

când în când să le izgonească, fără însă a-şi cobori privirea după 
ele. 

Câţiva paşi mai departe, un alt bărbat, mult mai tânăr însă, 
avea de lucru cu un căprior de curând împuşcat, pe care Îl 
jupuia. Picioarele de dindărăt ale căpriorului erau agăţate de un 
copac în timp ce un câine mare, negru, de rasă Newfoundland, 
cu pieptul şi picioarele albe, având la capătul botului şi deasupra 
ochilor semnul cafeniu al câinilor „brak” americani, îşi privea 
stăpânul cu ochii săi credincioşi, ca şi cum ar fi fost interesat 
doar de operaţia în curs, neavând nicidecum intenţia de a cerşi 
ceva. 

Tânărul, care îşi aruncase jos cămaşa vânătorească, din piele, 
era îmbrăcat după felul celorlalţi vânători din ţinuturile vestului. 
Totuşi, ţinând seama de părul său blond şi creţ, ar fi putut să 
pară că e străin de locul acela, dacă felul în care pronunţa 
cuvintele unui cântec pe care îl fredona, în timp ce lucra, nu ar fi 
fost cea mai bună dovadă a originii sale americane. Era William 
Cook, ginerele bătrânului Lively, care abia de câteva zile sosise 
din Fourche la fave, spre a locui un timp la părinţii soţiei sale, 
având intenţia să se stabilească într-o fermă apropiată de aceea 
a socrilor săi, după ce va fi desţelenit pământul. Deocamdată 
însă şi până ce-şi va fi ridicat acolo casa, rămăsese să locuiască, 
împreună cu mica sa familie, într-o aripă a casei socrilor săi. 

In clipa aceea, în uşa casei se ivi o femeie tânără de toată 
drăgălăşenia, ţinând în braţe pe cel mai mic dintre copiii ei, în 
timp ce alţi doi băieţi cu capete albe şi obrăjori roşii începură să 
se fugărească printre trunchiurile doborâte din curte, căutând să 
prindă fluturi şi necăjind cocoşul care, mânios şi cu paşi grăbiţi, 
căuta să scape de sâcâiala prichindeilor. Abia când îşi dădu 
seama că lucrul ăsta nu era cu putinţă, zbură plictisit pe gard, 
bătu din aripi şi începu să cânte din toate puterile, spre marea 
bucurie a celor doi ştrengari. 

Mititelul însă, care era încă în braţele mamei, descoperind 
între timp pe frăţiorii lui care zburdau în preajmă, începu să dea 
nerăbdător din picioare, întinzând braţele lui grăsuţe după ei şi 
vrând cu orice preţ să participe şi el la joaca lor. 

— Hei, Betsy - strigă râzând bărbatul - lasă-l jos pe miorlăitul 
ăla! Nu vezi că vrea şi el să le vină în ajutor? 

— Are să se lovească, răspunse îngrijorată mama. Pământul 
nu-i moale şi-i prea mult pietriş! 

— Prostii! Băiatul trebuie să se obişnuiască. Să înveţe să 

meargă singur. Şi, făcând o plecăciune de pe pragul înalt al 
casei, mama surâse şi-l puse jos pe drăcuşorul cel zburdalnic 
care începu să tipe de bucurie. Fără să piardă vremea, el prinse 
să se târască în patru labe spre tăticul lui, care, zâmbind, îl 
ademenea cu mâna. 

Câinele, care până atunci stătuse liniştit lângă stăpânul său, 
făcu deodată câteva sărituri, apropiindu-se de mititelul ce se târa 
pe pământ, îşi înălţă coada stufoasă, scoase câteva lătrături, 
apoi încercă, foarte grijuliu, să apuce băieţelul de cureluşa 
rochiţei, căutând să-l ajute pe drum sau să-l ducă în bot până la 
stăpânul său. 

— Lasă-l, Bohs, strigă acesta râzând, lasă-l să meargă. Ce 
crezi, tâlharule, crezi că băiatul nu poate să vină şi singur? 
Sălbaticule! la uitaţi-vă la ştrengarul ăsta, cum îmi mai suceşte şi 
învârteşte băiatul! 

Chemarea era adresată într-adevăr câinelui. Căci, văzând că 
nu i se dă voie să apuce copilul cu botul, începu să sară de 
câteva ori pe deasupra lui, apoi, plecându-şi capul într-o parte şi 
mişcând puternic din coadă, încercă cu laba lui puternică să-l 
tragă spre dânsul. Se înţelege că trupuşorul rotund şi neajutorat 
al micuţului se rostogoli de câteva ori. Copilul însă nu se supără 
deloc ci, dimpotrivă, părea că se bucură de tovarăşul său de 
joacă atât de nepriceput. Scoase câteva chiote de bucurie, după 
care continuă să se târască spre tatăl său, care, la jumătatea 
drumului, îi ieşi înainte, luându-l în braţe surâzător. 

— William, zise bătrânul, frecându-şi mâinile bucuros şi râzând 
pe sub mustață, William, vânatul ăsta e grozav; cea mai bună 
grăsime pe care ţi-o poţi închipui. Nici nu mai vorbesc de costiţe. 
Ai făcut bine că te-ai mai repezit astăzi la amiază până la 
stufăriş. Eram sigur că trebuie să găseşti ceva acolo! 

— Ce ţi-e şi cu siguranţa asta, tăticule, zise râzând tânărul, în 
timp ce mângâia copilaşul cu obrăjori rumeni, sărutându-l şi 
legănându-l în braţe. Cu cât eşti mai sigur, cu atât lucrul e mai 
nesigur. Aşa se spune totdeauna după ce lucrurile s-au terminat. 
Totdeauna ne închipuim, stând la pândă, că după orice tufă şi 
după orice dâmb, trebuie să dăm de un vânat. lată şi motivul 
pentru care îmi place vânătoarea. Nu ştiu pe lume plăcere mai 
mare. Afara poate doar de o vânătoare de urşi cu câini şi gonaci. 
Cred că aş putea din toată inima să devin şi eu un indian dacă... 

— Dacă aş avea pe cineva care să-mi cultive porumbul şi 
cartofii, nu-i aşa! îl întrerupse, râzând, bătrânul. Ei da, să poţi să 

te plimbi toată ziulica în pădure, fără să mai ai şi altceva de făcut 
decât să duci acasă hălci bune de carne, cred şi eu, aşa ceva mi- 
ar plăcea şi mie! Numai că vezi, asta nu merge! Băiatul meu ar 
face ochi mari dacă ar şti că tatăl lui nu s-a ţinut în tinereţea lui 
de nimic altceva decât de vânătoare, murdărind doar ţevile 
flintelor. Suntem puşi - să-i ia dracu de țânțari, parcă au 
înnebunit astăzi... şi începu să-şi scarpine cu tălpile lui aspre 
părţile celelalte tot atât de aspre şi de arse de soare, ale 
picioarelor despuiate. Suntem puşi aici, aşa cum scrie la carte, ca 
să ne agonisim pâinea noastră cea de toate zilele. Asta înseamnă 
să ne chinuim şi să ne spetim pentru porumbul şi cartofii de care 
avem nevoie în tot cursul anului. 

— Măi, să fie! râse Cook, ridicându-şi ochii şi privindu-l uimit. 
Ţii adevărate discursuri astăzi. Nu prea era în obiceiul dumitale! 

— Nu, băiete, zise bătrânul, vouă, celor tineri, e bine ca din 
când în când să vi se vorbească pe şleau, asta e o datorie sfântă 
şi pe mine mă uşurează când pot să vorbesc de la om la om, fără 
ca bătrâna să vină numaidecât cu părerea ei şi să vă ia 
„apărarea”. 

— Ei nu! zise Cook, va să zică vrei să-mi ţii o predică împotriva 
vânătoarei? Ei, lua-m-ar să mă ia, e grozav! 

— Da şi nu numai împotriva vânătoarei, continuă bătrânul 
ridicând piciorul drept şi ţintind cu mâna un ţânţar care i se 
aşezase pe degetul cel mare, nu numai împotriva vânătoarei, ci 
şi împotriva blestematelor de înjurături - şi mâna i se abătu 
pocnind peste deget, dar ţânţarul care mirosise primejdia, o 
ştersese la timp - bestie afurisită! zise bătrânul, întrerupându-şi 
cu glas scăzut discursul - da şi împotriva blestematelor de 
înjurături, continuă el. 

— Ha-ha-ha! exclamă Cook, întorcându-se către bătrân, asta 
înseamnă că, în viitor, nici eu nu trebuie să mai spun bestie 
blestemată? 

— Prostii, mormăi Lively, scărpinându-şi locul unde îl 
vătămase ţânţarul; prostii, dar - Bohs ciuleşte urechile; asta 
înseamnă că ne sosesc musafirii! 

Bohs se ridică într-adevăr în clipa aceea şi, răsucindu-se de 
câteva ori, privi înspre pădure şi începu să latre cu putere. In 
aceeaşi secundă, toţi ceilalţi dulăi, tolăniţi de-o parte, la umbră, 
se repeziră şi ei să latre, apropiindu-se, curioşi să afle ce 
descoperire făcuse conducătorul lor. De departe, se auzi în clipa 
aceea chemarea vânătorească a lui James şi întreaga haită, 

lătrând şi urlând de bucurie, porni să-şi întâmpine stăpânul şi 
mica ceată de călăreţi care se zărea apropiindu-se de poarta de 
lemn necioplită şi întărită cu zăbrele. Cook sări grăbit să dea la o 
parte prăjinile aşezate în faţa porţii. James însă, care aici se 
simţea în elementul său îi strigă doar un vesel Look out şi, dând 
pinteni căluţului, sări îndrăzneţ peste bariera măsurând cel puţin 
patru picioare. La rândul său, Sander, care era de asemenea un 
călăreț de ispravă, nu voi cu nici un chip să fie mai prejos decât 
acest „Backwoodsman*”” necioplit şi îi urmă exemplul. Când însă 
amândoi descălecară şi se îndreptară spre poartă, vrând să pună 
jos prăjinile ce nu fuseseră încă date la o parte, Adela, al cărei 
cal plin de spume nu se potolea cu nici un chip, le făcu un semn 
şi, strigându-le: „Atenţie, domnilor!”, îşi struni o clipă buiestraşul, 
îl mână câţiva paşi înapoi şi, înainte ca Doamna Dayton să fi avut 
timpul să strige, speriată: „Pentru Dumnezeu, Adela!”, aceasta 
se şi avântase cu calul, sărind nu numai pe deasupra porţii joase 
ci chiar şi peste sârma ghimpată, aşezată mult mai sus. În 
secunda următoare îşi opri calul chiar lângă uşa de intrare a 
casei şi, înainte ca cineva să-i fi venit în ajutor, descălecă, urcă 
repede treptele şi pătrunse înăuntru, unde bătrâna Doamnă 
Lively şi soţia lui Cook o primiră cu toată dragostea dar şi cu 
reproşuri privind felul ei îndrăzneţ de a călări. 

Între timp, Cook dăduse jos prăjinile, primind-o pe Doamna 
Dayton şi, foarte curând, toţi se adunaseră în faţa uşii, la umbra 
unui nuc imens, aşezându-se pe buturugi, pe scaune, pe lăzi 
întoarse cu fundul în sus, pe orice se găsea în apropiere. Între 
timp, în ciuda vârstei sale înaintate, Doamna Lively aduse o cană 
mare de cafea şi umplu ceştile albastre şi paharele de metal - 
gospodăria neavând atâtea ceşti la dispoziţie - îmbiindu-şi cu ele 
oaspeţii. 

— O cafea după masă, Doamnă Lively? exclamă uimită Adela. 
Trebuie să fie un obicei nou de tot. Cine bea la ora asta cafea? 

— E un obicei pe care l-am luat de la nemți, de la foştii mei 
vecini, copila mea! zise doamna cea bătrână, mângâind-o pe 
ceafă, e o invenţie minunată. Cafeaua nu-i niciodată mai 
gustoasă ca după masă - excepţie făcând dimineaţa şi seara. Ei 
şi pentru nişte musafiri atât de dragi şi de drăguţi, trebuie 
neapărat să găseşti ceva bun. Nu poţi să-i laşi aşa, fără să le dai 
ceva de băut! 


38 Atenţie! 
37 Pădurean (vezi nota de Cuvântul înainte a autorului). 

— Cine e tânărul acela drăguţ care a venit cu voi? şopti Cook, 
la urechea lui Lively, care şedea alături de el. Chipul ăsta parcă l- 
am mai văzut undeva. 

— Naiba ştie cine e, răspunse James, aruncând străinului o 
privire nu tocmai prietenoasă. De poftit aici nu eu l-am poftit. 
Văd însă că se poartă cu Domnişoara Adela ca şi cum ar fi 
crescut împreună sau ca şi cum ar fi fratele ei. Totuşi, ştiu bine 
că nu are nici un frate! 

— Minunat păr! zise Cook. 

— Minunat păr? murmură plin de dispreţ James. Parcă e un 
ghemotoc de cânepă; şi obrazul, parcă e de brânză. Mi se întorc 
maţele pe dos când mă uit la el! 

Cook zâmbi; nu era greu să ghiceşti motivele care îl supărau 
atât de mult pe tânărul nostru. La rândul ei şi Adela observase 
ceva, căci, în timp ce se întreținea plină de zel cu vecinul ei, îl 
privise de câteva ori pe James, pe jumătate zâmbind, pe 
jumătate nerăbdătoare. In cele din urmă îl strigă pe nume, în 
timp ce Doamna Dayton ţinea un logos lung celor două fermiere, 
vorbindu-le despre unt, brânză, purcei şi vaci bătrâne. 

— Ei, Sir, zise ea celui ce părea descumpănit şi încurcat, 
spune-mi şi cu ochii ei mari, strălucitori, îl privi atât de stăruitor, 
încât bietul băiat, cu toate că dorea din tot sufletul să pară 
amabil şi să scape de blestemata lui stinghereală, abia izbuti să- 
şi scoată pălăria mare de paie pe care acum o învârtea din ce în 
ce mai repede printre degete, parcă mi-ai făgăduit, venind 
încoace, că ai să-mi povesteşti aventura pe care ai avut-o de 
curând cu o panteră bătrână. După cum aud, pielea ei atârnă 
acolo. Domnul Hawes pretinde că un singur om, chiar dacă are 
un cuţit bun, nu e în stare să biruie o panteră! 

— Dar... dar... nu ştiu, se bâlbâi James. Socotea că e foarte 
urât ca, de faţă cu o tânără fată, să vorbească despre isprăvile 
sale. Nu ştiu, Domnule Hawes, poate că e... 

— ... mult mai greu să te apropii de o panteră, decât să 
povesteşti mai târziu despre ea, răspunse Sander, în timp ce un 
zâmbet ironic i se ivea pe buze. Da, da, de obicei în asemenea 
povestiri uităm să pomenim de câinii care îşi lasă trupurile lor în 
gheara duşmanului, în timp ce noi împuşcăm animalul dintr-un 
loc sigur, ca apoi, când se luptă eu moartea, să-i vârâm cuțitul în 
pântec şi în piept şi să-i atârnăm în văzul tuturor pielea, 
lăudându-ne cu eroismul nostru. Am fost şi eu la o astfel de 
vânătoare. 

James îl privi pe cel care îi vorbea acum. Îl privea cum şedea, 
într-o atitudine puţin respectuoasă, alături de o fată pe care el 
abia dacă îndrăznea să o privească. | se părea că atitudinea 
aceasta avea ceva obraznic şi neruşinat în ea, ceva care îl făcea 
să se revolte. La început, firea lui simplă de locuitor al acestor 
pământuri nedesţelenite nu pricepuse bine înţelesul cuvintelor 
pe care le auzise. Când îşi dădu însă seama, simţi cum, deodată, 
sângele îi năvăleşte în obraji şi cum, în acelaşi timp, teama şi 
sfiala care îl stăpâniseră se risipesc încetul eu încetul. 

— Dacă am pretins, zise el cu glasul aproape gâtuit de mânia 
de care se simţea subjugat din ce în ce mai mult, că am doborât 
o panteră, slujindu-mă de cuțitul meu, aceasta nu înseamnă că 
m-am folosit de puşcă şi de câinii mei de vânătoare. Nu ştiu, 
străine, de unde îţi vei fi însuşit dumneata asemenea păreri; aici 
însă, în pădure, ele nu sunt la locul lor. Printre bărbaţii pe care 
James Lively îi socoteşte că-i sunt prieteni, nu s-ar găsi nici unul 
care să spună o minciună! 

— Dragă Domnule Lively, zise zâmbind Sander, care n-avea de 
gând să stârnească vreo ceartă, desigur că şi dumneata ştii 
foarte bine că aşa-zisele poveşti vânătoreşti nu intră în rubrica 
propriu-zisă a minciunilor. Vânătorul are privilegiul de a putea fi 
poet şi, aşa cum nuvelistul nu trebuie să înfăţişeze în povestirea 
sa faptul crud şi neîmpodobit, tot aşa vânătorului, nu numai că-i 
e îngăduit, dar i se cere chiar să-şi înveşmânteze cât mai frumos 
aventurile vânătoreşti şi - dacă nu are asemenea aventuri - 
atunci să transforme simple episoade de vânătoare, în adevărate 
aventuri. 

— Nu înţeleg prea bine ce vreţi să ziceţi, îl întrerupse James, 
dând pe gât băutura pe care i-o întinsese maică-sa, după cum nu 
înţeleg cum de se pot inventa aventuri vânătoreşti. Ştiu un lucru 
doar, că nu am înjunghiat niciodată un animal dacă nu am fost 
nevoit să fac lucrul ăsta. Cât priveşte pielea aceea atârnată, 
Cook a fost martor la cele întâmplate şi ştie bine dacă şi cum am 
meritat-o! 

— İn ce priveşte împunsăturile cu cuțitul, zise bătrânul Lively, 
văzând că discuţia începuse să devină prea înfierbântată, îmi 
vine în minte o întâmplare foarte nostimă pe care odinioară a 
trăit-o tatăl meu. 

— Nu vreţi să vă aşezaţi, Domnule Lively? îl întrebă Adela pe 
tânărul fermier, dând puţin înapoi scaunul ei, astfel că, alături de 
ea, pe trunchiul de copac ce zăcea la pământ, rămăsese un loc 

liber. James se grăbi să se folosească de acest prilej. De teamă 
însă de a n-o indispune pe frumoasa lui vecină, se aşeză cât putu 
mai departe, chiar în preajma unor cioturi de crengi ce nu 
fuseseră încă tăiate. Din pricina asta nici nu se simţea prea bine 
pe coaja groasă şi aspră. Poate că s-ar fi simţit la fel, stând într- 
un singur picior. Totuşi, în clipa aceea nu şi-ar fi schimbat locul, 
chiar dacă i s-ar fi oferit cel mai comod fotoliu de pe tot întinsul 
Statelor Unite. 

— Aşadar tata... începu iar Domnul Lively-senior. 

— Vino, bătrâne, povestea asta poţi să ne-o spui mult mai bine 
înăuntru, îl întrerupse soţia sa. Se întunecă afară, copii, soarele a 
apus şi doamnele de la oraş ar putea să răcească. Frumoasă 
surpriză ar mai fi să ştiu că drăguţele de ele au venit la noi 
numai ca să se aleagă cu un guturai sau poate ceva şi mai rău... 

— Dar... bună şi dragă Doamnă Lively, zise Doamna Dayton, e 
încă aşa frumos afară şi acele atât de minunate nuanţe ale 
norilor, din ce în ce mai palide pe cerul de seară, dau o înfăţişare 
nespus de plăcută şi de romantică pădurii de brad... 

— Toate bune, zise bătrâna şi respectabila doamnă; sună 
foarte frumos, e adevărat, dar, oricum ar fi, în casă tot e mai 
bine. Şi, dacă Doamna Dayton ţine să mai privească puţintel 
norii, poate să-i vadă mult mai comod, stând înăuntru. Acum însă 
vino, James, ajută să ducem lucrurile în casă. Dar unde e Cook? 
Aha, aduce pulpele şi coastele cerbului înăuntru. Foarte frumos 
din partea lui; James a împuşcat şi el un curcan azi-dimineaţă. la 
şi tu cana aia goală, Lively. Aşa, copii, acum veniţi; în zece 
minute ne-am aşezat cu toţii; pe urmă putem să vorbim de toate 
şi să ne bucurăm. E o plăcere, pentru o femeie bătrână ca mine 
să vadă atâtea fiinţe dragi în jurul ei, ca în astă-seară. 

Şi, fără să mai ţină seamă de nimeni şi fără să mai întârzie, 
Doamna Lively începu ea însăşi să ducă înăuntru lucrurile care 
zăceau împrejur, aşa încât şi tinerii se simţiră datori să pună 
mâna. Curând după aceea toţi şedeau veseli în jurul mesei mari, 
rotunde, trasă în mijlocul odăii şi bătrânul Lively, care părea să 
se simtă în elementul său, începu să povestească tot felul de 
anecdote şi aventuri vânătoreşti. Intre timp însă nevastă-sa 
mergea de colo-colo, aducând tot felul de bucate şi de afumături 
şi oprindu-se doar din când în când pentru a se duce de la Adela 
la Doamna Dayton, ca să le strângă mâinile, bucuroasă şi să le 
spună ce mare plăcere i-au făcut că au primit invitaţia ei, 
adăugind că nici să nu se gândească să plece mai înainte de 

şase, şapte zile. Nici vorbă ca Adela să plece a doua zi ca să-şi 
viziteze prietena din Statul Mississippi. Socoteşte că Domnul 
Hawes e un oaspe foarte drăguţ şi binevenit, dar dacă ar încerca 
să i-o răpească pe draga ei Adela, atunci o să aibă de furcă cu 
dânsa şi lucrul ăsta n-are să-i placă. 

Inima lui James bătea pătimaşă şi neliniştită: „Va să zică 
acesta era motivul pentru care străinul ăsta limbut venise şi el. 
Voia prin urmare să o ia pe Adela chiar a doua zi de aici. Ei, 
drăcie! Ce legătură era oare între el şi Adela? Nu cumva...” Simţi 
cum îl trec toate sudorile. 

— Domnişoară Adela, zise el, cu glasul gâtuit de emoție, vreţi, 
vreţi cu adevărat să ne părăsiţi? 

— Da, Domnule Lively, răspunse tânăra fată, în timp ce un 
zâmbet ştrengăresc îi tremura în colţurile gurii. Domnul Hawes 
vrea să mă ducă la noua plantație pe care a cumpărat-o, la sora 
lui. 

Dacă, în clipa aceea, un fulger, trecând prin faţa ochilor lui 
James, ar fi despicat pământul, desigur că sângele nu i s-ar fi 
oprit în vine atât de repede ca la auzul acestor cuvinte. Voia să 
vadă plantaţia cumpărată de Domnul Hawes, s-o viziteze pe sora 
lui - vai, sărmane James, ce nădejde mai poţi tu avea? Simţi cum 
sângele îi fuge din obraji, fiecare picătură întorcându-se şi 
îngheţând în inima lui. În aceeaşi clipă însă sângele îi năvăli din 
nou spre frunte şi tâmple. Ca să-şi ascundă emoția, sări ca ars de 
pe scaunul său. 

— Ei, James, încotro? îl întrebă tatăl său. 

— Să duc în dos restul de carne ce a rămas, răspunse din mers 
James. Atârnă prea jos. Câinii ar putea... 

— Ai dreptate, zise bătrânul. Vezi, la asta aproape că nu m-am 
gândit. Cam cu două săptămâni în urmă ni s-a întâmplat aici 
ceva foarte ciudat - lucrul ăsta trebuie să vi-l povestesc, 
Domnule Hawes. Şi pretinsul Hawes, care, cu un zâmbet foarte 
satisfăcut, observase în ce fel se ridicase James, ca să se 
îndepărteze, îşi ciuli urechea cu multă răbdare ca să asculte 
povestea cu cerbul împuşcat şi împrejurările în care lucrul acesta 
se întâmplase. De fapt însă urechea lui era în primul rând atentă 
la cuvintele schimbate în acelaşi moment de doamnele Dayton şi 
Lively, cuvinte privind o anumită familie din statul Georgia, 
familie cu care Doamna Dayton şi Adela erau oarecum înrudite şi 
unde aceasta din urmă fusese crescută la fel ca o odraslă a 
casei. 

— Puteţi să aveţi deplină încredere, Doamnă Dayton, stărui 
bătrâna. Lively a primit chiar alaltăieri o scrisoare. Ei, Doamne, 
am locuit acolo şaisprezece ani şi cunoaştem fiecare copil. Cică, 
după moartea soţiei lui, bătrânul Benwick n-a apucat să trăiască 
decât încă trei zile, iar testamentul, aşa cum se spune în 
scrisoare, a şi fost deschis miercuri. S-ar putea să fiţi înştiinţaţi 
de la un ceas pe altul. 

— Chiar au şi venit în dimineaţa asta două scrisori pentru 
bărbatul meu, zise Doamna Dayton. Păreau să fie însă scrisori de 
afaceri. Altfel mi-ar fi spus ceva. 

— Tribunalele nu se prea grăbesc când intervine aşa ceva, 
dragă Doamnă Dayton, zise Doamna Lively, mai cu seamă când 
e vorba de trimis bani afară din ţară! 

— Care din amândouă v-ar fi plăcut mai mult? întrebă pe 
neaşteptate, bătrânul Lively, adresându-se atât de brusc celui 
care era numai urechi la cele ce se povesteau alături, încât 
acesta, surprins parcă pe căi greşite, tresări speriat şi putu să 
îngaime doar la întâmplare: 

— Cea dintâi, neapărat cea dintâi! 

— Ei, vezi, mă bucur, zise bătrânul, asta a fost şi părerea mea. 
James, trebuie neapărat s-o iei pe cea dintâi, aşa am zis. Al naibii 
să fiu, dacă până la urma n-are să fie aşa! 

— Minunat, răspunse distrat Sander, neavând habar cine era 
cea dintâi sau cea de-a doua, care trebuia să fie luată. Mai mult 
din propria ei vină, Adela se simţise neglijată de cei doi vecini ai 
ei şi se aşezase de partea cealaltă, lângă Doamna Cook, care 
tocmai îşi dusese copiii la culcare. Aici însă, stând de vorbă cu 
aceasta despre viaţa simplă a gospodăriei, întrebând despre 
cutare şi cutare lucru cu sinceritatea şi bunătatea ei 
copilărească, izbutise să o cucerească într-atât, încât, la un 
moment dat, strângându-i încântată mâna, Doamna Cook 
exclamă: 

— Ah, domnişoară Adela, cât de mult aş dori să rămâneţi aici 
la noi şi să deveniți o fermieră vrednică şi de nădejde. O să 
vedeţi cât de mult are să vă placă. E atât de frumos mai cu 
seamă primăvara şi vara, nu ca la oraş, unde aproape că muriţi 
din pricina prafului şi căldurii! 

— Şi mie îmi place nespus de mult la ţară, zise Adela. Şi mie 
îmi place... - şi o uşoară roşeaţă îi năvăli în obraji - umbra 
bătrânilor copaci, dar noi, fetele sărace, Doamnă Cook, trebuie în 
cele din urmă să ne ducem acolo unde ne azvârle soarta şi eo 

mare fericire pentru noi, dacă, cu acest prilej, putem asculta şi 
de glasul inimii noastre! 

— Da, Domnişoară Adela, e o adevărată fericire, zise vrednica 
femeie. Nu vă puteţi închipui cât de uşor şi cu câtă plăcere te 
lipseşti de tot ce e de prisos, dacă poţi să fii lângă cel care ţi-e 
drag. Totul ţi se pare atunci mult mai uşor, până şi muncile la 
care niciodată nu te-ai gândit înainte. Şi ce să mai vorbesc 
despre copii; privindu-i, ni se pare că şi noi devenim încă o dată 
tineri! 

— V-a fost greu să părăsiţi fosta dumneavoastră fermă? 
întrebă Adela. 

— Noi? Ei, cum să zic? Da şi nu! răspunse Domnul Cook. Era 
un pământ minunat la Fourche la fave şi, după tot ce se 
întâmplase, ne puteam aştepta ca, în sfârşit, să scăpăm de 
haimanalele de prin prejur. Dar ne-am gândit că aici îmi trăiesc 
părinţii şi fratele. Şi tata, mama şi James sunt oameni atât de 
dragi, atât de buni... aşa că am socotit că e mai bine să locuim în 
apropierea lor, să fim vecini cu ei. Poate că va veni vremea ca şi 
James să-şi caute undeva o fată care îl iubeşte. Impreună, am 
crea în felul ăsta o colonie mică dar minunată. O, Domnişoară 
Adela, dacă ar fi să veniţi atunci aici, în apropierea noastră! ... 

— Haideţi copii, e timpul să mergem la culcare, zise deodată 
bătrânul Lively care îşi terminase povestea şi acum părea 
ostenit. Bătrânul respecta întotdeauna felul cum îşi împărțea 
timpul şi, cum din pricina spaţiului restrâns, oaspeţii urmau să fie 
adăpostiţi noaptea în două case deosebite - şi anume femeile în 
locuinţa lui Lively, iar bărbaţii în aceea a lui Cook - bătrânul nu 
se putea duce la culcare înainte de a fi arătat şi celorlalţi locurile 
unde aveau să doarmă. Doamna Dayton, care îi cunoştea 
obiceiul, se ridică de pe scaun, dând astfel semnalul de plecare. 

Adela se ridică şi ea, grăbită. Când însă privirea ei mai lunecă 
o dată, cercetătoare, prin spaţiul acela restrâns, descoperi în 
imediata ei apropiere ochii lui James, ţintiţi asupra ei şi care, 
parcă ruşinându-se că au fost surprinşi, îşi îndreptară repede 
privirea în altă parte. Adela însă având sentimentul de a fi comis 
o greşeală şi, temându-se ca nu cumva să-l fi jignit, îi zise încet: 

— Domnule Lively - eu - dumneata, am impresia că eşti 
supărat pe mine. [i se pare că nu apreciez destul invitaţia 
părinţilor dumitale şi că mă gândesc să plec chiar mâine. Dar e 
vorba de o prietenă a mea din copilărie, pe care n-am mai văzut- 
o de când s-a căsătorit - şi - dacă prezenţa mea n-o supără pe 

Doamna Lively, atunci am să vin iarăşi cât de curând aici pentru 
mai multă vreme. Îmi place mult aici - mult mai mult decât la 
Helena. 

— Sunteţi prea bună, Domnişoară Adela, răspunse încurcat 
James, cum s-ar putea să fiu supărat pe dumneavoastră - ah, nu 
ştiţi... 

— Noapte bună, Doamnelor, zise Sander, apropiindu-se de 
amândoi, noapte bună, domnişoară şi căutaţi să dormiţi bine. 
Avem mult de mers călare! Ducând mâna tinerei fete la buze, 
părăsi apoi repede casa şi James care, speriat, îşi dădu seama că 
era singurul bărbat ce rămăsese în odaie, doamnele abia 
aşteptând să rămână singure, plecă şi el numaidecât. Dintr-o 
veche obişnuinţă, fără vreo altă intenţie, luă însă cu el şi puşca şi 
geanta cu cartuşe, ce atârnau deasupra uşii. Aşa cum spunea el 
de obicei, nu-i plăcea să doarmă dacă ştia că nu are puşca lângă 
el. 

Cum însă dincolo, în casa lui Cook, deasupra uşii găsi atârnată 
puşca acestuia, James se mulţumi să-şi atârne geanta de 
spătarul unui scaun, punând puşca lui în colţ, lângă patul său, ca 
să-i fie la îndemână. 

11 
COTTON ŞI DAN 


Pentru a putea înţelege mai uşor întâmplările capitolului 
următor, e bine să cunoaştem îndeaproape terenul pe care se 
aflau cele două ferme, a lui Lively şi a lui Cook. 

intreaga vale pe unde curge Mississippi, îndeosebi malul 
apusean al acestui fluviu imens, nu e decât o întindere 
mlăştinoasă, rareori întreruptă de unele coline neînsemnate, 
întinderi care adeseori ajung să fie smârcuri şi băltoace cu totul 
impracticabile. Aproape pretutindeni, pământul e roditor. Fiind 
atât de jos, e nu numai la cheremul apelor lui Mississippi, ci şi al 
celorlalte râuri care îl străbat, precum şi al ploilor abundente 
care nu au unde să se scurgă şi aşteaptă doar razele fierbinţi ale 
soarelui de august şi septembrie, spre a se evapora. Mii şi mii de 
mile pătrate zac anual opt sau nouă luni sub apă, răspândind 
apoi în celălalt pătrar de an duhori atât de pestilenţiale, încât 
colonistul trebuie să fie bucuros dacă nu se alege decât cu nişte 
friguri, scuturându-l până-n măduva oaselor. 

Pământul însă, adică partea aceea care poate fi câştigată 
pentru agricultură - şi anume şesurile uscate ce se află în 
mijlocul acestor mlaştini - este pe de-a-ntregul deosebit de bun, 
dând recolte cum nu-şi poate imagina nici cea mai avântată 
închipuire. Fecunditatea aceasta poate convinge pe fermierul 
care nu desţeleneşte decât o mică bucată de pământ şi se 
mărgineşte îndeosebi la creşterea vitelor, să rămână totuşi aici, 
respirând aerul nesănătos al mlaştinilor înconjurătoare. Se 
înţelege că, în acest scop, el caută locurile aşezate cât mai sus. 
Vrând astfel să-şi apere cel puţin casa de locuit şi pământul 
arabil, ferindu-le de năvala apelor. 

lată de ce împrejurimile orăşelului Helena, atât de izolate, ca 
de altfel toate celelalte localităţi din valea fluviului, fuseseră mai 
căutate şi mai populate. Până aici se întindea, pornind în jos 
dinspre nord-vest, aproape singurul şir de dealuri scunde dintre 
Saint Louis şi golful situat la o mie trei sute de mile de malurile 
lui Mississippi. Câteva orăşele fuseseră ridicate mai departe, în 
interior, pe aceste dealuri. Şi omul, cu neobosita lui putere de 
muncă,  pătrundea atât de stăruitor în  sălbăticiunea 

înconjurătoare, încât devenise vecinul nemijlocit al bivolului 
sălbatic”, pe care nu avea putinţa să-l izgonească de pe ogorul 
său, silit fiind să-l lase să stăpânească nestingherit aceste 
întinderi. 

Ferma lui Lively era aşezată la poalele nordice ale şirului de 
dealuri. Acareturile se aflau pe latura de sud-est, fiind despărțite, 
la răsărit, de pădurea seculară, printr-un spaţiu mare, încăpător, 
lipsit de arbori. Gardul împrejmuitor, nu prea înalt, era mărginit 
de oţelari cu flori roşii, arbori de sassafras şi tot felul de tufe care 
la rândul lor îşi întindeau umbra asupra unui pârâu mititel, 
izvorând dintre dealuri şi vărsându-se apoi, puţin mai sus de 
oraşul Helena, în Mississippi. 

Chiar deasupra pârâului şi de partea cealaltă a caselor de 
locuit, la o depărtare de vreo două sute de paşi. Se afla un vechi 
mormânt indian, pe o movilă care depăşea în înălţime tufele 
înconjurătoare şi îngăduia o privire asupra micii gospodării 
alăturate. Lively hotărâse de curând să ridice aici o cabană mică, 
slujind ca un fel de pavilion pentru vară. Se îndepărtaseră astfel 
toate tufele şi crengile care împiedicau vederea spre locuinţe şi 
se tăiaseră din împrejurimi trunchiurile care trebuiau să slujească 
drept temelie. 

Luna îşi trimitea de sus razele ei. Argintii, revărsând o lumină 
magică asupra frunzelor umezite de rouă. Totuşi, nu era în stare 
să lumineze spaţiul acesta mărginit, din pricina umbrei pe care o 
răspândeau împrejur tufele dese de duzi, umbră care împiedica 
pătrunderea oricărei raze de lumină. 

Cu toate acestea, spaţiul nu era atât de singuratic şi de părăsit 
pe cât şi-ar fi închipuit oamenii aceştia care vorbeau şi râdeau, 
bucurându-se de frumuseţea serii şi plimbându-se pe dinaintea 
clădirilor. Multe priviri alunecau  încântate spre umbrele 
întunecoase ale pădurii, săgetate de zborul miilor de licurici 
presărând parcă diamante în beznă şi nimeni nu bănuia că în 
bezna aceea se aflau ascunşi cu grijă, nişte ochi care îi 
urmăreau. 

In umbra tufişurilor dese, doi oameni priveau nemişcaţi, muţi 
şi nebănuiţi de nimeni, cele ce se petreceau în ferma alăturată. 


3 Între râurile Cash şi Day de view se află o întindere mlăştinoasă 
atât de greu de străbătut, încât chiar şi vânătorul care, din întâmplare a 
izbutit să vâneze un bivol sălbatic, nu e în stare să-l scoată de acolo. 
lată de ce întinderea aceasta e singurul loc din Statele Unite în care mai 
trăiesc turme de bivoli în imediata apropiere a centrelor locuite. 

În cele din urmă, unul din ei rupse tăcerea şi se apropie de 
celălalt, mormăind. 

— Dar-ar ciuma în flecarii ăştia! grăi el, cu glas cât mai 
sugrumat, parc-ar fi o şleahtă de franţuji şi de indieni poposind 
peste noapte. Ascultă, Dan, mie nu-mi place nicidecum locul 
ăsta. Parcă ne-a mânat diavolul aici tocmai astăzi, când toţi 
vecinii s-au adunat în păr, aducând şi câinii cu ei. Dacă 
lighioanele au să ne simtă, apoi noapte bună! Prea ne paşte 
primejdia! 

— Nu e chiar atât de primejdios pe cât îţi închipui, zise celălalt 
în timp ce un zâmbet amar luneca peste trăsăturile sumbre ale 
feţii sale. Pârâul e foarte aproape. Avem doar câteva salturi de 
făcut şi, aşa cum bate vin tul acum, pun rămăşag că nici n-au să 
ne miroasă. De altfel, nu-ţi fie teamă că mi s-ar putea întâmpla 
ceva. Ar fi întâia oară că aş fi prins. Eu - să ştii - mă ţin de 
cuvântul pe care ţi l-am dat; îţi fac rost de o puşcă, n-avea nici o 
grijă. Numai de nu m-ar sâcâi atât foamea asta scârboasă... 

— Tot mereu foame şi foame şi mâncare, bombăni supărat 
tovarăşul celălalt. Dacă aş avea armele de care am nevoie, aş 
flămânzi bucuros. 

— Mâncare şi foame? întrebă mulatrul - căci cel ce privea 
acum chipul palid al tovarăşului său era mulatru. 

— La urma urmei, când am mâncat eu ultima oară, Massa 
Cotton? Şi ce am mâncat? Porumb, porumb crud pe care l-am 
şterpelit din podul unei case şi pentru care am primit două 
gloanţe în coapsă. Nu suntem oare urmăriţi, de câteva 
săptămâni încoace, ca nişte fiare? Şi nu eşti oare dumneata 
vinovatul? De mult ne-ar fi uitat lumea şi am fi putut să ne 
vedem de drum: dar dumitale ţi s-a năzărit să-l ataci pe drum pe 
negustorul acela şi acum te miri de ce toţi oamenii din trei 
„Countys” sunt pe urmele noastre şi întreg statul e tulburat din 
pricina noastră. Şi apoi, dumneata eşti alb, poţi, fără să stârneşti 
bănuieli, să intri într-o casă şi să iei o masă adevărată. In schimb 
eu, cu mutra mea neagră, dacă aş fi descoperit, primul lucru ce 
mi s-ar cere ar fi să-mi arăt paşaportul, iar al doilea, să mă 
prezint în faţa unui Constabler. Sunt sătul de viaţa asta şi am să 
fiu fericit când am să ştiu că am scăpat de statele astea cu sclavi 
şi că simt pământul Canadei sub tălpile mele. 

— Până atunci mai ai însă mult drum de făcut, murmură 
tovarăşul său alb. Da, Dan, habar n-ai cum îi caută cu 
lumânarea, în Missouri şi Illinois, pe negrii fugiţi de aici. E 

îngrozitor de greu să te strecori. 

— Da, da, răspunse mulatrul pe gânduri, de multe ori mi-am 
spus că tot mai bine ar fi dacă ne-am refugia pe insulă. Să fie a 
dracului de viaţă! Până şi un câine trăieşte mai liniştit decât noi 
aici. E de mirare dacă ajungi să fii mai rău decât eşti şi să crezi 
că viaţa unui om nu preţuieşte mai mult decât viaţa unui lup sau 
a unei pantere? 

— Nu, pe insulă nu mă duc, bombăni Cotton. Cel puţin atâta 
timp cât mai am speranţă că pot să scap şi altfel. E drept că 
acolo viaţa nu ţi-e primejduită şi că ne-am putea odihni de pe 
urma necazurilor şi ostenelilor pe care le-am cunoscut pe 
meleagurile astea, dar ce te faci cu jurământul - şi apoi cu 
mulţimea de spioni şi trădători care nu fac decât să stea la 
pândă să te prindă cu vreun cuvânt necugetat, chiar dacă nu-i 
periculos, ca astfel; să pună mâna pe vreo recompensă? Nu, asta 
n-am s-o fac! Şi apoi, dracu mai are încredere în toată treaba 
asta! Azi, mâine, tot trebuie să se sfârşească prost: şi atâta 
minte am căpătat eu cutreierând lumea, anume că tot omul cel 
mai puţin vinovat trebuie să plătească oalele sparte. Dacă însă 
lucrul nu merge, dacă nu găsim vreo corabie care să ne facă să 
scăpăm de urmăritorii noştri, atunci da, n-am nimic împotrivă. 
Deocamdată însă vreau să mai încercăm o călătorie spre răsărit. 
Numai acolo nu cred ei că ne-am putea refugia. Prin urmare ai 
grijă doar de o puşcă bună. Avem nevoie de bani şi fără puşcă 
nu-i putem căpăta. După asta, nu mai am nici o grijă. Când eşti 
întovărăşit de un alb, nu te mai întreabă nimeni dacă ai sau nu 
paşaport - nimeni nu are dreptul! Numai dracu ar mai putea 
atunci să ne împiedice să străbatem cu bine şi ultimele sute de 
mile! 

— Ei, dacă-i numai atât, rânji Dan, atunci sper să fac eu rost la 
noapte. Dacă e vreo puşcă într-una din cele două case - şi-mi 
pun gâtul pe butuc că trebuie să fie cel puţin trei acolo - atunci, 
chiar înainte de revărsatul zorilor o să le avem aici. Pe urmă, adio 
Arkansas! 

— Să nu uiţi însă şi geanta cu cartuşe, zise Cotton, altfel n-ar fi 
decât un fier fără de folos. 

— Prea mă crezi prost; totuşi, trebuie să mai aşteptăm câteva 
ceasuri; nu vezi că ăia dinăuntru nu vor să se ducă la culcare? 

— Ce mă miră, e că nu se mişcă deloc câinii, zise albul, după 
ce câteva clipe observase foarte atent casa cu împrejurimile ei. 
Nici măcar o javră nu se mişcă. Şi totuşi, trebuie să fie cel puţin 

unsprezece sau douăsprezece potăi acolo. 

— Lesne de explicat, chicoti mulatrul, arătând clădirea cu 
mâna. Acolo în fund, între clădire şi câmp, atârnă carnea 
cerbului. Am văzut amândoi cum unul din ei o atârna, nu de 
mult. Câinii însă sunt dresați. Nici unul nu se atinge de vânat. 
Dar, în acelaşi timp, nici unul nu are încredere în celălalt şi nu l- 
ar lăsa să se atingă. Stau cu toţii acolo, aşezaţi de-a valma şi-l 
păzesc. Imi pun gâtul pe butuc dacă are să mă miroasă vreunul 
din ei când am să mă strecor în casă. 

— Aşa şi trebuie să faci, murmură albul. Dacă nu mă înşel, 
asta trebuie să fie ferma unde locuieşte Cook. Şi ăsta nu ştie de 
glumă! Dacă te prinde, e vai de gâtul tău. Ai arma cu tine? 

— Ciudată întrebare, zise mulatrul şi scoase din ascunzişul 
tecii un cuţit greu, lăsându-l să sclipească în lumina potolită a 
serii. Un negru fără nici o armă printre albi? Lucrul ăsta n-ar fi 
numai îndrăzneală nebunească, ci nebunie curată. Cine vrea să 
pună mâna pe mine, trebuie să se scoale mai de dimineaţă. Am 
şi eu un pistol încărcat cu gloanţe mai mărunţele! 

— Dar dacă totuşi încep să latre? întrebă plin de îngrijorare 
Cotton. 

— Atunci, aşa cum ne-am înţeles, dumneata urmează să sări 
în apă, şopti mulatrul. Ne întâlnim pe urmă lângă cei trei 
chiparoşi. 

— Dar dacă e cineva acolo? 

— Hm, deşi pare puţin probabil, totuşi, ar fi cu putinţă. Ei bine, 
atunci va trebui să ne îndreptăm spre casa unde am pătruns 
alaltăieri noaptea. Cunogşti ascunzişul nostru. De acolo putem să 
ajungem uşor la Mississippi. Să fie a dracului de treabă, dacă n-ai 
fi pierdut degeaba atâta sânge, n-am fi fost goniţi atât de 
departe spre miazăzi şi am fi putut de mult să fi ajuns în Canada. 

— Mai du-te dracului cu predicile tale moralizatoare! mârâi 
Cotton. Tu pune mâna pe puşcă şi lasă restul pe seama mea. Ce 
zici? Mie mi se pare că cei de colo parcă s-ar gândi să se ducă la 
culcare! 

— Ar fi şi timpul, zise mulatrul. Trebuie totuşi să le lăsăm timp 
să şi adoarmă! 

Cotton văzuse bine. Cum e cazul aproape întotdeauna prin 
părţile astea mlăştinoase, aerul nopţii e foarte umed, aşa că 
bărbaţii. Se retraseră curând în casa lui Cook, pregătindu-şi, pe 


cât se putea, culcuşurile. 

În spaţiul strimt al odăii erau două paturi. Într-unul se culcase 
bătrânul Lively, iar în celălalt Cook şi Sander. James împreună cu 
băiatul mai mare al lui Cook, un copii de opt sau nouă ani, se 
întinseseră pe blana de urs ce zăcea întinsă în mijlocul odăii. Pe 
măsuţa de lângă peretele din dreapta pâlpâia o lumânărică de 
seu, abia luminând odăiţa în care se mai aflau câteva scaune 
grosolan cioplite şi un fel de bufet aşezat între sobă. Şi uşă, 
încolo, în afară de câteva polite care păstrau rufăria modestă a 
unei gospodării americane, nu se mai aflau alte mobile, iar 
rochiile de care se slujea Doamna Cook şi care atârnau deasupra 
paturilor, slujeau drept tapete şi podoabe, făcând inutilă 
prezenţa unui dulap pentru veşminte. 

Băiatul lui Cook fusese cel din urmă care se culcase. Tocmai 
stinsese lumina şi se întinse pe blana de urs, când tatăl său, 
întorcându-se pe patul ce scârţâia, îl întrebă dacă pusese ţăruşul 
la uşă. 

— Nu, tată, răspunse băiatul, doar sunt câinii afară! 

— Câinii, pe cât ştiu eu, sunt toţi în dos, unde e atârnat 
vânatul, răspunse Cook. 

— N-o să ne fure nimeni, zise râzând Sander, doar suntem 
destui aici şi apoi avem şi câteva puşti în casă. 

— Oricum, nu-i de glumit, răspunse bătrânul Lively, 
întinzându-se agale în pat; săptămâna trecută s-au întâmplat 
prin apropiere mai multe furturi; şi, cum ne-a povestit James, 
chiar alaltăieri a fost atacat prin surprindere, în cabana lui, un 
om, nu prea departe de aici. Tu ne-ai povestit asta, James, nu-i 
aşa? 

— Se vede treaba că voiau să fure o puşcă din casa lui Bolwey, 
răspunse acesta. Bolwey însă a sosit tocmai la timp, ca să-i pună 
pe fugă. In aceeaşi noapte însă au pătruns, ceva mai aproape de 
noi, într-o casă a familiei Isloo, rănindu-l grav la cap pe bătrânul 
Isloo şi furând ce le-a căzut în mână, nişte îmbrăcăminte şi un 
revolver. 

— Da, însă lui Isloo îi lipseşte, după cum mi-a spus Draper şi 
portofelul, zise Cook. Şi acolo, chiar dacă nu erau bani, avea în 
schimb nişte hârtii de mare preţ. 

— Unde l-ai văzut pe Draper? întrebă James. 

— În pădure; auzind o împuşcătură, a venit spre mine şi mi-a 
ajutat să pun cerbul pe cal. 

— Şi nimeni nu bănuieşte, domnilor, cine sunt secăturile 
astea? întrebă Sander. 

— După cât se pare, Cotton şi complicele lui Atkins, mulatrul, 
răspunse Cook. Se zice că tot Cotton ar fi ucis şi pe omul acela 
din Pointsett County; oricum toţi şerifii şi Constablerii sunt pe 
urmele lui, ca să-l prindă. 

— Şi nu se ştie încotro s-a dus după aceea? întrebă Sander. 

— Nu, în orice caz, acum nu. Se pare că cei doi căutau să se 
îndrepte spre nord; căci, pornind de la Fourche la fave, au 
străbătut Arkansasul, ajungând până la drumul care taie mlaştina 
St. Francis de la Memphis la Batesville. Acolo însă au făptuit 
crima aceea care a ridicat împotriva lor pe toţi coloniştii din 
Languille. 

— Nişte vânători tare iscusiţi - aşa că s-au văzut nevoiţi să se 
refugieze în mlaştină. Intrebarea e dacă şi-au schimbat planul şi 
încearcă să treacă peste Mississippi, sau dacă nu cumva e vorba 
de alţii de data asta? Ceea ce e sigur, e că îşi fac de lucru pe aici; 
şi ne-am înţeles ca, la cel dintâi semn pe care ni-l dau, să ne 
adunăm toţi vecinii şi să încercăm să vânăm canaliile astea. 

— Şi lui Heinze i-au dispărut acum câteva zile mai multe 
lucruri, zise bătrânul Lively, care şi adormise pe jumătate, o 
pereche de ghete şi - şi bătrânul Heinze... 

— L-au furat şi pe el? zise râzând Cook. 

— Hâh! murmură bătrânul, respirând adânc şi dovedind astfel 
că, pentru moment, nu mai era în stare să-şi dea seama de ce se 
petrece în jurul lui şi nici să mai răspundă la întrebări. 

La rândul lor şi ceilalţi începură, unul după altul, să dea semne 
de oboseală. Cook mai făcu vreo câteva observaţii, dar vorbea 
din ce în ce mai greu şi i se închideau ochii. In cele din urmă 
începu să sforăie, adormind adânc. 

Trecuseră câteva ceasuri; în cuprinsul micii ferme domnea 
linişte adâncă şi nu se auzea nici un zgomot. Doar orăcăitul 
broaştelor şi, din când în când, ţipătul nocturn al unei păsări de 
pradă tulburau tăcerea nopţii. Luna, brăzdată uneori de palele 
norilor rătăcind pe cer, îşi trimitea razele ei potolite, nedesluşite, 
peste rariştea pădurii, ostenită şi parcă dornică şi ea să coboare 
pentru a se culca printre frunzişuri în patul acesta răcoros. 

O făptură nelămurită se furişă atunci cu paşi prevăzători prin 
curtea îngustă ce despărţea locuinţa de pădurea învecinată. Se 
strecură neauzită şi neştiută. Când ajunse la uşa care era doar 
rezemată, se opri, sprijinindu-se de usciorul ei şi căuta să audă 
cea mai slabă răsuflare venind din odaie. Abia după ce auzul 
ascuţit al omului se încredinţă că liniştea desăvârşită domnea 

dinăuntru, tâlharul împinse hotărât uşa, deschizând-o şi pătrunse 
în odaie. 

12 
MULAIRUL 


Mulatrul, căci el era, ţinea încă în mână ivărul uşii. Prevăzător, 
ciuli urechea, ca să se încredinţeze dacă într-adevăr toţi 
dormeau şi dacă nu cumva vreunul stătea întins şi se prefăcea 
că doarme, pândind doar clipa în care, pe neaşteptate, să se 
repeadă asupra duşmanului nocturn. Rămase multă vreme 
astfel, în nemişcarea lui semănând mai degrabă cu o neagră 
statuie de piatră decât cu o făptură omenească. 

In încăperea aceasta micuță, în care dormeau nişte bărbaţi 
doborâţi de truda şi căldura de peste zi, domnea un întuneric de 
nepătruns. Focul în cămin se stinsese şi lumina scăzută a lunii 
abia dacă putea pătrunde printre grinzile din preajma tavanului. 
Nu se mişca nimic, nu se auzea decât răsuflarea regulată a celor 
adormiţi. Mulatrul îşi auzea propria sa inimă bătând, o auzea atât 
de desluşit, încât îi era teamă ca nu cumva ea să-l trădeze. Işi 
apăsa mereu pe piept mâna lată şi bătătorită, vrând să-şi 
înfrângă slăbiciunea. 

In sfârşit, păru convins că nu-l aşteaptă nici un pericol, înălţă 
încet mâna deasupra uşii, acolo unde fermierul îşi atârnă de 
obicei puştile de nişte ţăruşi de lemn şi un zâmbet biruitor îi 
alunecă peste chipul întunecat, simțind ţeava atât de jinduită a 
puştii. Repede şi fără să şovăie o desprinse. Trebuia totuşi să mai 
găsească şi geanta cu cartuşe şi, după obiceiul vânătoresc, ea 
trebuia să atârne de partea cealaltă, adică sub patul puştii, 
agăţată de acelaşi ţăruş. 

Făcu un pas până acolo. Dar scrâşni din dinţi, simțind că locul 
era gol. Geanta nu era acolo. Se întreba unde ar fi putut găsi el 
acum, printre cei ce dormeau uşor, geanta aceea mică? Nu l-ar fi 
trădat oare zgomotul cel mai neînsemnat? Şi ar mai fi putut el 
oare să scape de urmărirea acestor atât de îndrăzneţi şi de ageri 
fii ai pădurii? Aici însă chibzuiala nu mai ajuta la nimic. Ştia prea 
bine că, dacă nu are puşcă, însoţitorul lui alb nu-l va lua cu el ca 
să-l treacă prin statele în care mai există sclavie, spre ţărmul 
libertăţii. Şi apoi, era acum în mijlocul duşmanilor. Aşadar, 
strângând din dinţi şi cu mâna dreaptă pe mânerul cuţitului, îşi 
căută un drum pe stânga, în preajma peretelui, ca totuşi, pe 

spătarul vreunui scaun, să dea de mult dorita geantă sau, în 
orice caz, să o afle atârnată undeva, lângă cămin. 

Ajunsese acum la dulapul unde, se păstrau tacâmurile şi 
uneltele gospodăreşti ale familiei. Jos - se lovise de ea cu piciorul 
- era cheia în broască. Aici se vede că se păstrau alimentele. 
Simţi cum îl chinuie deodată foamea şi, uitând de primejdie, 
deschise, cât se poate de încet, uşiţa dulapului. 

Cu nespusă lăcomie simţi înăuntru o strachină în care, aşa 
cum se încredinţă, era lapte. O ridică până la buzele lui uscate şi 
începu să lipăie repede şi îmbucurat, băutura cea dulce. Abia se 
hotărî să lase jos strachina, căutând ceva mai consistent, pe care 
să-l poată lua cu sine pe drum. Găsi însă numai câteva turtiţe de 
mălai pe care le vâri grăbit în cămaşă, deasupra curelei de la 
brâu, ducând apoi iarăşi strachina cu lapte la buze. 

— Lasă şi pentru mine puţin, se auzi deodată lângă el o voce. 
Mai-mai să-i cadă strachina din mână. li tremurau toate 
mădularele. Rămăsese nemişcat şi abia îndrăznea să răsufle. 

— Domnule Cook, se auzi din nou aceeaşi voce. Domnule 
Cook! 

— Ce s-a întâmplat? întrebă acesta din patul său, încă ameţit 
de somn. Dă-l afară - se vede că a sărit peste gardul de sârmă. 

— Cine? întrebă Sander uimit. 

— Murgul, murmură Cook. 

— Prostii, ce tot pălăvrăgeşte ăsta în somn, de cai şi de 
sârmă? Credeam că v-aţi trezit şi beţi ceva! 

— Ce-i, ai? strigă de data aceasta Cook, care, trezit pe juma 
Late, se înălţase în patul său. M-aţi strigat? 

— Mi-e o sete grozavă, zise Sander. Mi s-a părut că vă aud 
bând. Unde e apa? 

— Afară, în faţa uşii, pe scândurică, pe stângă, răspunse Cook 
care între timp se trezise de-a binelea. Tidva de scos apă atârnă 
în cui, deasupra. N-aţi vrea totuşi să beţi mai degrabă lapte? În 
dulap e o strachină plină. Până mâine tot se acreşte! 

Mulatrul puse încetişor strachina la loc şi scoase cuțitul din 
teacă. Nu se putea să nu fie descoperit, căci în întuneric n-ar fi 
putut face nici un pas fără să nu se dea de gol. Habar n-avea nici 
încotro şi nici peste picioarele cui ar fi putut să calce. 

— Nu, nu, mulţumesc, zise Sander. Prefer apa; dar e un 
întuneric aici că poţi să-ţi rupi gâtul! A 

— Suflă niţeluş în cămin, să se aprindă cărbunii, strigă Cook. În 
colţ, pe dreapta mai sunt câteva surcele de brad. 

Mulatrul apucă mai cu temei cuțitul, sperând ca, de îndată ce 
se va aprinde flacăra, să se folosească de zăpăceala celor 
surprinşi şi s-o zbughească afară. Până atunci nu putea îndrăzni 
să se mişte în întuneric, neputând judeca bine încotro să se 
îndrepte. Singura speranţă ce-i rămânea era să nu fie descoperit 
acolo unde se afla în clipa aceea. Sander suflă cu toată puterea 
în cenuşa fierbinte, fără să poată însă aprinde flacăra. În schimb 
toată cenuşa îi zburase în ochi. In cele din urmă se ridică supărat 
şi strigă: 

— Să-l ia dracu de foc! Nu mai e nici urmă de cărbune! 

— Nu se poate să nu nimereşti N-ai nici măcar nevoie să ieşi 
din casă, zise Cook, dacă faci câţiva paşi până în prag, găseşti 
găleata cu apă numaidecât pe stânga. 

— Cât e ceasul? întrebă acum James, care se trezise de 
asemenea. 

— Nu poate să fie prea târziu! răspunse Sander. Bax, drăcia 
dracului, mi-am julit oasele lovindu-mă de trăgaciul unei puşti - 
şi - dar ce e asta? Uşa e deschisă. O fi intrat vreunul din 
blestemaţii ăia de câini. Şi cine oare îşi lasă puşca aşa la voia 
întâmplării? 

— A mea nu poate în nici un caz să fie, strigă Cook, mi-am 
pus-o eu însumi aseară sus, la locul ei. 

— Atunci se vede treaba că a coborât ea singură de acolo, 
bombăni Sander, căci iat-o aici şi iată şi semnul ei, pe fluierul 
piciorului meu! 

— Atunci cred că a umblat cu ea blestematul ăla de băiat, hei, 
Bill! 

— Lăsaţi-l pentru Dumnezeu, să doarmă; ar fi păcat să-i 
tulburăm sforăitul ăla atât de frumos. Suflă parcă pe note! 
Zicând acestea, Sander agăţă puşca la locul ei, se duse apoi spre 
uşă, găsi găleata şi bău din ea apa rece, scoțând câteva 
exclamaţii de satisfacţie. 

— Ah, zise el, atârnând tidva la locul unde fusese agăţată mai 
înainte, a fost tare bună. Atunci când ţi-e sete, nu-i nimic mai 
minunat decât o înghiţitură de apă. 

— Mai cu seamă când e pe jumătate amestecată cu whisky, îl 
întrerupse Cook, îndreptându-se şi el spre găleată, ca să-şi stingă 
setea. Unde sunt însă cânii noştri? Hei, Deik. Hei Ned, Bohs, 
Watch, halo - aici! Unde-or fi canaliile astea? 

Cânii, care, până acum stătuseră toţi în dosul casei, se 
apropiară chelălăind, se foiră dând din coadă în faţa uşii şi 

bucuroşi, încercară să sară pe stăpânul lor. 

— Jos cu voi, jigodiilor, jos! strigă Cook. Ce căutaţi în dos, unde 
e atârnată carnea cerbului? Unul e destul. Tu, Watch, vrei să te 
cari de aici? Tu, Bohs? Să vă ia dracu de câini! leşi, canalie! 

— Dar ce s-a întâmplat cu ei? întrebă James. 

— Lighioanele astea vor neapărat să pătrundă înăuntru! zise 
Cook supărat şi parcă adulmecă împrejur, ca şi cum ar fi simţit o 
pisică sălbatică. Să-i ia dracu! 

Abia izbuti, cu multă greutate, să închidă uşa, cei doi câni mai 
mari vrând să între cu de-a sila parcă. In cele din urmă puse 
ţăruşul de lemn la uşă, merse pe pipăite, luând şi pe Sander 
după el, până la culcuşul lui şi se întinse iar, continuând să înjure 
încă „jigodiile”, care acum stăteau, chelălăind în faţa uşii. 

In cele din urmă Sander adormi iar. In schimb Cook se tot 
rostogolea în pat, neliniştit, deoarece câinii deveneau din ce în 
ce mai gălăgioşi, zgâriind acum cu labele uşa şi peretele în 
dreptul căruia se afla dulapul. Unul din ei, pare-se Bohs, care 
cunoştea mai bine casa, se strecurase pe sub o scândură 
desprinsă şi, de dedesubt, urla acum înfiorător. 

— Poţi să înnebuneşti, strigă în cele din urmă Cook, sărind din 
pat! Dacă nu se potolesc canaliile, le ucid! Cu toate astea, nu se 
poate să nu fi mirosit ceva. Altfel, nu s-ar agita atât de ciudat şi 
de nebuneşte! 

— Ce să miroasă? bombăni Sander care, din pricina gălăgiei, 
se trezise şi el. Ce pot să miroasă aici? Când am fost la uşă, 
aveam, e adevărat, puşca în mână. Se pare că dobitoacele astea 
îşi închipuie că avem de gând să mergem la vânătoare de urşi. 
Tocmai de asta îmi arde mie acum! 

Cook însă o porni, poticnindu-se şi bombănind, spre uşă, o 
deschise cu necaz şi întâmpină ceata de câini care îl primeau 
lătrând bucuroşi, cu un potop de înjurături şi zvârlind asupra lor 
cu tot ce-i cădea sub mână. 

— Na! ţipă el, zvârlind ceva după câinele cel mai apropiat. Na, 
canalie şi na şi ţie, bestie şi asta pentru tine, javră şi asta pentru 
voi, netrebnicilor! Şi acum, hai să văd dacă mai îndrăzniţi! Căraţi- 
vă! Şi tu, Bohs, te strecori pe dedesubt, ia vino-ncoa, luate-ar 
naiba să te ia! O dată dacă te mai prind - tu mă cunoşti, ştii 
foarte bine că nu glumesc. Şi acum, ştergeţi-o de aici, acolo unde 
e locul vostru, lângă vânatul de afară! Tu, Bohs, înapoi! O să fie 
vai de capul tău! 

In cele din urmă câinii se potoliră, deşi după o aprigă 

împotrivire. Cook închise pentru a doua oară uşa. 

— E un întuneric aici, zise el, întorcându-se şi vrând să se 
îndrepte spre patul său, nu poţi să-ţi vezi nici mâna, dacă o duci 
la ochi. Ei, drăcia dracului, unde am nimerit? Păi - aici e dulapul. 
Trebuie prin urmare să cotesc la dreapta. 

— Aici sunt eu, zise Sander, care împărțea cu el culcuşul. 

— Vin numaidecât, răspunse Cook, aflat în aceeaşi clipă la mai 
puţin de zece ţoii depărtare de cuțitul de vânătoare al mulatrului, 
care stătea aproape lipit de perete. Un singur pas încă, o singură 
încercare de a întinde mâna, l-ar fi pus în contact eu intrusul şi 
deci în primejdia de a fi atacat de acesta, care nu s-ar fi sfiit să 
lovească pe cel ce l-ar fi împiedicat să fugă. Duhul ocrotitor al lui 
Cook însă îi îndreptă paşii în aşa fel încât trecu pe lângă făptura 
întunecată din faţă, apoi de-a curmezişul, peste patul lui Bill şi al 
lui James, ca să ajungă, în sfârşit, la culcuşul său pe care se 
azvârli ostenit, adormind ceste puţin timp iarăşi. 

În locuinţa aceasta strâmtă, se stăpâni din nou liniştea de 
mormânt care dominase adineauri. Doar respiraţia regulată a 
celor adormiţi mai tulbura tăcerea nopţii. Mulatrul duse iarăşi 
strachina la buze, bău laptele care mai rămăsese şi se strecură 
fără zgomot spre uşă. Aici se lovi cu piciorul de un scaun pe care 
Cook il împinsese acolo şi, în aceeaşi clipă, doi oameni încetară 
să mai răsufle. Mulatrul înţelesese. Işi dădea seama că se 
treziseră sau, cel puţin, că fuseseră tulburaţi. Se opri, rămase 
nemişcat şi se lămuri curând că nu putea fi vorba decât de o 
tulburare. Căci, foarte curând oamenii porniră iar să răsufle 
regulat. Incepu deci să pipăie mai departe căutând drumul spre 
ieşire. 

Când însă, foarte grijuliu, vru să mişte scaunul din loc, 
degetele sale atinseră, pe spătarul scaunului, o curea de piele. 
Degetele îi alunecară grăbite peste curea şi descoperi mult 
jinduita geantă cu cartuşe. O atârnă repede pe după gât şi voia 
tocmai să se depărteze, când, deodată, descoperi pe acelaşi 
scaun o a doua geantă. Care din ele era cea bună? rămase o 
clipă nehotărât, numai o clipă însă, căci asemenea mărunţişuri 
nu-i dădeau voie să uite situaţia grea în care se afla. Ca să fie 
mai sigur, le luă pe amândouă, se apropie încetişor de uşă, 
întinse mâna după puşca pe care Sander o atârnase iar, o dădu 
jos eu grijă, apoi îndepărtă ţăruşul care ţinea închisă uşa. 

Mai erau oare câinii acolo? Dacă da, înseamnă că era pierdut. 
Căci haita, care abia cu cinci săptămâni mai devreme venise de 


134 


hac unui urs, ar fi sfâşiat în bucăţi pe negrul acesta fără apărare. 
lată de ce în clipa când deschise uşa, inima începu să-i bată 
asemeni unui ciocan. Din fericire pentru el, nici un câine nu se 
afla în preajmă. Porunca stăpânului îi gonise în spatele casei şi, 
dacă izbutea să facă doar cincizeci de paşi, însemna că era în 
afară de pericol. Deschise uşa fără zgomot. 

— Dumneata eşti, Mister Hawes? întrebă acum James, care, 
simțind aerul rece venind de afară, se deşteptase. Ha - cine e la 
uşă? 

Nici un răspuns, nici un sunet. Lui James i se păru că visase 
doar. Hoţul stătea însă în prag, în afara odăii. Aerul rece al nopţii 
îi răcorea obrajii ce ardeau înfriguraţi. Se strecura grijuliu prin 
întuneric înspre desişul, apropiat, căutând să nu trezească haita 
de câini şi să scape nedescoperit. Ajunsese la gărduleţul de 
sârmă ghimpată care împrejmuia locuinţa şi, tremurând, încercă 
să treacă mai departe, când, deodată, atinse cu piciorul o sapă 
rezemată acolo şi aceasta căzu la pământ. A 

Numaidecât Bohs începu să latre. Watch îl urmă. In clipa 
următoare, toţi câinii se deşteptară. Mulatrul fugea cât îl ţineau 
picioarele înspre pădure, ţinând pușca furată deasupra capului şi 
pătrunsese tocmai în desiş, având după el o haită de câini care 
lătrau şi urlau. Nevăzând nicăieri pe tovarăşul său, striga 
necontenit „în apă - în apă!” şi, fără să piardă nici o secundă, 
intră el însuşi în pârâul alăturat, luând-o, cât putea de repede, în 
josul apei. 

Nu apucase însă să se depărteze nici măcar cu cincisprezece 
paşi de locul unde intrase în apă, când toată haita de câini, 
lătrând şi hămăind, cu boturile la pământ, se năpustiră pe 
urmele lui în apă şi, ajunsă pe malul celălalt, începu să caute în 
neştire. Se întâmplă însă ca unul din câinii de vânătoare să dea 
de urma unui iepure sau a unui bursuc; şi, cu toate că Bohs şi 
Watch nu prea păreau să aibă încredere în lătrătorul gălăgios, 
până la urmă însă se lăsară şi ei ademeniţi şi porniră anapoda, 
după ceilalţi. 

— Ha-ha-ha, râse mulatrul, văzând haita gălăgioasă cum se 
îndepărta din ce în ce mai mult. Ce-au să se mai trudească 
javrele astea de câini să afle ceva ce nici nu există. Dar vremea 
trece... hei, Cotton, unde eşti? 

— Aici, răspunse în şoaptă acesta, strecurându-se tiptil prin 
apa pârâului. La dracu! Era cât pe ce s-o păţim! Nici măcar puşca 
nu o ai? 

— Da? Aşa crezi? Uite-o, ia-o repede, ia şi genţile. Una din ele 
nu se poate să nu fie cea bună. Dar acum să o ştergem. Dacă 
totul a mers strună până adineauri, cât timp javrele se aflau în 
preajma casei, acum s-ar putea să se schimbe tărăşenia când s- 
or întoarce. 

— Trebuie să ne strecurăm printre dealuri. Acolo scăpăm mai 
uşor de ei, zise Cotton. 

— Da, numai că vreo jumătate de ceas de acum înainte nu se 
poate să ieşim din apă; după aceea însă, trebuie şi mai şi să ne 
grăbim. Cook ăsta are un nas grozav şi cred că nici ceilalţi nu 
sunt mai prejos în ceea ce priveşte dibuitul. 

— Atunci să o ştergem! şopti tovarăşul său, vârând vergeaua 
în ţeava puştii, ca să vadă dacă e încărcată. Aici e din ce în ce 
mai albastru; dar de când am puşca în mină, mă simt de o sută 
de ori mai uşurat! 

Cei doi bărbaţi porniră grăbiţi prin apa scăzută a pinului, care 
trecea printre mai multe deluleţe, despărţindu-le şi părăsiră 
pârâul acolo unde apa acestuia cotea prea mult înspre apus, 
deoarece ei trebuiau să se apropie cât mai mult de apele 
fluviului Arkansas. Era un loc unde amândouă malurile se înălţau, 
abrupte şi stâncoase, coborând apoi spre dreapta, într-o câmpie 
netedă şi pietroasă, în timp ce spre stânga continuau să urce 
până pe culmea celei mai înalte creste. 

Pe drumul acesta din urmă voiau să meargă mai departe, 
ştiind că astfel trebuiau neapărat să ajungă la Helena sau în 
preajma acestui oraş. Sperau ca aici să poată sta ascunşi câtva 
timp. Dacă totuşi, s-ar fi ivit şi acolo vreo primejdie pentru ei, 
atunci n-aveau decât să fure vreo barcă şi, cu ajutorul ei, să 
treacă în siguranţa, pe malul celălalt. 

x 

— De ce nu-i ia dracu pe câinii ăştia? exclamă James, sărind 
din pat. E o gălăgie că nu poţi să închizi toată noaptea un ochi. la 
auziţi ce tămbălău fac bestiile? 

— Halo, ce e? Ce s-a întâmplat? zise Cook, căutând să se 
trezească şi el. Cu cine vorbeai, James, cine era la uşă? 

— Ce e cu câinii ăştia? întrebă, pe jumătate adormit încă, 
Sander. 

— Cu cine vorbeam? zise James, frecându-se la ochi. Cum 
dracu pot să ştiu eu? Uşa se deschisese - pot să jur asta - şi 
credeam că e unul din voi. Fiind însă atât de somnoros, eram 
sigur că mă înşelasem şi mi-am pus iarăşi capul pe pernă. 

Numaidecât apoi s-a stârnit gălăgia cu câinii care acum... 

— Pentru numele lui Dumnezeu, uşa e deschisă şi puşca mi-a 
dispărut, începu să ţipe Cook care, între timp, ieşise în prag şi, 
descoperind că propteaua de dinăuntru fusese înlăturată, întinse 
mâna după propria sa armă. 

— Uşa poate fi cumva deschisă pe dinafară? întrebă Sander. 

— Ferita sfântul! răspunse furios Cook, bătând din picior. 
Crăpăturile sunt bătute cu scânduri, cuie şi buşteni. Se vede 
treaba că unul din voi a tras de închizătoare, deschizând-o. 

— Nici unul din noi nu s-a mişcat! strigă James. 

— Atunci trebuie să fi fost cineva aici înăuntru, ţipă furios 
Cook. Ei, mii de bombe şi de ghiulele, acum ştiu de ce se 
înfuriaseră câinii şi voiau cu orice preţ să pătrundă în casă; iar 
eu, dobitocul, trebuie să-l mai şi ajut pe tâlhar să fugă! g 

— N-aveţi nici o scăpărătoare în casă? întrebă Sander. in 
întunericul ăsta poţi să-ţi frângi şi gâtul şi picioarele. 

— Lăsaţi-mă pe mine şi aşteptaţi, zise James. Am să aprind 
focul. Ştiu eu unde găsesc ce ne trebuie. Dumneavoastră nu 
cunoaşteţi rostul casei! 

Intre timp, Cook îşi căuta prin întuneric geanta cu cartuşe. 

— Mii de draci şi de balauri, începu el să bombăne, nu cumva 
secătura aia - Bill - Bill! Tii, ce mai doarme nătărăul ăsta - Bill! la 
spune-mi tu, unde ai atârnat geanta? 

Auzindu-şi numele, Bill sări speriat de la locul lui. Rămase însă 
multă vreme năucit, neştiind ce i se cerea. James însă, care în 
timpul acesta se străduia să aţâţe focul, suflând cenuşa de pe 
cărbuni, zise: 

— Una din genţi e pe scaunul din stânga, de lângă uşă, iar 
cealaltă - blestemata asta de cenuşă mi-a intrat în ochi - şi 
cealaltă, care-i alături - aia e a mea. 

— Pe care scaun? întrebă Cook, în timp ce pipăia de sus până 
jos scaunul din faţa lui. 

— Pe cel de lângă uşă, între uşă şi dulap. 

— Atunci înseamnă că au dispărut, zise scrâşnind Cook şi 
zvârli ses unul departe de el, peste capul lui Bill, care, înfricoşat, 
se ridicase de la locul lui mai repede decât era de aşteptat. 

— Amândouă? strigă speriat James, luminând în jurul lui odaia 
cu o făclie de răşină. Şi a mea? Pentru Dumnezeu, dar o 
pusesem aici, pe scaunul ăsta - puşca a dispărut şi ea şi uşa e 
deschisă. Deci nu trebuie să ne mai îndoim de ceea ce s-a 
întâmplat. Ticălosul care le-a furat a fost chiar aici, în odaie şi 

acum îşi râde de noi cum vrea! 

Intr-o grabă ameţitoare, bărbaţii se îmbrăcară, în timp ce Bill 
aţâţa flacăra din vatră, făcând iarăşi lumină, în aşa fel încât să 
poată vedea mai lămurit în cuprinsul odăii. 

Furia lui Cook nu mai avu margini în clipa când descoperi că 
laptele dispăruse din strachină. injura şi blestema înfiorător. Ce 
era de făcut acum? Socotind după stelele de pe cer, nu putea fi 
decât cel mult ora unu după miezul nopţii. Şi fără câini să începi 
în bezna asta o urmărire, ar fi fost o nebunie curată. In schimb, 
dacă lăsai pe hoţi să se depărteze neurmăriţi, până dimineaţa ar 
fi însemnat ca orice urmărire a lor să fie cu totul zadarnică. 

— Ceea ce mă miră, e că nu mai ştim nimic de câinii noştri, 
zise necăjit James, ciulind urechea în noapte. Cel mai bun lucru 
pe care pot să-l fac, zise el, ar fi să pun şaua pe cal şi să pornesc 
în pădure. Poate că, cine ştie, câinii noştri sunt pe urmele 
tâlharului. Poate că l-au silit să se caţere pe vreun copac şi acum 
stau jos în jurul lui şi urlă... 

— Prostii, zise bătrânul Lively, care, între timp, se îmbrăcase şi 
el. Dacă hoţul care a sărit din uşă atunci când tu l-ai strigat - 
asta am auzit şi eu bine - atunci trebuie că obținuse un avans de 
cel mult două sute de paşi, înainte de-a fi ajuns din urmă de 
câinii noştri, aşa că nu mai avea timp să le scape. După cel mult 
o sută de paşi mai încolo, nu se putea să nu-l ajungă, dacă îi 
descoperiseră cu adevărat urma. Eu cred că au luat-o razna, 
greu de spus încotro şi nu se ştie când se vor întoarce. 

— Ce ar fi, tată, zise Bill, dacă am suna din corn? Poate că nu 
sunt prea departe şi s-ar putea să-l audă. 

— Nu cred să ne ajute dar putem să încercăm, fir-ar să fie! Ce 
haz ar fi fost dacă blestemaţii ăştia de câini ar fi dat peste hoţ în 
timp ce trebăluia prin casă! 

— Prea târziu nu e nici acum! bombăni James. Eu mai am un 
glonte în ţeava puştii şi sper că pe ăsta tot am să-l vâr în pielea 
hoţului. Unde dracu mi-e însă un bocanc? Că doar îi pusesem 
alături pe amândoi. 

— Nici eu nu-i găsesc pe ai mei, zise Sander. Asta ne mai 
lipsea: să ne fure canalia aia bocancii! 

— Trebuie să fie pe afară, mormăi supărat Cook, care tocmai 
intra pe uşă. Ştiu că am azvârlit cu ceva asemănător după dulăii 
ăia blestemaţi când nu voiau cu nici un chip să înceteze cu 
urletele lor. 

— Frumoasă treabă, îşi zise Sander, umblând acum afară, 

desculţ printre tot felul de aşchii şi bucăţi de lemn, în căutarea 
bocancilor. Grozav se mai merge aici, cu picioarele goale, pe 
ţepuşele astea! Au! Vai de tălpile şi de degetele mele! 

In clipa aceea James îi veni în ajutor cu o făclie de brad şi, 
curând, descoperiră şi bocancii azvârliţi la întâmplare. In acelaşi 
timp Cook suna vârtos din cornul ce răsuna până departe prin 
liniştea nopţii. Sunase destul de îndelung în zadar şi se şi 
pregătea să zvârle cornul ăsta nefolositor, când deodată se auzi 
scâncetul unuia dintre dulăi care se apropia. Nu trecu mult şi se 
ivi Bohs, care cu coada lui lungă şi lăţoasă lipită de labe şi cu 
burta atingând aproape pământul, se strecură, cuminte, la 
picioarele stăpânului. Parc-ar fi vrut să-i spună cât de ruşinat se 
simţea că nu se purtase aşa cum trebuie să se poarte un câine 
cumsecade şi cât de rău îi pare că greşise. 

Cook era însă mult prea bucuros de întoarcerea acestui cline 
atât de credincios, ca să-l copleşească acum cu tot felul de ocări. 
E drept că, pentru început, îi zvârli câteva înjurături, pe care 
Bohs le primi cu resemnare, dar se linişti apoi, după un singur 
cuvânt rostit cu blândeţe de stăpânul său, care îl mângâie pe cap 
cu vădită bucurie. 

— Aşa, bătrâne! Lasă secăturile alelalte să umble pe unde vor. 
Noi doi însă o să dăm de urma tâlharului. Când s-o lumina, 
vedem noi! Ar trebui să fie frate cu diavolul ca să nu fi lăsat 
măcar o urmă pe undeva. Că doar n-o fi lunecat prin văzduh! 

— Dar unde trebuie oare să căutăm? zise James. Nu pricep un 
lucru: cum au putut câinii, care erau atât de aproape după el, să- 
i piardă urma? 

— Ascultaţi-mă pe mine, ăsta a luat-o prin pârâu, zise 
bătrânul. Vântul bate de aici în partea mea. De adulmecat nu 
puteau să-l adulmece prea bine şi, dacă hoţul şi-a schimbat 
drumul, e uşor de înţeles că şi câinii au putut să fie induşi în 
eroare. 

— Atunci trebuie s-o fi luat în jos, spre Mississippi, zise James, 
acolo unde pârâul e destul de adânc ca să se poată luneca pe el 
cu un canoe. Şi, în timp ce noi ne scoatem sufletul alergând în 
munţi după el, ticălosul a luat-o de mult în josul fluviului sau a şi 
ajuns dincolo, în celălalt stat. 

— leri seara nu era acolo nici un canoe, interveni tânărul Cook. 
Ştiu sigur lucrul ăsta. Chiar înainte de a se fi întunecat am fost cu 
Turners Henry acolo, ca să prindem câţiva peşti şi ne-am cam 
târât prin toate tufişurile din vecinătate. 

— Şi n-aţi văzut nici o urmă, îl întrebă tatăl său. 

— Nici una! Mai cu seamă că cercetasem foarte atenţi totul, 
căutând urme de vidre. Nu încape îndoială că, în pământul clisos, 
am fi desluşit uşor urmele unor paşi bărbăteşti! 

— Atunci au luat-o spre dealuri, strigă Cook. Dacă însă, aşa 
cum nu mă mai îndoiesc, în treaba asta e amestecat blestematul 
ăla de mulatru, atunci Dumnezeu să aibă milă de caii noştri. Nu 
mai trebuie să pierdem nici o clipă. 

— Urmărirea asta prin întuneric şi pe ceaţă nu-i bună de nimic, 
zise Sander, care până atunci stătuse îngândurat lângă vatră. N- 
ar fi mai bine să aşteptaţi să se lumineze şi să vă duceţi atunci 
călare la cel mai apropiat judecător, unde să depuneţi o 
plângere? 

— Şi cu ce ne poate fi de folos judecătorul? întrebă bătrânul 
Lively, dispreţuitor, luptându-se să-şi vâre braţele în mânecile 
hainei. Ca să poată face ceva, omul ăsta ar trebui să ne cheme 
mereu la el. Nu! Trebuie să pornim în urmărirea hoţului şi asta 
chiar acum. Bill să aducă aici caii; avem noroc că ei sunt dincolo 
de pârâu, în mlaştina păpurişului, unde nu poate să fie mulatrul. 
Altfel l-ar fi simţit de mult câinii! 

— Lively are dreptate, strigă Cook. Cât mai e întuneric, putem 
duce de frâu caii şi să cercetăm cu băgare de seamă malul 
pârâului. De îndată ce Bohs are să simtă ce vrem, putem fi fără 
grijă. 

— Numai cu un câine are să fie cam plicticos, zise James. Bohs 
- cum e şi natural - nu poate căuta decât pe unul din maluri, iar 
fugarul între timp s-a şi îndepărtat pe malul celălalt - dacă e 
adevărat că a fost pe acolo. 

— Nu se poate să nu fi fost, zise Cook, altfel l-ar fi simţii 
neapărat câinii. Orice ar fi, un lucru e sigur: trebuie să ai noroc 
când întreprinzi o asemenea urmărire nocturnă. Dacă însă 
rămânem liniştiţi acasă, atunci nu ne putem aştepta să facem 
ceva bun, căci de întors hoţul nu se mai întoarce. Aşa că... 
porneşte! Bill, du-te după cai. Şeile sunt, într-un colţ acolo. Mergi 
şi dumneata, Domnule Sander? 

— Bineînţeles, răspunse acesta râzând. Chiar dacă nu sunt un 
copoi prea dibaci, aşa cum sunt bătrânii pionieri, totuşi 
nădăjduiesc să arăt că şi eu sunt un bărbat adevărat. Totuşi, ţin 
să vă întreb încă o dată dacă n-ar fi mai bine să anunţaţi, înainte 
de orice, justiţia. Am putea şi după aceea să... 

— Să ne ferească Dumnezeu! Nu vrem să dăm de lucru 

justiţiei, zise nemulţumit James. De fapt, nici nu mai avem prea 
mult timp să ne gândim la ea. Pe lângă asta, hoţul e înarmat, ba 
chiar bine înarmat, căci puşca lui Cook trage grozav! Şi apoi 
suntem datori şi faţă de vecinii noştri, ca cel puţin, dacă nu 
prindem hoţul, să rămânem măcar atât de aproape pe urmele 
lui, încât să nu mai aibă prilejul să ne păgubească. 

— Da, de înarmat e bine înarmat, scrâşni printre dinţi Cook, 
încingându-şi cureaua lată de piele cu cuțitul de vânătoare. Să-l 
păzească însă Dumnezeu de mi-o ieşi în cale. li vâr cuțitul în 
piept, până la plăsele! 

leşi grăbit să-i dea ajutor băiatului, caii nepărând să fie atât de 
bucuroşi de această plecare grăbită pe vreme de noapte. La 
rândul lor, câinii începură şi ei să se întoarcă, unul câte unul. Se 
purtaseră însă prea prosteşte pentru ca cineva să mai aibă 
încredere în ei. Li se porunci astfel, cu vorba şi cu biciul, să 
rămână cuminţi acasă, căci vânătorii se temeau - nu fără 
dreptate - ca nu cumva nasurile atâtor câini să nu strice mai 
mult decât să folosească. Bohs rămase astfel singura nădejde a 
stăpânului său; dar şi această nădejde era foarte slabă, când se 
gândea cât de nesigură era o asemenea ispravă, câinele 
nebănuind nici măcar ce sălbăticiune trebuie să urmărească. 

Bătrânul Lively se duse, înainte de toate, în cealaltă locuinţă, 
spre a-şi lua puşca şi pentru a-l înarma pe Cook, el mulţumindu- 
se cu o carabină uşoară aflată deasupra căminului şi care, de 
obicei, nu era folosită decât la vânătoarea de veveriţe. Lui 
Sander îi dădură o flintă veche cu alice, pe care Cook o 
cumpărase odinioară de la un negustor de mărunţişuri. Astfel 
înarmaţi, plecară să urmărească hoţul cel atât de îndrăzneţ. 

Totuşi, singura cale bună pe care trebuiau s-o urmeze ca să 
poată reuşi, era ca, încă de la început, chiar de unde porneau, să 
pună câinele pe urmele hoţului; şi dinele se părea că înţelege şi 
el lucrul acesta. Odată însă ajunşi la pârâu, orice urmă se 
ştersese. Căutară astfel, în zadar, în susul şi în josul apei. Până 
ce zorile începură să-şi reverse lumina lor cenuşie pe deasupra 
creştetelor foşninde ale arborilor şesului. Nu se apropiaseră nici 
cu o palmă măcar de țelul urmărit. 

In ciuda afirmațiilor solemne ale lui Bill, căutară totuşi încă o 
dată în josul pârâului, bineînţeles fără să găsească nici cea mai 
mică urmă de barcă; şi, în cele din urmă, trebuiră să recunoască 
şi ei că singura posibilitate de a ajunge pe urmele fugarului, era 
tot aceea de a căuta mai departe în susul apei. 

— Nu ne mai rămâne altceva de făcut, zise Cook supărat, 
decât să urcăm încă o dată spre dealuri. Incepe să se lumineze şi 
cine ştie dacă hoţul nu şi-a lăsat totuşi urma undeva, prin 
întuneric, urmă pe care o putem recunoaşte la lumină şi după 
care apoi să ne luăm. Tu, Bill, du-te cu caii înainte până la a doua 
trecătoare dintre dealuri şi aşteaptă-ne acolo unde am doborât 
ieri arțarul. Dacă avem mai degrabă nevoie de cai, am să sun din 
corn. Dacă, dimpotrivă, nu descoperim nici o urmă până acolo, 
nu ne rămâne altceva de făcut decât să ne despărţim, luând 
drumuri diferite, ca să-i vestim şi pe vecinii noştri de cele 
întâmplate şi, împreună cu ei, să punem la cale o vânătoare. 
Hoţul ăsta care îndrăzneşte să pătrundă în casa unui colonist şi 
să-i fure armele trebuie pedepsit pentru crima lui în mod 
exemplar. 

Cu cât vânătorii noştri deveneau mai îndârjiţi şi mai plini de 
râvnă, cu atât Sander se simţea mai prost. Tare ar fi vrut să 
rămână în urmă, mai cu seamă că nici hainele de pe el nu erau 
potrivite pentru o astfel de goană prin pădure, dacă nu s-ar fi 
deşteptat în el teama că cel care era urmărit ar putea fi vreunul 
din bandiții de pe insulă, care, o dată descoperit, putea să 
mărturisească lucruri periculoase pentru ei. Dacă era şi el de 
faţă, ar fi putut eventual să-i împiedice mărturisirile, ba poate 
chiar să-l şi ajute pe hoţ să fugă. 

13 
URMĂRIREA 


Bărbaţii păşeau acum prevăzători în susul apei; bătrânul Lively 
şi Cook cu câinele Bohs pe partea apuseană, adică pe stângă 
pârâului, iar James şi Sander pe partea răsăriteană, cea mai 
apropiată de munţi. Bohs părea că nu se mai gândea de fel la 
vânătoare. Mereu şi mereu îndemnat să caute urme noi, chiar şi 
acolo unde nu se afla nici un semn al trecerii unei făpturi - afară 
poate de sălbăticiuni mărunte, cărora însă nu le dădea nici o 
atenţie - şi mai cu seamă într-un loc unde niciodată nu se 
rătăcea vânat mai de soi, câinele devenise nepăsător, lăsase 
coada să-i atârne şi mergea supărat după ceilalţi. 

— Nu ne mai putem bizui pe câine, zise în cele din urmă 
Sander lui James, după ce se căţărase cu acesta vreo câteva sute 
de paşi pe nişte stânci abrupte şi acum, de pe o creastă ceva 
mai înaltă, privea dincolo, la cei doi oameni şi la Bohs. Parcă e 
gata-gata să adoarmă! 

— Să găsim o cât de mică urmă, răspunse James şi o să-l 
vedeţi cum se deşteaptă! Cu noi, oamenii, e acelaşi lucru. Când 
vânătoarea nu ne merge, suntem osteniţi şi plictisiţi. Cum auzim 
însă un foşnet în pădure, sau dăm de cine ştie ce urme de vânat 
în apropiere, uităm şi de plictiseală şi de osteneală şi de tot - de 
o mie de ori mi s-a întâmplat lucrul ăsta. 

— Totuşi, nu înţeleg unde vrem să găsim ceva care să 
îndreptăţească bănuielile noastre? bombăni Sander. Pe aici poate 
să fi trecut o armată întreagă şi, printre pietrele şi bucăţile de 
stânci risipite, e cu neputinţă să recunoaştem vreo urmă. 

— Crezi? îl întrerupse James şi, pe buze îi tremură un zâmbet 
triumfător. Da, da, domnii de la oraş sunt în pădure de obicei tot 
atât de descumpăniţi ca... 

— Domnii din pădure în oraş, spuse Sander pe un ton 
batjocoritor şi cu o privire piezişă, răutăcioasă. James îşi dădu 
seama că omul avea puţintică dreptate, căci deveni roşu ca 
focul. Îşi zvârli însă puşca după umăr şi arătă cu degetul pietrele 
de pe jos. 

— Ce socotiți că e asta? 

— Asta? întrebă Sander, aplecându-se, ca să vadă mai bine. 

Asta? Nimic altceva decât puţină verdeață şi foarte, foarte multe 
pietre, cu câteva fire de iarbă printre ele. 

— Şi totuşi, cu cel mult un sfert de ceas mai devreme, printre 
pietrele astea a trecut un cerb, răspunse James. 

— De unde deduceţi dumneavoastră asta? Cel puţin eu nu 
găsesc nimic care să confirme această părere! 

— Adevărat? zise vânătorul, aplecându-se mai tare deasupra 
locului arătat. Vreau să vă dovedesc că nu am pornit la această 
urmărire fără să şi fiu în stare să o facem cum trebuie. Vedeţi 
cum piatra asta mai mică e puţin împinsă mai la o parte? Foarte 
puţin, e adevărat, totuşi, dunga îngustă de aici se vede foarte 
lămurit pe pământul umed. Acolo, lângă muşchiul acela cenușiu 
e zgârietura aceea, iar aici jos, iată şi-a întipărit vârful - dar, ah! 
- ce e asta? Pe legea mea... 

— Ei? întrebă Sander uimit. Ce oare vedeţi atât de deosebit pe 
lespedea asta? Dacă hoţul n-a avut cumva o daltă sub picioare, 
nu e cu putinţă să fi lăsat o asemenea urmă. 

— Ai găsit ceva, James? întrebă de dincolo Cook. 

— Vino aici să vezi cu ochii dumitale, răspunse acesta; trebuie 
neapărat să vezi asta! 

Nu trecură decât puţine secunde şi ceilalţi se şi aflară lângă el. 
Privind cu ochi cercetători de jur împrejur. 

— Când a plouat ultima oară? întrebă James. 

— Alaltăieri seara, zise bătrânul. 

— Şi credeţi cumva că apa s-a păstrat aici pe piatră de 
alaltăieri seara? continuă James, arătând cu degetul o piatră ce 
se afla chiar în faţa sa. Oare vântul n-ar fi trebuit s-o zvânte de 
mult? 

— Vântul poate că a şi zvântat-o, zise Sander şi ceea ce mai 
vedem aici sunt doar rămăşiţele ei. 

— Asta nu e cu putinţă, strigă bătrânul Lively. Tocmai în locul 
ăsta, piatra e puţin înclinată, aşa că ploaia ar fi trebuit să se 
scurgă şi să se adune aici, jos. Locul ăsta adânc e însă uscat. 
Cerul mi-e martor că suntem pe drumul cel bun! 

— Adevărat! strigă bucuros Cook. Fugarul trebuie să fi părăsit 
pârâul aici. Apa ce s-a scurs de pe picioarele lui n-a avut încă 
timp să se evapore. 

— La asta m-am gândit şi eu numaidecât, zise James. Acum, 
Cook, să vedem dacă Bohs al dumitale e sau nu bun de ceva. Am 
hoinărit toată noaptea şi nu se poate ca el să nu fi simţit că 
umblăm să găsim ceva. Adu-l să miroasă urma şi să vedem ce 

zice el? 

— Bohs, strigă Cook, chemându-şi câinele. Bohs, vino-ncoa! 
Hai, bătrâne, ce zici de urma asta? Caută, caută bine şi fii atent, 
drăguţule! 

Bohs ascultă porunca, dar, pe cât se părea, nu prea avea poftă 
să se mai ostenească. Fusese prea de multe ori întrebat în 
noaptea asta, ca să socotească noua chemare ca fiind ceva 
deosebit şi demn de toată atenţia. Cu paşi greoi şi fără să se 
grăbească, se urcă pe piatra de deasupra, fără să-şi dea măcar 
osteneala să adulmeca pământul cu nasul. 

— Ei, dar ia uitaţi-vă la puturosul ăsta! se răsti supărat James. 
Pe mine mă miră cum de mai ridică, bestia asta, picioarele. In 
locul ei m-aş culca de-a dreptul... dar... dar... aha... parcă 
adulmecă ceva... 

intr-adevăr, se părea că între timp Bohs se răzgândise. Se 
opri, ciulise urechile, privi încordat în dreapta şi în stânga şi, 
după ce mai mirosi o dată piatra pe care stătuse, îşi zbârli părul, 
mirii încet şi dădu din coadă, ridicând ochii spre stăpânul său. 

— Trebuie să fi fost un lup, zise James plictisit. 

— Un lup, sau un negru, adăugă Cook. Câinele reacţionează la 
fel în ambele cazuri. 

— Un negru? Atunci nu poate fi decât mulatrul, fugarul din 
Fourche la fave. De data asta n-are să ne scape. La naiba cuel. E 
timpul să-i venim de hac. Ce zice câinele? 

Cu ochii săi inteligenţi, Bohs îşi privi întrebător stăpânul şi, 
când acesta îl mângâie drăgăstos pe grumaz, îndemnându-l să 
se ţină de urma descoperită, începu să dea din coadă, arătând 
cât de bucuros era să dea ascultare poruncii. Dar numaidecât 
scoase un mârâit, arătându-şi dinţii, dădu de câteva ori ocol 
pietrei, apoi, cu nasul în pământ, începu să urce clina abruptă a 
muntelui la poalele căruia se aflaseră până atunci. 

Sunetul de corn al lui Cook îl aduse curând pe Bill împreună cu 
caii în preajma lor, având totodată darul de a îmbărbăta câinele. 
Bărbaţii încălecară şi porniră în urma conducătorului lor, care, la 
început doar, se mai oprea din când în când, lăsând pe vânători 
să se mai apropie. Cum îi vedea însă în preajma lui, pornea din 
nou mai departe, lătrând şi făcând tot felul de tumbe, pentru ca 
apoi, în trap întins şi sigur să-şi urmeze drumul. 

Intrucât în părţile acestea pădurea nu era prea deasă, călătorii 
nu rămaseră prea departe de el şi Bohs, care la început urcase 
de-a dreptul spre munte în sus, mergea acum pe culmea ce se 

întindea de la nord-vest spre sud-est, coborând spre Mississippi. 
Sander avea tot felul de obiecţiuni de făcut, pretextând că, 
desigur, câinele se înşală şi că fugarul trebuie să fi fugit mai 
degrabă în pădure decât spre malul fluviului, unde e atâta lume. 
Cook, dimpotrivă, îl rugă să-i dea pace câinelui, care ştie el ce 
ştie, încredinţându-l că acesta nu-i va duce înapoi acasă. Ochiul 
experimentat al locuitorului pădurii descoperise între timp şi el, 
tot felul de urme omeneşti, acolo unde pământul era mai moale, 
urme care nu mai lăsau nici o îndoială cu privire la direcţia în 
care se îndreptau. 

Deodată, Bohs se opri, dădu câteva târcoale locului şi aşteptă 
apropierea celorlalţi. De unde până atunci aceştia dăduseră prea 
puţină atenţie câinelui şi se interesară mai mult de pădure, 
căutând să descopere, dacă era cu putinţă, cu propriii lor ochi, 
ceva demn de atenţie, pe care să-l poată urmări fără întârziere, 
acum ajunseră la locul unde câinele se oprise nehotărât şi 
descoperiră urmele sigure ale unui popas foarte scurt şi de 
curând părăsit. Se vedeau rămăşiţele unui foc mititel, împrejurul 
căruia câteva pene şi nişte oscioare ascuţite dovedeau că aici 
fusese surprins un curcan, care după aceea fusese tăiat şi 
devorat în bună parte. 

— Pe legea mea! Asta şi-a făcut aici în linişte tabietul! râse 

Cook. Dar cum de n-am auzit împuşcătura? 
___— Cine ştie cu cât ne-a luat-o hoţul înainte? răspunse James. 
In orice caz trebuie să fi întârziat puţintel până a fost gata 
friptura; şi apoi nici nu-şi putea închipui că cineva s-ar fi gândit 
să-l urmărească. Aşa că, de aci încolo să ne grăbim. Nu trebuie 
să irosim degeaba timpul pe care l-am câştigat, pălăvrăgind şi 
holbându-ne ochii prin prejur. Bohs a început şi el să-şi piardă 
răbdarea! 

James avea dreptate. Bohs se aşezase lângă cărbunii pe 
jumătate arşi, privea scheunând pe stăpânul său şi scurma 
pământul cu labele din faţă, când cu dreapta, când cu stângă, ca 
şi cum ar fi vrut să spună: ce tot priviţi atâta cenuşa asta şi 
oasele şi nu veniţi mai curând? Cook însă descălecase şi, după ce 
privi îndelung câteva minute pământul, zise: 

— Văd aici nişte urme. Pun rămăşag calul meu pe un iepure că 
sunt urmele a doi oameni. Una e o călcătură lată de bocanc, 
cealaltă tiparul uşor şi lat al unui mocasin. Bocancul are tocuri 
ascuţite. Dacă cei doi au rămas pe creastă, unde e drept că 
puteau să se îndepărteze mai repede, atunci nici nu mai avem 

nevoie de câine. Urmăresc bocancul cu ochiul liber. 

Intr-adevăr, nu se lăudase prea mult. Incălecând din nou, porni 
repede mai departe, aplecându-se puţin înainte şi privind cu 
atenţie pământul; şi cum Bohs devenise şi el mai vioi şi căuta cu 
mai mult sârg în jurul lui, urmărirea părea să dea rezultate bune. 
Cu tot popasul pe care îl făcuseră aici. Fugarii desigur că nu 
pierduseră vremea degeaba. Căci deşi urmăritorii îi căutau în 
trap întins de mai bine de un ceas, nu mai găsiseră nimic. 
Deodată însă. Bohs se opri, ciuli urechile, ridicând coada şi 
mârâi. Era un semn că descoperise ceva foarte dubios. 

Călăreţii opriră caii numaidecât privind bănuitori în toate 
părţile. Deodată însă Cook îşi înfipse călcâiele în coastele calului, 
scoase un țipăt vânătoresc şi strigă celorlalţi: 

— Uite-i colo, fugind - înainte, puneţi mâna pe ei, vii sau 
morţi! 

— Ura! izbucni vesel James. Acum am să văd şi eu dacă îmi 
revăd geanta cu cartuşe, mânca-i-ar ciuma de tâlhari - i-ha - ce- 
o mai tulesc - ce mai vânat - de o mie de ori mai de soi decât 
vreo gloabă de urs bătrân! 

Caii galopau acum pe pământul aspru şi pietros şi, chiar dacă 
Sander nu prea era obişnuit cu asemenea goană, calul nu-i 
dădea răgaz să chibzuiască prea mult. Dimpotrivă, căuta 
necontenit şi, din păcate nu spre prea marea mulţumire a 
călăreţului său, să fie mereu în frunte; Sander se temea pe bună 
dreptate că, arătându-se prea zelos în urmărirea aceasta, ar 
putea să primească, drept arvună, o mică parte din gloanţele pe 
care hoţii le şterpeliseră noaptea trecută. Işi dădu însă curând 
seama că nu-şi putea struni calul, aşa că, laolaltă cu ceilalţi 
călăreţi, trebui să îndure iureşul acesta. Şi merseră înainte, în 
goana sălbatică, în timp ce copitele cailor tropoteau pe pietrele 
ce săreau în lături şi cu fiece clipă se apropiau tot; mai mult şi 
mai mult de fugari. 

x 

Acolo unde urmăritorii noştri descoperiseră resturile unui foc 
de tabără, Cotton, ferm convins că în nici un caz nu pot fi 
descoperiţi, împuşcase un curcan sălbatic, pe care îl tăiaseră în 
mai multe bucăţi, frigându-le apoi, pentru ca nu cumva, slăbiţi de 
foame, să nu mai fie în stare să fugă. Cotton poate că ar mai fi 
rămas aici o bucată de vreme liniştit, simțindu-se în siguranţă la 
adăpostul puştii furate de mulatru. Dan însă nu voia să audă de 
aşa ceva şi îl sâcâi atât de mult pe tovarăşul său alb, vorbindu-i 

de primejdia ce-i paşte încât, în cele din urmă, Cotton se 
convinsese pe deplin că, aşa cum stăteau lucrurile, ei nu puteau 
să mai rămână de partea aceasta a fluviului Mississippi. 

Muntele, pe spinarea căruia se găseau acum, era acelaşi 
munte, la poalele căruia se afla şi casa lui Lively, în timpul 
urcuşului trecuseră la vreo cinci sute de paşi de ea, dar, 
necunoscând părţile acestea ale pădurii, crezuseră că povârnişul 
din stânga era cel ce trebuia să-i ducă la Helena şi o luaseră pe 
partea aceasta. Dar după ce descria un semicerc, drumul se 
îndrepta mai mult înspre miazănoapte şi se termina mult mai sus 
într-o mlaştină, aşezată pe un versant prăpăstios, orientat de la 
răsărit spre apus şi acoperit cu tufe de sassafras. Dacă n-ar fi 
fost urmăriţi, mlaştina aceasta n-ar fi constituit cine ştie ce 
piedică în calea lor. Mergând spre răsărit, în cel mult un ceas caii 
ar fi ajuns pe malul fluviului Mississippi, care descrie aici o 
cotitură spre interior. Cotton credea că se mai aflau pe drumul ce 
ducea drept spre Helena, înfăşurase cea mai mare parte a 
curcanului în pătura lui de lână, împărţise restul cu Dan, ca hrană 
pe drum, îşi puse puşca pe umăr şi pornise mai departe, urmat 
de negru, care, părând mai îngrijorat decât tovarăşul său alb, 
privea mereu în jurul lui cu frică şi căuta să vadă dacă nu 
descoperă ceva care i-ar primejdui sau i-ar împiedica să fugă mai 
departe. 

— Aşa cum fusese intenţia mea la început - ar fi trebuit să 
luăm caii cu noi, rupse mulatrul tăcerea. Am fi fost de mult la 
Mississippi! 

— Şi am fi lăsat urme după care ei s-ar fi putut lua şi-n beznă 
şi pe ceaţă, bombăni Cotton. Nu, aşa e mai bine; afară de asta, 
cred că ar trebui să trecem apa. Dincolo n-o să ne fie prea greu 
să punem mâna pe câţiva cai buni. Ei? Ce ai iarăşi? Te porţi 
astăzi, de parcă ai fi o muiere bătrână. Te opreşti în fiecare clipă, 
ciuleşti urechea şi semeni la chip cu berea stricată. Ce dracu ai? 
întrebă tâlharul, de data asta îngrijorat el însuşi, văzând mutra 
speriată a tovarăşului său. 

— Nu auzi nimic, Massa Cotton? întrebă Dan, în şoaptă. 

— Ce să aud? Ce? Şi ia deschide-ţi o dată pliscul. De ce dracu-l 
mai ai, dacă taci? Ce vrei să aud? 

— Copite de cai! j 

— Prostii! răspunse mânios vânătorul. In acelaşi timp însă, 
îngălbeni la faţă. Din ce parte? 

Fără să dea vreun răspuns, mulatrul lipi urechea la pământ. 

Aproape în acelaşi timp însă, se ridică speriat, strigând: 

— Să fugim, să fugim, pentru Dumnezeu, să fugim, suntem 
urmăriţi! Şi, fără să mai aştepte încuviințarea tovarăşului său de 
drum, începu să gonească în josul povârnişului, urmat de Cotton, 
care porni după el, fără să mai chibzuiască dacă teama celuilalt 
era sau nu întemeiată. După puţine clipe însă se adeveri că Dan 
avusese dreptate. Zgomotul pricinuit de urmăritorii ce se 
apropiau prin desiş, era din ce în ce mai lămurit şi mai tare şi, 
când Cotton aruncă o privire speriată în urmă, putu să şi 
recunoască pe cei ce se apropiau veseli, în goana cailor, pe 
urmele celor ce trebuiau să le cadă în mână. 

Cotton îşi dădu seama că se afla pe marginea prăpastie, dar, 
în acelaşi timp, recunoştea că singura speranţă ce-i rămăsese 
era să abată de la el atenţia urmăritorilor săi. Puțin îi păsa dacă 
puneau sau nu mâna pe negru. Principalul era să scape el. Şi, 
când îl văzu pe negru la câţiva paşi de el, fugind pe muchea unei 
terase povârnite, se lăsă în jos şi se strecură printre tufele dese 
de castani, crezând astfel că urmăritorii lui i-au pierdut urma. 
Poate că lucrul ăsta i-ar fi izbutit, caii neputându-l urmări în galop 
acolo unde el sărise de pe creastă. Ochiul ager al lui Cook însă 
nu întârziase să recunoască puşca lui pe umărul fugarului, care 
nu era altul decât vestitul Cotton. Cunoscând fiecare palmă de 
loc, coborî de-a dreptul dealul, tăind calea acestuia. Sander, pe 
care albul îl interesa mai mult decât mulatrul, se străduia din 
răsputeri să se ţină după îndrăzneţul nostru vânător. 

Drumul pe care fugise Cotton era însă atât de sălbatic, 
acoperit cu tot felul de tufe şi atât de încurcat, încât aproape că 
nu putea fi străbătut călare. Lui Cook însă, obişnuit încă din 
tinereţe cu hăituirea înverşunată a urşilor, drumul ăsta nu i se 
păru prea greu. Neţinând seama de mădularele sale şi 
continuând să urmărească pe fugar, în timp ce Sander fusese 
silit să-şi strunească de câteva ori calul. Nu-i folosise însă prea 
mult, căci amândoi caii goneau, luându-se parcă la întrecere. Aşa 
că nu-i rămăsese altceva de făcut decât să caute să se ţină bine 
în şa. 

Favorizat de terenul accidentat, Cotton câştigase un oarecare 
avans; acum însă, când drumul se mai netezise şi caii puteau să 
alerge mai uşor, se părea că nu mai putea să scape. Aflat pe 
urmele sale, Cook îi şi strigase să se predea de bunăvoie, 
ameninţându-l că altfel va trage în el ca într-un lup. În acelaşi 
timp, abia izbutea să-l ţină pe Bohs care voia necontenit să se 

arunce asupra fugarului şi să-l înhaţe. Acesta însă avea în mână 
cuțitul său lucios şi Cook ştia prea bine că, dacă s-ar fi apropiat 
câinele de el, deznădăjduitul l-ar fi omorât. Dar nici Cotton nu se 
temea de puşca celui ce-l urmărea. Căci acesta nu avea timp să 
oprească şi cu atât mai puţin să ochească. Să călăreşti prin 
pădure şi să încerci să nimereşti ceva din goana calului, 
înseamnă să prăpădeşti glonţul degeaba. Cu fiecare săritură 
însă, calul venea mai aproape şi el îşi dădea seama că, peste 
câteva secunde, va fi în mâinile duşmanului său dacă. Pentru a 
se salva, nu izbutea să-l ucidă mai întâi pe urmăritorul său. 

Numai trei lungimi de cal îi mai despărţeau pe cei doi. in clipa 
aceea, cu ochii învăpăiaţi, fugarul se întoarse deodată. Cu iuţeala 
fulgerului duse puşca la ochi şi Cook şi-ar fi pierdut viaţa, căci 
Cotton era un excelent trăgător. Goana însă îi stârnise sângele; 
broboane mari de sudoare i se iviseră pe frunte şi pe obraji, 
tulburându-i vederea. Ridicase ţeava puştii şi o îndreptă spre cel 
ce îl înfrunta, dar mâna care îi tremura nu izbuti să ţină arma 
cum trebuie şi, când degetul apăsă pe trăgaci, glontele trecu 
şuierând pe lângă tâmpla dreaptă a vânătorului, găurind doar 
pălăria lui Sander, care era cu puţin în urma lui. 

Buzele lui Cook scoaseră un țipăt triumfător, sălbatic şi 
înverşunat, dovedind cât de zadarnică fusese împuşcătura. 
Cotton încerca iar să scape cu fuga. Sosise însă momentul când 
soarta trebuia să i se împlinească. Cook încercă, ce-i drept, să 
tragă, îşi dădu seama însă cât de nesigură ar fi fost împuşcătura 
în condiţiile acestea. Puse mâna deci pe ţeava subţire a puștii, o 
ridică, socotind să dea fugarului lovitura de graţie. In clipa aceea 
calul său rămase agăţat cu amândouă picioarele din faţă de o 
coardă subţire de viţă. Căutând să se desprindă, făcu un salt 
înainte şi deodată se prăbuşi în genunchi, azvârlindu-l pe Cook 
cât colo; în clipa aceea el nu-şi mai observă calul ci, cu arma 
ridicată în aer, privea la duşmanul său care, speriat, se dăduse la 
o parte. 

Situaţia se schimbase, devenind critică pentru Cook, care 
acum se afla în mâna unui duşman necruţător. Cinci însă Cotton 
se întoarse furios spre el şi voise să se apere de câinele care 
tocmai se repezi să-l muşte, apăru deodată - bineînţeles nu cu 
intenţia de a-i face vreun rău - Sander. Se înţelege că cel hăituit 
nu putea să vadă în acesta decât un nou duşman care-l urmărea. 
Era secătuit de puteri, de-abia îl mai ţineau picioarele şi doar 
instinctul său de conservare îi mai trezi ultimele şi aproape 


150 


stinsele sale resurse de putere şi de energie. Ridicând puşca sa 
neîncărcată, o repezi cu toată puterea împotriva câinelui care se 
dădu urlând înapoi, ridică de jos puşca urmăritorului care se 
prăvălise de pe cal, sări peste un povârniş abrupt cu pietre în 
prăvălire, văzu că al doilea călăreț nu îl urmărea şi, de data asta 
cu mai multe şanse de scăpare, o luă la fugă în jos, către şesul 
mlăştinos din vale. 

Deoarece Cotton se abătuse de la drumul pe care se 
înţeleseseră să fugă, el îndepărtase doi duşmani din calea lui 
Dan. Totuşi mulatrul şovăia încă, nehotărându-se dacă să încerce 
într-adevăr să fugă singur sau să-şi urmeze tovarăşul alb, cu care 
nici nu stabilise încă locul unde urmau să se întâlnească, dacă ar 
fi fost cumva despărțiți. James nu-i lăsă însă prea mult timp de 
gândire. Potcoavele poneiului său tropotiră peste pietrele 
ascuţite de pe drum şi strigând: „Ura, am pus mâna pe tine, 
câine!”, cu puşca ridicată deasupra capului, se repezi spre el. 

instinctiv, mulatrul încercă iar să fugă. După câţiva paşi însă, 
câteva trunchiuri de brad, prăvălite, îl împiedicară să alerge aşa 
cum ar fi dorit. Se strădui să sară peste ele, dar nu putea ţine 
pas cu calul urmăritorului său, care trecea cu atâta uşurinţă 
peste obstacole. Şi, când nenorocitul îşi întoarse privirea, îl 
descoperi pe James la mai puţin de douăzeci de paşi de el. 

In aceeaşi clipă - jos, la poalele dealului - se auzi o 
împuşcătură. Poate că acolo tovarăşul său ieşise biruitor. Era 
ultima lui nădejde. Pe urmele lui, nu se aflau decât doi duşmani 
şi încă mai putea, împotrivindu-se, să se apere de ei. Aşadar, 
hotărât, făcu câţiva paşi mai departe, se apropie de un brad 
înalt, îşi scoase pistolul şi gâfâind de oboseală şi de emoție, 
strigă: „Înapoi! Cine mai face un pas înainte, e mort!” 

Atât tatăl cât şi fiul trăiseră destui ani în mijlocul pădurilor ca 
să ştie că asemenea ameninţări nu erau doar vorbe goale. Ştiau 
însă, în acelaşi timp. Că victima lor nu mai are scăpare, în timp 
ce oi înşişi, cu puteri încă proaspete, puteau să-l înfrunte. Se 
înţelege însă că nici unuia din ei nu-i trecea prin cap să se 
expună fără rost. Işi însuşiseră tactica Pieilor roşii. Cum vedeau 
că duşmanul se apropie de un copac, îl înconjurau repede cu caii. 
Fiecare cobora apoi de pe cal şi se aşeza în dosul trunchiului 
celui mai apropiat, pentru a fi astfel apărat împotriva gloanţelor 
duşmanului şi, în acelaşi timp. Pentru a supraveghea mai bine pe 
cel ce urma să fie ucis. 

Dan, care îşi închipuia că se poate folosi de primul moment 

pentru a se îndepărta iarăşi puţin câte puţin de urmăritorii săi, în 
clipa când văzu pe ceilalţi descălecând, se gândi că s-ar putea 
strecura cât mai repede în desiş. Când mai aruncă însă o privire 
în urmă, văzu cum puşca bătrânului Lively era aţintită asupra lui 
şi, instinctiv, se lipi de pământ, ca să scape de glontele ucigător. 

— James! strigă bătrânul din spatele copacului său. Cioara s-a 
ascuns bine. Nu văd de aici decât gura pistolului său - dacă poţi 
să-l atingi cumva la picioare, trage! Bagă însă bine de seamă! 

— Nici o grijă, tată, răspunse James, râzând. E tocmai în bătaia 
puştii mele. O singură palmă de loc îmi trebuie şi îl şi nimeresc! 

Cei trei rămaseră scurtă vreme aşteptând pe poziţiile pe care 
le ocupaseră de la început. Căci cei doi Lively auziseră 
împuşcătura şi, fără să-şi expună zadarnic viaţa, voiau să vadă 
ce rezultat avusese urmărirea lui Cook, înainte de a face şi ei 
vreo mişcare hotărâtoare. Ştiau foarte bine că mulatrul nu mai 
putea să le scape şi James scoase deodată ţipătul lui obişnuit de 
vânătoare, care nu rămase prea multă vreme fără răspuns. Din 
desişurile în direcţia cărora omul alb fugise adineauri, pe calul 
său în spume, apăru Sander. 

Dan auzise şi el zgomotul şi se aplecă puţin înainte, vrând să 
vadă ce alt duşman nou se mai iveşte. In clipa aceea, degetul 
bătrânului Lively atinse cocoşul armei şi împuşcătura răsună 
până în adâncul liniştit al pădurii. Lively însă nu se gândise 
nicidecum să-l nimerească pe mulatru, ci ochise doar o fâşie de 
scoarță de copac care atârna, agăţată de o cracă, vrând să-l 
sperie numai pe fugar şi să-l silească să se predea. Acesta însă, 
care credea pesemne că făcuse adineauri vreo mişcare greşită, 
sau fusese atins în treacăt de o bucată din scoarţa căzută, sări 
fără să vrea şi se descoperi, uitând cu desăvârşire ce duşman 
primejdios avea în faţă. Cu iuţeala fulgerului, James îşi îndreptă 
ţeava puştii spre el şi, în aceeaşi clipă, glontele ţâşni fulgerător şi 
atinse coapsa mulatrului care se prăbuşi la pământ, văitându-se. 

Oricum, rana aceasta n-ar fi fost mortală, ea având doar 
scopul de a-l prinde pe negru. Aceasta fusese intenţia 
coloniştilor. Deodată, scoțând nişte ţipete sălbatice, cu buclele 
sale blonde fluturând în jurul tâmplelor, cu haina ferfeniţă din 
pricina mărăcinilor şi corzilor de viţă, cu flinta fluturând deasupra 
capului, se ivi Sander, care descălecă, se repezi la negrul rănit şi 
îl lovi cu patul puştii în cap. Mulatrul abia izbuti să ridice braţul ca 
să se apere dar, pierzându-şi cunoştinţa din pricina loviturii 
primite, se prăbuşi la pământ. Nemulțumit de ceea ce făcuse, 

Sander ridicase iar puşca, vrând să lovească din nou. Între timp 
însă, James ajunsese şi el lângă rănit. 

— Opreşte, Sir! Opreşte, îţi zic! Aşa e oare obiceiul la 
dumneavoastră, să loviți un om când zace rănit la pământ? 

— Să-l ia ciuma! ţipă, cu glas răguşit Sander, încercând să se 
desprindă de James. Lasă-mă să-i crăp capul netrebnicului 
ăstuia! Sau poate vrei să laşi să-ţi scape unul din bandiți, în timp 
ce jos, în fundul râpei, zace prietenul dumitale, împuşcat în 
inimă? 

— Cum? 

— Cook? strigă James îngrozit, dând drumul braţului pe care îl 
apucase şi care, pentru a treia oară, se înălța, ridicând arma şi 
măsurând cu ochi mânioşi locul unde lovitura ei putea fi fatală. 
Intre timp însă bătrânul Lively, deşi nu atât de sprinten ca fiul 
său, se apropiase şi el şi, smulgând flinta din mâinile celui furios, 
o zvârli cât mai departe, după care, punându-se între acesta şi 
mulatrul care-şi pierduse cunoştinţa, strigă supărat: 

— Sir, când sunteţi cu un gentleman la vânătoare, se cuvine 
să vă purtaţi ca un gentleman. Prizonierul acesta ne aparţine şi 
vrem să-l ţinem în viaţă, pentru ca, prin el, să ne lămurim cu 
privire la unele lucruri ce ne-au dispărut! 

— Bine, dar el l-a omorât pe unul din tovarăşii voştri! răspunse 
Sander. 

— Uite-l cum coboară de pe munte, îndreptându-se spre noi, 
răspunse liniştit bătrânul. Şi în depărtare îl vedea pe Cook care 
venea fără cal, cu fruntea însângerată, ţinând însă în mână, 
puşca sa. Venea încet, coborând clina potolită a dealului, ale 
cărui contururi vălurile se întindeau către nord-vest. Inainte de 
orice, Cook dorea să afle de ce Sander nu-i dăduse ajutorul 
cuvenit şi de ce nu încercase să tragă cu flinta lui măcar în 
picioarele fugarului; Sander, dimpotrivă, pretindea că fusese 
prea departe şi că socotise că el, Cook, ar fi fost atins şi grav 
rănit. 

— Dacă e aşa atunci socotesc că ai fost grozav de drăguţ, 
lăsându-mă să zac singur acolo, printre pietroaie, mormăi Cook. 
Ah, dar iată şi mulatrul. E mort? 

Povesti pe scurt cum se desfăşurase urmărirea sa şi cum, în 
clipa hotărâtoare, din nefericire, i se răsturnase calul. Nu mai 
avea nici un rost deci să continue urmărirea, deoarece Bohs. 
Care ştia să ia urma unui mulatru, nu era dresat să urmărească 
şi un alb, mai cu seamă că n-avea habar dacă dulăul mai poate 

să umble. Căci lovitura pe care i-o dăduse fugarul, atunci când 
încercase să sară la el, îl nimerise în umăr şi în şira spinării, aşa 
că, chiar dacă nu i se fărâmase nici un os, totuşi, abia se mai 
putea mişca şi numai cu multă greutate izbutise să se ţină, 
şchiopătând. După stăpânul său. 

Hotărâră aşadar să-l ia pe mulatru cu ei acasă. Era mai 
aproape decât la Helena. Socoteau că acolo vor vedea ce e de 
făcut. 

Glontele lui James străbătuse coapsa dreaptă a bietului negru, 
care acum sângera cumplit. Totuşi, lovitura cu patul puştii părea 
cu mult mai primejdioasă, căci braţul drept cu care încercase să 
oprească lovitura îi era rupt tocmai deasupra încheieturii. 
Sângele mai curgea în şiroaie întunecate şi din părul său negru, 
în partea dreaptă a capului. E adevărat că bătrânul Lively îi 
făcuse cât de cât un pansament. Totuşi, mulatrul nu dădea nici 
un semn de viaţă. Doar bătaia slabă a inimii sale mai vădea că 
trăieşte. Ca să-l ia cu ei, legară împreună două pături luate de 
sub şeile lor, pe care le întinseră între calul lui Cook şi acela al 
bătrânului Lively, făcând din ele un soi de targă, care însă, pe 
terenul acela aspru şi pietros, îi silea să înainteze îngrozitor de 
încet. 

James însă nu voi să-i întovărăşească socotind că trebuie, atât 
cât îi va fi cu putinţă, să rămână pe urmele albului care scăpase 
cu fuga. Il rugă pe tatăl său să-l scuze pe lângă doamnele de 
acasă, fiindcă era o treabă foarte importantă, ce nu suferea 
amânare, silindu-l să mai întârzie. Luă puşca pe umăr, încăleca 
şi, atât cât li îngăduiau privirea sa. Ageră şi instinctul său 
vânătoresc, porni pe urmele albului. De altfel se vede treaba că 
şi acesta era rănit, deoarece ici şi colo, pe drum, James descoperi 
pete de sânge, care încetară însă în dreptul unui pietroi. Se pare 
că, nemai temându-se de urmăritorii săi, fugarul se oprise acolo 
şi-şi legase rana sângerândă. Tânărului nostru nu-i mai rămânea 
decât să desluşească vreo urmă acolo unde ochiul oricărui 
profan n-ar fi văzut decât un. Ţinut sălbatic, neatins niciodată de 
vreun picior omenesc. 

14 
BOLIVAR - FUGA MĂRIEI 


Cam pe vremea în care Tom Bamwell plecase din Helena 
pentru a culege unele informaţii la Montgomerys Point şi pentru 
a aştepta acolo sosirea, în ziua următoare, a Flat-boatului, o 
barcă mică şi îngustă ieşise din desişul sălciilor de pe insulă, spre 
a ajunge, de partea cealaltă a fluviului Mississippi, ţinând de 
statul Arkansas. In ea se aflau două persoane şi anume negrul 
Bolivar şi tânărul metis Olyo. Primul mânuia amândouă vâslele, 
opintindu-se din răsputeri, în timp ce al doilea şedea liniştit la 
pupă şi se îngrijea de cârma uşoară a bărcii. 

Purta o livrea cenuşie simplă, alcătuită dintr-o jachetă şi o 
pereche de pantaloni, ale căror cusături erau dublate cu şireturi 
cărămizii. Alături de el avea o şapcă de aceeaşi culoare, în timp 
ce pe cap îşi pusese o pălărie de paie, ca să se apere de razele 
arzătoare ale soarelui. Bolivar, dimpotrivă, părea că nu dă nici o 
atenţie soarelui, ba chiar că se simte cum nu se poate mai bine 
în aerul acesta fierbinte. Işi scosese pălăria, se dezbrăcase de 
haină şi îşi scosese cămaşa, păstrând doar pantalonii largi de 
pânză cenuşie, astfel că arşiţa soarelui cădea de-a dreptul pe 
umerii săi musculoşi, negri şi catifelaţi. In barcă erau câteva plăci 
de plumb, deasupra cărora fusese aruncată o bucată de pânză - 
probabil un sac. 

intre bărbatul de la vâsle şi băiatul de la cârmă nu părea să 
domnească prea multă apropiere sufletească, căci negrul privea 
înaintea lui neabătut şi morocănos, în timp ce Olyo, vrând parcă 
cu tot dinadinsul să-şi bată joc de el, fluiera unul din aşa-zisele 
cântece negre, zâmbind dispreţuitor şi privirile sale lunecau 
peste mădularele întunecate ale etiopianului, spre pădurea din 
zare, devenind din ce în ce mai desluşită. 

Olyo era un metis - de obârşie albă şi indiană - lucru care, 
după concepţia americană îl făcea să fie considerat superior 
negrului. Frumoasa lui stăpână îl cocoloşea, ca pe un copil 
răsfăţat. Din pricina asta, chiar dacă nu era arogant faţă de albii 
de pe insulă, se dovedea încăpățânat şi puţin prietenos. lată de 
ce nimeni nu-l suferea şi numai teama de căpitan îi silea pe 
sălbaticii ceilalţi să-l rabde şi să nu-i tragă o bătaie zdravănă 

acestui favorit al soţiei mai marelui lor. Bolivar însă, singurul 
negru de pe insulă şi deci la cheremul băiatului, a cărui purtare 
tiranică o cunoscuse de multe ori pe pielea lui, fără ca nici Kelly 
şi nici Georgine să-i dea dreptate, nutrea o ură adâncă faţă de 
băiatul acesta uşuratic. Şi sălbatica privire triumfătoare care, 
uneori fie chiar numai pentru câteva secunde, strălucea în ochii 
negrului când, cu un zâmbet neîmblânzit şi ameninţător scruta 
chipul frumos şi buclele negre ale băiatului, nu prevestea nimic 
bun pentru acesta. 

In cele din urmă Bolivar rupse tăcerea, mormăind cu jumătate 
gură, în timp ce încetase să mai vâslească: 

— Ţine dracului cârma dreaptă sau nu mai cârmi deloc. Să-l ia 
naiba de vâslit. Ba pe dreapta, ba pe stânga! Şi asta pentru că 
aşa-i place domnişorului să ţină cârma. Pe căldura asta nu-i 
glumă să vâsleşti! 

— Oricum, n-ai să te pârleşti la faţă, îl luă peste picior metisul. 
Lasă în pace vâsla dreaptă, Bolivar. Nu fi prost! 

— Nu trebuie să acostăm prea sus, răspunse încruntat negrul. 
Vezi pata aia verde, mai jos? E punctul unde stufărişul se întinde 
până pe mal. Acolo e un intrând mititel, unde o să lăsăm barca 
noastră. Aşa că ori cârmeşti cum trebuie, ori nu mai cârmi deloc! 

— Hu, hu, hu, mormăilă! îşi bătu joc de el băiatul. Şi dacă nu 
vreau? Ai? Dar... în sfârşit! Cu atât mai degrabă scap de tine. Fie 
şi aşa! Unde găsesc calul? 

— Am să-ţi arăt eu, cum ajungem! 

— Şi strada? 

— La vreo cinci sute de paşi! 

— Mai e vreo alta pe dreapta sau pe stânga? 

— Nu e nici una, zise încruntat negrul. Nu-ţi fie teamă. Nu se 
poate să nu nimereşti! 

Olyo părea că se liniştise, mânuind de aci încolo cârma aşa 
cum trebuia. In schimb Bolivar începu să cerceteze cu privirea 
întinderea fluviului, cât putea de departe. Nu se vedea nimic 
altceva decât vreo trei sau patru Flaturi care lunecau lin şi leneş 
la vale. Barca cea mică intrase acum în năvalnicul curs al apei, în 
imediata apropiere a țărmului. Bolivar vâslea pe cât îl ţineau 
puterile. 

— Cârmeşte puţin mai în susul țărmului, zise el băiatului, 
niţeluş mai mult - aşa - altfel curentul ne împinge sub copacul 
cela. 

— Apa creşte, zise metisul, privind băşicile galbene de spumă 

ce lunecau mai departe. E şi timpul! Prea s-au lăsat aşteptate 
apele de pe Missouri. Opreşte însă, Bolivar! Opreşte!, negru 
blestemat, ţi-am spus! Nu vezi că mă duci de-a dreptul în tufele 
acelea ude? strigă deodată băiatul, în clipa când negrul se 
vârâse cu barca în gura strimtă a deschizăturii care era aproape 
cu desăvârşire înconjurată de corzi de viţă şi de vrejuri ce 
atârnau în apă. Dar Bolivar se făcu că nu aude. „Lasă că ai să te 
uzi şi mai şi!” murmură el printre dinţi. Şi, opintindu-se încă o 
dată, ca să dea vânt bărcii, scoase repede vâslele din găurile lor. 
Le aruncă în barca pe care o împinse cu toată puterea înainte, 
până ce, ca o săgeată, pătrunse adânc, pierzându-se în 
fundătura verde şi întortocheată. 

Ce însemna oare, în clipa aceea, ţipătul sălbatic, deznădăjduit 
care se auzise? Acea încăierare surdă şi scurtă? Un tremur imens 
străbătuse grămada de plante agăţătoare, din care răbufneau 
necontenit valuri mărunte şi repezi, ca şi cum pe undeva un 
peşte de mărime neobişnuită ar fi biciuit apa. Curând însă 
tipetele se stinseră, vrejurile plantelor agăţătoare încetară să 
mai tremure, apa se linişti şi în câteva minute, peste toată 
întinderea aceea se înstăpâni o tăcere grea, apăsătoare. În cele 
din urmă tufele se dădură iar la o parte, barca se ivi din nou şi în 
ea nu mai era decât negrul, cu o înfăţişare sălbatică şi tulburată, 
îndepărtându-şi de pe obrazul de culoarea cenuşii câlţii părului 
lânos ce-i acopereau fruntea. Când barca, luată de curentul apei, 
începu iar să pornească, se opri câteva secunde ca să respire 
adânc. Apoi, după ce mai aruncă o privire semeaţă înapoi, spre 
desişul pe care-l părăsise, apucă vâslele şi se îndreptă încet, cât 
mai aproape de mal, pentru ca după aceea să treacă iar de-a 
curmezişul, înapoi spre insulă. 

O singură dată se mai opri pe drum şi anume în faţa unui 
copac răsturnat în apă, de crengile căruia îşi legă barca pentru 
scurt timp. Işi spălă trupul, frecă unele părţi ale bărcii, după care 
îşi puse cămaşa şi haina. Când ridică haina, din buzunarul 
acesteia căzură două scrisori de care uitase cu totul. Bolivar nu 
ştia să citească, totuşi, privi cu deosebită atenţie una din scrisori, 
pe adresa acesteia descoperind o mare pată de sânge. Işi umezi 
degetul mare şi încercă să o şteargă. Pata însă devenea mai 
mare şi mai urâtă. Ţinu câteva secunde scrisoarea în mână şi 
parcă ar îi vrut s-o arunce peste bord. Învârti plicul când la 
dreapta, când la stânga. Apoi, ca şi cum i-ar fi venit o idee mai 
bună, şterse cu mâneca plicul umezit, atât cât se putea şi vâri 

amândouă scrisorile în buzunarele largi ale pantalonilor săi. 

Se gândea tocmai să desfacă iar frânghia cu care legase 
barca, ferind-o de năvala micilor şi neliniştitelor valuri, când 
privirea i se îndreptă, fără voie, spre locul unde adineauri şezuse 
încă băiatul şi unde se mai afla şapca pe care acesta o purtase. 
Făcu câţiva paşi şi începu să privească în jurul său. Sacul şi 
plăcile de plumb nu mai erau acolo. În barcă nu mai văzu decât 
pălăria sa de paie şi cele două vâsle. i 

— Drace! murmură el, n-am oare nimic? Incepu să-şi pipăie tot 
corpul. Deodată, mâna lui simţi dedesubt ceva tare. Era cuțitul 
său, un cuţit mare, lat, cu mâner de lemn. Il privi o clipă atent, 
după care mormăi încet, ca pentru sine însuşi: „Ducă-se dracului 
- de astea se găsesc câte vrei, acolo. Ba chiar şi mai bune - hai, 
să-l mai folosim pentru cea din urmă oară!” 

Zicând acestea, înfipse în şapca metisului lama cuţitului, până 
jos, la plăsele, apoi întinse braţul deasupra apei. In clipa 
următoare, valurile ce loveau flancurile bărcii înghiţiră şi şapca şi 
cuțitul. 

Negrul începu să vâslească încet, spre insulă. 

x 

Acolo domnea astăzi mare animaţie şi veselie. O pradă bogată 
sosise cu o zi înainte. Se aştepta sosirea peste scurt timp a alteia 
şi mai însemnată. Amândouă căpeteniile părăsiseră insula. Ce e 
de mirare dacă, în asemenea împrejurări, gloata aceasta 
sălbatică se apucase de chefuri, abia cu greu ţinută în frâu de 
Peter, singurul care mai rămăsese treaz? Mereu şi mereu trebuia 
să le amintească ce li s-ar putea întâmplă dacă vasele ce trec pe 
lângă insulă ar auzi gălăgia de acolo. Ceata aproape că nu mai 
putea fi stăpânită. Pretindea că s-au mai purtat aşa şi altădată şi 
că Flat-boaturile ce trec pe acolo sunt obişnuite cu asemenea 
gălăgie şi ţipete prin meleaguri necunoscute lor. Şi apoi. De ce s- 
ar teme? S-au luat doar destule măsuri ca nimeni să nu poată 
debarca aici! 

Peter, care nu ştia ce să facă în astfel de împrejurări, 
încercase de câteva ori s-o facă pe soţia căpitanului să pună 
piciorul în prag, spre a-i convinge pe beţivi să păstreze ordinea 
cuvenită. Aceasta însă îl liniştea, spunându-i mereu că Kelly 
trebuie neapărat să se întoarcă. Toate rugăminţile şi 
amenințările sale rămâneau astfel zadarnice. 

Tocmai atunci sosi şi Bolivar. După ce-şi adăposti barca, intră 
în curtea interioară înconjurată de clădiri unde fu primit cu 

sălbatice chiote de bucurie de către cei ce chefuiau acolo. E 
drept că negrul era de obicei mai degrabă morocănos şi reţinut, 
neplăcându-i să aibă prea mult de-a face cu albii care, de fapt, îl 
dispreţuiau, fiindcă era de altă culoare şi de alt neam. Astăzi însă 
starea de spirit ce domnea aici îi convenea de minune. Ochii îi 
scânteiau animați de o flacără sălbatică şi, scoțând un fel de 
țipăt de luptă, apucă lacom sticla ce i se întinsese, vrând parcă s- 
o golească în întregime. 

— Hei! strigă în clipa aceea un cogeamite lunganul din Illinois. 
Hei, curcănaşule, nu cumva vrei să dai pe gât toată fântâna? Mai 
las-o niţeluş, inimioara mea şi răsuflă un pic. Poate ne mai 
povesteşti şi tu câte ceva! 

— Să vă ia ciuma cu poveştile voastre, mârâi negrul. Rachiul 
vostru îmi place mai mult - daţi-mi sticla - e grozav. De unde 
dracu aţi pus laba pe el? Vine cumva din statele nordice? 

— Ha-ha-ha - ciocolatiul nostru are un nas grozav, râse 
lunganul, adulmecă de departe friptura! Ştie că am capturat de 
curând o corabie grozavă şi blestematul de el miroase că rachiul 
ăsta de piersici trebuie să fie din nord. Dar, vezi tu, drăgălaşule, 
dacă ţii mult să bei, trebuie şi tu să faci niscai isprăvi! Trebuie să- 
ţi câştigi pâinea zilnică. Doar aşa o să-ţi meargă bine şi o să 
ajungi la adânci bătrâneţi! 

— Mai du-te dracului cu prostiile tale, Corny, dă mai repede 
sticla încoace! Mi-e sete. Nu? Atunci n-ai decât să-ţi ţii poşirca şi 
să te duci dracului! S-o mai găsi de băut şi altundeva. Şi, zicând 
acestea, le întoarse spatele, vrând să se îndrepte spre căsuţa lui, 
lipită de casa stăpânului său. Corny însă îl împiedică să treacă 
mai departe şi, în timp ce cu mâna stângă îi întindea sticla pe 
care i-o refuzase, cu dreapta îl apucă de braţ, strigându-i: 

— Stai niţeluş, diamanţelule! Aşa uşor nu-mi scapi tu astă- 
seară. Le-am povestit băieţilor ăstora, nişte ţânci cu caş la gură 
despre performanţele capului tău, Bolivar. Ştii bine, bătrâne. Mai 
ţii minte cum ai despicat cu fruntea caşcavalul ăla? Inchipuieşte- 
ţi, golanii ăştia nu vor să mă creadă. Ce vrei? Nişte şobolani de la 
ţară! Am pus rămăşag cu ei pe douăzeci de dolari, drăgălaşule! 
Vrei să mă ajuţi să-i câştig? Juma-juma, făzănelule! 

— Tocmai de aşa ceva îmi arde mie astă-seară, bombăni 
negrul. Şi, dând un bobârnac albului, încercă să se desprindă de 
el. Acesta însă, căruia nici prin gând nu-i trecea să-l scape din 
gheare, îl prinse şi mai tare şi, în timp ce aruncă celorlalţi o 
privire şireată, pe care negrul nu o observă, începu să se pipăie, 

căutând ceva, apoi strigă: la te uită, Bolivarule, ia te uită, 
pufuleţule, drăguţule, trandafiraşule, ce zici de cuţitaşul ăsta? 
Merită, da sau nu, să faci pe plac unui prieten de dragul unei 
asemenea podoabe? 

In timp ce unii continuau să-l îmbie pe Bolivar, alţii îl luau 
peste picior pretinzând că el însuşi ştie prea bine că nu e în stare 
şi că tocmai de aceea se arată atât de dispus. Bolivar dimpotrivă, 
fără să-i pese nici de ironiile, nici de îndemnurile celorlalţi, apucă 
cuțitul, aţintindu-şi privirea scânteietoare asupra oţelului atât de 
frumos împodobit. Era un „scimitar” turcesc - luat ca pradă 
Dumnezeu ştie de unde, dar dobândit fireşte uşor, cu o lamă 
verzuie, lucioasă, vrednică să fie purtată de un sultan. 

Dacă ar fi fost treaz, poate că ar fi bănuit de ce matelotul ăsta 
punea atâta preţ pe un fleac de rămăşag; stârnit însă de băutura 
tare pe care o dăduse pe gât, având tocmai mare nevoie de o 
armă, păru deodată că se răzgândeşte. Ochii i se rotiră în orbite, 
privi repede în jurul lui, apoi, zvârlindu-şi gioarsa de pălărie într- 
un colţ, începu să chiuie şi să strige: 

— Ura, fraţilor, cuțitul e o minune! Acum o să vă arate el, 
Bolivar, cum poţi să te vâri într-un calup vechi de brânză. 
Haideţi! Cine mai pune pariu? 

Se iscă o zarvă sălbatică. Toţi se îmbrânceau şi ţipaţi laolaltă, 
în timp ce Bolivar cu cuțitul scos din teacă, cu chipul măsliniu în 
mijlocul celorlalţi, cu ochii săi ce se rostogoleau şi cu dinţii de 
fildeş, dansa, executând sărituri fantastice, un Jim Crow” şi 
cânta cu glas strident o melodie: 

„Hai la joc, hai, negrii, hai şi vă-nvărtiţi! 

Hai şi-n joc cu toţii, cântu-mi auziţi. 

Vă voi spune un cântec despre Jim şi Joe, 

Versul terminându-mi cu câte-un Jim Crow!” 

Şi, accentuând ultima silabă cu un ton care îţi pătrundea până- 
n măduva oaselor, în aplauzele şi strigătele celor ce-l 
încercuiseră, începu să danseze un dans negru, în timp ce cu 
călcâiele şi cu degetele picioarelor, bătea tactul ce devenea din 
ce în ce mai sacadat şi mai ameţitor. 

— Mai ţineţi-vă dracului boturile! strigă Peter şi sări încă o 
dată la ei ca să-i despartă, în timp ce îl apuca pe negru de umeri, 
încercând să-l potolească. Pe sfântul parastas - Peter obişnuia să 
pomenească sfinţii numai când se înfuria cu adevărat - aţi 


3 Dans specific al negrilor din America şi totodată poreclă dată lor 
de rasiştii de peste ocean. 

înnebunit? Vreţi cu orice preţ să aţâţaţi toţi vecinii împotriva 
noastră? 

— A fost odat’ un negru, tipa Bolivar, care, cu toate că era 
apăsat pe umeri de Peter, se sălta la loc, ca un arc: 

„A fost odat’ un negru - un altul nu-i ca el, 

Cu pantalonii galbeni şi cu bocanci la fel. 

Ţinându-şi pălăria, vedeţi, aşa - oho! 

Cum se sfârşea o strofă, dansa cu foc Jim Crow!” 

x 


— Ura, ha! 

— Bravo, bravo! începură toţi să ţipe. Să danseze şi Peter - 
ura pentru Peter! 

— Linişte, broscoilor, linişte am zis, urlă Peter, aproape mai 
stârnit decât ceilalţi. Flăcăul din Illinois însă îi potoli aducând 
iarăşi vorba despre rămăşagul cu brânza. 

— Aduceţi brânza, strigă el. Să vină brânza! Bolivar vrea s-o 
întâmpine regeşte. Aduceţi brânza! 

Câţiva se îndepărtară grăbiţi şi se întoarseră îndată cu o aşa- 
zisă „brânză de rezervă”, preparată din belşug în statele din nord 
şi expediată apoi pe apă spre cele din sud. Ca să rupi tocmai la 
mijloc calupul, e nevoie de o lovitură neobişnuit de puternică. 
Altfel, după o lovitură mai slabă, ea se îndoaie la mijloc ca un 
gumilastic, revenindu-şi numaidecât. Bolivar le arătase însă 
lovitura lui şi altădată, aşa că nu se îndoia nici o clipă de rezultat. 
De altfel, negrii sunt cunoscuţi pentru tăria scăfârliei lor, care îi şi 
face adesea să nu simtă loviturile măciucilor războinice, tari ca 
oţelul, care ar fărâma ţeasta unui alb ca pe o găoace de ou. 
Chiar şi în lupta obişnuită, africanul se foloseşte de frunte mai 
mult chiar decât de pumni, ţi caută să-şi apuce adversarul, 
trântindu-l la pământ cu capul. Doi negri care se încaieră se 
lovesc uneori ca doi berbeci, loviturile răsunând până departe şi 
pricinuind albilor, care privesc încăierarea, serioase dureri de 
cap. Flăcăul din Illinois, care nu-l putea suferi pe negru, îi 
pregătise însă o cu totul altă surpriză şi acum se sfătuia în 
şoaptă cu alţi câţiva din sală. 

Un flăcău ridicase calupul de brânză, punându-l eu marginea 
pe unul din butoaiele de zahăr înşirate lângă perete. Bolivar însă, 
care între timp trăsese la măsea din ce în ce mai mult şi mai 
lacom, fără să fie împiedicat de nimeni, făcu vreo câteva sărituri 
în aer, vâri în curea cuțitul de care se mai slujise, prinse calupul 
cu amândouă mâinile, îşi trase capul înapoi şi fruntea lui izbi cu 

atâta putere coaja tare a calupului, încât aceasta se desfăcu, 
lăsând ca părul său creţ şi lânos să pătrundă în conţinutul moale 
şi lipicios al brânzei. 

Un imens strigăt de bucurie salută triumful africanului, care, 
după ce ridică brânză deasupra capului, o zvârli apoi cu un rânjet 
ironic la picioarele celor ce jubilau. 

— Na-vă, moliilor, strigă el. Luaţi-vă fleşcăitura - într-un terci 
ca ăsta, Bolivar intră şi cu nasul! 

— Chiar aşa şi e, ţipă unul mai mărunţel, strecurându-se 
printre ceilalţi mai în faţă. Cu un caşcaval din Indiana n-ai 
îndrăzni să încerci aşa ceva, molâule! 

— Cum? răcni cel din Illinois, n-ar îndrăzni? Bolivar n-ar 
îndrăzni? Voi, prăpădiţilor din Indiana, pe meleagurile voastre 
aiurite, aveţi ceva deosebit? Să vină un caşcaval din Indiana. N- 
aţi cinci dolari, să vină cel mai tare pe care îl găsiţi. Puneţi şi voi 
acum rămăşag, fiecare cât vreţi! Ţin rămăşagul. Capul lui Bolivar, 
spărgătorul lui de gheaţă, are să pătrundă în el ca şi cum n-ar fi 
decât o cutie de carton pentru pălării de damă. Ura, Bolivar! Nu-i 
aşa? Le arătăm noi nepricopsiţilor ăstora! 

— Ura, răspunse sughiţând Bolivar, ai cărui ochi începuseră să 
devină sticloşi şi rătăciţi. Ura, să vină unul din caşcavalurile 
voastre afurisite. Unde-i caşcavalul? 

— Poftim, drăgălaşule! zise prichindelul din Indiana, aducând o 
roată de caşcaval pe care o aşeză pe o ladă rezemată de perete. 
Incearcă-l şi pe ăsta. Şi, dacă intri şi-n el, atunci înseamnă că 
sunt un dobitoc! 

— Hăisa - soseşte Bolivar! strigă entuziasmat negrul, vrând să 
se repeadă ca un berbece asupra calupului. In aceeaşi clipă însă 
fu împiedicat de Corny, care îi strigă: 

— Domol, domol, îngeraşule; caşcavalul ăsta m-a costat o 
grămadă de bani şi n-am poftă să mestec mai târziu cu dinţii o 
parte din peruca ta de lână. Căci nu e nici o îndoială că ai să 
spargi brânza. Aşa că lasă-mă sa aştern mai întâi ştergarul ăsta 
pe deasupra. Pe urmă n-ai decât să treci cât vrei printre viermii 
din brânză! 

— Pune o cârpă deasupra, ţipă negrul în timp ce ceilalţi se 
adunau în jurul lui, căutând să-i atragă atenţia în altă parte. 
Corny însă zvârli brânza repede în lături şi puse în locul ei o 
tocilă de aceeaşi mărime, acoperind-o repede cu un ştergar lat. 
Pune o cârpă deasupra, dacă n-ai nevoie de lână africană. 

— Da, dar n-are voie să pună mâna pe ea! ţipă prichindelul. 

Să-l ia naiba, te pomeneşti că izbeşte brânza într-o parte şi pe 
urmă se înţelege că trebuie să plesnească şi la mijloc! 

— Ho-ho-ho, urlă negrul izbucnind într-un râs sălbatic, ho-ho- 
ho, vă arată el puiul mamei cum se crapă un caşcaval din 
Indiana. Faceţi loc, moliilor, haideţi! 

„Dragii mele drage, când mă duc la ea, 

l-aduc ceai cu mine, stambă şi cafea. 

O sărut pe buze şi apoi, oho, 

După sărutare, joc câte-un Jim Crow!” 

Ura pentru Old“ Virginy! Şi eu coatele date înapoi, cu capul 
aplecat înainte şi cu ochii închişi, sări mai întâi în sus, apoi, în 
timp ce ceilalţi îl înconjuraseră fără să scoată un cuvânt, într-o 
tăcere plină de aşteptare, se izbi cu o putere de nedescris de 
piatra acoperită cu ştergarul. 

Izbitura ar fi zvârlit la pământ şi un bou. Bolivar, parcă lovit de 
o ghiulea, căzu pe spate, rămânând întins la pământ câteva 
secunde ca un mort. În cele din urmă, readus la viaţă de gălăgia 
şi entuziasmul celorlalţi, se ridică încetişor şi păru la început că 
nu pricepe bine ce însemnau toate acestea, ce se întâmplase cu 
el şi cine era cel pe seama căruia se dezlănţuiseră aceste râsete 
convulsive care zguduiau încăperea. Simţea totuşi cum i se 
învârteşte şi îi vâjâie capul. işi apăsă eu putere pumnii pe 
tâmple, închizând câteva clipe ochii. Când însă îi deschise iar, 
privirea îi căzu pe tocila de piatră, încă rezemată de perete şi de 
pe care cârpa căzuse, îndepărtată de lovitura de adineauri. 
Surprins şi zăpăcit, privi la oamenii ce-l înconjurau. Privirea 
aceasta avu însă darul de a stârni şi mai mult hazul lor. Nişte 
râsete şi mai ameţitoare îi răspunseră. 

Bolivar, care îşi dădea în sfârşit seama cât de disprețuit şi de 
batjocorit era de oamenii aceştia şi începea să înţeleagă în ce fel 
îşi bătuseră joc de el, rămase câteva secunde nemişcat, cu ochii 
fulgerând de furie şi mânie şi cu dinţii strânşi până ce Corny se 
apropie de el şi, vrând încă să-şi bată joc de el, îl întrebă dacă nu 
i se pare că brânzeturile acestea nu-s prea uscate de soare? În 
clipa aceea pricepu lesne cine urzise toată tărăşenia şi, înainte 
ca vreunul din cei de faţă să-şi dea seama de primejdie, sau să o 
poată împiedica, negrul tăbări cu iuţeala unei săgeți asupra lui 
Corny şi, asemenea panterei din pustiurile sale de baştină, îşi 
înfipse dinţii în gâtlejul acestuia. E drept că cei ce îi înconjurau 
săriră să despartă pe înfuriatul negru de victima lui. Dar Bolivar îl 

ţinea strâns în gheare şi când, în sfârşit, ceilalţi izbutiră să-l 
desprindă de Corny, acesta se prăbuşi, plin de sânge, în braţele 
prietenilor săi. 

Negrul se apără acum cu furie deznădăjduită împotriva gloatei 
ce se repezise la el şi îndeosebi încerca să scoată cuțitul ce-l 
purta la brâu. Piraţii îl împiedicară însă şi-l trântiră la pământ, 
legându-l de mâini şi de picioare. 

O parte din ei şi mai cu seamă prietenii lui Corny, socoteau 
chiar că ar trebui, în numele dreptăţii, să-l pedepsească pe loc, 
pentru îndrăzneala de a fi ridicat mâna împotriva unui alb. 

Peter, care făcuse totul ca să potolească furia turbaţilor şi 
care, în sfârşit, îşi dădea seama că nu putea mai mult, ceru din 
nou ajutorul Georginei şi o rugă să preîntâmpine dezlănţuirea 
furtunii, el nemaifiind în stare să răspundă de nimic. E adevărat 
că n-aveau a se teme din partea Flat-boaturilor care treceau prin 
apropiere. S-ar putea totuşi ca pe malul celălalt să se afle şi 
vânători şi vântul bate tocmai înspre Arkansas. O încredinţă în 
acelaşi timp că acum, când sunt pe cale de a-şi vedea visul cu 
ochii, va avea grijă, aşa cum îi poruncise stăruitor Kelly, să 
păstreze ordinea şi să înlăture orice primejdie de prisos. În clipa 
de faţă însă, în afară de ea, nimeni n-ar fi în stare să 
stăpânească hoarda aceasta sălbatică. 

— Şi Maria? întrebă Georgine. 

Sărmana fată, palidă şi cu ochii uscați de lacrimi, stătea 
ghemuită într-un colţ al odăii; încercase în după-amiaza trecută 
să plece. Georgina însă, ca şi metisul şi Bolivar, n-o pierduseră 
din ochi, împiedicând-o. În dimineaţa aceasta nu se mişcase încă 
de la locul ei şi părea că nu vede nimic şi nici nu vrea să ştie 
nimic despre ceea ce o înconjura. 

— Rămâne în răstimpul ăsta liniştită, zise omul cu cicatrice pe 
obraz, privind cu coada ochiului la nenorocita din odaie, asta ne 
mai lipsea! 

In clipa aceea se auziră urletele sălbatice ale matrozilor beţi 
de alături. Georgine puse repede mâna pe şalul de lângă ea şi 
pătrunse apoi încruntată şi amenințătoare în mijlocul cetei de 
alături. 

Nu trebuie să ne mire că până şi cei mai înverşunaţi se dădură 
înapoi, sfioşi şi respectuoşi, din faţa ei şi că toată gălăgia încetă 
deodată, risipită parcă de un cuvânt magic. Făptura înaltă, nobilă 
a acestei femei frumoase, stătea mândră şi poruncitoare în faţa 
tuturor. Părul negru, mătăsos, se prelingea în bucle pe grumaijii 


164 


pe jumătate dezveliţi, în timp ce ochii întunecaţi, umbriţi de gene 
lungi, rătăceau mânioşi peste mulţimea bărbaţilor atât de 
gălăgioşi cu câteva secunde mai devreme şi păreau că desfidă 
pe oricine s-ar încumeta să li se împotrivească. 

Doar negrul continua să fie furios şi cei ce-l ţineau trebuiau să 
se muncească din greu cu el, ca să-l poată împiedica să le scape. 

— Ce a făcut omul ăsta? întrebă în sfârşit Georgine, cu glas 
potolit, dar limpede, până în cele mai mici amănunte. Ce 
înseamnă răzvrătirea asta? 

Toţi încercară să răspundă în acelaşi timp. Se iscase o gălăgie 
care ştirbea înţelesul oricărui cuvânt. In cele din urmă, Peter 
izbuti să povestească pe scurt ce se întâmplase, întrerupt mereu 
de grămada celorlalţi, în timp ce povestea despre atacul 
negrului. 

— Jos cu fiara însetată de sânge, care încearcă să sugrume un 
om aşa cum face o panteră! 

— Voi sunteţi bărbaţi? izbucni mânioasă Georgine, ţintindu-şi 
ochii ameninţători asupra celui ce aţâţa răzvrătiţii. Vreţi oare să 
aprindeţi în inimile noastre sămânţa răzvrătirii şi a duşmăniei în 
timp ce în afară suntem înconjurați de duşmani? Nu, voi l-aţi 
aţâţat mai întâi pe negru? Vă miră oare faptul că şarpele muşcă 
atunci când e călcat? Duceţi-vă de aici, fiecare la postul lui. 
Căpitanul vostru trebuie să se întoarcă dintr-un minut în altul. 
Ştiţi prea bine ce aţi păţi dacă, în locul meu, el ar fi în clipa asta 
de faţă. Duceţi-vă, treziţi-vă din beţie şi păstraţi liniştea. Cel 
dintâi dintre voi care mai calcă legea, va fi pedepsit. Dacă 
africanul a greşit, nu va scăpa de pedeapsă. Aş fi cea din urmă 
care l-ar apăra - de îndată ce Kelly se va întoarce, are să 
lămurească el cearta iscată între voi. Până atunci însă, vreau să 
fie pace! 

Marinarii bombăniră câtva timp supăraţi, se îndepărtară însă 
de lângă africanul ce fusese legat. Peter se întoarse cu faţa spre 
el, vrând să-l sfătuiască să aibă răbdare până ce vine căpitanul, 
când privirea îi căzu deodată asupra uşii locuinţei lui Kelly. 
Recunoscu acolo chipul palid şi făptura subţirică a nebunei care, 
îndepărtându-şi părul zbârlit de pe fruntea palidă ca marmura, o 
clipă privi atentă ceata strânsă acum la intrarea în 
„Bachelors'Hall”, apoi, izbucnind într-un râs limpede, aproape 
copilăresc, se repezi spre spaţiul liber dintre case, pierzându-se 
printre ele. 

Totul se întâmplase atât de repede şi de neaşteptat, încât în 

prima clipă cel cu obrazul crestat nici nu putu să-şi dea seama 
dacă văzuse bine sau nu. Georgine însă, care îi urmărise privirea, 
abia mai avu timpul să zărească dincolo de căsuţa aceea mică, 
urmele fluturânde ale unui veşmânt femeiesc ce dispărea în 
umbră. 

— Urmăriţi-o! strigă ea, arătând cu mâna într-acolo. Bolivar, 
Peter, Wessley, fugiţi după ea şi prindeţi-o. Viaţa voastră e în joc! 

Peter se supuse numaidecât poruncii. Câţiva din cei ce încă 
mai erau treji, porniră şi ei, împleticindu-se, în timp ce ceilalţi, 
bucuroşi că pot să se strecoare neobservaţi, dispărură repede în 
locuinţele lor. Bolivar rămase singur, legat încă, pe podea. 
Georgine se aplecă şi-i desfăcu repede legăturile. Ceea ce o 
interesa mai mult în clipa aceasta era s-o aducă înapoi pe fugară. 
Africanul însă, ameţit de Brandy, de lovitura groaznică şi de 
ultima încăierare atât de grea şi desperată, făcu doar câţiva paşi 
înainte şi se prăbuşi greoi pe podea. 

Georgine îşi muşcă de ciudă buza subţire de jos şi, supărată 
foc, izbi podeaua cu picioruşul ei. 

— Vită! murmură ea cu jumătate de glas. Dar, cum ceea ce o 
preocupa acum era urmărirea fugarei, nu mai dădu nici o atenţie 
negrului. Se duse grăbită până la gardul de sârmă ghimpată 
peste care Maria trebuise neapărat să sară şi păru că aşteaptă 
acolo nerăbdătoare întoarcerea prizonierei. Nu-şi putea deloc 
închipui cum ar putea copila asta nebună, având doar un avans 
de câţiva paşi, să scape în desişul ce-i era necunoscut, de 
urmărirea unor oameni familiarizați cu fiecare trunchi de copac 
răsturnat şi cu fiecare locşor, unde orice înaintare era cu 
neputinţă. Oare matrozii pe jumătate beţi, să nu fi ştiut ei înşişi 
ce voiau, rătăcind orbeşte în tot locul, sau Peter, indus în eroare 
de direcţia luată la început de fugară, stăruia numai într-acolo? 
Pe scurt, insularii străbătură în lung şi-n lat toată păduricea 
înconjurătoare, fără să fi descoperit măcar o singură urmă a celei 
dispărute. 

Peter pretindea acum că nu se poate ca ea să se mai afle 
undeva, în vreun desiş. Ar fi fost cu neputinţă să nu fie 
descoperită. Probabil - zicea el - că a alunecat în apă şi s-a 
înecat. Georgine însă nu voi să se mulţumească cu această 
explicaţie. Oamenii trebuiră să plece încă o dată în căutarea ei, 
dar se întoarseră tot fără vreun rezultat când amurgul îi 
împiedică să cutreiere mai departe prin desişul pădurii. In 
noaptea aceasta nu se mai putea deci face nimic şi Georgina se 

consola cu gândul că fugara nu putea eu nici un preţ să 
părăsească insula, aşa că în dimineaţa următoare trebuia 
neapărat să fie regăsită. 

15 
REVEDEREA 


Mississippi - fluviu uriaş al unei lumi îndepărtate - cât de 
sălbatic şi de măreț îţi rostogoleşti puternicele tale valuri către 
mare! Cât de adânc pătrunzi cu braţele tale puternice înspre 
răsărit şi apus în inima lanțurilor de munţi stâncoşi aflaţi la mii de 
mile depărtare ea şi în adâncurile prăpăstioase ale munţilor 
Allegheny, înfigându-se îndrăzneţ în văzduh. lţi culegi apele din 
lacurile năpădite de gheaţă din miazănoapte, după care albia 
croită ţi se pare prea strimtă, când ţi-ai adunat puterile, 
repezindu-le apoi în iureş sălbatic către golful paşnic din vale. 
Asemenea unei oştiri nedisciplinate, nu mai vor să recunoască, în 
afară de tine, vreun alt conducător. Doboară în dreapta şi în 
stânga maluri şi zăgazuri, fără să ţină seama de vreo lege, smulg 
întinderi întregi în vârtejul fierbând al apelor tale, distrug tot ce 
le stă în cale şi pustiesc adâncul pădurii fremătătoare care se 
adună parcă în ea însăşi, fricoasă, pentru a se împotrivi mai uşor 
năvalei tale îngrozitoare. Mii şi mii de trunchiuri bătrâne, mii de 
copaci tineri şi plini de viaţă sunt rupţi cu dispreţ din braţele ei şi 
duşi în triumf la vale, mereu mai la vale şi uneori se preschimbă 
în arme de atac îndreptate împotriva stăvilarelor şi zăgazurilor 
ridicate de omenirea tremurândă şi pe care, cu iureşul lor 
nestăvilit, le dărâmă, le mătură şi le smulg adeseori din temelii. 
Vai şi amar de biata întindere de pământ inundată de masele 
acestea dezlănţuite! Nici fuga nu mai poate scăpa pe nimeni de 
prăpădul lor. Valurile înspumate se rostogolesc atunci ca o vijelie 
peste câmpiile paşnice şi peste şesurile roditoare - răpind şi 
târând tot ce pot duce cu ele, nimicind tot ce rămâne locului. Şi, 
când nu se mai pot revărsa nici la dreapta şi nici la stânga, când 
sunt silite să se îndrepte pe făgaşul croit de apele ce le-au 
precedat, lasă după ele o adevărată pustietate în care, nu o 
dată, piere până şi cel din urmă semn al sârguinţei omeneşti. 

Aceasta e puterea îngrozitoare a fluviului Mississippi. Dar, 
după ce i-a trecut furia, doar dungile mâloase ce se mai văd pe 
ridicături şi pe copaci, arată până la ce nivel primejdios i s-au 
înălţat apele. Atunci se scurge parcă dospind şi fierbând, între 
malurile sale pe care le muşcă şi le roade necontenit pe 

dedesubt, dar din care doar ici şi colo, parcă de necaz că nu mai 
are atâta putere, mai rupe câte o bucată, o duce cu sine şi o 
spală în undele lui. Apa galbenă şi lutoasă se scurge iute cu 
vârtejuri şi viitori, de la un promontoriu la altul. Băşicile murdare 
de pe luciul ei o tulbură în aşa fel, încât nici sălciile ce-şi apleacă 
mult crengile şi nici vlăstarele de bumbac nu izbutesc să se 
oglindească în noroiul acesta curgător. Intre timp sus, chiar pe 
marginea taluzului abrupt, netulburate de nici o locuinţă 
omenească, se înalţă uriaşele trupuri ale arborilor seculari, 
severe şi întunecate, precum şi mlaştinile de nestrăbătut, cu 
trestii însăilate cu corzi ţepoase de liane, întinzându-se pe 
dedesubtul lor şi acoperind parcă şi ultimul drum ce părea că 
mai duce printre masele de arbori şi tufe. 

Incet şi fără să se ostenească prea mult, Tom Bamwell îşi 
urmase drumul său pe apele umflate ale fluviului şi străbătu zece 
mile, fie vâslind, fie lăsându-şi luntrea în voia apei. Vedea acum 
înaintea lui o insuliţă rotundă, acoperită cu sălcii, aşezată 
aproape chiar în mijlocul apei şi înspre care îl mâna, din dreapta, 
curentul. Lăsă deci luntrea să lunece în voie şi fu astfel împins 
până aproape de malul apusean, unde stufărişul ajungea atât de 
aproape de țărm, încât trestiile din faţă se prăbuşiseră în apă şi 
acum, cu frunzele lor lungi şi ţepene, prindeau băşicile de 
spumă, risipindu-le apoi cât mai departe. Nenumăraţi arbori 
zăceau atât de sălbatic azvârliţi unii peste alţii, încât, aproape 
fără să vrea, Tom îşi pironi o clipă privirea asupra lor, gândind în 
sinea lui cât de greu i-ar veni până şi unui urs să-şi croiască un 
drum pe acolo. In aceeaşi clipă - din imediata apropiere a lui şi 
cel mult de la o depărtare de douăzeci de paşi, auzi parcă din 
mijlocul vălmăşagului de trestii şi plante căţărătoare, sunetele 
ascuţite şi vesele ale unei viori ce ajungeau până la urechile lui. 
Tom privi uimit împrejur. Nu mai încăpea nici o îndoială că un 
necunoscut cânta acolo din vioară şi luntraşul privi o clipă 
îngrijorat în jurul său, vrând să se încredinţeze dacă pluteşte cu 
adevărat pe Mississippi, în apropierea unui stufăriş, sau dacă nu 
cumva a ajuns din greşeală în vreun oraş nedescoperit încă. 

Atât peisajul înconjurător cât şi sunetele auzite nu lăsau loc 
îndoielii aşa că, hotărât să se convingă el însuşi cine dă 
asemenea concerte în mijlocul pădurilor din Arkansas, trase 
luntrea lângă mal, o legă de vlăstarul unui sicomor înghesuit 
între două trunchiuri mai mari şi se căţără apoi - nu se vedea 
nicăieri vreo cărare - ajutându-se chiar de crengile sicomorului, 

pe urcuşul prăpăstios şi cu ajutorul cuţitului său se îndreptă spre 
locul de unde veneau sunetele de vioară. Cu multă greutate 
ajunse în sfârşit până la creasta unui alt arbore prăbuşit sau, 
cum îşi dădu mai târziu seama, tăiat de mână omenească, prin 
rămurişul căruia îşi croi un drum izbucnind deodată într-un râs 
zgomotos când, în mijlocul stufărişului, neînconjurat de nimic 
altceva decât de plante căţărătoare şi de țânțari, văzu apărând 
în faţa lui pe muzicantul cel singuratic. 

Era un tânăr de vreo douăzeci şi patru sau douăzeci şi cinci de 
ani, cu păr creţ, castaniu închis, cu grumazul voinic şi ars de 
soare, îmbrăcat doar cu o cămaşă de bumbac şi cu nişte 
pantaloni de asemenea din bumbac, având lângă el o pălărie de 
paie cu borul lat şi o secure, rezemată de trunchiul copacului 
unde se vede că avusese treabă. Rezemat foarte comod de o 
creangă, stătea acolo, întorcând spatele lui Tom şi zicea cu atâta 
avânt din vioara lui, care n-avea nici o legătură cu Cremona, ca 
şi cum ar fi avut împrejur o mulţime de oameni dornici să-l audă 
şi cărora voia să le aducă dovada virtuozităţii sale. 

Când, în mijlocul acestui peisaj sălbatic, auzi în spatele său 
râsul unei făpturi omeneşti, fără să-şi întrerupă cântecul, tânărul 
se întoarse deodată pe jumătate către străinul pe care, eu 
luleaua între dinţi şi cu un foarte scurt „Ce mai faceţi, Sir?”, îl 
întâmpină ca şi cum ar fi fost im oaspete mult aşteptat, văzut de 
departe, venind pe un drum obişnuit, lat şi nu strecurându-se pe 
vreo cărare dosnică din desişul impenetrabil. 

— Hallo, Sir! răspunse Tom, sărind de pe trunchiul destul de 
înalt şi apropiindu-se de violonist. Atât de sârguincios? Cântaţi 
încât simt cum încep să mă furnice picioarele. Ce naiba căutaţi 
eu vioara aici în mijlocul stufărişului? 

— Cânt Yankee Doodle”, răspunse cu naivitate omul. Yankee 
Doodle şi Lord Howes’ Hornpipe? sau, câteodată, „Marşul lui 
Washington” şi Such a getting upstairs, | never did see?. Cânt de 
toate. Şi ca să-şi adeverească spusele, trecu de la imnul naţional 
american la un mai puţin popularul cântec negru, părând că nu 
observă uimirea de adineauri a lui Tom. 

— Bine, bine, omule, strigă în cele din urmă acesta, dar ai 


11 Cântec american foarte popular în timpul Războiului de 
independenţă (1775-1783). 

“2 Fluierul lordului Howe. Hornpipe - vechi instrument muzical de 
cântat. 

“3 N-am mai văzut pe nimeni urcând scara în telul acesta. 

tăiat cogeamite pomul doar ca să te aşezi pe el şi să cânţi Such a 
getting upstairs? Nu-i pe aici nici o casă, nici o tabără de care ţii? 

— Ba da, răspunse tânărul râzând, apoi îşi luă vioara de sub 
bărbie şi-l privi pe Tom cu ochii săi mari, întunecaţi. Desigur că e 
o casă aici - şi încă ce casă - sau poate n-aţi văzut poteca? Ea 
duce chiar de aici până jos, la Mississippi, acolo unde eo 
scobitură nu prea mare. Chiar acolo am şi eu stânjenii mei de 
lemne pe care îi vând corăbiilor cu aburi ce trec pe aici, mai bine 
zis nu celor ce trec mai departe ci acelor ce trag în mod special 
la mine. Dar, haideţi să vă arăt reşedinţa mea. Ei, dar tocmai îmi 
vine în minte: cum de aţi nimerit dumneavoastră aici? La început 
mi se păruse că aţi căzut din nori. De fapt, cred că trebuie să fiţi 
din altă parte. 

— Luntrea mea e jos, la mal, zise Tom. 

— Unde? Lângă casa mea? 

— N-am văzut nici o casă. Am venit prin mijlocul bălăriilor. 

— Ha-ha-ha, atunci înţeleg de ce sunteţi atât de mirat de 
vioara mea, dacă v-aţi căţărat aici prin bălării, râse lemnarul. 
Haideţi cu mine, am un locşor destul de plăcut acolo şi pot să vă 
omenesc cu ceva, ca nu cumva să-mi plecaţi flămând de aici. 
Vedeţi, continuă el, pornind pe cărăruia îngustă abia vizibilă, 
înaintea luntraşului uimit, copacul ăsta l-am doborât eu, ca să-l 
despic şi să-l pot duce bucată cu bucată la stânjenii de lemne ce- 
i am pe marginea apei. E destul de plictisitor să tai şi să despici 
lemnele astea în singurătate. lată de ce iau de obicei vioara cu 
mine; şi, când am ostenit de pe urma despicatului, cânt şi eu 
câte ceva, până ce mi se dezmorţesc puţin braţele. Hei, dar iată 
că am ajuns la casa mea. Am mai desţelenit şi o bucăţică de 
pământ împrejur, aşa că e, oricum, destul de bună pentru mine 
şi pentru nevoile mele. 

După ce rosti aceste vorbe dădu la o parte câteva trestii ce 
mai atârnau peste cărăruie şi, în clipa următoare, Tom se trezi în 
faţa peretelui  căsuţei, făcută din trunchiuri nedescojite, 
pătrunzând înăuntru nu tocmai uşor, din pricina uşii joase şi 
înguste. Aici însă, în faţa lor, se întindea un spaţiu oarecum liber, 
cu o vedere destul de largă asupra fluviului. 

Coliba era aşezată pe cel de-al doilea banc de nisip, puţin în 
urma celui dintâi, dar cu un cot mai înalt decât acesta. In faţa ei 
se aflau îngrămădiţi vreo cincizeci de stânjeni de lemne, 
trunchiuri de arbori de bumbac şi de frasin. incolo, nimic nu arăta 
că pe meleagul acesta sălbatic s-ar fi găsit vreun om care să 

lucreze sau să locuiască aici. Nici un mărăcine, afară doar de cei 
ce ar fi împiedicat transportul lemnelor, nu fusese tăiat. Nici sapă 
şi nici târnăcop nu răscoliseră pe aici pământul şi plugul trebuie 
să fi fost pentru toată întinderea asta un obiect la fel de 
necunoscut, precum erau, pentru coliba alăturată, rindeaua şi 
mistria. Numai securea îi făurise omului acestuia îndrăzneţ un 
azil în pădure, izgonind pantera şi ursul din preajma locuinţei în 
care veselul nostru iubitor de muzică, odraslă a bătrânului 
Kentucky, îşi stabilise singur singurel gospodăria. 

Doar o pereche de dulăi mari, gălbui, cu pielea brăzdată de tot 
felul de tăieturi îi ţineau tovărăşie şi zăceau întinşi înaintea uşii. 
Cu toate că văzuseră apropiindu-se un străin, nu găsiră de 
cuviinţă să-şi ridice măcar capul. Vedeau că străinul era însoţit 
de stăpânul lor şi îşi arătară bucuria numai faţă de acesta, abia 
mişcându-şi cioturile cozii lor. 

Toate mijloacele de trai de care avea nevoie, omul nostru 
trebuia să şi le ia din pădure: doar o neînsemnată cantitate de 
pâine, absolut indispensabilă şi-o procura de la corăbiile cu abur 
ce trăgeau acolo la mal, iar Mississippi îl aproviziona cu peşte şi 
cu apă. Cu securea lui era totuşi în stare să câştige bani buni, pe 
care însă, oricâtă bunăvoință ar fi avut, nu izbutea să-i 
cheltuiască. Cum mărturisise singur luntraşului celui tânăr, 
ajunsese astfel să strângă, deşi nu prea repede, un mic capital, 
cu care să se poată aşeza mai târziu într-o regiune sănătoasă, 
„printre oameni” - fără însă a-i avea ca vecini, aşa cum spunea 
el, la o depărtare mai mică de cinci mile. 

Intrară acum în căsuţa mobilată cât se poate de simplu. Un 
butoi gol de făină slujea drept masă, în timp ce o pereche de 
buturugi cioplite ţineau loc de scaune. Le cioplise doar ca să nu 
fie nevoit să şadă pe pământ când s-ar întâmplă să aibă vreun 
musafir. Ca unelte de bucătărie avea o singură oală de fier, fără 
toartă şi fără capac, un ibric de tinichea şi două furculiţe tăiate 
din trestie. Işi mai cioplise şi un soi de lingură, dar se pare că 
aceasta era folosită doar în împrejurări solemne, căci atârna 
liniştită şi plină de praf, deasupra vetrei. 

Mult mai bine arăta în schimb puşca lui, care, împreună cu 
geanta şi cu aşa-zisul „cuţit pentru scalpat”, atârnau deasupra 
uşii. 

Jos, pe pământ, erau întinse câteva piei şi o pătură de lână. O 
plasă împotriva ţânţarilor stătea desfăcută, într-un colţ. Probabil 
că era locul unde dormea de obicei. Căci un pat propriu-zis nu se 

vedea nicăieri. Fără o astfel de plasă însă, nici un om n-ar fi 
rezistat. Nici vorbă să poată dormi. 

Cel mai bine se înfăţişa însă cămara. Erau acolo, puse la 
afumat, mai multe pulpe de cerb şi de urs, bucăţi late de slănină. 
Provizii pentru vremea când munca era în toi sau vânătoarea 
prea puţin spornică, sau când omul singuratic era poate bolnav 
şi, scuturat de friguri, zăcea în patul lui vârtos, nefiind în stare 
nici măcar să se târască până pe malul apei, ca să-şi ia un căuş 
de apă proaspătă. 

— Şi acum, străine, zise omul din Kentucky, scoțând de sub 
plasa cu care se apăra de țânțari o strachină de lemn ce fusese 
acoperită până atunci şi în care se aflau câteva costiţe de cerb şi 
câteva bucăţi de curcan fript, aşază-te comod şi serveşte-te. 
Prea mult nu e, ce-i drept. Vezi că, dedesubt, mai sunt şi câteva 
turtiţe de grâu. Fiecare dă ce poate... Oricum, mâncarea nu-i de 
lepădat! Vânatul e grozav şi nici curcanul nu poate fi mai prejos. 
Ce ne mai lipseşte este doar un pic de whisky, ca să alunece mai 
lesne friptura. 

— Stai, îl întrerupse Tom râzând, dacă numai asta lipseşte, 
apoi am eu leacul ce ne trebuie. Am luat cu mine destule provizii 
de la Helena, ca să-mi ajungă pentru o săptămână. De fapt nu 
vreau să petrec decât o noapte pe drum. Numai că... cum facem 
să le iau? Urciorul e în luntre, aşa că iar o să trebuie să pornesc 
pe calea mărăcinilor... 

— Ferita sfântul! răspunse omul din Kentucky, dacă urciorul de 
whisky e chiar atât de aproape, ştiu ce am de făcut. Mă duc eu 
numaidecât cu barca mea acolo şi la înapoiere iau luntrea cu 
mine. Măi, să fie! Mi se păruse mie, înainte ca dumneata să fi 
sosit aici, că miroase a whisky. Ori am eu un nas bun, ori există 
cu adevărat presimţiri pe lume! 

Zicând acestea, cobori repede în josul bancului de nisip, se 
urcă în luntre şi dispăru după micul promontoriu pe care-l 
formează fluviul în capătul acesta şi se întoarse peste câteva 
minute, remorcând luntrea lui Tom, pe care o legă lângă propria 
sa barcă, în timp ce Tom, după ce-i venise în ajutor, aduse 
urciorul cu whisky. 

— Spuneţi-mi însă, în numele cerului, unde vreţi să vă duceţi 
aşa, de unul singur, cu urciorul ăsta? întrebă omul din Kentucky, 
după ce-şi potoliră oarecum foamea şi erau pe cale să-şi 
pregătească al doilea „Grog” în ibricul de tinichea. Doar nu vă 
gândiţi să vă lăsaţi dus de apă până la New Orleans? Ar fi o 

ispravă tare plictisitoare! 

— Nu, zise Tom, vreau doar să aflu care sunt preţurile la 
Montgomerys Point. Avem la Helena un Flat-boat şi, cum 
cârmaciul nostru nu mai pridideşte să laude oraşul ăsta, m-am 
gândit să-mi fac de lucru o dată acolo şi să aflu şi eu câte ceva! 

— Ei, slavă Domnului! râse lemnarul. Atâta mai trebuia. Un 
curier special în orăşelul ăla prăpădit! Inţeleg, dacă s-ar fi aflat 
Napoleon la gurile lui Arkansas“; dar nici aici nu sunt de făcut 
afaceri mai acătării. Oamenii de acolo nu prea cumpără peste 
ceea ce le trebuie. Şi asta e al dracului de puţin. Afaceri mult mai 
bune aţi fi putut să faceţi la Memphis, dacă n-aţi fi preferat totuşi 
să coborâţi până la Vicksburg sau Natchez. Aţi fost oare la 
Memphis? 

— Nu, cârmaciul nostru zicea că acolo nu mai e rost să vindem 
nimic, deoarece negustorii din Memphis cumpără astăzi numai 
din Kentucky mărfurile de care au nevoie. 

— Prostii! Tare deştept trebuie să fie pilotul dumneavoastră 
dacă spune aşa ceva. 

— Poate chiar prea deştept, zise râzând Tom. Bănuiesc că 
omul are vreun prieten în Montgomerys Point, căruia ar vrea să-i 
treacă marfa. A nimerit-o ca lrimia! Atâta timp cât am şi eu de 
spus un cuvânt, n-are s-o capete nici unul din oamenii lui. 

_ — Aşa va să zică, adăugă omul din Kentucky. Tot ce se poate! 
In Kentucky am auzit vorbindu-se multe despre corăbierii de pe 
Mississippi. Şi lucruri nu tocmai frumoase. E drept că aici nu prea 
poţi să afli alte amănunte, cu toate că de multe ori m-am mirat 
de mulţimea Flaturilor ce trec pe aici în timpul nopţii. Nu numai 
în jos, căci asta n-ar fi mare lucru, ci şi în sus şi mai cu seamă 
înainte de a se lumina de ziuă. Dracul ştie cine se grăbeşte în 
halul ăsta şi nu vrea să aştepte revărsatul zorilor, aşa cum fac 
corăbiile cu aburi, chinuindu-se şi luptându-se cu fluxul puternic 
al apei acesteia. Se vede treaba că la Helena sau la 
Montgomerys Point e vreo speluncă unde, pe întuneric şi pe 
ceaţă, proştii se strecoară ca să îi se ducă bănişorii pe apa 
Sâmbetei. Chiar în noaptea trecută am strigat la o luntre aflată în 
trecere pe aici - şi încă cu vâslele înfăşurate - am aici un vecin 
care trebuia neapărat să meargă la Victoria. N-au vrut să-l ia 
însă. Pretindeau că au încărcătură prea mare. Ceva mai târziu 
am avut chiar plăcerea să-l iau cu mine acolo. La urma urmei 
însă, ce-mi pasă mie? Să-şi mănânce banii cum le place. În ce mă 


4 Afluent al fluviului Mississippi. 


174 


priveşte, ştiu eu ce am de făcut cu banii mei. Ştiu atât: că într-o 
zi, când sălbaticii ăştia care trăiesc de pe o zi pe alta n-au să mai 
aibă unde să-şi pună capul, eu am să stau fără griji în fermuliţa 
mea, ducând un trai liniştit. 

— Dar ce faceţi cu banii agonisiţi? îi păstraţi la 
dumneavoastră? întrebă Tom. Eu n-aş prea avea încredere. În 
privinţa asta Mississippi nu prea are un renume bun. Dacă o dată 
se întâmplă să plecaţi de acasă? 

— Am eu grijă să-i ascund bine, zise râzând lemnarul. Aşa uşor 
nu-i găseşte nimeni. Altceva nici n-am ce să fac. Căci până aş 
ajunge să-i încredinţez vreunei bănci din Mississippi sau 
Arkansas, s-ar putea să-i pierd la joc de cărţi. Aş avea cel puţin o 
plăcere, chiar dacă plăcerea asta nu-i prea mare! 

— In sfârşit, adăugă Tom, eu aş socoti că e foarte periculos să 
am bani şi să locuiesc cu ei aici, în mijlocul pădurii. Prea multe 
cadavre plutesc pe apa asta bătrână, ca nişte fărâmiţe de pâine. 
Şi zău că nu mi-ar plăcea să fiu o asemenea fărâmă! 

— Asta aşa el zise omul din Kentucky. Mai cu seamă în 
apropiere de Victoria se văd multe. Gândiţi-vă însă şi câte corăbii 
cu aburi se prăpădesc. Ce-i de mirare dacă leşurile celor înecaţi 
ies pe urmă la iveală? Dar vreţi chiar să plecaţi atât de repede? 
Dacă aveţi intenţia să mergeţi numai până la Montgomerys 
Point, atunci zău că n-aveţi ce pierde! 

— O dată ce tot am luat-o din loc, zise Tom ridicându-se şi 
golind ce mai era în ibricul de tinichea, ar fi păcat să nu mă duc 
şi acolo. Afară de asta trebuie să mă întâlnesc cu bătrânul meu 
acolo, căci altfel s-ar putea ca, în cele din urmă, să treacă şi el 
chiar pe aici, prin faţa mea. Dar - ca să nu uit - unde pot să 
deşert acest whisky? Vreau să ţi-l las dumitale. Nu prea eşti bine 
aprovizionat cu băuturi... 

— Eşti mult prea drăguţ! râse omul. Primesc darul ăsta din 
toată inima. Vase, ce e drept, nu prea am. Dar am câteva bețe 
de trestie. Poate să încapă acolo cam o pintă. 

— Da de unde, nu încape nimic, bombăni Tom. Dar, ia stai, dă- 
le încoace; cât e până la Montgomerys Point şi când pot să fiu 
acolo? 

— Cam patruzeci şi patru de mile; dar, dacă vâsleşti până 
diseară şi te laşi apoi, peste noapte, în voia apei, poţi să fii acolo 
până în zori. 

— Foarte bine! Atunci păstrează dumneata ulciorul. Mie îmi 
ajunge trestia. Pe urmă găsesc eu destule ulcioare! 

— Cum? Tot ulciorul? strigă uimit lemnarul. Prea eşti 
mărinimos! 

— Vezi, zise Tom zâmbind, eu ştiu ce înseamnă să duci lipsă 
de whisky. Am fost de multe ori în situaţia asta, aşa că mi-e milă 
de omul ce se află şi el în asemenea lipsă. De altfel, jumătate din 
Flat-boatul nostru e încărcat cu whisky, deci îţi poţi închipui că un 
gallon” în plus sau în minus nu contează. Acum însă rămâi cu 
bine, e târziu şi aş vrea ca mâine dimineaţa să închei toate 
afacerile care m-au adus aici. Aşadar, bună seara... 

— Robert Bredsehaw... şi al dumitale? 

— Tom Bamwell, răspunse Tom, în timp ce iola îngustă se şi 
desprinsese, luată de curent şi se învârti de câteva ori pe loc, 
până ce tânărul putu să apuce vâslele, după care, ascultând de 
puternicele sale braţe porni ca o săgeată spre undele galbene 
ale fluviului. 

De fapt, Tom întârziase la acest nou prieten al său mai mult 
decât avusese de gând la început, mai cu seamă că nu făcuse 
încă decât o foarte mică parte din călătoria în care pornise - 
modesta locuinţă a lui Bredsehaw era doar la o depărtare de 
numai şapte mile de Helena. Dar îşi pusese nădejdea în curentul 
puternic al apei, care urma să-l ducă, fără prea mari strădanii, la 
destinaţie. 

Soarele începuse să-şi coboare razele peste vârfurile arborilor 
în clipa când luntrea lui ieşi cu repeziciune din sânul micului golf 
în care plutise şi, cum în America de Nord aproape că nu există 
înserare, noaptea coborând brusc în locul surorii ei mai 
prietenoase, iar Tom vâsli cu putere, vrând să se folosească de 
cele din urmă raze. In stânga lui se afla Insula sălciilor, un rotund 
petec de pământ neted, nelocuit, ale cărui margini se şi aflau, 
încă de pe acum, sub apă, deşi fluviul Mississippi abia începuse 
să crească. În timpul anului, insula era de obicei în întregime sub 
apă. Năpădită la mijloc de sălcii, apele căraseră în jurul acestora 
straturi întregi de pământ proaspăt unde, din ce în ce mai deşi, 
crescuseră nenumărați puieţi de bumbac care se înălţaseră în 
aşa fel, încât nu mai arătau ca şi cum ar fi fost roadele 
întâmplătoare ale naturii, ci păreau că fuseseră plantate cu grijă 
de o mină omenească şi aşezate frumos în formă de terasă. 

Tom trecu de această insulă. Curentul ce străbătea acum 
mijlocul albiei enormului fluviu îl duse câteva mile mai departe, 


15 Gallon - măsură pentru lichide şi capacităţi, în Anglia 4,54 |, iar in 
SUA 3,78. |. 

până în dreptul insulei Şaizeci şi unu, care despica în două 
torentul, repezind cea mai mare parte a apelor către malul 
apusean. Năvala era eu atât mai puternică, cu cât curentul era 
împins chiar mai sus de Şaizeci şi unu. Printr-o cotitură bruscă a 
malului stâng, pe întreaga lăţime a fluviului. lată de ce aproape 
toate vasele ce coborau fluviul evitau insula, ocolind-o pe 
dreapta. Numai când nivelul apelor era ridicat, ele îndrăzneau să 
taie cele două sau trei mile pe care, în mod obişnuit, trebuiau să 
le străbată, pentru a trece iar între malul răsăritean al numerelor 
Şaizeci şi doi şi Şaizeci şi trei şi celălalt mal, aparţinând statului 
Mississippi. 

Tom, care nu cunoştea cursul fluviului şi care-şi potrivea ritmul 
de plutire numai după felul cum privirea lui se muta de la un 
punct la alt punct al malurilor, văzuse că apa descria în locul 
acesta o curbă pe dreapta şi, pentru a scurta distanţa, vâsli cu 
putere către malul răsăritean, ceea ce având în vedere luntrea 
sa uşoară, era cel mai bun lucru pe care trebuia să-l facă. 
intunericul însă cobora din ce în ce mai mult. O ceaţă uşoară se 
lăsase ca un văl subţire peste oglinda tulbure a apei. Până şi 
ultimele raze slabe lucind pe coamele arborilor înalţi de pe 
malurile apei îşi pierduseră luciul obişnuit, căpătând în schimb o 
nuanţă ştearsă, cenuşie. 

In câţiva dintre sicomorii şi plopii mai înalţi se vedeau 
poposind cete întregi de stârci albi şi albaştri, căutându-şi un 
sălaş pentru la noapte. Şiruri de blackbirds, graurii Americii de 
Nord, zburau de-a curmezişul apei. Ciorile îşi căutau şi ele, cu 
cârâitul lor sugrumat, culcuşurile obişnuite, în timp ce lungi şiruri 
de rațe sălbatice treceau fâlfâind din aripi chiar pe deasupra 
apei, izgonind ici şi colo câte un /oon“ care, după trecerea lor, 
supărat şi plângăreţ, îşi relua locul pe plutitorul trunchi al unui 
copac pe care stătuse toată ziua, călătorind astfel poate mai 
mult de douăzeci de mile. 

In acelaşi timp orăcăitul broaştelor din pădure devenea din ce 
în ce mai zgomotos şi, printre ţipetele monotone ale speciilor mai 
mici, din când în când se amesteca glasul armonios şi mai 
profund al vreunui broscoi, înfrumuseţând oarecum coral 
broaştelor cu voci de tenori şi de soprane. Numeroşi şoimi de 
noapte treceau în sus şi-n jos deasupra malului şi, oaspe foarte 
rar al acestui ţinut de şes, în văzduh plutea un vultur cu capul 
alb, simbolul Statelor Unite ale Americii, căutând cu frumosul 

creştet înclinat într-o parte şi cu ochii săi mari şi ageri, vreun biet 
curcan pe care să-l răpească dintre crengile unui copac, spre a-l 
duce apoi ca pradă la cuibul său. 

Tom Bamwell vâsli din răsputeri, ca să nu fie împins de curent 
în partea de sus a insulei. De îndată ce a trecut de muchea cea 
mai ascuţită a acesteia, fu luat de curent şi, cum iola nu mai 
avea a se teme de snaguri şi de crengile din care s-ar fi desprins 
cu uşurinţă, scoase vâslele ca să se odihnească, se întinse pe 
spate şi, cu ochii aţintiţi la stelele ce scânteiau ici şi colo, lăsă 
luntrea să-l poarte înainte. Rămase multă vreme astfel - cerul 
albastru închis lucea şi scânteia cu toate podoabele sale, iar 
pădurea foşnea în preajma lui, în timp ce, dedesubtul scândurilor 
iolei sale uşoare şi mlădioase, puhoiul sălbatic gâlgâia şi 
murmura, părând că povesteşte cine ştie ce lucruri ciudate. Era o 
noapte minunată şi peste întinderea lată şi paşnică a fluviului 
parcă domnea pacea, o pace sfântă şi liniştită. 

După un timp, aruncă din nou una dintre vâsle şi o vâri în apă. 
Voia să îndrepte iola mai aproape de crestele susurânde ale 
arborilor, în umbra cărora miriade de licurici îşi revărsau lumina 
lor vrăjită. 

„Fir-ar să fie!” murmură el, căutând totuşi în acelaşi timp să se 
gândească la altceva: „Ce paradis ar putea să fie aici, în mijlocul 
vegetației atât de minunate şi cu clima asta dulce dacă n-ar fi...” 
Tăcu o clipă, rămânând pe gânduri, dar îşi reveni numaidecât şi 
adăugă, îmbufnat şi cu jumătate voce... „atâţia țânțari. La dracu 
cu toate gângăniile, fie că fac parte din lumea animală 
inteligentă sau din cea neinteligentă. Dar-ar ciuma şi holera 
peste ele! Ar fi în stare să schimbe într-un iad până şi paradisul!” 

Ciuli deodată urechile. De undeva, din apropiere, din desişul 
sălbatic al malului, auzi râsul limpede şi vesel al unei făpturi 
femeieşti. 

„Ce minune o mai fi şi asta?” îşi zise mirat tânărul. „Oare 
tocmai aici, în desişul ăsta să trăiască în sihăstrie o femeie 
întocmai ca pustnicul acela întâlnit de mine deunăzi? N-ar fi fost 
mai cuminte dacă s-ar fi înţeles să locuiască laolaltă?” Şi, 
aproape fără să vrea, îndreptă vârful luntrii sale către locul unde 
auzise râsetul acela limpede. 

— Ha-ha-ha, se auzi vocea de adineauri, grozav se mai târâie 
prin tufişuri căutând să prindă pasărea ca s-o vâre iar în colivia 
de aur. Treci cu barca dincolo, luntraşule, treci pe malul celălalt. 
Grăbeşte-te! Se întunecă şi aerul rece al nopţii pătrunde prea 

uşor prin îmbrăcămintea mea subţire. 

Uimit, Tom îşi aţinti ochii spre pădurea de dincolo şi prin 
păienjenişul de crengi şi de trunchiuri caută să răzbată cu 
privirea până pe malul celălalt, unde bănuia că ar putea să fie o 
fiinţă omenească. Se afla acum lângă vârful sudic al insulei 
Şaizeci şi unu, în imediata apropiere a locului unde stăteau 
ascunse ambarcaţiunile insularilor. Aici însă hăţişul era şi mai 
sălbatic; în preajma țărmului şi peste tot zăceau trunchiuri 
aruncate unul peste altul, ale căror crengi uscate şi ţepene 
prindeau toţi buştenii aduşi de apă, ţinându-i ca nişte zăgazuri 
împotriva curentului. Bărcile erau în felul acesta adăpostite şi 
ascunse vederii şi nici un nechemat n-ar fi descoperit canalul 
îngust ce ducea spre ele, după cum n-ar fi bănuit că în locul 
acesta, unde nici o veveriţă nu s-ar fi gândit să înfrunte vârtejul 
apelor, ar putea să se afle o fiinţă omenească. In clipa aceea i se 
păru că vede fluturând o lumină. Pe creanga subţire şi albă a 
unui sicomor ce se întindea pe deasupra apei învolburate, tocmai 
în marginea ei, legănându-se ca un şoim pe o ramură, 
înveşmântată într-o rochie albă, subţire, stătea o femeie. Privea 
de sus, din locul acela primejdios şi chicotea la luntraşul care, 
speriat, aproape că încremenise, crezând în primul moment că 
are în faţa lui o fiinţă supranaturală. 

— Hei, luntraşule - îi strigă de sus necunoscuta - haide, trage 
luntrea la mal. Mai repede! Luna prea îmi luminează chipul şi mi- 
e frică să nu capăt pistrui. Aşa - încă puţin - acum bagă de 
seamă! Şi Tom care, împins parcă de un sentiment de neînțeles, 
ascultase de porunca femeii, nici n-apucase să-i întindă mâna, 
sau să-şi proptească iola mai bine, că străina se şi avântase de 
sus înăuntrul ei, fiind aproape să cadă peste bord. Impinsă astfel 
în sens contrar, luntrea porni cu o iuţeală neobişnuită pe lângă 
latura de miazăzi a insulei, luată mai departe de curentul rapid al 
fluviului. 

Se întunecase şi doar stelele mai aruncau o lumină ştearsă şi 
nelămurită. 

Sprijinită de braţele tânărului, femeia continua să rămână în 
poziţia în care se aflase la început. Stătu astfel câteva minute, cu 
ochii aţintiţi asupra insulei care se pierdea din ce în ce mai mult 
în zare. Apoi se întoarse către salvatorul ei, îl privi câteva 
secunde în ochi în timp ce cu mâna dreaptă îşi îndepărtă părul, 
după care, temându-se vădit, îi spuse cu glas şoptit: 

— Haide, Tom Bamwell, du-mă pe malul celălalt. Apele trebuie 

să fi adus acolo cadavrul lui Eduard. 

— Maria! exclamă deodată tânărul, simțind cum tot trupul său 
vânjos se cutremură. Pentru Dumnezeu, Maria, dumneata - 
dumneata aici - în starea asta? 

— Potoleşte-te, bunule Tom! se rugă înnebunită femeia. Ştiu 
bine că mă iubeai, dar - n-a fost să fie. A venit Eduard, da, 
Eduard, ce pluteşte oare acolo, pe apă? Hai să mergem acolo. 
Cred că cunosc chipul acela palid, luminat acum de stele. 
Trebuie să fie tatăl meu! 

— Maria, pentru numele lui Dumnezeu, oare ce s-a întâmplat? 
se rugă tânărul Bamwell, aşezând-o încet şi cu grijă pe scaunul 
ce se afla în capătul din faţă al luntrii. Ce grozăvie ai trebuit să 
înduri? Unde sunt părinţii, unde e soţul dumitale? 

— Părinţii mei? Soţul meu? îngână nefericita şi, după cum se 
vede bine, ea nu înţelegea la început nici măcar sensul 
cuvintelor, pe care nu făcea decât să le murmure. În cele din 
urmă, se pare că toate acele imagini, pierdute parcă în noaptea 
nebuniei care îi tulburaseră mintea şi inima, vibrară iar în sufletul 
ei, căci îşi ascunse deodată faţa în mâini şi, în timp ce un acces 
de febră părea să-i zguduie mădularele, începu să geamă, 
repetând mereu: Toţi morţi. Toţi în gropile lor, plini de sânge! Nu! 
ţipă ea deodată, sărind de la locul ei. Nu plini de sânge; apa 
fluviului i-a spălat de sânge, n-a vrut să ia cu el nişte cadavre 
roşii. Când Eduard a plutit iar deasupra apei, arăta alb şi curat şi 
n-avea capul spintecat. O, Doamne sfinte! - şi râdea, râdea. Ah, 
tocmai râsul acela m-a înnebunit! 

Printre degetele subţiri şi palide se strecurau acum, 
nestăvilite, picături mari, luminoase, ceea ce nu înseamnă că 
durerea ei era mai puţin adâncă. Era însă mai puţin primejdioasă 
pentru nervii ei, cu desăvârşire zdruncinaţi. Tom avu grijă să nu 
tulbure această izbucnire a durerii, atâta vreme înfrântă. Cu 
mâinile încordate şi împreunate stătea în faţa sărmanei făpturi şi 
mereu i se părea că totul e un vis îngrozitor, barbar, că Maria - 
Maria pe care atât de mult o iubise - se afla singură, nebună, 
despărțită de ai săi, aici, în luntrea lui şi că acum putea în sfârşit 
să aibă grijă de ea, de cea pentru care şi-ar îi jertfit, dacă era 
nevoie, tot sângele. 

In cele din urmă însă îşi dădu seama că trebuia să facă ceva; 
că trebuia să caute pentru făptura aceasta bolnavă, nu numai un 
adăpost, ci să afle şi cum îi poate veni în ajutor şi care era 
pricina nenorocirilor ei. Tot felul de bănuieli aiurite îi treceau prin 

cap. Le înlătură însă una după alta. Un singur lucru părea mai 
probabil şi anume că undeva, pe aproape, în preajma insulei 
aceleia, luntrea sau Flat-boatul ei trebuie să fi naufragiat, că ea 
văzuse pierind pe toţi ceilalţi şi că se salvase agăţându-se de 
vreuna din crengile ce se întindeau deasupra apei. 

Câteva cuvinte fără nici o legătură între ele, pe care Maria le 
rostise mai târziu, îi întăriseră această presupunere. Totuşi, 
deocamdată nu găsise altă soluţie decât să o ia cu el mai 
departe în josul fluviului, până ce fie că va găsi o corabie cu aburi 
cu care ar putea ajunge la Helena încă înainte ca bătrânul 
Edgeworth să fi plecat de acolo, fie că-l va întâlni iar pe acesta. 
El o cunoştea de mai demult pe Maria şi ştia desigur mai bine ce 
trebuia până una alta să facă cu biata nenorocită, sau unde 
putea să-i găsească un adăpost. 

Se lăsă dus astfel de curent câteva ceasuri şi şedea încă în 
iola lui, sprijinind capul bietei copile, când, deodată, descoperi o 
corabie cu aburi care acostase la malul stâng pentru a încărca 
lemne. Făcu din haina lui un fel de culcuş pentru fata care, 
absentă, îl lăsă să facă ce voia, apoi, apucând vâslele, trecu de 
partea cealaltă, la locul de încărcare a lemnelor. Abia avu vreme 
să lege iola lui de vas şi să ducă fata la bord, cu ajutorul câtorva 
matrozi, că maşina şi începu să lucreze iar „Van Buren” - aşa se 
numea vaporul - porni mai departe pe apele fluviului, învârtindu- 
şi zgomotos roţile. 

16 
PLANURILE LUI SANDER 
- BATRANUL LIVELY 


Bărbaţii mergeau încet, cu jalnica lor povară, spre ferma lui 
Lively. De altfel, aşa cum am mai spus, nici nu erau prea departe 
de aceasta, deoarece dealul pe care urcaseră fugarii făcea o 
cotitură destul de mare. Mulatrul zăcuse înfăşurat tot timpul, în 
pătură, lipsit de cunoştinţă şi doar câteodată, când vreunul din 
cai se poticnea din pricina drumului greu, tresărea, scoțând un 
geamăt. Când ajunseră în apropierea fermei, se opriră, pentru 
ca, Inainte de toate, să se sfătuiască cum să-l aducă în casă pe 
rănit, fără să sperie prea mult femeile. Sander se oferi să 
pornească el înainte călare. Cook însă fu de părere că lucrul ăsta 
ar trebui mai bine să-l facă un membru al familiei. Cu faţa lui 
însângerată, el le-ar speria poate. Bătrânul fu de aceeaşi părere, 
luă puşca la umăr şi se pregăti să pornească pe jos spre casă, 
când Sander îi oferi calul său. Bătrânul încălecă şi porni grăbit 
spre locuinţa lui. 

Pe drum, James Lively senior îşi bătu groaznic capul să afle 
cum ar putea, chiar dintru început, să liniştească femeile, ca să 
nu aibă timp să se sperie, ci să ştie numaidecât că totul mersese 
bine. Încă înainte ca bărbaţii să fi plecat de acasă ele ştiură că 
hoţii nu fugiseră neînarmaţi, ceea ce dovedea, fără îndoială, că 
nu se vor lăsa prinşi fără a se apăra pe cât le era cu putinţă. 
Oricât de bun şi de folositor putea fi bătrânul înăuntrul pădurii, 
oriunde era nevoie de sânge rece, de curaj, de împotrivire sau de 
o călăuză prin locuri sălbatice şi fără drumuri, în sarcina asta 
nouă se găsea cu totul descumpănit şi doar după multă şi grea 
trudă izbuti să scornească în mintea lui o poveste oarecum 
verosimilă. Până la urmă însă ieşi din încurcătură cu faţa curată: 
înainte de toate le va povesti că toţi sunt sănătoşi, că nu sunt 
răniţi şi că vin pe jos, în urma lui. Că aduc pe unul dintre hoţi pe 
care l-au prins şi că speră ca, înainte de a se întuneca, să-l 
prindă şi pe celălalt. Asta trebuia să le liniştească, împăcat deci 
cu sine însuşi, înfipse călcâiele în coastele căluţului său - căci 
bătrânul mergea, ca de obicei, desculţ - şi galopând, tăie de-a 

curmezişul clina dealului, la poalele căruia desluşi acoperişul 
căsuţei sale. 

Femeile însă păreau că aşteptaseră întoarcerea bărbaţilor cu 
mai multă îngrijorare şi teamă decât credeau aceştia. Că era 
vorba de o înfruntare mai temeinică, o dovedea faptul că luaseră 
cu ei toate armele disponibile. Era uşor de închipuit că o urmărire 
atât de serioasă trebuia să se lovească de o împotrivire la fel de 
serioasă. Teama aceasta luase şi mai mari proporţii în clipa când 
îl văzură pe bătrân întorcându-se singur şi, cu toate că fiecare 
căuta s-o liniştească pe cealaltă, toate îi ieşiră grăbite înainte, 
vrând să audă vestea rea din însăşi gura lui. 

— Lively, pentru Dumnezeu, ce s-a întâmplat? îl întrebă soţia 
sa, stăpânindu-se cu greu să nu cadă în genunchi. Unde - unde e 
James? 

— Unde e Cook, tată? Unde mi-e bărbatul? strigă fata, 
alergând înaintea calului şi apucând mâna bătrânului. Unde, 
pentru Dumnezeu, unde - ... ai urme de sânge pe piciorul 
dumitale... şi aici, la genunchi şi pe coapsă... şi mâna îţi 
sângerează - pentru Dumnezeu, unde mi-e bărbatul? 

— Unde e James, unde e străinul? Ce s-a întâmplat cu hoţii? 
întrebară speriate Doamna Dayton şi Adela. 

Incolţit din toate părţile, nimeni nelăsându-l să vorbească, 
bătrânul Lively uită bineînţeles tot ce plănuise să spună pentru 
liniştirea femeilor, ceea ce mări şi mai mult teama şi groaza 
acestora. In sfârşit, când toate tăcură pentru o clipă şi el izbuti 
să-şi adune gândurile, îşi dădu seama că trebuia neapărat să le 
răspundă. Dar, cum pierduse şirul, se agăţă de ultima întrebare 
şi, cu cea mai deplină seninătate, începu să se bâlbâie, 
scuturând mereu din cap: 

— N-a murit încă, îl aduc ceilalţi! 

— Pe cine? In numele celor cinci răni ale Mântuitorului! 
începură să ţipe cele două femei, în timp ce Adela devenise ca 
ceara şi îşi înfipsese unghiile în braţul surorii ei. Pe cine, omule? 
Pe cine îi aduc? Unde e James? Unde e Cook? 

— După celălalt! strigă bătrânul Lively, eu totul zăpăcit de 
întrebările femeilor. Vine şi el cu celălalt, pe care l-am împuşcat 
în picior. 

— James? întrebă bătrâna. 

— Cook? gemu soţia acestuia. 

— Prostii! bombăni acum bătrânul, pe care îl trecuseră toate 
năduşelile. Mulatrul, sfinte Dumnezeule! Mă înnebuniţi, femeilor! 

James şi Cook sunt tot atât de teferi ca şi mine. Cook şi-a zdrelit 
niţeluş nasul, pe mulatru l-au împuşcat, celălalt a fugit şi James a 
rămas să-l urmărească. Sfinte Părinte din ceruri, puneţi atâtea 
întrebări încât simt cum mă trec toate năduşelile! 

— Linişteşte-te, zise Doamna Dayton, sprijinind-o pe bătrâna 
doamnă Lively. Nici unul din prietenii noştri nu e rănit. Au prins 
numai pe unul din hoţi şi îl aduc aici. 

— Atunci, pentru numele lui Dumnezeu, de ce ne sperii în 
halul ăsta? întrebă pe un ton plin de reproş bătrâna. 

— Ah, tată - interveni şi Doamna Cook - nici după o lună n-o 
să-mi treacă frica pe care am tras-o! 

— Frumoasă poveste - mormăi bătrânul pe un ton de comică 
disperare - mă trimit aici, să slujesc drept dovadă cum că toţi 
sunt sănătoşi şi calc numaidecât în străchini. Dar tot mai bine e 
aşa decât altfel. Toţi sunt sănătoşi. Cook şi Hawes au să 
sosească numaidecât. James e cu câinele Bohs - ba nu - câinele 
n-a vrut să meargă după hoţul alb, aşa că James are să se 
întoarcă sau după ce l-a prins, sau după ce ne dă de veste 
încotro s-a îndreptat. 

Bătrânul trebui acum să povestească din fir-a-păr tot ce se 
întâmplase, căci, în timpul nopţii, când luase puştile, nu putuse 
să le spună decât în treacăt că descoperiseră nişte hoţi şi că 
plecau în urmărirea lor. Acestei povestiri i se alăturase însă o 
persoană cu totul străină, care sosise aici în aceeaşi dimineaţă şi 
pe care, până atunci, Lively nu o observase. Era încă la gustarea 
de dimineaţă care îi fusese pregătită, atunci când cele două 
femei alergaseră să întâmpine pe cel ce le aducea veştile. 
Individul acesta nu era însă altul decât doctorul Monroe, sau 
cioclul, cum fusese poreclit de către coloniştii ținutului împădurit 
şi care acum, deopotrivă de flămând şi de curios, într-o mână cu 
un os de curcan pe jumătate ros şi cu o bucată de pâine de mălai 
în cealaltă mână unsuroasă, se apropiase de femei, ascultând cu 
interes din ce în ce mai mare că un om fusese rănit, chiar grav 
rănit şi că era pe cale să fie adus aici. 

— Ah, cioc... doctorul Monroe, exclamă bătrânul, uitându-se 
uimit şi poate chiar speriat la omul pe caro toţi căutau să-l evite. 
Era sperietoarea locuitorilor acelor meleaguri. Se povestea 
despre el că adulmeca hoitul de departe, la fel ca şoimul negru. 
Aţi sosit la ţanc ca să ne spuneţi dacă mai e ceva de făcut pentru 
un nenorocit care nu ştiu dacă se mai află pe lumea asta. Ah, dar 
iată-i, sosesc, aşa că puteţi să-l doftoriciţi. Unde-l punem, 

bătrâno? 

— O, Doamne, zise soţia lui. Cum, aici, înăuntru? 

— Da, dar trebuie... 

— Nu, nu, ai dreptate, e şi el un om la fel ca şi noi, chiar dacă 
e un păcătos urgisit de Dumnezeu. Dar zău că nu ştiu ce să vă 
spun? Cred că trebuie să-l duceţi în casă la Cook iar ceilalţi, până 
ce o să poată fi transportat, treceţi dincoace, la noi. Ah, dragă 
Doamnă Dayton, ce rău îmi pare că aţi nimerit tocmai acum la 
noi. Ne bucurasem atât de mult de vizita dumitale! 

Doamna Dayton voia să-i răspundă ceva, ca s-o liniştească, 
dar nu avu timp, căci, în aceeaşi clipă, micul grup de călăreţi se 
opri în faţa porţii. Cook şi Sander de o parte şi doctorul Monroe 
cu bătrânul Lively de cealaltă, cât se poate de încet şi de grijuliu, 
aduseră înăuntru rănitul pe aceeaşi uşă pe unde el se strecurase 
afară în noaptea trecută. 

Mulatrul deschise ochii şi, recunoscând locul, gemu jalnic. 

La toate întrebările bătrânului, doctorul Monroe nu dădea 
decât răspunsuri anapoda, de neînțeles pentru acesta, amintind 
de fracturi, contuzii, împunsături, perforaţii, pe care îi va face 
plăcere să le examineze şi să le vindece şi părea că arde de 
nerăbdare să înceapă tratarea lor. Afirma neîncetat că era cea 
mai grozavă şi neaşteptată coincidenţă care-l adusese aici într- 
un moment atât de favorabil. La întrebarea lui Sander, dacă 
crede că omul îşi va recăpăta cunoştinţa, începu să-şi frece 
mâinile şi răspunse: 

— O, desigur, desigur - va mai trăi două, trei zile; sper să-i pot 
face o trepanaţie şi să-i amputez braţul şi piciorul drept. 

— La ce bun? întrebă uimit bătrânul Lively. 

— Lăsaţi asta pe seama mea, dragă domnule, răspunse 
omuleţul nostru, grăbit şi fără să mai insiste. Lăsaţi-mă pe mine. 
Cred că aici, lângă foc, domnilor, e locul cel mai bun unde-l 
putem aşeza. Câteva pături de lână sunt de ajuns - nu cer 
altceva nimic pentru osteneala mea, decât cadavrul. O să-mi 
împrumutaţi un cal ca să-l pot duce la Helena - ajunge un sac 
mai vechi - tăiaţi câteva fâşii... N 

Bătrânul Lively se strecură afară din odaie. Incepuse să se 
simtă prost în apropierea prichindelului ăstuia. Cook l-ar fi urmat 
şi el cu plăcere, dacă prezența sa n-ar fi fost încă necesară. 
Sander, care rămase câtva timp gânditor, fără să schimbe cu 
nimeni un singur cuvânt, stând lângă nenorocitul mulatru, 
urmărea cu atenţie starea acestuia şi, când îl văzu că deschide 

ochii, declară că vrea să rămână în preajma bolnavului. În altă 
împrejurare, fireşte, Cook n-ar fi încuviinţat aşa ceva, dar de data 
asta se părea că hotărârea aceasta îi face plăcere. Aşa că părăsi 
pentru scurt timp casa, făgăduind totuşi că se va întoarce de 
îndată ce mulatrul îşi va fi recăpătat cunoştinţa şi va putea să 
vorbească. 

Tocmai întoarcerea aceasta voia Sander să o împiedice cu 
orice preţ. Când rămase doar cu doctorul şi cu bolnavul, începu 
să se plimbe prin odaie, cu braţele încrucişate şi cu dinţii 
încleştaţi, făcând tot felul de planuri şi hotărând măsurile pe care 
trebuia să le ia. 

Se găsea totuşi, chiar şi el, într-o situaţie critică. Din pricina 
unei observaţii făcute de bătrâna doamnă Lively, intenţiile ce-l 
aduseseră aici fuseseră, dacă nu cu totul înlăturate, în orice caz 
zdruncinate din temelie. Din convorbirea pe care aceasta o 
avusese cu Doamna Dayton, el aflase că bătrânii Benwick din 
Georgia muriseră şi, datorită faptului că o cunoşteau de mult pe 
Adela Dunmore, el ştia că aceasta fusese crescută de ei, ea şi 
când ar fi fost propria lor fiică. Işi închipuia că ghiceşte intenţiile 
pe care le are Kelly cu fata aceasta. Probabil că ea aştepta o 
moştenire importantă. Blackfoot îi spusese doar că Kelly întreţine 
o asiduă corespondenţă cu Simrow din Georgia. Dacă aşa 
stăteau lucrurile, atunci preţui cu care el urma să fie răsplătit 
pentru serviciile sale nu corespundea câtuşi de puţin cu câştigul. 
Aşadar, trebuia oricum ca, înainte de a contribui la realizarea 
acestui plan al căpitanului, să mai stea o dată de vorbă cu el şi 
să-i dea cel puţin de înţeles că în această privinţă ştie mai multe 
decât îşi închipuie celălalt. Dacă ar fi simţit că celălalt nu e 
dispus să cadă la învoială, ceea ce era puţin probabil, atunci 
poate că s-ar fi găsit o cale oarecare, pentru ca să răpească el 
prada atât de prețioasă. In clipa aceea nu ştia ce trebuie să facă. 
Totuşi, pentru un desfrânat ca el, nimic nu părea cu neputinţă. În 
orice caz, trebuia să întârzie planul lui Kelly, urmând ca în 
interesul său propriu să mai adune unele informaţii şi, în această 
privinţă, capturarea mulatrului era cel mai bun motiv pentru a 
explica întârzierea în îndeplinirea poruncii primite. 

Dar, în afară de aceste considerente, starea în care se găsea 
mulatrul era un nou şi binevenit motiv pentru a explica purtarea 
sa. Nu trebuia să-l părăsească, înainte de a fi convins că omul 
este sau nu în stare să facă destăinuiri şi înainte de a fi aflat ce 
anume secrete cunoaşte acesta. Dacă mulatrul putea să devină 

primejdios pentru insulă, atunci nu numai jurământul depus - 
poate că nu-i păsa prea mult de jurământ - ci însăşi siguranţa lui, 
teama că ar putea fi descoperit şi pedepsit, îl îndemnau să 
înlăture orice martor posibil şi deci să dea mulatrului lovitura de 
graţie, fără să fie văzut de nimeni. Plin de sânge cum era, nimeni 
nu s-ar fi gândit să-l cerceteze mai îndeaproape. Şi, repede 
îngropat sau predat doctorului, lui Sander nu mai trebuia să-i fie 
teamă de vreo trădare venită din partea unui răposat. 

Planul acesta nu izbuti din pricina interesului neobişnuit pe 
care îl arăta doctorul pentru rănit. Pentru nimic în lume nu putea 
fi convins să părăsească încăperea, fie doar şi pentru o singură 
clipă. Cu toate că nenorocitul ţipa îngrozitor ori de câte îi era 
atins, doctorul începu să cerceteze care părţi ale trupului 
mulatrului erau mai greu rănite. Sander încercă să-l oprească 
deocamdată, atrăgând atenţia doctorului că cel mai urgent lucru 
era să se procure nişte aţele pentru susţinerea mădularelor 
frânte. Doctorul însă nu voia cu nici un chip să audă de aşa ceva, 
stăruind ca amputarea să se facă neîntârziat. Incepu să 
cotrobăiască prin buzunarele şeii calului său pe care o adusese 
înăuntru. Erau acolo o mulţime de sticluţe şi cutii şi, printre ele, 
cuțite, ferăstraie, bisturie şi tot felul de alte instrumente tăioase 
şi bine lustruite. 

Ca să nu se întâmple cine ştie ce cu ele, doctorul cel mititel 
aşeză  sticluţele şi cutiuţele pe marginea căminului, iar 
ferăstraiele şi celelalte instrumente le întinsese pe singura 
măsuţă ce se afla în odaie, aşa că, intrând din întâmplare acolo, 
Cook jură în mod solemn că niciodată în viaţa lui nu se va mai 
ospăta la măsuţa aceea. 

Dincolo, în casa lui Lively, bărbaţii se sfătuiau ce trebuiau să 
facă mai întâi, ca să pună mâna pe fugarul cel alb. Căci, aşa cum 
spunea Cook, doctorul era de părere că nu prea puteau să se 
aştepte ca mulatrul să-şi revină curând, ca să răspundă la 
întrebări. Dar, în timp ce încă se mai sfătuiau, apăru şi James, 
spunând că Cotton se răzgândise şi că se îndrepta din nou spre 
fluviu. Înseamnă că sau se gândeşte să fugă mai departe spre 
sud, sau vrea doar să treacă dincolo. Trebuiau prin urmare să 
împiedice şi una şi alta. Căci nu numai pentru că săvârşise crime 
în Arkansas şi ştia că se instituise un premiu pentru prinderea lui, 
ci şi pentru că, în situaţia în care se găsea, nu mai avea nimic 
altceva de făcut decât să fure şi să ucidă mai departe. Spre a feri 
deci statul vecin de plaga aceasta, pe de o parte, iar pe de alta 

pentru a nu se expune primejdiei ca banditul să se întoarcă din 
nou prin părţile lor, hotărâră să pornească spre Mississippi, 
pentru a vesti vecinii să se înarmeze şi să fie vigilenţi. In acest 
scop urma ca James, dat fiind că Cook nu avusese încă destul 
timp să cunoască bine împrejurimile, să plece la Helena, sau mai 
degrabă dincolo de Helena, spre a aduna toţi coloniştii care 
locuiau în ţinutul cu păduri, în timp ce bătrânul Lively urma să 
meargă de-a dreptul către fluviu pe drumul cel mai scurt, pentru 
ca la faţa locului să ia şi el toate măsurile ce le va crede de 
cuviinţă. Trebuiau totuşi ca seara să fie înapoi, ca să afle ştirile 
ce ar putea sosi între timp din alte părţi. Pe drept cuvânt, li se 
părea foarte puţin probabil ca ucigaşul să încerce să fugă pe 
Mississippi în sus. In acelaşi timp însă, excludeau cu totul ipoteza 
refugierii lui în oraş pentru că, din păcate, nu bănuiau legăturile 
criminale ce existau între Helena şi celelalte state vecine. 

In răstimpul acesta, Cook, cu ajutorul doctorului, urma să 
încerce să-l readucă pe negru la viaţă şi, dat fiind că prin durerile 
pe care le suferea acum acesta fusese pedepsit îndeajuns pentru 
nelegiuirile sale, să-i făgăduiască libertatea, dacă mărturiseşte 
unde au fost ascunse unele lucruri de preţ ce fuseseră furate la 
Little Rock, precum şi numele câtorva din complicii săi, încă 
nedescoperiţi. 

Doamnele începură şi ele să se pregătească de plecare, dat 
fiind că, în urma tragicelor evenimente, casa Lively devenise 
neîncăpătoare. În mod firesc, James socotea că Domnul Hawes, 
aşa cum se numea aici Sander, le va însoţi până acasă, cu atât 
mai mult cu cât el venise să o ia pe Domnişoara Adela. Inainte de 
a încăleca din nou pe calul său, căruia îi dăduse nutreţul la 
repezeală, se mai duse o dată să-şi ia rămas bun, rugind 
doamnele să-l ierte că nu le poate întovărăşi o bucată de drum, 
fiind vorba de ceva foarte urgent care nu-i îngăduie să întârzie 
nici măcar un sfert de ceas. Săptămâna viitoare când, să 
sperăm, totul va fi în ordine, va veni iar la Helena şi, dacă sunt 
de acord - James nu-şi dădea seama cât de stingherit era şi cât 
de bine îi stătea această stinghereală - le va însoţi din nou aici, 
de astă dată pentru mai multă vreme. 

Se apropie cu toată sinceritatea de ele, le strânse mâinile, 
încălecă şi porni în trap grăbit mai departe, în timp ce bătrânul 
Lively, punând puşca pe umăr, vâri în geantă mâncarea rece ce-i 
fusese pregătită şi, zicând „Good-bye”, se pregăti să plece şi el. 

— Dar, Domnule Lively, îl apostrofă Doamna Dayton, tăindu-i 

calea. larăşi desculţ? Abia de curând ai fost bolnav! Nu e sănătos 
deloc. Ce te faci dacă răceşti mai greu şi trebuie să stai luni de 
zile, bolnav în pat? 

Bătrânul zâmbi, la lucrul acesta nu se gândise niciodată, ba, 
mai mult chiar, socotea că aşa ceva nici nu e cu putinţă - luni 
întregi, bolnav în pat - nu - câteva zile poate, aşa, ca atunci când 
îl scutură frigurile - dar în nici un caz vreme îndelungată. 

— N-are nimic! zise el, ducând mâna la ceafă şi dând jos o 
gâză care-l ciupise. Sunt obişnuit - nu pot să sufăr încălţămintea! 

— Degeaba, adăugă bătrâna Doamnă Lively, clătinând din 
cap. Câte nu i-am spus şi cât nu l-am rugat! E încăpățânat şi lasă 
bocancii mai bine să mucegăiască decât să-i încalţe. Şi asta 
rareori, duminicile, când mergem călare la biserică! 

Bătrânul începuse să dea semne de nerăbdare, vrând să 
plece. Adela însă îl împiedică, apucându-l de mână şi rugându-l: 

— Haide, Domnule Lively, dovedeşte-ne că soţia dumitale n- 
are dreptate şi că nu eşti atât de încăpățânat cum pretinde ea. 
Aşa-i că ai să-ţi pui bocancii? la te uită colo, ce furtună se 
apropie! Dacă plouă şi ploaia te prinde în mijlocul pădurii desculţ, 
nu crezi că te-ai putea îmbolnăvi? 

Lively privi deznădăjduit spre uşă. De fata asta tânără şi 
frumoasă nu putea să scape atât de uşor ca de soţia sa. Ochii ei 
mari şi expresivi îl priveau atât de sincer şi de rugător, încât, 
aproape fără să vrea, începu să-şi frece tălpile picioarelor, ca şi 
cum ar fi vrut să între cu ele de-a dreptul în inevitabilii bocanci. 
Soţia lui se şi repezise la dulap, ca să scoată „strivitoarele”, cum 
botezase bătrânul bocancii. Foarte curând, şterşi bine de praf şi 
cu cureluşele desfăcute, bocancii se aflară înaintea lui. Şi, când 
încă o dată Doamna Dayton şi Adela îl rugară frumos, măcar 
acum să le urmeze sfatul, după ce se uită cu atenţie mai întâi în 
bocancul drept şi apoi în cel stâng, ca şi cum s-ar fi putut 
întâmpla ca, în răstimpul cât nu-i încălţase el să se fi cuibărit 
înăuntru o tânără pereche de şerpi, începu să-şi clatine capul 
zâmbind, privi iarăşi în jurul lui şi, când văzu că orice retragere îi 
era tăiată din trei părţi diferite, oftând din greu, îşi vâri picioarele 
în bocanci. În timpul acesta soţia lui îi ţinea pușca. 

Când, în sfârşit, îşi luase rămas bun pentru a doua oară şi 
începuse să păşească prin spaţiul îngust al curţii, îl întâlni pe 
Cook şi, pentru ca acesta să nu-l vadă purtând bocanci, se furişă 
după o covată ce zăcea acolo. li era parcă ruşine. 

— Sunt foarte bucuroasă, zise Adela zâmbind, după ce 

bătrânul trecuse dincolo de gardul de sârmă ghimpată şi se 
pierduse după tufele pădurii, că am putut să-l convingem. La 
vârsta lui e cam primejdios să sfideze mereu capriciile 
anotimpului. 

— Pe mine mă miră totuşi că s-a lăsat convins, zise Doamna 
Lively. Numai dumitale trebuie să-ţi mulţumesc, draga mea 
domnişoară. Oricât mă iubeşte pe mine, tot nu i-ar fi încălţat. 
Acum însă am să încerc să-l pun, să-şi poarte bocancii. Şi, dacă îi 
poartă câtva timp, cred că până la urmă am să-l fac să-şi pună şi 
ciorapii de lână! 

Ah, scumpă Doamnă Lively, ce planuri minunate îţi faci 
bizuindu-te pe bocancii de piele şi pe ciorapii de lână! De-ai fi 
văzut pe bătrânul dumitale chiar în clipa când te bucurai de 
biruinţa dumitale, n-ai mai fi îndrăznit să făureşti asemenea 
speranţe! 

Căci ce-mi făcu old man Lively” odată ajuns în pădure? 

incepu să păşească încet şi grijuliu, de parcă ar fi mers pe ouă, 
aşa cum îi ceruse nevasta. Cum intră însă mai adânc în umbra 
pădurii, aruncă o privire în urmă, vrând să se încredinţeze dacă, 
din punctul acesta, mai poate fi văzut de acasă. Intr-adevăr, 
printre tufele din jur se vedeau, departe, casele. Mai făcu o sută 
de paşi până ce ajunse la un tufiş de lemn câinesc ascuns în 
adâncul pădurii. 

Şi ce făcu aici o/d man Lively? 

Rezemă cu grijă puşca de un hickory, întinse mai întâi piciorul 
stâng, apoi pe cel drept, ca şi cum ar fi vrut să scape de ceva ce- 
| strângea şi-l împiedica, puse iar puşca pe umăr, de data asta 
grăbit şi mai bucuros şi porni apoi cu paşi repezi şi vioi mai 
departe, atât de zâmbitor şi mulţumit, încât oricine s-ar fi 
bucurat sincer văzându-l cum păşeşte desculţ, cu tălpile lui 
învârtoşate, pe aşternutul veşted şi pe crengile uscate din 
pădure. 

Din ziua aceea, taica Lively nu s-a mai împotrivit niciodată, 
când soţia lui îi cerea să-şi pună bocancii. Ciudat era doar faptul 
că acum se întorcea întotdeauna pe acelaşi drum, trecând peste 
aceeaşi pârtie. Bătrâna doamnă Lively nu ştia de ce. El însă ştia 
prea bine. Trebuia, de fiecare dată să încalţe iar bocancii, înainte 
de a ajunge acasă! 


“7 Old man Lively - Bătrânul Lively. 

17 
DOCTORUL MONROVE ŞI SANDER 


Cele două doamne se pregătiseră între timp de plecare. Caii 
fuseseră aduşi în faţa lor şi numai Sander mai lipsea, ca să le 
însoţească până în oraş. Dar, cu toate că îşi dădea bine seama că 
era aşteptat şi că toată lumea socotea că era de datoria lui să 
facă acest lucru, el, dimpotrivă, aşa cum s-a arătat mai sus, nu 
voia cu nici un preţ să părăsească locul. Trebuia totuşi să 
găsească o explicaţie şi, cum nu mai putea pomeni drept scuză 
că i s-au hărtănit hainele în timpul urmăririi prin mărăciniş, 
deoarece între timp Cook îi dăduse unul din costumele sale, el o 
înştiinţa pe Doamna Dayton că ar vrea să-i spună câteva cuvinte 
între patru ochi. li comunică deci că doctorul Monrove e un 
nebun, care vrea cu orice preţ să-şi vâre scalpelul în cadavrul 
negrului. Cum însă şi el studiase medicina, era convins că 
nenorocitul, dacă e bine îngrijit, mai poate fi salvat. Dacă l-ar 
părăsi în împrejurările acestea, atunci rănitul n-ar mai avea nici o 
şansă de scăpare şi ar fi cu desăvârşire pierdut. 

Se înţelege că Doamna Dayton, aşa cum de altfel prevăzuse şi 
el, îl rugă stăruitor să nu plece de lângă bietul mulatru, ba îi şi 
mulţumi chiar pentru mila pe care o are pentru un om care, deşi 
criminal, totuşi, e o fiinţă nenorocită. li spuse că drumul le era 
cunoscut, că îl făcuseră de mai multe ori singure, aşa că sperau 
să-l vadă iar, în curând, aducându-le veşti bune. Sander le 
făgădui acest lucru şi rugă acum pe Domnişoara Adela, căreia 
Doamna Dayton îi lămuri în câteva cuvinte situaţia, să nu fie 
supărată pe el pentru că nu-i poate da în această clipă toată 
atenţia pe care o merită. Speră însă ca poate chiar în aceeaşi 
seară să facă în aşa fel, încât rănitul să se poată lipsi de ajutorul 
său şi, în acest caz, se va grăbi să vină la Helena, pentru ca apoi 
să o întovărăşească pe Adela la prietena care o aşteaptă. 

Adela nu avea nici un motiv să se opună. Toţi îl cunoşteau pe 
doctorul Monrove şi se temeau de omul acesta groaznic, despre 
care se zvoneau lucruri şi mai înfiorătoare decât poate se 
întâmplaseră. Totuşi, oarecum prost dispusă, încălecă repede pe 
poneiul ei şi - după ce, cu multă căldură, îşi luă rămas bun de la 
cele două femei atât de amabile, mai cu seamă de la bătrâna 

doamnă, făgăduind să se întoarcă cât mai curând cu putinţă - o 
porni la drum fără să mai spună un cuvânt şi se pierdu în umbra 
paşnică a pădurii. 

Era necăjită, supărată pe ea însă şi pe - ştia sau nu voia să 
ştie pe cine încă - iar căluţul care o purta simţi deodată câteva 
lovituri de bici atât de neobişnuite încât, speriat, se ridică în două 
picioare, după care începu să galopeze repede de-a lungul 
potecii înguste. Doamna Dayton abia fu în stare să ţină pasul cu 
dânsa. 

In timpul acesta doctorul Monrove şedea lângă mulatru şi 
observa atent şi cu deosebită satisfacție trăsăturile 
convulsionate şi chinuite ale nenorocitului, în timp ce Sander, 
rezemat de cămin, îşi rodea unghiile. 

Se părea că, în sfârşit, omul însetat de sânge luase o hotărâre. 
Se ridică, se duse până la masă şi începu să ascută cel mai mic 
dintre ferăstraiele sale. Cook, care tocmai se ivise în uşă, se 
dădu îngrozit înapoi şi o porni spre pădure, ca să nu audă 
zgomotul ce-l pătrundea până-n măduva oaselor. 

Sander aproape că nici nu auzea ce se întâmpla în jurul său. 
Era preocupat de planurile sale. Cu atât mai îngrozit era însă 
bietul mulatru, care se părea că în clipa aceasta îşi revenise cu 
totul. Neobservat de nimeni, privi câteva secunde spre doctorul 
Monrove, apoi, ca şi cum începea să-şi dea seama ce-l aşteaptă, 
recăzu gemând. Sander îşi îndreptă repede privirile spre dânsul, 
dar nenorocitul închisese din nou ochii şi zăcea ţeapăn şi 
nemişcat. 

— Inchipuiţi-vă, Domnule Hawes, zise doctorul, punând capăt 
tăcerii şi privind spre Sander pe deasupra ochelarilor, ca şi cum 
şi-ar fi adus aminte de cine ştie ce lucru comic, e ciudat cum poţi 
să faci uneori în meseria ta - oricâtă practică ai avea - o prostie 
gogonată. Ascuţindu-mi ferăstrăul, mi-am adus aminte. Sus, în - 
dar mă urmăriţi? 

— Doctore, ce e în sticluţa asta? îl întrerupse Sander. 

Câteva secunde doctorul privi atent într-acolo prin ochelarii săi 
şi îi strigă: 

— Băgaţi de seamă, nu cumva să scoateţi dopul. E arsenic - şi 
în sticluţa aceea gălbuie e apă tare. 

— Dar asta, cu hârtia albastră şi cu băşica legată dedesubt? 

— E acidum zooticum, sau acid cianhidric - cel mai periculos 
dintre toate. Lăsaţi-o mai bine acolo - n-am decât sticluţa asta. 
Să nu vă cadă din mâini şi să se spargă! 

— Acidul acesta cianhidric e probabil o otravă puternică? zise 
Sander gânditor, în timp ce ţinea în mână sticluţa. 

—E un mijloc într-adevăr groaznic de distrugere a vieţii 
animale, răspunse doctorul. In privinţa aceasta, aş putea să vă 
spun două poveşti minunate. Inchipuiţi-vă că de două ori am 
avut ghinion, un adevărat ghinion cu acidul ăsta. Cel mai bun 
lucru e să nu vorbim de astfel de lucruri. Nu foloseşte la nimic şi, 
dacă se povesteşte mai departe, lumea face din ţânţar armăsar! 

— Şi, otrava asta ucide neapărat? Şi repede? întrebă încă o 
dată Sander. 

— Pentru Dumnezeu, pune sticluţa la locul ei! strigă plin de 
teamă doctorul, sărind de la locul lui. Cine ştie ce mai poţi să 
faci? Otrava e prea puternică şi, în mâinile unui profan, poate să 
aibă urmări îngrozitoare! 

Sander puse sticluţa la locul ei, pe marginea căminului. 

— Aşa! zise acum Monrove, după ce se uită prin ochelarii săi, 
la ferăstrău. Demult îmi doresc un picior de mulatru. Avusesem 
de gând, odată, să amputez piciorul mulatrului lui Dayton. Dar 
Squire-ul nu mi-a dat voie. Poate că a fost mai bine aşa! Natura |- 
a vindecat. 

Se apropie de cel lipsit de cunoştinţă, puse instrumentele 
lângă el, pe un scaun şi privi cu atenţie. 

— Da, da, zise el în sfârşit, după ce luase pulsul rănitului şi 
pusese mâna pe fruntea lui. Văd că starea lui se ameliorează, 
aşa că tot o să ne grăbim, să-l amputăm. 

— Credeţi, într-adevăr, că îşi revine? 

— Da, probabil, respiră regulat şi pulsul, ce-i drept, e 
deocamdată cam febril, dar, oricum, mai liniştit decât adineauri. 
Dacă murea, mi-ar fi plăcut să-l iau cu mine întreg, dar aşa am 
să-l rog doar pentru un picior. În schimb, am să-i dreg cât mai 
bine braţul, aşa că are să poată fi, cine ştie, chiar mai preţios 
decât înainte pentru stăpânul lui. Uneori e foarte bine când negrii 
au două braţe ca să muncească şi numai un picior ca să nu fugă. 
Dar, ce dracu?... Mi-am lăsat atelele acasă. La urma urmei am să 
descojesc un hickory în pădure şi-mi iau eu vreo câteva fâşii de 
coajă. Te rog, Sir, rămâi dumneata câteva clipe aici, lângă 
bolnav. Mă reped până la cei mai apropiaţi copăcei, ea să iau ce- 
mi trebuie. Mă întorc numaidecât. Dar... oare n-am nimic cu ce 
să desfac cojile de care am nevoie? 

Se îndepărtă de pat, căutând un instrument oarecare şi 
Sander, cu o mişcare aproape convulsivă, apucă sticluţa cu 

otravă, pe care o ascunsese în mână. 

— Ah, tomahawkul ăsta micuţ o să fie tocmai bun, zise 
doctorul cel mărunţel, ridicând securea ce zăcea într-un colţ şi 
păşind spre uşă. Il văd pe Domnul Cook acolo; am să vi-l trimit 
între timp aici. 

Sander desfăcu repede hârtia de pe fiolă şi scoase cuțitul, 
vrând să taie băşica. Nu trebuia să mai piardă nici o clipă, cea 
dintâi chiar puţind fi hotărâtoare. 

— Apă! gemu mulatrul. Era primul cuvânt pe care-l rostea de 
când fusese rănit. Sander însă tresări, murmurând furios o 
înjurătură, căci chiar în clipa în care ar fi putut să înlăture 
posibilitatea oricărei trădări, doctorul, care auzise geamătul, se 
întoarse înapoi cât putu de repede. O dată cu el şi Cook se 
apropie de casă. 

— Ei, drăcie! exclamă doctorul Monrove, după ce aruncă o 
privire fugară asupra bolnavului, cu desăvârşire conştient - ochii 
limpezi, respiraţia liberă şi vigoarea pe cale de a-şi reveni. N-o să 
am parte decât de picior. Domnule Hawes, trebuie să purcedem 
neîntârziat la operaţie! 

— Apă! gemu nenorocitul. Ard - vreau să mărturisesc totul - 
totul - dar daţi-mi apă, apă! 

Oricât de mult interes ar fi arătat doctorul pentru scopurile 
urmărite de el, începu totuşi să-şi dea seama că aici mai era 
vorba de ceva deosebit de însemnat pentru fermieri. Se apropie 
deci de rănit, îi ridică puţin capul sprijinindu-l, lucru însă care-l 
făcu pe mulatru să scoată un geamăt teribil, apoi luă ibricul cu 
apă ce se afla lângă pat, apropiindu-l de buzele însetate. 

Fără să-şi poată stăpâni furia, Sander scrâşni din dinţi, în timp 
ce înfăşură cu repeziciune sticluţa iarăşi în hârtia ei. Băşica 
fusese însă atinsă adineauri de cuțitul său şi în odaie se răspândi 
deodată un miros de migdale amare. 

— Cianură, exclamă doctorul, întorcându-se către Sander în 
timp ce cu o mână îl ţinea încă pe bolnav. Cianură în toată 
regula. Se vede treaba, Sir, că te-ai jucat atâta cu sticluţa până 
ce s-a spart. Prea miroase. E foarte bine că ai sosit şi dumneata, 
Domnule Cook. Cred că flăcăul ăsta mai are ceva de spus - lasă-l 
să se spovedească. Pe urmă o să vedem ce poate face pentru el 
ştiinţa! 

— Trăieşte? A vorbit? întrebă Cook, apropiindu-se de patul 
bolnavului. Cum se simte? 

— Rău, Sir! şopti bietul om. Rău - foarte rău; capul, o, capul 

meu! 

— Da, rana e neplăcută, confirmă doctorul. Cutia craniană 
este oricum grav rănită şi creierul descoperit. E drept că mulatrii 
au cranii foarte rezistente, totuşi instrumentul cu care a fost lovit 
trebuie să fi avut o forţă ucigătoare. Acum, vă rog, grăbiţi-vă cu 
întrebările dumneavoastră. Aş dori să mai apuc să-i fac 
trepanaţia. Ştim încă prea puţin cât e în stare omul să reziste, 
conştient fiind, la o operaţie cu fierăstrăul, asupra cutiei 
craniene. 

— Massa Cook, grăi mulatrul, întinzând încet mâna spre 
tânărul fermier, vă cunosc de mult şi ştiu cât de bun sunteţi. 
Vreţi... să mă ascultați puţin? 

— Spune, Dan, zise Cook înduioşat şi-i întinse încă o dată 
ibricul, văzând că ochii încep iar să-şi piardă strălucirea. Dacă 
mărturiseşti totul cinstit, nu ţi se va întâmplă nimic, îţi dau 
cuvântul meu. Ai fost pedepsit destul datorită rănilor pe care le- 
ai căpătat. 

— Şi omul acela, gemu mulatrul, căci faima doctorului se 
răspândise în întregul Arkansas, iar negrul îl cunoştea de mai de 
mult, doctorul - cioclul - n-o să mă daţi pe mâna lui, ca să fiu 
tăiat? 

— Prostii - cioclul - tăiat, mormăi doctorul, ridicându-se 
supărat. Doar nu pot să-l învelesc în foiţă! 

— N-are să-ţi facă nimic, Dan, îţi dau cuvântul meu! N-are să 
te atingă nici cu cuțitul şi nici cu fierăstrăul. Trebuie să 
mărturiseşti însă tot ce ştii. 

— Domnule Cook, îl întrerupse doctorul Monrove, nu vă grăbiţi 
să faceţi nişte făgăduieli pe care nu le veţi putea ţine, decât dacă 
desconsideraţi ştiinţa. De altfel, nici nu cred că viaţa negrului 
ăstuia mai poate fi prelungită, dacă nu fac uz de fierăstrăul meu. 

— Atunci mai bine mor, gemu mulatrul, pierzându-şi din nou 
cunoştinţa. 

— Doctore, zise Cook, după ce privi o clipă pe mulatru şi se 
încredinţase că acesta avea în primul rând nevoie de odihnă, 
înainte de a fi în stare să răspundă la întrebări. Vreau să mă duc 
puţin până dincolo, să întreb femeile ce bine putem să-i facem 
nenorocitului ăstuia. Căci de îngrijit, trebuie îngrijit. Mă întorc 
numaidecât. Vă rog totuşi, dacă între timp îşi revine, să nu-i 
amintiţi iar de toate lucrurile astea groaznice, aşa cum aveţi 
dumneavoastră obiceiul. Ne-am înţeles? Chiar şi unui om sănătos 
îi îngheaţă sângele în vine când aude asemenea lucruri, darămite 

unui nenorocit căruia i se făgăduiesc toate tărăşeniile astea. 

Şi, zicând acestea, ieşi repede din casă, în timp ce doctorul 
rămăsese locului, urmărindu-l cu privirea şi jucându-se cu un 
breloc de aur pe care îl avea în mână. 

— Hm - da - hm! zise ei, luând dintr-o tabacheră mică de 
argint o priză de tabac. Hm - nu-mi place - asta mai lipsea, să se 
amestece toţi nepricepuţii în chestii ce privesc ştiinţa. Auzi! Nici 
să nu vorbesc despre aşa ceva! Să nici să nu îndrăznesc să 
întrebuinţez cuțitul sau ferăstrăul, cum se exprimă barbarul ăsta. 
Aş vrea să ştiu atunci la ce mai e bun cadavrul ăsta? 

Sander ascultase cu nemaipomenită răbdare discuţia de 
adineauri. Dar ce putea să facă? Să încerce un pas care ar 
îndrepta bănuiala asupra lui şi apoi să fugă? Avusese însă prilejul 
în chiar aceeaşi dimineaţă să vadă cât de dibaci erau pădurenii 
în căutarea unei urme. De altfel nici nu era sigur că mulatrul ştia 
de existenţa insulei, aşa că a se expune inutil unei asemenea 
primejdii ar fi fost mai mult decât o prostie. Totuşi, ultimele 
cuvinte ale fermierului, precum şi supărarea doctorului îi treziră 
o altă idee. Poate că ar fi putut să-l atragă de partea lui, slujindu- 
se de pasiunea mărturisită a acestuia. Aşa că, după ce chibzui 
puţin, se întoarse către omuleţul care se învârtea furios în sus și- 
n jos şi-i zise: 

— Doctore Monrove, în locul dumitale nu m-aş mira prea mult 
de un om care habar n-are de medicamente şi de ştiinţă şi 
pentru care nu există decât „obiceiul indian” pe de o parte şi 
uleiul de ricin pe de alta. La urma urmei ce ne împiedică să 
facem totuşi ceea ce vrem? 

— Ce ne împiedică? ripostă supărat doctorul, oprindu-se o 
clipă şi privind drept în ochi pe cel ce-i dădea sfaturi. Ce ne 
împiedică? Ai văzut dumneata ce pumni are omul nostru? Crezi 
că poate cineva să facă cu de-a sila ceva ce nu-i place lui? 

— Nu, zise Sander zâmbind, totuşi, cu puţină şiretenie, dacă e 
vorba cu adevărat să întrebuinţezi şiretenii faţă de o minte prea 
din topor. 

— Da, dar cum? întrebă doctorul aruncând rănitul u; o privire 
piezişă. 

— V-a interzis să puneţi mâna, adică să întrebuinţaţi vreun 
instrument cât timp rănitul trăieşte? întrebă Sander. 

— Da... 

— Foarte bine! Dar dacă omul moare? 

— Dar nu vezi că nu moare? se tângui doctorul. Mulatrii ăştia 

au şapte vieţi, ca pisicile şi, de pe urma unei simple răni la creier, 
n-a murit nici unul. Sunt naturi rezistente, a căror viaţă e 
concentrată în stomac. 

— Foarte bine! Atunci, ce vă împiedică să nu interveniţi chiar 
acolo? întrebă insinuant Sander. 

— Ce mă împiedică? Ce vrei să zici cu asta? 

— Lucrul e foarte simplu. De ce porţi cu dumneata toate 
otrăvurile astea? 

— Doar nu ca să otrăvesc oamenii, Sir! strigă speriat doctorul. 

E adevărat că, pentru el, cu vremea, disecţia mădularelor 
omeneşti ajunsese să fie o pasiune. Căuta să se „familiarizeze cu 
o ştiinţă”, deşi nu fusese în stare să-i cunoască nici cele mai 
elementare principii. In practicare acestei ştiinţe, socotea că, faţă 
de victimele ce-i cădeau în mână, orice ar fi făcut el, era bun şi 
drept. Totuşi, niciodată nu s-ar fi încumetat să înfăptuiască ceea 
ce s-ar fi putut nunii un omor. Şi poate că în clipa aceea nici nu-i 
trecea prin cap un asemenea gând, căci rămăsese parcă uluit, 
continuând să privească descumpănit şi cu totul răvăşit câteva 
secunde pe tânărul bandit din faţa lui. Acesta, dându-şi seama că 
mersese poate prea departe, căută să-şi îndrepte greşeala şi 
zise: 

— Nu cumva să înţelegeţi greşit, Sir. Eu n-am spus că i-aş da 
secăturii ăsteia vreo otravă mortală, ci doar o băutură oarecare, 
menită să-i producă o stare de catalepsie. In felul ăsta aţi fi în 
stare, nu numai să-l luaţi de aici - căci proştii ăştia de fermieri l- 
ar socoti desigur mort, dar şi - închipuiţi-vă ce biruinţă a 
adevăratei arte medicale - să-l puneţi iar pe picioare. 

— Hm, aşa - va să zică asta voiaţi să ziceţi? Mda, poate că 
asta ar fi mai degrabă cu putinţă. Am putea de pildă... 

Fu întrerupt în clipa aceea de Cook, care tocmai intra pe uşă, 
ţinând în mână un ibric mare de tinichea, cu o băutură 
răcoritoare preparată de însăşi Doamna Lively şi merse de-a 
dreptul la patul bolnavului. 

— Dan, zise el, Dan - cum te simţi? 

— Mai bine! şopti nenorocitul, după o scurtă trecere de timp, 
deschizând ochii şi mulţumindu-i încet în clipa când Cook îi duse 
ibricul la gură. Massa Cook, dumneavoastră bun, adăugă el, 
suspinând, în timp ce cădea pe spate, foarte bun - dar - spuneţi 
să iasă ei; vreau - vreau să vă dau o veste importantă... 

— Domnii aceştia, Dan? Pot să rămână aici, răspunse Cook. E 
un secret care mă priveşte pe mine singur? 

— Nu, gemu Dan. Se vedea ce eforturi făcea să vorbească, nu 
- nu singur - priveşte pe toţi din Arkansas. 

— Mulţi Buckras“ răi. Vreau spun numai dumneavoastră. 

Cook îi rugă pe ceilalţi doi să iasă câteva clipe din odaie. 
Sander căuta tot felul de scuze, doar, doar va putea să rămână 
cât mai aproape. Cum însă mulatrul nu voia altfel cu nici un chip 
să vorbească, Cook îl convinse în cele din urmă pe Sander să 
părăsească odaia. 

Cook avu o lungă, foarte lungă şi confidențială discuţie cu 
Dan. Ca să fie mai siguri, a pus şi ţăruşul de siguranţă în faţa 
uşii, pentru a nu fi tulburaţi. 

Abia după ce Dan, epuizat, nu mai putu să vorbească şi 
leşinase iarăşi în pat, fermierul cel tânăr chemă înăuntru pe cele 
două femei care se oferiseră să aibă grijă de rănile bolnavului şi 
începu să discute cu aşa-zisul Domn Hawes cele ce-i spusese 
mulatrul. In timpul acesta doctorul căuta şi el să-şi facă de lucru 
prin apropiere. 

Cu toate că ştia prea bine de existenţa insulei, deoarece 
Atkins transportase până atunci mulţi cai acolo, ba chiar îi şi 
trimisese odată şi pe el până pe malul apei, totuşi mulatrul nu 
era în stare să descrie cu precizie locul unde se afla ea. Nu ştia 
nici dacă ca e situată ceva mai sus de Helena, sau mult mai 
departe, în jos, deşi bănuia că trebuie să fie în imediata 
apropiere a oraşului. Ceea ce e sigur - zicea el - e că locuitorii 
insulei erau cunoscuţi pentru faptele mârşave comise de ei. Mai 
adăugă că aştepta doar întoarcerea prietenilor săi pentru a face 
neîntârziat paşii hotărâtori. Cuibul acela de bandiți trebuia 
aşadar nu numai nimicit, ci mai trebuia ca şi bandiții înşişi să fie 
luaţi prin surprindere şi daţi pe mâna justiţiei, pentru a-şi primi 
pedeapsa meritată. Auzise încă de mai de mult că Sander 
cunoştea bine locurile din preajma fluviului Mississippi. Voia 
acum să afle cum crede el că banda ar putea fi prinsă mai lesne 
şi, mai ales, cum s-ar putea împiedica fuga acesteia. 

Sander ţinea ochii în jos, chibzuind îndelung. Temerile lui se 
adeveriseră. Viaţa tuturor era în primejdie. Ascunzişul lor fusese 
descoperit şi el însuşi era neputincios, nefiind în stare să-l 
pedepsească pe trădător şi, chiar în clipele acestea de grea 
tulburare, neştiind ce trebuie să facă pentru a împiedica lovitura 
aceasta năprasnică. In primele clipe de spaimă, înainte de a-şi fi 
putut făuri un plan de apărare, încercă să arate că lucrul e greu 

de crezut şi neverosimil şi că, probabil, mulatrul a născocit toate 
aceste poveşti cumplite, doar ca să-şi salveze viaţa şi propria sa 
piele. Cook însă nu se lăsă înşelat şi, în cele din urmă, văzând că 
acesta nu putea fi convins să nu ţină seama de destăinuirile 
mulatrului, Sander se gândi să se slujească de un alt plan, de 
ultimul său plan în această chestiune. 

Cook era, orice s-ar zice, singurul care până acum cunoştea 
secretul; şi dacă, din întâmplare, ar fi avut prilejul să fie singur cu 
el în pădure, cine ştie dacă n-ar fi încercat să-i ia viaţa. Aici însă 
lucrul acesta ar fi fost legat de prea mari primejdii. Afară de asta, 
îi era de-ajuns dacă întârzia cu numai două zile descoperirea 
insulei. Până atunci avea încă destul răgaz să-şi vestească 
prietenii. Prada putea fi repede împărţită şi toţi ar fi putut să se 
risipească prin alte ţinuturi, înainte ca pădurenii aceştia greoi să-i 
fi putut dibui. 

— Bine, Sir, zise el fermierului, după ce stătuse mai multă 
vreme pe gânduri, dacă credeţi, cum se pare, că secătura asta a 
spus adevărul şi dacă aveţi chiar intenţia să prindeţi o bandă 
cum e aceea pe care v-a descris-o el, atunci ar trebui să vă 
gândiţi şi la faptul că nu e vorba aici de o jucărie de copil şi că 
flăcăii ăştia, dacă există cu-adevărat, au să lupte ca nişte 
disperaţi. Dacă nu aveţi o ceată destul de puternică atunci când 
porniţi împotriva lor, nu faceţi decât să-i stârniţi şi să-i avertizaţi. 
Când ajungeţi acolo, găsiţi cuibul gol. Cunosc prea bine fluviul 
Mississippi şi malurile lui - poate că le cunoaşteţi şi 
dumneavoastră - ca să nu vă pot da asigurarea că orice urmărire 
ar fi zadarnică. Dacă vreţi însă ca tot ce aveţi de gând să faceţi, 
să fie încununat de succes, atunci sfătuiţi-vă mai întâi astă-seară 
cu prietenii dumneavoastră, daţi mâine de veste vecinilor şi apoi 
mâine seara, sau duminică dimineaţa, veniţi la Helena. Eu am să 
plec chiar acum la Helena, să-l înştiinţez pe judecătorul din 
localitate şi de acolo la Sinkville, ca să strâng toţi oamenii în 
stare să ţină o armă. Duminică după-amiază cel mai târziu, voi fi 
înapoi la Helena şi chiar în aceeaşi seară va trebui să dăm 
lovitura. Nu trebuie să pierdem vremea! 

Tânărul fermier, care, se înţelege, nu avea de ce să nu aibă 
încredere în Sander, se lăsă repede convins. De altfel, îşi dădu şi 
el seama că mai devreme, nici n-ar fi fost cu putinţă să strângă 
laolaltă toţi oamenii de care avea nevoie. Făgădui deci ca, până 
cel mai târziu duminică dimineaţa să sosească la Helena, 
împreună cu vecinii săi. La rândul lui, Sander, care, fireşte, nu 

avea, deocamdată, altă preocupare mai presantă decât să 
înştiinţeze pe amicii săi de primejdia ce-i ameninţa, spuse că nu-i 
mai e îngăduit să piardă nici un minut şi că prima lui datorie e să 
facă toate intervenţiile necesare la Sinkville şi asta fără 
întârziere, chiar înainte de a porni împotriva duşmanilor. Înşeuă 
cât putu de repede calul său, încălecă şi porni în galop sălbatic 
pe drumul ce ducea la Helena. 

18 
PLECAREA - DOAMNA 
BREIDELFORD SE OPUNE 
- INTALNIREA 


În tot cursul dimineţii de vineri, cârmaciul lui Edgeworth se 
strădui să-l convingă că trebuiau să plece fără întârziere şi că se 
anunţă ceaţă şi vreme rea. Edgeworth însă, care nu întrezărea cu 
nici un chip ceea ce acesta prevestea cu atâta stăruinţă şi încă 
nu avusese prilejul să cunoască nepătrunsele ceţuri din partea 
de miazăzi a fluviului Mississippi şi deci nici nu se temea de ele, 
întâlnise tocmai un prieten, un vechi vecin de-al său din Indiana 
şi stătuse cu el la taifas cam un cesuleţ, dincolo, în hotelul lui 
Smart. Smart însuşi luase şi el parte la această discuţie, stând 
picior peste picior şi ascultând cum îşi deapănă amintirile cei doi 
oameni în vârstă... 

În timp ce tăifăsuiau, intră Blackfoot în odaie şi-l îndemnă să 
zorească plecarea corăbiei lor. Spunea că trebuie neapărat să 
expedieze mărfurile mâine în zori şi că se vede nevoit să plece 
mai repede, pentru ca, încă înainte de a se lumina de ziuă, să fie 
la locul cuvenit. 

Prietenul din Indiana fu şi el de aceeaşi părere, spunând că nu 
trebuie, cu nici un chip, să mai piardă vremea degeaba, dacă 
vrea să ajungă la Victoria în timp util. Cârmaciul Bill, care se 
apropie şi el de tejghea, la câteva minute după Blackfoot, dar 
fără să ţină seama de prezenţa celorlalţi, îl întrebă pe bătrânul 
Edgeworth dacă se gândeşte să plece încă în dimineaţa aceasta. 
Dacă nu, atunci ar vrea să se repeadă un sfert de ceas până în 
preajma oraşului, ca să-şi vadă un vechi tovarăş, corăbier şi el, 
care locuieşte acolo. 

— Nu se poate, omule! se amestecă, deodată, Blackfoot. Nu 
ţine! Ai avut vreme toată noaptea să te duci. Sau plecăm acum, 
sau n-am nevoie de nimic din toată marfa asta! 

— Din partea mea... bombăni pilotul şi dădu pe gât tot 
paharul, apoi, apăsându-şi pălăria pe frunte, ieşi supărat din 
odaie. 

— Nu-i prea prietenos omul ăsta, zise presupusul negustor, 

privind din urmă pe cel ce se îndepărta. De mult îl aveţi la bord? 

— Da, din Indiana, răspunse Edgeworth şi nu ştiu de ce am 
început să-l urăsc. Dar, în sfârşit, doar puţin timp vom mai 
rămâne împreună. De altfel, n-am de ce să mă plâng, e un pilot 
foarte dibaci şi stăpân pe meseria lui. Cunoaşte fluviul cum îmi 
cunosc eu buzunarul şi mi-a condus vasul cât se poate de bine. 
Dar, aşa cum v-am spus, mă bucur că scap de el. Privirea lui nu- 
mi place deloc. Apropo, castelane, spuse el, întorcându-se către 
hangiu, care, fără să fie văzut, îl măsura cu privirea pe Blackfoot. 
Armurierul mi-a trimis încărcătorul? Cel puţin aşa-mi făgăduise. 

— Da, puşca e înăuntru, zise Smart fără să se mişte de la locul 
lui. Francis, dă tu puşcoacea aia lungă, la care a meşterit de 
curând Toby. 

— l s-a plătit costul reparaţiei? întrebă Edgeworth. 

— Da, răspunse barmanul, o jumătate de dolar. Zicea că i s-a 
rupt arcul şi că-i lipseşte zăvorul. Se vede treaba că aţi desfăcut- 
o odată şi aţi rătăcit zăvorul. 

— Prostii! strigă bătrânul. Când am întrebuințat puşca ultima 
oară, am şters-o bine, am încărcat-o din nou şi de atunci nu m- 
am folosit de ea. De altfel nici Tom, căci el are puşca lui. Dracu 
ştie cum de-i lipseşte zăvorul. In sfârşit, bine că funcţionează iar; 
aşa că pot să trag o dată cu ea, ca s-o descarc şi pe urmă s-o 
încarc din nou. Unde putem să tragem aici, mai la sigur, cu 
puşca? 

— Mai la sigur, nicăieri, răspunse Smart. De fapt nici în oraş nu 
e voie, dar aici, o lasă mai moale. Dacă vreţi, trageţi în vânt. lată 
colo, lângă mlaştină, pe trunchiul acela uscat stă o ciocănitoare. 
Sus de tot, chiar peste craca aceea din dreapta. O vedeţi? Puteţi 
să proptiţi arma chiar de tarac. 

Intre timp, Edgeworth ieşise cu arma în uşă, privind atent 
înaintea lui. 

— Să proptesc arma? zise el râzând. La numai nouăzeci de 
paşi depărtare? Asta mai lipseşte. Dacă totul funcţionează bine, 
nu e nevoie de proptele. Ridică repede puşca, ochi şi, o dată cu 
detunătura, biata ciocănitoare se zbătu o clipă, căzând apoi 
neînsufleţită alături de trunchiul copacului. 

— Mai merge, zâmbi bătrânul punând puşca lângă el şi 
scoțând din geantă fultuitorul, ca să o curețe iarăşi cum trebuie. 
Când nu e cazul să tragem asupra bandiţilor, ne mulţumim să 
împuşcăm o ciocănitoare. Aşa e mersul lumii. Omul e, dacă nu 
cel mai mare, desigur însă cel mai primejdios animal de pradă: 

ucide din plăcerea de a ucide. Ei, dar negustorul meu începe să- 
şi piardă răbdarea; ia-o înainte, dragă prietene: încarc doar 
puşca, plătesc ce am de plătit şi cobor numaidecât. 

Blackfoot păru mulţumit, stărui totuşi încă o dată pe lângă el 
să nu întârzie prea mult şi părăsi odaia. Smart însă, de îndată ce 
Blackfoot închisese după el uşa, se întoarse spre Edgeworth, 
întrebându-l: 

— Îl cunoaşteţi de multă vreme? 

— Nu, dar de ce? 

— Cum l-aţi descoperit şi ce v-a hotărât să încheiaţi afacerea 
cu dânsul? 

— Cum? Ştiu şi eu cum? L-am găsit aici în Hotelul Union. Eraţi 
şi dumneavoastră de faţă. Bill îl întâlnise undeva în oraş! 

— Bill? Cine e Bill? 

— Pilotul meu! 

— Aşa? zise hangiul după o pauză cam lungă, începând să-şi 
legene încolo şi încoace genunchiul pe care îl ţinea între mâini. 
Aşa? Va să zică Bill vi l-a recomandat. Fiţi atent, Domnule 
Edgeworth, omul ăsta nu-mi place! 

— De ce? zise râzând bătrânul. Pentru că nu arată a negustor? 
Ei şi? Negustorii noştri indieni sunt întotdeauna mai mult 
războinici şi vânători decât negustori, trebuind să mânuiască 
armele tot atât de bine ca şi greutăţile. 

— Dar, dar cei doi se înţeleg prea bine între ei, zise Smart. 

— Cine? Negustorul şi Bill? Hm! Asta nu prea îmi vine să cred. 
Omul mi-a oferit nişte preţuri bune, ba chiar a şi plătit înainte o 
parte însemnată din preţ, ca arvună. 

— l-am văzut cum schimbau anumite priviri, continuă Smart, 
sculându-se de la locul lui. Nu cred că mă înşel când zic că ei se 
cunosc între ei mai bine decât încearcă să pară. Băgaţi bine de 
seamă, în partea asta a fluviului sunt prea mulţi şarlatani. Mai cu 
seamă la Helena. Puteţi să vă bizuiţi pe oamenii dumneavoastră? 
Căci, să ştiţi, un străin nu trebuie să se aştepte, în caz de nevoie, 
la prea mult ajutor din partea celor de aici. 

— Fără îndoială că mă bizui! răspunse bătrânul. La drept 
vorbind, mai mult mă bizui pe mine însumi. De altfel, nici nu e 
nevoie. Bătrânul Edgeworth e destul de deştept ca să ştie cum 
trebuie să se poarte, ca să nu lase lichelele astea să se apropie 
de el. Dar, ce voiam să mai spun? A, da... Domnule Smart... o 
tânără femeie de aici, care trebuie să fi aflat de la cineva că voi 
acosta la Victoria, m-a rugat s-o iau la bord împreună cu bagajele 

ei - o anumită Doamnă... Doamna Everett, mi se pare. Vrea să 
părăsească Helena pentru a se stabili la Victoria. E o femeie 
cumsecade? 

— Nu încape îndoială. Sir, răspunse Smart, e o femeie cinstită 
şi curajoasă, al cărei logodnic s-a înecat de curând în fluviu şi 
care mi-a vândut mie bucata ei de pământ. l-am oferit tot 
sprijinul meu, dar ea refuză cu dârzenie, nevrând să primească 
nici un ajutor. ŞI... zici că vrea cu adevărat să se mute la 
Victoria? 

— Da, cel puţin aşa mi-a spus: dar e timpul să plec. Aşadar 
good-bye! Dacă s-ar întâmplă să nu-l găsesc pe Tom Bamwell şi 
el să se întoarcă între timp aici, atunci spuneţi-i să plece imediat 
înapoi. Dacă termin cu descărcarea înainte de termen, atunci il 
aştept până vine. 

Bătrânul îşi puse puşca pe umăr şi, ca la despărţire, strânse 
încă o dată mâna hangiului şi o porni spre fluviu unde tocmai 
atunci sosise aşa-numitul Dray, un cărucior cu două roate pentru 
transportul bagajelor, aducând puţinele lucruri ale doamnei 
Everett, care stătea în preajma lor. 

Era o femeie tânără, frumoasă, subţirică, îmbrăcată din cap 
până în picioare în negru. Avea o faţă cu trăsături îndurerate, 
palidă şi cu ochii mari, albaştri şi melancolici. Pârul castaniu, sub 
basmaua strânsă pe cap, i se revărsa pe umeri în bucle bogate. 
Uneori, pe furiş îşi trecea mâna peste obrajii palizi, pentru a-şi 
răcori ochii înroşiţi de plâns, vrând parcă să prindă fiecare 
lacrimă ce încerca să se strecoare, fără voia ei, de sub genele 
lungi şi dese. 

Căruciorul se oprise lângă debarcader, chiar în faţa Flat- 
boatului lui Edgeworth şi omul, care-şi zvârlise la pământ pălăria 
şi biciul, tocmai se pregătea să urce pe bord o parte din bagaje, 
peste scândura îngustă ce lega vasul de țărm, când în faţa lui 
apăru cu neobrăzare Bill, pilotul, blestemând şi întrebându-l ce-s 
cu bagajele şi cu pasagerii pe care îi aduce? Ei nu se opresc 
nicăieri şi n-au nevoie de lume străină! 

— Lasă, Bill î zise Edgeworth care tocmai sosea. O ducem pe 
doamna până la Victoria. Vremea e frumoasă şi bagajele pot sta 
afară pe punte! 

Pilotul se dădu la o parte mormăind nemulţumit. Totuşi, se 
părea că fluviul îl interesa acum mai mult decât uscatul. Pe 
Mississippi în jos se vedeau plutind şase sau şapte vase de Ohio, 
care, după înfăţişarea liniştită a pasagerilor de la bord, nu păreau 

deloc să aibă intenţia de a acosta aici. Sus, pe punte dormitau 
întinşi comod la soare cei mai mulţi dintre călători şi doar în 
capătul celălalt, în apropierea vâslei de la pupa stătea rezemat 
pilotul cu amândouă braţele întinse la dreapta şi la stânga, peste 
lemnul lung cât o prăjină, privind liniştit orăşelul ce se vedea în 
vale. 

— lată că găsim şi tovarăşi de drum, zise Edgeworth. Haideţi, 
repede, repede, duceţi lucrurile la bord. Dacă vâslim niţel mai cu 
sârg, îi ajungem şi pe ăştia! 

Pilotul însă nu era deloc de părerea asta. Pretindea că, nu prea 
departe de Helena, trebuiau să treacă de o insulă în care pârtia 
navigabilă era, ce-i drept, foarte îngustă, dar care îi scutea să 
facă un ocol de cel puţin opt mile. Dacă, în locul acela strimt, se 
întâlnesc prea multe ambarcaţiuni, atunci nu rareori se întâmplă 
ca ele să se lovească de snaguri ascunse. lată de ce era mai bine 
să lase drum liber tuturor celorlalte ambarcaţiuni. Pe urmă, în 
apropiere de Victoria, ştie el ce trebuie să facă pentru a le tăia 
drumul şi a le ieşi înainte. 

Blackfoot fu de aceeaşi părere. Oamenii duceau acum cele din 
urmă lucruri pe bord şi Doamna Everett voia să urce şi ea, când, 
deodată, fu împiedicată să facă lucrul acesta într-un mod pe cât 
de neaşteptat, pe atât de brutal. 

Ce se întâmplase? Tocmai atunci Doamna Breidelford, care 
cobora pe strada Principală, dădu cu ochii de tânăra văduvă 
îmbrăcată în rochie de doliu, pe cale de a părăsi Helena cu 
bagaje cu tot. Asemeni unei zeițe a răzbunării - pe cât e posibil 
să ne închipuim o astfel de zeiţă, având o pălărie de mătase 
decolorată, cu flori artificiale, pe umeri cu o broboadă roşie, cu o 
rochie galbenă şi verde de bumbac şi cu ghete de piele cu 
şireturi - se repezi ca un fulger la biata femeie speriată, o apucă 
de încheietura mâinii stângi şi începu să reverse asupra ei un 
noian întreg de înjurături şi de ameninţări, încât foarte tânăra şi 
nefericita femeie îngălbenise de tot, tremurând şi încercând 
zadarnic să se desprindă din strânsoarea nebunei. 

Aceasta însă şi mai îndârjită, ridică pumnul drept cât mai 
ameninţător şi, cu vocea gâtuită de furie şi răutate, începu să 
tipe: 

— Aşa? Va să zică doamna vrea să plece? Spurcată creatură, 
ai? Să fugă ca hoțul care o şterge noaptea? Hm! Unde mi-ai fost 
dumneata, madam, zilele astea? Unde mi-ai stat ascunsă ziua, 
cât era lumină, ca să te poţi furişa mai bine noaptea, încercând 

broaştele de pe la uşile străine şi uitându-te pe gaura cheii? 

— Pentru Dumnezeu, scăpaţi-mă de furia asta! strigă Doamna 
Everett, căutând cu privirea în jurul ei, pe cineva care s-o apere 
şi s-o ajute. Dar oamenii ce se aflau acolo, la prima vedere nu 
puteau decât să creadă că, într-adevăr, tânăra şi frumoasa 
femeie pe care o vedeau făptuise cine ştie ce faptă urâtă, dacă 
era batjocorită în halul ăsta pe stradă şi se temeau să se 
amestece acolo unde numai legea trebuia să-şi spună cuvântul. 

— Aşa? începu iar Doamna Breidelford şi cu îndârjire îşi 
împinse pe ceafă pălăria înflorată care îi luneca mereu în obraz. 
Aşa? Sunt o furie? Pentru că apăr dreptul meu şi nu îngădui ca 
toate leprele să-mi între noaptea în casă? Sunt şi eu o biată 
văduvă, sunt şi eu singură, singură de tot pe lume: dar eu ştiu să 
mă port cinstit şi noaptea nu cutreier singură oraşul, ţinându-mă 
după toţi bărbaţii, după cum nu jeluiesc toţi vâslaşii care se 
îneacă în Mississippi. „Luizo - îmi spunea într-una răposatul meu 
soţ - Luizo, tu...” 

— Domnule Edgeworth! se rugă tânăra femeie disperată, 
apără-mă de nebuna asta. Mă ucide! 

— Inapoi, Domnule Eschhold sau cum dracu îţi mai spune! 
strigă la rândul ei doamna cea furioasă, unul din voi să alerge 
numaidecât până la judecător. Să vină negreşit aici Squire 
Dayton - numaidecât să vină Constable-rul“? aici. Acolo văd că 
sunt bagajele ei. Să le desfacă şi să le arate bucată cu bucată. 
Vreau şi eu să văd ce are ea de căutat noaptea la broasca uşii 
mele? Vreau să văd dacă femeile cinstite pot fi înfricoşate şi 
tulburate în aşa fel, încât să nu mai aibă nici măcar răgazul de a 
lua şi ele o ceaşcă de ceai la vreo prietenă. Unde e Constable- 
rul? 

— Doamne Dumnezeule, strigă tânăra deznădăjduită, oare nu 
e nimeni aici care să apere o biată femeie? j 

Bill şi Blackfoot urmăriseră toată scena făcând haz. Intârzierea 
plecării le convenea, căci în felul acesta celelalte ambarcaţiuni 
căpătau un avans mai mare şi, în afară de asta, credeau şi ei că 
doamna care făcea atâta gălăgie o prinsese pe cealaltă, mai 
tânără, făcând cine ştie ce faptă nepermisă, aşa că acum stăruia 
să fie adusă în faţa justiţiei. Totuşi Edgeworth, care avea destulă 
experienţă ea să-şi dea seama că tânăra cu chipul palid nu avea 
nimic necinstit şi răutăcios în trăsăturile nobile ale feţei, în timp 
ce chipul celeilalte era cât se poate de respingător, interveni 

prompt şi hotărât. Apucă braţul Doamnei Breidelford şi, ţinând-o 
strâns de încheietura mâinii, o sili să libereze braţul tinerei 
Doamne Everett. Apoi, în timp ce oamenii săi o împiedicau pe 
aiurita Doamnă Breidelford să înainteze, el o urcă la bord pe 
Doamna Everett, scândurile fură ridicate în grabă, frânghiile 
desfăcute, restul echipajului sări pe vas şi „Broasca ţestoasă”, 
desprinzându-se dintre celelalte ambarcaţiuni, o porni la drum. 

La început vasul acesta lat şi cuprinzător pluti foarte aproape 
de linia debarcaderului, gata să se împotmolească din pricina 
unui trunchi de copac adus de ape. Când însă oamenii puseră 
grăbiţi vâslele lungi în inelele lor de fier, virând spre larg spre a 
putea să înainteze în voie, vasul, de altfel destul de neajutorat, 
începu să asculte de poruncile cârmaciului. Cu prora îndreptată 
spre mijlocul fluviului, se îndepărtă din ce în ce mai mult de locul 
primejdios, până ce în sfârşit se încadră în adevăratul curent al 
apei, care ducea spre sud, de-a dreptul spre Insula sălciilor. 

Cine ar putea să descrie însă furia de care fusese apucată 
Luiza Breidelford văzând cum îi fusese smulsă, aşa deodată şi 
fără speranţă, victima pe care şi-o alesese? Era încredinţată, 
Dumnezeu ştie de ce, că Doamna Everett trebuie să fi fost 
femeia care, după spusele Domnului Smart, cu câteva seri 
înainte dăduse târcoale casei ei, încercând să deschidă uşa cu 
chei false. Faptul că nu mai găsea unele lucruri pe care se vede 
treaba că le pusese altundeva, o întăreau şi mai mult în această 
convingere. Crezu deci că e de datoria ei să meargă şi asta cât 
mai degrabă, acasă la Squire Dayton spre a cere să i se tacă 
dreptate, interceptându-se ambarcaţiunea care tocmai plecase. 
Din păcate, nici Squire Dayton şi nici doamnele nu erau acasă. 
Aşa cel puţin îi spusese Nancy de la fereastră, fără să-şi mai dea 
osteneala să deschidă uşa în faţa agitatei şi înfierbântatei 
vizitatoare. 

Singura speranţă ce-i mai rămânea era Constable-rul. Dar ca 
să ajungă cât mai repede la casa acestuia, care se afla tocmai la 
capătul celălalt al orăşelului, trebuia să facă vreo două sute de 
paşi pe un drum îngust, trecând printr-un desiş crescut pe un loc 
ce fusese desţelenit. O porni deci grăbită şi străbătuse aproape 
jumătate din drum. Un stejar înalt se prăbuşise aici de-a 
curmezişul lui. Când voi să ocolească trunchiul căzut, ca să 
meargă mai departe, deodată îi ieşi înainte, spre surprinderea 
amândurora, un bărbat a cărui înfăţişare, ţinând seama de locul 
acesta dosnic şi foarte puţin frecventat, era în cel mai înalt grad 

îndreptăţită să trezească teama acestei doamne care de obicei 
nu prea se lăsa uşor înfricoşată. 

Hainele îi atârnau pe trup zdrenţuite, părul îi crescuse pe 
capul gol ca la sălbatici, iar barba nu prea avea aerul să fi 
cunoscut în ultimele săptămâni ce-i briciul. Faţa şi mâinile îi erau 
mânjite de sânge şi de sudoare. Fruntea purta parcă pecetea 
crimei, care se oglindea şi în ochii ce priveau rătăciţi şi bănuitori. 

— lisuse! exclamă Doamna Breidelford în clipa când omul se 
ivi pe neaşteptate în faţa ei. Privind-o surprins şi nedumerit. Ce 
doriţi, Sir? De ce mă priviţi atât de cercetător, Sir? Il caut pe 
Constable... locuieşte la zece paşi de aici... şi judecătorul de 
pace e chiar în urma mea! Şi, zicând acestea, se dădu repede la 
o parte, căutând să treacă de făptura aceasta lugubră. Străinul 
nu făcea nici o mişcare; o urmărea doar cu privirea. In clipa însă 
când ea trecu pe dinaintea lui, întorcând încă o dată capul spre 
dânsul neîncrezătoare, el şopti deodată: 

— Doamna Dawling! 

Chiar dacă aceste două cuvinte ar fi fost blestemul vreunui 
vrăjitor din ţările de miazăzi, urmând ca de azi încolo Doamna 
Breidelford să fie osândită să rămâie nemişcată vreme de trei 
sau patru mii de ani şi încă onorabila Lady nu s-ar fi speriat atât. 

Destul că ochii începură să-i iasă din orbite, privind cu uimire 
şi în acelaşi timp cu groază pe omul care, fără îndoială, era 
deţinătorul cine ştie cărei taine referitoare la persoana ei. Dar 
străinul, fără să-i pese de impresia pe care o făcuseră cuvintele 
sale - buzele-i schiţând doar un zâmbet fugar şi dârz - făcu 
repede un pas înainte şi şopti: 

— Sigur că judecătorul de pace e pe urmele dumitale? 

— Nu, începu să se bâiguie Doamna Breidelford, abia putând 
să mai răsufle şi neizbutind să-şi vină în fire, nu... nu... nu vine. 

— Cu atât mai bine! Trebuie să mă ascundeţi... sunt pe urmele 
mele. In pădure n-am putut să scap de ticăloşii ăia blestemaţi. 
Imi dibuiau urma ca indienii şi când, în sfârşit, am ajuns la 
drumul mare, am trebuit să mă ţin de el. Poate că sunt totuşi în 
preajmă şi mă pot prinde dintr-un minut într-altul. Aşa că grăbiţi- 
vă să mă ascundeţi în casă la dumneavoastră. 

— Sfinte Dumnezeule, Henry Cotton! Aşa să dea Dumnezeu să 
fiu eu sănătoasă! Cotton, pe care tot Arkansasul îl urmăreşte! La 
mine să te iau, omule? In casa mea? Asta nu merge, asta nu se 
poate! Trebuie să pleci de aici! 

— Nu sunt în stare să merg mai departe, scrâşni fugarul. Sleit 

de puteri şi încolţit din toate părţile, aş cădea numaidecât în 
mâinile celor ce mă urmăresc. Trebuie să mă odihnesc o zi 
măcar, ce dracu! De paisprezece zile sunt hăituit fără milă, ca o 
panteră. De zece ori mă credeam ajuns la liman, în siguranţă şi 
tot de atâtea ori am trebuit iar să o iau din loc, vânat şi încolţit 
fără cruţare, neavând altă ieşire decât să ucid şi să fur mai 
departe. Ascundeţi-mă în casa dumneavoastră până când voi fi 
în stare să trec fluviul, sau măcar să o iau pe vreo luntre 
oarecare în josul apei, ca să ajung la insulă. M-am săturat de 
viaţa asta. Mi-ajunge! 

— In casa mea nu se poate, Sir! răspunse, repede, văduva. 
Sunt o femeie singură şi dacă... 

— Lasă fleacurile astea, ce naiba! o întrerupse Cotton supărat. 

La dracu cu palavrele dumitale! Adăposteşte-mă! 
__— Crede-mă, zise prea onorabila doamnă, nu merge! 
Inchipuieşte-ţi ce ar fi să te vadă lumea trecând prin oraş în halul 
ăsta şi intrând la mine. Urmăritorii dumitale ţi-ar afla numaidecât 
sălaşul şi, dacă ar veni să caute la mine... nu, nu... asta nu se 
poate! Mai bine rămâi aici în pădure, ascunde-te undeva 
deocamdată. Diseară vin să te iau şi te duc pe insulă. Mai mult 
nu pot să fac pentru dumneata! 

— Aşa? Chiar aşa? răspunse ironic Cotton. Mai bine spune 
limpede că nu vrei să faci mai mult!... Va trebui să faci însă! 
Dar... timpul trece, aşa că repet: sunt urmărit şi, dacă nu mă 
ascunzi la dumneata, înseamnă că, chiar în seara asta, voi fi în 
mâinile duşmanilor mei. De salvat, mă poţi salva, dar dacă nu 
vrei, atunci tot ce se va întâmpla, să cadă pe capul dumitale! Să 
nu crezi că am să fac pe mărinimosul care se chinuie şi moare ca 
un martir, legat în lanţuri, în puşcărie sau că am să mă 
bălăbănesc în spânzurătoare, în timp ce dumneata ai să te făleşti 
aici, lăfăindu-te ca o Lady iubitoare de Dumnezeu. Am să te 
denunţ. Şi-ţi poţi închipui ce te aşteaptă! 

— Ai înnebunit? strigă speriată Doamna Breidelford. Vrei ca, 
nenorocindu-mă pe mine, să-i nenoroceşti pe toţi?! 

— Nu, se înţelege că nu! Doar dacă nu mă sileşti dumneata. 
De-ar fi să trec prin oraş aşa cum sunt acum, aş atrage atenţia 
tuturor asupra mea. Aşa că du-te acasă şi adu-mi niscaiva haine. 
Ştii dumneata cum să faci rost de ele! intre timp eu am să stau 
ascuns aici, în tufişul ăsta, aşteptându-te. Să nu întârzii însă, 
căci, dacă până atunci sunt descoperit, dumneata ai să porţi 
vina... ca şi urmările! 

— Dar, pentru Dumnezeu, de unde vrei să iau hainele de care 
ai nevoie? exclamă speriată Doamna Breidelford. Nu ştiu... 

— Asta e treaba dumitale, o întrerupse Cotton, depărtându-se 
de ea nepăsător. Gândeşte-te însă la Dawling, sau... vrei să mai 
spun vreun nume? Cred că e destul, nu? 

— Om îngrozitor! gemu femeia, repede, fugi repede, aud pe 
cineva venind, ascunde-te! 

Cu câteva minute mai devreme, Cotton ciulise urechile. Auzise 
şi el zgomot de paşi, fără să ştie încă din ce parte veneau. In cele 
din urmă păru că se lămureşte şi, ridicând ameninţător degetul 
în faţa femeii, se strecură grabnic în tufişurile care-l înghiţiră. 

Puțin după aceea, cu mâinile în buzunare, cu pălăria lăsată 
puţin pe ceafă, pe drum se ivi Jonathan Smart. Doamna 
Breidelford abia găsi timpul să-şi revină şi să se hotărască 
încotro să se îndrepte. In aceeaşi clipă Jonathan Smart trecuse 
de trunchiul de stejar doborât, părând la fel de surprins că o 
găseşte în locul acesta pe Doamna Breidelford singură cuc. Se 
gândi mai întâi la vreo aventură amoroasă, pe care însă în 
aceeaşi clipă o respinse ca absolut imposibilă. Nu fu în stare să 
bâlbâie decât un foarte scurt „Bună dimineaţa, madam!” pentru 
că, într-o inexplicabilă grabă, Doamna Breidelford o şi pornise 
spre oraş. 

„Ei, fir-ar să fie!” îşi zise yankeul, zâmbind şi oprindu-se uimit, 
ca s-o privească. „Grozav se mai grăbeşte Doamna Breidelford, 
grozav de tot - se vede treaba că are nişte afaceri urgente, 
nenoroceşte vreo prietenă cu vizita ei, sau cleveteşte pe seama 
cuiva, batjocorindu-i numele, sau poate chiar, cine ştie... aţâţă 
vreo femeie împotriva bărbatului ei - Doamne fereşte! Dar ce 
treabă o fi avut la urma urmelor aici? Vreo întâlnire? Sau să fi 
fost doar o simplă întâmplare? Nu înţeleg însă de ce părea atât 
de stingherită!” 

Smart începu să cerceteze drumul, unde o văzuse mai întâi, 
căutând să descopere cumva urmele unor altfel de pantofi. Cu 
toate că i se păru că vede ici şi colo parcă nişte tocuri de ghete 
bărbăteşti, totuşi, nu avea destulă experienţă ca să se poată 
lămuri cu adevărat. Dădu de câteva ori din cap, în mod 
semnificativ, îşi vâri mâinile în buzunare şi o porni încet mai 
departe, continuând să fredoneze acelaşi cântec pe care îl 
întrerupsese când dăduse cu ochii de Doamna Breidelford. 

Două ore mai târziu, doamna părăsi acelaşi drum pentru a 
doua oară în ziua aceea, pornind grăbită spre propria ei locuinţă, 

fără a se uita mai întâi cu atenţie la cele ce se petrec împrejur, 
cum avea obiceiul. La capătul celălalt ai drumului însă, începu să 
fie urmărită de un ins, îmbrăcat în portul localnicilor, cu o pălărie 
de paie largă, bine trasă pe frunte. Femeia intră repede în casă, 
uşa fiind apoi bine zăvorită pe dinăuntru. 

19 
STEAMERUL* „VAN BUREN” 
- DOMNUL SMART ASCULTĂ DE 
VOINȚA SOŢIEI SALE 


Aşa cum am arătat mai înainte, Tom Bamwell adusese pe 
nefericita lui protejată la bordul vasului „Van Buren” şi pentru a 
evita orice întrebare neplăcută, o dădu drept sora lui bolnavă, pe 
care o ducea la nişte rude ce locuiau în Helena. Din pricina 
emoţiilor îndurate, Maria era atât de zguduită şi de epuizată 
încât se supunea la orice, fără să încerce nici cea mai mică 
împotrivire. Femeia de serviciu de pe vas rămase totuşi uimită 
când văzuse rochia preschimbată în zdrenţe din pricina 
mărăcinilor şi crengilor de care se agăţase şi parcă bănuia 
adevărata stare sufletească a nefericitei, întâlnind privirea 
rătăcită, lipsită de expresie a acesteia. Dar de fapt, ce-i păsa 
mulatrei de femeia aceasta albă? Datoria ei era să aibă grijă de 
cabină şi nu de mintea pasagerilor. li pregătise patul cu multă 
atenţie, lăsând-o să se descurce singură cu închipuirile şi 
vedeniile ei. 

„Van Buren” era o corabie cu abur, un aşa-zis velier care 
călătorea spre Saint Louis sau Louisville şi Cincinnati, purtând în 
faţă o tablă pe care cu litere mari vizibile erau înscrise orele de 
plecare. luţeala cu care vasele de genul acesta parcurg deseori 
distanţe imense - şi anume navigând împotriva puternicului 
curent al fluviului Mississippi - pare uneori de neconceput. „Van 
Buren”, de pildă, socotea ca o realizare deosebit de valoroasă 
faptul că, în ultima sa călătorie de la New Orleans la Louisville, îi 
trebuise doar o jumătate de oră. Mai mult decât steamerului 
„Diana”, din cauză că pierduse această jumătate de oră înfipt 
într-un banc de nisip, în Ohio. Făcuse deci în cinci zile douăzeci şi 
trei de ore şi jumătate, o călătorie de o mie trei sute cincizeci de 
mile engleze în susul apei. 

„Van Buren” lupta voiniceşte cu apele crescânde ale lui 
Mississippi, în timp ce valurile izbeau şi dănţuiau în jurul vasului, 


50 Steamer - corabiei cu aburi. 

înălțându-se şi prăbuşindu-se, pentru a desfăşura pe întinsul 
fluviului o spumă tulbure şi dospindă. Trebuiau să sosească la 
Helena după o călătorie de numai câteva ore. Din păcate însă 
pilotul, care cunoştea probabil foarte bine apele fluviului Ohio, 
dar care venea pentru întâia oară pe Mississippi şi se ghida după 
indicaţiile din „Călăuza Navigatorului”, se apropiase prea mult de 
acea insuliţă rotundă, de mai multe ori amintită sub numele de 
Insula sălciilor şi vasul se împotmolise, neizbutind, în pofida 
strădaniilor făcute de oameni şi de maşină, să se desprindă, 
pentru a intra iar pe linia de plutire. Cum în cele din urmă îşi 
dădură seama că toate încercările rămân deocamdată zadarnice 
şi că, între timp, se şi lăsase noaptea, iar apele fluviului creşteau 
cu fiecare ceas, marinarii se hotărâră să aştepte, sperând că, o 
dată cu ivirea zorilor, vasul se va desprinde singur, puţind să-şi 
reia călătoria. Până atunci, lăsară o iolă la apă, încercând să 
ajungă cu ea până la țărm, unde urmau să fixeze o frânghie, care 
să lege vasul. Voiau astfel să se asigure, în caz că vasul s-ar 
desprinde, că nu vor fi luaţi pe nepusă masă de curent şi duşi 
aiurea. 

Oamenii trimişi în acest scop, se văzură însă, deodată, în faţa 
unei sarcini cu mult mai grele decât îşi închipuiseră la început. E 
drept că toată insula era acoperită de arbori. Erau însă numai 
slabe tulpini de lemn de bumbac, care n-ar fi putut să reţină nici 
măcar un simplu Flat-boat, necum un vas atât de greu. Pe de 
altă parte, marginea exterioară a insulei era plină doar de puieţii 
tineri ai acestor arbori care crescuseră atât de aproape unul de 
altul, în cât păreau o perdea de stuf, ieşind deasupra apelor 
fluviului, fără a lăsa nici măcar iola să pătrundă. Atunci când 
matrozii vâsleau din toate puterile, ei se aplecau ca nişte fibre 
elastice, dar numaidecât se înălţau la loc ca nişte arcuri de oţel, 
exercitându-şi presiunea asupra iolei de îndată ce vâslele 
încetau, măcar pentru o clipă, să mai lucreze. 

Oamenii fură siliţi, în cele din urmă, să renunţe la încercarea 
lor şi să sară în apa adâncă de vreo trei picioare, lucru destul de 
primejdios într-un loc cu nisipuri mişcătoare. Cu multă trudă 
izbutiră în cele din urmă să tragă frânghia lungă şi groasă cât 
putură de mult în interiorul insulei, o răsuciră în jurul câtorva 
trunchiuri slabe care nu se aflau în apă şi se întoarseră după 
aceea la bord, aşteptând ziua următoare. 

Pe punte rămăseseră între timp doi oameni, care trebuiau în 
acelaşi timp să aibă grijă şi de focul de la cazane. Dar, cum se 

întâmplă mai totdeauna cu posturile de veghe, la început se 
arătară foarte grijulii, punând regulat lemne pe foc şi cercetând 
dacă frânghia ţine şi e bine întinsă. Cum însă trecu de miezul 
nopţii şi văzură că nu le vine schimbul, cei doi se aşezară pe 
grămezile de lemne din faţa cazanelor şi începură să-şi spună 
poveşti, căutând să rămână treji. In cele din urmă, povestitorului 
începu să-i fie somn, ascultătorul încetase de mult să mai asculte 
şi foarte curând o tăcere adâncă puse stăpânire pe colosul 
adormit. 

Apa cu murmurul ei încet izbea neîncetat prora corăbiei; în 
Insula sălciilor, situată atât de aproape, zgomotul acesta se 
răspândea, susurând şi vuind. Din când în când trunchiurile 
aduse de fluviu se grămădeau unele peste altele, împiedicând 
apa să treacă. Veneau atunci alte trunchiuri mai puternice, mai 
năbădăioase, încercând să dărâme stăvilarul acesta natural. 
Peste vuietul sugrumat al apei se lăsase o noapte neagră. Părea 
că duhurile pădurii îşi strigau, de pe un țărm la celălalt, tot felul 
de poveşti fioroase, în timp ce bătrânul Mississippi fredona în 
barba lui plină de spume vechile sale melodii. 

Pe corabie nu se mai mişca nimic. Doar cei doi oameni de 
pază îşi mai ridicau capetele din când în când, osteniţi şi pe 
jumătate adormiţi, uitându-se la stele şi la sălciile ce se legănau 
uşor în depărtare, dornici parcă să afle dacă mai sunt în acelaşi 
loc. Zumzetul monoton, al apei le închidea însă numaidecât 
pleoapele, iar scândurile punţii nu erau destul de tari pentru a le 
goni somnul. Intre timp, năvala apelor smucea şi sucea odgonul, 
ridicând vasul de la locul lui. Dar cu cât se ridica din ce în ce, cu 
atât se întindea şi se încorda frânghia care-l ţinea. La început 
trunchiurile tinere ale copacilor izbutiră să suporte povara 
încredinţată lor. Cum însă vasul trăgea mereu de ele, treptat- 
treptat se îndoiră, lăsând frânghia să ajungă mai sus. E drept că 
la început trunchiurile multe opuseră oarecare rezistenţă. incetul 
cu încetul însă, această rezistenţă slăbi. Ici, un trunchi prea 
împovărat se prăbuşea, rupându-se, dincolo un altul lăsa 
frânghia să alunece peste coama lui elastică. Cu fiecare clipă se 
micşora şi sprijinul de care avea nevoie greutatea imensă a 
vasului, pentru a se putea menţine. În cele din urmă, se frânse şi 
ultimul copac. 

Smucitura care eliberă vasul „Van Buren” din cătuşele sale, 
zgudui însă întreaga corabie, tulburând somnul caraulelor ce 
dormeau lungite la proră. La început deschiseră ochii, uimiţi, 

privind la cerul care deasupra lor îşi păstrase aceeaşi înfăţişare. 
Aceleaşi stele pe care le văzuseră înainte de a fi adormit 
amândoi, îi priveau şi acum, scânteind. Săriră speriaţi de la 
locurile lor, căci vlăstarele de bumbac, pe care de asemenea le 
văzuseră până atunci în preajma lor şi a căror dulce legănare o 
acompaniaseră adesea cu legănarea capetelor proprii, erau 
acum undeva înapoi. Şopotul apei nu mai stăruia la proră, iar 
sălciile rămâneau din ce în ce mai mult în urmă. Oamenii se 
treziră deodată şi, împinşi parcă de un simţământ nedesluşit, se 
repeziră la frânghia care atârna acum liberă peste bord. Strigătul 
lor: „Vasul s-a desprins!” avu darul să trezească cu iuţeala 
fulgerului şi pe cei câţiva călători care în noaptea aceasta caldă 
de vară mai rămăseseră, ici şi colo, pe puntea vasului. 

Se iscă o harababură nemaipomenită. Toţi alergau năuci şi 
fără rost de colo-colo. Unii cercetau adâncimea, alţii trăgeau de 
frânghie, câţiva porniră în căutarea pilotului, vrând să-l aducă la 
timonă. Nici unuia însă nu-i trecea prin cap că vasul nu putea fi 
pornit fără abur şi că întâi şi întâi trebuia întețit focul şi încălzită 
apa, înainte de a fi siguri că au salvat corabia de orice pericol. 

Chemarea energică a pilotului izbuti să adune personalul de 
serviciu laolaltă, punându-l pe roate. In jurul micilor ancore aflate 
la dispoziţie, se legară frânghii, pentru a le putea arunca peste 
bord, fixând vasul pe locul unde se afla. Fochiştii înteţiră focul 
dedesubtul cazanelor, reglând cu ajutorul pompelor nivelul apei 
pentru ca nu cumva, golindu-se, să explodeze vreunul din ele, 
ceea ce ar fi însemnat o şi mai mare nenorocire. Măsurile 
acestea de prevedere, luate din timp, ar fi fost suficiente pentru 
a pune vasul iarăşi în stare de funcţiune. Din păcate însă 
curentul năvalnic al apei târâse corabia mult mai departe decât 
bănuiseră ei înşişi, împingându-i cu iuţeală vertiginoasă înapoi, 
spre malul apusean al fluviului. 

— Repede cu prăjinile înapoi - atenţie la babord! strigă cu 
vocea-i răguşită pilotul. Opintiţi-vă, băieţi, căutaţi să nimeriţi 
copacii şi împingeţi! 

Matrozii se supuseră grăbiţi poruncilor - dând buzna peste 
pasagerii ce le ieşeau în cale din întâmplare. Prăjinile cele lungi 
fură aduse la locul cuvenit şi proptite de marginea din afară a 
vasului pentru a atenua pe cât era cu putinţă efectul izbiturii ce 
trebuia să aibă loc în mod inevitabil. O dată cu acestea fură 
aruncate şi ancorele mici. Pământul era însă prea moale şi 
mâlos, ele neputându-se prinde bine, aşa că alunecară mai 

departe. În acelaşi moment „Van Buren” fu zvârlit cu atâta 
putere spre trunchiurile ce împânzeau apa, încât vasul, cât era el 
de puternic, fu zguduit până în temelii, iar pavilionul de la babord 
se prăbuşi în ţăndări. 

Pasagerii năvăliră acum de pretutindeni speriaţi, unii ducând 
cu ei, în mână sau pe spate, lucrurile lor, gata, la prima ocazie, 
să sară pe mal, sau cel puţin în vreo barcă de salvare. Însuşi 
echipajul rămăsese uluit după izbitură, neştiind cât de însemnate 
erau avariile suferite şi dacă nu cumva corabia era în primejdie 
să se scufunde. 

Dulgherul fu cel dintâi care sări în pântecul vasului, apoi fură 
încercate pompele. În cele din urmă, cercetările dădură la iveală 
că „Van Buren” pătrunsese cu frontul său de deasupra, printre 
buştenii plutitori, nesuferind alte stricăciuni decât la roată, la 
parapetul din faţă şi la timonă. Stricăciunile fură cât se poate de 
repede înlăturate. Cu timona era însă ceva mai complicat. Şi, 
înainte de a o pune la punct, vasul nu putea să plece. Cu multă 
sârguinţă echipajul izbuti într-un târziu - soarele se înălţase de 
mult pe cer - cu ajutorul a tot felul de materiale şi al unor lanţuri 
puternice, să-l cârpăcească în mod provizoriu, ca să poată 
ajunge cel puţin până la Helena, unde urma să între în reparaţii 
capitale. 

De două ori la rând încercară zadarnic să iasă în larg. Cârma 
refuza să funcţioneze. Roata de la babord era cu desăvârşire 
sfărâmată, aşa că fură siliţi ca, numai cu ajutorul roții ide la 
tribord şi ea parţial distrusă, să lupte împotriva curentului. Se 
înţelege că, din pricina aceasta, prora se îndrepta mereu spre 
babord, ceea ce împiedica în cel mai înalt grad funcţionarea 
timonei. Se mai adăugă o frânghie puternică şi, în cele din urmă, 
maşina începu iar să lucreze. Asemeni unui leu rănit, care îşi 
târăşte cu greu laba străpunsă de gloanţe, corabia gemu şi gâfâi 
pornind, în sfârşit, pe apele fluviului. 

Soarele trecuse de zenit când debarcară la Helena, urmând ca 
înainte de orice, vasul să facă acolo reparaţiile cuvenite. Dar Tom 
Bamwell, care, chinuit de nerăbdare, nu dorise nimic mai mult 
decât să se vadă o dată la mal, pentru ca să ajungă încă la timp 
în oraş înainte de plecarea bătrânului Edgeworth, îşi petrecuse 
toată dimineaţa pe coverta corăbiei, urmărind zadarnic cu 
privirea numeroasele Flaturi ce treceau prin faţa lui. Toate 
semănau între ele aşa că nu-şi putea da seama care era de fapt 
corabia lui. 

O singură dată, în pofida ceţii care se lăsase, i se păru că 
recunoaşte „Broasca ţestoasă” după câteva mărunţişuri pe care 
numai ochiul corăbierului le distinge. Dusese chiar mâinile pâlnie 
la gură, vrând să strige. In clipa aceea însă descoperise pe 
puntea corăbiei mai multe lăzi şi, printre acestea, o femeie care, 
aşa cum i se păruse, arăta un interes deosebit pentru acele lăzi. 
Nu se putea deci să fie corabia lor. La bordul „Broaştei țestoase” 
nu se afla nici o femeie. Trăgea speranţa ca Edgeworth, să fi fost 
împiedicat de ceva şi deci să nu fi părăsit încă Helena. 

Din păcate, se înşelase. Corabia, aşa cum putu să afle mai 
târziu, plecase cu foarte, puţin timp înainte de sosirea lui, luând 
pe punte şi o femeie. işi dădea deci seama că nu se înşelase cu 
privire la vasul pe care îl întrezărise. Oricum, prea multă 
chibzuire nu mai ajuta acum la nimic, aşa că, înainte de toate, 
duse la Hotelul Union pe biata fată care, lipsită de voinţă, 
mergea agăţată de braţul său şi povesti tuturor - pentru a scăpa 
de orice alte întrebări, aşa cum făcuse şi pe corabia cu aburi - că 
fata e sora lui şi că veneau de la New Orleans. 

Aici însă se lovi de o piedică pe care nu o prevăzuse. Domnul 
Smart, care îl întovărăşi până în cameră şi care îşi dăduse 
numaidecât seama de starea jalnică a nefericitei, îi spuse cât se 
poate mai sincer şi mai deschis că, în ceea ce îl priveşte, el ar 
primi din toată inima pe biata fiinţă, ca să-i poarte de grijă, dar 
că aici e nevoie de o îngrijire femeiască specială şi, pentru 
moment, soţia sa e mult prea prinsă de alte treburi, nefiind nici 
bine dispusă. In clipa aceasta, dacă i-ar încredința fata, ea nu 
numai că ar protesta din toate puterile, ba chiar ar fi în stare să 
ceară - neadmiţând nici un amestec în acest sector de activitate 
pe care şi-l rezervase în exclusivitate - îndepărtarea neîntârziată 
a bolnavei. 

— Dar, pentru numele lui Dumnezeu, unde să duc fiinţa asta 
nenorocită? zise Tom întristat, după ce povesti hangiului toată 
întâmplarea. Corabia mea a plecat, trebuie să caut să o ajung din 
urmă, căci pe bordul ei se află nu numai micul meu avut, ci până 
şi hainele mele. Pe de altă parte, nu pot lăsa femeia asta 
nenorocită singură, fără apărare şi fără nici un prieten, aici, într- 
un oraş străin. Dar tot atât de adevărat e că nu pot nici s-o iau cu 
mine. Vă rog, domnule, fiţi bun şi primiţi-o la dumneavoastră. Fiţi 
încredinţat că, în cel mult câteva zile, voi fi înapoi şi vă voi 
răsplăti cu mărinimie pentru tot ce aţi făcut pentru dânsa. 

Deodată, convorbirea le fu întreruptă de nişte strigăte venite 

de afară, din gang. Era Doamna Rosalie Smart care, nu tocmai 
prietenoasă, ţipa că orice sărăntoc coborât de pe corabie 
îndrăzneşte să între în casa ei, aducând cu el şi câte o 
femeiuşcă. 

— Soră? ripostă ea, răspunzând probabil unei afirmaţii a 
negrului. Şi, colac peste pupăză, nu-i nici măcar în toate minţile 
ei. Asta îmi mai lipseşte! Şi tocmai acum, când nu ştiu unde mi-e 
capul, acum când îmi rup oasele ca să fac niţică ordine în casă şi 
să-i mulţumesc pe oaspeţii mei care nu sunt bolnavi, acum când 
abia ieri mi-a fugit fata de la bucătărie, pe care numai aiurita aia 
de Breidelford a aţâţat-o. Şi tocmai acum să mai fac şi pe 
infirmiera? Aşa? Sau poate că Domnul Smart vrea el să slujească 
şi să poarte de grijă bolnavei? Nu, asta nu se poate! Să iasă din 
casa mea, numaidecât, chiar acum! Vreau şi eu să văd cine 
închiriază aici camerele? Domnul Smart sau eu? Dacă el, atunci 
să facă bine să se ocupe şi de bucătărie şi de curăţenie! Atunci 
nu mai e nevoie de mine! Şi aşa văd că am ajuns să fiu privită ea 
o Slujnică. Vreau să văd care... 

Restul nu se mai auzi, căci doamna urca de zor treptele scării 
şi, pe cât se părea, cu cât timpul trecea, cu atât şi şansele unei 
rezolvări paşnice a conflictului se împuţinau. 

— Am să mă duc eu însumi sus, să o rog, zise deodată Tom, 
luându-şi pălăria, sunt sigur că nu poate şi nici nu are să mă 
refuze. Nu se poate să nu ştie ce îndatoriri are faţă de sexul slab 
şi nici să gonească din inima ei orice sentiment de milă. 

Tocmai voia să iasă; Smart însă, care-şi ţinuse până acum 
bărbia cu mâna, aţintindu-şi ochii în pământ, gânditor, îl apucă 
repede de braţ şi-i zise: 

— Stai! Să nu strici totul! Soţia mea are o inimă cum nu se 
poate mai bună. Am făcut însă o greşeală: i s-a dat fetei o 
cameră fără ca ea să fi fost mai întâi întrebată. Pentru ea e un 
lucru de neiertat. Dacă te-ai duce acum la ea şi ai ruga-o un 
lucru pe care din capul locului noi am socotit că ea nu-l poate 
accepta, atunci, înainte de a face aceasta, te-aş ruga să mă laşi 
să mă îndepărtez vreo două sute de paşi, căci ai avea parte de o 
primire cum nu se poate mai strălucită, iar rugămintea dumitale 
abia atunci ar fi mai cu temei refuzată. O cunosc... 

— Dar, pentru Dumnezeu, ce e de făcut? întrebă deznădăjduit 
Tom. Dumneata eşti singurul om din toată Helena, căruia aş dori 
să-i încredinţez pe nenorocita aceasta şi tocmai dumneata mă 
refuzi? Nu-ţi fie teamă că s-ar putea să nu mă întorc şi să nu-ți 

plătesc ceea ce-ţi datorez. Nu-ţi poţi închipui cât de scumpă mi-a 
fost odată această biată făptură... 

— ... mult prea bine pe bătrâna mea, continuă Smart. Totuşi, 
mai e un mijloc, cel puţin l-am putea încerca. 

— Şi anume? 

— Domol - lasă-mă pe mine - aşteaptă puţin, zise el privind în 
jurul său, da, cred că asta va merge. Acum, sări pe fereastra 
asta! 

— Cum asta, Domnule Smart? zise uimit tânărul. 

— N-am ce să-ţi fac! zâmbi yankeul. Trebuie să jucăm puţin 
teatru astăzi. Sări pe fereastra asta şi nu te întoarce aici decât 
diseară! 

— E cu neputinţă! răspunse Tom. Nu mă pot despărţi de biata 
nefericita asta, înainte de a o şti la adăpost. Şi apoi, la ce ar 
folosi totul? Trebuie mai întâi să ştiu ce se va întâmplă cu ea? 

— Atunci trebuie să renunţăm, zise indiferent yankeul, 
vârându-şi iar mâinile în buzunare. E singurul lucru ce se poate 
face! Dacă n-ai timp pentru asta, atunci regret. Dar poate că ar 
primi-o Squire Dayton. 

— Cine e Squire Dayton? 

— Judecătorul de pace de aici. E căsătorit şi în afară de asta 
mai are la el o rudă îndepărtată a soţiei sale. Poate că el s-ar 
învoi s-o primească la dânsul! 

— Crezi că la ora asta îl găsesc? întrebă repede Tom. 

— Mă îndoiesc! răspunse liniştit yankeul. A plecat călare; şi 
nici cele două doamne nu sunt acasă. 

Tom măsură cu paşii săi odaia, străbătând-o în sus şi-n jos 
câteva ori. 

— Şi crezi că o vei putea convinge pe soţia dumitale s-o 
primească pe nefericita aceasta? zise el în sfârşit, oprindu-se, 
deznădăjduit în faţa lui Smart. 

— Să o conving? Nu, răspuns hangiul. Nu e om pe lume să se 
poată lăuda că ar fi convins-o cândva pe soţia mea. Totuşi, sper 
că am să izbutesc. Şi, de fapt, asta şi ceri dumneata. Aşa că - 
dacă binevoiţi - fereastra e acolo! 

— Dar de ce să ies tocmai pe fereastră? 

— Ca să nu dai cu ochii de nevastă-mea. Sau poate nu eşti în 
stare să sări de la înălţimea de cinci picioare? 

Tom se gândi să răspundă ceva. Se stăpâni totuşi, deschise 
una din ferestre şi se mai întoarse o dată cu faţa către hangiu. 

— Sir, zise el, dacă ai putea bănui măcar... 

Pe coridor se auziră paşi. 

— Nevastă-mea, zise yankeul, făcând o plecăciune, ca şi cum 
ar prezenta pe cineva care ar intra tocmai pe uşă. Tânărul 
înţelese semnul şi, fără să spună vreun cuvânt, puse mâna 
dreaptă pe policioara ferestrei şi, dintr-o săritură, se trezi jos în 
stradă. 

Nu trecură nici trei secunde şi uşa se deschise. Doamna 
Smart, cu chipul la fel de iritat ca la începutul poveste! Noastre, 
pătrunse în odaie, cu toate că, de data asta, iritaţia ei se pare că 
avea un alt temei mult mai periculos. 

Cu pălăria înfundată pe cap şi cu mâinile la spate, Smart 
străbătea odaia în sus şi-n jos cu paşi repezi. 

— Cine mi-a adus madmoazela în casă?... fură cele dintâi 
cuvinte rostite de doamna Smart, care îşi proptise amândouă 
braţele în şolduri. Işi întrerupse însă discursul, nevăzând pe 
nimeni lângă bărbatul ei, deşi era convinsă că a auzit şi alte voci. 
Cu cine stăteai de vorbă adineauri? zise ea, mirată, privind, eu 
ochi cercetători, împrejur. Doar am auzit bine! 

— Se poate, răspunse hangiul scurt, fără să-i arunce nici 
măcar o privire. Poate că am vorbit cu mine însumi. Dar asta n- 
are nici o importanţă. Nu vreau să am de-a face cu tot felul de 
vagabonzi. Şi, draga mea copilă, te rog ca, pe viitor, înainte de a 
primi în casă oaspeţi, vreau să spun asemenea oaspeţi, oaspeţi 
bolnavi, să ai bunătatea să mă înştiinţeze şi pe mine! 

Doamna Smart rămăsese cu desăvârşire descumpănită, fără 
să scoată măcar un cuvânt. 

— E foarte frumos să-ţi fie milă de cineva, continuă hangiul, 
neţinând seama de chipul uimit al femeii, dar nu vreau să am nici 
în clin nici în mânecă cu toată liota asta de barcagii. Numai eu 
trebuie să port tot ponosul şi nimeni... 

— Aşa? izbucni deodată Doamna Smart, căci Jonathan 
atinsese o coardă simţitoare a dumneaei, care întotdeauna vibra 
cu putere. Aşa va să zică? Prea stimabilul domn are prea multă 
bătaie de cap eu muşteriii noştri? Are prea multă treabă la 
bucătărie? Are grijă de curăţenia odăilor? Sau aleargă mereu să 
procure rufăria şi celelalte lucruri de care e nevoie în casă şi la 
bucătărie? Vorba e însă de unde vine fata asta? Cine a adus-o în 
casa mea şi ce e de făcut cu ea? 

— ... nu e făcut răspunzător mai târziu, zise Jonathan care, tot 
timpul cât vorbise soţia sa, o privise drept în ochi, liniştit, 
neavând de fel obiceiul să lase o frază neterminată. 

— Vreau să ştiu cine a adus-o în casă? strigă supărată 
Doamna Smart. 

— Asta nu ne interesează, răspunse Jonathan. Un tânăr 
fermier din Indiana... e sora lui şi, cum el se simte cu totul străin 
aici, se teme că persoana în chestie s-ar prăpădi dacă nu se 
găseşte o femeie cumsecade, care să aibă grijă de dânsa, cât 
timp el e nevoit, ca să-şi poată duce viaţa, să călătorească în 
josul fluviului. Dar, la urma urmei, ce ne interesează pe noi? Eu 
nu pot să port de grijă unei creaturi bolnave şi nici nu vreau să 
am certuri şi neînţelegeri la mine în casă. 

— Persoană - creatură? Da, aşa vorbesc cei ce se socotesc 
stăpânii întregii naturi despre orice biată femeie care nu are 
rochie de mătase şi pălărie cu pene, îl întrerupse supărată 
Doamna Smart. Nici n-ai nevoie să porţi de grijă unei biete 
creaturi bolnave. Vai de grija de care ar avea parte. Dar unde-i 
oare Musiul care-şi aduce sora în casă străină? 

— A plecat! răspunse Domnul Smart agitat. A plecat - tocmai 
asta mă necăjeşte mai mult... îmi aduce o persoană pe cap, 
spune că n-am nici un drept să mă opun, că e o chestie ce 
priveşte exclusiv pe stăpâna casei, că mărinimia doamnei Smart 
e bine cunoscută şi alte fleacuri de astea. In cele din urmă 
dispare, o ia spre mijlocul pădurii, poate spre Little Rock sau cine 
ştie unde? Dar, de fapt, ce mă priveşte pe mine? Dacă lui nu-i 
pasă de o soră bolnavă şi o lasă cu atâta uşurinţă pe mâini 
străine, de ce mi-ar păsa mie de ea? N-are nici ce pune pe ea, 
nici măcar o cămaşă de schimb. 

— Domnule Smart! strigă Doamna Smart, profund indignată. 
Am să te rog să-ţi alegi mai cu grijă cuvintele, dacă îţi place să 
vorbeşti în prezenţa mea despre asemenea lucruri. Sunt şi eu o 
Lady, ca şi semenele mele din New York sau Philadelphia. Şi 
unde a binevoit prea stimabilul şi severul meu domn să dea ordin 
să fie transportată bolnava? 

— Transportată? Dar ce ne pasă oare de ea? zise Jonathan. 
Scipio urmează să o ducă până la uşă. Pe urmă n-are decât să 
plece unde-i place. Nu vreau să mai am de a face cu dânsa! 

— Doar n-o s-o lăsăm să stea în faţa uşii! zise Doamna Smart. 
Ar fi şi împotriva omeniei şi a oricărei datorii creştineşti. Şi eu n- 
am poftă să se spună despre mine că am aruncat afară din casa 
mea o nenorocită, numai fiindcă n-avea nici bani şi nici ce să 
pună pe ea. De altfel, lucrul ăsta nici nu te priveşte pe tine! Din 
partea mea, fata poate să rămână câteva zile aici, până ce se 

face mai bine. Dacă, în timpul ăsta, are într-adevăr o purtare 
bună, vedem noi ce e de făcut! Pe tine însă văd că nu te 
interesează deloc. Mie însă tare mi-ar trebui cineva care să mă 
ajute în casă, dacă vrei să nu mă prăpădesc de tot. Ce-ţi pasă ţie 
dacă nevastă-ta se speteşte şi se canoneşte? Ce ştii tu cât 
trebuie să sufere o biată făptură care nu mai are părinţi şi e 
singură şi părăsită? Aşa sunteţi voi, bărbaţii, egoişti, cu inimi de 
piatră. Şi voi vreţi să ne porunciţi nouă, care mai avem o inimă în 
piept ca să putem simţi şi durerile altora, voi vreţi să ne învăţaţi 
ce trebuie să facem sau să nu facem, atunci când e vorba de 
ceva pe care numai o femeie îl poate pricepe, fiind vorba de o 
altă femeie? In orice caz, bagă-ţi bine în cap: fata rămâne acum 
la mine până când hotărăsc eu dacă pleacă sau nu pleacă de 
aici! 

Şi zicând acestea, doamna părăsi camera, trântind cu putere 
uşa după ea şi urcă apoi de-a dreptul în camera bolnavei, de 
data asta, se înţelege, cu altă intenţie decât avusese înainte. 
Jonathan însă, aşa cum obişnuia ori de câte ori se gândea la ceva 
serios sau avea vreo bucurie, vâri iarăşi mâinile sale adânc în 
buzunarele pantalonilor şi începu să străbată odaia în sus şi în 
jos, fluierând din toate puterile Yankee Doodle. 

20 
IRLANDEZUL COMUNICĂ LUI 
JONATHAN SMART BĂNUIELILE 
SALE - MĂRTURIA LUI TOM 
BARNWELL 


Jonathan Smart îşi întrerupse agreabila sa autocontemplare 
datorită unei vizite care nu numai că îl tulbură, ci îl şi sili pentru 
mai multă vreme să-şi îndrepte atenţia în altă parte. 

— la spune-mi, O'Toole, întrebă hangiul, privindu-l mirat pe cel 
din faţa lui, unde mi-ai fost toată ziua de ieri şi de astăzi! Ai 
dispărut aşa, pe neaşteptate. Ei, drăcia dracului, ce-i cu 
înfăţişarea asta a dumitale? 

— Dispărut? repetă O'Toole. Nu tocmai! Mai bine zis, am 
plecat aşa, fără să se ştie! Dar, am o vorbuliţă cu dumneata, 
Smart. Şi, ca să fiu sincer, mi-ar face plăcere să mergem undeva, 
afară. Aici, în odaie, aşa gândesc eu, nu poţi să spui ceva, fără ca 
vecinul care e de partea cealaltă a peretelui să nu audă totul. Şi, 
cum n-am nici un interes ca tot oraşul să afle numaidecât ceea 
ce am să-ţi povestesc dumitale, m-am gândit că am putea să ne 
plimbăm olecuţă jos, pe malul fluviului. 

— Aşa? Va să zică nişte secrete? râse Smart. Ei, atunci trebuie 
să merg. Dar, despre ce e vorba? 

— Hai să ieşim mai întâi, afară putem să vorbim mai cu spor, 
răspunse irlandezul şi, fără să ţină seamă de întrebarea pe care 
i-o pusese Smart, ieşi repede din casă şi se îndreptă spre malul 
fluviului, fiind urmat ceva mai târziu de Smart. 

— Ce dracu alergi aşa? îi strigă acesta şi-l apucă pe la spate 
de gulerul hainei, ţinându-l bine. Cred că n-ai de gând să 
mergem pe jos până în Arkansas, încât paşii noştri să măsoare 
şapte poşte... 

— Smart, răspunse O'Toole, oprindu-se brusc şi întorcându-se 
cu faţa către hangiu. lţi aminteşti de luntrea care de curând, pe 
înserate, se îndrepta în direcţia aceea... 

— Dal! 

— Află că luntrea nu a tras la Weathelhope. 

— Ce grozăvie, zise yankeul zâmbind. Dar atunci, unde? 

— Tocmai asta nu ştiu! răspunse indignat irlandezul, bătând în 
pământ cu piciorul. 

— Ceea ce ştiu în afacerea asta e că nu mi-ai cerut niciodată 
să o trec sub tăcere, Domnule O'Toole, răspunse solemn Smart. 
Totuşi, nesilit de nimeni, te asigur că nu am împărtăşit nimănui 
taina încredinţată şi că nu aş destăinui-o chiar de ar fi să suport 
cele mai groaznice cauze. 

— Smart, afacerea asta e mult mai serioasă decât îţi închipui, 
ripostă O'Toole supărat. E drept că nu ştiu nimic precis. Totuşi, e 
o taină care învăluie bărcile astea! Ambarcaţiunea de care ţi-am 
pomenit, nu a acostat dincolo, dar nici n-a fost văzută pornind 
iar, fie în susul, fie în josul apei, spre mal. Am umblat o bucată 
bună încolo şi încoace şi, pretutindeni, oamenii m-au încredinţat 
că nu e cu putinţă ca, la ora aceea, să fi trecut pe lângă ei vreo 
luntre, fără ca să nu se fi auzit niscaiva zgomote, afară doar dacă 
nu avea vâslele înfăşurate în cârpe. Mă întreb atunci ce au căutat 
oamenii ăia acolo, dacă nu aveau de gând să şi coboare? Eu cred 
că au vrut doar să ne înşele, să ne facă să credem că au treabă 
acolo, pe când, de fapt, aveau altă destinaţie - desigur, nu prea 
departe de aici. Altfel nu şi-ar fi dat atâta silinţă fără să fie 
nevoie. Acum - şi tocmai lucrul ăsta vreau să ţi-l împărtăşesc - 
sunt cu totul convins că barcagiii aceştia trebuie neapărat să 
aibă, fie în mlaştină, fie pe aici, prin Arkansas, vreo 
ascunzătoare, unde, chiar dacă nu se îndeletnicesc cu cine ştie 
ce lucruri nepermise, cu siguranţă că au o speluncă în care 
jefuiesc pe ceilalţi oameni cinstiţi, nenorocindu-i cu jocurile lor. 
Aşa au făcut şi cu bietul fratele meu pe care l-au dezbrăcat şi de 
cămaşă, zvârlindu-l apoi, gol, pe uşă afară. Ar fi o adevărată 
operă de caritate dacă le-am distruge cuibul, izgonind din 
meleagurile astea banda de nemernici care nu pot aduce 
vecinilor lor decât mizerie şi nenorocire. Chiar şi casa de aici, 
numită „Ursul cenuşiu” e tot o astfel de speluncă, pe care, cel 
puţin aşa nădăjduiesc, fluviul Mississippi se va milostivi într-o zi 
să o mute din loc cu apele sale! 

— Mda! răspunse după câtva timp Smart, privind gânditor 
pământul şi mângâindu-şi bărbia. Işi aminti fără voia lui de ceea 
ce îi povestise mai devreme Tom Bamwell şi, căzând pe gânduri, 
îşi purtă privirile deasupra apelor fluviului, spre străveziile pale 
de ceaţă ce se ridicau din adâncurile mlaştinilor şi se risipeau în 
subţiri fâşii strălucitoare. In cele din urmă, întrebă: 

— Şi eşti atât de sigur că n-au coborât dincolo? Poate ceva, 
mai jos, la Millers? Căci şi de acolo porneşte un drum prin 
mlaştină. 

— Aşa mi-am zis şi eu, îl întrerupse O'Toole. Crede-mă, mi-am 
dat osteneala, m-am repezit şi eu devale şi când colo, nimic! Jim, 
negrul lui Miller, îl cunoşti şi dumneata, nu s-a dezlipit de mal, de 
cum s-a întunecat şi jură pe toţi sfinţii că, nu numai că între timp 
n-a debarcat nimeni pe uscat, dar că n-a văzut înotând nici 
măcar o pisică. Şi, ea să se strecoare cineva în stufăriş, mai sus 
sau mai jos, fără a avea motive întemeiate, iar nu-şi poate 
închipui nimeni. Trebuie între altele să-ţi mai spun că am fost şi 
ceva mai jos, la neamţul acela, Brander, aşa îl cheamă, pare-mi- 
se. Ştii, cel despre care se spunea că-i bolnav şi în ajutorul căruia 
a trebuit să alerge doctorul, într-o noapte ceţoasă. Insă nu-l 
durea nici măcar la deget atunci şi nu-l duruse nimic în ultimele 
opt săptămâni... Dar... ia stai niţel... uite, vine unul din bandă... 
discutăm noi altădată despre asta... 

Smart se întoarse către cel ce urma să vină şi nu recunoscu pe 
altcineva decât pe vechiul nostru prieten, Tom Bamwell, care se 
plimbase de-a lungul malului, în căutarea vasului său. Văzându-l 
pe hangiu, grăbi pasul spre a-l întâlni mai repede şi-l strigă de 
departe: 

— Ce se-aude, Sir. V-aţi înduplecat în sfârşit? Are să vă fie milă 
de biata fată? Nu mai vreţi s-o aruncaţi pe stradă? 

— Poate aş fi făcut-o, răspunse Jonathan zâmbind, dar nu mă 
lasă nevastă-mea. [ine morţiş să o păstrez lângă ea şi s-o 
îngrijească până ce s-o face bine. Pe urmă, abia atunci vrea s-o 
păstreze aici, ca s-o ajute la gospodărie! 

— Ai izbutit dumneata să faci asta? întrebă Tom, plin de 
bucurie. N 

— Cine? Eu? zise Smart. Intreab-o mai bine pe nevastă-mea. 
Dar să lăsăm gluma la o parte, Sir. Mai bine povesteşte încă o 
dată amândurora, mie şi prietenului meu O'Toole - care e un om 
cumsecade - unde şi cum, dar cât mai amănunţit, unde ai găsit 
fata şi ce ţi-a povestit despre dânsa. 

Tom răspunse cu multă bunăvoință la această întrebare, dând 
toate amănuntele pe care le putea da cu privire la locul unde, ca 
prin minune, întâlnise fata. 

— Şi n-ai putut să afli din gura fetei nici un alt amănunt despre 
felul în care ajunsese pe insula aceea? Dacă a fost un naufragiu, 
dacă vasul pe care se afla se împotmolise din pricina vreunui 

snag sau fusese cumva atacat? întrebă Smart, în timp ce 
irlandezul asculta cu deosebită atenţie. 

— Nu, răspunse Tom, gândindu-se, nu, nimic precis. De altfel, 
în starea în care se afla, nici nu cred că îşi dădea bine seama de 
ceea ce spunea, cu toate că unele cuvinte scăpate de ea mă 
făceau să bănuiesc lucruri îngrozitoare. Vorbea de capete 
despicate, de cadavre însângerate, de soţul ei care ar fi ieşit din 
vârtejul apei, alb şi curat. Sper ca, până la întoarcerea mea, 
gândurile să i se limpezească, astfel încât să fie în stare să ne 
spună mai pe larg păţăniile ei. Doamne fereşte, poate cine ştie 
ce nenorocire i-a lovit familia şi din pricina asta şi-a pierdut 
minţile! Am auzit chiar că, în preajma fluviului, se mai află încă 
indieni. 

— Va să zică, n-a povestit nimic care ar putea lămuri oarecum 
cele ce s-au întâmplat? întrebă irlandezul. 

— Cele dintâi cuvinte pe care le-am auzit, răspunse gânditor 
tânărul, pomeneau despre o pasăre pe care dorea să o aibă iar în 
colivia ei de aur. Zicea că are să se târâie prin desiş, ca să o 
prindă. Cred însă că asta era începutul nebuniei. Se şi aşezase ca 
o pasăre pe craca unui copac prăbuşit. 

— De o colivie de aur tot n-ar fi avut parte. Chiar dacă o 
prindea cineva, zise yankeul. 

— Pe care insulă s-a întâmplat povestea asta? întrebă 
irlandezul. Nu cumva pe Şaizeci şi opt? 

— Nu prea cunosc exact numerele, răspunse Tom, cred că era 
a doua sau a treia de aici. 

— Erau două, nu prea depărtate una de alta? 

— Cred că da! mai întâi era o insulă rotundă, mică, acoperită 
cu puieţi de lemn de bumbac. Am petrecut acolo toată noaptea 
cu vasul nostru cu aburi. 

— Asta n-are număr şi e nelocuită, zise irlandezul. 

— Atunci, da, într-adevăr, atunci trebuie că a urmat aceea 
unde am găsit-o pe Maria. Cel puţin atât îmi mai amintesc că, 
puţintel mai departe, se aflau alte două insule mai mărişoare, 
una lângă. Alta: printre ele am şi trecut de altfel. 

— Astea sunt Şaizeci şi doi şi Şaizeci şi trei. Deci ai fost pe 
Şaizeci şi unu. Insula asta a fost însă pustiită de un uragan 
groaznic. Am încercat şi eu o dată să pătrund acolo, dar mi-a fost 
imposibil. Copacii zăceau de-a valma, prăbuşiţi unul peste altul. 

— Da, aşa e; acolo a fost. Şi numai Dumnezeu ştie cum de s-a 
pomenit în vălmăşagul acela de crengi încurcate şi desprinse. A 

fost o minune că a scăpat cu viaţă! 

— Smart, Smart, zise irlandezul clătinând din cap, te 
pomeneşti că de vasul ăsta se leagă toată povestea noastră. 

— Nu prea cred, răspunse hangiul, au plecat de aici miercuri 
seara şi joi - ştiu eu? S-ar putea, dar nu-mi vine să cred. 

— Ce vas, întrebă Tom, devenind atent. Miercuri seara? 

O'Toole îi dezvălui bănuielile sale; cum un vas care plecase de 
la malul acesta şi fusese văzut pe când îşi croia drum prin 
mijlocul apei, dispăruse ea prin farmec, neajungând pe malul 
celălalt. 

— Şi, asta s-a întâmplat miercuri seara? 

— Da, era târziu! 

— Un tânăr fermier, pe nume Bradshaw, cu care am avut 
prilejul să vorbesc pe drum, mi-a povestit că, în seara aceea, 
văzuse o lotcă mărişoară cu mai mulţi bărbaţi şi că îi făcuse 
semn să oprească, spuse Tom. 

— Bradshaw? Omul ăsta locuieşte aici, de vale, la vreo şase- 
şapte mile depărtare, chiar pe partea asta a fluviului. 

— Aşa, aşa! Şi mi-a povestit chiar ieri că şi el e de părere că 
trec cam multe ambarcaţiuni pe acolo, mai cu seamă noaptea. 
Trec în sus şi în jos. El e de părere că, pe undeva prin apropiere, 
sau la Helena, sau la Montgomerys Point, trebuie să fie vreo 
speluncă. Şi că oamenii călătoresc noaptea într-acolo, ca să nu 
fie descoperiţi şi supuşi amenzilor. 

— Mi se pare nespus de ciudat, zise Smart. Oamenii apelor - 
te rog să nu iei în nume de rău porecla asta - pe cât ştiu eu, nu 
se prea tem de legile astea, de care prea puţin le pasă! 

— Smart, strigă acum irlandezul, mi-am dat cuvântul că 
trebuie să dau de urma bărcii... şi vreau să-l şi ţin. Inainte de 
toate, am să descind la Bradshaw şi vreau să aud ce ştie el. Pe 
urmă am să cercetez Insula sălciilor precum şi numerele 
următoare, una după alta. Dacă găsesc cumva urme ce dau de 
bănuit, atunci mai iau nişte ajutoare cu mine şi cercetez 
mlaştinile. Vreau şi eu să văd dacă m-am prostit într-atât, încât 
să mi se pară că întâlnesc strigoi în plină zi, acolo unde nici 
vorbă nu poate fi de ei! 

— Şi când vrei să pleci? întrebă Tom. 

— Chiar acum - nu vreau să pierd nici o clipă, răspunse 
irlandezul. Vii şi dumneata? 

— De fapt şi eu pornesc în josul apei, dar nu imediat. Nu pot s- 
o părăsesc, cel puţin nu astăzi, pe fata aceea nenorocită. Pot 

totuşi să sosesc mâine dis-de-dimineaţă la Victoria, înainte ca 
Edgeworth să-şi fi descărcat vasul, cu atât mai mult cu cât, aşa 
cum mă încredinţează Domnul Smart, el îi zicea că are să 
aştepte sosirea mea. Sunt sigur că motivul pe care îl invoce 
destul de puternic ca să scuze îndelunga mea şovăială. 

— Imi pare bine, zise O'Toole, cu atât mai neobservat şi 
netulburat pot să-mi încep cercetările, dar - oare să iau şi 
niscaiva provizii cu mine? 

— Le poţi lua de la mine de acasă. Te duci la soţia mea, o rogi 
şi-i spui că... 

— Nici gând să-mi dea ceva, răspunse O'Toole, Smart 
drăguţule, atât de puţin o cunoşti pe nevasta dumitale încât să 
crezi că ar asculta de o asemenea poruncă? Ştiu că mă 
simpatizează şi ştiu că, ori de câte ori am prilejul, o servesc 
întotdeauna. Dar astăzi e într-o asemenea dispoziţie, încât n-aş 
vrea să dau iar ochii cu ea. Mai adineauri am stat câteva clipe de 
vorbă împreună. 

— ... m-ai rugat şi pe mine, dar că ţi-am răspuns cum nu se 
poate mai grosolan şi că te-am şi drăcuit! 

— Ha-ha-ha-ha, râse O'Toole. Smart face iar pe cocoşul în 
casă. In sfârşit, de încercat, pot să încerc. Şi apoi, e în orice caz 
nu-i bine decât dacă i-aş spune că dumneata m-ai trimis. Good- 
bye, gentleman, good-bye”, timpul trece şi, precum văd, se lasă 
o ceaţă într-adevăr mississippiană. Numai de nu s-ar îngroşa - şi 
unde mai pui că mi-am uitat compasul. Cel mai bun lucru e să 
mă duc la judecător acasă. Să-mi împrumute el compasul lui. Că 
tot îl ţine totdeauna degeaba în buzunar. Să le ia dracu de vâsle! 
Tare-i prost, când habar n-ai unde e Nordul şi unde Sudul! 

— Oare să merg şi eu acum împreună cu dumneata? întrebă 
Tom, în clipa când O'Toole se îndreptă spre locuinţa 
judecătorului. Aş dori să ştiu ce s-a hotărât cu ea. Nu pot să-mi 
las în părăsire barca pentru prea multă vreme. 

— Incă nu, răspunse Smart, e mai bine să nu te vadă prea 
curând nevastă-mea. Are suflet bun, dar ţine grozav ca toate să 
se facă după voia ei şi câtă vreme lucrul ăsta nu mă supără, o las 
să se bucure cât pofteşte. De altfel, n-ai de ce să te grăbeşti. 
Flat-boatul nu soseşte astăzi la Victoria. S-ar putea întâmpla 
chiar să se poticnească undeva de vreun sicomor. Căci pe ceața 
asta, care năpădeşte fluviul - jos trebuie să fie şi mai rău - nici 
un pilot nu îndrăzneşte să navigheze cu Flat-boatul său. S-ar 

împotmoli în vreun banc de nisip, trebuind apoi să aştepte ca 
apele să crească iar. S-ar putea întâmpla şi mai rău chiar şi 
anume, să se încurce în nişte snaguri. Atunci s-ar afunda atât de 
mult, că nici apele, oricât ar creşte, nu l-ar mai putea dezlipi. Aşa 
că, ai răbdare. Peste noapte rămâi la mine şi mâine dimineaţa, 
vedem noi ce e de făcut. 

Tom Bamwell, care îşi dădea bine seama că trebuia să asculte 
de sfatul acestui yankeu atât de binevoitor, porni agale de-a 
lungul malului, să vadă dacă nu descoperă pe unul din Flat- 
boaturile celelalte vreun cunoscut. Din păcate, nu găsi pe 
nimeni. Tocmai se pregătea să se întoarcă în oraş, când, în urma 
lui, auzi un tropot de cai şi văzu două femei venind călare pe 
drumul din afara oraşului, drum care atingea fluviul chiar 
deasupra oraşului Helena şi, după ce mergea paralel cu fluviul pe 
o distanţă de o sută de paşi, o cotea la dreapta, spre locuinţa lui 
Squire Dayton. 

Tom se opri o clipă, lăsându-le să treacă pe lângă dânsul. 
Ridică ochii spre ele şi căută să le vadă la faţă. Purtau însă nişte 
bonete eu margini late, care îl împiedicară să le deosebească 
trăsăturile. Doar o singură dată, când cea mai tânără îşi 
îndreptase ochii ei limpezi spre dânsul, avu impresia că mai 
văzuse undeva chipul acela. N-avu însă timpul să chibzuiască 
mai temeinic la această presupunere. Alte lucruri, mult mai 
serioase, îl frământau acum, năpădindu-i mintea şi, fără să se 
mai gândească ia călăreaţa necunoscută, o porni tăcut spre oraş. 

21 
TOM BARNWELL DESCOPERĂ O 
PRIETENĂ A MĂRIEI - 
CONVORBIREA LUI CU SQUIRE 
DAYTON 


Cele două femei pe care Tom le văzuse venind călare pe malul 
fluviului, erau Adela şi Doamna Dayton, care se întorceau de la 
familia Lively şi acum, galopând încet, se opriseră în faţa casei 
lor. Băiatul mulatrului le întâmpină la uşă, luându-le caii, în timp 
ce Doamna Dayton se interesă de soţul ei. 

— Squire Dayton a plecat călare astăzi după-amiază, răspunse 
băiatul. A întrebat de dumnealui şi Domnul O'Toole. Trebuie să 
fie acum la Helena, căci mai adineauri în matroz de pe corabia cu 
aburi, care a ancorat jos la debarcader, i-a adus acasă calul şi 
mi-a spus că Domnul trebuie să se întoarcă foarte curând. 

Cele două femei urcară scările, fără să spună un cuvânt. Adela 
îşi scoase doar boneta, îşi îndepărtă buclele de pe frunte şi 
deschise pianul. Mai întâi degetele ei lunecară, încet de tot, 
scoțând nişte acorduri ce abia se auzeau şi care schiţau doar 
unele melodii. Totuşi, încetul cu încetul, melodia deveni mai 
plină, mai melancolică, trecând apoi la alte acorduri mai 
energice. Şi pe măsură ce pianul răsuna mai puternic, ochii ei 
frumoşi începură iar să reverse acea flacără vie, obişnuită, în 
timp ce degetele gingaşe atingeau clapele cu o siguranţă şi 
vioiciune care pătrundeau parcă în sufletul tinerei fete, dăruindu- 
i vigoare şi duioşie. 

intre timp, ajutată de Nancy, Doamna Dayton îşi scosese 
costumul de călărie şi şedea acum în fotoliul ei moale, rezemată 
de spătarul acestuia. In timp ce îşi sprijinea cu mâna chipul 
frumos şi oarecum palid, privea gânditoare înainte, aţintindu-şi 
din când în când ochii, parcă întrebători, asupra căpşorului 
prietenei ei mai tinere. 

— Ce e cu tine, Adela? întrebă ea cu glas potolit, în timp ce 
buzele ei schiţau un zâmbet abia vizibil. De ce eşti atât de 
necăjită? 

— Cine? Eu? Necăjită? Ce e cu mine? Ciudate întrebări, 
Hedwig, niciodată nu m-am simţit mai bine şi n-am fost mai 
voioasă. Ce să am? Ah, te întrebi poate de ce am cântat melodia 
asta stupidă Days of absence”? Ha-ha-ha, nu ştiu cum de s-a 
înfiripat aşa, deodată, sub degetele mele. Dimpotrivă, aş dansa 
acum, aş dansa până ce m-aş sătura de dans. Apropo, Hedwig, 
tânărul care stătea adineauri pe mal, lângă platforma de 
acostare a Flat-boaturilor, mi-e tare cunoscut. Mi-am dat seama 
însă abia după ce am trecut mai departe. Oricum, nu e din 
Helena. Totuşi, cândva am mai văzut chipul ăsta, deşi în cu totul 
alt loc şi într-o altă împrejurare. 

— Mie nu mi s-a părut cunoscut! zise Doamna Dayton. După 
îmbrăcăminte, pare să provină şi el de pe unul din vasele de 
acolo. Dar unde o fi întârziind Dayton? Ah, dacă ar putea să 
realizeze ceea ce îmi spusese el acum câtva timp, dacă am 
putea să ne mutăm o dată de aici... Nu ştiu de ce, dar parcă nu- 
mi mai place defel Arkansasul. Viaţa asta aspră, brutală, mă 
supără, oamenii, cu foarte puţine excepţii, sunt cruzi, nesociabili 
şi Dayton e prea mult solicitat din toate părţile. Nu mai are o 
clipă liberă pentru viaţa lui particulară. După câte mi-a spus, ar 
dori mult să se mute la New York. 

— Merg şi eu cu voi, zise Adela, ridicându-se de la pian şi 
trecând la fereastră unde, cu degetele mâinii drepte, începu să 
bată, ritmatic, în geam. Nici mie nu-mi mai place aici. Şi eu vreau 
să plec. Arkansasul ăsta nu prea e sănătos: mă mir cum de l-aţi 
putut răbda atâta vreme! 

— E drept că, aici, în Helena, clima nu prea e grozavă, 
răspunse Doamna Dayton cu un zâmbet uşor. Dar, ceva mai în 
interior - cam prin regiunea dealurilor - se pare că aerul e mult 
mai... 

— la te uită! Vine străinul de care vorbeam, o întrerupse 
grăbită Adela. Se vede că vrea să cunoască puţin oraşul. Acum 
sunt curioasă să aflu cine poate să - ei drăcie, Tom Bamwell, 
chiar el în persoană - Tom Bamwell din Indiana. L-aş fi crezut mai 
degrabă în Africa sau în Europa. 

— Dar cine e Tom Bamwell? 

— Un bun prieten de pe vremuri al familiei noastre şi - aşa se 
zvonea - un mare admirator al Mariei Morris, actuala Doamnă 
Hawes. Se zice că, tocmai din pricina acelei iubiri, Tom plecase 
pe mare. S-a întors însă repede de acolo. 

— Văd că se îndreaptă spre casa noastră. 

— Am să-l chem, zise grăbită Adela. Tom era un băiat inimos 
şi iubit de toată lumea. Maria însă nu-l înţelegea, cel puţin aşa 
cred şi, când băiatul şi-a dat seama că ea îl prefera pe celălalt, a 
plecat de bunăvoie. Oare el o fi ştiind că ea se află aici, atât de 
aproape? Dar văd că trece mai departe fără să-şi ridice ochii spre 
casa noastră. Trebuie să fie tare preocupat, căci altfel ar deosebi 
numaidecât casa asta de celelalte. Ascultă, Nancy, coboară 
repede şi spune-i tânărului aceluia care tocmai coteşte după colţ 
că o veche cunoştinţă îl roagă să urce aici o clipă, ca să-i 
vorbească! 

Mulatra îi îndeplini porunca întocmai şi Tom fu nespus de uimit 
văzând că cineva îi vorbeşte astfel, într-un oraş cu totul străin. 
Primi însă numaidecât invitaţia şi, după câteva clipe, se văzu în 
faţa Adelei, care îi întinse bucuroasă mâna, întâmpinându-l cu 
toată prietenia. 

— Bine ai venit în Arkansas, Domnule Bamwell, foarte frumos 
din partea dumitale că n-ai uitat teritoriile bătrânului dumitale 
unchi Sam. Domnul Bamwell din Indiana, Doamna Dayton, din 
Georgia! 

— Domnişoara Dunmore, exclamă uimit Tom. Apucând 
aproape mecanic mâna ce-i fusese întinsă. Domnişoara 
Dunmore, visez oare, sau sunt treaz? Dumneata aici în Helena? 
Şi ştii oare? 

— Nu, nu, n-ai cum să ştii - Maria... 

— Pentru Dumnezeu! exclamă speriată Adela. Ce e cu 
dumneata, Sir? Abia acum văd - eşti palid ca moartea. Ai văzut-o 
cumva pe Maria? 

— Da, gemu tânărul, acoperindu-şi faţa cu mâinile. Apoi îşi 
reveni şi adăugă încet. E aici! 

— Ştiu, răspunse Adela plină de milă. Dacă nu aici, în orice 
caz, foarte aproape, la Sinkville. 

— La Sinkville? Nu - aici - în oraş. 

— Cine? 

— Maria? răspunse Adela. Şi soţul ei? 

— O, domnişoară Dunmore, se rugă Tom, fără să-i dea vreun 
răspuns la ultima întrebare, poate chiar fără s-o audă, dumneata 
ai fost totdeauna o prietenă bună şi credincioasă a Mariei. N-o 
părăsi în aceste clipe de nemărginită suferinţă pentru ea! 

— Pentru Dumnezeu, dar ce s-a întâmplat? strigă Adela 
apucând cu putere braţul acestui sol al nenorocirii. El începu să 

povestească celor două femei - care îl ascultau cu respiraţia 
tăiată - tot ce se întâmplase cu o seară înainte, cum şi unde 
întâlnise biata făptură şi le mărturisi temerile sale, implorându-le 
să ia sub protecţia lor pe sărmana fiinţă, lipsită de orice apărare 
într-un oraş străin. 

Doamna Dayton, care ascultase totul tăcută şi cu multă 
compătimire, interveni, văzând deznădejdea ce se citea pe 
chipul Adelei şi îl încredinţă pe Tom că prietena Adelei va găsi 
adăpost în propria sa casă. 

Adela îi apucă mâna, plină de recunoştinţă. 

— Dar cum să comunicăm lui Hawes vestea asta atât de 
groaznică? întrebă ea, speriată. Şi ce căuta Maria ieri seară pe 
fluviu când, mai mult ca sigur, el o lăsase de dimineaţă pe 
plantaţia lui? 

— Cine - Hawes? întrebă Tom, uimit. Eduard Hawes? Păi, 
trebuie să fi fost şi el pe aceeaşi ambarcaţiune. In halucinaţiile ei, 
Maria îşi pomeneşte mereu soţul pe care-l crede mort, la fel ca 
pe părinţii ei. 

— Ce înseamnă asta? exclamă Adela, îngrozită. Ea nebună - 
părinţii ei morţi - şi Hawes, aici, viu şi nevătămat? Doamne 
Dumnezeule, cum e cu putinţă aşa ceva? In câteva ceasuri pot 
avea loc schimbări atât de înspăimântătoare? Sau - nu ştiu, simt 
că mă apucă ameţeala, nu pot să cred, nu poate să fie adevărat! 

— Vino-ţi în fire, copila mea, o linişti Doamna Dayton fără 
îndoială că în toată chestiunea asta trebuie să fie ceva tulbure. 
Maria Hawes, de care Domnul Hawes s-a despărţit abia ieri de 
dimineaţă pe plantaţia sa... 

— Zace acum bolnavă, pe jumătate nebună, la Helena, în 
hotelul lui Smart, o întrerupse Tom zguduit. Aş fi vrut să mă fi 
înşelat, dar, din păcate, totul e cum nu se poate mai adevărat - 
cumplit de adevărat! 

— Trebuie să mă duc la ea, trebuie s-o văd, zise Adela. Vino, 
Hedwig, nu-i aşa că vii şi tu cu mine? 

— Se înţelege, Adela. Mi-ar face plăcere chiar, dacă şi George 
ne-ar căuta acolo. El e şi medic şi judecător de pace şi mă tem ca 
sărmana făptură să nu aibă nevoie atât de unul, cât şi de 
celălalt! 

— Atunci să ne grăbim, o rugă Adela. Nenorocita ar putea să 
moară dintr-o clipă într-alta. Vino, Hedwig, să mergem! 

Repede îşi potrivi pe cap boneta pe care abia adineauri o 
scosese, ajutând-o apoi pe Doamna Dayton să-şi pună un şal pe 

umeri şi porni grăbită spre uşă, fără să mai aştepte. Hedwig însă 
se mai opri o dată, spre a vorbi cu Nancy, care îi deschise uşa, 
spunându-i că de îndată ce soseşte Domnul Dayton, să-i 
comunice că ele s-au dus la Hotel Union ca să viziteze o bolnavă 
şi că totodată îl roagă să vină şi el acolo, de îndată ce-i este cu 
putinţă. 

Ajunşi la hotel, nu-l întâlniră decât pe negrul care, la 
întrebarea lor, le răspunse că Doamna Smart este sus, în odaia 
tinerei bolnave. În schimb, Domnul Smart lipseşte, dar că le-a 
poruncit să nu dea voie să urce la bolnavă nimănui, cu excepţia 
doctorului. 

— Bine, bine, Scipio, foarte bine, zise Adela, scoțând din 
poşeta ei micuță o jumătate de dolar şi vârându-i-o în mâna 
aspră şi bătătorită. Trebuie să vorbim cu doamna cea tânără. Ai 
auzit? 

— Desigur, Missus”, dacă trebuie, asta e altceva, răspunse 
negrul în timp ce un rânjet îi lăţi faţa. Missus a mea spus la mine 
să nu las pe nimeni sus - nici chiar pe Massa - dar dacă trebuie 
la dumneavoastră, asta e altceva şi făcu o plecăciune mai 
stângace, în timp ce doamnele, trecând de el, urcau treptele. 
Abia când fu rândul lui Tom, negrul îl apucă de braţ, declarând 
sus şi tare că nu-i lasă cu nici un preţ să treacă. Tom însă, care 
se aştepta la asta, îi puse şi el ceva în mână şi-i şopti repede la 
ureche: „E sora mea, flăcăule şi trebuie neapărat să urc până la 
ea!” apoi îl împinse cu putere la o parte, punând astfel capăt 
şovăielilor etiopianului. Scipio însă vâri cele două piese de câte o 
jumătate de dolar în buzunar şi, în timp ce, cu un zâmbet deplin 
şi satisfăcut, se întoarse cu faţa în altă parte, murmură: 

— Ce noroc că Missus a pus în locul ăsta un paznic - altfel cine 
ştie ce nenorocire s-ar fi putut întâmpla? 

În clipa următoare cele două doamne, împreună cu Tom, se 
aflară la uşa bolnavei şi ciocăniră uşor. Doamna Smart deschise 
uşa, însă numai atât cât era nevoie ca să poată desluşi feţele 
celor ce bătuseră. Incepuse chiar să şi blesteme, cu o voce 
reţinută. Dar cum le recunoscu pe Doamna Dayton şi pe zglobia 
Domnişoară Adela Dunmore, la care ţinea din cale-afară de mult, 
chipul şi trăsăturile ei mânioase se luminară ca prin farmec şi, 
dându-se înapoi, îngădui celor două femei să pătrundă în odaie 
împreună cu însoţitorul lor, însă prin tot felul de semne le dădu 
să înţeleagă că trebuie neapărat să păstreze tăcerea. 


3 Missus - Missis (Domnişoară, Stăpână, Doamnă). 

Maria dormea. Era îmbrăcată cu aceeaşi rochie albă, sfâşiată 
de mărăcini. Buclele lungi îi atârnau, încurcate şi răvăşite, peste 
tâmplele galbene ca ceara. Işi apăsase mâna dreaptă pe inimă 
iar cu mâna stângă îşi sprijinea obrazul livid, peste care luceau 
genele lungi şi negre, scoțând şi mai mult la iveală chipul ei 
palid. Sânul îi zvâcnea plin de teamă şi buzele îi tremurau încet. 
Mintea ei rătăcită nu-i dădea pace nici în somn. 

Înlemnită de groază, Adela îşi privi prietena, în timp ce lacrimi 
mari şi limpezi îi lunecau pe faţă. 

— Maria, o, sărmană, nefericită Maria! zise ea gemând. 

Deşi cuvintele acestea fuseseră rostite atât de încet, încât de- 
abia puteau fi auzite, totuşi, ele pătrunseseră în urechea celei 
care dormea. Ea deschise ochii mari, albaştri, privind uimită, în 
jurul ei. Apoi, se ridică pe jumătate, îşi îndepărtă de pe frunte 
părul zburlit şi, zâmbind, întinse mâna Adelei. Părea că nu 
găseşte nimic deosebit în faptul că o prietenă pe care avea toate 
motivele să o creadă undeva, departe, apărea deodată, în faţa 
ei. 

— Maria! exclamă însă aceasta, plângând în hohote şi 
aruncându-se la pieptul ei. Maria, copilule drag şi scump, unde ai 
fost şi ce s-a întâmplat cu tine? 

— E drăguţ din partea ta că vii să mă vezi, zise femeia, 
îndepărtându-i buclele de pe frunte ca s-o sărute. Şi Tom 
Bamwell e aici, bietul Tom! Apoi, cu o privire plină de 
compătimire, îi întinse mâna micuță, pe care Tom o luă, fără să 
spună un cuvânt, strângând-o cu duioşie. 

— Maria, vrei să-mi răspunzi la o întrebare? şopti, în sfârşit 
Adela, căutând să-şi păstreze cumpătul. Vrei să-mi dai câteva 
lămuriri despre unele lucruri care ne privesc pe amândouă? 

— Desigur, cu plăcere, zâmbi bolnava, desigur că vreau, de ce 
nu? Părea liniştită şi calmă. Doar privirea ei rătăcitoare mai trăda 
cărările năuce spre care mintea ei căuta să alunece. 

— Bine, zise Adela, înfrângându-şi lacrimile ce încercau să-i 
covârşească vocea, când - când ai plecat din Sinkville? 

— Sinkville? repetă Maria uluită. Sinkville? N-am auzit 
niciodată numele ăsta. In Indiana nu e nici un Sinkville! 

— Mă gândesc la plantaţia ta din Mississippi. 

— Plantaţie? In Mississippi? întrebă Maria uimită şi zâmbind pe 
jumătate. Visezi, prostuţo, ce legătură aş putea eu să am eu o 
plantație în Mississippi? Nu cunosc statul ăsta şi n-am fost 
niciodată acolo. 

— N-a cumpărat oare Eduard o plantație la Sinkville? întrebă 
uimită Adela. 

Maria fusese până acum liniştită şi, pe cât se părea, uitase de 
întâmplările groaznice din ultimul timp. Locul cu totul străin în 
care se afla acum, persoanele care, nici una, nu-i aminteau de 
cele întâmplate, numele necunoscute pe care le auzea, o 
îndepărtau din ce în ce mai mult de evenimentele acelei nopţi, 
sau, dacă ele totuşi căpătau iar viaţă în sufletul ei, luau 
înfăţişarea unui vis înfiorător şi crâncen. 

Numele lui Eduard însă, care îi răsună atât de neaşteptat în 
ureche, fu cuvântul vrăjit care sfâşie acest văl al fericirii. Printr-o 
mişcare convulsivă se înălţă în pat, îşi apăsă amândouă palmele 
pe frunte, apoi îşi îndreptă privirea rătăcită şi sălbatică asupra 
prietenei care se dădu înapoi înfricoşată. După puţin timp sări 
din pat, întinse degetul spre fereastră, privind în gol cu ochii 
rătăciţi şi ţipând: 

— Acolo, acolo, iată-l, urcă! Pletele îi sunt ude, dar râsul lui 
limpede răsună pe covertă. Eduard - Sfinte Mântuitorule - 
Eduard - apără-ţi soţia! Ha-ha-ha, copii, a fost minunat - peste 
bord cu mortăciunile. Azvârliţi-i cu pietre cu tot! Eduard - apără- 
ţi soţia - Eduard! - Ha-ha-ha-ha-ha! şi, cu un râs convulsiv, se 
prăbuşi în pat, pierzându-şi cunoştinţa. 

Femeile o ascultaseră înfiorate. Până şi Tom simţi cum i se 
strânge inima, în clipa când auzi ţipătul acela de durere ce-i 
pătrundea până în măduva oaselor, ţipătul făpturii ce-i fusese 
atât de dragă şi-i mai era şi acum! Doamna Smart fu cea dintâi 
care îşi veni în fire, cel puţin atât cât era nevoie, ca să poată sări 
în ajutorul bietei copile. Încetul cu încetul Maria îşi reveni şi ea, 
teama sălbatică de adineauri potolindu-i-se, preschimbată acum 
într-o durere mai blândă. Plângea cu capul rezemat de sânul 
Adelei, ascultând acum în linişte cuvintele de mângâiere ale 
prietenelor ei. Dar toate încercările acestora, de a lămuri taina 
groaznică în faţa căreia se aflau, rămaseră zadarnice. Tot ce 
spunea era cu totul deosebit de ceea ce povestea Eduard Hawes, 
încurcând şi mai mult lucrurile. 

Se cuvenea deci ca, în primul rând el să fie încunoştinţat de 
starea în care i se găsea soţia. Adela hotărî să-i scrie, invitându-l 
la locuinţa ei, pentru a-i comunica starea gravă a Mariei. Urma să 
se trimită degrabă un curier la ferma Lively. Şi, în timp ce Adela 
scria cele câteva cuvinte, Doamna Dayton se sfătuia cu Doamna 
Smart cum ar fi mai bine s-o transporte pe Maria în propria ei 

locuinţă. 

La început buna Doamnă Smart n-a vrut cu nici un preţ să 
îngăduie lucrul acesta. Cum însă îşi dădea seama că nenorocita, 
lăsată în grija prietenei ei, îşi va reveni mult mai repede decât 
aici, într-o casă străină, se învoi în cele din urmă, ba se şi oferi să 
trimită bolnava la casa Doamnei Dayton, în propria ei cabrioletă, 
ca să nu deştepte prea mult curiozitatea celor ce se preumblă 
toată ziua, neavând ce face. 

Curierul călare, trimis la ferma Lively, trebuia în acelaşi timp 
să oprească mai întâi în faţa casei Dayton, înştiinţând-o pe 
Nancy să pregătească odaia cea mică de la etaj, astfel încât, la 
sosirea lor, totul să fie în ordine. Scipio, care fusese ales să facă 
el acest serviciu, tocmai părăsise casa lui Squire Dayton pornind 
pe poteca ce ducea spre ferma Lively, când Squire-ul se întoarse 
acasă şi primi de la Nancy biletul trimis de soţia sa. 

— O prietenă bolnavă? De unde oare? întrebă el nedumerit pe 
Nancy. 

— Missus n-a spus cine e, răspunse fata. Sip însă; care a 
plecat chiar acum de aici ca să ducă o scrisoare la ferma Lively, 
zicea că e sora unui marinar care a adus-o tocmai de la New 
Orleans pe corabia cu aburi. 

Fără să răspundă nimic, Squire Dayton urcă în camera sa, 
închise într-una din cutiile biroului un pachet destul de mare cu 
diferite hârtii, scoase cheia şi, foarte preocupat şi neliniştit, se 
îndreptă spre Hotelul Union. 

Între timp, Maria îşi revenise aproape cu totul din criza ei de 
adineauri. Adela se străduise s-o facă să creadă că tot ce o 
frământa şi o chinuia în clipele acestea nu era decât un vis urât 
şi numai un vis, deoarece Eduard al ei trăieşte, e sănătos şi va 
veni încă în aceeaşi seară să o îmbrăţişeze. Ceea ce povesteşte 
ea despre nişte palmieri înalţi, despre o femeie foarte frumoasă 
şi mândră şi despre nişte oameni înfricoşători care îi ameninţă 
viaţa - nu sunt decât închipuiri fantastice pe care ar face bine să 
le izgonească din mintea ei. 

Tocmai atunci se auziră paşi pe scară şi, numaidecât, la uşă 
răsună vocea lui Squire Dayton, care întreba în ce cameră se afla 
bolnava. La auzul acestei voci însă, în aceeaşi clipă, Maria se 
ridică îngrozită de la locul ei. 

— Pentru Dumnezeu, Maria, ce s-a întâmplat cu tine? întrebă 
speriată Adela. 

— Aici? Uşa asta? se auzi iar vocea Squire-ului, probabil 

răspunzând unei alte voci de jos. 

— Dumnezeule din ceruri, el e! ţipă îngrozită Maria. El e, ele, 
omul cel fioros - apăraţi-mă... vrea iar să pună mâna pe mine! 

— Maria, linişteşte-te, o rugă Adela. E Squire Dayton; soţul 
acestei doamne, un om cinstit şi curajos, care te va scăpa de 
toate primejdiile! 

In aceeaşi clipă, uşa se deschise şi Squire Dayton intră în 
odaie. Maria îşi aţinti privirea cercetătoare asupra lui, căutând 
parcă, încordată, să citească în sufletul lui. Când însă, după 
câteva cuvinte schimbate în grabă cu soţia sa, Squire-ul se 
apropie de dânsa, o apucă de mână şi-i vorbi cât se poate de 
blând, teama începu să se risipească şi, întinzându-se iar la locul 
ei, se linişti. Uneori numai, când închidea ochii şi auzea doar 
sunetul cuvintelor sale, tresărea şi privea fricoasă în jurul ei, ca şi 
cum ar fi vrut să ştie unde se afla şi pe cine are în preajmă. 

intre timp, trăsura sosise şi femeile o însoţiră pe Maria până în 
josul scării. Tom însă, care mai rămăsese în urmă cu Squire-ul, îi 
povesti acestuia amănunţit ce e cu biata fată, cum a găsit-o şi 
cum, după toate cele auzite, bănuieşte din ce în ce mai mult că 
la mijloc trebuie să fie o mârşăvie pusă la cale împotriva ei, cu 
toate că, deocamdată, el nu poate să cerceteze cazul pe 
îndelete. Oricum însă, prezenţa Domnului Hawes poate desigur 
să aducă mai multă lumină în povestea asta. 

— Şi dumneata crezi că ai dat de nefericita asta pe o insulă? 
întrebă Squire-ul, care ascultase cu cea mai încordată atenţie 
povestirea tânărului nostru. 

— Dacă cred? zise acesta. Ştiu precis lucrul ăsta. E a doua de 
aici în avalul fluviului şi, după afirmaţia irlandezului meu, trebuie 
să poarte numărul Şaizeci şi unu. 

— Care irlandez - cel care vine mereu la Hotelul Union? 

— Asta nu ştiu, în orice caz am vorbit cu el când era împreună 
cu Domnul Smart, pe malul fluviului. Ştiu atât, că acum a plecat 
să cerceteze insula aceea. 

— Cine? Irlandezul? întrebă nerăbdător Squire-ul. 

— Chiar el. Zice că în timpul din urmă a observat tot felul de 
lucruri care dau de bănuit. Pretinde chiar că trebuie să fie acolo 
şi un fel de tripou, care are darul să tragă toate lepădăturile la 
Helena. Era foarte sigur şi a plecat acum în josul fluviului, spre a 
se lămuri mai bine. In ce mă priveşte, vreau doar să aştept până 
văd ce influenţă va avea schimbarea asupra stării femeii 
acesteia atât de nenorocite. Pe urmă am să-mi iau iola şi pornesc 

cât mai repede spre Victoria. Poate că ajung acolo înainte de 
Flat-boatul nostru. Pe drum însă vreau să acostez eu însumi 
acolo unde am găsit-o pe biata femeie. Unui vechi vânător ca 
mine nu-i va fi prea greu să descopere ce se ascunde acolo. 

— Pleci singur? întrebă Squire-ul. 

— Din păcate trebuie să fac şi pe cârmaciul şi pe lopătarul, 
oricum însă, asta n-ajută la nimic. Numai de s-ar risipi puţintel 
ceața. 

— Da, da, zise Dayton, aşa cum stau lucrurile acum, nu ți-ar fi 
tocmai uşor să vâsleşti în josul fluviului, în clipa în care pui 
vâslele jos, nu mai ştii încotro s-o iei. În orice caz, te sfătuiesc să 
aştepţi mai întâi să se risipească ceața. Poate că până atunci 
găseşti şi vreun însoțitor. Aproape totdeauna sunt oameni care 
vor să meargă la Victoria. 

— Decât cine ştie ce însoțitor, prefer să călătoresc singur, 
răspunse Tom. Dacă s-ar găsi cineva care ar vrea să preia el 
vâslitul ca să-şi câştige drumul până acolo, n-aş avea nimic 
împotrivă. Nu prea văd însă pe cineva gata să facă lucrul ăsta. 
De altfel nici nu am vreme să aştept prea mult. Dacă, din pricina 
ceţii, nu pot să vâslesc, las şi eu luntrea în voia apei, care mă 
duce cu ea. Fiecare snag pe care-l întâlnesc, îmi arată direcţia 
curentului. Oricum, la început mă pot ţine cât mai aproape de 
țărm. Trebuie totuşi să mă duc, să văd ce e cu iola mea. Nu e 
legată bine şi prea mare încredere în secăturile de pe aici nu am! 

— Atunci, înainte de plecare, aşteaptă-mă cel puţin pe mine, 
lângă iola dumitale, zise judecătorul. Aş vrea să trimit prin 
dumneata câteva rânduri către judecătorul de pace din Sinkville, 
pentru ca, dacă într-adevăr descoperi ceva ce dă de bănuit, să 
primeşti neapărat ajutorul pe care i-l ceri. Intre timp, tânăra 
noastră doamnă va fi bine găzduită. 

— Mă tem grozav pentru nefericita de ea, oftă Tom, păşind 
încet de-a lungul malului, în timp ce judecătorul rămăsese locului 
privind gânditor în urma lui. 

Era încă în aceeaşi poziţie, când, deodată, un băieţel îmbrăcat 
în alb se apropie de el şi-i dădu o scrisorică nu tocmai curată, dar 
având pe ea o mulţime de peceţi de ceară; după ce o citi, Dayton 
o vâri în buzunar. Apoi porni încet pe Magistrală în jos, dispărând 
în cea dintâi stradă ce cotea la dreapta. 

22 
LA „URSUL CENUȘIU” 


Foarte aproape de Helena, întruchipând limita de nord a 
oraşului, aidoma unui post părăsit, dincolo de periferie, chiar 
lângă malul fluviului se afla o căsuţă singuratică, ascunsă 
dinspre miazănoapte şi apus de înalte perdele de flori, mărginită 
la răsărit de fluviul Mississippi, iar la sud, adică înspre oraş, de 
Strada Frontului. Cel puţin aşa era scris pe tăbliţa de lemn bătută 
cu cuie pe stejarul înalt de pe marginea drumului croit. De jur 
împrejur, tot pământul era împărţit în „loturi” sau terenuri de 
construcţie, cumpărate de speculanţi şi părăsite mai târziu, cei 
mai mulți dintre colonişti stabilindu-se mai departe în 
„Napoleon”, orăşel înfloritor aşezat la gura fluviului Arkansas. 
Datorită acestuia, orăşelul avea legături neîntrerupte cu întreg 
uriaşul teritoriu din vestul Statelor Unite, în timp ce Helena, deşi 
în vest, din pricina uriaşelor mlaştini dimprejur era aproape cu 
totul izolată până şi de puţinele aşezări semănate ici şi colo. 
Numai peste şirul nu prea înalt de dealuri din apropiere se mai 
menținea cu Little Rock şi Batesville o legătură care de altfel, în 
tot timpul anului, putea fi mult mai lesne făcută cu corăbiile cu 
aburi. Până şi spre Batesville circulau vaporaşe, chiar şi atunci 
când nivelul apelor era scăzut. 

Proprietarul acestor „loturi” situate chiar pe marginea apei îşi 
făcuse pare-se socoteala că, prin ridicarea unor construcţii în 
locul acela, va obţine câştiguri bune. De aceea şi zidise acolo o 
căsuţă destul de încăpătoare, rărind pădurea din jurul ei şi 
semănând în apropiere bucata mare de pământ ce-i aparţinea. 
Nu trecu însă mult şi, aşa cum se întâmplă de obicei cu pionierii 
şi aşa-zişii „Backwoodsmen” din teritoriile vestice, locurile 
începură să le displacă. Oraşul Helena nu crescuse atât de 
repede pe cât se aşteptase el, aşa că, pentru o sumă ce nu 
reprezenta nici banii ce-i investise în diferite lucrări, îşi vându 
pământul unui fost corăbier. Acesta se stabili pe lotul cumpărat, 
primi din partea judecătorului autorizaţia de a vinde băuturi 
alcoolice tuturor - cu excepţia indienilor, negrilor şi soldaţilor - 
conform legilor americane. Se vede treaba că afacerile îi 
mergeau bine căci nu trecu mult şi omul mai cumpără un Flat- 

boat pe care îl aduse în preajma casei. Când nivelul apei era 
ridicat, corabia stătea pe o linie aproape paralelă cu casa, în timp 
ce primăvara îşi avea locul tocmai jos, pe apa fluviului, bine 
legată cu nişte frânghii puternice. O scară tăiată în pământ 
asigura legătura între casă şi apă. 

E drept că în oraş se vorbea că pe Flat-boatul acela s-ar 
desfăşura, mai cu seamă noaptea, tot felul de jocuri de noroc, pe 
sume destul de însemnate. Insoţit de Constable, judecătorul 
făcuse de mai multe ori, ce-i drept pe neaşteptate, cercetări la 
faţa locului, fără să găsească însă nimic ce ar fi putut deştepta 
bănuieli. Şi, cum casa era aşezată destul de departe de oraş, iar 
cântecele şi gălăgia de acolo nu răzbeau până în oraş, lucrurile s- 
au muşamalizat, nimeni neinteresându-se de ce se petrecea 
acolo. Pe de altă parte, cârciumarul care îşi cumpăra tot ce-i 
trebuia numai de la Flaturile şi corăbiile cu aburi ce treceau pe 
acolo, venea la Helena foarte rar, aproape deloc, aşa că mulţi din 
locuitorii oraşului nici măcar nu ştiau cum arată la faţă. 

Era spre sfârşitul după-amiezii, o după-amiază tulbure şi 
întunecată, apăsând asupra mlaştinii ce se întindea aproape fără 
întrerupere spre toate laturile orizontului. Ceaţa care, până 
atunci, în pale zdrenţuite de nori, se răsfira şi plutea ba ici, ba 
colo, descoperind uneori mici întinderi ale fluviului, alteori, când 
curenţii de aer erau mai puternici, dezvăluia tot malul celălalt, se 
îngroşase acum, aşezându-se cu temei deasupra apei ce 
continua să curgă repede pe dedesubt. Până şi vântul, un vânt 
uşor, nehotărându-se încă să moară, nu mai avea nici o influenţă 
asupra ei. Rareori abia mai izbutea să rupă câte o fâşie de ceaţă, 
împingând-o şi apăsând-o deasupra câmpiei, pentru ca apoi, s-o 
amestece cu aburii şesului şi să o ducă înapoi, în albia 
înnegurată a fluviului. 

Nici soarele nu îndrăznea să răzbată prin grămezile 
îndărătnice ale negurei. Discul său sângeriu stătea pe firmament 
lipsit de strălucire şi posomorit. In tot timpul amiezii dusese o 
luptă titanică împotriva groaselor pături de negură. Luptă 
zadarnică. Se părea acum că, mânios, vrea să renunţe la această 
luptă, coborând morocănos şi încruntat în adăpostul său 
înconjurat de păduri. 

Dacă, după aceea, vântul serii nu-şi croia drum, risipind cu 
suflarea lui puternică duşmanul acesta îndărătnic, atunci cu greu 
era de aşteptat ca noaptea să poată înfrânge masele întunecate. 
Roua umedă a nopţii şi răsuflarea pământului adormit le hrăneau 

din ce în ce mai mult, le făceau să se întindă şi mai departe, 
cuprinzând până şi pădurea, acoperind-o cu o spumă albă ca 
laptele, lucru ce nu i-ar fi fost cu putinţă, la lumina zilei. 

Căsuţa din preajma apei era şi ea în cuprinsul acestor pale de 
negură, sau cel puţin atât de aproape de ele, încât, la fiecare 
adiere uşoară a vântului, toată pătura cenuşie se învolbura 
deasupra ei, înfăşurând-o. Lucrul acesta nu stânjenea deloc 
ceata aceea veselă de marinari, a căror zarvă şi ale căror chiote 
fuseseră doar o singură dată întrerupte şi chiar atunci numai 
câteva secunde, când, îmbrăcat foarte modern şi chiar elegant, 
un bărbat care, după toate aparențele, nu era din tagma lor, 
intrase grăbit, trecând prin sala înţesată de oameni, ca să 
dispară apoi prin uşa ce ducea spre partea din dos a clădirii. 

Când omul acesta păşise în încăperea scundă ce dădea înspre 
fluviu, un alt bărbat, se părea că încet şi pe furiş, încercase să se 
strecoare afară prin uşa cealaltă, dar fusese împiedicat de 
privirea ageră a străinului. 

— Waterford! strigă acesta cu seriozitate - nu pleca! Nu vreau 
să cercetez acum de ce ţi-ai părăsit postul. Am nevoie de 
dumneata. Ai să dai poate mai târziu socoteală. Toby a sosit? 

— Nu, căpitane Kelly! fu răspunsul respectuos al celui întrebat, 
un flăcău cu înfăţişare sălbatică şi semeaţă, privind speriat cu 
ochiul său scânteietor - pe celălalt îl pierduse într-o încăierare 
„gooching”* - de sub sprâncenele sale stufoase şi cenușii. 

— Nu? strigă Kelly, bătând supărat din picior. Lua-l-ar ciuma 
de puturos! Trimite numaidecât după el. Trebuie să fie pe drum 
şi să sosească neapărat încă în noaptea asta pe insulă - repede, 
trimite-l pe Belwy, ăsta e uşor şi poate să-şi îndemne mai bine 
calul. Să treacă numaidecât fluviul şi să călărească până s-o 
prăbuşi calul sub el. Şi, stai - încă ceva. Cum ai să vezi dincolo 
semnalul cu racheta, nu mai aştepta alte porunci din partea mea. 
Ştii ce ai atunci de făcut. Fii însă expeditiv şi trimite-i pe toţi 
care-i găseşti. Să fie toţi echipați pentru ca, eventual, să poată 
fugi imediat. 

Chiorul dispăru pe uşă, iar căpitanul începu să se plimbe mai 
multe minute, cu braţele încrucişate, în susul şi-n josul odăii. In 
cele din urmă se opri în faţa lui Thorby, mai marele acestei 


5 Gooching - încăierare tipică în statul american Kentucky în care 
boxerul învingător, după ce şi-a trântit adversarul la pământ, îşi 
înfingea în ochii acestuia şi nu şi-i retrăgea decât atunci când cel 
doborât se declara învins, strigând „enough” (ajunge). 

spelunci, care îşi scosese în faţa lui tichia şi îi zise grăbit, dar cu 
voce potolită: 

— Va veni, sper, în curând, un curier aici. Să mă caute 
neîntârziat pe insulă, chiar dacă e Sander. Trebuie să-i vorbesc. 
incolo, ai grijă să fie linişte, astăzi şi mâine. Indepărtează tot ce 
ar putea să deştepte bănuieli, în cazul unei percheziţii. Fii 
vigilent. Băieţii să nu plece de lângă rachetele lor. Poate că 
prudenţa e... 

Kelly deveni deodată atent. Se auzea un tropot de cal care, în 
clipa următoare se opri în faţa uşii. Thorby se strecură afară să 
vadă cine sosise. Se întoarse însă numaidecât, aducându-l pe 
Sander, cu totul istovit, care, în hainele străine pe care le purta, 
cu părul fluturând în vânt - pălăria şi-o pierduse prin mărăciniş - 
arăta sălbăticit şi înspăimântat. 

— Să fie trimis repede un curier lui Kelly, fură cele dintâi 
cuvinte pe care le şopti în urechea cârciumarului. Dar repede - 
repede! N-auzi bine nătângule! Trimite numaidecât un curier 
după Kelly! 

— Căpitanul e aici, răspunse în cele din urmă cârciumarul, 
uimit de înfăţişarea ciudată a lui Sander. A şi întrebat dacă a 
sosit curierul dumitale. 

Fără să mai aştepte alt cuvânt al bătrânului, tânărul îl dădu la 
o parte, îşi îndepărtă părul de pe frunte şi intră grăbit în localul 
plin de oaspeţi. Fu întâmpinat cu strigăte de bucurie. Din câteva 
locuri se ridicară pahare pline, salutându-l şi îndemnându-l la 
băutură. Apucă unul dintre ele şi, fără să-şi dea osteneala să afle 
ce conţine, îl dădu pe gât. Apoi, fără să mulţumească măcar cu 
capul, deschise uşa amintită, zăvorând-o după aceea în urma lui. 

Kelly era singur şi ochii săi îl priviră cu atenţie. Sander însă, 
care abia îndrăznise să privească cu frică în jurul său, vrând 
înainte de orice să se convingă că nu se afla nici un străin în 
odaie, veni cât mai aproape de căpitan, şoptindu-i: 

— Am fost trădaţi! 

Privea acum uimit pe şeful său care, în loc să se sperie de 
vestea aceea îngrozitoare, îl asculta mai departe, atent şi calm. 
Singurul răspuns al şefului fu o altă întrebare. 

— De ce n-ai îndeplinit sarcina încredinţată? 

Descumpănit, Sander şovăi o clipă şi Kelly, care era obişnuit 
să citească în sufletul oamenilor, îi ghici numaidecât gândurile. 
Vinovatul cel tânăr însă, surprins mai degrabă de atitudinea 
căpitanului decât de întrebarea ce i se pusese, se reculese 

numaidecât şi povesti cât mai scurt şi mai precis cu putinţă, cele 
petrecute la ferma Lively, până la mărturisirea făcută de mulatru 
în faţa lui Cook şi a doctorului. Ştia foarte bine că motivele pe 
care le invoca pentru a arăta de ce nu putuse să părăsească pe 
mulatru erau destui de serioase şi că toate celelalte planuri 
secundare trebuiau acum amânate, dat fiind că populaţia statului 
devenise mult prea bănuitoare. 

Kelly nu-i dădu nici un răspuns. Trecu numai la ferestruica ce 
dădea asupra fluviului şi privi gânditor la marea de negură albă 
ce acoperise fluviul. In răstimpul acesta Sander străbătea odaia 
în lung şi-n lat, plin de nerăbdare, până ce, nemaiputând suporta 
tăcerea aceasta apăsătoare, întrebă, pe jumătate speriat şi pe 
jumătate înfruntându-l: 

— Ce facem, Sir? 

— Ce facem, Sir? repetă căpitanul, întorcându-şi încet spre 
dânsul. Lucrul de care mă temeam de mai multă vreme s-a 
întâmplat acum. Şi ceea ce mă miră, e că pădurenii aceştia, atât 
de clarvăzători, cu instinctul lor indian atât de dezvoltat, n-au dat 
mai devreme de firul lucrurilor şi ne-au lăsat timp destul să ne 
punem oiţele noastre la adăpost. 

— La adăpost? răspunse Sander uimit. Sunt cam puţine oiţele 
pe care eu mi le-am pus la adăpost... îmi pusesem speranţa în 
partea ce trebuia să-mi revină mie mâine, când dumneavoastră 
urma să faceţi repartiţia sumelor pe care le administraţi şi am 
cheltuit tot ce aveam, nemai rămânându-mi nici măcar atât cât 
mi-ar trebui ca să-mi plătesc drumul cu vaporul până la New 
Orleans... Oiţele la adăpost... la naiba, căpitane! Prea iei lucrurile 
uşor. Ştii dumneata că nemernicii ăştia blestemaţi pot să fie 
dintr-o clipă într-alta pe urmele noastre? incă ceva, Sir - trebuie 
să vă rog să-mi daţi neapărat un avans. Nu se ştie cum stau 
lucrurile şi ce ni se poate întâmpla. Aşa că e bine să ai în buzunar 
măcar atât cât îţi trebuie dacă eşti nevoit să faci o mică 
călătorie. Daţi-mi cinci sute de dolari şi scădeţi-mi-i mâine seară 
din partea ce mi se cuvine. Trebuie să mă duc şi la Helena, să-mi 
cumpăr nişte haine şi alte câteva lucruri. Semăn cu o sperietoare 
de păsări şi mi-e cu neputinţă să mă înfăţişez în halul ăsta 
doamnelor! 

— Ai face mai bine nici să nu te apropii de ele astăzi, zise Kelly 
zâmbind. După câte am auzit, au primit oaspeţi! 

— Oaspeți? Ce oaspeţi? A şi sosit Lively? 

— Nu, o doamnă - Doamna Hawes din Sinkville. 

— Fleacuri! Lăsaţi acum glumele, pentru Dumnezeu! Omule, 
ne-a ajuns cuțitul la beregată şi dumneata stai şi râzi şi glumeşti 
ca şi cum ne-am afla acum pe o neasemuită corabie cu vele, la 
câteva mii de mile depărtare de America. Mie nu-mi arde acum 
de glume! 

— Şi cine-i spune dumitale că mie îmi arde? răspunse 
căpitanul plin de seriozitate. Nu glumesc deloc, Sir. 

— Doamna Hawes se află în clipa asta în grija Doamnei Dayton 
şi a Domnişoarei Adela Dunmore şi, azi după-amiază, irlandezul 
O'Toole a plecat spre insula Şaizeci şi unu, asupra căreia şi-a 
îndreptat toate bănuielile, având chiar intenţia să ceară şi o 
anchetă în această privinţă. Astea sunt noutăţile mele; ce zici, 
nu-i aşa că spionii mei sunt oameni dibaci? 

Sander îl ascultase, înlemnit de groază. 

— Dar, cum dracu, Maria... 

— Păstrează-ţi firea, Sir, îl întrerupse Kelly, bănuieşti ce s-a 
întâmplat. Nu-i încă totul pierdut. E drept că trebuie să renunţăm 
la insulă; pe noi însă n-au să ne prindă. Tocmai pentru asta am şi 
venit, să iau măsurile cuvenite. Să ştii însă că, până nu se 
întunecă, nu trebuie să te arăţi în oraş. Şi chiar după aceea, te 
sfătuiesc să-ţi acoperi faţa cu vreo basma. Eu am să plec chiar 
acum pe insulă, ca să iau măsurile de rigoare. E un mare noroc 
că am aflat din timp toate astea. Altfel am fi păţit-o rău! 

— Şi-aşa cum aţi spus, e un tânăr care are de gând să plece 
de aici pe insulă să vadă ce se întâmplă acolo? 

— Da, răspunse Kelly cu un zâmbet ironic pe buze, cel puţin 
asta e intenţia lui acum; poate fi însă împiedicat. El nu trebuie să 
părăsească oraşul. Asta e un fleac. Nimic mai uşor decât să pui 
mâna pe un flăcău ca ăsta pentru câteva zile. La ce bun mai 
avem oare legile? 

— Legile? întrebă Sander, uimit. 

— Las' pe mine! Am şi luat măsurile de rigoare! 

— Bine, dar irlandezul... 

— Nu se poate să fi părăsit insula înainte de a fi ajuns eu 
acolo. Şi chiar de-ar fi aşa - până ce s-o învrednici justiţia noastră 
să ia lucrurile în mâinile ei, vom fi în afară de orice pericol! 

— Justiţia? Doar nu credeţi că vecinii de aici au s-o aştepte pe 
ea! 

— Atunci eu atât mai puţin au să poată face ceva. De pus 
mâna pe noi, cât suntem vii, n-au să pună şi în ascunzişurile 
noastre din mlaştinile lui Mississippi iar nu pot face nimic. In 

orice caz, tot ne rămâne timp destul ca să fugim şi aproape îmi 
vine să cred că putem aştepta liniştiţi şi noaptea de mâine. De 
altfel, suntem pregătiţi şi pentru situaţia cea mai grea. Rachetele 
fixate de noi în anumite locuri, ne vestesc din josul fluviului dacă 
din partea asta ne ameninţă vreo primejdie. Planurile mele au în 
vedere toate eventualităţile. Dacă vor violenţă, ei, bine, o să 
vedem atunci cine dispune de ea. Suntem mai tari decât îşi 
închipuie dumnealor! 

Cuvintele acestea fuseseră rostite parcă mai mult pentru sine 
decât pentru tovarăşul său care, adânc cufundat în gânduri, se 
îndeletnicise în timpul acesta să taie cu briceagul lui fâşii subţiri 
de lemn de pe masa alăturată. 

— Pst, murmură el, după câtva timp. Că trebuie să ne părăsim 
acum locşorul ăsta atât de drăguţ, e păcat. Nu putea catastrofa 
asta blestemată să se fi întâmplat cu vreo două zile mai târziu? 
Dar... ce facem, căpitane, îmi da banii? 

— N-am atâţia la mine, răspunse Kelly, liniştit, mergând spre 
uşă şi punând mâna pe clanţă, dar revino aici la opt şi ţi-i dau. 
Până atunci nu-i nici un pericol. La revedere! Cred că nu maie 
nevoie să-ţi spun să fii prudent! 

leşi din odaie şi Sander mai rămase câteva clipe pe gânduri, 
cu ochii aţintiţi asupra uşii ce se închisese.. 

— Aşa? zise el în sfârşit, sculându-se de pe scaun şi înfigând 
adânc briceagul în lemnul moale al mesei. Va să zică planurile 
tale sunt gata pentru a fi executate şi tu n-ai măcar un fleac de 
cinci sute de dolari la dispoziţie pentru cineva care în lunile din 
urmă a adus atâta bănet în punga ta personală? Să stau ascuns 
aici, să te aştept până la opt, pentru ca să primesc poate alte 
sarcini periculoase în loc de bani? Nu, nenişorule, aşa cum tu ai 
avut grijă de tine, dă-mi şi mie voie să fac şi eu la fel. Cred că 
Doamna Breidelford n-a aflat încă de primejdia ce ne paşte, aşa 
că am încă prilejul să-i storc ceva bănişori. Şi apoi, cuvântul 
magic pe care mi l-a încredinţat Blackfoot, dacă e cu adevărat 
atât de puternic, are să-i usuce limba, dar, în acelaşi timp să-i şi 
stoarcă vreo câteva sute de dolari. Unde mai pui că zgripţuroaica 
asta bătrână a câştigat destul datorită mie... Aşadar, la lucru, 
băiete! Afară de Daytoni, tot nu mă cunoaşte nimeni în oraş. Şi 
de ăştia pot să mă feresc, ocolindu-i! 

leşi din casă şi dispăru curând în ceața care devenea din ce în 
ce mai groasă, întinzându-se şi cuprinzând până şi străduţele 
cele mai depărtate de fluviu. 

23 
O ARESTARE VENITĂ PE 
NEAŞTEPTATE 


Tom se plimba nerăbdător, în sus şi-n jos pe Strada Frontului. 
Făgăduise judecătorului că-l va aştepta şi totuşi, acesta nu se 
vedea nicăieri. lola lui era gata de plecare, în imediata apropiere 
a vasului „Van Buren”, încă prins între corzi, dar care îşi reparase 
între timp avariile, în aşa fel încât urma să plece în dimineaţa 
zilei următoare la orele unsprezece. De două ori cutreierase în 
jos şi-n sus Strada Nucului şi totuşi, nici urmă de judecător. Se 
însera din ce în ce mai mult şi, plictisit, Tom se opri deodată 
locului, bătu supărat din picior şi zise: 

— Să-l ia dracu! O iau iar în jos şi, dacă tot nu dau de el, alunei 
plec şi fără hârţoaga lui. La urma urmei Constabler-ul din Victoria 
poate şi el să mă ajute, dacă am dreptate; şi dacă nu am, atunci 
nici patalamaua ăstuia nu face doi bani! 

Porni deci pe Strada Nucului în jos şi tocmai cotise pe Strada 
Frontului când deodată îi ieşi înainte un bărbat care, nedând nici 
o atenţie străinului, îşi acoperi repede faţa cu batista, ca şi cum l- 
ar fi durut măselele şi, plecându-şi capul, trecu grăbit mai 
departe. 

Ceaţa şi amurgul alungaseră aproape cu desăvârşire lumina 
zilei. Totuşi, ochiul ager al tânărului desluşi repede, pe chipul 
acoperit al  străinului, unele trăsături care, prin toate 
particularităţile lor, cu alt prilej se săpaseră atât de adânc în 
inima şi memoria lui, încât i-ar fi fost cu neputinţă să le uite. 

Era Eduard Hawes. Il dădeau de gol buclele sale blonde 
fluturând în vânt, cu toate că haina groasă de fermier pe care o 
purta, îi trezise oarecare îndoială la început. Era omul care 
odinioară, când crezuse că-şi află adevărata fericire alături de 
încântătoarea Maria Morris şi o aflase chiar, îl smulsese din 
mijlocul acestor visuri minunate, zvârlindu-l înapoi în lumea 
indiferentă şi rece. Maria nu bănuise niciodată cu câtă ardoare şi 
cu câtă patimă o iubea vânătorul acesta aspru. Il iubise ca pe un 
frate şi când, prin bogăţia, frumuseţea şi spiritul lui, Hawes 
năucise pentru o clipă sufletul simplu al copilei, ea se căsători cu 

el, fără să-şi dea măcar seama ce face. Abia când, deznădăjduit, 
Tom fugise din preajma ei şi când, în ceasul despărțirii, Maria 
înţelese ce mare durere îi pricinuise, abia atunci pricepu cât de 
mare fusese dragostea acestuia pentru ea. Era însă prea târziu. 
Chiar în ziua următoare, bătrânul judecător de pace Morris, 
unchiul miresei, care îl iubea pe Tom Bamwell ca şi cum acesta 
ar fi fost propriul lui copil şi care întotdeauna îşi dorise, ca o 
mângâiere a bătrâneţilor sale, să-l unească cu nepoata sa, uni 
mâinile acesteia cu acelea ale altuia, strângând la pieptul său, cu 
lacrimi în ochi însă, pe mireasa tremurândă şi înlăcrimată. 

Acest Hawes, ale cărui trăsături se întipăriseră adânc în 
sufletul lui Tom Bamwell, se afla pe neaşteptate în faţa lui şi, 
după întreaga sa înfăţişare şi purtare, Tom avu impresia că nu 
vrea să fie văzut şi recunoscut. Şi iată că toate bănuielile 
îngrozitoare care se treziseră în sufletul său de când regăsise pe 
Maria şi pe care încercase din răsputeri să le înlăture, îl 
covârşeau acum din nou. Hawes aici, acum, când o scrisoare 
adresată lui fusese trimisă altundeva, în alt cartier al oraşului 
decât acela unde se afla Maria! Oare voia el într-adevăr să nu fie 
recunoscut, sau mişcarea pe care o făcuse fusese cu totul 
întâmplătoare? Gândurile acestea trecuseră ca o săgeată prin 
creierul lui Tom în clipa în care se oprise spre a privi la cel ce-şi 
înteţise pasul, depărtându-se. In aceeaşi clipă însă îşi veni în fire, 
hotărând să nu-l piardă din ochi pe omul acesta. Căci, dacă într- 
adevăr nu ştia nimic de soarta soţiei sale, atunci trebuia 
neapărat să afle ce s-a întâmplat, iar dacă totuşi ştia - nu-i mai 
rămăsese timp să-şi continue raţionamentul - grăbi pasul şi-l 
urmări pe cel ce tocmai trecuse de cel dintâi colţ pe stânga, 
vrând să-l strige pe nume. În clipa aceea îl văzu însă oprindu-se, 
două case mai departe, în faţa unei uşi unde, se pare că bătuse 
adineauri. Nu observase că fusese urmărit de cel pe care îl 
întâlnise cu câteva clipe mai devreme. 

Strada alcătuia aici un soi de piaţă, căci şirul de case de pe 
partea stângă, cu excepţia primelor două, era mai retras şi pe el 
se aflau, pe lângă alte diverse locuinţe şi clădirea oarecum 
izolată a tribunalului şi County Jail, sau penitenciarul. De partea 
cealaltă era însă casa în faţa căreia se oprise acum presupusul 
Hawes; şi Tom Bamwell se îndreptă spre dânsul repede şi fără să 
şovăie. Hawes însă, preocupat doar să bată în uşă poate 
nerăbdător, văzând că nu i se deschide şi neauzind paşii omului 
încălţat cu mocasini uşori, se aplecase tocmai atunci spre gaura 

cheii, strigând supărat: 

— Dar ce dracu e cu dumneata, Doamnă Breidelford - eu sunt, 
Sander şi am să vă comunic lucruri importante... 

Tresări deodată, speriat. In clipa aceea auzise, chiar lângă el, 
paşii urmăritorului, său şi, când se întoarse brusc, văzu în faţa lui 
chipul liniştit şi plin de seriozitate al lui Tom Bamwell. Acesta 
rămăsese uimit de cuvintele pe care le surprinsese. Era însă prea 
preocupat de starea Mariei, pentru a le da prea mare importanţă. 
In acelaşi timp însă se convinsese: omul din faţa lui era Hawes. Şi 
Tom, care observase teama şi privirea speriată a adversarului 
său de odinioară care cerceta strada îngrijorat şi dădea impresia 
că ar vrea să scape de duşmanul său fugind, zise liniştit: 

— Nu vă temeti, Sir! Nu v-am urmărit cu intenţii duşmănoase 
şi nici nu sunt supărat. Dar chiar dacă ar fi aşa, supărarea mea ar 
trebui să se risipească, făcând loc altor sentimente. Ştiţi oare că 
Doamna Hawes se află aici, în oraş? 

— Eu? Da - eu - da, ştiu. Tocmai voiam să mă duc acolo, se 
bâlbâi criminalul, atât de îndrăzneţ şi obraznic de obicei şi care în 
clipa aceasta părea cu totul descumpănit. Avea impresia că omul 
acesta care apăruse deodată în faţa lui, parcă ieşise din pământ. 
Conştient de primejdia în care se afla în locul acesta, nu putea 
să-şi vină în fire, ca să răspundă. 

— Cum? Ştiţi? Şi tocmai vă duceţi acolo? întrebă Tom, uimit. 
Domnule Hawes, nu prea pricep... cine locuieşte în casa asta? 

— Ei, Squire Dayton! răspunse Sander, nedându-şi seama ce 
zice şi încă prea tulburat pentru a putea răbda privirea tânărului 
din faţa lui. 

— Squire Dayton? repetă încet Tom, pentru întâia oară 
bănuind ceva. Parcă adineauri v-am auzit rostind un alt nume, 
numele unei doamne mi se pare, căreia aveaţi să-i comunicaţi 
ceva important - nu-i aşa? 

— Şi eu vă spun că tocmai vreau să fac o vizită lui Squire 
Dayton, zise Sander, recăpătându-şi calmul. Doamna care 
locuieşte aici - urmează s-o îngrijească pe soţia mea - dar se 
pare că nu-i acasă... 

— Nu, aşa se pare doar, răspunse cu indiferenţă Tom, care 
acum era hotărât să nu se despartă de Hawes, până ce nu s-a 
lămurit cu privire la purtarea acestuia. Ştiţi unde locuieşte Squire 
Dayton? 

— Da, da - casa e tocmai la capătul de sus al oraşului. Chiar 
vă rog să mă anunţaţi şi pe mine acolo. Am să vin şi eu 

numaidecât, Domnule Bamwell şi sper să am acolo plăcerea... 

Işi scoase o clipă pălăria, salută şi vru să se îndepărteze. 

— Nu, Sir! zise tânărul, apucându-l de braţ. Nu pot să vă las să 
plecaţi. Maria zace aiurind, nu prea departe de aici, iar 
dumneavoastră ştiţi lucrul acesta - sunt convins - şi totuşi 
umblaţi prin părţile astea ale oraşului, îmbrăcat în nişte haine 
care se vede cât de colo că nu sunt ale dumneavoastră... 

— Cam amestecați lucrurile, Sir, fără să vă daţi prea bine 
seama ce faceţi, răspunse furios Sander, venindu-şi în fire. Nu 
pot să vă povestesc, aici pe stradă, cum am ajuns la zdrenţele 
astea sau ce m-a silit să le îmbrac. Dacă vă interesează, puteţi 
să aflaţi motivul întrebându-l mâine pe Domnul Lively. Tocmai ca 
să scap de ele, mă străduiesc acum să cumpăr altele. Doar 
trebuie să arăt omeneşte când mă prezint în faţa doamnelor din 
casa Dayton. De altfel vă sunt recunoscător pentru interesul pe 
care îl arătaţi doamnei Hawes. Ţin totuşi să vă spun că, dat fiind 
că m-am întors şi sunt eu însumi în stare să port de grijă soţiei 
mele, vă scutesc cu desăvârşire în viitor de acest serviciu sau de 
această amabilitate! 

incetul cu încetul, Sander îşi recăpătase dârzenia lui obişnuită 
şi felul liniştit şi sigur cu care răspundea acum ar fi putut în alte 
împrejurări să-l descumpănească pe Tom. Totuşi, stinghereala de 
la început a lui Hawes, hainele grosolane pe care fasonatul 
acesta nu prea era obişnuit să le poarte, precum şi cuvintele 
rostite de el când nu se ştia urmărit, deşteptaseră atât de mult 
bănuiala lui Tom, încât prefăcuta candoare a celuilalt nu mai era 
în stare s-o zdruncine. Totuşi, dădu drumul braţului pe care-l 
apucase adineauri, deoarece pe la uşile cele mai apropiate 
începuseră să apară curioşii, vrând să afle motivul acelei discuţii 
aprinse. 

Până şi sus, în casa doamnei Breidelford, îşi făcu apariţia, cu 
foarte multă prudenţă, o bonetă ce acoperea o frunte roşie, 
lucioasă şi o pereche de ochi mari, cenuşii, dându-se grăbită 
înapoi, ori de câte ori vreunul din cei doi bărbaţi făcea câte un 
pas, apropiindu-se de casă. 

— Aveţi dreptate, Sir - zise Tom - strada asta nu prea e 
potrivită pentru poveşti mai lungi. Vă însoțesc aşadar la locuinţa 
lui Squire Dayton. Sper că acolo nu veţi refuza aceste explicaţii 
doamnelor şi soţiei dumneavoastră. Vă rog să mă urmaţi... 

— Nu înţeleg, Sir, cu ce drept mă acostaţi aici, în plină stradă? 
zise Sander supărat, dar cu voce oarecum potolită. De altfel, 


250 


tovărăşia dumneavoastră nu mi-e atât de plăcută încât să am 
nevoie de ea până acolo. După cum v-am mai spus, sunt tocmai 
pe cale de a-mi schimba îmbrăcămintea şi, până ce n-am făcut 
lucrul ăsta, nu mă veţi putea duce în preajma acelor doamne şi 
cu atât mai puţin în propria lor locuinţă. Cred că m-aţi înţeles 
acum! 

— Pe deplin! zise Tom şi trăsăturile feţei sale luară o înfăţişare 
aspră, întunecată, în timp ce se apleca spre omul ce se 
depărtase puţin de el. Nu vreţi să mergeţi cu mine; dar jur pe 
mâna asta a mea - şi să ştiţi că îmi ţin jurământul, Sir - că am să 
vă silesc să mă urmaţi. La mijloc e o taină pe care vreau 
neapărat să o descopăr! 

— Domnule! 

— Ha - dar iată-l venind pe Squire Dayton, Sir. Orice 
împotrivire ar fi acum fără rost. In propriul dumneavoastră 
interes evitaţi scenele şi urmaţi-ne de bunăvoie! 

Sander se afla într-o încurcătură penibilă. Cum putea El oare 
să destăinuie împrejurările acelei nopţi, pe care desigur că Maria 
le-a descoperit? Să încerce să fugă în pădure? La o depărtare de 
circa o sută de paşi începeau pădurile. De altfel, era iute ca 
vântul şi nu-i era teamă că l-ar putea prinde vreun duşman. Dar 
dacă ar fi procedat aşa, ar fi însemnat că a jucat totul pe o carte 
şi că a pierdut. Nu, mai avea încă o posibilitate. Fuga trebuia să 
fie ultima soluţie. Ştia prea bine că închisoarea din Helena nu l-ar 
fi putut împiedica să nu ajungă iar pe insulă. 

— Bine, Sir, să mergem! răspunse el, după ce chibzui câteva 
secunde. Vreau să vă fac pe poftă. Sper însă că, după aceea, nu 
veţi refuza nici dumneavoastră să daţi explicaţii cu privire la 
purtarea aceasta pe care, deocamdată, n-o pot califica decât 
drept obrăznicie! 

— Destul cu flecăreala, zise îmbufnat Tom, pregătindu-se să 
pornească mai departe alături de tânărul criminal pe care-l avea 
lângă el. Prea multă pălăvrăgeală! Squire Dayton - am plăcerea 
să vi-l prezint pe Domnul Hawes! 

— O, într-adevăr, Sir, ce întâmplare fericită! Se vede că 
scrisoarea v-a parvenit încă pe drum. Dar, Domnule Bamwell, v- 
am căutat zadarnic jos, unde e luntrea dumneavoastră. Am fost 
îndrumat încoace de câţiva mateloţi de pe corabia cu aburi. 

— O întâmplare fericită m-a făcut să întâlnesc aici pe Domnul 
Hawes, zise Tom, aruncând o privire aspră asupra acestuia. 

— Fericirea a fost în întregime a dumneavoastră, Sir! bombăni 

cel scos la lumină, împotriva dorinţei lui. Vă asigur că nu v-am 
căutat nicidecum tovărăşia! 

— Dar bine, domnilor, interveni uimit Dayton, nu pot să 
înţeleg... 

— Asta e, Domnule Nickleton, se auzi deodată o voce străină 
din mijlocul străzii. In aceeaşi clipă doi bărbaţi, care treceau pe 
lângă ei, se opriră, întrerupând cuvintele judecătorului şi luând o 
atitudine amenințătoare faţă de acesta şi de însoțitorii săi. 

— Care? Cel cu pălăria de muşama? întrebă bărbatul căruia i 
se spusese Domnul Nickleton şi care nu era altul decât 
Constable-rul din Helena. 

— Hei, chiar aşa şi e strigă vesel celălalt. Pune mâna pe el şi 
înhaţă-l. Du-l la zdup! 

— Sir - sunteţi prizonierul meu, zise Constable-rul, punând 
mâna pe umărul lui Tom. În numele legii! 

Tom îl privi nedumerit. Totul venea pe neaşteptate! Şi el care, 
bucurându-se doar că pusese mâna pe soţul Mariei, nici nu 
pricepu ce se întâmplă cu el, decât după ce auzise acele cuvinte 
aspre sunându-i în ureche. Işi veni însă repede în fire şi zise 
râzând: 

— Ei, Sir! Cred că şobolanul dumneavoastră trebuie să fie în 
copacul alăturat. Aţi întrebuințat greşit formula dumneavoastră 
magică! 

— N-aţi venit ieri cu luntrea în josul apei şi pe urmă, aşa pe 
neaşteptate, nu aţi plecat înapoi cu vaporul? întrebă 
necunoscutul. 

— Intocmai! răspunse Tom. Şi ce-i cu asta? 

— Eram sigur, eram sigur! exclamă celălalt. Fă-ţi datoria, 
Constable! Nu lăsaţi flăcăul să vă scape! 

— Cu siguranţă că e o eroare, îl întrerupse judecătorul, punând 
mâna pe braţul Constable-rului, care-l ţinea pe Tom de umăr. El 
este domnul Bamwell din Indiana, bun prieten cu familia mea şi 
fără îndoială că nu-i... 

— Imi pare rău, Squire, dar prietenia are marginile ei. Chiar 
dumneavoastră mi-aţi înmânat ordinul de arestare. 

— Desigur! Pentru cel ce a pătruns în locuinţa acestui om 
spărgându-i casa de bani, zise Dayton şi nu pentru... 

— Ce mai? Asta e! Il întrerupse reclamantul furios, arătându-l 
cu degetul pe Tom Bamwell. Asta e banditul care, de pe malul 
apei, se strecoară pe furiş în casele mai singuratice şi, în timp ce 
oamenii sunt în pădure la munca; fură şi jefuieşte. Asta e canalia 

şi sunt convins că, până la urmă, tot are să mărturisească unde a 
dus ceasul meu de argint, dacă nu cumva îl şi are la el. 

intre timp, se întunecase de-a binelea. Totuşi, atraşi de 
gălăgia iscată în jurul Constable-rului şi a judecătorului, se 
adunaseră mulţi oameni. Sander, care socotea că acum e prilejul 
cel mai bun să se îndepărteze pe nesimţite, încercă să treacă 
neobservat în spatele luntraşului. Totuşi, Tom, în pofida acestei 
stranii învinuiri ce-i căzuse din senin pe cap, nu-l pierduse nici o 
secundă din ochi, aşa că omul nostru îşi dădu seama că, dacă nu 
vrea la rândul său să deştepte bănuiala, ar face mai bine să 
aştepte alt prilej mai potrivit, ca s-o ia la fugă. Conştient de 
nevinovăția sa, Tom Bamwell se întoarse acum spre judecător şi 
zise zâmbind: 

— Se vede treaba că omului ăstuia i s-a furat ceva din coliba 
lui şi, împins de Dumnezeu ştie ce bănuială, aruncă vina asupra 
mea. lată de ce nici nu pot să mă simt jignit de cuvintele sale. 
Oricât de neplăcut mi-ar fi tocmai în clipa asta, socotesc că nu 
am dreptul să împiedic lămurirea unei taine oribile pe care numai 
Domnul Hawes, aşa cred, e în stare s-o işte. Dacă domnii aceştia 
se tem că aş putea să fug, atunci îi rog să meargă cu noi. Cred 
că prezenţa dumneavoastră, Squire, reprezintă o garanţie 
suficientă. Acuzarea adusă mie poate fi în modul acesta curând 
înlăturată. 

— Ce s-a întâmplat? întrebă Constable-rul. 

— In orice caz, ceva ce nu mă priveşte pe mine! răspunse 
pârâtul supărat. N-am deloc poftă să-mi pierd vremea cu 
ticălosul ăsta umblând de colo-colo prin oraş, până ce va găsi 
prilejul să se facă nevăzut. Constable, fă-ţi datoria! lar 
dumneavoastră, judecătorul Dayton, trebuie să mă susţineţi în 
această chestiune. Dacă omul ăsta scapă, să ştiţi că vă fac 
răspunzător băneşte de tot ce mi s-a furat! 

— Puteţi dovedi totuşi că omul ăsta e într-adevăr cel pe care îl 
căutaţi? întrebă judecătorul. 

— N-aveţi decât să veniţi cu mine până jos, pe malul fluviului, 
răspunse celălalt. Doi din oamenii mei l-au văzul bine şi pot să şi 
jure! 

Tom Bamwell care începu să vadă cât de serioasă era 
întâmplarea aceasta pe care el, la început, o socotise drept o 
eroare stupidă şi care îşi dădea seama că ea ar putea să-i 
stingherească libertatea de mişcare, interveni pe lângă 
judecător, cerând ajutorul lui. Acesta ridică însă din umeri, 

declarând că nu poate acţiona împotriva dispoziţiilor legii. 
Domnul Nickleton ştie tot atât de bine ca şi dânsul ce are de 
făcut - susţinu el - aşa că orice intervenţie din partea sa ar fi de 
prisos. Tom văzu că trebuie să se supună împrejurărilor, cu atât 
mai mult cu cât se şi adunase în jurul lor o mulţime de oameni, 
peste care nu se putea trece. Cu toate acestea nu-l pierdea din 
ochi pe Sander şi-l rugă pe judecător ca, deoarece nu putea el 
însuşi să facă lucrul acesta, să-l poftească pe acel Domn Hawes 
să-l urmeze acasă la dânsul şi acolo să-i ceară lămuriri cu privire 
la cele întâmplate. Domnul Dayton îi făgădui acest lucru şi, 
avându-l alături pe Sanders, porni spre locuinţa sa, în timp ce 
Constable-rul, urmat de o mulţime de pierde-vară, îl duse pe Tom 
la „County Jail?” lăsându-l acolo să chibzuiască asupra celor 
întâmplate. 


5 Penitenciarul districtului. 

24 
„BROASCA ŢESTOASĂ” SE 
APROPIE DE INSULA 
PRIMEJDIOASĂ - PLANUL LUI 
BLACKFOOT 


— Sus vâslele! Trageţi băieţi! strigă bătrânul Edgeworth, 
instalat pe coverta ambarcaţiunii sale care lăsa în urma ei o dâră 
lată, măsurând cu privirea îngrijorată distanţa până la ultimele 
vase din faţa debarcaderului. Trageţi cu temei, să intrăm mai 
repede pe firul apei. Flaturile pe care le vedeţi alunecă chiar 
lângă malul celălalt. 

— Aşa se pare din pricina ceţii. Ca şi noi, ele trebuie să se ţină 
de firul navigabil, îi zise Blackfoot, care trecu prin preajma lui 
privind însă tot timpul înapoi, spre malul unde se zărea patrulând 
în sus şi în jos făptura mânioasei Doamne Breidelford. Părea că 
nu vrea deloc să se supună inevitabilului - adică să uite fuga 
jertfei sale - ci, cu gesturile ei amenințătoare, avea aerul că cere 
răzbunare, că imploră vreun snag să-şi înfigă dinţii în vasul ăsta 
de nimic şi să-l tragă în adâncime cu oameni şi cu şoareci cu tot. 

Cârmaciul care între timp încerca să străbată cu privirea 
atmosfera năpădită de aburi, căuta să se dumirească dacă nu 
cumva, după vasele ce trecuseră înainte - mai urmau şi altele. 
Totuşi, părea mulţumit de porunca pe care o primise, căci se 
supuse repede şi bucuros, ţinând prora deasupra curentului, în 
timp ce, cu umerii aplecaţi peste vâslele lungi de deasupra 
punţii, vâslaşii trăgeau din răsputeri şi, ori de câte ori vâsla ieşea 
din apă, căutau să-i dea un impuls şi mai puternic, reluându-şi de 
fiecare dată trudnica lor ocupaţie. 

Flat-boatul, de obicei un lădoi vechi şi greoi, e sclavul 
curentului apei şi vâslele lui lungi nu sunt bune decât ca să 
ferească vasul de unele proeminențe ale malului fluvial şi de 
snagurile amenințătoare, sau poate, cu ajutorul lor, 
ambarcaţiunea să fie îndreptată spre un loc prielnic acostării, 
unde ea nu putea ajunge dacă ar fi lăsată să plutească în voia 
curentului. Vâslaşii de pe aceste ambarcaţiuni nu-şi fac decât în 

silă treaba pentru care sunt tocmiţi, cu toate că altceva nu au ce 
face. lată de ce nu dură mult şi oamenii începură să mârâie că 
prea se „spetesc”. Bill însă se făcu că nu-i pasă, îi înjură de 
câteva ori, numindu-i „bestii puturoase” cărora le place mai bine 
să-şi prăjească spatele la soare decât să-şi facă datoria. 

Bill era un vlăjgan voinic, cu umeri laţi şi cu nişte pumni ca 
două ciocane. lată de ce nici unul nu încerca să se apropie de el, 
cu atât mai puţin cu cât se ştiau vinovaţi. Edgeworth însă, care 
văzuse că ambarcaţiunea se afla acum pe aceeaşi pârtie 
navigabilă cu celelalte vase, zise în sfârşit: 

— E bine acum - cred că suntem aşa cum trebuie - easy, boys 
- easy!” Altminteri intrăm de-a dreptul în bancul de nisip, care e 
indicat aici, în „Călăuza Navigatorului”. 

— Nici o teamă, bombăni Bill, bancul a fost spălat de ape în 
mare parte; şi, afară de asta, am trecut de mult de el. Acum e 
dincolo, unde vin palele acelea groase de ceaţă. Mai staţi puţin la 
vâsle, până vă spun eu. Pe urmă o să vă fie mai uşor. 

— Ce distanţă mai e până la bancul de nisip indicat aici? 
întrebă Edgeworth, punând degetul pe pagina cărţii pe care o 
ţinea în mână. 

— Mai e o bucată bună, interveni Blackfoot. Dacă însă, aşa 
cum zice pe drept cuvânt pilotul nostru, ne ţinem de timp, nici n- 
o să-l vedem. Ei, dar - pe toţi aligatorii şi mocasinii din lume! - 
ceața se îngroaşă din ce în ce mai tare. Atât ne mai lipsea, o 
pălărie din astea, model Mississippi, care să ne acopere ochii şi 
urechile! Nu ne-ar mai rămâne decât să întindem vâslele înainte, 
ca nişte coarne de melc şi n-am mai şti nici măcar dacă 
alunecăm spre dreapta sau spre stânga. 

— Ei, ei, atât de primejdios nu pare să fie - zise Edgeworth- 
avem încă vederea deschisă asupra unei jumătăţi a fluviului şi 
putem deosebi copacii de pe amândouă malurile. Sunt doar nişte 
umbre uşoare pe care seara vântul le risipeşte fără greutate. 

— Numai să fie aşa, zise pretinsul negustor, întorcându-se 
încet spre cârma vasului, de care Bill stătea rezemat cu spatele, 
ţinând mâinile în buzunar şi privind visător în zare. 

— Acu-i, acu! zise unul dintre vâslaşi şi îşi ridică vâsla, 
apăsând în jos partea dinspre el, apoi o aşeză pe punte. Ceilalţi îi 
urmară numaidecât exemplul. 

— Hei, ce înseamnă asta? strigă pilotul. V-am spus eu să vă 
opriţi? Bob, Johnson - puneţi numaidecât mâna pe vâslele 


5 Uşor, băieţi, uşor! 

voastre. Mai avem de lucru. Trebuie să trecem mai încolo! 

— După părerea căpitanului, am înaintat destul, răspunse 
obraznic primul vâslaş, o namilă musculoasă, cu umeri laţi şi 
pumni de fier. Dacă e bine sau nu, el are să ne spună! 

— Mânca-te-ar ciuma, canalie afurisită! urmă Bill furios, lăsând 
din mână cârma şi repezindu-se la vâslaşul care stătea liniştit şi-l 
aştepta. 

— Ei, Sir? îi râse acesta în obraz, luând poziţie de box şi 
ridicând pumnii până în dreptul umerilor. Serveşte-te, fă ca şi 
cum ai fi la dumneata acasă. Incearcă să loveşti şi vezi dacă am 
sau nu destul mărunţiş la mine, ca să-ţi dau restul! 

— Potoliţi-vă! strigă Blackfoot, despărţindu-i. Sunteţi pe 
acelaşi vas şi nu puteţi sta liniştiţi? Deşi camarazi, vreţi să vă 
încăieraţi? Ruşine! Duceţi-vă la vâslele voastre şi faceţi-vă 
datoria - nu mai avem mult şi aţi sfârşit treaba! 

— Dracu să mă ia, dacă mai mă apuc de treabă! bombăni 
namila arţăgoasă din Indiana. Numai dacă-mi porunceşte 
căpitanul Edgeworth. Atunci da, chiar dacă ar fi să ne prăpădim 
trăgând de vâsle până la Victoria. Altfel, nici un pas mai mult pe 
punte! Sunt sătul de mutra flăcăului ăsta. De ce n-a crâcnit nimic 
cât timp a fost Tom Bamwell la bord, care îl ţinea la respect? Se 
vede treaba că-şi închipuie că poate să-şi bată joc de noi? Se 
cam înşală dumnealui şi tare aş vrea să-l lămuresc înainte de a 
părăsi corabia! 

Bill privi cu ochi sălbatici şi plini de răutate pe vâslaşul care 
stătea fără teamă în faţa lui. Ar fi vrut să ia cearta de la capăt. 
Dar Blackfoot îi aruncă în grabă o privire plină de înţeles, aşa că 
Bill se întoarse furios la locul lui, murmurând şi blestemând. |n 
tot timpul acesta Edgeworth nu scosese un cuvânt. Amintindu-şi 
poate de cuvintele lui Smart, se mulţumise să privească doar pe 
cei ce se certau. Nu-i scăpase însă privirea, pe care clientul său o 
schimbase cu pilotul şi care-i întărea acum convingerea că cei 
doi oameni erau înţeleşi între ei. Credea însă că această 
înţelegere privea doar desfacerea mărfurilor sale şi hotărî să 
deschidă bine ochii nu numai la această operaţie ci, îndeosebi, la 
primirea banilor. 

Corabia plutea liniştită în jos, pe firul apei, în timp ce oamenii 
stăteau grupaţi pe punte, unii la proră, alţii spre mijlocul 
ambarcaţiunii. In partea din dos, pe puntea de cart - cum era 
poreclită în glumă - nu se aflau decât Bill şi Blackfoot şi acesta 
din urmă îl dăscălea pe sălbaticul celălalt, pentru că prea se 

luase adineauri ia harţă. 

— Ce dracu, măi Bill, zise el, arătând cu degetul spre malul 
celălalt, ca şi cum ar fi vorbit cu el despre lucruri ce se aflau 
acolo. Ai înnebunit? Cauţi cu orice preţ harţă tocmai acum, la 
spartul târgului? Cred că o să ai foarte curând prilejul să-ţi 
descarci năduful şi că nu e nevoie să izbucneşti prea repede, 
punând totul în pericol înainte de vreme. De ce nu te-ai apropiat 
mai mult de oamenii echipajului? Poate că am fi putut chiar să-i 
atragem pe câţiva de partea noastră... 

— Nici măcar unul, răspunse supărat Bill. Secăturile astea mă 
urăsc cât pot. Până şi câinele mă mârâie, dacă mă apropii de el 
şi aproape că se repezise la beregata mea zilele trecute, când 
încercasem să-l mângâi. De mult aş fi zvârlit bestia asta peste 
bord; din păcate, nu se desparte deloc de stăpânul ei. 

— Va să zică, în nici un caz nu ne putem aştepta la vreun 
ajutor din partea lor, zise Blackfoot gânditor. 

— Poate chiar dimpotrivă, la duşmănia lor făţişă, în sfârşit, să-i 
ia dracu, asta nu le-ar folosi prea mult! Ai grijă doar să pui mâna, 
într-un fel sau altul, pe puşca lui Edgeworth. Uite, aici sunt 
câteva ştifturi. Bagi unui din ele în ţeavă şi gata. Nu ştiu de ce 
ne-am pune degeaba pielea la bătaie! 

— Dă-le-ncoace, vreau cel puţin să încerc. Nu prea-mi vine 
însă să cred că şmecherul are să-mi încredinţeze puşca. Oricum, 
putem să facem o încercare... 

— Ce-ar fi dacă aţi face schimb de puşti? zise Bill. Ata e 
încrustată cu argint, arată frumos şi chiar şi trage minunat, în 
timp ce a lui e o rablă veche. Ar fi uşor de convins. In orice caz, 
nu trebuie să uiţi să vâri ştiftul şi în a ta! 

— Hm - într-adevăr, ar fi şi asta ceva. Tuturor le place să-şi 
schimbe ba una, ba alta. Ce, dacă le-aş mai cere şi ceva pe 
deasupra... 

— Numai să nu le ceri prea puţin; le-ai da de bănuit. 

— Atât de deştept sunt şi eu. Dar ce facem cu semnalul? 
Rămâne aceiaşi ca în trecut, sau s-a hotărât altceva? Nu-mi plac 
împuşcăturile! 

— Şi totuşi, aşa e mai bine, zise Bill. Şi apoi, nu s-a stabilit 
altceva, aşa că trebuie să respectăm înţelegerea. De altfel, ce alt 
semn mai bun am putea hotărî pe ceața asta? Căci, poţi să fii 
liniştit. La noapte se va lăsa ceaţă. Ceaţă serioasă, nu glumă! 

— Din partea mea, n-are decât! Sper numai că băieţii vor fi 
numaidecât alături de noi, înainte ca aici, pe bord, să se simtă 

ceva! 

— Aşa o să fie - dar chiar dacă nu, tot avem destul timp. Dacă 
eşuăm pe nisip, cât e ceaţă, nici vorbă să scăpăm de acolo 
înainte de mâine dimineaţă. Şi apoi, Edgeworth e destul de 
deştept ca să nici nu încerce măcar. 

— Ai tu într-adevăr curajul să descoperi insula chiar dacă se 
lasă pretutindeni ceaţă? întrebă Blackfoot, deodată îngrijorat, 
privind în jurul lui zdrenţele înguste, lăptoase, care luau tot mai 
mult forma unor norişori micuţi ce se rostogoleau pe cer. Să mă 
ia dracul, dar încep să cred că ar fi mai bine dacă am trage la 
mal, înainte de a fi, în cele din urmă, târâţi cine ştie unde! 

— N-avea grijă, râse Bill; când am venit aici ultima oară - te 
aflai pe atunci la Vicksburg - era o ceaţă, să o tai cu cuțitul. Şi 
totuşi, am găsit locul, ca şi cum ar fi fost scăldat de soare. Dacă 
nu dau de bancul de nisip acolo sus, lângă insulă, atunci ştiu că 
mă ia curentul înspre bancul intermediar. Asta nu înseamnă cine 
ştie ce nenorocire. Am avea doar ceva mai mult de lucru, să 
punem vasul iar în stare de plutire. Nu avem nevoie de toată 
încărcătura. 

— Dar din ce punct pornim atunci? întrebă Blackfoot. Căci un 
punct de reper trebuie în orice caz să avem. 

— Ei da, la vreo două mile depărtare, mai jos de Insula sălciilor 
se află lemnele plutitoare pe care le vei vedea. Chiar dacă n-o să 
le putem zări, vom auzi şopotul lor de la o depărtare de o 
jumătate de ceas. De acolo nu mai e cu putinţă să evităm insula 
Şaizeci şi unu, sau mai degrabă stăvilarul pe care l-am ridicat 
noi, decât vâslind puternic şi neîncetat. In  „Călăuza 
Navigatorului” a şi fost desemnat ca fiind un banc de nisip de 
formaţie naturală. 

— Foarte bine! Cu alte cuvinte ajungem în dreptul insulei de 
îndată ce se lasă întunericul; cu atât mai bine! Terminăm repede 
toată tărăşenia şi putem să ne culcăm şi să ne odihnim. Totuşi, 
Bill, nu cumva găgăuţa aia care a pornit înaintea noastră ne-ar 
putea pricinui vreo neplăcere? Dacă nu vede corabia acolo, o să 
facă gălăgie... 

— Am avut noi grijă, râse Bill. Am luat eu din timp măsurile 
mele. Acum însă, tăcere! Bătrânul se pare că prea se uită la noi. 
Fă-te că te duci niţeluş în faţă şi caută să auzi ce tot 
pălăvrăgeşte el cu muierea aia. Discutăm după aceea mai pe 
larg. La urma. Urmei, ultima clipă va fi hotărâtoare. 

Zicând acestea, plecă de lângă el şi, trecând la cârmă, 

îndreptă puţintel prora în direcţia fluxului. 

Pe la mijlocul corăbiei, ceva mai în faţă însă, se aflau lucrurile 
pe care le adusese cu sine tânăra femeie. Gândindu-se şi acum 
cu teamă în suflet la penibila scenă de dinaintea plecării, ea 
şedea pe unul din cufere, în timp ce restul lucrurilor erau 
împrăştiate fără nici o noimă pe bord, aşa cum le aruncaseră 
vâslaşii. De la ultima discuţie ce avusese loc între aceştia şi 
cearta care se pare că stârnise interesul tuturor, nimeni nu se 
mai sinchisise de ea. Singur Lupu, copoiul credincios al lui 
Edgeworth, se aşezase în mijlocul acestor lucruri, lângă Doamna 
Everett, punându-şi capul pe piciorul ei, ca şi cum ar fi fost vechi 
cunoscuţi. Şi tânăra femeie privea cu duioşie la câinele care, în 
mijlocul atâtor bărbaţi străini şi sălbăticiţi, îi arăta aceste semne 
de prietenie. 

Edgeworth se apropie, în sfârşit şi el, aşezându-se pe lada de 
lângă dânsa şi-i zise: 

— Nu vă fie teamă, madam! Mateloţii sunt aproape totdeauna 
neciopliţi şi obraznici. Sunt însă printre ai noştri şi câţiva foarte la 
locul lor. Nu mai aveţi mult de călătorit. Dacă ceața asta nu 
devine mai primejdioasă, sper să putem ajunge la Victoria chiar 
în seara asta. Dacă se întunecă însă prea tare, atunci vă trimit 
sus nişte pături şi pun să vă facă un cort mititel, ca să dormiţi 
liniştită până ce legăm funiile de mal. 

— Cunoaşteţi bine Victoria, Sir? întrebă Doamna Everett, 
privindu-l pe bătrân cu ochii ei umeziţi de lacrimi. 

— Nu, madam, răspunse bătrânul, mângâind capul câinelui 
său credincios, care se lipise de el. N-am fost niciodată acolo; am 
auzit însă mult vorbindu-se despre oraşul acesta. 

— Sunteţi aşadar cu totul străin de aceste meleaguri? întrebă 
îngrijorată femeia. Nu cunoaşteţi apa şi primejdiile pe care le 
ascunde şi totuşi nu vă temeţi că, pe ceața asta, aţi putea da de 
un banc de nisip sau de vreo epavă? 

— Cred că pericolul nu e atât de mare cât s-ar crede, răspunse 
Edgeworth. Avem un foarte bun pilot, care cunoaşte fluviul şi, în 
plus, foarte puţin de mers. Omul care a cumpărat marfa mea se 
află pe punte, fiind şi el un bun cunoscător al acestor ape. Aşa că 
nu prea ştiu de ce artrebui să ne temem. 

— Ah, Doamne, atâţia oameni se nenorocesc totuşi pe apa 
asta haină, oftă biata femeie. 

— Da, madam, da, încuviinţă bătrânul, clătinând trist din cap, 
cu miile pe fluviul ăsta şi pe celelalte fluvii din apus. Totuşi, nu 

numai fluviul trage mulţimea asta de jertfe în adâncul său, mai 
sunt de vină şi oamenii răi! 

— Va să zică aţi auzit şi dumneavoastră de oamenii aceia 
groaznici, care uneltesc prin părţile astea de pe Mississippi? 
întrebă mai mult în şoaptă Doamna Everett, tremurând speriată. 
Ştiţi cumva mai mult despre ei? 

— Nu înţeleg bine despre cine vorbiţi, madam, zise Edgeworth. 

— Aţi auzit la Helena că logodnicul meu s-a înecat de curând 
în fluviul ăsta? întrebă iarăşi femeia. 

— Da, Doamna Smart a pomenit despre asta. 

— Se zice că vasul s-ar fi lovit de un snag. 

— Este pare-se pricina cea mai probabilă. Ei, Doamne, câţi 
sărmani corăbieri nu şi-au găsit astfel sfârşitul? 

— Eu însă nu cred lucrul ăsta, şopti Doamna Everett şi mai 
încet decât adineauri. 

— Cum? întrebă, uimit, Edgeworth. 

— Nu cred că vasul lui Holk a naufragiat într-adevăr, răspunse, 
cu acelaşi glas şoptit, tânăra femeie. Am o bănuială îngrozitoare 
şi vreau să mă mut la Victoria, unde s-a stabilit de curând un 
frate de-al meu, care e un bun avocat. Să vedem dacă el nu 
poate descoperi pe adevărații făptaşi! 

— Nu credeţi însă că fiul lui Holk, care, precum am auzit, a 
vândut cât a putut de repede la licitaţie pământul moştenit, ar fi 
fost mai indicat să facă această cercetare? zise bătrânul. Nu ştiu 
dacă o femeie ar fi în stare să se măsoare cu asemenea oameni 
şi, mai ales, dacă există pe lume o astfel de femeie. 

— Holk nu avea nici un fiu, continuă Doamna Everett, tot atât 
de încet ca adineauri. Pun zălog viaţa mea că omul care s-a dat 
drept fiul său, nu era decât un şarlatan. De multe ori am discutat 
cu bietul Holk despre familia lui şi ştiu că nu mi-a ascuns nimic. 
De multe, multe ori mi s-a plâns că e singur pe lume şi că nu mă 
are decât pe mine, singurul temei al fericirii sale viitoare. Credeţi 
că şi-ar fi putut renega fiul? Niciodată! 

— Hm! murmură Edgeworth, lăsând câteva clipe ochii în jos 
meditativ. Se gândea la ceea ce îi spusese Smart încă înainte de 
plecarea lui. Şi, fără să vrea, privi spre cei doi oameni care, aşa 
se părea, aveau acum o discuţie foarte importantă. Hm, tare ar fi 
dorit să fi fost şi Tom aici. Dracu ştie de ce l-am lăsat pe băiatul 
ăsta să plece de unul singur, înainte! Ascultă, Bob Roy - zise el 
întorcându-se spre unul din vâslaşii săi, aflaţi în imediata 
apropiere şi anume cel care mai adineauri se certase cu pilotul - 

ce părere ai tu de ceața asta? Că doar nu călătoreşti pentru 
prima oară pe Mississippi! 

— Cred că trebuie cât mai curând, să tragem undeva la mal, 
sau să aruncăm peste bord ancora de rezervă, zise contrariat 
matelotul. E o nebunie să călătorim prin ceața asta. Dacă ne iese 
vreo corabie cu aburi înainte, suntem pierduţi. Şi dacă totuşi, nu 
întâlnim nici una, atunci e aproape sigur că ne împotmolim 
undeva. Dacă eu aş avea sub comanda mea o corabie pe 
Mississippi, atunci aş şti cel puţin atât că, pe o astfel de ceaţă, e 
de preferat să ai sub tine mai degrabă nisip decât apă, cu toate 
că amândouă lasă de dorit. 

— Aşadar, crezi că, dacă negura se îngroaşe, ar fi bine să 
tragem la mal? 

— Desigur că aşa cred, dacă tot mă întrebi, zise vâslaşul; nu- 
mi place deloc că nu văd încotro ne îndreptăm şi apoi cu 
secătura asta... şi arătă cu degetul în spate, spre Bill. 

Edgeworth urmări cu ochii această mişcare, întrerupse însă 
numaidecât convorbirea când îl văzu pe Blackfoot apropiindu-se 
şi luând loc lângă dânsul. 

— Se întunecă, zise acesta şi arătă cu degetul spre fluviu, 
unde pătura de neguri părea că se înalţă din ce în ce mai mult. S- 
a întunecat al dracului! Să fim bucuroşi însă că avem un pilot 
atât de priceput la bord. 

— Da, da - răspunse Edgeworth privind neliniştit în jurul său - 
arată tare urât acolo. Negurile astea de pe Mississippi ţin mult? 

— Depinde, Sir, depinde. Uneori ajunge un vântuleţ uşor, de 
seară ca să le alunge. Alteori însă stau lipite de oglinda apei de 
parcă ar fi gumilastic şi, cu cât vântul trage de ele, cu atât se 
întind mai mult şi mai mult. Probabil că după ce răsare luna, 
situaţia să se îmbunătăţească. Oricum, un ceas sau două tot mai 
putem continua liniștiți, până ajungem aproape de Şaizeci şi trei. 
De obicei, vasele acostează acolo. 

— Aşa? Va să zică mă sfătuieşti chiar dumneata să acostez cu 
vasul undeva? Chiar mă gândeam să fac mai repede lucrul ăsta. 

— Nu, nu! zise Blackfoot. De ce să irosim degeaba bunătate de 
timp, dacă nu e absolut necesar? Nu vă fie teamă, Sir şi mie ca şi 
dumneavoastră, corabia asta mi-e la fel de scumpă, aşa că n-aş 
face nimic care să-i primejduiască siguranţa. Mi se pare că aveţi 
aici o puşcă minunată. Fabricată în Kentucky sau în 
Pennsylvania? 

Puşca lui Edgeworth era încă în acelaşi loc, rezemată între 

două butoaie. Acesta întinse mâna să o ia - oricărui vânător îi 
face plăcere când i se laudă arma. 

— Da, răspunse el şi îşi puse în poală puşca, îndreptând însă 
cu grijă ţeava spre apă. Cam greu să găseşti armă mai bună în 
Statele unchiului Sam, decât fieruleţul ăsta de nimic. Mulţi cerbi 
şi mulţi urşi am vânat cu el. De câte ori nu mi-a slujit şi împotriva 
pieilor roşii? 

— N-aţi fi dispus să o schimbaţi cu vreo altă puşcă, mai uşoară 
şi mai arătoasă? zise străinul, întinzând bătrânului propria sa 
puşcă, pe care nu o lăsase încă din mână. Era o puşcă minunată, 
cu bogate incrustaţii de argint, cu ţeava damaschinată şi cu o 
închizătoare neasemuită, aşa cum bătrânul vânător nu mai 
văzuse. 

— Hm! zise el şi aproape involuntar duse arma la ochi, 
minunat lucru - perfect - admirabil - aşa cum îmi place mie - 
foarte bună cătare - bun înălţător; trebuie să fi costat mulţi, 
foarte mulţi bani. Trage bine? 

— Pun rămăşag o jumătate de dolar că trag la sigur cu mâna 
nesprijinită, de la şaizeci de paşi. Nimeresc cel puţin de opt, dacă 
nu chiar de zece ori. 

— E ceva! Dar, de ce vreţi s-o schimbaţi? 

— Ca să spun cinstit, zise celălalt, lăsând privirea-i gânditoare 
să alunece în jos, îmi vine greu să mă despart de puşca asta. ŞI 
totuşi, m-am hotărât. Mi-a fost dăruită de o mână care mi-era 
dragă şi, vezi dumneata, prea îmi aminteşte mereu clipele 
trecute, care mă amărăsc şi mă îndurerează. In orice caz, vreau 
să o dau şi, dacă tot trebuie să ajungă pe mâini străine, cred că 
nu mi-aş dori altele decât ale dumneavoastră. Haide, folosiţi-vă 
de clipa asta. Faceţi o afacere bună! 

— AŞ fi cel din urmă în a încerca să trag foloase de pe urma 
unui capriciu trecător al cuiva, zise bătrânul vânător. Dar, chiar 
neţinând seama de asta, mi se pare totuşi că şi în altă privinţă 
avem păreri deosebite. Amintirile scumpe, care pe 
dumneavoastră vă chinuie, pe mine mă înduioşează, ţin la ele şi, 
vă mărturisesc; eu nu m-aş despărţi de arma asta veche a mea 
oricâţi bani mi s-ar oferi pentru ea. Am avut un fiu care a folosit-o 
odinioară; i-o adusesem din Kentucky şi bietul băiat - dar să 
lăsăm asta. E singura amintire pe care o mai am de la el. Să 
rămână la mine şi la bine şi la rău. 

— Va să zică nu vreţi să faceţi schimb? 

— Nici vorbă! Chiar dacă puşca dumneavoastră ar fi bătută 

toată cu aur şi nu cu argint, aşa cum e acum. 

— Ei, Domnule Edgeworth, când e vorba de o puşcă, nu te uiţi 
la argintul de pe ea, zise negustorul. Asta o ştiţi şi 
dumneavoastră mai bine decât mine! Valoarea unei puşti constă 
în ceea ce poate ea şi fireşte că aveţi dreptate, când spuneţi că 
dumneavoastră nu vă trebuie alta. Dar - nu vreţi să mi-o daţi o 
clipă? Are pe ea cumva marca fabricantului? 

— Zău că nu ştiu, răspunse Edgeworth. N-am fost niciodată 
curios! La urma urmelor, tot una-i dacă-l chema John sau Harry. 
Principalul e ca lucrul să fi fost bun! 

— Aveţi dreptate! V-am întrebat însă, pentru că sunt şi eu 
prieten cu câţiva armurieri din Kentucky şi m-ar interesa să văd 
dacă nu dau de vreun nume cunoscut. 

Zicând acestea, luă puşca în mână, o învârti încetişor în toate 
părţile, privind cu deosebită atenţie mai cu seamă ţeava, pe care 
se vedeau câteva semne nedesluşite. In cele din urmă deschise 
şi tigăiţa. 

— Băgaţi de seamă, strigă Edgeworth, se scurge toată 
pulberea! 

— Şi aşa am impresia că e cam umedă din pricina ceţii, 
răspunse Blackfoot, scoțând cornul lui cu pulbere. Am să torn de 
la mine. 

In mâna stângă avea puşca, iar în dreapta, cea cu care 
deschisese cornul cu pulbere, ţinea ascuns unul din ştifturile 
mititele pe care i le dăduse Bill. Edgeworth însă nu-l pierdea din 
ochi. 

— Ce fel de pulbere aveţi? întrebă el pe străin. 

— Bineînţeles că Dumont, răspunse Blackfoot, ţineţi puţin 
palma aici - să vedeţi granulaţia. Nu-i grozavă marfa asta? 

Edgeworth încercă pulberea cu degetul şi, în aceeaşi clipă, 
ştiftul alunecase unde trebuia în propria sa armă. Blackfoot turnă 
pe deasupra pulbere proaspătă şi închise la loc tigăiţa. 

— Da, da, pulberea e bună, zise bătrânul, punând-o pe limbă. 
Curată şi bună la gust. Nu prea găseşti aşa ceva în Indiana. Am 
să-mi procur şi eu un butoiaş. De altfel, mi-am şi însemnat lucrul 
ăsta, ca să nu uit. Şi zicând acestea, luă înapoi puşca din mâna 
lui Blackfoot, punând-o lângă el. Doamna Everett şezuse tot 
timpul lângă cei doi bărbaţi, ridicând doar uneori, în treacăt, 
privirea spre ei. 

— Hallo, Sir! strigă deodată negustorul, arătând către tânăra 
femeie. Ce s-a întâmplat cu Lady? Văd că e galbenă ca ceara! 

— Pentru Dumnezeu, Doamnă Everett, zise Edgeworth sărind 
de la locul său. Nu vă simţiţi bine? Sunteţi tare palidă! 

— Are să-mi treacă, şopti tânăra femeie, acoperindu-şi o clipă 
ochii cu şalul. A fost doar o clipă de slăbiciune - emoţiile din 
Helena - schimbarea asta subită - poate şi aerul umed... 

— Da, da, zise Edgeworth, aerul e de vină. Ar fi trebuit mai de 
mult să-mi fi dat seama. Dar aveţi puţintică răbdare; aduc 
numaidecât păturile pe punte şi pregătim noi un locşor 
cumsecade pentru dumneavoastră. Cel mai simplu mijloc 
împotriva aerului umed sunt câteva pături de lină. 

Bătrânul luă cu el puşca şi, neţinând seama de împotrivirea 
tinerei femei, se îndreptă spre proră şi cobori acolo pe o scăriţă 
în interiorul Platului. Se întoarse apoi după puţin timp, ţinând în 
braţe trei pături mari de lână şi, cu ajutorul lui Blackfoot, începu 
să pregătească un soi de cort în care Doamna Everett să se 
poată odihni, netulburată de nimeni. E şi aceasta un fel de 
galanterie şi de atenţie, pe care şi cel mai necioplit dintre 
pădureni o arată, aproape instinctiv, sexului slab. lată de ce orice 
femeie, neavând a se teme de vreun neajuns, poate să 
călătorească singură pe tot întinsul Statelor Unite. In orice străin 
pe care l-a întâlnit din întâmplare, ea va găsi la nevoie un om 
care s-o apere. 

De altfel, Doamna Everett, oricât de recunoscătoare se arăta 
bătrânului, pentru bunătatea lui, părea totuşi că ar prefera să nu 
abuzeze de dânsa. Stătea neliniştită pe punte şi părea că 
priveşte din ce în ce mai tulburată şi mai bănuitoare chipurile 
oamenilor echipajului, care îşi aveau şi ei tot acolo locurile lor 
obişnuite. Unul singur îşi avea rostul lui jos, pregătind pe grătarul 
şi plita ce se aflau acolo aşa-zisa cină a echipajului şi se ivea din 
când în când pe punte, cu obrajii înroşiţi, pentru a se răcori sau 
pentru a lua lemnele de care avea jos nevoie. 

— Hei, ce petec de pământ e acolo? întrebă deodată 
Edgeworth, arătând spre o dungă cenuşie abia vizibilă pe stânga, 
învăluită în ceaţă. E cumva malul fluviului Mississippi? 

— Da de unde! răspunse Blackfoot. Pilotul nostru trebuie să 
ştie mai bine. Ce e petecul acela de pământ, Sir? 

— O insulă cu sălcii! răspunse scurt Bill schimbând oarecum 
direcţia prorei. Se temea şi el de bancurile de nisip din preajma 
acestei insule, unde se împotmolise şi „Van Buren”. 

— Ce ar fi să aruncăm aici pentru câtva timp, ancora? întrebă 
Edgeworth. Cel puţin până se risipeşte ceața. 

— Nu se poate! strigă Bill, liniştit. Nu putem să ne apropiem 
până la o sută de paşi de insulă. Nisipul se prelinge aici o bucată 
bună dedesubt. Incercaţi puţin cu sonda. 

Edgeworth luă frânghia de care era fixat plumbul şi o azvârli 
peste bord. Bill avea dreptate, apa avea aici 6 adâncime de cel 
mult cinci picioare. Nu puteau îndrăzni să se apropie prea mult. 
Curentul însă - conform instrucţiunilor din  „Călăuza 
Navigatorului” - mergea spre partea dreaptă a insulei, către 
Statul Arkansas şi, abia de acolo începea, la vreo patru-cinci mile 
mai jos, să se întoarcă spre mijlocul fluviului. Numărul Şaizeci şi 
unu se afla - aşa cum am pomenit mai devreme - la treisprezece 
mile engleze depărtare de Insula sălciilor. 

Din pricina negurii, încet-încet se întunecase de-a binelea: şi 
bătrânul fermier începu să-şi clatine capul îngrijorat, văzând cum 
până şi ultimele vârfuri de copaci de pe malul apei dispar în 
întuneric. Pluteau acum la întâmplare, în josul apei şi, aşa cum îşi 
dădea bine seama, îi pândeau tot felul de primejdii. Stătea în 
faţă, la proră, ciulind urechea la cel mai mic zgomot, temându-se 
de vreo derivă şi căuta să distingă foşnetul unor arbori din 
preajmă. Domnea însă o linişte deplină. Intreaga natură părea 
moartă. Până şi vântul care, cu puţin înainte, mai despicase 
oarecum ceața, adormise. Căci aburii rău mirositori zăceau 
aşternuţi ca un giulgiu peste apă iar Flatul plutea, ostenit şi 
visător, pe întinderea spălăcită a fluviului. 

Se scursese astfel cam o jumătate de ceas şi între timp 
nerăbdătorul Edgeworth se dusese de câteva ori, să se consulte 
cu pilotul, dacă nu cumva îi pândeşte vreo primejdie, după care 
de fiecare dată se întorsese să se plimbe pe punte nervos, cu 
paşi grăbiţi, neputându-se hotărî dacă trebuie să asculte de 
spusele pilotului, sau să procedeze aşa cum credea el de 
cuviinţă, adică să vâslească numaidecât spre punctul cel mai 
apropiat de malul drept, unde să acosteze, aşteptând să se 
risipească ceața. Intre timp, Blackfoot fusese aproape mereu de 
părerea sa, pentru a îndepărta orice bănuială. Acum însă, când 
se apropiau din ce în ce mai mult de punctul fatal, mai 
rămăseseră o seamă de lucruri pe care ar fi dorit neapărat să le 
discute cu aliatul său. Deci se apropie iarăşi tiptil, de timonă, 
după ce se plimbase câtva timp în sus şi-n jos, în preajma lui Bill, 
fără să spună nici un cuvânt acestuia. In cele din urmă, cu voce 
tare, puse câteva întrebări cu privire la aspectul fluviului în 
această porţiune a lui, pentru ca apoi, pe nesimţite, să închege 

cu pilotul o discuţie pe care urechea celui rămas în urmă nu mai 
era în stare să o desluşească. 

Doamna Everett se retrăsese abia de puţin timp în cortul 
pregătit anume pentru ea. Dar dăduse de multe ori perdeaua la o 
parte, urmărind eu privirea pe Domnul Edgeworth care se plimba 
pe punte. La un moment dat, cum îl văzuse singur şi netulburat 
de nimeni, se ridică de la locul ei şi se îndreptă spre dânsul, 
aruncând mai întâi o privire fugară în jurul ei, ca să se 
încredinţeze că nu 6 vede nimeni. 

— Ah, madam, zise bătrânul, auzindu-i paşii şi se întoarse spre 
ea. Nici dumneavoastră nu v-aţi culcat? Aşa e când n-ai linişte şi 
te aştepţi la tot felul de primejdii dintr-o clipă într-alta, fără să ştii 
de unde pot să vină. La fel îmi merge şi mie! 

— Eu nu mă tem de primejdiile pe care ni le-ar putea oferi 
fluviul, răspunse în şoaptă Doamna Everett, privind speriată spre 
oamenii de la timonă. Pe dumneata - şi cred că şi pe noi toţi - ne 
ameninţă ceva mult mai grav. Numai de-ar da Dumnezeu să 
avem vreme, să scăpăm de primejdie. 

— Ce e cu dumneavoastră, Doamnă Everett? o întrerupse cu 
uimire Edgeworth. Păreţi foarte tulburată. De ce vă temeţi? 

— De orice, răspunse femeia, cu aceeaşi voce stinsă. De orice, 
dacă, s-ar întâmpla să nu vă puteţi bizui pe oamenii 
dumneavoastră. 

— Nu înţeleg... 

— Unde vă e puşca? 

— Jos, lângă patul meu. 

— Duceţi-vă jos şi cercetaţi trăgaciul! 

— Trăgaciul? 

— Nu întârziaţi. Putem dintr-o clipă într-alta să pierim. 

— Dar... de ce vă temeţi? Ce e cu puşca mea? 

— Adineauri aţi dat-o pe mâna omului celuia. Eu însă, care am 
crescut în pădure şi sunt deseori silită să port o armă cu mine, de 
câte ori Everett pleca zile şi săptămâni întregi la vânătoare, am 
aruncat cu totul întâmplător o privire, când omul acela a turnat 
pulbere din cornul lui în tigăiţa puştii dumneavoastră. Dacă nu 
m-aş fi priceput, n-aş fi găsit nimic deosebit în felul său de a se 
purta. Avea ceva ascuţit în mână şi părea că vrea să deschidă cu 
el aprinzătoarea. l-am surprins atunci privirea piezişă pe care v-a 
aruncat-o şi am devenit bănuitoare. Mi-am rezemat capul în 
mână şi, fără ca el să mă observe, am urmărit mişcările mâinii 
lui. E adevărat că, în timp ce dumneavoastră încercaţi praful lui 

de puşcă, el s-a întors în aşa fel încât să acopere închizătorul cu 
braţul. Totuşi, mi-am dat numaidecât seama că a vârât ceva 
înăuntru, nu ştiu dacă era un cui sau un lemn şi cum mâna îi 
tremura când a turnat iarăşi pulbere în tigăiţă. Am văzut chiar 
cum pulberea s-a risipit din belşug pe punte. Am simţit cum mă 
trece un fior, cum sângele mi s-a oprit în vine şi cum era cât pe 
ce să leşin. N-am avut însă de atunci nici un prilej ca, 
neobservată de nimeni, să vă dezvălui bănuielile mele. Mi-e 
teamă numai că s-ar putea să fie prea târziu şi că nu mai putem 
împiedica grozăvia pe care oamenii aceia au pus-o la cale! 

Edgeworth rămase câteva minute pe gânduri, privind în zare 
la ceața groasă şi de nepătruns care, între timp, înconjurase 
corabia sa. Dar mai apoi, se întoarse încet spre femeia care îl 
privea mută: 

— Duceţi-vă liniştită în cortul dumneavoastră, dragă Doamnă 
Everett! Vă sunt recunoscător pentru cele ce mi-aţi spus. 
Deocamdată însă nu trebuie să-i lăsăm să bănuie că am şti ceva. 
Văd acum bine cum stau lucrurile. O, dacă ar fi Tom aici! Dar - o 
să meargă şi fără ei. Mă duc chiar acum să văd ce e cu puşca 
mea şi să o pun iarăşi la punct. Nu trebuie să vă temeţi însă. 
Oamenii mei îmi sunt credincioşi până la capăt! 

Făcu câţiva paşi spre partea dinainte a vasului, acolo unde 
oamenii căraseră câteva lăzi care îi împiedicau la vâslit şi unde 
era şi singura intrare spre puntea de jos a vasului, adăpostind şi 
dormitorul echipajului. Pătrunse prin gaura aceasta pătrată, cu 
un diametru de trei picioare şi jumătate, de care era rezemată o 
scară şi cobori spre cabinele de jos. 

25 
FLAT-BOATUL ACOSTEAZĂ 
- VICLEŞUGUL PIRAŢILOR 


În timp ce „Broasca ţestoasă”, împinsă de şuvoiul furios al 
apelor, era purtată mai departe, ceața devenise din ce în ce mai 
deasă. Aproape că nu se mai vedeau buştenii de plutărit din 
imediata apropiere a vasului şi nici ţărmul nu mai putea fi 
identificat. Blackfoot, care nu cunoştea fluviul atât de bine ca 
tovarăşul său, începuse să devină nervos, privind cu ochi 
cercetători în toate părţile. in cele din urmă, îngrijorat şi puţin 
speriat, se întoarse către, pilot: 

— Ascultă, Bill, zise el. incepe să fie cam albastru. Eşti într- 
adevăr sigur că găseşti insula? Gândeşte-te: din pricina creşterii 
apei, curentul este mult mai puternic. Sunt convins că un obiect 
pe care, cu puţin înainte, el l-ar fi mânat de pe malul din 
Arkansas de-a dreptul spre bancul nostru de nisip, acum, aşa 
cum stau lucrurile, l-ar duce mult mai departe. 

— S-ar putea să ai dreptate, răspunse Bill, dând din cap. Dar 
tu ştii de asemenea că insula noastră are o lungime de câteva 
mile şi că, pe tot parcursul drumului până acolo, noi putem să 
auzim năvala valurilor ce se sparg de trunchiurile copacilor 
aruncaţi în apă. O să fie deci foarte uşor să convingem oamenii 
să tragă vasul la mal, cu atât. Mai uşor cu cât au şi început să se 
plictisească pe apă. Aş zice chiar că sunt doar presimţiri, dacă n- 
aş gândi şi eu la fel. 

— Hm - da, asta ar merge, dar... mai avem mult până la 

promontoriu? 
_ — După socoteala mea, poate să mai fie o jumătate de milă. 
Intre timp însă, tu du-te o dată în partea din faţă a punţii şi 
ciuleşte urechile dacă a început să se audă vuietul apelor. Stai! 
Eşti sigur că puşca bătrânului funcţionează? 

— Ha, ha, râse ironic namila tuciurie, grozavă idee a fost asta! 
Poate să încerce, până i s-o rupe degetul. Dar s-ar putea ca nici 
să nu fi fost nevoie de asta. Văd că şi-a dus rabla de puşcă jos, 
de frică să nu i se umezească pulberea. Aşa că are să fie tot 
acolo, când va avea mai multă nevoie de ea, aici pe punte. 

Cu un surâs ironic pe buze, piratul trecu încet spre capătul 
punţii, unde dădu de Doamna Everett care, cu mâinile 
împreunate şi cu capul aplecat, şedea încă pe una din lăzile ei, 
neputându-se hotărî să plece de acolo. Tremura toată şi se 
înfiora gândindu-se la lucrurile grozave la care se putea aştepta 
datorită planurilor viclene ale străinilor. 

— Ei, scumpă şi tânără Lady, grăi negustorul, oprindu-se lângă 
dânsa şi văzând chipul ei palid, care se ridicase spre dânsul şi-l 
privea speriat. Tot n-aţi uitat încă scena cu doamna aceea, 
înainte de plecarea noastră? Ha-ha-ha, Doamna Breidelford e 
puţin cam apucată, atunci când îşi închipuie că cineva încearcă 
să-i ştirbească drepturile. De fapt, ce s-a întâmplat oare? 

— Numai Dumnezeu ştie! gemu biata femeie, silindu-se să-şi 
păstreze cumpătul. Vreo neînțelegere, pesemne. Nu numai că n- 
am avut de-a face cu ea, dar nici n-o cunosc măcar. Nu i-am 
trecut niciodată pragul şi nici n-am schimbat împreună vreun 
cuvânt. 

— Ciudată femeie, această doamnă  Breidelford,  râse 
Blackfoot, foarte ciudată, dar foarte bună la suflet când e vorba 
de vreun câştig şi gata să se jertfească pentru cei de la care 
aşteaptă vreun folos. Nici nu vă puteţi închipui, Doamnă Everett, 
cât de folositoare poate fi ea! O femeie minunată, această 
Doamnă Breidelford! i 

Omul părea foarte bine dispus. Inaintă râzând până: la capătul 
din față al punţii şi rămase acolo, sprijinit de vâsla principală, 
ciulind însă foarte atent urechea. Totuşi, nu auzi cum, urmat de 
lunganul din Indiana, Edgeworth începuse să urce scara. Oamenii 
ceilalţi coborâseră cu puţin mai înainte. 

— Hallo, Sir, zise Blackfoot surprins, căci, întorcându-se, îl 
văzu pe bătrân cu puşca în mână. Nu cumva vrei să împuşti 
ciorile pe timp de ceaţă? Eu mă gândeam tocmai să-mi duc jos 
puşca, să stea la loc uscat şi dumneata o aduci pe a dumitale 
sus? 

— E o veche obişnuinţă a mea, răspunse vânătorul, nu mă 
simt bine fără puşcă şi, cum vreau să-mi petrec noaptea asta pe 
punte, cel puţin să o am lângă mine. Funcţionează perfect şi 
pulberea pe care mi-ai turnat-o dumneata sper că nu se va 
umezi. 

— Fără îndoială! Totuşi, eu nu v-aş sfătui să dormiţi aici, pe 
punte. Prea te pătrunde umezeala; şi la vârsta dumitale... 

— Nu face nimic; sunt obişnuit. Şi apoi, de câte ori n-am 

dormit eu afară, pe ploaie şi furtună? 

— Hai, vino, Bob Roy, zise el, întorcându-se spre cel ce-l urma. 
Cheamă-i şi pe ceilalţi sus. Cred că, cel mai bun lucru e să 
tragem la mal. Nu mai vreau să umblu de colo-colo prin ceaţă! 

— Să acostezi acum? întrebă Blackfoot nespus de grăbit. E 
prea devreme. Părerea lui Bill e că, deocamdată, nu-i nici un 
pericol. 

— Foarte bine, numai că eu nu vreau să aştept până ce Bill va 
fi de părere că suntem cu adevărat în primejdie, răspunse 
Edgeworth. Că mai plutim încă vreo câteva mile, sau că ne oprim 
aici, nu are cine ştie ce însemnătate. Tocmai de partea cealaltă, 
aud nişte lovituri de secure, undeva, prin apropiere. Trebuie deci 
ca acolo să fie pământ. Aşa că, de ce să aşteptăm să ne împingă 
curentul iar în şuvoiul fluviului? Vreau să ne oprim acolo şi din 
locul acela nu plec până nu se luminează bine şi nu se risipeşte 
ceața. 

Oamenii veniră acum repede pe punte, pregătiră vâslele şi se 
aşezară la locurile lor, gata să pornească, de îndată ce cârmaciul 
va da semnalul de plecare. Bill care, de la locul lui, urmărise, nu 
tocmai bucuros, scena de adineauri, strigă deodată furios: 

— Ei, drăcie, cine v-a poruncit să treceţi la vâsle? Vreţi cu 
orice preţ să vă încurcaţi în vreun snag? 

— Nu, Bill, răspunse Edgeworth, punând puşca lângă cortul 
unde Lupu stătea necontenit de pază şi se îndrepta spre pilot. 
Vrem să mergem dincolo, unde se aude securea aceea şi să 
aşteptăm până ce s-a risipit ceața. Cârmeşte deci într-acolo! 

— Prostii, mormăi pilotul, malul cela e plin de snaguri şi 
sawyers” şi, dacă nu nimerim exact locul de acostare, ne ducem 
dracului. Ridicaţi vâslele şi mai aşteptaţi câteva ore. La capătul 
lui Şaizeci şi doi ştiu un loc foarte potrivit pentru acostare. Cred 
că am putea chiar să ajungem până pe malul răsăritean al insulei 
Şaizeci şi unu, unde să aruncăm funiile noastre. 

— Nu face nimic, Bill, zise, liniştit, bătrânul, ţine cârma drept 
spre Arkansas, prefer să fiu niţeluş prea prudent decât să pierd şi 
corabie şi încărcătură! 

— Bine, Sir, dar eu vă spun, se amestecă, arţăgos, Blackfoot 
că nu putem să ne pierdem vremea. Eu trebuie; neapărat să fiu 
mâine, în zorii zilei, cu marfa mea la Victoria. Altfel n-am ce face 
cu ea. 


5 Sawyers - trunchiuri de copaci care plutesc pe Mississippi 
periclitând navigația fluvială. 

— Ei, Sir, răspunse eu seriozitate, Edgeworth. Aici nu poate fi 
vorba de „trebuie”. Dacă n-ar fi vorba decât de încărcătură, aş 
mai înţelege. Aş spune că putem să riscăm. Dacă s-ar întâmplă o 
nenorocire, n-am pierde decât banii. In cazul nostru însă, e vorba 
de vieţi omeneşti. Nu avem pe Flatul nostru nici măcar o iolă, în 
care ne-am putea eventual refugia. De asemenea şi doamna 
aceasta mi-a încredinţat tot ce mai posedă pe lume. Aşa că 
trebuie să fim cât se poate de prudenţi, poate chiar mai prudenţi 
decât ar fi nevoie în alte împrejurări. 

— Dar pentru mine, încărcătura asta nu face nici un cent, dacă 
nu 0... 

— Pentru numele lui Dumnezeu, n-ai decât să o laşi pe seama 
mea, răspunse Edgeworth. Dacă nu-ţi predau marfa la timpul 
convenit în Victoria, eşti liber să nu o iei. Că doar nu a devenit 
între timp mai rea. Ţine cârma aşa cum ţi-am spus, Bill. Altfel 
trecem pe de lături! 

Blackfoot bătu furios din picior. Bill însă, care timp de câteva 
secunde rămăsese nehotărât, părea că-şi schimbase gândurile. 
Ridică grăbit vâsla, o împinse către babord şi îndreptă prora 
încetişor în direcţia de unde se auzeau loviturile regulate de 
secure. Vâslaşii începură şi ei să mânuiască voiniceşte vâslele lor 
şi vasul porni de-a curmezişul fluviului, în timp ce apele se 
încreţeau în vălurele mici la babord. Ici şi colo, trunchiuri 
singuratice de copaci şi buşteni rătăciţi se loveau de zdravenele 
flancuri ale vasului, cu atâta putere, încât, pentru a le îndepărta, 
vasul trebuia mai întâi să oprească în mijlocul fluviului, ca să se 
poată descotorosi de toate aceste anexe. 

— Dar bine, Bill, zise furios Blackfoot apropiindu-se de 
tovarăşul său de la cârmă, în timp ce oamenii trebăluiau în altă 
parte, ai înnebunit oare? Cum de asculţi de foca asta bătrână? 
Dacă acostăm acum şi rămânem aici până mâine în zori, atunci 
pun rămăşag zece contra unu că tot planul nostru frumos s-a 
volatilizat. E drept că n-are să mai fie ceaţă, în schimb o să fie 
prea multă lumină şi riscăm să fim stingheriţi de un Flat-boat sau 
de o corabie cu aburi, aflate în trecere. 

— Ai isprăvit? exclamă supărat pilotul, îndreptând iar cursul 
Flatului. Opriţi vâslele de la tribord - aşa - bine - acum, porniţi 
încet! Porunca era adresată vâslaşilor, care ascultară de ea 
bucuroşi. Ai vrea să te opui acum, continuă Bill, după câtva timp, 
cu voce înăbuşită, acum când suntem numai doi împotriva 
tuturor şi când nu numai că n-am fi în stare să facem nimic, dar 

ne-am vâri în cea mai cumplită primejdie. Vrei să deştepţi acum 
toată bănuiala împotriva noastră? 

— Bine, dar cum dracu... 

— De obicei nu eşti atât de netot, zise pilotul, adăugind: Bagă- 
ţi puţintel minţile-n cap şi gândeşte-te. Ai dat destul de bănuit 
bătrânului, prin intervenţia de adineauri. De aici încolo în două 
ceasuri, suntem la locul prevăzut. Dacă însă îşi trag vasul la mal 
şi văd că noi ne-am potolit, fiind de aceeaşi părere cu ei, se culcă 
liniştiţi pe-o ureche şi nimic nu e mai uşor atunci decât să desfaci 
încetişor funia sau să o şi tai, desprinzându-ne de mal. Dacă nu 
observă, atunci pot să doarmă liniştiţi până-n vecii vecilor iar, 
dacă totuşi îşi dau seama mai curând, ei bine, avem o mică 
trebuşoară cu ei, dar de schimbat tot nu mai pot să schimbe 
nimic, cu atât mai puţin cu cât bătrânul n-are măcar un compas 
la el şi, din pricina ceţii, vrând-nevrând trebuie să lase vasul să 
plutească în josul fluviului. 

— E o treabă cam primejdioasă, zise Blackfoot îmbufnat. De ce 
dracu, lua-i-ar ciuma şi otrava, n-au mai aşteptat afurisiţii ăştia 
de „Hosieris” încă un ceas măcar? Unde mai pui că şi 
blestematul ăsta de tăietor de lemne n-are altceva de făcut 
decât să despice buştenii până-n miez de noapte. Atât i-a trebuit 
şobolanului ăstuia bătrân ca să se şi repeadă într-acolo - lua-l-ar 
dracu să-l ia! 

— Ţineţi funia! strigă în aceeaşi clipă Bill către oameni, fără să 
dea nici o atenţie tovarăşului său, văzând cum deodată, în faţa 
lor, se ivesc umbrele întunecate ale arborilor din vecinătatea 
țărmului. Edgeworth stătea la capătul cel mai înaintat al prorei şi 
scruta cu privirea întunericul, temându-se, pe drept cuvânt, de 
snagurile atât de obişnuite în apropierea malurilor. Chiar în 
preajma Flatului apărură braţele albe ale unui sicomor de curând 
prăbuşit în apă şi - chiar dedesubtul acestuia - văzură cum apa 
făcea o cotitură bruscă spre apus. Dacă treceau de vârful acesta 
nu mai puteau izbuti să revină la mal decât vâslind din răsputeri 
şi poate chiar nici atunci, deoarece cu puterile lui uriaşe, curentul 
apei îi împingea înapoi, spre mijloc. 

— Ura, izbucni Blackfoot, gâtuindu-şi repede vocea, lucrurile 
merg mai bine chiar decât îmi închipuisem. Nici nu credeam că 
suntem atât de aproape de vârf. Acum pot s-o lase mai moale cu 
ideea lor de a acosta. Şi, dacă ajungem iar în mijlocul păturii de 
ceaţă, e destul ca tu să îndrepţi puţintel de tot prora mai jos ca 


58 Hosier - denumire dată locuitorilor statului Indiana. 

să ajungem mai mult ca sigur pe bancul de nisip de pe insula 
noastră. 

Bill îşi dădu şi el seama cât de mult contribuiau împrejurările 
la realizarea planului lor. Se pregătea tocmai să aplece puţin 
prora, ca să poată trece mai uşor pe lângă crengile ţepene ale 
sicomorului. Bob Roy însă, care stătea în faţă, la proră, ţinând 
funia în mână, îl observase şi răcni deodată la el: 

— Trage la liman, Sir - la liman! Ce naiba! Vrei să-ţi baţi joc de 
noi? 

— Să te ia dracu! ţipă Bill, ridicând vâsla în direcţia contrarie. 
Edgeworth însă se repezi spre cornul de taur de la cârmă, 
întorcându-l către babord. Bill ar fi vrut să se împotrivească, dar 
între timp Blackfoot se dusese mai în faţă, să vadă ce avea de 
gând Bob Roy să facă cu funia. Tot timpul vâslaşii îşi ţinuseră 
vâslele ridicate şi le lăsaseră iar, gata să le coboare din nou la 
poruncă, în felul acesta ultimii vâslaşi se aflau acum în imediata 
vecinătate a bătrânului. Cei mai mulţi erau, incontestabil, 
împotriva lui. Şi el înţelese lucrul acesta. Atenţia însă i se 
îndreptă numaidecât în altă parte, fiindcă, în faţă se auzi vocea 
sonoră a lui Bob Roy, care striga: 

— Aici, băieţi - aici - puneţi mâna pe funie - aşa! Şi, fără ca 
vreunul din ei să fi priceput ce voia de fapt, căci striga în aşa fel, 
ca şi cum ar fi vrut să zvârle funia cuiva, care s-ar fi aflat dincolo, 
el şi zvârlise frânghia deasupra sicomorului gârbovit, repezindu- 
se apoi, cu iuţeala fulgerului, după ea. 

Toţi se înghesuiră, să ajungă în faţă, curioşi să vadă în ce fel 
se desfăşoară mai departe actul acesta îndrăzneţ. Vasul plutea 
acum repede mai departe. Dacă Bob Roy nu izbutea să fixeze în 
decurs de câteva secunde frânghia în aşa fel, încât să reziste 
presiunii covârşitoare a Flatului greoi, atunci era de presupus, 
pariind zece contra unu, că va fi smuls de vârtej şi tăvălit, 
aflându-şi moartea sub crengile ţepene şi noduroase ale 
sicomorului. Bob Roy însă nu se avântase în această luptă cu 
vârtejul apei, fără să se simtă sigur de puterile sale. In clipa în 
care apucase una din crengile de deasupra apei, cu dibăcia unui 
marinar obişnuit cu asemenea isprăvi, îşi şi trecuse funia pe 
după ea, fixându-i bine capătul. Nu apucase însă să-i găsească 
un al doilea punct de sprijin, când, deodată, ea se întinse brusc, 
alunecă puţin pe coaja umedă a copacului, apoi, lovindu-se de 
împotrivirea celorlalte crengi şi trasă de greutatea imensă a 
vasului, încercă să smulgă din rădăcini uriaşul trunchi înfipt în 

mal. 

Bătrânul copac stătea însă dârz în pământul mâlos în care 
crescuse şi nu se lăsa uşor convins să-şi părăsească locul. Nu se 
mişca şi nu se clătina. Doar creştetul lui despuiat de frunze, fu 
târât în vârtejul apei şi izbucni din pieptul, de obicei nu prea 
sensibil, al marinarilor, un țipăt de teamă, în clipa când întregul 
copac cu crengile sale bogate şi cu tovarăşul lor agăţat de ele, se 
prăbuşi, dispărând în vârtejul galben şi murdar ce se căscă 
deodată. 

Totul n-a durat decât o clipă. Căci imediat după aceea, din apa 
clocotindă a fluviului, începură să se ivească, una după alta, 
vârfurile crengilor, în timp ce năvala înspumată a apelor, lovindu- 
se de prora lată a Flatului, precum şi răsucirea bruscă a pupei, 
dovedeau cât de bine era fixată corabia de funia prinsă cu atâta 
nesăbuită îndrăzneală. In acelaşi timp se ivi iar şi chipul mânijit 
de noroi al marinarului dispărut. Acesta însă deschise ochii 
numai atât cât îi trebuia să descopere locul unde se afla funia. O 
apucă din nou, o mai răsuci o dată, strângând nodul şi ţinându-se 
de ea, apoi se întoarse cât putu de repede pe puntea Flatului. Se 
temea - şi pe drept cuvânt - ca apele fluviului, atât de 
învolburate şi furioase în locul acesta, să nu-l târască dedesubtul 
Flatului, dacă ar încerca să treacă înot porţiunea ce-l despărţea 
de corabie. 

Toate braţele se întinseseră spre el să-l întâmpine. Şi în timp 
ce unii îl scoteau din apă, ceilalţi se străduiau să prindă şi mai 
bine funia de bordul vasului. Totul nu durase decât câteva 
secunde şi omul se şi dusese să-şi schimbe hainele ude, lăsându- 
i pe ceilalţi să discute mai departe despre isprava lui nesăbuită şi 
se întoarse curând, lungindu-se liniştit pe o pătură ce fusese 
întinsă anume pentru el. Se aşezară apoi cu toţii să termine cina 
pe care o întrerupseseră în clipa când li se poruncise să fugă la 
vâsle, trecându-şi sârguincios paharul de whisky de la unul la 
altul, veseli că, până una alta, clipele de nesiguranţă şi de 
primejdie se risipiseră şi că vasul lor stătea acum deocamdată 
bine legat şi ferit de năvala apelor. Dacă mâine, o dată cu ivirea 
zorilor, ceața se va fi risipit, vor putea şi ei să pornească liniştiţi 
mai departe, ea să-şi termine călătoria. 

Între timp, Blackfoot se plimba bodogănind supăra! Pe punte 
pe când Bill se alăturase celor ce stăteau la masă, părând foarte. 
Mulţumit că Flatul izbutise să tragă cu bine la mal. Edgeworth 
rămăsese de o parte, schimbând doar câteva vorbe cu Bob Roy, 

iar Doamna Everett intrase în cortul ei, implorând pe Dumnezeu 
să-i scape dintr-o primejdie, pe care nici unul din ei nu putea să o 
bănuie cât era de mare şi de aproape. 

incetul cu încetul liniştea se înstăpâni pe punte. Oamenii - cei 
mai mulţi dintre ei - coborâseră să se culce în cabinele lor. 
Numai Blackfoot şi pilotul se întinseseră, unul la timonă, iar 
celălalt în faţă, în apropiere de locul unde funia fusese prinsă de 
bord şi anume cu capul chiar pe ghemul funiei. La rândul său, 
Edgeworth îşi găsise un loc de odihnă mai în faţă, chiar lângă 
lucrurile aşezate acolo unul peste altul. Câinele se ghemuise şi el 
alături, căzând într-un somn adânc. 

Cu toate că Edgeworth stătea lungit şi nemişcat, el nu dormea 
ci, chinuit de o lăuntrică tulburare, asculta cu nervii încordaţi 
fiecare zgomot din preajmă. Emoţiile zilei ce trecuse nu-l lăsau 
să doarmă. Nu mai avea nici o îndoială că cei doi oameni care 
călătoreau cu el, adică, pilotul şi negustorul, puseseră împreună 
la cale ceva nu numai împotriva legii, ci poate chiar o faptă 
criminală. Găsise ştiftul ce fusese vârât în puşca lui. Era deci 
neîndoios că străinul acela avea tot interesul să-l oprească de a 
se servi de arma lui în caz de nevoie. Oricum ar fi fost, nu se mai 
temea. Ba, mai mult încă, ţinea acum neapărat nu numai să 
descopere planurile duşmanilor săi, ci să-i şi prindă pe aceştia la 
timp, predându-i autorităţilor, ea să-şi primească pedeapsa 
cuvenită. 

Trecuseră astfel câteva ceasuri. Pe deasupra apelor fluviului 
apăsa o noapte neagră, de funingine. Tăcerea era deplină. Doar 
apele spumegau şi şuşoteau, lovindu-se de crengile sicomorului 
şi de pieptul lat al Flatului. Sus, pe boltă, tocmai deasupra 
capetelor lor, căci din pricina ceţii privirile nu puteau să se 
strecoare pe delatori, sclipeau câteva stele, împrăştiind o lumină 
palidă, în timp ce, dinspre malul apropiat, câte o adiere de vânt 
mai puternică aducea pe aripile ei orăcăit de broaşte şi alte 
zgomote singuratice. O noapte liniştită, dar neprietenoasă. Tot 
felul de miasme pluteau prin aer în straturi din ce în ce mai 
groase, amestecându-se cu ceața de pe Mississippi. Chiar şi în 
răstimpurile când cerul se lumina puţin, tot se mai simţea un 
abur urât, gros, care se risipea de jur împrejur, umezind totul mai 
mult chiar decât o ploaie repede, trecătoare. 

Bill, care de câteva minute înălța mereu capul, cu urechea 
ciulită la liniştea pe bord, dădu la o parte pătura ce-l acoperea şi 
se ridică pe nesimţite de la locul său. Nimic nu mişca împrejur şi 

privirea lui nu întâlni decât trupurile lungite: al lui Blackfoot şi al 
bătrânului. Se îndreptă spre proră cât putu de tiptil, căutând 
câteva minute să prindă vreun zgomot. Nu auzi însă decât 
susurul bine-cunoscut al apelor înspumate. Dacă vasul pornea de 
aici, atunci curentul l-ar fi împins neapărat spre digul artificial 
alcătuit de insula Şaizeci şi unu unde, în mod fatal, s-ar fi 
împotmolit, dacă vâslele n-ar fi izbutit să-l îndepărteze. 

De un singur lucru se temea. Smucitura bruscă a vasului în 
clipa desprinderii lui de funie, ar fi trezit din somn echipajul care, 
în timpul călătoriilor mai lungi, duce parcă o viaţă comună cu 
vasul, orice mişcare puţin neobişnuită, fiecare zguduitură fiind 
resimţită de fiecare om în parte, cu aceeaşi intensitate. Dacă se 
descoperea că funia fusese tăiată, atunci bănuiala ar fi fost 
îndreptăţită şi urmările, pentru amândoi, ar fi putut fi nespus de 
primejdioase. Afară de aceasta nu încape îndoială că „Hosieri”, 
câtă vreme ar fi ştiut de care parte e pământul unde se poate 
acosta, ar fi vâslit din răsputeri după indicaţiile aflate în „Călăuza 
Navigatorului”. 

— E momentul? întrebă Blackfoot, care era culcat chiar alături 
şi îşi înălţă capul. 

— Da, şopti Bill, numai că nu ştiu... privind mai bine spre 
tovarăşul său, văzu cum, fără să spună ceva, acesta întinsese 
braţul, punând mâna pe funia ce ţinea Flatul şi, în aceeaşi clipă 
aproape, urechea pilotului desluşi un zgomot de fire de cânepă 
ce se rupeau unul după altul. 

— Bine - murmură el, zâmbind - foarte bine, dar dacă tu... 

Nerăbdător, Blackfoot îi făcu semn să plece, ca nu cumva să 
stârnească curiozitatea vreunuia din cei ce s-ar fi putut trezi din 
somn. Dându-şi seama cât de îndreptăţită era teama celuilalt, 
Bill se îndepărtă tot atât de tiptil pe cât venise, întorcându-se la 
locul său şi, înfăşurat, din nou în pătură, se lungi pe bord, de 
data asta însă cu faţa spre vâsla de la cârmă, pentru ca, imediat 
după desprinderea vasului, să poată urmări direcţia luată, 
calculând în felul acesta distanţa la care se află insula. 

În clipa în care pilotul se îndreptase spre proră, Edgeworth 
pusese mâna pe puşcă şi ridicase capul, vrând să vadă ce treabă 
aveau împreună cei doi oameni. |n tăcerea nopţii auzea 
murmurul unei voci; dar nu putea desluşi înţelesul cuvintelor 
schimbate. Când însă, curând după aceea, văzu statura înaltă a 
pilotului care se întorcea la locul de adineauri şi-l auzi cum se 
culcă, se linişti şi el, odihnindu-şi capul pe perna vârtoasă. 


277 


Sclipitul şters al stelelor de pe cer, şopotul melancolic şi monoton 
al apelor, murmurul şi plescăitul curentului coborâră repede 
somnul pe pleoapele sale ostenite. 

Nu trecu mult şi somnul lui, plin de vise şi închipuiri, îl duse 
înapoi pe malurile râului Wabash, la mormântul fiului său, 
deasupra căruia stejarul bătrân şi uriaş îşi întindea ocrotitor 
braţele sale cuprinzătoare, ale căror frunze foşneau şi cântau o 
sumedenie de cântece bizare şi sălbatice. 

intre timp însă funia care ţinuse atât de bine Flatul său, 
tremura şi zvâcnea sub tăişul ascuţit al cuţitului duşmănos. Fibră 
după fibră se rupea şi se desprindea. O singură treime din 
frânghie mai rămăsese întreagă, ţinând toată greutatea vasului. 
La rândul său Blackfoot aştepta şi el, fără să se mişte, clipa în 
care funia se va fi rupt cu totul. Aceasta însă părea că îşi 
adunase, în ultimele fibre, toată puterea ei primitivă. Un fir gros 
doar cât un deget izbutea să reziste năvalei curentului şi a apelor 
răvăşite. In clipa aceea, tăişul alunecos al cuţitului mai trecu o 
dată peste fibrele încordate ale funiei. Blackfoot auzi cum o fibră 
după alta se rupea, desprinzându-se. Ridică speriat capul. Ultima 
fibră se rupsese. Cu o zguduitură bruscă şi totuşi încet şi fără 
zgomot, vasul se desprinse, ca o săgeată, de bătrânul sicomor, 
care, eliberat de imensa lui povară, începu să se legene 
nebuneşte în sus şi în jos, bucurându-se parcă în mijlocul volburii 
înspumate a apelor. 

26 
HOTĂRÂREA - SEMNALUL ŞI 
IZBÂNDA 


Pasul hotărâtor fusese făcut. Luat de curentul năvalnic al 
apelor, Flat-boatul pornise acum înspre insulă şi spre inevitabila 
sa pieire. Şi totuşi, cei deasupra cărora atârna sabia morţii, visau 
liniştiţi, uitând parcă de grijile care, cu o seară înainte, le 
tulburaseră sufletele. Până şi Doamna Everett, pe care emoţiile 
trecute o sleiseră de puteri, aţipise întinsă pe pătura aşternută 
înăuntrul cortului. 

Bill se ridică de la locul lui, strecurându-se spre tovarăşul său 
din faţă. Acesta mai mult îl simţi decât îi auzi paşii călcând pe 
scânduri, îşi înălţă capul, apoi se ridică şi el, tăcut. 

— Suntem foarte aproape de insulă, îşi şopti Bill. Se aude cum 
apele se învolbură în crengile copacilor scufundaţi în capătul de 
sus ai ei. 

— Am auzit şi eu, răspunse Blackfoot cu voce înăbuşită. 
Totuşi, am impresia că ne aflăm prea spre dreapta. S-ar putea să 
ne fi dus curentul mai încolo decât ne aşteptasem. Cred că cel 
mai bun lucru e să te duci tu acum la timonă şi să cârmeşti 
puţintel prora mai spre dreapta. De trecut mai încolo nu trecem 
în nici un caz. 

— Nu merge, zise Bill. Zgomotul vâslei celei mari ar trezi din 
somn oamenii, sau în orice caz pe bătrân. Sst! Câinele a şi 
început să mârâie. De-aş putea să zvârl bestia asta blestemată 
peste bord! 

— Aud în partea aceea zgomote de pe uscat! şopti Bill grăbit. 
Zău că asta trebuie să fie insula... acolo pe dreapta. Să fie a 
dracului de treabă, dar curentul ne-a împins prea într-o parte. Ce 
ar fi dacă am chema repede vâslaşii sus, la vâsle. Sunt încă 
adormiţi cu toţii şi, văzând frânghia ruptă, au să vâslească 
speriaţi cât îi ţin puterile, ca să ajungă pe bancul de nisip. 

— S-ar putea, zise Bill, clătinând din cap. Dacă am fi siguri, 
totul ar merge strună. Dacă însă nu vor, atunci am pierdut totul, 
sau riscăm să fim omorâţi de ei. Nu! Mai plutim o milă şi trag pe 
urmă o împuşcătură, ca să-i trezim. Mai înainte însă împingem 

lada aceea grea de lângă chepeng, peste lada asta. Şi, pe urmă, 
las’ pe mine! Nu mai iese unul pe dedesubt. intre timp, tu 
isprăveşti cu bătrânul. Impuşcătura ta va fi şi semnalul nostru. 
Aia rezolvat astfel două lucruri dintr-o dată, tu neavând a te 
teme de puşca lui. Dacă, după aceea, stai de pază cu puşcoacea 
ta aici, lângă ferestruica bucătăriei de la babord, ca nu cumva să 
se strecoare vreunul din ei pe punte, înseamnă că am prins toţi 
şoarecii în cursă.. Pe urmă îi curăţăm unul câte unul. Băieţii 
noştri de dincolo cred că stau de veghe! 

— Fără îndoială! răspunse Blackfoot, că nava de abordaj e 
pregătită. Oamenii sunt schimbaţi din când în când, desigur, aşa 
cum le-ai cerut în scrisoarea ta. In clipa în care vor auzi 
împuşcătura, ne vor ieşi în întâmpinare. Cealaltă navă îi urmează 
imediat. De altfel nu ne strică dacă trecem prin faţa insulei. Cum 
s-or urca ai noştri la bord, ne aşezăm la vâsle şi ajungem foarte 
uşor în stuful din spate. Sunt sigur că şi Kelly preferă lucrul ăsta, 
decât să acostăm direct în faţă. 

— Cu atât mai bine, zise Bill, acum însă hai să-i dăm zor; nu 
trebuie să pierdem nici o clipă. Cred că ne-am apropiat binişor de 
insulă. Măi să fie - lada asta e grea - bagă de seamă să nu 
scârţâie prea tare... 

— l-am găsit clenciul - şopti Blackfoot - marginea asta... 

— Nu - nu trebuie să lăsăm nici o gaură, apleac-o mai mult de 
partea asta, răspunse grăbit pilotul. Şi amândoi se opintiră şi mai 
mult, lipindu-şi umerii de uriaşa ladă. 

Bătrânul însă, care aţipise puţintel, frânt de oboseală, nu 
dormea atât de greu încât să i se pară că zgomotul ce-l auzea 
era doar un vis. Paşii pilotului, nevoit să se strecoare pe lângă el 
şi să calce pe scândura ce-i slujea drept pat, precum şi mârâitul 
surd al câinelui, îl treziseră. Şi, chiar dacă stătea locului, fără să 
se mişte, totuşi, urechile sale ascultau cu atenţie cuvintele pe 
care şi le şopteau cei doi oameni. In schimb, habar n-avea ce se 
întâmplase între timp şi credea că Flatul era încă priponit în 
acelaşi loc. Intâmplător, privirea îi căzu însă asupra unei umbre 
întunecate ce se vedea nu departe de ei. Pe jumătate adormit, 
privi mai atent şi deodată sări speriat de la locul lui - obiectul pe 
care îl vedea, se afla acum la tribord, iar Flatul lor, a cărui proră 
era îndreptată în direcţia curentului, avea pământul la babord. 

— Oare visez? şopti el cu jumătate glas. Nu-i asta oare creasta 
unui copac, care pluteşte în apă? Pentru Dumnezeu - „Broasca 
ţestoasă” lunecă!... 

Apucă repede puşca, sări de la locul lui şi văzu cum cei doi pe 
care acum îi bănuia de-a binelea, se căzneau să împingă una din 
lăzi către marginea vasului. 

— Hei! izbucni el, aproape fără să vrea, bătând cu piciorul în 
punte - semnalul prin care îl chema pe Bob Roy, să urce repede. 
Pentru Dumnezeu, ne-am desprins! 

— Acu-i acu! mârâi Bill. Incepe distracţia - repede, grăbeşte-te 
şi fă-i de petrecanie! 

— Nu răspundeţi? Ce înseamnă asta? Flatul meu pluteşte - ce 
faceţi cu lada aceea? 

— O să-ţi explicăm numaidecât, bombăni Blackfoot, grăbindu- 
se să-şi ia puşca pe care o pusese alături, ca să poată împinge 
mai uşor lada. Edgeworth era pe jumătate apărat de un cufăr 
mare, care stătea şi el aşezat deasupra altor lucruri. Piratul 
îndreptă arma asupra lui şi înaintă câţiva paşi, pentru a putea 
ochi mai bine pieptul duşmanului său. 

— Mii de draci! strigă în aceeaşi clipă Bob Roy de sub punte. 
Cine a închis uşiţa aici? Deschideţi, tâlharilor, sau vă... Dar 
vorbele îi fură acoperite de zgomotul făcut de încercările sale 
deznădăjduite de a urni greutatea ce fusese aşezată deasupra. 
Una din treptele scării, pe care îşi ţinea piciorul, se rupse sub el. 
Incercarea aceasta avusese însă darul să-l convingă pe Bill că 
lada totuşi n-ar putea rezista dacă ar încerca mai mulţi s-o 
înlăture. Aruncând deci o privire fugară asupra bătrânului 
Edgeworth, strigă repede tovarăşului său: 

— Împuşcă-l dracului şi dă o dată semnalul. E timpul! Nici nu 
rostise încă pe deplin ultimul cuvânt că în tăcerea nopţii se şi 
auzi detunătura unei puşti. 

intoarse repede capul să vadă ce se întâmplase, dar în aceeaşi 
clipă începu să urle şi să blesteme, când tovarăşul său, care mai 
ţinea încă puşca în mână, făcuse câţiva paşi clătinându-se, ca să 
se prăbuşească apoi pe punte. Bătrânul vânător, care îşi avea 
puşca la îndemână, văzând că duşmanul său îşi dă arama pe faţă 
şi ridică arma să tragă, o duse la ochi şi apăsă pe trăgaci, 
trimițând glonţul drept în capul trădătorului. 

Nemulțumit însă numai de ceea ce făcuse - căci acum trebuia 
să-l bănuiască şi pe pilotul său, se repezi să pună mâna pe puşca 
încărcată a celui căzut. Bill însă ştia şi el că, dacă bătrânul 
izbuteşte, atunci se va afla cu totul în mâinile acestuia. Se repezi 
deci, tot atât de grăbit, apucând în acelaşi timp cu bătrânul 
puşca celui căzut şi ţipând cu glasul înăbuşit de furie: 

— Aşteaptă, canalie, aşteaptă! Ţi-am ajutat băiatul să ajungă 
pe lumea cealaltă, acum am să-l trimit şi pe taică-său după ei. 
Apără-te, flăcăule! Şi, cu o uriaşă încrâncenare, căreia puterile 
slăbite ale bătrânului nu putură să-i reziste, izbuti să smulgă 
arma acestuia. Din fericire, ea se descărcă, în aceeaşi clipă 
singură şi cine ştie cum s-ar fi putut termina această încăierare 
pentru bătrânul nostru, căci nu trebuie să uităm că patul unei 
asemenea puşti americane, în mâinile unui astfel de gigant, 
aproape că e o armă şi mai periculoasă decât ţeava ei. Cuvintele 
însă pe care uriaşul acesta le rostise adineauri răscoliră în 
asemenea măsură pe bătrân încât braţele acestuia căpătară 
puteri neînchipuite. 

— Ha - ucigaşule - ucigaşule! strigă el şi, punându-şi propria 
sa viaţă în joc, se repezi furios la beregata tâlharului, care abia 
se mai putea împotrivi acestui atac neaşteptat. Apucă doar mâna 
ce-l ameninţa, strângând-o între degetele sale ca într-un cleşte 
de fier. In acelaşi timp, însă, cu braţul drept ridică puşca pe care 
o luase adineauri şi se pregătea tocmai să o repeadă în părul 
argintiu al bătrânului, când, deodată, în faţa lui se ivi un alt 
duşman. 

Lupu, care până atunci nu luase în seamă gălăgia iscată şi 
doar după prima împuşcătură începuse să alerge de la un capăt 
la altul ai navei ca să găsească vânatul - căci stăpânul său 
împuşcase cândva, chiar de pe bord, multe rațe sălbatice şi alte 
păsări de apă - nu mai întârzie să urmărească lupta celor doi, ci, 
auzind glasul aproape înăbuşit de furie al stăpânului său, sări în 
spinarea pilotului, pe care şi aşa nu-l putea suferi, îl apucă de 
ceafă şi-l făcu să scape puşca din mână. Intre timp, Edgeworth îl 
prinsese de mijloc pe Bill şi câteşitrei se rostogoliră pe punte, 
luptându-se. 

Oamenii ce rămăseseră închişi dedesubt, din pricina lăzii 
aşezate deasupra deschizăturii de pe punte, nu stătuseră nici ei 
eu mâinile în sân. Aduseseră mai multe butoaie pe care le 
puseseră unul peste altul, după care, împingând cu spinările lor, 
izbutiră să dea lada la o parte, cel puţin atât încât, prin crăpătura 
devenită liberă să se poată strecura unul câte unul. Tocmai 
eventualitatea aceasta o prevăzuse şi Bill, pe bună dreptate. 
Socotise că, dacă rămânea postat acolo, putea, fără nici o 
primejdie pentru el, să apere trecerea, zdrobind capul oricui ar fi 
încercat să se apropie de braţul său. Acum, dimpotrivă, se vedea 
silit să părăsească locul acesta. Nu-i izbutise nici şiretlicul pe 

care-l încercase cu puşca bătrânului şi, mai mult încă, îşi dădea 
seama că avea înaintea lui, ca adversar, nu doar un biet bătrân 
neputincios, pe care un glonte trimis de celălalt tovarăş al său 
trebuia să-l scoată din luptă, ci un potrivnic adevărat, dârz şi 
primejdios. 

Subţiindu-se pe cât putea, Bob Roy se strecură cel dintâi prin 
gaura aceea strimtă, alergând în ajutorul căpitanului său, cum 
era îndeobşte numit bătrânul. Lupta fu curând hotărâtă; totuşi, 
deşi smulsese din mâna trădătorului cuțitul acestuia şi-l redusese 
la neputinţă, nu era chip să hotărască pe bătrân să-i dea drumul 
lui Bill, pe care îl ţinea de gât, cu încăpățânare. Mânat de o furie 
oarbă, nemaiţinând seama de nimic, bătrânul se agăţase cu o 
mână de hainele ucigaşului fiului său, în timp ce ochii îi ieşiseră 
aproape din orbite şi erau aţintiţi asupra chipului palid al 
acestuia, iar cu cealaltă mână, care îi tremura înfrigurată, căuta 
zadarnic cuțitul ce-i căzuse adineauri. 

In tot timpul acesta, Lupu continua să-l ţină cu îndârjire pe 
bandit, înfigându-şi colții în gulerul hainei şi în cravata lui. 

Ceilalţi vâslaşi, care între timp se căţăraseră şi ei pe punte, 
legară eu bucăţile de frânghie aflate la bord pe pilotul ce se 
zbătea şi se împotrivea cu disperare, încercând acum să 
înduplece pe bătrân să-l lase în seama lor. In clipa aceea însă 
Boy Roy se ridică pe neaşteptate, privind peste bord, ciulind 
urechea şi spuse: 

— Linişte - aud o luntre în partea aceea. 

— Atenţie, luntre! ţipă deodată pilotul, care fusese legat şi 
încercă, atât cât îi mai îngăduiau puterile, să apuce un fluier 
mititel pe care îl ţinea legat la gât de un şnur. Atenţie - hei! Și 
strigătul acesta din urmă trecu răsunând pe deasupra întinderii 
liniştite a apei. In secunda următoare însă, mâna lui Bob Roy îi 
astupă bine gura, în timp ce şoptea grăbit: 

— Tăcere - pentru Dumnezeu, tăcere - încep şi eu să pricep 
cum stau lucrurile. Repede, un căluş - repede. lar voi, oameni 
buni, e viaţa voastră în joc: - tăcere! 

Un țipăt ascuţit, asemănător celui pe care şoimul de noapte îl 
scoate uneori în timp ce cu aripile sale puternice străbate prin 
furtună, răspunse deodată, adeverind bănuiala lui Boy Roy care 
spuse acum mai mult în şoaptă: 

— Linişte - nu vă mişcaţi, nici unul; tâlharul ăsta face parte din 
ceata celor din luntrea aceea. Dacă păstrăm liniştea, poate că 
scăpăm de ei în ceața şi bezna asta. Ţineţi-l bine de picioare, 

bestia asta caută cu orice preţ să dea măcar un singur semn de 
viaţă. Domnule Edgeworth, ţineţi câinele lângă dumneavoastră. 
Un singur lătrat ar putea să însemne moarte pentru noi - pst! 

— Atenţie... hei! se auzi din nou aceeaşi voce din luntrea 
apropiată. Bill - atenţie! 

— Lua-te-ar dracu să te ia! Răspunde odată! 

Edgeworth dădu drumul prizonierului său pentru întâia oară şi 
ascultă atent, în timp ce oamenii ceilalţi abia izbuteau cu 
trupurile lor să-l imobilizeze pe pilotul furios care se zbătea, 
nefiind în stare să-şi desprindă mădularele. 

In aceeaşi clipă vâsla de comandă a cârmei pârâi puţin şi Bob 
Roy se duse repede într-acolo, vrând s-o scoată din apă pentru a 
evita orice zgomot primejdios. Aceasta era însă neobişnuit de 
grea şi omul se aplecă puţin, cercetând-o mai îndeaproape. 
Bezna nopţii era însă atât de adâncă, iar vâsla atât de lungă, 
încât cazna lui fu zadarnică. E drept că pe scândura lucioasă i se 
păru că vede un obiect negricios, dar nu izbuti să se dumirească 
ce ar putea să fie. Aşa că ridică vâsla peste punte, atât cât putu 
s-o ridice şi, ţinând-o în poziţia aceasta, împiedică foşnetul ei 
primejdios. 

— Atenţie... hei! se auzi chemarea oamenilor ce se aflau în 
luntre, acum mult mai aproape, dar ceva mai în dreptul fluxului. 
A-t-e-n-ţ-i-e Bill, unde dracu eşti? 

Bill făcu o încercare deznădăjduită de a da măcar un singur 
semn de viaţă. Dar peste el stăteau trupurile a patru oameni 
zdraveni şi opt braţe îi ţineau mădularele lipite de scândurile 
punţii. Nici măcar capul nu-l putea mişca. In zadar încercase să 
lovească scândurile cu el. Unul din oameni, care îl apucase de 
braţul stâng, îi vârâse capul între genunchii săi şi i-l ţinea acolo 
ca într-o menghine. 

Luntrea - îşi dădeau seama după zgomotul vâslelor - se 
întorcea acum şi parcă venea de-a dreptul pe urmele lor. Au fost 
câteva clipe de aşteptare încordată, în care timp respiraţia 
aproape că li se oprise. Urmăritorii erau la cel mult douăzeci de 
paşi de ei. Aşteptau dintr-o clipă într-alta să audă strigătul că au 
fost descoperiţi. Dar bătaia vâslelor se opri pentru câtva timp. 
Probabil că ceilalţi se sfătuiau încotro să-şi îndrepte luntrea, căci 
vreo câteva minute stătură pe loc şi fuseseră atât de aproape de 
Flat-boatul alături de care pluteau acum în josul apei, încât 
auziseră chiar vocile de pe vas şi unele cuvinte şi înjurături. În 
cele din urmă, oamenii din luntrea ce-i urmărea puseră iar mâna 

pe vâsle - le era poate teamă să nu fie împinşi prea departe şi să 
nu rătăcească drumul înapoi din cauza ceţii. Trecură, fără să-şi 
dea seama, pe lângă Flat-boat, îndreptându-se spre locul unde 
Edgeworth bănuia că trebuie să fie uscatul. Incă o dată se mai 
auzi chemarea de adineauri răsunând pe deasupra apelor - 
chemare rămasă fără răspuns - şi „Broasca ţestoasă” trecu 
lunecând mai departe, dusă. De ape, în timp ce bătăile vâslelor 
se auzeau din ce în ce mai slab, pierzându-se în zare. 

27 
BĂNUIALA GEORGINEI - KELLY ÎŞI 
SALVEAZĂ NEGRUL 


În aceeaşi seară în care Kelly, aflat la cârciuma „Ursul 
cenuşiu”, dăduse acele dispoziţiuni care trebuiau, dacă nu să-i 
scape de pericol, cel puţin să-l îndepărteze pentru câtva timp, 
până când ar fi fost ei înşişi în stare să-şi râdă de orice 
descoperire sau urmărire, Georgine, crăiasa acelui regat al 
criminalilor, se plimba cu paşi mărunți şi nervoşi încolo şi 
încoace, înăuntrul încăperii ei mici, dar splendide. Doar din când 
în când se oprea la fereastră ascultând, ca şi cum ar fi aşteptat 
pe cineva care nu voia cu nici un preţ să vină. 

Ochii frumoasei femei scânteiau de furie şi nemulţumire. Îşi 
strânsese buzele mici şi cărnoase, în timp ce pe fruntea încreţită 
de mânie sprâncenele aproape că se atingeau, iar picioruşul ei 
grațios bătea din când în când nervos în covorul ce acoperea 
duşumeaua. Kelly părăsise insula încă de joi dimineaţa, când 
abia se luminase şi de atunci nu se mai întorsese. Trimisese 
după el un curier, pe metisul cel tânăr, crescut de ea, dar nici 
acesta nu revenise; iar între timp, prizoniera ei fugise - 
Dumnezeu ştia încotro. Avea destule motive să se neliniştească 
şi să o frământe. Trimisese, e adevărat, mai multe iscoade după 
metis, dar zadarnic; nici unul nu-i adusese vreo ştire despre 
soarta lui şi nici unul nu-i descoperise urma. Unul singur mai 
trebuia să vină - Peter - şi de câteva ceasuri îl aştepta cu 
nerăbdare crescândă, în speranţa că acesta îi va aduce veşti 
bune. 

In cele din urmă, nu mai putu să suporte această aşteptare, 
deschise grăbită uşa, pregătindu-se tocmai să treacă dincolo 
spre „Bachelors'Hall”, când, deodată, poarta îngustă de la intrare 
scârţâi şi făptura înaltă cu umeri laţi a lui Peter apăru, desprinsă 
din ceața groasă care apăsa în clipa aceea insula. Văzând 
semnul pe care i-l face stăpâna, se îndreptă spre dânsa şi o urmă 
apoi numaidecât în casă. Totuşi, nici aici chipul său serios şi 
îngândurat nu părea să făgăduiască ceva îmbucurător, omul. 
Intârziind să deschidă gura. Georgine însă, după ce îl privi lung şi 

stăruitor, îi apucă mâna, îl trase până în apropierea lămpii pe 
care tocmai o aprinsese şi, cu glas abia şoptit, temându-se parcă 
de răspunsul pe care l-ar fi putut primi, îl întrebă: 

— Unde-i Olyo? 

— Nu ştiu, răspunse pe jumătate supărat şi pe jumătate 
speriat omul cu obrazul crestat, privind în altă parte şi, cu mâna 
ce-i rămăsese liberă, căută punga cu tutun de mestecat pe care 
o avea în buzunar. 

— Unde-i Olyo? întrebă stăpâna, de data asta mai insistent şi 
mai sever. Omule, uită-te în ochii mei şi răspunde: unde-i Olyo? 

— Nu ştiu! V-am spus o dată! bombăni marinarul, scuipându-şi 
tutunul mestecat pe lucioasele podoabe de alamă ale căminului. 
Am răscolit toată pădurea, dar nu l-am găsit! 

— İn pădure? De ce în pădure? întrebă Georgine bănuitoare. 
Trebuia să fie în oraş, nu în pădure. De ce l-ai căutat în pădure? 

— Pentru că nu era în oraş. Ei, drăcie, că doar nu putuse să 
zboare prin văzduh... aşa că mi-am zis că-i găsesc în oraş, în 
pădure, sau... sau în altă parte. Undeva tot trebuie să fie. Dar 
degeaba, în oraş nu-i, în pădure nu... 

— Dar în apă, Peter? În apă? întrebă în şoaptă Georgine. 

— In apă? răspunse speriat marinarul, privind-o cu teamă. 
Cum de v-a venit gândul ăsta? 

Georgine îl privi mută, plină de groază. În cele din urmă 
scoase un geamăt surd, continuând cu glasul stins: 

— In apă, va să zică... în apă l-ai găsit? Omule, vorbeşte o 
dată... pentru numele lui Dumnezeu... mă înnebuneşti! 

— Nu, nici în apă! zise bătrânul, înghițind o bucată din tutunul 
pe care-l mesteca în gură. 

— Va să zică, tot l-ai căutat în apă? Bănuiai ceva şi te-ai gândit 
că ar putea să fie acolo. Hai, vorbeşte! Nu vezi că îndoiala asta e 
mai afurisită şi decât adevărul cel mai groaznic? 

— Să-l caut în apă? Prostii! Şi de ce să-l caut în apă? Harris 
spunea doar că... 

— Ce spunea Harris? întrebă acum Georgine, cu un vizibil efort 
de a nu părea îngrijorată, dându-şi seama că trebuie să-şi 
ascundă adevărata stare de spirit, dacă vrea ca Peter să 
povestească tot ce ştie. 

— Ei, ce să spună? Că metisul n-a sosit la mal, continuă Peter, 
tuşind de câteva ori, ca şi cum cuvintele îi rămăseseră în 
beregată. Harris a văzut luntrea apropiindu-se de mal şi a vrut 
după aceea să vorbească cu Olyo. Dar acesta n-a trecut pe 

drumul - singurul drum - ce ducea de la locul unde ancorase 
luntrea, spre luminişul din pădure. Şi, la chemările lui repetate, 
nimeni nu i-a răspuns! 

— Olyo trebuie să se fi ascuns, şopti nespus de încet Georgine. 
Nu prea avea încredere în chemarea aceea şi nu voia să fie 
văzut. 

— Da, da, asta era şi părerea lui Harris, continuă Peter, luând 
drept bună explicaţia pe care o dăduse femeia şi părând şi el mai 
liniştit. Da, da, aşa zicea şi Harris. Totuşi, i s-a părut oarecum 
ciudat că negrul s-a întors atât de repede, vâslind înapoi, când 
de fapt ar fi trebuit să-l însoţească o bucată de drum, ca nu 
cumva să se poată rătăci pe acolo. Şi apoi, Bolivar şi-a lăsat 
luntrea să plutească în voia ei încă o bucată bună, înainte de a 
începe să vâslească iar, ocupat fiind în răstimpul ăsta cu ceva pe 
care, din pricina depărtării, celălalt nu fusese în stare să-l 
desluşească. E drept că, mai târziu, căutase să afle în ce loc din 
golfuleţul acela mititel acostase luntrea. Din păcate însă, nicăieri 
nu se vedea vreo urmă. Şi totuşi, lutul moale din partea locului ar 
fi trebuit să păstreze o urmă, oricât de slabă ar fi fost ea! 

— Şi? Şi ce s-a întâmplat mai departe? întrebă Georgine, când 
celălalt tăcuse o clipă, privind nehotărât spre femeia din faţa lui. 
El însă nu-i văzuse nici tremurul imperceptibil al buzelor, nici 
înfiorarea ce cuprinsese întreaga ei făptură - nu văzuse cum 
mâna aceea mică se împlântase parcă în spătarul scaunului de 
care se sprijinea, ca şi cum ar fi vrut să-şi înfigă cât mai adânc 
degetele subţiri şi delicate în lemnul de mahon cu sculpturile 
sale bogate. Nu vedea decât obrajii palizi ea moartea şi ochiul 
care, aţintit asupra lui, il privea liniştit şi rece. Şi, după o scurtă 
şovăială povesti mai departe: 

— La mal nu era nimic deosebit; pe apă însă... 

— Pe apă? îngână Georgine încet şi şovăind. 

— Ei drăcie! La urma urmei poate că s-a rătăcit... zise 
marinarul, întrerupându-şi povestirea. Ştia prea bine cât de mult 
ţinea Georgine la băiatul acela, chiar dacă nu ar fi putut să-şi 
explice de ce, îi venea greu să născocească, aşa, din senin, o 
poveste, deşi, pe de altă parte, se temea să povestească totul, 
aşa cum îi venea pe limbă. 

Georginei însă nici prin gând nu-i trecea să-l lase să-i scape 
atât de uşor. Simţea că el ştie mai mult decât vrea să spună. 

— Văzuse ceva plutind pe apă, Peter, murmură ea, tot atât de 
încet ca adineauri. Ce era? Nu-mi ascunde nimic, chiar dacă n-ar 

fi decât o simplă închipuire. 

— Hm, prostii, mormăi Peter, privind nerăbdător spre uşă. 
Ochii frumoşi ai femeii, care erau aţintiţi acum asupra lui, nu-i 
dădeau însă nici linişte şi nici răgaz, oriunde ar fi încercat să-şi 
întoarcă privirea. El ştia că ochiul ei nu-l părăsea nici o clipă şi, în 
cele din urmă, mormăi ceva, în timp ce, pe jumătate supărat, în 
pumnii săi bătătoriţi îşi mototolea pălăria neagră de pâslă. 

— S-o ia dracu de treabă! - zise el - la urma urmelor, dacă tot 
trebuie să aflaţi, n-aveţi decât. Sânge - aşa zicea el că a fost - 
pete mari de sânge, licărind în tot felul de culori, care lunecau 
pretutindeni în jurul lui. Ba chiar şi câteva galbene băşici de 
spumă, cu totul altfel decât băşicile de ploaie de pe apa râului. O 
nelinişte grozavă, aşa zicea el, plutea de jur împrejur. Spunea că, 
la un moment dat, i se păruse că tot păpurişul de pe mal încerca 
să se ridice şi să fugă departe de locul acela singuratic. 

— A găsit cadavrul? şopti Georgine, atât de încet însă, încât 
trebui să mai repete întrebarea, deoarece Peter nu o înţelesese. 

— Cadavrul? Nu, Doamne fereşte - la urma urmelor, e numai o 
bănuială a lui. Poate că Olyo se întoarce astăzi sau mâine şi 
atunci toată tulburarea asta a fost de prisos! 

— Peter, zise femeia, după un răstimp de gândire, împreunând 
mâinile, aproape fără să-şi dea seama, pe spătarul scaunului, de 
care acum se rezemase cu adevărat, vrei să mă ajuţi să mă 
lămuresc? Vrei? 

— Cred că negrul ar fi cel mai în măsură să facă lucrul ăsta, 
răspunse îmbufnat Peter. Cinstit vorbind, nu prea doresc să mă 
amestec prea mult în povestea asta. Cred că nu i-ar face prea 
mare plăcere căpitanului. 

— Aşa? Va să zică bănuieşti şi tu lucrul ăsta? întrebă Georgine 
grăbită. 

— Ei da - şi aşa nu prea ţinea la băiatul ăsta şi ştia că trebuie 
să fie cu ochii pe el. 

— Da? Ştia asta? Şi crezi poate că ar fi mulţumit că a scăpat în 
felul ăsta de băiat? Poate chiar la porunca lui? 

— Vă rog să mă iertaţi, izbucni Peter speriat, cât timp mai am 
un dram de minte în capul meu, niciodată o asemenea bănuială 
nu ar prinde glas pe buzele mele. Şi afară de asta, sunt lucruri 
care mă depăşesc. Eu îmi văd de treaba mea - restul nu mă 
priveşte! 

— Foarte frumos din partea ta, Peter. Totuşi, dacă eu te-aş 
ruga să-mi faci mie un serviciu - un serviciu pentru care te-aş 

răsplăti regeşte, ai refuza? 

— Să fac ceva pentru dumneavoastră? Să refuz? Ferească 
Dumnezeu! N-ar fi decât sfânta mea datorie, mai cu seamă când 
e vorba de o Lady! 

— Prin urmare, îmi făgăduieşti că-mi vei împlini o rugăminte? 

— Din toată inima, dacă mi-e cu putinţă! 

— Dă-mi mâna! 

Peter şovăi: lucrurile începeau să ia o întorsătură serioasă. 
Aproape că se căia că-şi dăduse, atât de hotărât, cuvântul. 
Georgine însă îi întinsese atât de rugător mâna ei albă şi acum 
rece ca marmura, încât nu mai putea să refuze. Degetele lui 
aspre şi bătătorite se odihniră o clipă în mâna albă şi moale a 
femeii. 

— Ţi-ai dat cuvântul, şopti acum Georgine. Eşti bărbat şi nu 
trebuie să-l calci. la cu tine cangea şi frânghia. Locul despre care 
mi-ai vorbit poate să fie adânc. Scoate cadavrul de acolo. Poţi să 
iei cu tine una din căngile bune care, trase de jos, se prind de 
haine - o clipă rămase mută, ascunzându-şi faţa în palme, apoi 
continuă tot atât de hotărâtă ca adineauri - de hainele bietului 
băiat. De îndată ce ai găsit cadavrul, mi-l aduci aici. Sărmanul 
Olyo să-şi aibă locul de odihnă cel puţin în pământ uscat. Vrei să 
faci asta? 

— Dar dacă soseşte între timp căpitanul Kelly şi întreabă de 
mine? 

— Eu răspund de lipsa ta. N-avea nici o grijă. Vrei să-mi aduci 
cadavrul? 

— Din partea mea, fie! mormăi Peter. Golful nu-i mai adânc de 
zece picioare. Poate nici atâta măcar. Vorba e, unde duc 
cadavrul? 

— Aici, în casa mea - acolo, în odăiţa alăturată. De rest, am eu 
grijă. Acum însă încă ceva - ce ai făcut cu negrul? 

— Zace în grajdul de dincolo, care fusese pregătit să slujească 
drept închisoare, răspunse Peter. Corny a murit astăzi de pe 
urma muşcăturilor - i-a plesnit o vână şi nu i-a legat-o nimeni 
cum trebuia. Acum îl aşteptăm doar pe căpitan, ca să ne spună 
ce facem cu secătura asta. Dacă n-ar fi negru, nu ne-am fi dat 
atâta osteneală, căci la urma urmei, Corny îl aţâţase destul, aşa 
că s-ar fi putut socoti între ei. Dar ca un negru să pună mâna pe 
un alb, fără să fie pedepsit, asta nu putem îngădui! Ar fi un 
exemplu prost. Aşadar căpitanul Kelly va trebui să hotărască ce 
facem cu el. In nici un caz nu trebuie să-i dea drumul. Oamenii 

sunt furioşi pe lepădătura asta neagră. 

— Adu-l aici! izbucni Georgine din adâncul ei. 

— Pe negru?! 

— Pe Bolivar - aşa legat cum e: - şi trimite-mi şi doi oameni cu 
el - alege doi dintre prietenii lui Corny. 

— Hm, zise bătrânul, asta nu-i un semn bun pentru negru. 
Dacă totuşi credeţi că-l puteţi sili să facă vreo mărturisire, să ştiţi 
că vă înşelaţi. E încăpățânat ca un catâr! Oricum ar fi, mă duc să- 
mi ţin cuvântul. Dar, dacă vreţi să vă faceţi singură şi să-mi 
faceţi şi mie un serviciu, nu pomeniţi nimic căpitanului despre 
ceea ce am vorbit aici, dacă între timp ar fi să sosească. 

Zicând acestea, ieşi din odaie. Georgine însă, abia scăpată de 
prezenţa lui, se prăbuşi pe canapeaua alăturată, dând frâu liber 
şuvoiului de lacrimi pe care şi-l stăpânise cu greu până atunci, 
spre a-şi uşura inima atât de greu încercată. Totuşi, durerea 
acestei femei frumoase şi pătimaşe nu se putea potoli prea uşor. 
Nu era obiceiul ei să sufere şi să rabde, ci să lupte şi să se 
răzbune pe oricine ar fi încercat să nutrească sentimente 
duşmănoase faţă de dânsa. Ştia să arate o dragoste nemărginită, 
dar să şi urască tot atât de nemărginit. Amândouă patimile 
acestea izbucneau acum cu atât mai aprig, cu cât una era 
întunecată de îndoială şi gelozie, în timp ce cealaltă se zbătea 
încă în chinurile căutării adevărului gol-goluţ. Îl iubise pe Richard 
Kelly cu o dragoste care o făcea să se înfioare. li jertfise tot ce 
putea jertfi, împărtăşise cu el toate primejdiile, îl urmase în cele 
mai tainice ascunzişuri, trăind în mijlocul celor ce alcătuiau 
drojdia societăţii, numai şi numai pentru el. Orice întoarcere în 
viaţa adevărată, paşnică, frumoasă îi era închisă, singura ei 
speranţă pe lumea aceasta, singura ei stea la care până atunci 
privise cu dragoste şi încredere, fusese el, singurul Dumnezeu pe 
care îl adora, era el. Şi iată, acum - pentru întâia oară, acea 
groaznică bănuială - devenită aproape certitudine, că omul 
acesta o minţea. Simţea o ameţeală care îi tulbura mintea, care 
îi gonea cu înfrigurare sângele prin vine. Era vinovat - altfel de 
ce s-ar fi temut de mesagerul ei - altfel de ce - o, Doamne, 
simţea că îşi pierde minţile - de ce ar fi pus să-l omoare pe bietul 
copilul... 

Se auziră voci la uşă şi, când o deschise, văzu în faţa ei o 
jumătate de duzină de insulari. Unii purtau făclii, iar alţii îl 
aduceau pe negru legat. Bolivar păşea dârz, în mijlocul lor. Purta 
o legătură în jurul capului iar un ochi i se umflase, în urma 

încăierării eu mulţimea celorlalţi şi îi ieşise din orbită. Îi luaseră 
cuțitul, ca nu cumva să încerce să se slujească de el. 

Georgine se apropie de el şi îşi adânci mai întâi câteva 
secunde privirea în ochiul care, la rândul său, o privea pe 
jumătate dârz şi pe jumătate cu teamă. Apoi, ţinând în mână un 
pistol mic cu incrustaţii de argint, se opri la doi paşi de african: 

— Bolivar - isprava ta a fost dezvăluită - eşti în mâna mea şi 
nici Dumnezeu nu te-ar putea feri de pedeapsa pe care o meriţi, 
dacă n-ar fi amestecat şi altcineva, a cărui descoperire îmi e mai 
prețioasă decât viaţa ta, sclavule! Ai ucis copilul ce-ţi fusese 
încredinţat şi i-ai scufundat apoi cadavrul. După cum vezi, ştiu 
tot. Acum, dacă ţii la viaţa ta măcar cât ţii la o mărgică de sticlă, 
mărturiseşte-mi ce anume şi cine te-a îndemnat. Copilul nu-ţi 
făcuse niciodată vreun rău. Era cel mult, aşa cum sunt uneori 
băieţii, repezit şi zburdalnic. Incolo era un copil încă. In mâinile 
tale trebuie să fi fost ca un porumbel în ghearele zăganului. Cine 
te-a tocmit, sau cine ţi-a poruncit? Vorbeşte! Cunosc tot 
adevărul. Vreau totuşi să aud acest adevăr şi din gura ta. 
Vorbeşte! 

— Nu ştiu cine v-a vârât în cap toate prostiile astea, mormăi 
Bolivar. Un singur lucru ştiu însă: că toţi se poartă cu mine cum 
nu se poate mai josnic. Dacă Massa Kelly ar fi aici... 

— Desigur că ţi-ar veni în ajutor, te cred, şopti femeia, 
bâiguielile tale însă nu-ţi ajută la nimic. Mai bine mărturiseşte, 
sau, jur pe Dumnezeu din cer, îţi trântesc un glonte în cap! Mă 
cunoşti şi ştii că mă ţin de cuvânt, când e vorba de o ameninţare. 

— Vă cunosc şi ştiu că e adevărat! răspunse bravând 
sălbaticul fiu al deşertului. Vă cunosc prea bine şi totuşi, îmi vine 
să râd de ameninţarea dumneavoastră. Viaţa pe care am dus-o 
aici, în ultimul timp, n-a fost decât o viaţă de câine. Haide, 
apăsaţi pe trăgaci, ce mai aşteptaţi? Dar să nu credeţi cumva că 
mă tem de astfel de jucării. Ai fi caraghios! 

— Dezlegaţi-i mâinile şi legaţi-i-le de copacul acela, strigă 
acum Georgine, care îşi schimbase între timp hotărârea, 
muşcându-şi până la sânge buza de jos, cu dinţii ei sclipitori. 
Vreau totuşi să văd dacă până la urmă nu-l silesc pe harapul ăsta 
să vorbească. Tusk, adu biciul din casă şi biciuieşte.-l, chiar de-ar 
fi să faci ferfeniţă din spatele lui, până ce va mărturisi. 
Blestemată canalie? Să moară sub şfichiul cnutului, dacă nu vrea 
să mărturisească! 

— Asta era şi părerea mea din capul locului, răspunse 

marinarul a cărui faţă era hidoasă din pricina unui dinte ce-i 
ieşea din gură asemenea unui colţ de mistreţ. Am adus cnutul cu 
mine. Să vedem acum dacă sângele e la fel de negru, ca şoriciul. 
Dă jos cămaşa, prinţişorule maur şi nu începe numaidecât să te 
miorlăi. Să ţină ceva mai multişor gluma! 

Bolivar îi aruncă o privire sălbatică, sfidătoare, fără să scoată 
totuşi un cuvânt şi răbdă în tăcere loviturile aplicate de uriaş cu 
râvnă pe spinarea acoperită doar de o cămaşă subţire din 
bumbac, care se prefăcu repede în zdrenţe, lăsând să ţâşnească 
sângele în dungi regulate. Asculta scrâşnind doar din dinţi 
înjurăturile şi batjocurile celor ce-l înconjurau, îi blestemau 
părinţii şi neamul. Îl scuipau în faţă cu obidă. Fără să scoată un 
cuvânt asculta amenințările şi mai îngrozitoare ale Georginei 
care, cu ochii scânteind de furie, stătea în faţa lui, năucită parcă 
de mulţumirea pe care i-o dădea conştiinţa răzbunării împlinite şi 
care o făcea să uite şi milă şi feminitate. Bolivar rămase însă 
acelaşi, până la urmă. Biciul nemilos îi desprindea din ce în ce 
mai mult carnea de pe umeri, mădularele îi tresăreau străpunse 
de durere, iar genunchii tremurau sub el. Abia se mai putea ţine 
pe picioare, dar mai degrabă şi-ar fi muşcat limba, decât să o 
lase să trădeze călăilor săi, ceea ce aceştia aşteptau de la ea. Işi 
strângea cu toată puterea dinţii, făcându-i să scrâşnească şi 
lăsând să-i cadă privirea sălbatică şi amenințătoare asupra 
femeii aceleia mândre din faţa lui. Inaintea ochilor săi începuseră 
să joace tot felul de neguri, să scânteieze roiuri de stele, în timp 
ce simţea cum o slăbiciune irezistibilă îi copleşeşte mădularele. 
Printr-o ultimă împotrivire, încercă să se ţină pe picioare, se 
rezemă cu umerii de copacul de care-i erau legate gleznele, dar 
în zadar. În jurul lui se învârtea totul. Peste ochii săi se lăsă 
deodată noaptea şi, pe jumătate leşinat, Bolivar căzu în 
genunchi. 

— Vrei să-ţi faci rugăciunea, bestie? urlă cel cu colţul de 
mistreţ. Scoală-te, scârbă şi mai aşteaptă. Cheamă idolii tuciurii 
la care te închini şi roagă-te! Pe urmă te vom spânzura! 

— Stai! se auzi deodată, alături de el o voce. Atât de rece şi de 
poruncitoare, atât de liniştită şi totuşi, atât de năvalnică, încât, 
tulburaţi în sângeroasa lor îndeletnicire, călăii se opriră şovăind 
şi însăşi Georgine, speriată, se întoarse auzind glasul acela bine 
cunoscut. Era Kelly care, cu mantia mexicană pe umeri, cu 
borurile largi ale pălăriei sale de pâslă neagră, apăsată pe frunte, 
apăruse pe neaşteptate lângă ei, întinzând braţul către cel ce 

ţinea biciul în mână. Cine aduce aici la îndeplinire o hotărâre pe 
care n-am luat-o eu? 

— Eu am luat această hotărâre! răspunse Georgine şi îşi aţinti 
ochii asupra lui, apucându-i în acelaşi timp mâna încă întinsă 
înspre ceilalţi. Eu l-am osândit, deoarece l-a ucis pe băiat. Cu 
mâinile lui blestemate a sugrumat copilul pe care l-am crescut şi 
îngrijit şi tu nu ai dreptul să mă împiedici să-l pedepsesc aşa cum 
se cuvine. Nu ai dreptul - adăugă ea cu vocea aproape 
sugrumată de emoție - dacă nu vrei să fii şi tu socotit ca părtaş 
la omorul acela! 

— Dezlegaţi-l pe negru! se auzi vocea liniştită a căpitanului, 
neţinând seama de cuvintele femeii. Dezlegaţi-l pe negru, am 
spus! Să-i cercetăm mai întâi fapta! 

— A fost cercetată, omule! strigă Georgine, furioasă. Eu, eu îl 
învinuiesc şi-l chem ca martor pe Dumnezeu. Tot vrei să-l aperi şi 
să-l scapi? 

— Dezlegaţi-l, vă spun, repetă Kelly cu glas apăsat, 
ameninţător. Inapoi, Georgine, locul tău nu e aici! Vrei oare să 
nesocoteşti toate poruncile mele? g 

Georgine îngălbeni, dându-se înapoi. In acelaşi timp însă, cel 
cu colțul de mistreţ se întoarse către stăpânul său şi strigă, 
înfruntându-l: 

— La dracu, Sir! Pramatia asta a îndrăznit să pună mâna pe un 
alb. Să fiu blestemat dacă nu-l spânzur pentru fapta asta. Ordinul 
e ordin şi se cere respectat, dar şi când îl dai trebuie să-l 
cumpăneşti. La urma urmei, suntem americani liberi şi 
majoritatea a hotărât aici ca pedeapsa să fie executată. Nu mi-o 
luaţi în nume de rău, dar pe negrul ăsta eu nu-l dezleg! 

Nici fulgerul nu ţâşneşte mai brusc din mijlocul norilor ce 
plutesc ameninţător deasupra pădurii, decât ţâşni deodată în 
mâna lui Kelly cuțitul său greu, înfigându-se cu o siguranţă 
uimitoare, în inima celui care îndrăznise să i se opună. Omul 
rămase câteva clipe în picioare, cu ochii holbaţi şi rătăciţi, apoi, 
desfăcându-şi braţele, căzu neînsufleţit cu faţa la pământ. 
Ceilalţi se repeziră mânioşi, înaintea lui. Kelly însă, fără nici o 
armă In mână, îi înfruntă, strigând mânios: 

— Turbaţilor, vreţi să vă distrugeţi singuri? Pretutindeni în jurul 
vostru domneşte trădarea. Insula noastră a fost descoperită - 
spioni porniţi din Helena străbat fluviul în toate direcţiile. Viaţa 
noastră, tot ce am dobândit cu atâta sudoare, sunt în joc. Şi voi, 
în smintita voastră trufie, vă lăsaţi conduşi de gelozia şi 

încăpăţânarea unei femei, ridicându-vă împotriva unicei mâini 
care vă poate salva? Neghiobi şi nătărăi ce sunteţi, treceţi la 
posturile voastre! O luntre străină a acostat aici, în preajmă. 
Poate că stăpânul lui e undeva ascuns la numai câţiva paşi de 
noi şi ne spionează. Nu trebuie, cu nici un chip, ca el să 
părăsească insula. Acum duceţi-vă! Aşteptaţi poruncile mele la 
„Bachelors'Hall”. Vin şi eu numaidecât. Haide, dezlegaţi-l pe 
negru, v-am spus, iar voi doi, căraţi hoitul de aici şi îngropaţi-l 
dincolo de incintă. Flăcăul ăsta să fie mulţumit că a plecat aşa 
cum a plecat de pe lumea asta. Putea s-o păţească şi mai rău. Ar 
fi meritat. Se tocmise la Helena să ne vândă. Şi numai din 
lăcomie, tot aşteptând să fie mereu şi mereu mai bine plătit, a 
întârziat. Luaţi-l de aici, iar tu, Bolivar, aşteaptă-mă până ce mă 
întorc! 

Fără să scoată un cuvânt, oamenii ascultară de poruncile lui. 
Kelly intră după Georgine, în locuinţa celei care îl primea acum 
rece şi îmbufnată. 

— Unde e bolnava? întrebă el, oprindu-se la uşă şi străbătând 
cu privirea îngustul spaţiu alăturat. Unde e fata pe care voiai să o 
ţii şi să o păstrezi la tine? 

— Unde e băiatul? răspunse Georgine aprinsă şi nervoasă, 
aţâţată poate şi de conştiinţa vinovăţiei proprii. Unde e băiatul 
pe care harapul acela diabolic l-a ucis, aşa cum i-ai poruncit? 
Unde e copilul crescut de mine, singura făptură care mă iubea cu 
adevărat, neavând altă vină decât faptul că îmi era credincios? 
Ţi-ai bătut joc de mine, Kelly şi aproape mă tem ca nu cumva să 
fi devenit şi eu jertfa cine ştie cărei răutăţi pusă la cale de tine! 

— Aiureli! răspunse liniştit Kelly, scoţându-şi pălăria cu boruri 
late şi zvârlind-o pe masă. Cum pot să ştiu eu unde e băiatul? De 
ce l-ai lăsat să plece de lângă tine? Ţi-am spus de atâtea ori! La 
urma urmei, s-ar putea să se întoarcă astăzi sau mâine, cine 
ştie? Şi apoi, cine ştie dacă, vesel şi fericit că e liber, nu 
hoinăreşte prin Helena, în timp ce însăşi viaţa noastră, a 
tuturora, atârnă de limba lui copilărească. Unde e fata? Cheam-o 
aici! 

— Să se întoarcă? strigă Georgine îndurerată. Da, cadavrul lui 
- Peter s-a dus dincolo să-l aducă de la locul unde l-a scufundat 
negrul. Veselia şi fericirea lui s-au stins în valul lacom care l-a 
înghiţit, iar limba lui copilărească nu mai primejduieşte viaţa 
nimănui! 

Toată durerea reţinută atâta timp în sufletul femeii acesteia 

nespus de mândră se revărsa acum într-un sălbatic şi neistovit 
şuvoi de lacrimi. Georgine îşi ascunsese faţa în mâinile ei, 
plângând în hohote. 

Kelly stătea uimit, aţintindu-şi ochii întunecaţi asupra 
tremurătoarei făpturi din faţa lui. 

— Ce însemna copilul acela pentru tine? întrebă el în cele din 
urmă, încet şi tăios. Ce legătură e între tine şi băiatul acesta, o 
corcitură care nu putea să-ţi fie dragă decât ca slugă? Georgine, 
niciodată nu le-am întrebat de originea băiatului aceluia. Acum 
însă vreau să ştiu adevărul. 

— Era din cel mai nobil sânge al căpeteniilor seminole, replică 
femeia cea frumoasă, stăpânindu-şi durerea şi ridicându-se 
mândră. Numele tatălui său era strigătul de luptă al întregului 
său neam. E un nume nemuritor în istoria poporului aceluia. 

— Şi mama lui? 

Georgine tresări înspăimântată. Tot trupul începuse să-i 
tremure. Aproape fără să vrea, întinse mâna, căutând să se 
sprijine de scaunul în preajma căruia stătea. Pe buzele lui Kelly 
se ivi, în treacăt, un zâmbet ironic. Se prefăcu însă că nu vede 
mişcarea ei, sau că nu vrea să o vadă şi se îndreptă grăbit spre 
odăiţa de alături, unde trebuia să se afle Maria. 

— Unde e bolnava? întrebă el pe un ton neutru. E în cămăruţa 
ei? 

— Doarme! răspunse Georgine, surprinsă de brusca schimbare 
a întrebărilor lui, dar stăpânindu-se numaidecât. N-o tulbura, are 
nevoie de linişte! 

— Vreau s-o văd! răspunse căpitanul, apropiindu-se de 
perdeaua ce despărţea cămăruţa de odaia cealaltă. 

— Ai s-o trezeşti, se rugă Georgine, fă-mi plăcerea şi las-o în 
pace! 

Kelly se întoarse spre soţia lui şi o privi atât de stăruitor în 
ochi, ca şi cum ar fi vrut să-i afle cele mai ascunse gânduri. 
Chipul ei rămase însă neschimbat. Nici o trăsătură a feţii nu i se 
mişcă. Fără să spună un cuvânt, Kelly îi întoarse spatele şi trase 
perdeaua. Patul era aşezat în faţa acesteia şi pe el - cu 
mlădioasele ei mădulare înfăşurate în pături călduroase, cu 
spatele întors către dânsul în aşa fel, încât nu se vedeau decât 
căpşorul mic înconjurat de bucle zburlite, o parte din grumazul 
strălucitor şi alb precum şi mâna fină întinsă deasupra păturii - 
se odihnea un trup de femeie. Trăsăturile ei erau aidoma cu cele 
ale femeii dispărute. Ochiul ager al lui Kelly descoperi însă 

numaidecât înşelătoria. 

In prima clipă făcu, ce e drept, o mişcare aproape involuntară, 
ca şi cum ar fi vrut să se apropie mai mult. Se opri însă 
numaidecât, lăsă privirea să-i mai rătăcească o dată asupra 
trupului adormit, apoi peste chipul frumos dar palid ca marmura 
al soţiei sale şi părăsi numaidecât odaia, ieşind din casă. 

Ajuns afară, trecu pe lângă negrul care şedea încă ghemuit 
lângă copacul unde fusese bătut şi intră în „Bachelors'Hall”, 
unde se adunaseră oamenii. Nu mai era timp de pierdut, fiecare 
clipă putea să le fie fatală. Dădu câteva porunci scurte, 
dispersând oamenii pe insulă aşa cum credea el că e mai bine: 
unii trebuiau să cerceteze malurile, în căutarea unei luntri, iar 
alţii urmau să scotocească hăţişurile. Dacă dădeau de ea, nu 
aveau nimic altceva de făcut decât să se ascundă, urmărind-o 
doar de departe. Irlandezul trebuia neapărat să le pice în mână. 
Dacă însă, bănuind că a fost descoperit, s-a ascuns, tot nu putea 
deocamdată să părăsească insula, aşa că, până una alta, nu 
putea să le aducă vreun neajuns. Tot urma să cadă în mâna lor. 
Se luară măsuri şi în alte privinţe, avându-se în vedere toate 
locurile propice unei debarcări, iar locuitorilor insulei li se porunci 
să-şi ţină lucrurile pregătite în aşa fel încât să fie în orice clipă 
gata de plecare. In acest scop, toate luntrile lor trebuiau păzite 
cu străşnicie, ca să se întârzie în fel şi chip clipa grea care îi 
aşteaptă. De fapt, nici nu se ştia încă bine dacă ascunzătoarea 
lor fusese descoperită, întrucât cei doi oameni trimişi să facă 
cercetările de rigoare puteau eventual să fie prinşi. 

Dacă se linişteau locuitorii din Helena, sau mai cu seamă cei 
din împrejurimi, ar fi fost o neghiobie ca, stăpâniţi de o frică 
prostească, să părăsească un loc cum poate nu se mai găsea un 
altul la fel pe toată întinderea Statelor Unite. În orice caz, puteau 
să se menţină cel puţin până când ar fi fost în stare să-şi care tot 
avutul lor în statele situate mai spre miazăzi, îndeosebi în Texas 
şi Mexico, astfel ca atunci când s-ar fi făcut cercetări ulterioare, 
vecinii să nu mai găsească decât cel mult cuibul pustiu, zăganii 
fiind de mult plecaţi aiurea. In acest scop, Kelly trebuia să plece 
fără întârziere la Helena, urmând să se întoarcă degrabă, în caz 
că fuga lor a devenit imperios necesară. Chiar dacă ar fi fost 
vorba de ultima lor posibilitate de scăpare, tot le mai rămânea 
şansa de a-şi croi un drum înainte ca duşmanul să afle cât de tari 
şi cât de numeroşi sunt. 

Toate măsurile acestea fură luate cu atâta chibzuială, puterile 

celor de care se temeau, atât de bine măsurate, încât nu încape 
îndoială că ele făceau dovada unei depline cunoaşteri a 
împrejurărilor, o precisă cumpănire a acestora, o greşeală de un 
singur ceas putând însemna pentru toţi pieirea lor sigură. Totuşi, 
fie că insularii nu întrevedeau deloc gravitatea primejdiei, căci 
Kelly nu le spunea decât ceea ce trebuiau neapărat să ştie, fie că 
aveau deplină încredere în el şi în deşteptăciunea lui - ei păreau 
să ia mult prea uşor lucrurile, ba chiar se socoteau atotputernici. 
Fuseseră lăsaţi atâta vreme să comită nelegiuiri după cum 
pofteau, încât deveniseră încrezuţi, unii din ei afirmând chiar că 
nu le pasă dacă sunt sau nu descoperiţi şi că ar vrea să-l vadă pe 
cel ce ar îndrăzni să-i atace aici, în propria lor citadelă. 

Bineînţeles că alta era părerea lui Kelly. Cunoştea prea bine 
atât primejdia ce-i ameninţa, cât şi mijloacele lor de apărare. 
Ceea ce îl neliniştea în mod deosebit era însă întârzierea Flat- 
boatului pe care-l aştepta din Indiana. Căci, dacă totul ar fi 
decurs bine, ar fi trebuit demult să fi ajuns la insulă, trecând 
chiar de ea. E drept că neobişnuita ceaţă de afară explica 
oarecum această întârziere. Sau bătrânul din Indiana n-a vrut să 
primejduiască siguranţa vasului, sau Bill se va fi temut să eşueze 
prea devreme, sau poate chiar să greşească ţinta, punând astfel 
în pericol prada atât de bogată. Ceaţa însă părea că e pe cale să 
se risipească, căci vântul începu să sufle uşor. Oricum, era un 
semn bun, lăsându-le speranţa că vasul ar putea să sosească 
odată cu ivirea zorilor, sau poate după ce se va lumina. 

În timp ce, acum, oamenii se risipeau pe întinsul insulei ca să 
îndeplinească ceea ce li se poruncise şi ca să-şi apere azilul 
împotriva trădării, Kelly se întoarse la Bolivar, punând încet 
mâna pe umărul acestuia. Africanul, simțind apăsarea uşoară a 
degetelor pe umărul său, tresări. Ele atinseseră una din rănile pe 
care i le deschisese adineauri biciul. Recunoscu însă curând pe 
stăpânul său şi se ridică, fără să spună un cuvânt. 

— Bolivar, şopti căpitanul privind întunecat în ochii negrului, 
te-au bătut şi te-au călcat în picioare, fiindcă mi-ai rămas 
credincios? 

Negrul scrâşni din dinţi, îndreptându-şi privirea scânteietoare 
spre fereastra luminată a stăpânei sale. 

— Ştiu tot, zise Kelly, ridicând liniştitor mâna spre el, dar poate 
că e mai bine că s-a întâmplat aşa. În nici un caz, n-a fost spre 
paguba ta. Aici însă nu mai poţi rămâne. Adăugă el, după câtva 
timp. Georgine ştie ce-ai făcut şi ura ei nu cunoaşte margini - 

amândoi trebuie să ne ferim de ea. Strânge-ţi boarfele de care 
crezi că ai nevoie şi vino cu mine! 

Bolivar îşi ridică ochii spre căpitanul său, uimindu-se. 
Cuvintele rostite de el aveau un tâlc întunecat. Voia el oare să 
părăsească insula, s-o lase pe Georgine în voia sorții? 

— Nu ne mai întoarcem? întrebă el, după ce stăpânul îşi luase 
privirea de la el. 

— Tu nu te întorci, cel puţin câtva timp. Eu însă poate chiar 
mâine, răspunse Kelly. Oricum, grăbeşte-te, grăbeşte-te, timpul 
ne e măsurat. Ne aşteaptă câteva ceasuri grele, trudind la vâsle 
pe Mississippi în sus! 

— Nu sunt în stare să vâslesc, mormăi negrul. Braţele îmi sunt 
ologite. Biciul mi-a stors toată vlaga! 

— Ai să stai la cârmă, zise căpitanul. M-ai dus destule ori 
dincolo, stând la vâsle. Astăzi ţi se cuvine să-ţi odihneşti braţele. 
Un lucru însă, Bolivar: vrei ca de acum încolo să nu asculţi decât 
de mine, să-ţi pui viaţa numai în slujba mea şi să-mi fii 
credincios? Vrei să te supui, oricare ar fi porunca ce ţi-aş da-o? 

— Massa, m-ai răzbunat astăzi, şopti negrul, urmărind cu ochii 
săi întunecaţi şi aprinşi pe cei ce târau acum prin curte cadavrul 
piratului înjunghiat. Sângele nemernicului acela, pe care mâna 
dumitale l-a vărsat, m-a stropit şi pe mine. Şi fiecare picătură a 
fost ca un balsam turnat pe rănile mele. Oare pot eu să uit asta? 

Kelly îşi lăsă privirea cercetătoare să alunece câteva secunde 
asupra lui, după care zise în şoaptă: 

— Destul! Te cred! Acum du-te şi pregăteşte-te. lola mea e la 
locul ei obişnuit. Şi se întoarse repede, vrând să plece. O 
chemare a negrului îl împiedică însă. 

— Massa, zise Bolivar, vârând mâna în haina de pe el: Am aici 
două scrisori pe care - le-am găsit la cel cu pielea roşie. Mi se 
pare însă că nu sunt pentru dumneavoastră. 

— Bine, bine, şopti Kelly, luându-le: îţi mulţumesc! Şi ieşi 
grăbit prin portiţa dinspre nord-vest a curţii, de unde o cărăruie 
îngustă ducea spre partea de sus a bancului de nisip intermediar. 
Bolivar însă se strecură în coliba lui, strânse la repezeală tot ce 
avea mai bun şi, fără să spună nimănui nimic, părăsi colonia, 
pornind prin ceața umedă şi întunecoasă spre locul unde urma să 
întâlnească pe căpitanul său. 

28 
AVENTURA LUI PATRICK O'TOOLE 


Despărţindu-se de oamenii eu care fusese pe chei, Patrick 
O'Toole se îndreptă grăbit spre locuinţa judecătorului. De fapt, 
nu voia neapărat să-l informeze despre intenţiile sale, întrucât, 
pentru moment, nu cerea ajutorul justiţiei, ci mai degrabă 
intenţiona să împrumute de la ea o busolă, ceața devenind din 
ce în ce mai densă. Cum am văzut însă adineauri, nu-l găsise pe 
judecător acasă. Şi, cum nimeni nu putea să-i spună când se va 
întoarce, fără să stea mult pe gânduri, se hotărî să pornească şi 
fără busolă, încercându-şi norocul. Fără să mai şovăie, se 
întoarse la barca lui, o aduse pe linia de plutire şi porni, vâslind 
încet de-a lungul malului apusean, înspre locuinţa lui Bradshaw, 
cale de un ceas. Cât timp se ţinu în apropierea malului şi cât 
timp putu să deosebească cel puţin umbrele întunecate ale 
copacilor, lucrurile merseră destui de bine. N-avea ce se teme de 
snaguri şi de sawyers. Barca lui era prea uşoară ca să aibă mult 
de furcă cu ele. Chiar dacă era dus de curent în mijlocul lor, se 
putea desprinde lesne. Cel mult - aşa cum se şi întâmplă uneori - 
vreun sawyer, ţâşnind pe neaşteptate din adânc, ar fi putut să-i 
culce pentru câteva clipe barca pe o rână, făcând-o să ia puţină 
apă. O'Toole apuca atunci vâslele cu putere şi barca lui uşoară, 
luată de curent, trecea ca săgeata de-a lungul țărmului şi 
pădurii, ca să ajungă apoi la golful înăuntrul căruia se afla 
locuinţa lui Bradshaw. Duse barca în golf şi din gura acestuia 
putu să audă aceeaşi veste, mai pe îndelete decât o aflase din 
gura marinarului din Indiana. Era acum cu desăvârşire convins 
nu numai că bănuiala sa era întemeiată, ci, mai mult chiar, că 
are în sfârşit un fir sigur, cu ajutorul căruia să poată da de urma 
acelei nesuferite adunături pe care o ura din tot sufletul. 

E drept că şi Bradshaw, la rândul său, îl sfătui să nu pornească 
nepregătit, singur şi pe asemenea ceaţă, căci n-ar fi în stare nici 
măcar să descopere insula. Insă încăpăţânatul O'Toole voia cu 
orice preţ să stăruie în încercarea lui, afirmând că tocmai ceața 
asta e cum nu se poate mai potrivită şi că, dacă locul acela e 
într-adevăr sălaşul bandiţilor, cu siguranţă că pe o asemenea 
vreme ei sunt mai puţin vigilenţi. Pentru a nu-şi irosi timpul 

degeaba, el nu întârzie prea mult la Bradshaw şi, aproape silit de 
acesta, luă cu el la plecare, o pătură de lână, care i-ar putea fi de 
folos dacă ar rămâne mai multă vreme pe drum. Bine dispus, 
dezlegă barca de la locul ei, făgăduind tânărului că-i va trimite 
curând veşti bune, după ce se va fi socotit cu nemernicii care s- 
au purtat atât de urât cu el. 

Bradshaw rămase pe țărm, privind după el până ce barca se 
pierdu în zare. O vreme mai auzi plesnetul regulat al vâslelor 
irlandezului, apoi, încetul cu încetul şi aceasta se risipi în 
depărtare. 

O'Toole, un adevărat fiu al „insulei verzi”, pornise îndrăzneţ şi 
neabătut în căutarea aventurii, mânat mai puţin de vreun 
instinct, cât mai cu seamă de o uşurinţă nepăsătoare şi plină de 
optimism, care îl târa în tot felul de primejdii nebănuite. Totuşi, 
nimeni din Arkansas n-ar fi crezut cu putinţă că, în mijlocul unor 
state civilizate, pe drumul atât de larg deschis tuturor navelor 
comerţului apusean, s-ar fi putut instala o bandă atât de 
fioroasă, ca în cazul de faţă. Nu luase cu el nici măcar o armă, cu 
excepţia unui cuţit scurt de vânătoare, legat de un nasture cu o 
sfoară trecută pe sub vestă, cuțitul slujind mai mult pentru 
nevoile câmpului şi casei, decât ca armă de apărare. 

Seara nu putea să fie departe. Oricât de plăcută ar fi fost 
pentru omul nostru împrejurarea aceasta, când putea fi mai greu 
descoperit, totuşi, el era pătruns de nelinişte. Se îndoia că, pe o 
asemenea ceaţă de nepătruns, ar putea ajunge cu adevărat la 
insula căutată. Nu era totuşi prea departe de ea. Distanţa de la 
Insula sălciilor până la Şaizeci şi unu, măsura, pe apă, numai opt 
mile. Pe de altă parte, la nivelul actual al fluviului, curentul 
trebuia să-l facă să înainteze cu cinci mile pe oră. Dacă prin 
urmare, se mai servea şi de vâsle, atunci urma foarte bine să 
parcurgă, în acelaşi răstimp, întreaga distanţă. Câtă vreme 
rămânea chiar lângă mal, lucrurile se întâmplau întocmai. Vedea 
mereu malul şi putea deci să menţină exact direcţia. Acum însă 
şi nu departe de Insula sălciilor, apa fluviului Mississippi făcea un 
cot adânc spre Arkansas, astfel că, dacă nu voia să se abată cu 
totul de la direcţia sa, era silit să se îndepărteze de mal. 

Ce-i drept, O'Toole nu apucase niciodată o asemenea ceaţă pe 
Mississippi, căci altfel nu s-ar fi încumetat să se avânte fără 
busolă pe apa asta. Era încredinţat că, orice s-ar întâmpla, 
curentul apei trebuie neapărat să-i indice direcţia şi că buştenii 
ce pluteau din belşug împrejur erau cel mai bun îndrumător. 

Afară de aceasta, insula Şaizeci şi unu era destul de lungă şi de 
lată, aşa că, dacă se putea menţine în mijlocul apei, trebuia 
neapărat să ajungă acolo. Un singur lucru uitase însă când îşi 
făcuse socoteala. Şi anume că determinarea unui curent este cu 
totul imposibilă atunci când ochiul nu are nici un punct de reper 
la dispoziţie. 

O'Toole continuă să vâslească liniştit un timp, chiar după ce 
nu mai putu să deosebească malul apei. Foarte curând însă, 
câţiva buşteni plutitori îl induseră în eroare. Se opri deci o clipă, 
vrând să vadă direcţia în care plutea. Dar atât buştenii cât şi 
barca lui, în clipa când el încetă să vâslească, rămaseră parcă 
locului. Totul părea să fie acum un lac cuprins din toate părţile de 
aburi deşi. 

Vâsli din nou, dar avea impresia că se învârteşte într-un lac 
liniştit. Nu mai ştia deloc care sunt punctele cardinale. Fluviul 
părea o oglindă netulburată şi numai palele de ceaţă pluteau 
deasupra ca nişte norişori deşi, nevoind să se despartă de ea. Se 
strădui în zadar să descopere malul, ca să se poată orienta mai 
bine. Nu izbuti însă. Dimpotrivă, întunericul începu să devină şi 
mai de nestrăbătut. O'Toole nu se mai gândea acum să 
nimerească insula şi aproape că nu mai spera să atingă ţărmul 
chiar dacă s-ar fi aflat la câteva mile depărtare de țelul pe care 
şi-l propusese. 

Există totuşi un mijloc, cu ajutorul căruia te poţi descurca şi 
fără busolă în împrejurări asemănătoare. Şi anume să vâsleşti 
învârtindu-te în cerc, până când auzi şopotul apei sub capătul din 
faţă al luntrei. Atunci înseamnă că te îndrepţi în direcţia contrară 
curentului şi poţi să hotărăşti cum să mergi mai departe... 

O'Toole nu prea avea habar de lucrurile astea, nefiind obişnuit 
să călătorească pe apă. Ştia doar că nu se putea să fie atât de 
departe, încât să fi depăşit insula. Dacă prin urmare se lăsa dus 
în jos de curent, însemna că va ajunge dincolo de punctul ce şi-l 
alesese. Apucă iar vâslele grăbit. Mai privi o dată, scrutând cu 
ochii pătura de neguri din jurul lui, îndreptă capătul luntrei spre 
locul unde bănuia că e mijlocul fluviului şi învârti cu atâta 
pricepere vâslele elastice, încât apa împroşcă în sus, înspumată. 
Trudi aşa un ceas întreg. Picături mari de sudoare îi broboneau 
fruntea. Dacă ar fi mânat luntrea aşa cum trebuia, ar fi putut să 
treacă până acum de două ori de-a curmezişul Mississippiului. 
Totuşi, uscatul nu se vedea nicăieri. Atât doar simţea: că pornise 
pe un drum greşit. 


302 


Lăsă din mâini pentru câteva clipe vâslele, ca să-şi şteargă 
sudoarea de pe frunte, apoi le apucă iar şi iar vâsli din răsputeri 
până ce, în sfârşit, înţelese că toată osteneala lui era zadarnică. 
Cel mai bun lucru pe care îl avea de făcut acum era să se 
întoarcă în Arkansas, urmând să mai facă o încercare altă dată. 
Era însă tot atât de greu să te îndrepţi spre Arkansas sau spre 
Mississippi. Foarte curând noaptea şi ceața îl înconjurară cu 
vălurile lor de nepătruns. Nu auzea nici un zgomot în jurul lui, 
nici măcar orăcăitul broaştelor - care ar fi putut să-i vestească 
apropierea țărmului - indiferent de care parte ar fi fost acest 
țărm. Probabil se afla pe la mijlocul fluviului. 

După ce se mai luptă o vreme cu vâslele, până ce căzuse frânt 
de osteneală, le zvărli în cele din urmă în luntre - fără să-i pese 
de ce s-ar putea întâmpla - se lungi în partea din faţă a luntrii. 
Odată şi odată apele trebuiau să-l ducă undeva, sau urechile lui 
trebuiau să audă zgomotul vreunui vas sau apropierea țărmului, 
unde avea să-l mine curentul. Se lăsase în voia sorții, încredinţat 
că el singur nu era în stare să facă nimic. Se simţea năucit şi nu 
ştia unde se află. Nu ştia dacă stă atârnat undeva departe, sau 
dacă apele continuă să-l ducă mereu spre gurile Arkansasului. 

Amărât şi îngândurat, stătea lungit în barcă şi privea tăcut la 
pătura cenuşie de deasupra lui, care îl apăsa cu greutatea şi 
umezeala ei, când, deodată, i se păru că aude orăcăitul unei 
broaşte. Aproape în aceeaşi clipă urechile-i deprinseră un foşnet 
surd în apropiere. Şi, înainte de a-şi fi putut da seama din care 
parte venea sunetul - cu atât mai mult cu cât el se aştepta ca el 
să vină din cealaltă parte - barca lui se şi oprise printre crengile 
tepene ale unui stejar. 

Poposise aşadar - până una alta - lângă un copac. Ştia prin 
urmare că nu mai putea fi împins prea departe de Helena şi nici 
în josul fluviului, îi era însă cu neputinţă să-şi dea seama dacă se 
află în Arkansas, Mississippi, sau în alta din insulele situate în 
aval, ea de pildă Şaizeci şi trei sau Şaizeci şi patru. Singurul lucru 
de care părea convins, era că trebuie să fie la cel puţin cincizeci 
sau şaizeci de mile depărtare de Helena. 

Unde se afla însă? La început se gândi să strige. Poate că, 
totuşi, era cineva prin apropiere, care să-l audă. Dar, pe de altă 
parte, nu era oare cu putinţă ca el să fi nimerit tocmai în cuibul 
acela pe care îl căuta? Şi, în acest caz, la ce primire se putea 
aştepta din partea acelora care, nu e mult de atunci, îi dăduseră 
atâtea dovezi ale urii pe care i-o purtau. Cum însă astăzi nu mai 

putea fi vorba să poată ajunge la Şaizeci şi unu iar ceața, în orice 
caz, tot va fi risipită de vântul dimineţii, hotărî să lege bine 
luntrea undeva şi, lungit înăuntrul ei, să aştepte ziua următoare. 

Bineînţeles că lucrul acesta n-a fost atât de uşor pe cât şi-l 
închipuise el la început. Nenumăratele resturi de crengi răvăşite 
îi împiedicau, când încerca să se apropie. Dar nici în locul unde 
se afla acum nu putea să rămână. Curentul era mai înverşunat 
tocmai acolo; şi dacă apele aduceau vreun trunchi de copac mai 
mare, puhoiul de ape, împingându-l eu puterea lor dezlănţuită, i- 
ar fi sfărâmat luntrea, târându-l şi pe el în păienjenişul crengilor 
rupte. Işi dădu deci toată silinţa şi înaintă pe stânga până la un 
soi de promontoriu, unde fluviul se frângea de mal cu toată 
puterea, îndreptându-se apoi înspumat, aiurea, în năvala lor, 
apele luaseră cu ele un trunchi uriaş, mutându-l mai la o parte, 
astfel că între trunchi şi limba de pământ se formase o scobitură 
mai mare. În această scobitură îşi vâri luntrea, fără să stea mult 
pe gânduri şi, apărat acum împotriva primejdiei din afară, se 
întinse, vrând să doarmă câteva ceasuri. 

Se odihnise astfel câtva timp. Şopotul uniform al apei, în 
pofida patului vârtos pe care se odihnea, începuse să-i legene şi 
să-l adoarmă, când, deodată, pe jumătate visând, i se păru că 
aude nişte glasuri, discutând între ele cu multă vioiciune. 

La început, treaz doar pe jumătate, ascultă zgomotul 
nelămurit al vocilor, închipuindu-se că se afla pe mare şi că, de 
pe mal, oamenii îi strigau să se ferească de primejdiile golfului. 
Pe măsură însă ce se trezea de-a binelea, se miră el însuşi când 
văzu locul în care se afla şi, abia după câtva timp îşi veni în fire, 
amintindu-şi cu multă greutate de cele întâmplate. 

O'Toole nu era însă un atât de vechi locuitor al pădurilor încât 
să prefere un astfel de culcuş, pe apă şi în mijlocul ceţii, unui pat 
sănătos şi cald. Cu toate acestea, o teamă nelămurită îl 
împiedică să-i strige pe cei ce vorbeau, cu atât mai mult cu cât 
însăşi intenţia cu care plecase la drum îl îndemna să vadă în 
fiecare om pe care îl întâlnea un hoţ, un ucigaş sau un trişor. 
Pentru a-şi da seama, înainte de toate, de cele ce se întâmplă, se 
târî afară din luntre, căţărându-se pe câteva trunchiuri prăbuşite 
pe țărm şi se strecură fără să se facă auzit prin bezna ce domnea 
deasupra pădurii întunecate, orientându-se după sunetul 
glasurilor pe care le auzea. 

Zgomotul şi vorbele se potoliseră. Şi O'Toole bănui că pe 
undeva trebuie să fie o fermă. Nu descoperise însă poteca ce 

ducea într-acolo şi credea că se află pe vreun teren abia 
desţelenit. Străbătuse, deşi cu foarte mare greutate, o bună 
parte a desişului şi la un moment dat nu mai auzi nimic altceva 
decât orăcăitul monoton al broaştelor şi ţârâitul greierilor. 
Continuă totuşi să meargă în aceeaşi direcţie şi ajunse în dreptul 
unui loc liber, nu prea mare, când, deodată, văzu cum răsar din 
ceaţă doi oameni chiar înaintea lui. Abia mai avu timp să se 
culce la pământ, îndărătul unei tufe. 

— Şi eu, Jones, îţi spun, să nu părăseşti cumva insula, fără să fi 
prestat jurământul, zise unul din cei doi oameni, oprindu-se şi 
întorcându-se cu faţa către celălalt. Am primit porunca să nu te 
lăsăm să pleci! 

— Bine, dar eu am vrut să depun jurământul, răspunse 
supărat celălalt. Ce dracu, mai mult nu pot decât să vă spun că 
vreau să jur pe ceea ce mi se cere! E ruşinos să fiu oprit aici 
împotriva voinţei mele, acum când aş putea ca dincolo, în 
Mississippi, să fac cele mai strălucite afaceri! 

— Aşa? Dar dacă, cel mai târziu până mâine seara, se 
întâmplă ceea ce ne-a spus pe ocolite căpitanul - mormăi Jones - 
ce interes am eu să-mi pun pielea la mezat? N-aş fi şi eu 
spânzurat, oricât de nevinovat m-aş simţi? 

— Nevinovat? zise batjocoritor celălalt. 

— Da, da, nevinovat, răspunse îmbufnat Jones. Barem în 
treaba asta şi, ceea ce ar fi şi mai fatal, conştient fiind că, din 
greşeală, canaliile au prins pe adevăratul vinovat. Nu, Ben, 
trebuie neapărat să-mi procuri o barcă. Am să depun în faţa 
dumitale jurământul. Cred că asta ti-ar fi deajuns! 

— Mie? Blestemat să fiu dacă m-aş gândi să-mi vâr capul meu 
în laţ în locul dumitale, bombăni Ben, vrând să plece, de data 
asta de-a dreptul spre irlandezul care stătea nemişcat alături, 
lungit la pământ. De îndată ce făgăduieşti că depui jurământul, 
eşti... mii de şerpi şi tunete! izbucni el deodată, dându-se înapoi 
din faţa trupului pe care îl atinsese cu piciorul. 

— Ce s-a întâmplat? întrebă speriat Jones, privind în jurul său 
cu îngrijorare. 

Irlandezul nu se mişcă. Convorbirea dintre cei doi oameni îi 
dovedise că îşi atinsese scopul, cu toate că n-avea habar unde se 
afla, iar pe de altă parte îşi simţea mădularele cuprinse de 
teamă, neştiind ce trebuia să facă. Dacă fugea, era sigur că 
ceilalţi, care cunoşteau locul, l-ar fi prins numaidecât. Dacă însă 
se împotrivea - el nu avea armă, în timp ce duşmanii săi purtau 

cu siguranţă pistol şi cuţit asupra lor. În cele din urmă, se hotărî 
să se poarte aşa ca şi cum ar fi adormit. In acest caz ceilalţi ar 
putea crede că el nu-i auzise vorbind şi poate că şi-ar da silinţa 
chiar ei să-l ducă de acolo, cât mai degrabă. 

Acestea erau gândurile ce-i treceau în clipa aceasta prin cap. 
Se făcu deci mai departe că doarme. Cuvintele însă rostite 
imediat de Ben îl făcură totuşi numaidecât să bănuiască pericolul 
în care se afla. 

— Mii de şerpi şi de rechini, exclamă acesta, aplecându-se şi 
apucând braţul celui ce zăcea liniştit şi nemişcat. Să fiu al 
dracului dacă nu e Tusk şi dacă secăturile astea nu l-au târât, 
părăsindu-l aici. Nu l-au dus nici măcar mai departe, ca să-l 
îngroape. La urma urmei, lasă-l să zacă. Nu-i totuna dacă l-am 
îngropat aici sau la o sută de paşi mai încolo? Şi, zicând acestea, 
îşi uşură umărul de unelte lângă presupusul mort şi începu să 
sape pământul cu cazmaua. 

— Dacă-i aşa, atunci mă duc şi eu între timp, să văd dacă nu 
cumva dau de vreo ambarcaţiune, zise Jones. Aşa mi-a poruncit 
Kelly. 

— Mda - şi să mă iei şi pe mine, nu-i aşa? Şi apoi; frumuşel la 
vale cu ea! îl maimuţări sălbaticul marinar, lovind furios 
pământul cu cazmaua. La dracu, Sir! Grozav de prost trebuie să 
mă crezi dacă-i închipui că poţi, în felul ăsta, să mă duci cu 
zăhărelul. Rostul dumitale e să mă ajuţi să sap aici groapa şi, 
după aceea, să dai de barca irlandezului, punând mâna pe el, 
bineînţeles dacă-l prindem. Asa că, dacă binevoieşti, pune mâna 
şi ajută-mi să fac groapa şi nu te mai gândi la cine ştie ce 
tertipuri ca să mă îndepărtezi, ducându-mă pe o pistă greşită! 

Zicând acestea zvârli lopata omuleţului de lângă el şi-i făcu 
semn să scoată pământul, dar să nu-l arunce prea departe, ca 
să-l poată aduna mai uşor după aceea. 

O'Toole tremura din toate mădularele. Alături de el se săpa o 
groapă în care urma ca el să fie zvârlit de viu - dacă izbutea să 
rămână nemişcat până la urmă - iar, dacă dădea cumva vreun 
semn de viaţă, moartea îi era la fel de sigură. Işi dădea seama că 
fusese trădat. Dar de cine? Şi cum de putuse vestea să ajungă 
atât de repede aici, la o atât de mare depărtare de Helena? Nu 
vâslise el oare necontenit cu toate puterile lui, nemărturisind 
nimănui, decât poate în ultimul moment câtorva din cei mai buni 
prieteni ai săi hotărârea de a se opri în locul acesta? Din păcate, 
nu mai era timp pentru asemenea reflecţii şi fiecare lopată de 

ţărână azvârlită îi apropia sfârşitul. 

Numai o hotărâre de moment ar fi putut să-l salveze. Se 
gândea să se ridice brusc, sărind de la locul lui. Poate că oamenii 
aceştia, care în clipele acelea îl socoteau mort, s-ar fi speriat la 
început şi, până să-şi vină iar în fire, el ar fi putut să ajungă la 
barca lui fugind. De altfel, unul din ei, aşa i se părea lui, în umbra 
serii, era mititel şi cam firav, iar, în ce-l priveşte pe celălalt, o 
lovitură de cuţit i-ar fi fost deajuns. Puse aşadar mâna, cât putu 
de prudent, pe cuțitul său, îl trase afară din teacă şi se aplecă 
uşurel pe umărul stâng - după ce observase bine direcţia de 
unde venise. Se gândea că o urmărire în împrejurările acelea era 
de neconceput. Şi apoi, ajuns iarăşi pe apă şi învăluit de ceaţă, 
doar întâmplarea l-ar fi putut da pe mâna urmăritorilor săi. Unul 
din cei doi bărbaţi se afla acum tocmai între el şi trunchiul peste 
care ar fi trebuit numaidecât să sară. Voia să aştepte până ce 
locul ar fi fost liber, înainte de a face încercarea. Cel ce stătea 
acolo era Ben. Zvârlise cazmaua şi luase acum a doua lopată în 
mână, înapoindu-se la locul său de adineauri. Era deci poate 
singurul moment care mai rămăsese. 

— Ben? se auzi o voce înceată, sugrumată, venind dinspre 
locul unde se afla luntrea sa. În acelaşi timp în desişul de tufe şi 
mărăcinişuri se auziră foşnete de tot felul. 

— Da, răspunse acesta, oprindu-se. Ce s-a întâmplat? Cine mă 
cheamă? 

— Am dat de luntrea străină, şopti iar glasul de adineauri. Lasă 
săpatul şi vino-ncoace. S-ar putea să avem curând doi inşi de 
îngropat! 

Inima lui O'Toole îngheţă. Nu numai că i se tăiase drumul de 
întoarcere, dar i se descoperise şi barca. Dacă era adevărat că se 
afla pe o insulă, aceasta însemna că nu mai avea posibilitatea de 
a pleca de acolo. Singura lui speranţă era acum ca groparii, 
auzind chemarea, să plece într-acolo, lăsându-l singur aici. 

— Unde e? întrebă Ben şi încetă să mai azvârle pământul. 

— Chiar aici, lângă limba de pământ de sub bătrânul sicomor. 

— Faceţi cum v-a poruncit Kelly şi ţineţi-vă gura! mărâi 
marinarul. Cine ştie dacă nu se târâie pe undeva pe aproape, 
rugaţi-vă şi aşteptaţi în linişte. Dacă se întoarce, terminaţi eu el. 
Fără împuşcături însă. 

— Ce ne facem însă dacă diavolul de Bill soseşte între timp cu 
Flatul şi dă semnalul? întrebă cu glas potolit, celălalt. 

— Asta nu vă priveşte pe voi! Voi rămâneţi la posturile 

voastre. Noi, ceilalţi, după ce terminăm cu barca, cercetăm de 
jos în sus insula. Dacă nu-l găsim noi, trebuie neapărat să pice în 
mâinile voastre. A 

incepu iar să sape. In curând groapa urma să fie gata. Pe 
marginea ei, maldărul de pământ părea să fie destul de mare. 
Inima irlandezului bătea acum atât de tare, încât O'Toole se 
temea ca bătaia aceasta să nu-l trădeze. Recunoscuse şi vocea 
pe care o auzise în urmă. Era a ticălosului pe care-l cotonogise la 
Helena, aşa că nu putea să se aştepte la mila acestuia. Dacă era 
descoperit, nici Dumnezeu nu mai putea să-l scape. Incepuse să-l 
frământe un gând: ce-ar fi dacă, în timp ce ceilalţi sunt 
preocupaţi de aceea ce au de făcut, el ar şterge-o uşurel şi, o 
dată ajuns în mijlocul mărăcinişului, să-şi caute fie un ascunziş 
undeva, în mlaştină, fie să încerce, folosindu-se de ceaţă, să 
ajungă la apa fluviului, pornind înot mai departe? Pluteau atâţia 
buşteni acum pe apă, încât nu trebuia să se teamă că s-ar fi 
putut îneca. La urma urmei şi asta ar fi fost mai bine decât să se 
lase ucis aici ca un câine. 

Impinse încet braţul stâng la o parte, ca să se poată sprijini 

mai bine pe el, când se târăşte. larba foşnea însă prea tare şi 
trebuia să fie cât se poate de atent. E drept că cei doi săpau încă 
de zor şi zgomotul bulgărilor de pământ acoperea orice alt 
zgomot. E drept că, între timp şi el se târâse cam cu doi paşi 
înapoi, până în dreptul unei tufe, în dosul căreia se afla o bucată 
de pământ acoperită de o iarbă moale, unde putea să alunece 
mai uşor. Dar tocmai în clipa când încercase să se ridice puţin, 
vrând să alunece peste o creangă uscată ce i se ivise în cale, 
fără să vrea, mâna lui rupsese o crenguţă, care căzu la pământ, 
nu fără zgomot. 
__ Speriat, O'Toole îngheţase parcă, nemai făcând nici o mişcare. 
In schimb, Ben sări repede din groapa aproape terminată şi, 
urcându-se pe movila de pământ alăturată, începu să cerceteze 
negura nopţii. 

— N-ai auzit nimic, Jones? întrebă el după câtva timp. Parcă ar 
fi călcat cineva pe o creangă uscată. 

— Eu n-am auzit nimic, mormăi celălalt, zvârlind lopata afară 
din groapă şi căţărându-se şi el pe movila de pământ. Aşa! Cred 
că gaura e acum destul de adâncă. M-am săturat de meseria 
asta de cârtiţă! Dacă crezi că am venit pe insula asta ca să fac 
pe groparul, să ştii că te-ai înşelat. Zvârle dracului hoitul în 
groapă şi să terminăm. Blestemată treabă să stai aşa în noapte 

şi ceaţă şi să îngropi toate hoiturile! Faceţi des asemenea munci 
pe aici? 

— Mai ţine-ţi pliscul şi nu flecări tot felul de prostii! bombăni 
Ben. Mi s-a părut că cineva a călcat aici pe o creangă uscată... Ei 
drăcie... dar unde e mortul? A... aici... credeam că zace mai 
încolo. Haide, Jones - flăcăul ăsta e greu - haide, târăşte-l peste 
movilă. Dă-o dracului de treabă, nu te teme! Prinde-l bine! Că 
doar nu e primul hoit pe care îl vâri în groapă! 

— E cald încă, răspunse Jones şi se supuse poruncii 
tremurând. Te pomeneşti că mai trăieşte? 

— Prostii, zise râzând Ben. Cine a gustat din cuțitul lui Kelly, 
nu mai are nevoie de doftorie. Şi, la urma urmei, de ce trebuie să 
fie rece? Că doar nu e mort decât de un ceas! 

Apucară deci părelnicul hoit şi-l duseră până la groapă. Jones, 
care ridicase umerii, alunecă şi nimeri într-o grămadă de pământ 
lăturalnic, dând drumul irlandezului, care alunecă singur în 
groapă. 

Sosise acum clipa când trebuia să facă ceva sau să moară. Nu 
erau lămuriţi încă în privinţa lui. E drept că tresărise, atunci când 
celălalt îi lăsase să cadă şi fără voia lui îşi desfăcuse braţele, ca 
să se apere. Dar întunericul nopţii îl împiedicase pe Ben să vadă 
mai bine. Simţise tremurul irlandezului, dar nu-i găsi nici o 
explicaţie. Acum îi vârâse şi picioarele în groapă, vrând să 
înceapă iar să-i acopere cu ţărână, ca să-şi termine treaba. 

Irlandezul simţi cu groază cum cei dintâi bulgări de pământ se 
prăvălesc peste el. Dacă se ridica şi încerca să fugă, pieirea lui 
era sigură - ceilalţi nu l-ar fi lăsat să scape şi, o dată descoperit, 
ştia bine că nu trebuia să se aştepte la îndurarea lor. Dacă 
rămânea însă acolo, atunci, în câteva minute ar fi fost îngropat 
de viu. işi dădea seama că nu mai avea decât o singură 
posibilitate de scăpare. Cuvintele lui Jones îi treziseră o altă idee. 
Cât timp nu-l socoteau încă mort, nu-l îngropau. Pe de altă parte, 
datorită întunecimii din jur, nu se temea că ar putea fi descoperit 
prea devreme. Oricum, câştiga timp şi, faţă de situaţia în care se 
găsea, lucrul acesta însemna pentru el totul. 

A doua lopată de ţărână se prăvăli acum peste el şi O'Toole 
scoase un geamăt. 

— lisuse Hristoase! strigă Jones îngrozit. Nu ţi-am spus eu? Mai 
trăieşte. Cât pe-aci să-l îngropăm de viu! 

— Hm, mârâi Ben, încetând să mai zvârle pământul, la urma 
urmei n-ar fi fost cine ştie ce pagubă. Numai că... ce dracu ne 

facem cu el... 

Cuvintele îi fură întrerupte de o detunătură îndepărtată. 
Auzind împuşcătura, se ridică şi ciuli urechile. Un şuier prelung, 
semnalul bine cunoscut al bandei - răsună în aceeaşi clipă, 
părând că se răspândeşte cu iuţeala fulgerului pe toată 
întinderea țărmului. 

— Asta-i Bill diavolul, zise piratul zvârlindu-şi bucuros pălăria 
în vânt. Ura... asta înseamnă pradă nouă. Acum însă... ei drăcie! 
Aproape că uitasem de cadavrul nostru, Jones, ia dezgroapă-l 
niţeluş şi vezi ce putem să facem cu el. Eu mă întorc 
numaidecât. Vreau doar să dau o fugă până la ambarcaţiune, să 
văd cum îşi fac băieţii datoria! 

— Bine, bine, Sir, strigă Jones, furios, doar nu vrei ca... 

— Să te ia dracul! Fă ce ţi s-a poruncit şi nu te mişca de aici! îl 
ameninţă Ben. Mă întorc peste două minute Şi fără să mai 
aştepte vreun răspuns, zvârli lopata, sări peste trunchiul de 
copac ce-i stătea în cale şi porni spre jocul uncie era legată barca 
irlandezului. 

O'Toole ştia însă acum prea bine că sosise singura, poate chiar 
ultima clipă, în care mai putea să facă ceva. Şi ei nu era omul 
care să lase nefolosită clipa aceasta. 

— Ajutor, gemu el cu vocea înăbușită, ajutor, mă înăbuş! 

— Fir-ar să fie! murmură Jones. Sări în groapă şi luă în braţe cu 
multă greutate trupul irlandezului, căutând să-l ridice. Al dracului 
de marinar, mă lasă singur cu flăcăul ăsta atât de greu... Tii, 
Doamne, dar greu mai e! Aşa, Sir, poţi să ridici puţintel piciorul 
ăsta? Vreau să... măi să fie... văd că ai picioare destul de 
zdravene... ce să fie oare... 

Avea toate motivele să se sperie. Căci aşa-zisul grav rănit pe 
care îl ridicase din groapă se trezise deodată; şi, înainte ca cel 
atât de speriat să-şi fi venit în fire şi să fi scos un singur strigăt 
de ajutor, el îl şi pocnise în faţă, mai întâi cu stânga, apoi cu 
pumnul drept, cu atâta putere, încât omul nostru văzu cum 
înaintea ochilor săi se perindă harta întregului sistem solar. Apoi, 
după o clipă numai, se prăbuşi alături, pierzându-şi cunoştinţa. 

O'Toole nu lăsă nefolosită clipa aceasta. Sări deci cât putu de 
repede peste maldărul de crăci şi mărăcini din preajmă şi o luă la 
fugă înspre apă, tocmai când se întorcea şi Ben. 

— Jones, strigă Ben pe cel ce fugea. Jones, unde dracu vrei să 
te duci? La urma urmei, lua-l-ar ciuma de dobitoc! mârâi el în 
barbă. Dacă râia asta crede că o să fug după el prin mărăcinişul 

ăsta, se înşală. Şi, de fugit, tot nu poate să fugă, pentru că, după 
câte ştiu eu, nu e în stare să înoate, iar bărcile, sunt toate 
ocupate. Aşa că - vine el înapoi! Dar, ce dracu! zise el, în clipa în 
care lovi cu piciorul trupul lungit alături de el. Să fie cu adevărat 
mort şi totuşi să mai fi gemut şi el o dată, înainte de a-şi da 
sufletul? Dacă-i aşa, Tusk, atunci ce să mai pierdem timpul? Mai 
bine mulţumeşte-i căpitanului, că astfel n-a mai fost silit să te 
spânzure! 

Zicând acestea, împinse cu piciorul trupul în groapă, puse 
mâna pe lopată şi plin de râvnă începu să zvârle ţărâna peste 
tovarăşul său care nu era decât ameţit. 

29 
CĂLĂTORUL CLANDESTIN „BLACK 
HAWK” 


„Broasca ţestoasă” îşi croia liniştită drumul mai departe, pe 
apele fluviului. Bob Roy ţinea cu mână de fier cârma şovăitoare a 
vasului, în timp ce echipajul, grămădit mereu în preajma 
cârmaciului, îl împiedica să facă vreun semn, oricât de 
neînsemnat ar fi fost el, prietenilor din apropiere. Trecuse astfel 
aproape un ceas de aşteptare extrem de încordată. Zgomotul 
vâslelor luntrii ce se îndepărta încetase de mult să se mai audă, 
locul care era cât pe-aci să însemne sfârşitul tuturor, rămăsese 
mult în urmă. Şi totuşi, încă nu ştiau cu precizie unde se aflau şi 
dacă, după ce au scăpat de unul din duşmani, înlăturaseră cu 
adevărat orice altă primejdie. 

Intre timp însă Edgeworth îşi încărcase amândouă puştile pe 
cât putuse de repede şi fără nici un zgomot, privind totuşi cu 
coada ochiului pe ucigaşul singurului său fiu care, plin de oarbă 
mânie, nu mai schiţa nici o împotrivire zadarnică şi zăcea legat 
fedeleş pe punte. Bob Roy, dimpotrivă, urmărea plin de 
neîncredere jocul cârmei, bănuind că ceva nu era în regulă şi că 
vreun corp străin se agăţase totuşi de ea, Nu-şi putea însă da 
seama ce putea să fie şi aştepta nerăâbdător să se lumineze de 
ziuă. N-a trebuit să rămână prea mult timp pradă nesiguranţei. În 
timp ce se frământa, căutând să descopere cauza, auzi deodată 
un geamăt surd. Cu auzul său ascuţit îşi dădu numaidecât seama 
că de prăjina cea lungă aşezată la capătul din faţă al vasului, 
atârna mai mult ca sigur un om, indiferent dacă era vorba de un 
prieten sau de un duşman. 

Dacă însă ar fi fost cu adevărat un duşman, cu siguranţă că ar 
fi încercat şi el mai demult să facă ceea ce tot încerca cu 
deznădejde şi Bill, aşa legat cum era, adică să dea un semn 
oarecare tovarăşilor săi din apropiere. Dar dacă nu era vorba de 
un duşman, atunci de ce rămânea agăţat în taină de vasul lor, 
nedându-şi în vileag prezenţa prin nici un semn? Ca să scape de 
nesiguranța ce-l rodea, Bob făcu un semn căpitanului. Din pricina 
întunericului, acesta nu putu desluşi bine semnificaţia mişcărilor 

sale, nedându-i nici o atenţie. Şi, cum nici ceilalţi oameni nu 
aveau chef să se ocupe prea mult de soarta altora, Bob se hotărî, 
în cele din urmă, să facă el cele ce se cuveneau. 

„Hallo the boat!” rosti Bob Roy cu glasul pe jumătate 
sugrumat marinăreasca chemare, apucând şi scuturând unul din 
capetele vâslei lungi de la cârma vasului, în aşa fel încât omul 
aflat la capătul celălalt al vâslei să ştie că e vorba de el. 
Cuvintele acestea - primele cuvinte rostite după lupta ce 
avusese loc pe bordul „Broaştei țestoase” - stârniră atenţia 
celorlalţi, care-şi întoarseră capetele înapoi, în timp ce 
Edgeworth se apropie încet de cârmă, ţinând pușca în poziţie de 
tragere. „Hm - mormăi lunganul din Indiana, văzând că, de 
partea cealaltă, cuvintele sale prietenoase rămâneau fără 
răspuns - cam încăpățânat omul nostru şi cam prea puţin 
vorbăreţ. Se vede treaba că îi place mai mult conversaţia pe 
uscat. Aşa că, să-l udăm niţeluş!” Zicându-şi acestea, ridică 
niţeluş cârma pe care o ţinea în mâinile sale în aşa fel încât 
capătul celălalt al ei, unde bănuia că se află vizitatorul 
clandestin, se cufundă în apă. După aceea, trase iar vârful în jos, 
în poziţia de adineauri, se sprijini cu pieptul de cârmă şi strigă 
încă o dată, aşa ca şi cum, între timp nu s-ar fi întâmplat nimic: 
„Hallo the Boat!” 

Auzi gâfâiala şi răsuflarea greoaie a cuiva. Nu veni însă nici un 
răspuns. Aşa că Bob repetă botezul, fără multă şovăială, de data 
asta ţinând însă cârma ceva mai. Mult sub apă. 

— Aşa, puişorule! zise el, ridicând din nou vâsla. Dar dacă nici 
acum nu grăieşti, să ştii că te scufund iar şi las vâsla să rămână 
sub apă. Să vezi atunci... 

— Luaţi-mă - luaţi-mă - la bord! se auzi gemând o făptură 
omenească. Şi Edgeworth, care acum îşi dădu seama că, din 
partea aceasta, nu-l păştea nici o primejdie, luă mâna de pe 
cocoşul puştii sale şi o rezemă de punte. 

— Mda - luaţi-mă la bord, bombăni încet Bob Roy. Uşor de zis. 
Dar cum facem? Imi lipseşte luntrea. Nu poţi oare să te caţeri de- 
a lungul vâslei, puişorule? 

— Nu, nu pot! fu răspunsul. Şi glasul străinului dovedea că 
acesta era sleit de puteri, abia putându-se menţine acolo unde 
era acum. Nici vorbă deci să se poată căţăra, cu hainele lui grele, 
ude, de-a lungul vâslei lungi şi lunecoase. 

— Să-i zvârlim o frânghie, şopti Edgeworth. 

— Nu poate să-l ajute, zise Bob, e pe jumătate mort. O să 


313 


trebuiască tot eu să mă duc până la el. 

— Dar dacă e unul din tâlharii aceia? 

— Nu cred, zise Bob, zvârlindu-şi haina şi pantalonii pe punte. 
Şi chiar de-ar fi aşa, e atât de sfârşit încât mi-ar fi milă să-l las să 
moară acolo în felul ăsta. Staţi câţiva din voi aici, lângă frânghie. 
Dar ţineţi vârtos. Am să cobor eu până la el, să i-o leg de trup. 
Apoi poate fi tras cu uşurinţă pe punte ca un peşte. Şi ţinând 
frânghia în mână, se urcă pe vâsla cea lungă de la câr. Mă şi 
merse până ce dădu de un braţ ce se ţinea agăţat cu disperare 
de lemnul ud. Cobori în apă lângă el, înfăşură frânghia în jurul 
străinului, strânse bine nodul, îşi vâri dreapta înlăuntrul laţului şi 
strigă: 

— Trageţi la bord! 

Peste câteva minute, cel ce fusese astfel salvat se afla pe 
punte. A trebuit să mai treacă o bună bucată de vreme până ce 
el să fie în stare să răspundă cât de cât la unele întrebări. Frigul 
şi teama îl făcuseră să-şi piardă aproape cu totul graiul. Au fost 
nevoiţi să-l înfăşoare în pături de lână şi să-i frecţioneze trupul. 
Cel dintâi cuvânt pe care putu să-l rostească după toate aceste 
pregătiri fu, instinctiv aproape, „Whisky” şi marinarii, având ei 
înşişi cea mai bună părere despre medicamentul acesta, se 
grăbiră care mai de care să i-l aducă. După ce însă îşi reveni în 
aşa fel încât să poată spune câte ceva despre persoana lui, mai 
cu seamă după ce simţi că cei ce-l înconjurau erau oameni buni 
şi cinstiţi - deşi din când în când privirea îi aluneca speriată către 
insularul împuşcat şi către pilotul legat fedeleş şi bine păzit. Abia 
atunci mărturisi bătrânului Edgeworth cine era şi ce i se 
întâmplase. 

Era O'Toole care, după ce izbutise să ajungă pe malul fluviului 
Mississippi, se azvârlise în apă fără să şovăie şi înotă cât îl 
ţinuseră puterile în aşa fel încât să facă cu neputinţă urmărirea 
lui prin ceaţă de către ceilalţi. Cum apele fluviului Mississippi 
erau în creştere, el ştia de asemenea că, ajungând în larg, va 
găsi destui buşteni plutitori ca să se poată odihni cu ajutorul lor. 
În acest scop se strădui să înoate de-a curmezişul, până ce în 
faţa ochilor săi se arătă Flat-boatul şi el se izbi de vâsla de la 
cârma din faţă a vasului. E drept că înţelesese numaidecât 
situaţia, dar gălăgia de pe bord îl făcuse să stea la îndoială şi să 
se gândească dacă nu era mai bine să se îndepărteze iar, 
căutând să se agate de vreun alt buştean plutitor. Dar în aceeaşi 
clipă auzi, în imediata sa apropiere, zgomot de vâsle - şi el ştia 

că erau urmăritorii săi - aşa că de teamă şi de groază se prinse şi 
mai vârtos de lemnul care-l ţinea, poate unicul său mijloc de 
salvare. Tocmai lucrul acesta făcuse vâsla să pârâie, silindu-l pe 
Bob Roy să intervină. Irlandezul se temea totuşi că se află încă în 
pericol de a cădea în mâinile duşmanilor săi, dacă se lasă 
descoperit de cei de pe punte şi a trebuit ca Bob Roy să cufunde 
vâsla în apă pentru ca, temându-se să nu moară înăbuşit, să ia 
hotărârea de a se preda fără condiţii. Era istovit şi cu totul lipsit 
de puteri. 

Oamenii ascultau cu atenţie tot ce văzuse şi păţise O'Toole şi 
pe Edgeworth îl treceau fiorii gândindu-se la pericolul din care 
scăpaseră aproape ca prin minune. Cerule mare, cât de întinsă 
trebuie să fie reţeaua tâlharilor ăstora în mâinile cărora, până şi 
el, un biet om ce venise din nordul statului Indiana, fusese în 
primejdie să cadă! Şi acum, ce era de făcut? Să anunţe cumva 
autorităţile celui mai apropiat oraş, chemând locuitorii să 
distrugă sălaşul bandiţilor? Oare se vor găsi destui oameni gata 
să pornească împotriva celor care mai mult ca sigur că stăteau 
într-un loc întărit? Nu trebuia să se atragă atenţia bandiţilor 
asupra primejdiei la care se expun dacă încearcă să fugă? Dar 
dacă toţi se şi risipiseră deja în cele patru vânturi, ducând cu ei 
pretutindeni nesiguranța şi mizeria? 

intre timp curentul îi purta repede mai departe. De când 
părăsiseră insula blestemată, făcuseră vreo zece sau 
douăsprezece mile engleze, când omul ce stătea de veghe pe 
puntea din faţă strigă că vede o lumină, pe lângă care trecură 
repede, prin dreapta şi care, cum îşi dădură curând seama, 
provenea de la o corabie cu abur ce acostase în punctul acela. 
Trecură atât de aproape încât putură să deosebească lămurit doi 
negri stând întinşi în faţa focului ce mai ardea în cazane. 

— Apucaţi vârtos vâslele, băieţi! strigă Edgeworth. Repede, 
copii, malul nu poate fi la mai mult de cincizeci de paşi de aici. 
Haide, Bob, ţine direcţia vântului - încet cu vâslele de la babord - 
aşa, acum puneţi mâna cu toţii, puţintel mai în sus, Bob. Altfel 
ajungem prea departe de vas - aşa, acum e bine! 

Mânuind repede şi cu sârg vâslele, oamenii îndreptară greoaia 
lor ambarcaţiune spre mal zvârliră frânghia pe după primul 
copac de care putură s-o prindă, oprindu-se la vreo două sute de 
paşi în urma corăbiei. O'Toole însă, care între timp se dezmorţise 
bine, venindu-şi în fire, sări împreună cu Edgeworth la mal, 
dornic să ajungă de-a lungul bancului de nisip uscat, până la 

corabia cu abur, pentru a-l pune la curent pe căpitanul acesteia, 
cu păţaniile lor din timpul nopții. 

Corabia cu abur era „Şoimul negru” şi plecase de la fortul 
Jonesboro, de pe Red River spre Saint Louis, ducând trupele 
dislocate de la frontiera Indianei spre garnizoana din Missouri. 
Din pricina ceţii din seara precedentă fusese şi ea silită să 
acosteze aici, mai cu seamă că, fiind un vas destul de prăpădit, 
trebuia să navigheze cu mare prudenţă, ferindu-se de orice 
ciocnire întâmplătoare. 

Cum auzi căpitanul Colburn - el însuşi un soldat bătrân şi 
cândva fost căpitan al insurgenților texani - cele ce-i povesti 
O'Toole despre corabia cu bandiți, se şi declară gata să acosteze 
în orice condiţii acolo, spre a cerceta mai îndeaproape locul. 
Dacă la mijloc nu era decât o eroare, atunci coloniştii ar fi trebuit 
oricum să-i fie recunoscători pentru că avusese cel puţin de gând 
să-i ajute. Dacă însă bănuiala era întemeiată, atunci poate că 
trebuiau luate numaidecât măsuri energice pentru a surprinde şi 
captura pe aceşti pirați ai apelor fluviale. 

O'Toole mărturisi că habar nu avea unde e sălaşul bandei 
aceleia, după cum nu are habar nici unde se află el în clipa 
aceea, dat fiind că, din pricina ceţii, rătăcise orbeşte. Edgeworth 
dimpotrivă fu în stare să indice foarte precis căpitanului Colburn 
locul unde acostaseră în seara precedentă. Şi, cum de acolo 
curentul ducea de-a dreptul către Şaizeci şi unu, nu încăpea nici 
o îndoială că insula aceasta, socotită până atunci ca nelocuită, 
trebuia să fie locul de refugiu al bandiţilor. 

Inainte de toate, câţiva marinari fură trimişi cu o iolă la Flat- 
boatul din apropiere, pentru a-l aduce pe pilotul Bill la bordul 
„Șoimului negru”. In pofida tuturor făgăduielilor şi amenințărilor, 
acesta păstra o tăcere încăpăţânată, lăsându-şi doar privirile să 
rătăcească de la un marinar la altul, în speranţa că va descoperi 
printre ei vreun chip prietenos. Toţi ochii însă priveau cu adânca 
seriozitate şi ură trupul lui strâns între frânghii, aşa că în cele din 
urmă, cu gesturi şi cuvinte furioase, îşi întoarse privirile de la 
ceata duşmănoasă din jurul lui, luminată de flăcările arzânde ale 
răşinelor ce fuseseră aprinse. 

Dar nu puteau să pornească mai departe, înainte ca să se fi 
risipit ceața. Căci pe de o parte, plutind la întâmplare, n-ar fi 
găsit niciodată insula, iar pe de altă parte, nu le era în nici un caz 
îngăduit să eşueze undeva pe nisip, fiindcă atunci bandiții ar fi 
putut să se salveze cu uşurinţă, graţie bărcilor lor. 

Edgeworth ţinea totuşi să rămână neapărat pe vasul său. Nu 
numai pentru a se îngriji de încărcătură, ci şi pentru a-şi ţine 
cuvântul faţă de Doamna Everett. Pricepu însă curând că - din 
două motive - lucrul acesta era cu neputinţă. Intâi, pentru că 
însuşi căpitanul Colburn socotise prezenţa lui ca absolut 
necesară, având nevoie de ea în faţa autorităţilor şi apoi din 
pricina oamenilor echipajului, care susțineau sus şi tare că mai 
bine renunţă la ultimul cent al simbriei lor decât să nu descopere 
cuibul tâlharilor şi să strivească şerpii care, cu capetele lor 
umflate şi veninoase, îi amenințau şi pe ei. Singur, era cu 
neputinţă ca Edgeworth să-şi ducă vasul la vale. Până la urmă 
însă, căpitanul înlătură toate neliniştile sale. Căci, aflând ce fel 
de mărfuri ducea pe vas, îl linişti, hotărând să le cumpere pe 
toate pentru garnizoana din Missouri. In privinţa preţului se 
înţelesese foarte uşor cu bătrânul. Cum la bordul său aproape că 
nu avea nici o încărcătură, duse corabia sa cu abur până în 
preajma Flat-boatului. Şi, în timp ce echipajele celor două vase, 
ajutate de soldaţi, îşi dădeau silinţa să transporte cât mai 
degrabă mărfurile, cei doi bărbaţi încheiau târgul în cabina 
comandantului. Nici făgăduiala dată doamnei nu mai putea fi 
acum o piedică, deoarece aceasta mărturisise, după cele 
întâmplate în noaptea trecută, că ar fi mai bucuroasă să se 
întoarcă la Helena cu „Şoimul negru”, luând apoi de acolo prima 
corabie cu abur de care avea nevoie, decât să se mai expună 
încă o dată unei asemenea primejdii. Afară de aceasta, nu se 
putea şti dacă nu cumva bandiții au fugit sau sunt pe cale să 
fugă cu ambarcaţiunile lor, ceea ce ar face ca; multă vreme încă, 
pe apele fluviului să domnească nesiguranța. 

Trebuiau să aştepte până se risipeşte ceața şi în această 
privinţă, vântul uşor care începuse încă de dimineaţă, să adie, le 
îndreptăţea cele mai bune speranţe. Între timp căutară să 
folosească vremea cât mai bine. Făcură toate pregătirile 
trebuincioase înfruntării unui duşman primejdios. Armele fură 
puse în ordine şi oamenii trecuţi în revistă. La început, căpitanul 
se gândise să aleagă voluntari pentru a debarca mai întâi cu 
aceştia. Trebui să renunţe însă la această idee, deoarece toţi se 
prezentară cerând să fie ei cei dintâi care pun piciorul pe 
pământ. La propunerea lui O'Toole. in afară de armele lor 
obişnuite, oamenii primiră şi unelte necesare străpungerii 
mărăcinişurilor şi anume topoare, securi şi cuțite grele. Primul 
atac urma să fie îndreptat împotriva locului despre care 

vorbiseră oamenii de pe insulă, adică vârful de jos unde, după 
toate probabilitățile, îşi ţineau ascunse ambarcaţiunile. Dacă 
izbuteau să pună mâna pe acestea, însemna că duşmanii nu mai 
puteau să scape cu fuga şi că numai curajul şi vitejia urmau să 
asigure triumful cauzei drepte. 

30 
DOAMNA BREIDELFORD ŞI 
OASPEŢII EI 


Cititorul trebuie să se întoarcă încă o dată cu mine la ziua 
când Tom Bamwell, atât de surprinzător învinuit şi arestat de 
către Constable, fusese îndreptat spre închisoare, sau spre 
County Jail, în timp ce Squire-ul pornise spre casă, însoţit de 
Sander. Acel County Jail se afla însă pe aceeaşi stradă cu locuinţa 
Doamnei Breidelford şi anume peste drum de casa ei, lângă locul 
liber amintit, astfel că amândoi, de îndată ce cotiră pe strada din 
stânga, se despărţiseră de ceata celor ce îl escortau pe prizonier. 
Tom, dimpotrivă, se văzu foarte curând vârât într-o celulă mică, 
cu vedere spre piaţă şi lăsat pradă gândurilor nu tocmai plăcute 
care-l copleşiseră. 

Umbla de  colo-colo, neliniştit, în cămăruţa îngustă şi 
întunecoasă, căutând să înţeleagă, atât cât putea întâmplările 
ciudate ale serii acesteia. Era zadarnic totuşi; însăşi purtarea 
judecătorului i se părea enigmatică, iar în ceea ce-l priveşte pe 
Hawes, nu se mai îndoia deloc că acesta trebuia să fie o 
secătură. Să fi fost el oare arestat pentru ca, în felul acesta să se 
împiedice descoperirea vreunei mârşăvii? Când gândul acesta îi 
trecu prin minte pentru prima oară, rămase năuc, privind ţintă în 
gol. Să fie oare cu putinţă? Nu, nu se poate! Doar îl arestase 
Constable-rul însuşi - fusese cu el şi judecătorul! Nu se poate - 
chiar şi omul care îl învinuise îi era necunoscut. Nu l-a văzut 
niciodată în viaţa lui. Era sigur de asta. Trebuie prin urmare să fie 
o eroare care, fără îndoială, se va lămuri curând. Dar pentru 
asta, să stea între timp aici? Edgeworth n-ar fi putut pentru nimic 
în lume să-l aştepte atâta. lar în ce o priveşte pe Maria? Ce se va 
întâmplă cu făptura aceasta nenorocită? 

Se plimba agitat de colo-colo, căutând prin mişcările sale să 
potolească sălbatica năvală a simţămintelor ce-i copleşeau inima 
şi mintea. În sfârşit, când sângele începu să-i curgă mai liniştit 
prin vine, se apropie de ferestruica apărată de nişte gratii de fier 
şi aruncă o privire asupra străzii înceţoşate, ici şi colo luminată 
de câte o flăcăruie slabă şi licărind a. 


319 


Piaţa din faţa penitenciarului era pustie. Cei ce se ţinuseră 
după el până acolo aşteptară până ce uşa grea de fier se 
închisese, zăbovind încă puţin şi împrăştiindu-se după aceea pe 
la casele lor. Un singur om se mai vedea coborând pe uliţa 
aceasta şi oprindu-se în faţa aceleiaşi case - o ţinea bine minte - 
unde ceva mai înainte îl surprinsese pe tânărul acela. Oare să fie 
tot Hawes? Să se şi fi întors de la bolnava lui soţie, căutând încă 
o dată să pătrundă în casa unde nu fusese lăsat să între? Se 
întunecase prea mult - nu mai putea distinge lămurit statura 
acestuia. Auzi însă bătaia în uşă, repetată şi nerăbdătoare, până 
ce, în sfârşit, cineva se mişcă în casă. Ferestrele de jos se 
luminară şi numaidecât după aceea uşa se deschise, o rază de 
lumină pătrunse afară şi, în aceeaşi clipă, cel ce bătuse dispăru 
înăuntru. Încetul cu încetul cele din urmă zgomote se risipiră. 
Ultimele licăriri pe care le văzuse pe stradă, mai depărtate sau 
mai apropiate, se stinseră. Doar în casa aceea mai era lumină. 

Treceau ceasurile, unul după altul şi Tom rămăsese la 
ferestruica aceea, scrutând cu privirea noaptea umedă şi tristă. 
Asculta orăcăitul monoton al broaştelor şi ţipătul ciudat al 
păsărilor de noapte, tulburând din când în când liniştea nopţii. 
Ochii săi visători urmăreau ceața de pe boită iar gândurile îi 
rătăceau pe meleagurile trecutului - ale dragostei pierdute. 
Multe lacrimi fierbinţi, pornite din inimă, lunecară pe obrajii săi 
arşi de soare, fără ca el să se fi ostenit să le şteargă. Poate că 
nici nu le simţea. 

Era singur, singur de tot pe lume. Nu mai era nici un suflet 
care să-l iubească, nici o inimă care să ţină la el. Dacă ar fi murit 
în clipa aceea, cine s-ar fi sinchisit de ei, cine ar fi vărsat măcar o 
lacrimă pentru el? Gândul acesta îl făcu să se cutremure. 
Suspină adânc şi îşi ascunse faţa în palme, urmărind imaginile 
sălbatice şi încurcate ce se perindau necontenit pe dinaintea 
ochiului său interior. 

O dată chiar tresări - i se păruse că aude, pe stradă, un țipăt 
slab, dar privirea lui nu descoperi decât lumina încă aprinsă din 
casa misterioasă de peste drum. Totul era paşnic şi nici un 
zgomot nu tulbură liniştea adâncă. In cele din urmă se azvârili, 
ostenit, pe patul tare, vrând să doarmă câteva ceasuri, să uite 
tot ce-l frământa şi-l îndurera atât în clipa aceea. 

x 

În tot timpul acesta, la numai două sute de paşi depărtare, în 

casa unde luminile ardeau încă şi unde Doamna Luiza Breidelford 

îşi avea, aşa cum obişnuia să se exprime, modesta şi 
nepretenţioasa ei locuinţă, era încă foarte multă mişcare. 
Oricum, Tom Bamwell văzuse într-adevăr sau, cel puţin bănuise, 
pe bună dreptate, că omul care, la numai puţină vreme după 
încarcerarea sa, se întorsese în faţa casei, era cu adevărat 
presupusul Hawes, nevoit să bată multă vreme la uşă, înainte de 
a fi lăsat să între. Criminalul acesta tânăr era mult prea şiret ca 
să se lase convins că tăcerea lungă ce urmase bătăilor sale 
insistente în uşă poate fi o dovadă că, în momentul acela, casa 
ar fi nelocuită. Cunoştea prea bine pe oamenii de teapa lui ca să 
nu presupună, fără a greşi, că în spatele uşii se afla Doamna 
Breidelford, pândind cu urechea fiecare mişcare a lui. Aşa că, în 
cele din urmă, văzând că bătăile sale în uşă rămân zadarnice, se 
aplecă până în dreptul broaştei de la uşă şi şopti prin gura cheii: 

— Preastimată Doamnă Breidelford, îmi pare nespus de rău că 
prezenţa mea nu vă bucură şi nici nu vă interesează prea mult, 
dar eu trebuie neapărat să intru la dumneavoastră. Şi, dacă nu 
deschideţi uşa, atunci am să bat în ea atâta vreme, până când au 
să se supere toţi vecinii. 

— Chiar şi aud oameni apropiindu-se! Şi începu să bată şi mai 
tare cu pumnii în uşă. Nu mai dură însă nici o jumătate de minut 
şi auzi cum, pe dinăuntru se trăgea zăvorul cel mare, apoi încă 
un al doilea şi se făcu tăcere, încercă să împingă uşa, dar se pare 
că ea încă mai era închisă, aşa că, fără să mai stăruie prea mult, 
începu din nou să bată: 

— Ei, Doamne Dumnezeule, se auzi vocea supărată a prea 
onorabilei Doamne Breidelford, în timp ce întorcea cheia în 
broască, întredeschizând puţin uşa. Doamne Dumnezeule, sfinte 
lisuse, cine să fie oare... 

Sander îi curmă însă repede vorba, căci numaidecât vâri 
piciorul în deschizătura uşii, împinse uşa cu toată greutatea 
trupului său şi, în clipa următoare, se pomeni de-a binelea 
înăuntru. Fără să ţină seama de ţipătul de groază al femeii şi nici 
de semnele unui leşin apropiat al acesteia, trase repede după el 
uşa, închizând-o la rândul său tot atât de grijuliu, cu cheia şi cu 
zăvoarele, precum fusese adineauri. 

— Dar pentru numele lui Dumnezeu, te rog! zise femeia uluită. 

— Linişte, dulcea mea Lady, o rugă Sander zâmbind. Linişte, 
frumoasa mea Luiza, nu-i nici o primejdie pentru nevinovăția ta 
şi nici pentru ochişorii tăi dulci. Doar drăguţelor tale buzişoare 
trebuie să le pui niţeluş lacăt! 

Și dacă inima de dor 
Năvalnic îţi zvâcneşte, 

De pieptul meu plin de amur 
Cu drag mi te lipeşte... 


— Lua-te-ar călăul să te ia! îl întrerupse furioasă Luiza. Ce 
înseamnă gălăgia pe care o faci la uşa unei biete văduve 
singure? Vrei să spargi tăbliile? Ai turbat, omule, sau vrei să ne 
nenoroceşti pe amândoi? 

— Nici una, nici alta, frumoasă Ariadna, zise Sander încercând 
să-şi treacă braţul drept pe după mijlocul ei, mişcare pe care 
femeia o împiedică cu dibăcie şi enervare. Nici una şi nici alta; 
am doar ceva foarte important de discutat cu dumneata şi, cum 
vremea mi-e foarte măsurată, o, tu cea mai graţioasă dintre 
teleleicile Helenei, ai de gând să mă ţii toată noaptea aici în 
coridorul ăsta? Mi-e frig, sunt ud, flămând, însetat, jefuit, 
amorezat şi în primejdie - calităţi care, chiar şi luate separat, ar 
trebui să fie suficiente ca să trezească interesul unei atât de 
amabile şi simţitoare femei, pentru cel ce le dovedeşte. Pentru 
început aş vrea să scap de primele patru metehne. Despre 
celelalte avem timp să vorbim mai târziu. Doamnă Breidelford, 
numele meu este Sander şi am avut mai demult plăcerea... 

— Să ne ocrotească Dumnezeu! exclamă femeia, profund 
uimită. iți merge gura ca moara cu aburi de pe Whiteriver! Ce 
vrei de la mine, Sir? Ce cauţi noaptea târziu, la uşa unei femei 
singure şi fără apărare şi faci atâta gălăgie, încât trezeşti toţi 
vecinii? Oare rostul meu la Helena e să fiu gazdă tuturor 
vagabonzilor care umplu şoselele şi să primesc în casa mea pe 
toţi marinarii pripăşiţi şi pe toţi tâlharii care vor să scape de 
spânzurătoare? Aşa mi se cuvine însă. Răposatul meu, dacă mă 
priveşte acum de acolo de sus, ştie că am dreptate - de mii de 
ori îmi spusese - şi tot n-a fost de ajuns: „Luizo”, aşa spunea... 
dar ce-i? Uşa e închisă. Ce vrei dumneata la uşă? 

— Vreau doar să intru, frumoasa mea Luiza, zise Sander 
zâmbind, dacă nu aici, atunci sus. Grozav îmi place să aud 
observaţiile moralizatoare ale răposatului Breidelford. Trebuie să 
am însă înaintea mea un pahar cu grog fierbinte sau o friptură şi 
un fotoliu moale în care să mă aşez. Aşadar, dacă binevoiţi... 

— Uşa de aici e zăvorită, am spus, strigă Doamna Breidelford, 
de data asta chiar supărată. Lua-ţi-ar capul călăul, omule! Ce 

vrei? Ce cauţi aici? 

— Vreau un adăpost peste noapte, frumoasă Luiza, răspunse 
Sander cu aceiaşi calm imperturbabil. Adăpost peste noapte, 
onorabilă văduvă şi o mâncărică bună, caldă. Şi bineînţeles, să 
stau cu tine de vorbă în interes de afaceri. 

— Asta nu se poate! Nu adăpostesc pe nimeni, adăugă repede 
Doamna Breidelford. Dacă ai treburi cu mine, atunci vino mâine, 
peste zi! 

— Doamnă Breidelford! 

— Să te ia dracul cu prostiile dumitale! Nu vreau să mai aud 
nimic. Cară-te de aici, sau îţi jur pe fericirea mea viitoare că îl 
chem pe Constable! 

— Doamnă Breidelford, răspunse Sander cu voce blândă şi 
mieroasă, scumpă Doamnă Breidelford, vreţi să izgoniți de pe 
pragul dumneavoastră un biet nenorocit, vreţi să mă azvârliți 
afară în ceața asta umedă, osândindu-mă să capăt un guturai şi 
un catar care să-mi primejduiască viaţa? 

— Pleacă de bunăvoie, Sir, sau chem cu-adevărat Constable- 
rul, strigă femeia, trăgând iar zăvoarele. Sander însă, care îşi 
dădea seama acum că mersese prea departe cu gluma, îi şopti 
cu seriozitate şi ameninţând-o: 

— Până aici, madam! Nu vrei să mă asculţi de bunăvoie. 
Rugăminţile mele nu te-au putut înduioşa. Atunci ai să asculţi de 
frică! 

— Frică, Sir? răspunse furioasă femeia. 

— Vrei cumva să pomenesc un nume care, dacă ar fi auzit 
măcar în şoaptă, ar însemna să şi încapi pe mâinile călăului? zise 
Sander ridicând din ce în ce mai mult vocea. Vrei să-ţi amintesc 
de un cui, care ar putea să devină un cui în sicriul dumitale? Vrei 
cumva să - dar nu, se potoli el deodată, nu vreau să fac asta. Te 
rog doar să-mi dai un adăpost peste noapte, mâncare şi băutură. 
Restul îl vom discuta înăuntru, amândoi - sunt un prieten al 
dumitale... înţelegi ce vreau să zic. Pot să rămân aici? 

Doamna Breidelford îl privi aiurită. Văzu un zâmbet în jurul 
buzelor sale iar ochii lui îi spuneau parcă deosebit de lămurit: 
Ştiu mai mult decât vreau să-ţi spun în clipa asta - aşa că 
păzeşte-te! Işi simţea conştiinţa încărcată, inima îi bătea 
speriată şi, cu vocea tremurândă, pe care căuta cât mai mult să 
şi-o potolească, răspunse: 

— Lua-o-ar dracului de treabă, Sir! Folosiţi cuvinte ciudate 
când vreţi să cereţi o favoare din partea cuiva, totuşi - duceţi-vă 

sus. E o seară oribilă - şi sus se mai află cineva pe care poate că 
îl cunoaşteţi. De fapt mi-e de-a dreptul plăcut că n-am să fiu 
singură cu... cu domnul acela. Nu, nu, poftim, aici e scara. O, 
Doamne, cită dreptate avea răposatul când zicea: „Luizo” - sunt 
chiar cuvintele lui... 

— Vă rog, madam, pe cine urmează să-l găsesc sus, dacă-mi 
daţi voie să vă întreb? o întrerupse Sander, căci vă daţi seama că 
nu pot să fiu cu oricine... 

Luiza Breidelford îşi roti o clipă ochii împrejur, ca şi cum ea 
însăşi s-ar teme să nu fie auzită, apoi, în timp ce trecea cu 
lumânarea înaintea lui păşind pe scară, şopti: 

— Henry Cotton - înţelegeţi acum de ce trebuia să fiu 
prudentă, înainte de a primi oaspeţi în casă. 

— Hm! zise Sander, apucând cu o mână balustrada grosolană 
a scării şi rămânând o clipă locului. Hm - minunat - Henry Cotton 
acum aici şi azi dimineaţă... ei, dar ce-are a face? Poate chiar că 
e bine dacă-l întâlnesc. Şi grăbind pasul, urcă după femeia care 
deschise o uşă laterală, luminând drumul oaspetelui întârziat şi 
cu totul nedorit. 

Era o odăiţă strimtă şi întunecoasă, ale cărei ferestre erau 
acoperite cu două rânduri de perdele. Pereţii nu aveau tapete, 
însă crăpăturile trunchiurilor din care erau alcătuiți fuseseră bine 
încleiate şi date pe deasupra cu vopsea. Duşumeaua părea că e 
curăţită cu grijă. Mobila, deşi simplă, era comodă, iar flacăra ce 
pâlpâia în. Căminul deasupra căruia într-un căzănel pântecos de 
aramă se auzea apa fierbând, dădea interiorului un aspect 
prietenos şi intim. Atmosfera aceasta părea cât se poate de 
agreabilă  oaspetelui ce sosise mai devreme. Cu mâinile 
încrucişate pe piept el şedea într-un fotoliu mare, scaunul favorit 
al proprietăresei şi părea atât de absorbit de paharul pe 
jumătate gol din faţa lui, al cărui conţinut purpuriu licărea sub 
razele unei lămpi de birou, încât nu se osteni să-l învrednicească 
pe noul venit nici măcar cu o privire. Se purta întocmai ca şi cum 
el ar fi fost stăpânul casei şi nu doar un fugar şi un criminal 
urmărit, pentru prinderea căruia se şi instituiseră câteva premii 
interesante. De altfel ştia prea bine că gazda lui nu-i va aduce pe 
nimeni care l-ar putea primejdui şi se bucura chiar să mai stea 
de vorbă şi eu altcineva, temându-se că tovărăşia exclusivă a 
Doamnei Breidelford l-ar putea plictisi de moarte. Madam, de 
teamă ca nu cumva slujnica ei să bănuiască cine e oaspetele, în 
aceeaşi după-amiază, înainte de sosirea lui Cotton, îşi trimisese 

fata, sub un pretext oarecare, acasă la părinţii ei, de unde nu 
trebuia, sub nici un motiv, să se înapoieze mai devreme decât a 
doua zi de dimineaţă. 

Sander se apropie de masa la care şedea fugarul şi zise 
râzând: 

— Cum vă simţiţi, Sir? V-a prins bine mişcarea? 

Cotton îl privi la început uimit. Trecu aproape o jumătate de 
minut până ce izbuti să-l recunoască pe fostul său tovarăş şi 
ajutor, li întinse atunci repede şi bucuros mâna, zicând: 

— Ah, Sander, bine că a dat Dumnezeu - e minunat că te 
găsesc aici - dracu ştie de când nu ne-am mai văzut! 

— Ca să vorbim drept, nu e prea demult, răspunse banditul cel 
tânăr, apucând mâna ce i se întindea. Doar dacă nu cumva zece 
sau douăsprezece ore ţi se par o eternitate! 

— Zece sau douăsprezece ore? întrebă mirat Cotton. Şi, 
râzând, Sander îi povesti în ce fel ajunsese el să fie unul din 
urmăritorii lui şi cum foarte probabil, oarecum fără să vrea, 
salvase viaţa lui Cook, după căderea acestuia de pe cal. 

— Ei, drăcie, asta ar fi trebuit neapărat să ştiu! zise Cotton, 
bătând cu pumnul în masă. Ciuma şi holera! Tare aş fi vrut să-i 
stric cheful câinelui ăsta blestemat! Dar poate că e bine şi aşa. 
Ar fi stârnit şi mai tare districtul împotriva mea! 

Cei doi începură să discute despre fuga lui şi despre scenele 
întâmplate la Fourche la fave, lucru cu care Sander nu prea era 
la curent, în timp ce Doamna Breidelford aducea cina gustoasă şi 
îmbelşugată pe care o pregătise pentru oaspeţii ei. Şi cei doi nu 
întârziară să se înfrupte. Cu toate că înghiţise la prânz nişte porţii 
fabuloase, Cotton începu din nou să înfulece ca şi cum ar fi postit 
săptămâni întregi. lar Sander, care nici el nu mâncase nimic de 
azi-dimineaţă, îl seconda cu o râvnă în măsură să umple repede 
de grijă respectabila noastră văduvă, văzându-şi periclitate 
proviziile din cămara ei. In timp ce mâncau, cei doi bărbaţi, 
conform obiceiului american, aproape că nu scoseseră o vorbă. 
Fiecare părea prea absorbit de persoana sa, pentru a se gândi la 
altceva şi abia după ce masa luase sfârşit şi apăru punşul aromat 
şi aburind, limbile li se dezlegară iarăşi şi Cotton începu să 
vorbească - un subiect pe care, până atunci îl evitaseră - despre 
insulă, căutând să afle noutăţi de la tovarăşul său. 

— S-o ia dracului de treabă! zise el. Imi dau seama că, până la 
urmă nu pot ocoli lucrurile. Lovi-i-ar boala de haidamaci, mă 
hăituiesc ca pe un lup şi s-ar părea că mi-au lăsat cu tot 

dinadinsul doar ascunzişul ăsta. Foarte bine! În felul acesta mă 
împing la acte de disperare. Punând toate pe socoteala mea, să 
nu se mire dacă am să ajung să le cad prea greu la stomac. 
Sander, sunt omul dumitale. la-mă, dacă vrei, mâine, sau chiar 
astăzi încă cu dumneata pe insulă. Ba nu, astăzi şi mâine am 
nevoie să mă odihnesc mai întâi. Nu vezi ce hărțuit sunt? Şi aşa 
slăbit cum arăt, nu-mi prea vine la socoteală să mă vadă cei de 
pe insulă. Oricum, povesteşte-mi cum stau lucrurile cu insula, ce 
condiţii se cer ca să poţi fi primit şi ce trebuie să faci în această 
privinţă? Te întreb nu din pricina unor eventuale mustrări de 
conştiinţă, dar, oricum, înainte de a se lăsa prins într-o cursă, 
omul vrea să ştie şi el ce i se cere în schimb. Ei? Taci? Doar nu te 
temi că te-aş putea trăda? 

Sander clătină din cap, plecându-şi privirea câteva clipe. Să 
înfăţişeze oare omului acestuia primejdiile în care se aflau? Că 
toţi erau ameninţaţi şi că însăşi siguranţa lor atârna de un fir de 
păr? Nu, Doamna Breidelford era încă în odaie, sau cel puţin se 
învârtea de colo-colo şi, dacă ea afla adevărul, atunci el nu mai 
putea spera să capete un singur cent măcar de la dânsa. 

— Nu-i nici un pericol, Cotton, răspunse el, în cele din urmă. 
Aşadar vrei să vii şi dumneata? Cunoşti însă rostui insulei? 

— Hm, oarecum! Rowson mi-a vorbit o dată pe scurt despre 
asta. Ştiu că există şi un ritual anumit, conform căruia se face 
primirea. 

— Chiar aşa. Cunoşti însă jurământul pe care trebuie să-l 
depui? 

— MI-I pot închipui! bombăni Cotton. Dar hai, dă-i drumul, nu fi 
atât de zgârcit cu vorba. Ce dracu, doar n-ai de ce să te temi. Ştii 
bine că, dacă e pe lume cineva care are nevoie de apărare, apoi 
acela sunt eu! 

Doamna Breidelford dusese tocmai în clipa aceea tacâmurile 
afară. Sander se aplecă repede spre urechea lui Cotton şi îi şopti: 

— Las-o pe baba să se ducă mai întâi la culcare. Am să-ți 
comunic lucruri importante, pe care ea nu trebuie să le afle. 

— Aşa? Despre insulă? 

— Taci - se întoarce - să schimbăm vorba. 

In clipa aceea onorabila doamnă se întoarse şi râzând, Sander 
începu să povestească tovarăşului său cum, cu puţin înainte, în 
faţa uşii lor arestaseră un tânăr nevinovat, care părea că ar fi 
putut să le fie primejdios. 

— Ei, ce-aţi hotărât? zise Doamna Breidelford, apropiindu-se 

de masă. Cum stau lucrurile? V-aţi înţeles? Merge şi Cotton? E cel 
mai bun lucru pe care-l poţi face, omule! Eu m-aş folosi chiar de 
noaptea asta: „Luizo, spunea răposatul bărbatu-meu, cu cât te 
hotărăşti mai repede, cu atât mai bine - şovăiala e o pacoste, 
chiar dacă eşti femeie!” Era un om, nu glumă, Domnul 
Breidelford - domnilor... 

— ... a avut un sfârşit atât de nefericit! o întrerupse Sander, 
aruncând o privire piezişe lui Cotton. 

— Sfârşit nefericit, Sir? îl întrerupse repede gazda, în timp ce 
privirile ei alergau de la un bărbat la celălalt. Sfârşit nefericit? O, 
ştiu foarte bine ce vreţi să spuneţi, Sir! Ar trebui să vă fie ruşine, 
Domnule Sander, să împrăştiaţi astfel de zvonuri murdare cu 
gura dumneavoastră, împrumutându-vă limba unor asemenea 
calomnii! Dar îmi dau prea bine seama: răposatul, cu inima lui 
bună, avea dreptate: „Luizo”, zicea el mereu... 

— Lasă, lasă, scumpă Doamnă Breidelford, o întrerupse 
Sander şi căută să-i apuce mâna, pe care ea însă şi-o smulse 
supărată. N-am spus-o; cu răutate şi dumneata nu trebuie să 
înţelegi greşit lucrurile. Nu mi-ai spus chiar dumneata odată că 
răposatul dumitale soţ, care azi zace în groapă, ţi-ar fi spus: 
„Luizo, nu te gândi că fiecare om este rău; lumea e mai bună 
decât ne-o închipuim!” 

— Da, Domnule Sander, chiar aşa mi-a spus. De mai multe mii 
de ori mi-a spus asta, îl întrerupse femeia îmblânzită. Şi chiar l- 
am şi ascultat. „Breidelford, îi ziceam uneori, ştiu bine că ai 
dreptate şi că toţi suntem nişte păcătoşi; eu însă îmi cunosc 
propria slăbiciune şi, dacă în unele privinţe sunt slabă şi greşesc, 
totuşi, pe semenii mei îi cinstesc şi-i respect. Şi mai degrabă mi- 
aş muşca limba decât să las să se spună vreo vorbă rea 
împotriva cuiva!” 

— Ei, vezi, scumpă madam, o întrerupse Cotton cu un tremur 
batjocoritor în colţurile gurii, multe lucruri nu sunt nici pe departe 
atât de rele pe cât arată. Dar - ah, ce vroiam să te rog - îmi 
pomeniseşi adineauri de nişte ţigări. Inchipuieşte-ţi că de trei 
săptămâni n-am mai fumat o ţigară c-a lumea şi m-a cuprins un 
dor nebun după ele. Nu-i aşa că o să-mi faci plăcerea? 

— Da şi pe urmă ai să-mi faci o fumăraie în cea mai bună 
odaie a mea, că n-am să mai pot răsufla. Mirosul se vâră în 
saltele şi cearşafuri, încât nu-l scoţi nici cu zece kile de săpun, 
răspunse Doamna Breidelford. 

— N-o să fumăm decât una singură, spuse solemn Sander, nu 

fi atât de crudă cu noi, Doamnă Breidelford. Am dincolo o lădiţă 
cu nişte panglici şi flori franţuzeşti... 

— Ce respectuoşi şi ce amabili pot să fie bărbaţii când vor să 
capete ceva de la o biată femeie, zise Doamna Breidelford, 
îmblânzită ca prin minune. Va să zică panglici şi flori? Insă, 
Doamne Dumnezeule, ce poate face o femeie bătrână ca mine 
cu panglici şi cu flori? Dar, tot aş vrea parcă să le văd odată - se 
poate, nu-i aşa... 

— Femeie bătrână? repetă Sander, uimit. Femeie bătrână, 
dumneata, Doamnă Breidelford? N-aş vrea să vă contrazic, dar 
atâta pot să vă spun că, în multe privinţe, în comparaţie cu 
tinerele... 

— O, linguşitorule! zise madam, cu un zâmbet naiv pe buze şi 
lovindu-l uşor cu mâna. Văd însă că n-am ce face şi că trebuie să 
aduc ţigările. Nu, mulţumesc, n-am nevoie de lumină, vin 
numaidecât înapoi; şi părăsi grăbită camera, coborând scara. 

— Nu te poţi duce pe insulă! şopti repede Sander, după ce 
femeia închisese uşa. Mulatrul care a fugit împreună cu 
dumneata a fost prins şi a mărturisit totul. Suntem trădaţi şi 
trebuie să fugim cât mai curând cu putinţă! 

— Cum? Insula a fost denunţată? strigă Cotton vizibil speriat. 
Va să zică până şi ultimul refugiu ne-a fost răpit... Ciumă şi 
moarte! Asta mai lipsea... şi ce ai de gând să faci acum? 

— Doamna Breidelford trebuie să-mi dea nişte bani. Ea nu ştie 
încă nimic despre pericolul ce ne ameninţă şi nici nu trebuie 
deocamdată să ştie. 

— Are bani? 

— Ea se jură mereu că n-are nici un ban, dar eu sunt 
încredinţat că are teancuri. E prea şireată ca ani în şir să fi fost 
pe degeaba tăinuitoarea noastră! 

— Şi crezi că are să-ţi dea banii de bunăvoie? întrebă Cotton. 

— Sst - mai încet - cel puţin aşa sper; de altfel e şi singura 
mea şansă. Căci trebuie să fugim de aici cu toţii. Şi dacă se 
răspândeşte în ţară vestea că a fost descoperit cuibul nostru şi 
că toată banda s-a risipit, vai de cel care a plecat fără să aibă un 
ban la el. Fiecare pârlit de fermier ar deveni un spion în slujba 
poliţiei şi ar da pe mâna justiţiei pe oricine i s-ar părea că dă 
cumva de bănuit! 

— Şi, când vrei să pleci? întrebă Cotton. 

— Eu aş pleca numaidecât, răspunse Sander sâcâit. Sper 
totuşi ca, barem până mâine seară, să nu ne tulbure nimeni; pe 

urmă avem acolo jos, adunarea noastră generală şi împărţirea 
prăzii. Oricum însă, trebuie să fiu gata de orice. Pentru asta 
urmează neapărat ca vistieria amabilei noastre gazde să-mi vină 
în ajutor! 

— Dar dacă, îl întrerupse îngândurat Cotton, coborându-şi 
privirea aţintită în gol, dar dacă... am nevoie chiar în noaptea 
asta de un refugiu sigur - l-am putea oare găsi aici în Helena? 

Sander îl privi întrebător, răspunzându-i apoi cu un zâmbet 
plin de dispreţ: 

— Locul cel mai sigur e aici, în casa de peste drum. Un bun 
cunoscut al meu e încartiruit acolo! 

— Prostii! bombăni Cotton. Nu cunoşti nici un loc... pst... mi se 
pare că se întoarce femeia... nu ştii nici un loc, continuă el cu 
glas scăzut, unde am putea fi mâine la adăpost de tot felul de 
cercetări? 

— Sus, la capătul oraşului - întreabă doar de „Ursul cenușiu”, 
răspunse Sander grăbit şi în şoaptă. Ha, mi se pare că stimabila 
noastră gazdă trage cu urechea! 

Cei doi rămaseră câtva timp tăcuţi până când, fără să i se 
audă paşii, uşa se deschise şi Doamna Breidelford pătrunse în 
odaie, aducând ţigările. Sander se arătă deosebit de prietenos şi 
o rugă pe doamna să ia loc la masă, gustând un păhăruţ din 
deliciosul „Stew” preparat de ea în timp ce Cotton căzu pe 
gânduri şi, fără să-şi dea seama, se apropiase de lumină, vrând 
să-şi aprindă ţigara la flacăra ei. Doamna Breidelford se mulţumi 
să-şi toarne doar un păhăruţ din cana cu „Stew” şi se retrase în 
cel mai întunecat colţ al odăii, aşezându-se într-un fotoliu şi 
având aerul - desigur împotriva obiceiului ei - că discuţia celor 
doi bărbaţi nu ar prezenta nici un interes pentru ea. Ba chiar, 
după ce trecu de o jumătate de oră, bustul ei înclinat şi moţăiala 
capului cu boneta lui largă, dovedeau că madam căzuse în 
braţele lui Morfeu şi că în seara aceasta nu mai putea lua parte 
la conversaţie. 

Totuşi, nu era aşa. Gazda rămăsese tot atât de trează ca şi cei 
doi bărbaţi. Devenise bănuitoare. Cât stătuse afară la uşă, auzise 
cum cei doi şuşoteau înăuntru. Ciulise câtva timp urechile, dar 
nu putu să priceapă nimic. Hotărâse deci să afle cu orice preţ ce 
lucru tăinuiau ei cu atâta grijă. Ştia bine că prin întrebări n-ar fi 
putut obţine nimic. Trebuia prin urmare să recurgă la viclenie. Şi 
moţăiala el de adineauri precum şi respiraţia ei grea, întretăiată, 
izbutiseră într-adevăr să insele atât de bine pe cei doi bandiți, 

încât Cotton care, înainte de orice, ţinea să afle mai multe 
despre primejdia care-i ameninţa, ascultă câteva clipe respiraţia 
adâncă a femeii, pentru ca abia după aceea să vorbească în 
şoaptă cu tovarăşul său. 

Sander îi povesti acum, cu voce la fel de potolită, ce se 
petrecuseră la ferma Lively (ascunzând, bineînţeles, motivele ce- 
| aduseseră acolo) şi-l sfătui apoi să se pună în legătură cu Kelly, 
cerând un sprijin din partea lui, iar acesta mai mult ca sigur că 
nu-l va refuza. 

— Dar îl voi găsi oare pe căpitan? întrebă speriat Cotton. 
Gândeşte-te, omule, că aici viaţa poate să atârne de fiecare 
secundă. Dacă dau peste mine, atunci desigur că n-au să stea 
prea mult pe gânduri şi au să mă spânzure de cel dintâi copac. 
Dacă n-aş fi avut în spate insula, niciodată n-aş fi îndrăznit să-mi 
bat joc de aproape întreg statul. Acum însă, iată că sprijinul 
acesta mi-a fost răpit dintr-o dată. Şi fără un cent în buzunar, iau 
martor pe Dumnezeu că habar n-am cum aş putea să scap. Ce ar 
fi deci, dacă am pleca numaidecât de aici şi ne-am duce la „Ursul 
cenuşiu?” Străzile sunt pustii şi nu avem a ne teme că ne-ar 
putea vedea cineva. 

— Incă nu, zise Sander, trebuie mai întâi să mă socotesc cu 
femeia asta. 

— Şi crezi că ea are să-ţi dea banii de bunăvoie? întrebă 
Cotton, stând la pândă. 

— Da, răspunse banditul cel tânăr. Ştiu un cuvânt de vrajă, 
care, neapărat, are s-o convingă. 

— Hm, poate acelaşi care mi-a deschis şi mie uşa - dar trebuie 
să se supună. Lua-o-ar ciuma s-o ia! Ea ara banii, în timp ce noi... 
Şi apărată cu palma stângă de lumina orbitoare a lămpii, privirea 
lui se îndreptă spre trupul femeii ce şedea în fotoliu. Dar cu un 
strigăt de uimire se repezi de pe scaunul lui şi strigă, în clipa în 
care zări ochii cenuşii ai celei pe care o credea adormită, 
îndreptaţi cu o expresie de groază asupra lui: Blestemata, nu 
doarme! 

— Ce să-i faci, Sir, grăi văduva care, cu toată frica ce o 
covârşise şi-i tăiase aproape respiraţia, îşi păstrase totuşi 
prezenţa de spirit, de fapt, nu e vina dumitale. Nu poţi, când 
povesteşti nişte lucruri blestemat, de plictisitoare, să ceri cuiva 
să-şi ţină ochii deschişi. Sfinte lisus! Lampa începe să se stingă... 
cam cât o fi ceasul? 

Privirile celor doi bărbaţi se întâlniră. Ce trebuiau sa facă? 

Cum să se poarte? 

— Trebuie să fi trecut de zece, zise în sfârşit Sander Am auzit 
adineauri paznicii de noapte cu bastoanele lor, la capătul străzii. 

— Atunci am să mai aduc niţel gaz ea să punem în lampă, zise 
Doamna Breidelford, ridicându-se şi îndreptându-se spre uşă. Pe 
urmă am să vă arăt patul. Treburi să fiţi pe drum încă înainte de 
a se lumina, aşa că vreţi, desigur, să vă odihniţi puţin. 

Cu mâna apucă clanţa uşii. Voia tocmai s-o deschidă îşi simţea 
inima copleşită de teamă şi de groază. Privirea ucigaşului pe care 
o întâlnise în clipa aceea îi dezvăluise toată grozăvia... însăşi 
viaţa ei era în joc. Doar doi paşi încă şi ar fi putut închide uşa pe 
dinafară, ieşind în stradă. Doar o secundă încă şi era salvată. 
Pusese piciorul pe prag şi Sander, care nu se gândise nicidecum 
la vreun act de violenţă, o privea nehotărât. Cotton însă, care 
presimţise intenţiile ei şi ştia că acum soarta lor era în joc, se 
repezi la dânsa şi o apucă de braţ în chiar clipa când ea voia să 
închidă uşa în urma ei. 

— Ucigaşule! ţipă femeia, speriată de moarte. Şi ţipătul răsună 
strident şi fioros în toată casa aceea goală. Uci... 

Fusese ultimul ei cuvânt. Pumnul lui Cotton repezit, cu putere 
uriaşă o azvârli dintr-o singură lovitură la pământ, în nesimţire, în 
timp ce Sander sări îngrozit de la locul său. Câteva minute, 
tăcerea nu fu tulburată de nici un zgomot, iar trupul nefericitei 
rămase întins pe pragul propriei sale odăi. 

— Cotton, şopti în sfârşit Sander, privind speriat în jurul său, 
ce-ai făcut?... e moartă? 

— Nu ştiu - mormăi ucigaşul, îndreptându-se înfricoşat de 
trupul celei ce zăcea la pământ. Caută repede, să găsim cât mai 
curând ceea ce ne trebuie. Unde şi-a ascuns banii? Pentru 
Dumnezeu, omule, nu sta aşa de parcă ai înghiţit untură de 
peşte. Nu mai e timp să ne holbăm la ea. Ce s-a întâmplat s-a 
întâmplat şi nouă nu ne rămâne decât să ne folosim cât mai bine 
de împrejurări! 

— De unde vrei să ştiu eu unde şi-a ascuns banii, zise Sander. 
Poate că acolo unde doarme. 

— Atunci haide! răspunse Cotton, trebuie să fie chiar alături: 
am văzut uşa deschisă când am intrat. Ce? Ţi-e frică poate să 
calci pe cadavru? N-ai văzut încă nici unul până acum? 

Cotton luă lampa în mână şi trecu peste trupul moartei. 
Sander îl urmă. Uşa odăii de dormit era însă încuiată şi ucigaşul 
se întoarse încă o dată la victima sa. 

— Ah, scumpă Doamnă Breidelford, zise el ironic, în timp ce 
chipul său luase o înfăţişare diavolească, îmi daţi voie să vă cer 
cheile dumneavoastră? 

Se aplecă grăbit peste trupul moartei, desfăcând legătura de 
chei a acesteia. Sander îi luase lampa din mână şi amândoi 
pătrunseră astfel în dormitorul văduvei. Dar degeaba cotrobăiră 
prin toate cutiile şi colţurile, răscoliră patul şi fiecare sertar în 
parte. Totul fu în zadar. Nu găsiră nici un cent. Doar câteva 
giuvaeruri mai mărunte, pe care şi le însuşiră, dar care, de fapt, 
nu însemnau nimic faţă de ceea ce le trebuia lor. În ţinutul acela 
sălbatic, cine ar fi putut cunoaşte valoarea acestor lucruri? Şi 
faptul că erau în posesia acestora, nu era suficient să atragă şi 
mai mult bănuiala asupra lor? 

— Frumoasă treabă am făcut, zise scrâşnind Sander, în cele 
din urmă, aruncând pe podea un maldăr întreg de gioarse fără 
nici o valoare. Uite cu ce ne-am ales de pe urma obiceiului 
dumitale de a te repezi cu pumnii la om! Dacă mă lăsaţi pe 
mine... 

— Atunci madam ar fi fost acum afară, în stradă şi ar fi ţipat 
după ajutor, răspunse supărat Cotton. Şi-a dat seama ce avem 
noi de gând să facem şi, în orice caz, ar fi izbutit. 

— Şi acum? 

— Acum cel puţin nu ne mai poate da de gol, mormăi ucigaşul. 
Mă gândesc însă că am face bine să ne grăbim puţin. Unde dracu 
şi-o fi ascuns vrăjitoarea asta bătrână comorile? S-o ia dracul, 
începe să-mi fie teamă să mai stau aici şi înainte de a pune 
fluviul Mississippi între noi şi... 

O bătaie puternică în uşă îl făcu să tresară speriat şi să apuce 
braţul tovarăşului său, strângându-l cu putere. 

— Mii de draci! şuieră el printre dinţi privind îngrozit în jurul 
său. Suntem pierduţi! Nu putem s-o ştergem de aici pe undeva, 
prin dos? 

— Nu ştiu - răspunse în şoaptă, Sander. Locul ăsta mi-e cu 
totul necunoscut. Şi dacă am sări cumva în vreo curte străină şi 
s-ar da la noi câinii, ne-am dus pe copcă... 

— Hei!... voi cei dinăuntru, se auzi o voce aspră în faţa casei şi 
un baston greu din lemn de hickory bătu în tăblia uşii. Doamnă 
Breidelford, ce e cu dumneata? Nu te-ai culcat încă? 

Cotton rămăsese ca trăsnit locului. Sander în schimb, căruia 
apropierea primejdiei îi dăduse iarăşi îndrăzneala lui obişnuită, 
apucă repede una din bonetele moartei, împrăştiate prin odaie 

şi-o puse pe cap şi se apropie de fereastră. 

— Ce vrei să faci? întrebă Cotlon speriat. 

Sander nu-i răspunse. Dădu însă perdelele de dinăuntru la o 
parte, deschise puţintel fereastra, astfel încât capul nu i se vedea 
decât foarte puţin şi numai de jos în sus şi întrebă, imitând glasul 
strident al Doamnei Breidelford: 

— Ce s-a mai întâmplat iar? Nici măcar noaptea nu se poate să 
fie niţică linişte în cuibul ăsta blestemat! Nici atunci nu poate o 
biată femeie singură să-şi găsească odihnă?... 

— Ei hai, nu te supăra! răspunse de jos o voce aspră, care, aşa 
cum îşi dădu numaidecât Sander seama, venea de la unul din 
paznicii de noapte ai străzii. Mi s-a părut că am auzit un țipăt 
ieşind din casa asta; şi cum la fereastră am văzut lumină... 

— Ţipăt... fereastră! răspunse în silă presupusa Doamnă 
Breidelford, retrăgându-se de la fereastră. Cine ştie unde-ţi erau 
urechile! Du-te la naiba şi lasă în pace bietele femei singure... 
Paznicul nu mai înţelese nimic din cuvintele ce urmară, căci 
fereastra se închisese. 

— Ei, ei, zise omul, râzând, când văzu cu cât arţag închisese 
madam fereastra, se vede treaba că sus iar nu e ceva în regulă 
cu băuturica... 

Şi paznicul o porni mai departe, râzând şi repetând 
cunoscutele cuvinte pe care mereu le repeta pretutindeni 
respectabila doamnă. Abia când ajunse la capătul străzii îndrăzni 
iar să bată caldarâmul cu bastonul din mâna stângă, bătaie care 
era un semnal pentru ceilalţi paznici, slujind ca legătură între ei, 
în caz de nevoie. 

Paşii paznicului nu se mai auzeau de mult, dar cei doi bandiți 
stăteau încă unul lângă altul, fără să spună un cuvânt. Totuşi 
Sander, după ce închisese oblonul şi zvârlise boneta pe care şi-o 
pusese pe cap, rupse tăcerea, începând să vorbească în şoaptă: 

— Suntem salvaţi: paznicii n-au să mai întrebe nimic, avem 
timp toată noaptea să căutăm banii ascunşi; că doar n-or fi 
îngropaţi undeva. 

— N-ar fi mai nimerit să o ştergem chiar acum de aici, cât mai 
e vreme? zise ucigaşul cuprins de remuşcări. Mi-e groază să stau 
în casa asta! 

— Ţi-a căzut curajul în pantaloni, auzind bătaia toiagului vrăjit? 
râse ironic Sander, care căpătase iarăşi curaj, văzând că-i 
izbutise şiretlicul. Nu! Acum vreau să văd dacă sămânţa noastră 
însângerată n-o să ne facă să culegem aur. In casa asta sunt 


333 


bani. Ştiu bine lucrul ăsta. Trebuie doar să găsim locul unde sunt 
ascunşi. 

Puse iute mâna pe lampa ce fusese aşezată pe masă şi, ajutat 
cu râvnă de Cotton, începu din nou cercetările sale. Dar totul fu 
în zadar. E drept că cu ajutorul cheilor deschiseseră uşile şi 
dulapurile, răscolind toate colţurile. Nu găsiră însă nici urmă de 
bani. Descoperiră maldăre de mărfuri şi de alte lucruri, dar nimic 
din ceea ce în clipa aceasta pentru ei avea o valoare înzecită: 
argint sau bancnote. 

incepuse să mijească de ziuă. Se hotărâră deci să curme 
strădania lor nefolositoare, chibzuind împreună cum să scape cât 
mai repede. Căci dacă erau descoperiţi în casa asta, nici măcar 
Dayton n-ar fi putut să-i salveze. Inchiseră deci uşile, pentru a nu 
deştepta  bănuielile chiar de la intrare, duseră cadavrul 
nenorocitei în odaia ei, îi aşezară în pat, ascultară cu toată 
atenţia zgomotele de pe stradă, ca nu cumva prin apropiere să 
se afle vreun paznic care i-ar putea vedea ieşind, se strecurară 
apoi repede pe scară în jos, ieşind afară şi, cum trecură de raza 
oraşului, porniră grăbiţi înspre cârciuma unde sperau să-l 
întâlnească pe căpitan, de la care aşteptau ajutor şi apărare. 

31 
COOK SOSEŞTE LA HELENA 


Mijea de ziuă iar întunericul nopţii era risipit de unele umbre 
cenuşii care, aidoma unor văluri cernite, acopereau tot şesul 
învăluit de o negură groasă. Ceţurile însă, care până atunci se 
contopiseră cu noaptea, păreau acum că încearcă să se 
desprindă de ea, strângându-se laolaltă într-un tot din ce în ce 
mai compact şi mai de nepătruns. Era ca şi cum simțeau 
apropierea duşmanului ce îi ameninţa din răsărit, căci se 
grăbeau să se adune cât mai repede, alcătuind un adevărat zid 
împotriva duşmanului. Norii se îngrămădeau unul peste altul, iar 
ceața îndărătnică eu braţele ei lăptoase se agăța în stângă şi în 
dreapta de tufele şi arborii malului împădurit; ea se proptea în 
dreapta şi în stânga de promontoriu şi chiar de fiecare copac de 
pe marginea apei, ca şi cum ar fi încercat ca din cel mai modest 
sprijin şi reazem să capete mai multă putere şi consistenţă. 
Totuşi soarele, pe cât de stins şi vlăguit urcase ieri în adăpostul 
său liniştit, neputându-se împotrivi puterii covârşitoare a 
duşmanului, pe atât de proaspăt şi gata de luptă răsărise din nou 
în dimineaţa aceasta, când adierea răcoritoare care îl preceda 
începuse să izgonească din calea lui, perechi, perechi, toate 
fâşiile de nori. Încetul cu încetul discul strălucitor se ivi sus pe 
boltă în toată splendoarea lui triumfătoare. 

Adela stătea la fereastră, în odaia Hedwigei şi privea 
gânditoare la astrul ce se înălța pe boltă şi ale cărui raza tăiau 
palele de ceaţă, scăldându-i chipul frumos într-o lumină 
trandafirie. 

— Priveşte, Hedwig, zise fata, întorcându-se către prietena ei, 
priveşte cât de frumos a izbutit soarele să iasă din umbrele 
acelea odioase. Parcă-l vezi cât răsuflă de uşurat, bucuros că a 
scăpat de toate piedicile şi ceţurile astea. Vezi tu, parcă la fel 
sunt şi eu, de câte ori vin din oraş şi piciorul meu simte iar sub el 
iarba şi florile minunate ale pădurii. 

Doamna Dayton se apropie de dânsa, înălţând ochii mari şi 
sinceri către cerul care acum era limpede şi lipsit de orice 
norişor. Avea însă pe gene două lacrimi limpezi şi îşi întoarse 
capul, încercând să le ascundă. 

— Hedwig, zise Adela încet, apucând mâna prietenei sale, ce 
ai? De ieri seară îmi pari atât de schimbată! Starea în care se 
află Maria să fie pricina acestei schimbări...? 

— Ştiu şi eu ce mă apasă? De ieri, mai bine zis de când ne-am 
întors călare de la ferma Lively, îmi simt inima atât de abătută, 
încât îmi vine mereu să plâng şi totuşi, nu ştiu de ce... 

— Poate că ceea ce s-a întâmplat la fermă te-a zdruncinat, o 
linişti ea. Parcă de atunci încoace nici eu nu ştiu ce e cu mine. 
Ghinionul nostru că s-a nimerit să fim tocmai atunci de faţă! 

— Nu, nu, nu e numai asta, răspunse Doamna Dayton 
neliniştită, dar chiar şi aici - toate împrejurările astea din Helena, 
mi se par zi de zi mai apăsătoare. Dayton este aproape tot 
timpul plecat de acasă şi stă foarte puţin cu noi. In ultimul timp 
pare cu totul schimbat. 

— Din păcate, aşa e, adăugă Adela. Altădată era vesel şi bine 
dispus, uneori zburdalnic chiar. Mai ţii minte cât ai râs de mine 
atunci când, din pricina asta, mă speriasem odată de el? Şi 
acum, acum e posomorit şi serios ea un popă metodist; vorbeşte 
rar, fumează mult şi se scoală repede de pe scaun, ori de câte ori 
aude pe cineva trecând prin faţa casei. 

— Mi-a spus că vrea să plecăm din Helena, zise Doamna 
Dayton. Ce bine ar fi dacă s-ar putea să plecăm chiar astăzi. Nu 
mai pot suferi oraşul ăsta! Am început să-l urăsc. Pe zi ce trece, 
locuitorii Helenei par să devină mai răi şi mai sălbatici. 

— Vezi tu, răspunse Adela, nu locuitorii sunt răi; dimpotrivă, 
sunt foarte liniştiţi. Dar mulţimea marinarilor străini care se 
perindă mereu pe aici, ea e pricina certurilor şi nemulțumirii. Şi 
eu aş fi bucuroasă dacă am pleca din Helena. Spune-mi: Domnul 
Dayton s-a întors azi-noapte acasă? Am auzit deschizându-se 
uşa. 

— Da, s-a întors după ora două, mort de oboseală. Ce vrei? Tot 
bătând drumurile, veşnic călare, noaptea pe ceaţă, în aerul ăsta 
umed de mlaştină, cum să nu-şi piardă sănătatea? Dar e timpul 
să-l trezesc. Voia să fie trezit la ora opt! 

— Cine era negrul acela străin pe care l-am întâlnit jos, azi 
dimineaţă? întrebă acum Adela. Avea o înfăţişare tare sălbatică 
şi tulburată. M-am speriat de-a binelea când m-a privit. 

— Pe ăsta - aşa mi-a spus Dayton, în treacăt - l-a cumpărat cu 
bani puţini de la o ceată de emigranţi. Se pare că se îmbolnăvise 
pe drum. Are de gând să-l trimită, mâine sau poimâine, dincolo, 
la o plantație din Mississippi. Dar... cum se simte Maria? 

— Să sperăm că-i merge mai bine. Am aruncat o privire azi 
dimineaţă în odăiţa ei şi avea un somn liniştit. Atunci când s-o 
trezi, o să mă cheme Nancy. Până una alta o să trebuiască să mă 
reped câteva minute până la Doamna Smart. M-a rugat să-i duc 
veşti despre bolnavă. 

— Intinde-te şi tu niţeluş. După ce te întorci, zise Doamna 
Dayton, puţină odihnă n-are să-ţi strice; n-ai închis ochii aproape 
de loc în noaptea asta. 

— Nu sunt ostenită, răspunse Adela tristă. Ce n-aş da să 
veghez noapte după noapte la căpătâiul nefericitei, dacă aş şti 
că în felul acesta pot să-i alin durerile. Dar unde poate fi Domnul 
Hawes? După câte i-a spus Doamna Lively lui Cezar, se pare că a 
plecat încă de ieri după masă spre noi. E greu de crezut că s-a 
dus mai departe, fără ca să nu treacă mai întâi pe la noi. 

— Oare să fi primit vreo veste despre starea sănătăţii soţiei 
sale şi, neştiind unde se află ea acum, să se fi repezit acasă? Hei, 
dar iată-l... el e, el e! Vine călare, galopând de-a dreptul spre 
casa noastră. Sărmanul, bietul de el! 

— Nu e Domnul Hawes! strigă Adela, întorcându-se repede 
spre el şi privind de sus. E omul ale cărui haine le purtase el ieri. 
E Domnul Cook - ce-o fi vrând oare? 

Călărețul îşi oprise în clipa aceea calul ce sforăia zgomotos, 
sări din şa şi nu-şi dădu măcar osteneala să lege de gard calul 
plin de spume. Prinse liniştit frâiele de capătul şeii şi intră repede 
pe uşă, în timp ce poneiul îşi scutura gâtul mlădios, înălţând şi 
placând capul în aşa fel, încât spuma albă să se răspândească 
împrejurul lui. După aceea începu să râcâie pământul cu copita 
din faţă şi să tropăie, ca şi cum şi-ar fi aşteptat nerăbdător 
stăpânul, pentru a porni repede mai departe. 

In clipa următoare, pasul grăbit al lui Cook răsună pe scară, în 
timp ce vocea lui întreba de Squire Dayton. 

Doamna Dayton deschise uşa şi-l rugă pe tânărul fermier să 
poftească înăuntru. Acesta se supuse numaidecât, motivându-şi 
în acelaşi timp graba cu care se înfăţişase prin urgenţa lucrurilor 
pe care le avea de discutat. 

— Trebuie neapărat să vorbesc cu Squire, doamnelor, zise el, 
abia trăgându-şi sufletul şi vă rog să mă duceţi fără întârziere la 
el. E vorba de chestiuni urgente şi de mare importanţă. 

— Am să-l chem numaidecât, Sir, răspunse Doamna Dayton. 
Doarme încă, pare ostenit şi vlăguit, poate din pricina unor 
eforturi prea mari făcute ieri. 

— Atunci îmi pare rău că trebuie să-l tulbur, zise Cook. 
Chestiunea care m-a adus aici priveşte viaţa şi averea a mii de 
oameni şi tare mă tem că s-ar putea să fie nevoie de toată 
energia şi solidaritatea noastră pentru a o înfrunta. Dar poate că 
Domnul Hawes l-a informat oarecum încă de ieri pe Squire 
despre ceea ce am descoperit noi. 

— Domnul Hawes? rostiră uimite, aproape în aceeaşi clipă, 
amândouă femeile, iar Doamna Dayton, care pusese adineauri 
mâna pe clanţă, se opri dintr-o dată. 

— Domnul Hawes n-a fost aici. L-am aşteptat să vină ceas de 
ceas, minut cu minut, zise Adela. Negrul care trebuie să-i dea o 
scrisoare s-a întors cu ea înapoi. 

— Toate bune, dar cum vine asta? zise Cook mirat. Că doar nu 
s-a putut rătăci pe şoseaua largă, dreaptă şi bine pietruită. Unde 
mai pui că plecase la Helena nu numai pentru a-l căuta pe Squire 
Dayton, ci fusese însărcinat în numele nostru să ducă o ştire, 
urmând ca judecătorul să ia măsurile cuvenite. 

— N-a fost aici. 

Cook privi îngândurat spre pământ şi cu călcâiul lui greoi bătu 
atât de tare în covor, încât paharele de pe masă se ciocniră, 
clinchetind. Se sperie oarecum şi se roşi la faţă. Curând însă fu 
năpădit de alte gânduri. Işi netezi cu mâna stângă fruntea, apoi 
vorbind mai mult cu sine însuşi decât întrebând, zise: 

— Va să zică. Domnul Hawes n-a fost aici? 

— Nu! 

— Ah, vă rog, Doamnă Dayton, chemaţi-l pe Squire, spuse 
nerăbdător fermierul. Trebuie neapărat să-i vorbesc. Aproape mă 
tem că... 

— De ce vă e teamă, Sir? întrebă îngrijorată femeia. S-a 
întâmplat oare ceva atât de grav? Ceva ce-l priveşte chiar pe 
soţul meu? 

— Nu, nu, o linişti Cook, nicidecum! Eu nici nu am treabă de 
fapt cu Domnul Dayton, ci cu Squire Dayton. De altfel nici n-am 
avut încă plăcerea să-l cunosc personal. 

— Atunci am să-l chem; vă rog, rămâneţi o clipă aici cu Adela. 
Mă întorc numaidecât. 

Părăsi repede odaia, iar Cook, nedând aproape nici o atenţie 
tinerei fete, începu să se plimbe de-a lungul şi de-a latul odăii. 

— Socotiţi comportarea Domnului Hawes ciudată? întrebă în 
cele din urmă Adela. S-ar părea că lucrul acesta vă nelinişteşte. 

Cook se opri în faţa fetei şi privi ţintă în ochii ei, adâncit încă în 

gândurile sale. 

— Da, Domnişoară, zise el după aceea, dând uşor din cap, 
enigmatică şi - mai ales suspectă - suspectă de tot. Totuşi, astea 
sunt lucruri despre care prefer să vorbesc cu Squire. Cred că ne 
vom înţelege. 

— Cum se simte rănitul? întrebă acum Adela. Medicamentele 
trimise de Domnul Hawes i-au fost de folos? 

— Medicamentele Domnului Hawes? Bine, bine, dar Hawes nu 
e doctor. 

— Se poate, nouă ne-a spus însă că tocmai de aceea trebuie 
să mai rămână. — Hm - va să zică numai de aceea - dar, în 
sfârşit... Da, rănitul se simte mai bine şi constituţia lui robustă 
are să-l pună poate iar pe picioare. Aşadar, Domnul Hawes voia 
să-l vindece? Şi tocmai el fusese cel care, dacă nu interveneau 
alţii, l-ar fi ucis. Al dracului să fiu - ah - iertaţi-mă, vă rog, 
Domnişoară, da, am impresia că judecătorul soseşte - aud nişte 
paşi! 

Era într-adevăr Domnul Dayton, care, auzind din gura 
Doamnei Dayton de sosirea vizitatorului, se îmbrăcase repede şi 
acum pătrunsese în odaie. Se îndreptă spre tânărul fermier şi-i 
zise, întinzându-i mâna: 

— Bun venit la Helena şi în casa mea, Sir. Desigur că numai 
unor lucruri foarte importante le datoresc plăcerea acestei vizite 
atât de matinale. 

Era palid şi obosit, părul îi atârna încă zburlit în jurul frunţii de 
o paliditate marmoreană, iar ochii păreau tulburi şi adânciţi în 
orbite. S-ar fi zis că boala cu braţul ei teribil cuprinsese statura 
îndeobşte atât de voinică a bărbatului acestuia, slăbindu-i 
puterile. 

— Squire Dayton, răspunse Cook, privind cu stăruinţă şi uimire 
în ochii judecătorului, ca şi cum s-ar fi aflat în faţa cuiva pe care 
îl mai văzuse cândva, neputându-şi aminti însă când şi unde. 
Squire Dayton - ei, drăcia dracului! - trebuie să vă fi văzut eu 
undeva, mai înainte - ah - Domnul Wharton - la Fourche la fave! 
N-aţi fost acum vreo două săptămâni la tribunalul orânduitorilor 
din Fourche la fave? 

— Eu? Nu, nici gând, răspunse Squire-ul zâmbind şi privind cu 
cea mai mare seninătate în ochii tânărului. O instanţă cum e 
tribunalul orânduitorilor nu s-ar potrivi nicidecum cu situaţia mea 
de judecător de pace. Dar, cum de ţi-a venit ideea asta? 

— Atunci semănaţi grozav cu cineva care - cel puţin acolo, la 

Fourche la fave - se dăduse drept Domnul Wharton din Little 
Rock, zise Cook, continuând totuşi sa privească neîncrezător în 
ochii Squire-ului. N-am mai văzut o astfel de asemănare a 
trăsăturilor feţii. 

— Wharton - Wharton, repetă îngândurat judecătorul, numele 
ăsta l-am mai auzit nu de mult. Wharton - Wharton - cine mi-a 
pomenit oare de un anume Wharton - da, da, avocat de meserie. 
Am să-mi aduc eu neapărat aminte. Consolează-te totuşi - mi s-a 
mai întâmplat să fiu luat drept altcineva. Chipul meu trebuie să 
fie foarte comun, dacă seamănă atât de mult cu chipurile altora. 

— N-aş putea să spun asta, răspunse Cook, eu ochii aţintiţi 
încă asupra lui. Squire, să mă ia dracul dacă - dacă nu sunt 
aproape sigur că sunteţi una şi aceeaşi persoană cu acel 
Wharton. Prea mi s-au întipărit în minte trăsăturile avocatului! 

— Domnule Cook, zise acum judecătorul râzând, am plăcerea 
să vă prezint aici pe soţia mea, Doamna Dayton. Cred că acum 
veţi crede că nu sunt avocatul Wharton, ci George Dayton, 
judecător de pace al districtului, în Helena. 

Oarecum stingherit, Cook făcu o plecăciune înaintea doamnei 
care îl privea zâmbind şi zise după aceea, încă stăpânit de 
îndoială. 

Rămâne totuşi o asemănare ciudată şi de necrezut, o 
asemănare cum n-am mai pomenit în viaţa mea. Până şi 
cicatricea mică de pe fruntea asta, am văzut-o la Wharton! 

— Şi cărei împrejurări îi  datoresc cinstea vizitei 
dumneavoastră de astăzi? 

— Pot să vorbesc cu dumneavoastră între patru ochi câteva 
minute? îl întrebă Cook întorcându-se, cu această întrebare 
directă, la adevăratul motiv al venirii sale. E ceva de o 
însemnătate deosebită, privind nu numai siguranţa oraşului 
Helena, ci şi cea a întregului stat Mississippi. 

Ca şi cum ar fi vrut să părăsească odaia împreună cu 
musafirul său, Dayton se îndreptă spre uşa, pe unde în aceeaşi 
clipă intrase Nancy şi doamna Dayton spuse grăbită: 

— Să mergem, Adela; Maria trebuie să se fi trezit. Rămâi la noi 
la masă, Domnule Cook, nu-i aşa? 

— Nu ştiu, zău, madam, dacă pot să primesc amabila 
dumneavoastră invitaţie, răspunse fermierul. Totul depinde de 
felul în care se vor desfăşura măsurile ce trebuiesc luate. 

— Bine! Atunci fără nici o obligaţie din partea dumitale. Dacă, 
la ora prânzului eşti încă în Helena, atunci te rog să pofteşti! 

Luăm masa la ora unu. Şi, fără să mai aştepte vreun răspuns, 
părăsi odaia în tovărăşia Adelei. 

32 
SOMAŢIA - DESCOPERIREA 
CRIMEI 


— Squire Dayton, grăi Cook, după ce uşa se închise în urma 
celor două femei, Domnul Hawes a părăsit ferma noastră ieri 
după-amiază, cu intenţia, ba chiar cu însărcinarea precisă de a 
vorbi cu dumneavoastră şi a vă face nişte comunicări 
importante. Din cele auzite până acum, reiese că nici nu s-a 
arătat măcar la Helena. Doamna Dayton... 

— Vă înşelaţi, răspunse calm Squire-ul, a fost într-adevăr aici; 
şi, dacă aţi venit la mine în aceeaşi chestiune, recunosc că graba 
şi nervozitatea dumneavoastră sunt perfect îndreptăţite. 

— A fost aici? întrebă Cook, uimit. Totuşi Doamna Dayton 
spunea... 

— L-am întâlnit jos, în oraş, îl întrerupse Squire-ul şi pentru că 
lucrul mi s-a părut prea important pentru a întârzia măcar cu o 
secundă, ca să nu irosim vremea atât de prețioasă cu o simplă 
vizită de convenienţă, l-am trimis de-a dreptul la Sinkville, 
urmând să preiau eu însumi ceea ce a rămas de făcut aici. Pe cât 
mi-a spus el, aveţi intenţia să adunaţi laolaltă toţi bărbaţii pe 
care îi puteţi strânge în grabă, astfel încât, după întoarcerea lui, 
sa putem da lovitura hotărâtoare. S-a făcut lucrul ăsta? 

— Aşa cred, răspunse repede, Cook. Bătrânul, împreună cu Bill 
şi încă vreo câţiva Drapers” - sunt pe drum. 

— Foarte bine! Atunci să stăm liniştiţi cel puţin până când vom 
primi ştiri din Sinkville. Avea dreptate Domnul Hawes când m-a 
rugat stăruitor să nu atrag atenţia criminalilor ăstora cât încă nu 
le vom da lovitura hotărâtoare. In orice caz, ar fi bine să nu 
lăsăm fermierii să coboare la Helena, până ce nu suntem noi în 
stare să pornim împotriva duşmanului. 

— Se poate ca atunci Domnul Hawes să fi avut dreptate, îl 
întrerupse Cook; numai că, între timp, lucrurile s-au schimbat. E 
drept că şi noi eram de părere să nu pătrundem toţi deodată în 
oraş, căci nu încape îndoială că banda îşi are şi ea spionii ei. 
Tocmai de aceea James şi cu mine am plecat înainte călare, în 

timp ce ceilalţi au poposit cam la o milă depărtare de oraş, în 
„Preria scalpului”! Desigur că vă amintiţi, Sir, preria aceasta, 
unde acum doi ani au fost jefuiţi şi scalpaţi cei doi bărbaţi. Va 
trebui să amânăm atacul hotărâtor până ce vom aduna aici 
numărul de oameni de care avem nevoie, între timp însă 
trebuiesc făcute alte pregătiri, pe care le socotim necesare chiar 
aici în oraş. 

— Aici, în Helena? 

— Da! Desigur că Hawes v-a povestit despre evadarea lui 
Cotton. 

Squire-ul dădu din cap afirmativ. 

— Bine, zise. Cook mai departe, la început am crezut cu toţii 
că va încerca să fugă sau în mlaştină, sau să treacă dincolo de 
Mississippi. Totuşi, nu s-a întâmplat aşa. El trebuie să se fi 
refugiat aici, în Helena. Socru-meu şi Drosly i-au dibuit urma, aşa 
că James şi cu mine am pornit de acasă încă de aseară ca să ne 
putem începe cercetările dis-de-dimineaţă. Mai întâi am vrut să 
ne oprim câteva ceasuri pe drum şi să lăsăm caii să se 
odihnească. Ne-am răzgândit însă, neştiind dacă va trebui sau nu 
ca, în zilele următoare, să ne obosim prea mult caii şi ne-am 
hotărât să-i dăm zor şi să-l trezim din somn pe negrul de la Hotel 
Union. În felul acesta, încă înainte de ivirea zorilor am ajuns, în 
partea de sus a oraşului şi anume, aşa cum zicea James, la hanul 
„Ursul cenuşiu”, unde încă mai era lumină şi gălăgie. Lui James i 
se făcuse poftă să bea o ceaşcă de cafea fierbinte şi, cum nici eu 
nu aveam nimic împotrivă, am bătut la uşă. Bătaia asta uşoară în 
uşă, chiar dacă ar fi fost o lovitură de trăsnet, zguduind 
cuibuşorul acela până în temelii şi efectul ei n-ar fi fost atât de 
miraculos. Gălăgia a amuţit ca prin farmec iar James, care 
rămăsese cu câţiva paşi în urma mea, putând îmbrăţişa cu ochii 
toate ferestrele luminate ale casei, mi-a spus mai târziu că hanul 
s-a întunecat ca prin farmec, cât ai clipi din ochi! 

— Şi n-a răspuns nimeni? întrebă încordat, judecătorul. 

— Ba da, continuă Cook. Neputând să facă pe mortul ca un 
oposum“, până la urmă s-a arătat un flăcău cam tomnatic, 
întrebându-ne ce dorim. James, care între timp mi se alăturase, îi 
spuse dorinţa noastră, dar bătrânul nu-i lăsă timp să sfârşească, 
ci îl întrerupse, zicându-i că n-are nici mălai, nici cafea, după care 


5 Oposum - mic mamifer arboricol din America de Nord, foarte 
apreciat pentru blana lui cenuşie; oposum face pe mortul de câte ori 
este descoperit de oameni. 

ne ură bună dimineaţa şi ne închise uşa în nas. 

— Bine, bine... şi, unde vezi dumneata ceva necurat? întrebă 
judecătorul. 

— Păi, eu cred că toată purtarea asta e destul de necurată, 
zise Cook şi totuşi, nu mersesem prea departe cu bănuiala 
noastră. Căci, ne întorsesem la caii pe care îi legasem de nişte 
pomi, pe stradă, pornind apoi pe drumul spre Helena. Când am 
ajuns însă în dreptul tufelor de papao“!, am văzut cum de pe 
malul celălalt al fluviului se lansau în văzduh nişte rachete 
cărora, după scurt timp, li se răspundea prin alte rachete, de aici, 
de la „Ursul cenuşiu”. Bineînţeles că ne-am oprit acolo unde ne 
aflam, aşteptând să vedem ce se întâmplă. Şi, după mai puţin de 
o jumătate de oră, am auzit bătăile regulate de vâslă ale unei 
iole, care venea de pe malul celălalt, cam din acelaşi loc de unde 
se înălţaseră rachetele. 

— Şi a acostat la „Ursul cenuşiu”? 

— Bineînţeles, răspunse Cook, oricum lângă Flat-boatul 
ancorat lângă mal mai jos de casă. Mai mult n-am fost în stare să 
vedem în clipa aceea. 

Squire-ul rămase mai mult timp cu ochii aţintiţi în pământ 
căzând pe gânduri, după care se întoarse repede spre fermier şi-l 
întrebă: 

— Câte rachete au fost şi ce fel de lumină aveau? 

— Ce fel de lumină? întrebă mirat fermierul care, e drept că 
mai văzuse până atunci rachete şi auzise vorbindu-se despre ele, 
dar nu cunoştea ce semnificaţie are lumina lor diferită. Câte şi ce 
fel? Cunoaşteţi dumneavoastră cumva semnul? 

— Eu? Nu, zâmbi judecătorul. Mă gândesc numai dacă nu 
cumva era vreo simplă rachetă, trimisă la întâmplare. Flat- 
boaturile fac deseori astfel de glume, sau lansează semnale, 
când de pildă, oamenii trimişi de pe bordul lor mai devreme, o 
dată ajunşi dincolo, aşteaptă să li se comunice unde urmează să 
lucreze. 

— Ştiu, ştiu asta, răspunse Cook, tot aşa ne-am gândit şi noi - 
dar de ce sunt atunci ţinuţi ascunşi în casă? De ce nu ne-au lăsat 
înăuntru dar au deschis uşa altora veniţi după noi? 

— Nu ştiu, răspunse Squire-ul. Poate că v-aţi înşelat? 

— S-ar putea să ne şi înşelăm, totuşi, acum nu e momentul cel 
mai prielnic ca să luăm prea uşor lucrurile. Că, pe insula aceea 
de pe Mississippi s-a pripăşit o bandă periculoasă, asta o ştiu şi e 

mai mult decât probabil că tâlharii au un ascunziş şi în Helena. 
„Ursul cenuşiu”, după cât m-a asigurat James, are o faimă 
proastă, dobândită mai demult. Afară de asta, s-au mai comis şi 
alte crime în preajma noastră, care îndreaptă bănuielile spre 
Helena. Fermierul Howitt, care a plecat din Helena miercuri 
seara, a fost găsit ieri în pădure mort, iar un alt nenorocit a fost 
jefuit şi omorât lângă oficiul poştal. Cotton de asemenea a fugit 
încoace, spre a se ascunde în Helena. Aşa că trebuie neapărat să 
luăm măsuri energice, să punem capăt acestor nelegiuiri. 

— Unde-i însă acum James Lively? întrebă judecătorul gânditor 
şi cu ochii în pământ. 

In clipa aceea, uşa se deschise şi Adela aruncă o privire 
înăuntru. 

— Îmi daţi voie să-mi iau doar boneta? întrebă fata zâmbind. 
Vreau să dau o fugă până la Doamna Smart. O lăsasem aici 
adineauri - sau e vorba de secrete - şi eu vă tulbur. O clipă 
numai şi am plecat! 

Judecătorul o privi distrat, Cook însă îi răspunse: 

— Doamne fereşte, Domnişoară! |n nici un caz, faţă de 
dumneavoastră nu. Faţă de alţii, poate! James Lively, Sir? zise el 
întorcându-se iar către Squire, spre a-i răspunde la întrebarea de 
adineauri, în timp ce Adela, care găsise boneta şi voia tocmai să 
părăsească odaia, tresări deodată, fără să vrea şi simţi cum se 
roşeşte la faţă. Ca să iasă, trebuia neapărat să treacă pe 
dinaintea celor doi bărbaţi şi aceştia şi-ar fi dat seama că e 
emoţionată. Se îndreptă deci repede spre măsuţa de lucru, 
întorcându-le spatele şi prefăcându-se că are de căutat nişte 
mărunţişuri în sertar. In răstimpul acesta, Cook continuă să 
vorbească: 

— In timp ce noi urmăream cele ce v-am povestit adineauri, 
James Lively nu voia cu nici un chip să-şi ascundă bănuielile, 
repetând mereu că cu semnalele acelea nu erau lucru curat şi că 
trebuie să fi avut tâlcul lor. M-a rugat prin urmare să vin încoace 
călare, pentru a vă pune pe dumneavoastră la curent cu cele 
întâmplate. Intre timp el avea de gând să-şi lege calul de un 
copac, în tufişul de papao, strecurându-se apoi până la casa 
suspectată. Spera ca, ajutat de ceaţă şi de întuneric, să afle ce 
se petrece acolo. Când ne-am despărţit, mi-a şoptit că, dacă 
avem nevoie de el, sau dacă aflăm noi înşine ceea ce voiam să 
ştim, să-l căutăm în păduricea de pini de dincolo de „Ursul 
cenuşiu”. 

Între timp, Adela îşi pusese boneta pe cap, o trase bine pe 
frunte şi se strecură, şoptind cu Jumătate de gură „Bună 
dimineaţa, domnilor!”, apoi părăsi odaia. 

— Părerea mea - zise Cook, fără să răspundă nimic fetei, 
poate chiar fără s-o audă măcar - e să înconjurăm numaidecât 
spelunca, să-i împiedicăm pe cei de acolo să fugă pe apă sau pe 
uscat şi să vedem, în sfârşit, care e miezul acestei daraveri. Cine 
ştie dacă nu vom izbuti astfel să tăiem răul din rădăcină? Pe 
urmă totul va fi foarte uşor. 

— Dragă domnule Cook, răspunse plin de seriozitate Squire-ul, 
pe temeiul unei simple bănuieli nu am dreptul să violez 
proprietatea unui cetăţean al Statelor Unite, înţeleg, dacă aţi 
avea vreun început de dovadă... 

— Ei, la dracu cu dovezile dumneavoastră, răspunse dârzul 
pădurean, dacă le-am avea, nu ar mai fi nevoie de 
dumneavoastră. Tocmai dovezile astea vrem să ni le procure 
legea. Ştim noi ce e de făcut pe urmă! 

— Sir, răspunse judecătorul, ridicând din umeri, am impresia 
că te crezi încă la Fourche la fave şi că e destul să strigi o 
singură dată pentru a stârni toţi vecinii să se folosească de legea 
lui Lynch®?. 

— Chiar aşa! răspunse posomorit tânărul. 

— Ei, atunci ai să rămâi decepţionat. Trăim aici într-un oraş 
civilizat şi, oricât sunt de părere că fiecare criminal trebuie să-şi 
primească pedeapsa cuvenită, mă văd totuşi obligat să mă opun 
oricărei proceduri arbitrare. 

— Va să zică nu ne putem bizui pe ajutorul dumneavoastră? 
întrebă tăios Cook. 

— Intocmai, răspunse judecătorul. Socotesc chiar de datoria 
mea să vă sprijin în toate chestiunile în care aveţi dreptate, dar 
în acelaşi timp să nu dau curs celor nedrepte. De altfel, adăugă 
el zâmbind, sunt convins că prea vedeţi în culori negre toată 
afacerea asta. Şi eu bănuiesc de mult că în casa aceea ar fi o 
speluncă, bineînţeles ilegală, deci nu ceva deosebit de grav. Căci 
odată şi odată tot urmează să fie desfiinţată. Numai că, 
deocamdată, îmi lipsesc dovezile. De îndată ce le voi avea, legile 
vor fi şi ele aplicate cu toată asprimea lor. 

— Am văzut noi de-astea la Vicksburg, zise morocănos Cook. 


52 Legea lui Lynch - procedură sumară, conform căreia mulţimea 
prindea criminalul, îl condamna pe loc şi-l executa De aici și expresia 
americană „a linşa”. 

Şi ce a fost în stare primarul să facă acolo? Nimic! Cetăţenii au 
trecut ei înşişi să se ajute. Şi dacă atunci n-ar fi spânzurat fără 
multe dichisuri pe criminali, aceştia ar mai hoinări şi astăzi prin 
oraş, spre nemulţumirea omenirii şi spre ruşinea oraşului. Dar 
văd că aici ne irosim degeaba timpul, Squire Dayton! Sunt deci 
silit să-mi  formulez de-a dreptul cererea; în temeiul 
împuternicirilor ce mi-au fost date, vă cer încă o dată în numele 
vecinilor mei să ne acordaţi neîntârziat ajutorul dumneavoastră, 
pentru a înconjura spelunca denumită „Ursul cenuşiu” şi a o 
percheziţiona. Vă făgăduiesc că noi, fermierii, nu ne vom 
amesteca personal, în tot cursul acestei operaţiuni şi că ne vom 
mărgini să fim doar garda dumneavoastră. Cele ce urmează să 
fie făcute, le vom hotărî după aceea, în funcţie de ceea ce vom 
găsi acolo. 

— Sir, răspunse cu seriozitate judecătorul, gândiţi-vă la ceea 
ce faceţi: vreţi să pedepsiţi nişte oameni ce stau în afara legii, 
dar, în acelaşi timp, vă puneţi pe aceeaşi treaptă cu ei. Vreţi... 

Se opri deodată, devenind atent. La rândul său, Cook îşi plecă 
urechea spre fereastră, ascultând. Un zgomot ciudat pătrundea 
în casă, venind din partea aceea. Era ca vuietul surd al mării 
înainte de dezlănţuirea furtunii; întrerupt doar din când în când 
de ţipătul ascuţit al unui glas mânios, ţâşnind din haosul unei 
gălăgii crescânde. De la fereastra unde se aflau, putea să vadă 
lămurit strada ce ducea spre inima oraşului. Şi pe strada 
aceasta, o grămadă gălăgioasă de oameni, având în fruntea ei 
pe Constable, se îndrepta spre casa judecătorului. 

— Hei - a început distracţia! exclamă vesel Cook; O să vedem 
acum, Sir, dacă oamenii din Helena sunt altfel făcuţi decât cei 
din Fourche la fave. 

Deschise în lături fereastra şi strigă cu glas tare şi plin de 
bucurie: 

— Ce s-a întâmplat, dragii mei flăcăi? Arde undeva? 

Drept răspuns se auziră doar nişte ţipete înverşunate din care 
nu se puteau înţelege decât uneori cuvintele: „Breidelford - 
ucigaşului” şi Cook, care se întorsese cu faţa spre judecător, 
văzu cum acesta devenise palid ca moartea şi se dădu înapoi din 
faţa ferestrei. 

— Ei comedie, Sir, strigă fermierul, privindu-l uimit. Aţi devenit 
alb ca varul - nu cumva sunteţi bolnav? 

— Bolnav? Eu? Nu... zău că nu, răspunse Squire Dayton 
repede. Vestea însă m-a surprins. Nu ştiu zău, dacă am auzit 

bine - ar fi groaznic. 

— Ceea ce am putut eu înţelege din tot urletul acesta, zise 
Cook, e că au ucis pe un anume Breidelford - habar n-am cine-i 
omul ăsta! O porni grăbit, sărind peste treptele scării până jos, 
cât pe ce să-l răstoarne pe Constable, căruia Cezar tocmai îi 
deschisese uşa spre a-l lăsa să între - dând apoi buzna în 
mijlocul noilor veniţi. 

— Hallo, boys!® strigă el, după ce descoperi câţiva 
binecunoscuţi vecini de-ai lui. Aţi venit să luaţi cu voi judecătorii, 
sau ce? Nici o urmă de-a ucigaşilor? 

— Incă nici una, Cook, răspunse un lungan din Virginia, ieşind 
din grămadă şi întinzând prietenului său mâna. Sunt sigur însă că 
dăm noi peste ei. Până acum nici n-am căutat încă. Flăcăii ăştia 
ţineau morţiş că mai întâi să-l luăm cu noi pe judecător, pentru 
ca astfel justiţia să-şi vâre ea mai întâi nasul în toată chestia 
asta. Din partea mea, n-au decât. Cred însă că ar fi în sfârşit 
vremea să se mai caute niţeluş şi prin Helena! 

— E o ruşine! ţipă un altul, din grămada. Să ucizi o biată 
femeie singură. Casa trebuie sigilată, până ce vor veni rudele. 
Săraca de ea, ce suflet bun avea! 

— Cât priveşte sufletul ei bun, s-o lăsăm mai moale, bombăni 
unul din ceată, în timpul din urmă prea avea legături multe cu tot 
felul de secături. Dar, ce naiba, dacă aşa ceva ţi se poate 
întâmpla aici, în mijlocul oraşului, atunci ce să mai zicem de 
ceilalţi? Aşa că trebuie neapărat să prindem ucigaşul. 

— Hei, judecătorule! strigă acum un altul din gloată. Hai, 
coboară, vremea trece şi nemernicii se îndepărtează cu fiece 
minut care trece. 

— Domnilor, grăi Squire Dayton cu voce aproape stinsă, 
apărând la uşă lângă Constable şi cercetând parcă cu privirea pe 
cei adunaţi acolo: după câte aud, s-a întâmplat o crimă 
groaznică. Să se ia deci fără întârziere măsurile de rigoare... 

— S-au şi luat, îl întrerupse fără multă bătaie de cap lunganul. 
Constable-rul a făcut deja tot ce i-a stat în putinţă. Inainte de 
toate am ocupat fluviul, în aşa fel încât să nu poată scăpa nici o 
ambarcaţiune. Nu mai urmează deocamdată decât o descindere 
şi o cercetare amănunţită a casei unde s-a făptuit omorul, ca să 
vedem dacă nu descoperim vreo urmă lăsată de ucigaşi. 
Venisem deci să vă luăm şi pe dumneavoastră cu noi, Sir, pentru 
ca prevederile legii să fie respectate şi să nu avem greutăţi mai 

târziu. 

Adâncit în gânduri, judecătorul se uita în susul şi-n josul străzii, 
în timp ce faţa îi devenise de o poluare neobişnuită, iar ochii săi 
speriaţi şi rătăciţi îşi pierduseră strălucirea. Drumurile pe care le 
putea cuprinde cu privirea erau pustii şi lipsite de oameni. Parcă 
toţi s-ar fi înghesuit spre locul crimei. În clipa aceea urechile sale 
prinseră pleoscăitul unor vâsle ce se apropia. Işi îndreptă privirea 
spre fluviu şi descoperi una din acele bărci cu chilă care circulă în 
vestul Americii pe apele curgătoare, unde corăbiile cu abur nu 
prea puteau fi întrebuințate, fiind folosite uneori şi pe Mississippi 
în scopuri diferite, de pildă să transporte mărfuri în aval. După 
toate aparențele luntrea se apropia de oraş, patru oameni 
muncindu-se cu vâslele ei lungi şi grele. Buzele lui Dayton 
schiţară un zâmbet triumfător. Căci pe lunga şi zgomotoasa 
vâslă de comandă a aşa-zisei „arce”, flutura un steguleţ roşu şi 
verde. 

— Aţi convocat juraţii, domnule Constable, întrebă el 
întorcându-se spre acesta. 

— Da, Sir, răspunse omul, cred că au şi sosit acolo. 

— Atunci să mergem, domnilor, adăugă  Squire-ul, 
îndreptându-se spre locuinţa văduvei urmat de cei câţiva care 
mai rămăseseră. 

Cook plecase cu puţin înaintea lor, iar lunganul voia şi el 
tocmai să-l urmeze, când se simţi apucat de mână de un tânăr. 
„Sir”, i se adresă acesta, sfios. 

Purta veşmântul obişnuit al pădurenilor, dar hainele nu păreau 
croite pe măsura lui, fiind prea mari. Jacheta de stofă albastră 
atârna uriaşă pe umerii lui, iar mânecile aproape că îi înghiţeau 
cu totul mâinile. Pălăria veche de pâslă neagră îi lunecase până 
deasupra ochilor. Şi lunganul nu-şi putu stăpâni râsul, văzându-l. 

— Sir, grăi mititelul, întorcându-şi pe jumătate faţa de la cel cu 
care vorbea şi urmărind cu privirea pe cei ce o luaseră înainte, 
spuneţi-mi, omul acela - vreau să zic omul cu pălăria albă de 
pâslă - este într-adevăr judecătorul de aici, din Helena? 

— Desigur, flăcăule, răspunse lunganul. Dar de ce? 

— Şi îl cheamă - cum îl cheamă oare? 

— Dayton - Squire Dayton - i se zice de obicei, iar celălalt care 
merge cu el e Constable-rul. 

— Şi locuieşte aici în oraş? 

— Cine? Constable-rul? 

— Nu, judecătorul. 

— Păi bineînţeles. Unde vrei să locuiască? Mă cam grăbesc. 
Dar... ce mai e? 

— Nu-l cunoaşteţi mai bine? - nu e cumva - nu ştiţi dacă nu e 
cumva... 

— Nu, mai mult nu ştiu despre el, răspunse lunganul, 
trăgându-şi mâna îndărăt. Şi nici n-am vreme acum. N-aş vrea să 
rămân prea mult în urmă. Dacă vrei să afli mai mult despre el, 
atunci uite, colo sus, la fereastră, e nevasta lui, care poate să te 
lămurească mai bine. Şi porni grăbit mai departe, ca să se 
oprească însă numaidecât, uitându-se după băiatul cu care 
vorbise. Mâna pe care o ţinuse în mâna sa fusese atât de moale 
şi atât de caldă... Păcat că marginea lată a pălăriei îl împiedicase 
să desluşească mai bine chipul mititelului. Acesta însă îi întorcea 
acum spatele, îndreptându-şi ochii spre larg deschisa fereastră 
de sus, de unde Doamna Dayton privea speriată la gloata ce se 
îndepărta grăbită. 

— Hei, Mills! îl strigă Cook pe lungan. Haide, nu trebuie ca noi 
să fim cei din urmă acolo! 

— Ay, ay, răspunse acesta grăbit, vin şi eu numaidecât; tare 
delicat flăcăiaşul ăsta, murmură el ca pentru sine, în timp ce îşi 
iuţise pasul, căutând să compenseze întârzierea de adineauri, 
avea o mână moale ca o blană de veveriţă... hm, trebuie 
neapărat să mă uit mai de aproape la el, pe urmă... 

Flăcăiaşul stătea acum singur, în faţa uşii lui Squire Dayton, 
neputându-şi lua ochii de la chipul încântător al femeii care se 
aplecase puţin din fereastră, palidă şi cu ochii înlăcrimaţi. 

Timp de câteva secunde păru că se luptă cu sine însuşi. Făcu 
câţiva paşi grăbiţi înspre casă, se opri iar, se întoarse vrând 
parcă să plece de acolo, până ce, totuşi, intră deodată înăuntru, 
împins parcă de ceva. În urma lai, uşa se închisese numaidecât. 

x 

În locuinţa atât de grijuliei şi ordonatei Doamne Breidelford 
domnea acum o neorânduială sălbatică şi înfiorătoare. Uşa din 
afară a casei, mai deunăzi totdeauna închisă, azi era deschisă şi 
dată de perete, în timp ce nenumărate grămezi de curioşi urcau 
şi coborau necontenit treptele căsuţei. E drept că nu puteau 
vedea decât o singură odaie. Celelalte fuseseră închise cu grijă 
de Constable, cu tot soiul de lacăte, aşa că numeroşi copii şi 
tineri ce se înghesuiau, încercau zadarnic, prin crăpăturile uşilor 
sau prin gaura cheilor, să mai descopere câte ceva. 

Sus însă, în odaia în care fusese găsit cadavrul, stăteau acum, 

într-o tăcere plină de solemnitate, experţii însărcinaţi cu 
constatarea decesului - juraţi din Helena - şi examinau 
trăsăturile schimonosite ale victimei. Alte răni, în afară de cea de 
la cap, nu descoperiseră. Aici pielea era zdrelită de o puternică 
lovitură de pumn, câteva răzlețe picături de sânge arătând locul 
loviturii mortale. Judecătorul, care se apropiase de juraţi, ţinea în 
mână un vraf de hârtii, care îi fuseseră predate împreună cu 
câteva chei şi o punguliţă, găsite asupra victimei. 

Constable-rul făcu acum un raport cu privire la felul în care, în 
aceeaşi dimineaţă, fusese descoperită crima. După declaraţiile 
paznicilor de noapte, aceştia auziseră un țipăt, dar avuseseră 
prilejul să vadă mai târziu chiar victima în persoană, aşa că se 
liniştiseră. Abia spre dimineaţă au văzut doi bărbaţi ieşind din 
strada aceasta şi suind spre mal. E adevărat că şi-au adus 
aminte atunci de ţipătul auzit în timpul nopţii şi au pornit pe 
urmele celor doi. Din păcate însă, i-au pierdut în ceaţă şi 
întuneric. Între timp, slujnica pe care Doamna Breidelford o 
trimisese cu o seară mai devreme la părinţii ei, se întorsese şi, 
spre uimirea ei, descoperi că uşa casei nu numai că era deschisă 
şi doar rezemată, ci şi că jos, în casă, domnea cea mai mare 
neorânduială. S-a urcat atunci repede pe scară şi, văzând 
cadavrul, a început să ţipe şi să strige după ajutor. Vecinii n-au 
putut decât să confirme crima. Lucrurile răvăşite şi risipite prin 
odăi dovedeau că mobilul crimei fusese jaful. Avizul juraţilor nu 
putea deci fi decât: 

— Ucisă cu premeditare printr-o lovitură puternică în cap! 

Atenţia celor de faţă se îndreptă acum asupra camerei, 
căutând ca eventual să descopere un indiciu care ar fi putut să-i 
pună pe urmele ucigaşilor. O deosebită importanţă păreau să 
aibă câteva obiecte aflate pe masă, lângă lampa stinsă şi o cupă 
goală, în care fusese punş. Aceste obiecte erau un mic portvizit 
de piele, un cuţit de vânătoare nou-nouţ, cu mâner de lemn, 
foarte puţin folosit şi două ţigări fumate doar pe jumătate şi 
stinse. Cu toate că în vestul America lucrul acesta nu e ceva 
neobişnuit, Doamna Breidelford nu fumase niciodată. In orice 
caz, în casă trebuie să fi fost nişte bărbaţi care, dacă ţinem 
seama şi de declaraţiile paznicilor, nu putuseră să intre decât cu 
învoirea femeii asasinate. Cine puteau fi însă aceştia? 

In mijlocul acelui du-te vino al funcţionarilor judecătoreşti. 
Cook se sătură să vadă mereu înaintea lui cadavrul femeii cu 
faţa însângerată, stând ţeapăn şi întins alături şi cobori cu 

lunganul din Virginia în faţa uşii de la intrare, în timp ce sus, 
obiectele găsite treceau din mână în mână şi erau examinate. 

Printre cei ce se mai înghesuiseră acum împreună cu ceilalţi se 
afla şi un negustor german care cumpăra şi vindea de toate celor 
din Helena, orice nume şi orice valoare ar fi avut lucrurile. Cum 
văzu cuțitul, puse repede mâna pe el, privindu-l cu atenţie şi 
întorcându-l şi pe faţă şi pe dos. Treptat-treptat, ochii celor ce-l 
înconjurau rămaseră aţintiţi asupra lui, ea şi cum ar fi aşteptat o 
explicaţie. In clipa aceea mărunţelul, înălţând cuțitul şi punându- 
şi mâna dreaptă pe inimă, zise: 

— Aşa să-mi ajute Dumnezeu! Ştiu al cui e cuţitaşul! 

— Al cui e, Bomberger? întrebă Constable-rul apucându-l de 
umăr. Haide, spune ce ştii! Femeia n-a fost omorâtă cu nici un 
cuţit, ce e drept, dar s-ar putea ca ucigaşul să-l fi uitat aici. 

— Să ajung un cerşetor, zise Bomberger, întorcându-se cu faţa 
către judecătorul ce-şi aţintise privirea asupra lui, un cerşetor, 
dacă cuţitaşul ăsta nu e al unui tânăr, pe nume James Lively. L-a 
cumpărat duminica trecută de la mine eu un dolar de argint. 

— James Lively - mormăi Constable-rul - ăsta n-a omorât-o pe 
femeia asta! Numai naiba ştie cum de a ajuns cuțitul lui aici. 

— James Lively, repetă grăbit judecătorul. Asta ar fi minunat. 
Unde e Domnul Cook? După mărturia omului aceluia, el ar fi fost 
azi dimineaţă la Helena împreună cu acest James Lively înainte 
de a se fi luminat de ziuă. Hei, paznic, parcă ai văzut azi 
dimineaţă doi oameni mergând grăbiţi, pe lângă malul apei? 

— Da, e adevărat, răspunse cel întrebat, numai că eu nu pot 
pretinde că cei doi ar fi fost chiar ucigaşii! 

— Domnilor, zise cu gravitate judecătorul. Lucrul merită o 
deosebită atenţie, mai multă decât vă închipuiţi poate. Acest 
Cook prea a apărut aici pe neaşteptate şi anume imediat după 
judecata orânduitorilor din Fourche la fave. 

— Lucrul ăsta nu prea vorbeşte în favoarea lui Cook, răspunse 
Constable-rul. Dar James Lively e un om cinstit şi de treabă, pe 
care îl cunoaştem destul de bine. 

— Da, însă cuțitul lui a fost găsit aici, zise liniştit, judecătorul. 
Da - dracu s-o ia de treabă! - trebuie neapărat să vorbim cu 
băiatul ăsta, strigă unul din cei prezenţi. In orice caz, dovezile 
sunt destul de grăitoare, pentru a legitima bănuielile. Afară de 
asta aş vrea să mai adaug că abia alaltăieri - la numai o milă şi 
jumătate depărtare de casa acestui Lively - a fost găsit, jefuit şi 
ucis, un bărbat. Şi chiar dacă ar fi vorba de un prieten al 

Constable-rului... 

— Destul, Sir, îl întrerupse Constable-rul. Nimeni nu trebuie să 
spună că îmi apăr prietenii. Sunt gata să-l arestez pe James 
Lively. Cu atât mai repede va fi el în stare să-şi dovedească 
nevinovăția. 

— Hei, hei... cine îndrăzneşte să spună aici ceva împotriva lui 
James Lively sau Bill Cook? strigă deodată acesta din urmă, 
apărând la uşă. Un prieten îl chemase la repezeală, pentru a se 
putea apăra împotriva acuzaţiei ce se formulare. Aici e Cook şi 
nici Lively nu e departe. Cine are curajul sau neruşinarea să 
pretindă că băiatul mamei e un tâlhar? 

— Destul, Sir! strigă Squire-ul, asemenea învinuiri nu se 
risipesc cu înfumurări şi lăudăroşenii. Cuţitul ăsta pe care-l vedeţi 
a fost găsit pe masă lângă victimă. 

Cook îşi croi drum printre oamenii care, foarte binevoitori, se 
dădură la o parte şi se îndreptă spre judecător. Dar cum zări 
cuțitul, ridică furios pumnul şi bătu cu el în masă, strigând: 

— Sfântă Treime! Va să zică pramatia asta cu o mie de fete e 
amestecată şi aici? Oare bestia asta sângeroasă îşi vâră 
pretutindeni nasul? Hei... dar aşteaptă... prea mult n-ai să mai 
ciripeşti. Tot o să punem mâna pe tine. Şi atunci... 

— Sir, îl întrerupse nerăbdător judecătorul. 

— Cuţitul ăsta, zise Cook, întorcându-se către judecător, 
numai un bandit de teapa lui Cotton poate să-l fi adus aici. Ni l-a 
furat de acasă chiar el, alaltăieri seara, împreună cu două genţi 
de piele, pline cu gloanţe. Dacă vrem să punem mâna pe el, nu 
trebuie să întârziem nici o clipă, oameni buni! Haideţi cu mine, 
trebuie neapărat să scăpăm statul de ciuma asta! 

La un semn al judecătorului, Constable-rul îi tăie drumul şi, 
fără să ţină seamă de indignarea tânărului nostru, îl întrebă: 

— Când aţi sosit astăzi la Helena, Sir? 

— Eu? De ce? strigă supărat Cook. 

— Răspundeţi la întrebare! porunci judecătorul. 

— Fie! Azi dimineaţă. 

— Şi la ce oră? 

— Ei, drăcia dracului! Nu am la mine un ceasornic! răspunse în 
silă Cook. In orice caz, era încă întuneric. Cred că asta ar trebui 
să vă ajungă! 

— Şi unde se află acum tânărul care, după cum pretindeţi, a 
venit la dumneavoastră şi căruia îi aparţine cuțitul acesta? 

— Squire Dayton, în privinţa aceasta am mai spus azi 

dimineaţă... 

— Trebuie să vă rog, Sir, să răspundeţi la întrebările pe care vi 
le pun acum. Unde se află James Lively în acest moment? 

— Squire, izbucni Cook privind adânc şi cu seriozitate în ochii 
judecătorului, aproape îmi vine să cred că vă jucaţi cu mine de-a 
baba-oarba. Ei, drăcia dracului! Nu mai sunt un copil. Ce 
înseamnă oare întrebările astea? 

— Oricărei întrebări i se cuvine un răspuns, se auzi în clipa 
aceea o voce ascuţită şi tăioasă, în timp ce un tânăr înalt şi slab, 
însoţit de alţi vreo patru sau cinci, deopotrivă de străini celorlalţi, 
se apropiară prieteneşte de fermierul cel tânăr. Aproape toate 
privirile se îndreptară uimite spre noii-veniţi, mai ales când 
văzură cum judecătorul se ridică surprins cu un „ah!” bucuros pe 
buze şi întinde mâna celui dintâi, salutându-l: 

— Domnul Porrel din Sinkville, aţi sosit la ţanc, de parcă v-ar fi 
chemat cineva, ca să luaţi parte la discuţiile şi treburile noastre 
care - încep să mă tem - ameninţă să ia o întorsătură serioasă! 

— Bună dimineaţa, Squire, zise noul-venit; după cum aud, s-a 
comis o crimă. 

— Lăsaţi povestea pentru altădată, îl întrerupse Cook supărat, 
întorcându-se spre uşă. N-avem timp acum pentru poveşti şi nici 
pentru tot felul de serbede formalităţi judecătoreşti. Nu putem 
lăsa ca, prin zăbava noastră, vinovaţii să aibă timp să fugă. Hei, 
băieţi, care merge cu mine? 

— Păi, zise lunganul, privind în jurul său, cred că destui. 
Înainte de toate însă, trebuie neapărat să desfiinţăm taverna 
aceea de sus. 

— Staţi, Sir. Sunteţi arestat! strigă în clipa aceea Constable- 
rul, punându-şi mâna pe umărul fermierului. În numele legii! 

— S-o ia dracul de lege! strigă pădureanul, care nu părea de 
loc dispus să rabde această hotărâre arbitrară, înapoi, omule - 
aici cei din Virginia - la mine, flăcăi din Helena! Asta este 
samavolnicie! 

— Respectaţi legea! se striga de pretutindeni şi, în pofida 
faptului că tânărul şi uriaşul pădurean îl apucase de piept pe 
Constable, zvârlindu-l ca pe o minge şi, sprijinit de lungan şi de 
alţi doi, trei virginieni, se străduiau împreună să ajungă până la 
uşă, în cele din urmă se văzură biruiţi de mulţimea care îl 
înconjurase pe Cook; deşi acesta se zbătea furios fu legat fedeleş 
cu nişte frânghii aduse în grabă. 

— Lua-v-ar toţi dracii! ţipa fermierul, căutând zadarnic să-şi 

desprindă braţele. Asta înseamnă la voi lege? Să arestaţi oameni 
cinstiţi ca să poată nemernicii să scape nepedepsiţi? Și 
dumneata, dumneata, mâzgălici blestemat - Dayton sau 
Wharton, cum dracu te-o fi chemând - va trebui să-mi dai 
socoteală pentru asta. Hei, Virginny - nu mai e nici un bărbat 
aici? 

— Faceţi loc! strigă în clipa aceea lunganul din Virginia, 
năvălind din nou cu încă vreo câţiva prieteni asupra celor care îl 
păzeau pe Cook. 

— Respectaţi legea! se răspundea de pretutindeni şi el 
întâmpina doar opoziţie oriunde se aştepta să primească ajutor. 
Câtva timp chiar se părea că între cele două părţi se va isca o 
încăierare serioasă. Totuşi, cei mai mulţi fiind de partea 
autorităţilor, ceilalţi nu izbutiră să libereze prizonierul. Şi Dayton, 
care privise cu un zâmbet rece încăierarea, porunci foarte liniştit 
ca arestatul să fie dus la închisoarea districtuală. 

— Virginny! exclamă Cook, când ajunse jos la uşă şi-l zări pe 
lungan, care încă se străduia zadarnic să răzbească până la el. 
Vrei să-mi faci un serviciu? 

— Tăcere, Sir! strigă Constable-rul. Nici o vorbă mai mult, 
sau... 

— Ay, ay! strigă lunganul. 

— Nu daţi voie, Sir, nu permiteţi nimic, Constable! strigă aşa- 
zisul Domn Porrel, apropiindu-se grăbit. Oameni buni, despărțiți- 
i! 

— Înştiinţaţi-l pe James Lively! strigă acum fermierul, cât îl 
ţinea gura, în timp ce paznicii îl apucaseră, târându-l după ei. 

— Bine, bine, dar unde-l pot găsi? răspunse lunganul. 

— La o parte - goniţi-l de aici - băgaţi de seamă - damn you$ 
- zvârliţi la pământ! se auziră urlete din toate părţile. Şi, în timp 
ce unii îl târau pe fermier după ei, pe stradă, ceilalţi îl împiedicau 
pe lungan să-l urmeze, astfel că, înainte ca el să fi izbutit să-şi 
croiască un drum, uşa închisorii districtuale se şi închisese în 
urma tânărului nostru. 

Văzând că orice altă împotrivire din partea sa ar fi inutilă, 
lunganul nostru porni în josul străzii, în timp ce ceilalţi se 
adunau, o parte în jurul casei văduvei, casă pe care Constable-rul 
tocmai o zăvorea, iar altă parte în piaţă, comentând cele 
întâmplate. Omul nostru nu era nicidecum mulţumit cu sarcina 
ce i se încredinţase. „Hm, bombănea el, vârându-şi mâinile în 

buzunare, ca să-l vestesc pe Jimmy Lively, trebuie mai întâi să 
pot ajunge până la el. Fir-ar să fie - dar cum dracu să găsesc aici 
un cal?” 

— Hei, Bob, strigă el după un cunoscut care, venind de partea 
cealaltă, se apropia de locul unde gălăgia fusese mai mare. Cine- 
ţi poate împrumuta în oraş un cal, când ai nevoie? 

— Smart, răspunse laconic cel întrebat, trecând repede mai 
departe, fără ca măcar să-l privească pe cel care îl întrebase. 

— Smart? Aşa? îngână lunganul, uitându-se după cel ce se 
grăbise să treacă mai departe. „Urgent de tot - dar mai am timp! 
Smart, care va să zică. Trebuie neapărat să mă duc, să văd ce 
zice el. Fir-ar să fie! Şi când mă gândesc că n-am stat niciodată 
călare pe o asemenea dihanie cu patru picioare. O singură dată 
am încercat şi atunci am fost zvârlit cât colo, înainte chiar de-a fi 
încălecat şi eu ca lumea!” 

Şi, mormăind un blestem în barbă, lunganul se îndreptă spre 
Hotel Union, ea să-şi încerce norocul. 

33 
SQUIRE DAYTON IA HOTĂRÂREA 
SĂ FUGĂ DIN HELENA ÎMPREUNĂ 
CU SOŢIA LUI 


În timp ce lumea adunată se risipea, Squire Dayton rămăsese 
mai în urmă împreună cu Porrel şi o parte din oamenii săi şi 
stătea acum, cu braţele încrucişate pe piept, în mijlocul pieţii ce 
despărţea casa Doamnei Breidelford de închisoarea districtuală. 
Ştia foarte bine că acum - poate chiar astăzi - urma să se 
hotărască atât soarta lui, cât şi a celorlalţi. Tot felul de planuri 
nebuneşti îi treceau prin minte. Oare să rămână aici, trădat şi în 
primejdie de a fi prins şi arestat? Privirea lui sălbăticită aluneca 
pe deasupra mulţimii unduitoare - sau, bizuindu-se pe sprijinul 
celor strânşi acum în jurul său, să înfrunte pe duşmanii săi într-o 
ultimă şi hotărâtoare luptă? Incă mai avea timp să pună la 
adăpost bunurile preţioase pe care le adunase până atunci. 
Poate că clipa următoare ar fi putut să-i nimicească toată 
speranţele şi planurile. Porrel, tovarăşul său, care tocmai se 
întorsese de la Sinkville, părea că bănuie tot ce se petrece în 
sufletul lui, căci se apropie de dânsul, rămase câteva secunde 
fără să spună nimic, după care, bătându-l uşor pe umăr, îi şopti: 

— Sir, hotărâţi-vă repede, clipele noastre sunt numărate! 

— Ştii...? începu Dayton, privindu-l întrebător. 

— Ştiu totul, răspunse morocănos străinul. Sander care vă 
aşteaptă nerăbdător la „Ursul cenuşiu” mi-a spus barem ceea ce 
era mai important. 

— Unde se află Simrow, întrebă grăbit, Squire-ul. Nu ştii nimic 
despre el? 

— Să-l ia dracu, se răsti avocatul, n-am avut niciodată 
încredere în el! 

Dayton îl privi în ochi, surprins şi neîncrezător. 

— Cred că era un şarlatan, continuă Porrel, fără să ia în seamă 
privirea lui Dayton. Sigur este că imediat ce bătrânul Benwick a 
fost dus la groapă, cu totul împotriva instrucţiunilor pe care i le 
dăduse răposatul, a pus mâna pe nişte sume importante de bani, 
vrând să fugă cu ele. Din fericire, câţiva oameni din Georgia l-au 

urmărit şi, până la urmă, l-au împuşcat. 

— Şi testamentul? întrebă Dayton scrâşnind din dinţi. 

— Circulă multe zvonuri! răspunse supărat omul din Sinkville. 
Cred că cel mai bun lucru ar fi să nu ne mai batem atât de mult 
capul cu problema asta. 

— Să se fi dezlănţuit oare tot iadul împotriva noastră? se 
burzului judecătorul, bătând din picior. Ei drăcie! Am impresia că 
însăşi soarta ne împinge să facem ultimul pas. 

— Căutaţi să-l întârziaţi pe cât puteţi, zise Porrel, Căci dacă 
faceţi un pas greşit, atunci, el fiind şi ultimul, înseamnă că 
suntem pierduţi! 

— Fii fără grijă, răspunse întunecat judecătorul. Prea am lucrat 
până azi cu chibzuială, pentru ca acum să lăsăm să se 
prăbuşească acoperişul peste capetele noastre. Am întocmit un 
plan care ne asigură nu numai libertatea, ci şi răzbunarea. 
Inainte de toate însă, trebuie să punem în siguranţă pe oamenii 
noştri care se află încă la „Ursul cenuşiu”. E drept că bănuiesc 
cine a fost nebunul care, în chiar ziua supremei hotărâri, ne-a 
pus vieţile în primejdie prin omorul pe care l-a înfăptuit. Totuşi, 
nu trebuie să-i lăsăm pe camarazii noştri să piară. Şi nu încape 
îndoială că răzbunarea poporului, stăvilită cu greu până acum, 
tocmai acolo ne va lovi mai întâi. Repede-te prin urmare acolo şi 
trimite-mi pe toţi cei ce nu sunt cunoscuţi aici în Helena. Sander 
însă, cu Thorby şi cu alţi câţiva, pe care îi ştiu acolo, să se 
folosească numaidecât de barca cu pânze ce-i aşteaptă gata de 
drum şi să pornească fără întârziere cu ea, acostând mai jos de 
Helena. 

— Bine, bine, dar ce naiba aveţi de gând? întrebă supărat 
Porrel. Mai lăsaţi naibii secretele şi vorbiţi deschis. Cum aş şti 
altfel ce am de făcut? 

— Lucrul nici nu trebuie să mai fie un secret pentru voi toţi, 
răspunse şeful. Dacă am încerca, în clipa asta, să punem mâna 
pe corabia cu aburi aflată la debarcader, nu încape îndoială că nu 
ne-ar putea împiedica nici măcar întreaga populaţie a Helenei. 
Mă pricep destul de bine să conduc o asemenea corabie şi „Van 
Buren” e un vas atât de rapid, încât îşi bate joc de urmăritorii 
săi! 

— Atunci de ce nu începem cu asta? întrebă Porrel. Unde am 
putea găsi un prilej mai bun? 

— Noi înşine, poate, am fi în stare să ne salvăm, continuă 
Dayton, fără să ţină seama de obiecţiunea celuilalt, numai că n- 

am putea îndrăzni să ne oprim lângă insulă. Toate împrejurimile 
s-ar răzvrăti curând şi, dumneata ştii prea bine că, la actualul 
nivel al apelor, nu trece nici un ceas fără să vedem perindându- 
se corăbii cu aburi. Toate astea ar fi numaidecât pe urmele 
noastre. Am pierde astfel nu numai toată prada adunată cu atâta 
trudă, dar însăşi viaţa noastră ar fi în cea mai mare primejdie. 
Noi trebuie să mergem la sigur! 

— Bine, bine, dar cum? întrebă Porrel încordat. 

— Foarte simplu, răspunse judecătorul. Fermierii au aflat de 
existenţa insulei. Povestea asta, care încă li se pare a fi 
fabuloasă, circulă acum din gură în gură. In nici un caz nu mai 
putem pretinde că ar fi o minciună şi nici să ne gândim că ar fi cu 
putinţă să zăgăzuim furtuna ce se va dezlănţui acolo încă de azi. 
Nu mai există decât un singur mijloc pentru a înlătura lovitura 
mortală îndreptată asupra capetelor noastre, făcând-o ca 
dimpotrivă, să spintece frunţile duşmanului. Peste câteva 
ceasuri, sute de pădureni călări vor sosi în oraşul acesta. Cotton 
a ridicat toată ţara împotriva noastră. Nu putem înfrunta o luptă 
deschisă aici, în Helena, decât dacă ar fi vorba doar de singurul 
mijloc de scăpare ce ne-a rămas. Sunt sigur că vor porni acum, 
fără zăbavă spre insulă. Dacă noi ne ţinem de-o parte, atunci nu 
numai că deşteptăm bănuielile lor, dar ne şi fărâmiţăm în acelaşi 
timp forţele. Nu ne rămâne deci decât să ne prefacem că 
mergem cu ei împreună, sprijinindu-i. Am şi trimis un curier 
acolo, acum un sfert de ceas, comunicând insularilor planul 
nostru de acţiune. Noi însă, împreună cu toţi oamenii noştri în 
stare să lupte, pornim cu vasul de transport al Statelor Unite spre 
insulă. Peste două ceasuri el va acosta aici, în călătoria lui de la 
Memphis la Napoleon şi, în calitatea mea de judecător, trebuie 
să-mi stea la dispoziţie, în chestiuni referitoare la siguranţa 
Statelor Unite. Bravilor mei pădureni nu prea le-ar sta bine să 
încerce să silească pe căpitan, dacă acesta s-ar împotrivi cumva! 

Porrel zâmbi, clătinând din cap. 

— In felul ăsta ajungem degrabă pe insulă, continuă vesel şi 
înfierbântat Dayton. Acolo îmi rânduiesc oamenii, vârându-i 
printre fermieri şi în spatele acestora, până ce zărim fortul, 
îndărătul căruia prietenii noştri aşteaptă semnalul. Pădurenii n- 
au obiceiul să şovăie mult, aşa că se vor avânta în luptă. În clipa 
aceea, insularii noştri vor răsări de pretutindeni, atacând 
flancurile lor, în desişul acela greu de străbătut, printre buştenii 
şi copacii tăiaţi şi zvârliţi la întâmplare, încât pădurenii nu vor 

mai şti de cine să se apere. După ce vom fi biruitori şi victoria 
noastră în asemenea împrejurări nu poate să fie decât foarte 
uşoară, vom căra tezaurele noastre pe corabia cu aburi, ce ne 
aşteaptă acolo şi, cu flamura fluturând în vânt, ne vom îndrepta 
prin Atchfalaya spre Golful Mexic. 

— Planul e minunat! zise Porrel. luţi din fire, pădurenii se vor 
lăsa uşor păcăliţi; dar - de ce mai ţineţi la puşcărie pe Cook şi pe 
marinarul celălalt? Asta o să ne căşuneze supărări! 

— Erau cât pe-aci să-mi strice socotelile cu prea marea lor 
râvnă, răspunse Dayton. Acum fugi la „Ursul cenuşiu”, să ne 
putem retrage cât mai degrabă oamenii de acolo. Avem pe urmă 
destul timp să dam drumul celor arestaţi, dacă cumva lucrul ăsta 
e absolut necesar. 

Poate că suntem în stare să plecăm chiar înainte ca toţi să fi 
sosit aici. Cu atât mai uşoară ne va fi treaba. In orice caz, trebuie 
să căutăm să atragem aici pe unul din ei, pe tânărul James 
Lively, înainte ca el să arunce toată hoarda sălbatică în spinarea 
noastră şi să vadă poate ceva mai mult decât trebuie. E ascuns 
acum în desişul de pini situat peste drum de „Ursul cenuşiu”, de 
unde poate să urmărea; că tot ce se petrece şi dă de bănuit în 
casa aceea. Încearcă să-l aduci aici, dacă se poate cu binişorul. 
Dacă nu, atunci ia-l cu de-a sila. E omul al cărui cuţit a fost găsit 
în casa femeii ucise. A 

— Bine! zise Porrel, frecându-şi bucuros mâinile. Minunat! În 
sfârşit, o treabă cinstită, unde nu mai e nevoie fii amabil şi să 
umbli cu dulcegării. Mii de draci, mă saturasem de viaţa asta. 
Acum ştiu şi eu la ce bun trăiesc şi nu mai sunt silit să mă zbat 
între frică şi necazuri. Aşadar, good-bye, sarcina primită mi-o 
îndeplinesc eu! Dumneavoastră însă aveţi grijă ca, atunci când 
soseşte pachebotul „Memphis”, oamenii noştri să fie toţi acolo. 

Porni grăbit în josul străzii unde, în curând, întâlni câţiva 
prieteni cu care dispăru apoi după colţ, într-o stradă alăturată. 

Intre timp, Squire-ul se îndreptă încet şi îngândurat spre 
locuinţa lui. 

— Cine era băiatul care a ieşit adineauri de aici? întrebă 
Squire Dayton, gata să între pe uşă, dar stând încă în prag şi 
privind după flăcăul care se îndepărta cu paşi grăbiţi în josul 
străzii. Ce voia şi cine l-a trimis? 

— Numai Dumnezeu ştie, Massa, răspunse Nancy, întinzând în 
acelaşi timp stăpânului ei o scrisoare. A sosit mai adineauri, a 
urcat până la Missus, unde a rămas câteva clipe şi aproape era 

să cadă când a coborât pe urmă scara. S-a aşezat pe treptele de 
jos şi a plâns de ţi se rupea inima, văzându-l. Cum mi-era frică de 
el, am trimis la el pe niggerul cel nou, pe care l-a adus Massa 
ieri. Dar n-a vrut cu nici un chip să-i vorbească. Şi-a vârât capul 
sub braţe - se vede treaba că-i era ruşine că plângea - şi stătea 
ţeapăn şi nemişcat. Numai după ce a plecat Bolivar, s-a ridicat şi- 
a apăsat pălăria pe frunte, până peste ochi şi a plecat abia cu 
vreo două minute înainte ca Massa să sosească. 

— Doamnele sunt sus? întrebă acum Squire-ul, fără să se mai 
gândească la băiatul care plecase. 

— Domnişoara Adela s-a dus la Domnul Smart, răspunse 
Nancy, dar Missus e sus, să... 

— Lasă, zise Squire-ul şi începu să urce încet scara, dacă vine 
cineva şi întreabă de mine, să aştepte aici, în odaie. Cobor 
numaidecât. 

Judecătorul de pace din Helena - sângerosul căpitan al 
piraţilor de pe Mississippi - pătrunse în odaia vrednicei şi 
nevinovatei sale soţii, care habar n-avea ce crime zăceau 
ascunse în pieptul celui ce o amăgise cu dragostea lui 
mincinoasă şi care se pricepuse să lege de dânsul inima ei 
neprihănită. _ 

Camera era goală. In lipsa Adelei, Hedwig se aşezase lângă 
patul sărmanei Maria. Dayton se opri în prag, gânditor, îngăduind 
ochilor să rătăcească în odaia mică şi paşnică unde avea tot ce 
ar fi putut să-l facă cel mai fericit dintre oameni, tot ce trebuia să 
umple de mândrie inima unui om cuminte şi de treabă. Ambiţia 
însă îşi înfipsese ghearele ei otrăvite în pieptul său răscolit de 
patimi sălbatice. Isprăvile sale erau întemeiate pe calcule reci, 
jertfind fără milă tot ce era mai sfânt, pe altarul propriului său 
folos. E drept că mai erau mii de oameni ca el - oameni cu inimă 
de piatră - care înţeleg să privească viaţa tot atât de rece, 
călcând nepăsători în picioare totul, numai şi numai pentru 
plăcerea şi satisfacerea dorințelor lor. Le lipsea însă acel curaj 
semet, nebunesc, pe care îl avea, într-o atât de cumplită măsură, 
căpetenia piraţilor Ei îşi întind cu prudenţă degetele lungi, 
înmănuşate, în aşa fel ca să nu se lovească de nimic şi, numai 
atunci când se ştiu neobservaţi de nimeni, îşi arată chipul 
adevărat. Şi lumea îi cinsteşte, iar legea îi apără, „căci ea n-a 
aflat nimic împotriva lor”. Şi totuşi, atâţia alţii care au fost 
nenorociţi de ei îi blestemă: blestemele văduvelor şi orfanilor se 
lipesc de tălpile lor, fără ca bogăţiile şi tezaurele închinate de ei, 

în ceasuri de deznădejde, unor aşezăminte pioase, să le poată 
amorţi josnica frică ce-i năpădeşte în ultimele lor clipe. 

Cu totul altfel se întâmpla cu căpitanul acelei bande certate cu 
legea. El îşi încheiase socotelile sale cu lumea aceasta, trăgând 
liniştit concluziile de rigoare. Nu se temea de moarte, căci nu 
punea preţ pe viaţă. Tocmai de aceea devenise atât de îngrozitor 
şi de fioros, căci legile omeneşti nu-l mai speriau, iar credinţa şi 
jurămintele sfinte nu-l mai legau cu nimic. Dârz şi hotărât, îşi 
urmărea ţelurile criminale, folosindu-se de oameni întocmai ca 
de nişte figuri de şah, preocupat de soarta acestora numai atunci 
când pierderea lor l-ar fi păgubit şi pe el. 

In clipa aceasta, când cu ochiul minţii vedea atâtea şi atâtea 
scene sălbatice şi sângeroase din trecut, privirile sale alunecară, 
la început aproape fără să-şi dea seama, făcând înconjurul acelei 
camere mici şi prietenoase în care se afla şi zăbovind din ce în ce 
mai mult pe fiecare lucru în parte. Prezentul îşi croia imperios 
drum spre inima lui şi pentru prima oară simţi cum îl săgetează 
gândul a ceea ce ar putea fi şi a ceea ce este el cu adevărat. 
Aici, aici nu întâlnea decât dragoste şi credinţă, aici eră o inimă 
care bătea numai pentru el, care, la nevoie, l-ar fi urmat oriunde 
cu zâmbetul pe buze. Aici trăia o fiinţă pentru care făptura lui se 
confunda cu fericirea. lar el?... 

Un soare cald şi prietenos lumina odaia aceasta atât de 
intimă, izgonind umbrele posomorite ale ceţii. Razele sale se 
jucau cu firicelele de praf răscolite de paşii omului posomorit, 
mângâiau culorile vii ale covorului, evidenţiindu-le şi mai mult 
strălucirea şi strecurându-se, ca un copil curios, prin toate 
crestăturile şi muchiile. Acolo însă, la fereastra aceea unde 
razele se furişau mai întâi lin printre tulpinile de lămâiţă şi 
trandafir, sărutând florile de portocal şi de vanilie, pentru ca apoi 
să înfăşoare cu o cunună purpurie clopoţeii roşu-albăstrii ai 
minunatei fucsii, acolo ele păreau şi mai frumoase, în preajma 
scaunului cu pernele sale moi şi a măsuţei de mahon pe care se 
afla coşuleţul de lucru al stăpânei acestei case.. Până şi 
scăunelul era mângâiat de o rază mai jucăuşă, iar peste florile şi 
plantele verzi, umede încă de rouă dimineţii, plutea o vrajă ce nu 
poate fi descrisă, ci numai simțită. 

Şi acum, în sânul acestei linişti plină, de o casnică fericire, 
stătea făptura întunecată şi severă a omului, care ar fi putut să 
creeze aici un paradis, dar care, aidoma îngerului încremenit al 
morţii, ridicase pumnul menit să dea ultima şi cea mai crâncenă 

lovitură. Ochii, care priveau din ce în ce mai sălbatic şi mai plin 
de teamă în jurul lor, i se opriră în cele din urmă, fără să vrea, 
asupra portretului soţiei, atârnat pe peretele din fund, alături de 
portretul său. Vedea trăsăturile angelice ale chipului acela 
frumos care îl priveau surâzându-i prietenos, vedea ochiul acela 
senin şi sincer care cândva îi jurase iubire - o iubire cum numai o 
soţie îţi poate dărui - şi care niciodată, de atunci, nu şi-a călcat 
jurământul, nici cu gândul măcar. lar el?... 

Stătea ţeapăn, încremenit, îşi încleşta pumnii crispaţi, simțind 
cum totul începuse să se învârtească nebunește în jurul lui. Şi 
deodată inima lui încercă parcă să se descătuşeze de tot ce era 
păcat şi crimă, desprinzându-se. Inchise ochii şi retrăi vremea 
când văzuse pentru întâia oară fecioara curată şi neprihănită 
care îi devenise soţie. Câte nu-i făgăduise el atunci şi ce 
jurăminte nu-i şoptise el la ureche? Şi acum - acum? Nu venise el 
oare aici, cu gândul de a nu mai călca niciodată în odaia 
aceasta? Nu venise el aici spre a părăsi pe aceea care nu 
cunoştea altă fericire decât aceea pe care o afla alături de el, în 
dragostea lui? Nu voia el acum să rupă, cu mână neîndurătoare, 
legătura care în inima soţiei sale prinsese rădăcini adânci, cu 
neputinţă de smuls? Simţea cum gândul că ea însemnase atât de 
mult pentru el, gând păstrat îndelung şi silnic în sinea lui, începe 
să-l frământe cu o forţă distrugătoare. 

„Hedwig, Hedwig!” gemu el, ascunzându-şi în palme chipul 
deznădăjduit. 

In clipa aceea auzi paşii ei uşori răsunând pe scară. Cu 
nemărginită voinţă îşi stăpâni durerea, silind-o să reintre în 
vechiul ei făgaş. Trăsăturile feţei sale luară din nou seriozitatea 
lor ţeapănă. Numai ochii rămăseseră goi şi lipsiţi de strălucire în 
orbitele lor, în timp ce obrajii îi deveniseră palizi şi se zbârciseră. 

— George! strigă femeia tânără şi frumoasă, când ajunse în 
dreptul uşii, văzându-şi bărbatul pe care îl credea departe. Slavă 
Domnului, George, că eşti iar lângă mine! George, George, nici 
nu sunt în stare să-ţi spun cât mi-a fost inima de grea când ai 
plecat astăzi de lângă mine! 

— Copil nebun, zise Squire-ul, în timp ce un zâmbet istovit îi 
tremura pe buze. Nu trebuie să-ţi faci griji pentru mine. Sunt 
destule alte dureri pe lume - să nu le căutăm cu tot dinadinsul! 

— Crezi că aşa fac eu? şopti rugătoare Hedwig. Uită-te o dată 
George, uită-te şi vezi cât eşti de palid şi de abătut. Crezi că n- 
am dreptul să fiu îngrijorată? 

ÎI trase uşor cu mina în faţa oglinzii atârnate între cele două 
ferestre şi privirea lui Dayton căzu asupra luciului ei. O întoarse 
însă numaidecât - chipul lui alături de chipul ei - contrastul era 
îngrozitor. In clipa aceea, de pe drum răsună un tropot de copite. 
Fără să vrea, Doamna Dayton privi pe fereastră şi, amândoi, la 
fel de surprinşi, avură acelaşi strigăt pe buze: 

— Adela! 

Fără îndoială că amândoi aveau dreptul să pară uimiţi, căci, pe 
murgul ei ce sforăia înspumat, cu căpşorul plecat spre a înfrunta 
mai uşor vântul, ţinând în mina stângă boneta de soare, iar în 
mâna dreaptă frâiele cu care îşi strunea calul, Adela trecu în 
galop şi, în timp ce ei abia îi rostiseră numele, ea se şi pierduse 
departe, după cea dintâi cotitură a drumului ce ducea către 
malul de sus al fluviului. 

— la te uită la fata asta nebună, grăi în sfârşit Doamna 
Dayton, în timp ce Squire-ul, care în cea dintâi clipă făcuse 
aproape involuntar un pas grăbit către uşă, ca şi cum ar fi vrut s- 
o oprească, acum se întorcea iarăşi la fereastră. Nici un cal nu e 
prea sălbatic şi prea nărăvaş pentru ea. Pe oricare îl încalecă. Ce- 
o fi având însă de gând acum? Odată şi odată tot are s-o 
păţească! 

Judecătorul îşi sprijini mâna de pervazul ferestrei şi privi 
gânditor în urma tinerei fete. Ce o fi căutând acolo Adela? De ce 
îşi gonea atât de sălbatic calul? Se întâmplase oare ceva care îl 
ameninţa pe el? 

— Dayton, zise soţia sa, care, între timp se întorsese spre 
dânsul, eşti palid ca moartea. Ţi-e rău? 

— Mie? răspunse Squire-ul, aplecându-se cu un zâmbet silit 
spre dânsa. Mie? Ce-aş putea să am, copil ciudat ce eşti? Doar 
capul mi-e tobă de gălăgia şi scandalul din oraşul ăsta. Nu mai 
pot să rabd viaţa asta aspră şi lipsită de tihnă! 

— Ah, George, şopti tânăra femeie, alintându-se şi lipindu-se 
strâns de bărbatul ei - în timpul lungilor nopţi în care erai 
departe de mine - de câte ori n-am dorit fierbinte să te văd 
părăsind viaţa asta pe care o duci! Eşti prețuit şi stimat aici, eşti 
cel mai de seamă om din oraşul acesta şi înţeleg foarte bine că 
ambiția trebuie să-şi aibă locul ei în inima unui bărbat, neavând 
ce căuta în inima femeii. Totuşi, văd că sănătatea ta e în joc, că 
puterile tale încep să scadă. Supărările, munca istovitoare şi 
îndatoririle îţi răpesc toată liniştea, te fac să nu poţi dormi nopţi 
întregi. O, dacă ai putea să te smulgi din mijlocul acestei 

încordări, dacă ţi-ar ajunge inima soţiei tale care nu-şi află 
fericirea decât prin tine şi cu tine... 

Ea îşi ascunse capul la pieptul său şi el o ţinu aşa câteva 
secunde, strângând-o cu dragoste, în timp ce un simţământ cu 
totul deosebit şi minunat părea că-l covârşeşte. Trăsăturile sale 
crispate se  destinseră; privirile, care căpătaseră o nouă 
strălucire, înviorându-se, îmbrăţişară capul rezemat de pieptul 
său al celei ce-i era soţie; braţul lui, care îi împrejmuia trupul 
mlădios, începuse să tremure şi pe dinaintea ochilor săi se 
perindau, ca prin farmec, tot felul de imagini încântătoare. 
Undeva, departe, pe o insulă singuratică, bătută de valurile 
mării, la umbra palmierilor şi a dumbrăvilor înflorite, îşi închipuia 
o colibă. Adieri blânde îi mângâiau obrajii, alături de el şedea 
credincioasa lui soţie, în timp ce oceanul îşi rostogolea apele 
între ele şi crimele pe care le făptuise. Şi valurile imense spălau 
şi ştergeau toate păcatele trecutului. lar prezentul? Fiecare zi 
însorită era un nou paradis. Incă mai era vreme. Pasul hotărâtor 
încă nu fusese făcut. Distrugerea încă nu izbutise să-l strivească 
în braţele ei de oţel. 

Se aplecă spre dânsa - plin de dragoste îşi apăsă buzele pe 
fruntea ei candidă şi - se ivise oare o lacrimă atât de 
strălucitoare în ochiul acestui păcătos? O lacrimă de căinţă care, 
prin acest sărut al sorții, îl lega de bolta cerească? 

— Hedwig, şopti el, în timp ce braţul său o strângea la piept 
mai tare şi mai pătimaş. 

În clipa aceea se auzi sunând întâia chemare a clopotului de 
pe „Van Buren” - vasul se pregătea de plecare. Cel mai târziu 
peste un sfert de ceas părăsea debarcaderul. După câteva zile 
putea să fie în Louisville şi, dacă, de acolo, se refugia sub un alt 
nume în vreunul din porturile răsăritene, orice urmărire a lui ar fi 
fost cu neputinţă. Luna următoare l-ar fi văzut liber, pe mare, 
fără să se mai teamă de moarte şi de pieire. Ar fi fost salvat! 

— Hedwig, şopti el, aproape gâtuit de emoție, în timp ce 
buzele îi tremurau. Hedwig, nu sunt vrednic de tine; sunt un 
păcătos pe care tu, înger din ceruri, trebuia să-l ridici până la 
tine! Trebuie să plec - să plec departe de aici, căci altfel sunt 
pierdut pentru totdeauna. Totuşi, acum, acum încă mai e vreme 
- încă mai pot fi salvat, auzi chemarea clopotului aceluia? Câteva 
minute încă şi corabia aceea mândră, de pe care el îşi trimise 
chemarea, va porni bărbăteşte înspre miazănoapte. Acum şi 
numai acum mai e vreme să mă rup de tot ce mă ţine în loc. 

Poate că peste un ceas va fi prea târziu! Hedwig, vrei tu să mă 
mântui, să mă desprinzi de tot ce mă ţine pe meleagul ăsta, din 
vălmăşeala ce ameninţă să mă strivească? 

— George, vrei să pleci? strigă soţia sa, privindu-l uimită. Să 
părăsim totul? Să ne despărţim de toţi cei ce ne iubesc, fără a ne 
lua rămas bun de la ei? 

— Totul, trebuie să-l părăseşti, totul, dacă vrei să mă salvezi şi 
dacă mă iubeşti, stărui soţul ei. Soarta mea atârnă acum de 
buzele tale. De cuvintele pe care ele le vor rosti atârnă viaţa sau 
moartea mea. Hedwig, Hedwig, tu nu poţi bănui cât de fericit - 
cât de nenorocit mă poţi face prin câteva cuvinte! 

— Şi Adela? întrebă Doamna Dayton, pe jumătate învinsă. 

— Va rămâne aici. Casa asta şi tot ce lăsăm aici îi vor aparţine. 
Pentru noi avem destul şi vei trăi în belşug. 

— Bine, dar chiar acum, George? Cum să strâng şi să îngrijim 
de toate, atât de repede? Cerule, e cu neputinţă? Imi trebuiesc 
cel puţin opt zile... i 

— Hedwig, vrei să mă urmezi? strigă bărbatul. In timp ce 
vocea şi tot trupul lui tremurau cuprinse de o emoție sălbatică. 
Incă mai poţi să ma redai vieţii şi dragostei! Hedwig, viaţa mea, 
fericirea mea şi a ta atârnă poate de răspunsul tău. Vrei să vii cu 
mine sau vrei să mă izgoneşti în lumea asta rece, cu inima 
năpădită de durere? 

— George, răspunse speriată Doamna Dayton, privind plină de 
teamă chipul soţului ei iubit. Pentru numele lui Dumnezeu, 
George, ce sunt cuvintele acestea? Eu, să te izgonesc singur în 
lume? Cerule, dacă într-adevăr mă iubeşti, vorbeşte - ce s-a 
întâmplat? 

— Trebuie să plec, şopti judecătorul, întorcându-şi privirea, 
zguduit. Cea mai îngrozitoare primejdie mă ameninţă. Numai tu, 
tu singură mă mai poţi salva acum - vrei să vii cu mine, Hedwig? 

— Chiar şi în moarte, George - oriunde mă duci, răspunse ea 
aruncându-se în braţele sale, în lipsă şi mizerie - oriunde, numai 
să fiu alături de tine! 

Rămaseră astfel îndelung îmbrăţişaţi, până ce Squire-ul îşi 
veni încet în fire şi şopti, sărutând-o uşor pe frunte: 

— iți mulţumesc, iubito, îţi mulţumesc din suflet! Acum însă, 
copila mea dulce, grăbeşte-te. Puținele lucruri pe care trebuie să 
le iei cu tine, strânge-le repede. Eu îl trimit pe Bolivar să-l roage 
pe căpitan să mai întârzie câteva minute, până venim noi. Cezar 
şi Nancy să care jos între timp ceea ce le dai tu. Ceasul următor 

să ne găsească departe de aici, îndreptându-ne spre o altă viaţă 
şi spre libertate! 

Se apropie de un dulăpior din care scoase mai multe scrisori şi 
pachete sigilate pe care le aruncă în căminul apropiat. Aşa - zise 
el - hârtiile astea să ajungă prada flăcărilor. Mă rup în felul 
acesta de tot trecutul meu. Portofelul ăsta păstrează-l tu. 
Inăuntru se află tot ceea ce pot spune că e, cu adevărat, averea 
mea. Acum, pentru câteva minute numai, trebuie să te părăsesc. 
Mai am de dat câteva dispoziţiuni pe care nu pot să le neglijez. 
Tu, dragostea mea dulce, pregăteşte-te repede - mă întorc 
numaidecât la tine ca să nu te mai părăsesc niciodată. 

O mai sărută o dată pe buze, o îndepărtă puţin de lângă el şi 
părăsi repede odaia, în timp ce Hedwig, căreia nu-i venea să 
creadă că e trează şi că totul nu era decât un vis tulbure şi 
cumplit, îşi strânse într-o valijoară puţinele lucruri de care îşi 
închipuia că va avea nevoie într-o călătorie nu prea lungă, apoi 
cu ochii întunecaţi de lacrimi scrise câteva cuvinte de adio, 
pentru prietena ei. Aştepta acum cu inima îngrijorată 
reîntoarcerea soţului ei, pentru ca apoi să părăsească pentru 
totdeauna Helena şi tot ce-i devenise scump în timpul şederii ei 
aici. 

Între timp, negrul cu o lădiţă de mahon bine zăvorită sub braţ 
părăsi casa îndreptându-se spre corabia care tocmai dădea al 
doilea semnal, vestind apropiata ei plecare. 

34 
ADELA ÎL PREVINE PE JAMES 
LIVELY 


În faţa Hotelului Union din oraşul Helena, domnea în dimineaţa 
aceasta o linişte de moarte. E drept că de stâlpul din preajmă se 
vedeau legaţi câţiva cai care, plictisiţi de lunga aşteptare, 
stăteau cu capetele plecate, sau priveau somnoroşi dintr-o parte 
după rândunelele care se roteau în jurul casei prinzând din zbor 
țânțari şi alte gângănii din preajma lor. Tocmai atunci, din ţarcul 
rezervat cailor ce aparţineau hangiului şi oaspeţilor săi, ieşise 
Scipio, ţinând de dârlogi murgul Domnului Smart şi îndreptându- 
se spre casa în faţa căreia ieşiseră Smart şi cunoştinţa noastră 
de adineauri, lunganul din Virginia. 

— Pune repede şaua pe cal, Sip, strigă Jonathan către negrul 
său care nu se grăbea deloc. Ce dracu, mergi de parcă ai avea 
plumb în picioare - ah, bună dimineaţa, Domnişoară Adela! O 
luaţi şi pe băbuţa mea astăzi cu dumneavoastră? In dimineaţa 
asta nu-i prea multă treabă aici. Doamna Breidelford mi-a luat 
toată clientela... 

— Să-ţi fie ruşine, bărbate - cum poţi vorbi atât de urât? îl 
întrerupse Doamna Smart, care tocmai venise pe verandă lângă 
Adela, purtând o uriaşă bonetă de soare şi un cogeamite săculeţ 
de lucru şi care cobora acum scara din stânga. Nu i-am dat 
niciodată atenţie, dar oricum, un sfârşit atât de groaznic... 

— Domnul. Smart nu vorbeşte cu intenţie rea, o linişti Adela. 
Vă mai aduceţi aminte, Sir, de gluma pe care aţi făcut-o cu ea 
acum câteva seri? Cine ar fi crezut că şi pe ea o aştepta o soartă 
la fel de groaznică? Desigur că a fost atacată prin surprindere. 

— Nu, Domnişoară, zise lunganul, coborând treptele din mijloc 
şi îndreptându-se spre cal, am fost acolo. Nemernicii care au 
omorât-o se instalaseră ca la ei acasă. Se vede treaba că erau 
prieteni de-ai ei, care cunoşteau bine interiorul. Dar, Smart, 
trebuie neapărat să plec; altfel sosesc prea târziu. De fapt, cât e 
până la familia Lively şi în care parte se află ferma? 

— Dacă ţii drumul, îţi trebuie două ceasuri până acolo, 
răspunse yankeul. Te îndrepţi către nord-vest. 


368 


— Cu care dintre Lively vreţi să vorbiţi? întrebă Adela, 
întorcându-se spre lungan. Işi amintise de convorbirea, pe care o 
auzise astăzi între Squire şi William Cook. Nu cred că veţi găsi pe 
vreunul din ei acasă. 

— Asta îmi mai lipsea! bombăni lunganul, mai întâi drumul 
ăsta călare şi pe urmă - nimic. Trebuie neapărat să-l văd pe 
James Lively, cât mai degrabă. E în primejdie! 

— În primejdie? întrebară, în acelaşi timp, Smart şi Adela. Cum 
adică? Cine îl primejduieşte? 

— L-au arestat pe Cook. 

— Cook arestat?! exclamă yankeul uimit, scoţându-şi pentru 
întâia oară mâinile din buzunare. William Cook? 

— Chiar el. Şi acum vor să pună mâna şi pe James. Au găsit 
cuțitul lui James în casa femeii asasinate. 

— Asta nu e cu putinţă! exclamă îngrozită Adela. Doamne 
Dumnezeule, nu e cu putinţă o bănuială atât de înfiorătoare - 
Squire Dayton însuşi ştie că James a sosit abia azi-dimineaţă în 
oraş şi ştie şi de ce a venit aici. 

— Squire-ul? Hm! Nu prea cred! Tocmai el e cel care stăruie 
mai mult ca Lively să fie arestat. Dacă aş şti unde să-l găsesc?! 

— Sus, chiar la capătul oraşului, lângă malul apei, îi răspunse 
grăbit Adela. Nu-ţi trebuie nici un sfert de ceas până acolo, chiar 
lângă cârciumioară, acolo unde e dumbrăvioara cu pini. 

— Chiar atât de aproape? Hm, atunci desigur că am să sosesc 
prea târziu, zise lunganul, apăsându-şi cu amândouă mâinile 
pălăria de pâslă pe frunte. S-o ia dracu de treabă! Dacă e atât de 
aproape, atunci ei trebuie să fi ajuns de mult acolo. 

— Bine, bine, dar ce caută el în dumbrava pinilor? întrebă 
mirat Smart. 

Neluând pare-se în seamă întrebarea, Adela urmărea cu o 
nervozitate din ce în ce mai mare mişcările şi pregătirile 
lunganului. Acesta stând în stânga calului, ridică foarte grijuliu 
piciorul drept şi-l puse în scăriţa şeii. Abia rânjetul amuzat al 
negrului îl făcu să-şi dea seama că, pentru a încăleca, trebuie 
mai întâi să salţi puţin „vâsla de la babord”, făcându-ţi vânt în 
faţă pentru ca să stai ca lumea pe cal. Inversă deci ordinea 
picioarelor. 

— Nu ştiţi să călăriţi, Sir? întrebă plină de teamă Adela, în timp 
ce Smart, cu sprâncenele ridicate, părea că se amuză nespus de 
felul în care lunganul se căţăra pe şa. 

— Eu aş prefera o barcă, zise Mills. Mi se pare grozav de 

neplăcut să ştiu că picioarele îmi atârnă aşa de o parte şi de alta 
a şeii. 

Pusese acum în scara şeii piciorul indicat, zvârli piciorul drept 
peste şa şi, în timp ce căluţul lui sprinten tresărea nerăbdător, se 
trezi, deodată instalat „la bord”, cum spuse el glumind. 

— Doamne Dumnezeule, tare scurtă mai e scăriţa asta! zise el 
privindu-şi speriat genunchii ce-i ajungea până la piept. Şi unde 
se află chestia ailaltă? 

Se aplecă puţin spre dreapta, căutând să prindă cu piciorul 
cureaua. Poneiul însă, pe care felul în care marinarul se urcase în 
şa îl speriase puţin, zvârli nervos cu capul în lături. 

— Brrr! strigă Mills, brrr, căluţule... no bottom“! În timp ce îşi 
mişca neîntrerupt piciorul drept, căutând scăriţa ce se bălăbănea 
mai sus, la dreapta şi la stânga. Când însă aceasta nimeri sub 
burta calului, poneiul făcu o săritură în lături, scurtă şi bruscă. 
„Labele din dos” ale lui Mills, cum botezase bătrânul Lively 
picioarele acestuia, tresăriră, întâlnindu-se sub burta murgului. 
Acesta însă, neobişnuit cu asemenea apucături, zvârli deodată cu 
picioarele dindărăt, lungindu-şi capul între picioarele din faţă, în 
timp ce lunganul cu un „au, au!” zbură pe deasupra urechilor 
calului speriat, căzând apoi, cât era el de lung, în mijlocul curţii. 

— Măi! râse Smart. Grozav de tot! In viaţa mea n-am văzut 
asemenea aruncătură! 

— Şaua Doamnei Smart, Sip! strigă Adela, tremurând de 
teamă şi emoție. Şaua Doamnei Smart! 

— Şaua mea? întrebă oarecum uimită Rosalia Smart, în timp 
ce Scipio îndeplinea porunca, şaua mea, fetiţo? Dar... nici prin 
gând nu-mi trece să călăresc! 

— Dar, nu-i aşa că mi-o Împrumutați pentru câteva ore? se 
rugă Adela, apucând frâul calului care o asculta supus. Domnul 
Smart, vă rog, şaua cealaltă! 

— Dar, bine, dragă Domnişoară Adela... 

— Domnule Smart, îl rugă fata cea frumoasă, cu un glas atât 
de moale şi de plin de teamă, încât Domnul Smart n-ar fi fost 
yankeu dacă nu s-ar fi lăsat înduplecat. Desfăcându-i repede 
cureaua, scoase şaua de pe cal. In aceeaşi clipă Scipio aşeză din 
partea cealaltă şeaua Doamnei Smart, strângându-i curelele, în 
timp ce hangiul ajuta fetei să încalece. Scipio îi întinse o nuieluţă 
de salcie şi, în clipa următoare, înainte chiar ca lunganul să-şi fi 


6 No bottom - Nici o bază - strigătul celui care aruncă firul cu plumb, 
fără să nimerească fundul apei. 

venit în fire după căzătura sa, poneiul o şi pornise în galop, 
stârnind nori de praf în urma lui; cei de faţă şi mai cu seamă 
Doamna Smart, rămăseseră cu desăvârşire uimiţi. 

x 

Dar între timp, după ce Cook îl părăsise, James Lively îşi 
schimbase locul şi, aşa cum fac Pieile-roşii, se strecurase până în 
imediata apropiere a casei, care însă era mult prea bine ferită 
pentru ca el să fi putut descoperi ceva. Auzi doar un surd zumzet 
de voci ce conversau între ele şi, din când în când, zgomotul 
unor uşi ce se deschideau şi se închideau la loc. La un moment 
dat urechile sale desluşiră nişte vâsle care loveau apele fluviului, 
apropiindu-se din ce în ce. Lunecă atunci cât putu de încet spre 
mal, de unde putea să supravegheze mai bine toată întinderea 
dintre barcă şi casă. In totul erau cam doisprezece sau 
paisprezece paşi, fluviul neatingând încă nivelul malului. Nu găsi 
aici însă nici un alt ascunziş decât trunchiul adus de ape al unui 
chiparos, îndărătul căruia se chirci, urmărind cu atenţie încordată 
barca ce se apropia din ce în ce mai mult. 

In cele din urmă recunoscu prin ceaţă conturul întunecat al 
bărcii, care trase la mal, aducând opt oameni, dintre care câţiva 
purtau haine marinăreşti iar alţii erau îmbrăcaţi orăşeneşte. 

— Hei, Thorby, zise o namilă înaltă şi osoasă către cârciumarul 
care-l întâmpinase. Kelly a sosit? Ce sa întâmplat? Waterford nu 
ne-a spus nimic. 

— Nici eu nu prea ştiu, bombăni crâşmarul. O să aflaţi şi voi. 
Domneşte o harababură nemaipomenită în oraş. E ca şi cum s-ar 
muta cineva! L-aţi adus şi pe Porrel cu voi? 

— Pe Toby? Nu, el trebuie să vină cu o altă barcă, dar oricum, 
cât de curând. Kelly îşi adună toţi oamenii. 

Se vede treaba că de undeva ne paşte vreo primejdie. Cum 
stăm cu insula? 

— Bine, răspunse Thorby, tocmai a sosit de acolo o barcă. 
Duceţi-vă înăuntru. Acolo putem să discutăm mai bine. Mai vin şi 
alţii? 

— Da, Waterford trebuie să vină cu toţi oamenii lui din 
mlaştină. După cum zice el, plecăm de aici cu toţii astă-seară, 
adunându-ne pe Şaizeci şi unu. Şi, cu aceste cuvinte, oamenii 
dispărură în interiorul casei, închizând uşa după ei. 

James Lively mai rămase câteva clipe în ascunzişul său până 
ce se încredinţă că în barcă nu se mai afla nici unul din cei sosiți 
adineauri, după care se strecură grijuliu şi fără zgomot înapoi, 

spre casă. Totuşi, deşi putea să audă destul de bine gălăgia 
oamenilor care discutau între ei şi să se convingă că nu veniseră 
doar ca să joace cărţi şi să bea, nu putea desluşi despre ce 
vorbeau ei de fapt. Era însă acum pe deplin convins că „Ursul 
cenuşiu”, aşa cum bănuiseră ei încă de azi dimineaţă, era în 
strânsă legătură cu insula, care era cuibul piraţilor. Aştepta acum 
nerăbdător întoarcerea cumnatului său, pentru a chibzui când 
trebuiau să facă pasul hotărâtor. 

In sfârşit se iviră zorile. Lucrurile din preajma tânărului fermier 
începură să se deosebească şi un vântuleţ uşor ce trecea foşnind 
printre crengile stufoase ale arborilor izgonea încetul cu încetul 
straturile groase ale ceţii. James socoti că cel mai înţelept lucru 
era să se retragă, pentru ca lumina zilei, care se revărsa din ce în 
ce mai repede să nu-l surprindă, făcându-l să fie văzut de cei 
dinăuntru. Se strecură cât putu de încet pe lângă zidul clădirii 
modeste, până ce ajunse în faţa ei, ieşind astfel în şosea. Nu se 
hotărî totuşi să treacă de-a dreptul de partea cealaltă, deoarece, 
chiar lângă uşă, se afla o fereastră de unde putea fi zărit. Chiar 
pe marginea drumului însă crescuseră câţiva arbori tineri de 
hickory, în umbra cărora căută să se strecoare. Abia făcuse vreo 
zece coţi mai mult târându-se pe lângă ei, când auzi paşii unor 
bărbaţi care se apropiau repede. La început crezu că vor trece pe 
lângă el şi se lipi de pământ. Când însă oamenii ajunseră în 
dreptul casei, se opriră şi James putu să desluşească cum unul 
din ei, după ce bătuse de patru ori în uşă, rămase liniştit, 
ascultând. 

De dinăuntru parcă cineva puse o întrebare şi primi următorul 
răspuns: 

— Sander! 

— Deschideţi! 

Cunoştea vocea - era a lui Hawes. Şi-l însemnase bine pe omul 
ăsta. Dar ce căuta el aici atât de devreme? Ce legătură avea el 
cu oamenii ăştia? Şi ce tâlc avea semnul? Deschise bine ochii, ca 
să desluşească mai limpede chipul celuilalt om. Era însă prea 
întuneric încă. Şi, până să fi putut arunca o privire mai temeinică 
asupra lui, uşa ce se deschisese cu multă precauţie se închise 
repede în urma lor. 

Ce era de făcut? Să-şi urmeze prietenul şi să-i spună ce i-au 
văzut ochii? N-ar fi avut nici un rost, deoarece Cook era deja pe 
drum, galopând spre casa judecătorului, pentru a cere o mai 
amănunţită cercetare a cârciumii acesteia. Se hotărî aşadar să 

mai rămână aici, completându-şi observațiile, până la 
întoarcerea celuilalt. In acest scop şi pentru a nu fi descoperit, 
avea însă nevoie de un ascunziş mai bun. Işi continuă deci 
drumul printre tulpinile de hickory, până ce ajunse chiar în faţa 
desişului de pini despre care îi vorbise lui Cook. Plantaţia începea 
la şaizeci de paşi de „Ursul cenuşiu” şi se întindea până la 
vărsarea aceluiaşi pârâu, în susul căruia se aflau aşezate fermele 
lui Lively şi Cook. Ajuns aici, trecu drumul şi se opri tocmai în 
capătul de sus al desişului, unde rămase să aştepte ceasuri 
întregi, dând dovadă de multă răbdare. 

Intre timp mulţi călăreţi trecură pe drumul acela spre Helena, 
cei mai mulţi dintre ei coborând în faţa casei misterioase şi, după 
ce făceau un scurt popas înăuntru, îşi reluau drumeţia. Şi după 
ce se luminase de-a binelea, James putu să vadă alţi şi alţi 
oameni, pe care nu-i cunoştea însă, intrând acolo şi pornind apoi 
călare spre oraş. Dinspre oraş nu sosiră decât doi călăreţi - un 
negustor de pe strada Frontului şi un fermier din împrejurimi - 
dar ei nu se opriră la cârciumă ci, trecând pe lângă tânărul 
nostru ce stătea ascuns, se îndreptaseră, unul spre dealuri, iar 
celălalt o coti mai târziu pe o potecuţă îngustă ce şerpuia pe 
lângă mal. N 

Părea să se fi făcut ora zece. In răstimpul acesta în Helena se 
desfăşuraseră întâmplările descrise mai sus. Dar tocmai când 
începuse să se plictisească şi se gândea dacă n-ar trebui, în 
pofida înţelegerii pe care o avea cu Cook, să-l caute totuşi, ca să- 
i spună tot ce văzuse şi să-l îndemne să ia cât mai repede 
măsurile cuvenite, iată că văzu venind dinspre oraş patru 
bărbaţi, care păreau că urmăresc ceva, doi dintre ei intrând chiar 
în desişurile din marginea drumului. Işi începuseră cercetările 
într-un desiş mărunt de papao, căruia îi răspundea de partea 
cealaltă o dumbrăvioară de pini, lată de cel mult o sută de paşi. 
Foarte curând descoperiră un cal legat de un pom. 

— „Fir-ar să fie!”, îşi zise James care văzu din ascunzişul său 
cum calul fusese dezlegat şi predat unuia dintre oameni. „Ce le-o 
fi trecând prin cap ăstora? Ce au cu calul meu şi, de fapt, cine 
sunt ei?” 

Se înălţă puţin de la locul lui şi văzu cum doi dintre ei, după ce 
cercetaseră păduricea, ieşiseră iarăşi în drum. Aici avu loc o 
scurtă consfătuire şi căpetenia lor, adică omul care părea că îi 
conduce, le arătă drumul pe unde urmau să meargă şi care 
ducea drept la ascunzătoarea lui. Oamenii porniră numaidecât în 

direcţia indicată. În clipa aceea auzul lui ascuţit prinse un tropot 
de copite şi văzu cum şi ceilalţi îşi îndreptaseră privirile într- 
acolo. Numaidecât părăsiră drumul, spre a se ascunde şi chiar 
atunci, pe un cal în spume - nu-i venea să-şi creadă ochilor - cu 
buclele în vânt şi cu obrajii împurpuraţi - o văzu pe Adela 
Dunmore care, îndemnându-şi calul cu nuiaua, trecu mai departe 
într-un iureş din ce în ce mai sălbatic. 

Oricât de mult ar fi dorit să-i vorbească şi să afle care erau 
motivele acestei goane solitare, un sentiment ciudat, pe care nici 
el nu şi-l putea explica, îl împiedica să facă acest lucru, silindu-l, 
dimpotrivă, să se ascundă, spre a nu fi văzut. Trecu deci repede 
în spatele unei tufe, aşteptând să vadă în clipa următoare, cum 
trece în iureş pe lângă el. Chiar atunci însă, fata îşi struni cu 
toate puterile poneiul, făcându-l să se ridice în două picioare şi 
James auzi, cu nemărginită uimire, cum glasul ei speriat îl striga 
pe nume: 

— Domnul Lively - Domnul James Lively! Pentru numele lui 
Dumnezeu, unde sunteţi, Sir? 

In clipa aceea, dacă James ar fi fost nevoit să se arunce într-o 
prăpastie adâncă de douăzeci de picioare, dând ascultare 
chemării, nu încape îndoială că n-ar fi şovăit nici o secundă. Ce e 
de mirare atunci că se strecură afară din tufiş cu iuţeala 
fulgerului şi se ivi ca din senin în faţa poneiului surprins, încât 
acesta se dădu speriat înapoi, gata să se ridice în două picioare. 
Zvârlindu-şi repede puşca, James îl apucă de dârlogi, în timp ce 
Adela cu un „Slavă Domnului!” rostit în şoaptă, alunecă de pe şa 
în braţele tânărului fermier. Totuşi, fără să şovăie o clipă, 
zărindu-i pe oamenii ce se apropiau în grabă, ea strigă cu glasul 
aproape gâtuit de emoție: 

— Fugi, Sir - pentru Dumnezeu - fugi! la calul meu şi fugi! 

— Domnişoară Adela! exclamă surprins James. 

— Fugi, îl rugă aceasta - dacă ţii la mine şi la liniştea mea. 
Fugi! Domnul Cook a fost arestat. In Helena e răzmeriţă - 
oamenii aceia, pe care îi vezi aici, vin să te prindă! 

— Pe mine? De ce? 

— Calul meu - sfinte Dumnezeule - să nu fie prea târziu! 

Cu toate că, pentru moment, James nu-şi dădea seama dacă e 
treaz sau dacă visează, înţelese totuşi că se întâmplase ceva şi 
că viaţa lui ar putea fi în primejdie. Deşi nu se simţea vinovat de 
ceva, ştirea capturării lui Cook îl pusese pe gânduri; o bănuială 
sumbră îi apăsa creierul, mai cu seamă când văzu mulţimea 

aceea de străini grăbindu-se, desigur cu intenţii duşmănoase, să 
pună mâna pe el. intre timp însă Adela făcuse tot ce îi stătea în 
putinţă ca să-i uşureze fuga; desfăcuse în grabă cureaua şeii, 
zvârlind apoi şaua. Ceata urmăritorilor se afla acum la mai puţin 
de cincizeci de paşi depărtare. 

— Şi dumneavoastră, Domnişoară Adela - cum să vă las aici 
singură? strigă nehotărât, James. Dumnezeu mi-e martor că nu 
pot! 

— Pe mine nu mă ameninţă nici o primejdie! răspunse fata. Eu 
n-am de ce să mă tem - dar dumneata... o, Doamne, e prea 
târziu! 

— Nu, încă nu! răspunse râzând pădureanul, căci îşi dăduse 
seama că urmăritorii lui erau neînarmaţi. Şi ridică repede puşca 
de pe jos. Aş vrea şi eu să văd pe cel care... 

— Doamne, dacă ţii la liniştea mea! se rugă de el Adela, 
deznădăjduită şi înfricoşată, dacă într-adevăr mă iubeşti - James, 
atunci te rog, fugi! 

O, dacă ea, cu aceste cuvinte l-ar fi îndemnat să se arunce în 
faţa duşmanului, James s-ar fi azvârlit bucuros în braţele morţii! 
Dar - să fugă? Totuşi, privirea ei rugătoare îl înduioşă. Cu 
ajutorul mâinii stângi, în care ţinea puşca, se azvârli pe spinarea 
calului, apucând abia după aceea frâul. 

— Opreşte, Sir! strigă Porrel, care se afla acum la abia zece 
paşi de el. Opreşte-te! Venim ca prieteni - n-aveţi de ce să vă 
temeţi! 

— Nici nu mă tem! mormăi James, ţinându-şi calul încă în loc, 
doar dacă... 

— Nu-i crede! se rugă de el Adela, înspăimântată. Fugi - fugi la 
prietenii dumitale! 

— Sunt trimis la dumneata de către Squire Dayton! strigă 
Porrel sărind la el şi apucând hăţurile calului. Adela, care acum îl 
credea pierdut, îl privi deznădăjduită, cu ochi rătăciţi. 

— James! zise ea abia răsuflând şi sprijinindu-se de copacul 
alăturat. 

— Mă supun! strigă James şi cu patul puştii îndepărtă mâna 
care aproape că-i apucase frâul. Inapoi, Sir! se răsti el la străin. 
Fie că mă întorc ca prieten sau ca duşman, peste un ceas sunt 
înapoi la Helena! Şi, în timp ce dădea drumul frâului, îşi înfipse 
călcâiele în coastele poneiului care făcu o săritură, apoi, 
îndemnat de mâna sigură a călăreţului, înaintă spre desişul 
apropiat, pierzându-se curând printre tufele răspândite pe toată 

întinderea şesului din preajma apei. 

— Domnişoară Dunmore, zise Porrel întorcându-se acum către 
tânăra care tremura încă, secătuită de putere, vă mărturisesc că 
nu pot înţelege de ce l-aţi sfătuit pe băiat să fugă. Doar nu-l 
ameninţă nici o primejdie! 

— Aveaţi de gând să-l arestaţi, Sir, răspunse, încă tulburată, 
Adela. A fost învinuit de asasinat! 

— Faptul că, în loc de a se preda singur judecătorului, fuge, e 
o dovadă a nevinovăţiei sale? întrebă cetăţeanul din Sinkville şi 
un zâmbet batjocoritor îi flutura pe buze. Uluită, Adela nu 
răspunse nimic. Dar, oricum ar fi, continuă el, Squire-ul, după 
cum mi-a spus chiar el, e pe urmele adevăraţilor ucigaşi. 
Fusesem trimis aici tocmai ca să vorbesc cu tânărul nostru şi să-i 
spun să nu fie îngrijorat. Acum judecaţi şi dumneavoastră, 
Domnişoară, dacă aţi făcut bine sau nu ceea ce aţi făcut! 

— Domnule Porrel, răspunse Adela, roşie ca focul. Vestea pe 
care a adus-o adineauri marinarul acela, care şi el tot pentru 
Domnul Lively venise... 

— Domnişoară, dacă vreţi să vă convingeţi că am spus 
adevărul, răspunse Porrel, atunci întrebaţi-i pe Squire Dayton. 
Cook, aşa cum am auzit, a fost arestat azi dimineaţă, dar numai 
pentru tulburarea liniştei publice şi, după toate probabilitățile, 
între timp poate că a şi fost eliberat. Cel puţin e în afară de orice 
bănuială. Jim, te rog, ia şaua care-i aruncată jos şi pune-o pe cal. 
Cred că domnişoara preferă să plece călare, decât să se întoarcă 
în oraş, în tovărăşia noastră. 

Omul ascultă şi numaidecât aduse calul lui James Lively în faţa 
Adelei. Aceasta se întoarse către avocat oarecum încurcată, 
vrând parcă să-şi ceară iertare; se răzgândi însă repede, puse 
piciorul pe buturuga de lângă calul ce scurma pământul cu 
copita, încălecă şi, supărată şi pe ea şi pe toată lumea, o porni 
spre oraş. 

Porrel o privi, mormăi câteva blesteme în urma ei şi, după ce- 
şi trimise însoțitorii spre barca apropiată, poruncindu-le să o 
ducă înapoi la Flat-boatul „Ursul cenuşiu”, se îndreptă spre 
cârciumioara din apropiere, a cărei uşă se închise curând în urma 
lui. 

35 
FUGA OAMENILOR DE LA „URSUL 
CENUȘIU” - SMART E INFURIAT 


Dacă Domnul şi Doamna Dayton rămăseseră uimiţi de 
furtunoasa dispariţie a Adelei, nici oaspeţii actuali ai „Ursului 
cenuşiu” nu priveau cu mai puţin interes cele ce se petreceau în 
imediata lor apropiere. Oare această urmărire prin pădure a unei 
persoane pe care n-o puteau distinge, îi privea şi pe ei, iar subita 
apariţie a atâtor oameni pe şoseaua principală era doar 
întâmplătoare? Conştiinţa lor încărcată îi făcea să tremure. 
Sander mai cu seamă, care se afla sus, lângă ferestruica de la 
catul al doilea, urmărind tot ce se întâmpla pe drum, pentru ca, 
în caz de primejdie să ştie încotro să fugă, se îngălbeni la faţă şi 
inima începu să-i bată nebuneşte, când o recunoscu pe Adela 
printre străinii aceia. 

Ce o adusese oare pe Adela Dunmore aici, între nişte oameni 
pe care nu-i cunoştea? Şi cine era omul care acum gonea călare 
prin pădurea virgină din preajmă? Câţiva hickory cu crengile 
stufoase îl împiedicau să vadă limpede ce se petrecea. Cu atât 
mai mult avea motive să fie îngrijorat, cu cât totul i se părea o 
enigmă. 

Deodată atenţia îi fu îndreptată în altă parte. Unul din străinii 
aceia se apropie acum grăbit de casa lor. Sander nu-şi putea da 
bine seama cine ar fi putut să fie, de vreme ce aproape toţi 
localnicii purtau pălării de paie, el nefiind în stare, din locul în 
care se afla, să ghicească cine se ascundea sub borurile late ale 
pălăriei. In clipa aceea uşa casei se deschise, lăsând să între pe 
cel ce bătuse. In orice caz, trebuia să fie un prieten. Altfel, 
Thorby nu i-ar fi deschis uşa. Repede, tânărul bandit cobori 
scara, vrând să afle ce ştiri aducea noul venit. 

Acesta nu era altul decât însuşi Porrel, care sosea cu 
instrucţiunile date de conducătorul lor, înfăţişând totodată pe 
scurt ciracilor lui ce se întâmplaseră la Helena, căror primejdii 
fuseseră expuşi, ce măsuri fuseseră luate şi, mai cu seamă, ce 
plan închipuise Kelly, nu numai pentru a înlesni fuga lor, ci şi 
pentru a se răzbuna pe potrivnicii lor. 

— Dar, la dracu! strigă supărat Sander, de ce naiba nu vine o 
dată şi căpitanul aici? Ştie prea bine ce mi-a făgăduit şi din ce 
pricină nu trebuie să fiu văzut în oraş. Dacă, aşa cum arată 
lucrurile, totul trebuie să se prăbuşească dintr-o clipă în alta, am 
rămâne cu toţii împotmoliţi aici, în timp ce el ar pescui liniştit în 
apă tulbure sau, în orice caz şi-ar pune în siguranţă prea 
onorabila sa persoană! 

— Nu-ţi fie teamă, îl linişti râzând Porrel, sau Toby, cum îi 
ziceau de obicei camarazii. Când va veni ceasul răfuielii, să nu 
crezi că ai să lipseşti. Până una alta, trebuie să mai stai niţeluş 
ascuns, aşa că rămâi deocamdată în bărcuţa cu care poţi veni 
repede la Helena. Dacă planul nostru izbuteşte şi cu oamenii 
noştri înarmaţi trecem într-adevăr pe corabia cu aburi, atunci 
înălţaţi pânzele bărcuţei şi cu ajutorul câtorva vâslaşi sosiți încă 
la timp, dacă nu ca să luptaţi, în orice caz, ca să vă îmbarcaţi pe 
corabie. Dacă însă planul nostru nu izbuteşte şi trebuie să 
desfăşurăm lupta chiar în Helena, ceea ce personal n-o doresc, 
atunci vă vestim lucrul ăsta prin patru salve de puşcă, repetate 
după un anumit interval. Inseamnă că totul a fost descoperit şi 
numai forţa ne mai poate mântui. Să nu întărzii nici atunci, dacă 
nu vrei să pierzi orice contact cu noi. In cazul acesta nu mai e 
nevoie să purtăm mască, aşa că nu mai trebuie să te sfiieşti - să 
ieşi la lumină. 

— Dacă ar fi după mine, totul s-ar fi terminat de mult. Ce mai 
caut eu aici? A fost un noroc că la Helena au pus mâna pe 
blestematul acela din Indiana. Cine ştie altfel în ce bucluc mă 
mai vâra şi ăsta! Dar... ce aveaţi eu flăcăul care a tulit-o atât de 
repede în pădure? 

— Ei, răspunse Porrel. Era James Lively care pândea aici în 
pădurice, ca să iscodească ce se petrece în casa asta. 

— Vedeţi?! exclamă Sander speriat, astea sunt urmările 
şovăielii noastre blestemate. Şi noi, care nu ne-am ascuns şi ne- 
am expus primejdiei, spre folosul cauzei generale, la urma urmei 
o să sfârşim spânzurați de o frânghie bine răsucită, în timp ce 
voi, ceilalţi o s-o ştergeţi nevătămaţi. Blestemată soartă! Să fii în 
halul ăsta în mâinile lui Kelly! 

— Ei, mult a fost, puţin a rămas! îl potoli Porrel. lată că vine şi 
barca. De acum, pe corabie, domnii mei! Dacă James Lively se 
întoarce repede, aşa cum a pornit-o, înseamnă că a izbutit să-şi 
adune pădurenii la fel de repede. Deci să-i lăsăm, să afle cuibul 
gol. Noi ne adunăm oamenii în Helena. Ai expediat aseară 

lucrurile dumitale spre insulă, Thorby? 

— Nu, aseară nu! Cine dracu era să plece acolo pe pâcla aia? 
răspunse Thorby. Le-am trimis însă astăzi de dimineaţă. Până ce 
ajungem noi acolo, ele trebuie să fi şi sosit. 

— Dar oare e bine să plecăm acolo aşa pe faţă? întrebă 
Sander. Dacă vreun ticălos mai stă ascuns pe aici şi pe urmă se 
duce la Helena, ca să ne trădeze? 

— Puneţi păturile astea pe voi, răspunse Thorby, să se creadă 
că sunteţi indieni. Şi acum să ne grăbim. Mi se pare mereu că 
aud zgomot de, copite. 

Fără să mai stea pe gânduri, oamenii intrară în barca cu pânze 
din apropierea Flat-boatului şi Porrel, însoţit de mai mulţi ciraci 
aflaţi la „Ursul cenuşiu”, se îndreptă cu paşi repezi spre Helena. 

x 


Între timp Jonathan Smart, care aflase din gura lunganului 
împrejurările în care Cook fusese arestat, pornise împreună cu 
acesta spre locuinţa judecătorului, pentru a-i cere mai multe 
amănunte. Numai că el nu era de găsit nicăieri. La rândul său, 
Constable-rul îi răspunse că fără încuviințarea judecătorului nu 
poate primi garanţia oferită. 

Smart ştia foarte bine că, împotriva acestei hotărâri nu se 
putea obiecta nimic şi, cu toate că înfuriatul lungan ameninţa, 
zicând că tare ar avea poftă să rupă mâinile şi picioarele 
preaonoratei justiţii din Helena, se convinsese până la urmă că el 
şi cei ce gândeau ca dânsul se aflau în minoritate şi că, până una 
alta, nu le rămânea decât sa blesteme şi să înjure. 

Intre timp, cei doi porniseră cu pas domol pe strada ce ducea 
spre închisoarea situată chiar peste drum de casa răposatei 
Breidelford, în preajma căreia mai hoinăreau încă unii marinari şi 
copii de prin vecini, cu toate că uşile bine zăvorite împiedicau 
intrarea străinilor. Deodată, fură întâmpinați de strigătul: 
„Corabie, atenţie!” şi Smart, care la început crezuse că e vocea 
lui Cook, rămase uimit, descoperind aici pe prietenul, său de ieri, 
tânărul marinar din Indiana. Era cel ce îi adusese fata şi pe care, 
dat fiind că nu-l mai văzuse de mult, îl bănuia plecat departe. 

— Ei, Sir! strigă el uimit. Ce naiba chibzuieşti aici, pe după 
zăbrelele astea de fier? Fir-ar să fie, ce boală a dat oare. Peste 
judecătorul nostru? Că doar nu prea avea obiceiul să vâre 
oamenii atât de lesne la răcoare! 

— Dumnezeu ştie ce secătură m-o fi pârât, răspunse marinarul 
cel tânăr. Derbedeul nu s-a mai arătat şi, după cum mi se pare, 

nimănui nu-i pasă de noi. Ţară liberă e asta, unde poţi să vări 
oamenii aşa, netam-nesam într-o gaură şi să-i uiţi pe urmă 
acolo? 

— Bine, bine, dar de ce te-au vârât aici? întrebă Smart, uimit. 

— Domnilor, se amestecă în vorbă un străin - cel puţin Smart 
nu-l văzuse niciodată în Helena - astfel de discuţii nu sunt 
îngăduite aici. Un prieten de-al meu s-a plâns împotriva omului 
acestuia şi Constable-rul a poruncit să nu fie lăsat nimeni să se 
apropie de el. 

— Dă-i una-n cap, Smart! strigă de sus, Tom. Mă îndatorezi 
pentru acest mic serviciu! 

— Stimabile Sir, zise calm yankeul, fără ca totuşi să facă celui 
închis serviciul cerut, cred că nu ţi-ar strica deloc dacă ţi-ai 
vedea de treburile dumitale. Eu cel puţin, nu sunt deloc... 

— Păi tocmai astea sunt treburile mele, Sir, îl întrerupse 
celălalt, în timp ce, de pe partea cealaltă a străzii, mereu veneau 
rând pe rând alţi oameni, eu sunt pus aici să împiedic asemenea 
discuţii, aşa că, o dată pentru totdeauna, vă rog să încetaţi. 

— ... dispus să las pe orice străin să-mi prescrie ce pot şi ce nu 
pot să fac, continuă Smart. Lunganul însă, căruia încă de la 
primele cuvinte îi sărise ţandăra, fără să spună un cuvânt trecu 
mai în faţă, zvârli haina de pe el, îşi sumecă mânecile cămăşii şi-l 
rugă pe Smart să continue liniştit discuţia, căci, spunea el, al 
dracului să fie dacă nu astupă el gura „botosului”, dacă mai 
încearcă doar o singură dată să-şi vâre coada. 

— Păstraţi liniştea, domnilor! strigară câţiva, apropiindu-se. 
Ceva mai încolo e un mort. Cine e neruşinatul care îndrăzneşte 
să facă gălăgie şi să se bată în faţa casei care adăposteşte un 
mort? 

— Eu sunt acela, dacă sunteţi curioşi să ştiţi - îi înfruntă 
lunganul. Şi cât priveşte moarta de colo, nu văd de ce i-aş purta 
respect. Şi-a meritat soarta, a meritat lucrul ăsta de o sută de 
ori! Pe mine cel puţin, m-a înşelat de mi-au ieşit ochii din cap! 

— la mai suciţi gâtul derbedeului ăstuia! strigă acum un altul 
către gloata ce devenea din ce în ce mai numeroasă. Şi când 
lunganul se întoarse ca ars, vrând să vadă cine vorbise, nu mai 
întâlni în faţa lui decât o grămadă de chipuri încruntate şi 
bătăioase, neputând să afle cine-l înfruntase. 

„Sfântă Treime!” îşi zise Tom, stând la fereastră. „Ah, de-aş fi 
eu jos!” Smart însă, scârbit şi revoltat de atâta laşitate a gloatei 
faţă de un singur om, se întoarse cu faţa către mulţime şi, 

întinzând spre ea braţul său lung cu un pumn respectabil, strigă: 

— Hei, neisprăviţilor - căci nu pot spune despre voi, pleavă a 
societăţii, că aţi fi nişte domni - ticăloşi şi nemernici care nu vă 
ruşinaţi să vă repeziţi buluc împotriva unui singur om, voi 
pretindeţi că sunteţi americani? Soi rău care... 

— Ura, trăiască Smart! începu să strige gloata, amuzată mai 
mult decât întărâtată de această izbucnire a hangiului, de obicei 
atât de paşnic şi indiferent. Trăiască yankeul - aduceţi un scaun 
- repede o masă - Smart să se suie pe masă - să ţină o 
cuvântare. Trăiască Smart! 

— ... meritaţi să fiţi spânzurați de picioare, ţipă şi mai tare 
Smart, de data asta înfuriat de-a binelea. Bandă blestemată - 
pirați de apă dulce - toţi, toţi! Părinţii voştri şi-au vărsat sângele 
pentru neatârnarea patriei lor şi voi, neruşinaţilor, tâlhari de 
drumul mare, jefuiţi ţara, batjocorind mormintele părinţilor 
noştri! Dar, de fapt, voi nici nu aveţi o patrie. Voi sunteţi în afara 
legii - şobolani de apă care trebuiesc otrăviţi şi stârpiţi, pentru ca 
pământul să fie ferit de sămânţa voastră! 

— Bravo, Smart, bravo! se auziră îndemnuri entuziaste din 
toate părţile, în timp ce lunganul adăsta încă cu pumnii pe 
jumătate ridicaţi, neştiind parcă pe care dintre cei adunaţi să-l 
lovească mai întâi. 

Poate că totuşi s-ar fi încins o încăierare şi cine ştie ce ar fi 
putut ieşi până la urmă din înfruntarea aceasta, dacă nu se ivea 
Constable-rul care, cu toată energia, izbuti să restabilească 
liniştea. Smart nu părea dispus să se supună poruncii, căutând 
parcă în jurul său una din mutrele ce-l priveau rânjind, pentru a 
se repezi s-o lovească. În cele din urmă păru că se răzgândeşte, 
căci, după ce mai aruncă o privire dispreţuitoare asupra 
neciopliţilor din jurul său, îşi vâri amândouă braţele până 
aproape de coate, în buzunarele adânci ale pantalonilor şi o porni 
fluierând mai departe, printre rândurile celor adunaţi, care, fără 
să şovăie, se dădură la o parte. Il cunoşteau de mult pe yankeul 
ăsta şi ştiau că, dacă era întărâtat, devenea primejdios pentru 
cel ce s-ar fi gândit să se ia la harţă cu el. 

intre timp, Constable-rul, care prin cuvinte chibzuite şi în 
acelaşi timp împăciuitoare căuta să potolească gloată aceea 
înfuriată, spuse lunganului că se înţelesese mai adineauri cu un 
negustor din oraş, care se declarase gata să depună cauţiunea 
atât pentru Cook cât şi pentru James Lively. Şi lunganul jură pe 
toţi sfinţii că negustorul acesta trebuie să fie singurul om deştept 

din întreg oraşul şi că, de azi încolo, blestemat să fie el dacă va 
mai cumpăra din altă parte tutunul! 

Când Porrel se întoarse în oraş, dădu numaidecât cu ochii de 
judecător, care părea că-l aştepta de mult nerăbdător, la 
platforma de debarcare a călătorilor de pe corăbiile cu aburi. 

— Totul e în ordine, îl întâmpină Porrel, arătând cu mâna 
fluviul, pe întinderea căruia, cu pânzele sale albe ca neaua 
umflate de vânt, se vedea cum lunecă o ambarcaţiune mică şi 
mlădioasă, apropiindu-se de locul unde se aflau ei. In corabia 
asta sunt cele mai de seamă exemplare ale noastre şi nu mă 
îndoiesc că Arkansasul ar fi dispus să plătească un preţ frumuşel 
de intrare, numai ca să le poată vedea. Dintr-o clipă într-alta 
putem fi gata de plecare. 

— Da, zise judecătorul, privind posomorit în pământ şi ne 
punem în siguranţă pe noi înşine, precum şi pe cei ce sunt în 
preajma noastră. Ceilalţi însă, pe care trebuie să-i lăsăm aici, 
sunt pierduţi - aşa că nu putem pleca! 

— Ei, drăcie, exclamă speriat Porrel. Frumoasă treabă ar fi! 
Avertizat de o rudă a dumneavoastră, tânărul Lively a izbutit să 
fugă. În mai puţin de o oră, toată liota pădurenilor o să fie pe 
urmele noastre. Nu mai putem întârzia. Cine mai lipseşte? 

— Chiar acum am primit o scrisoare din Memphis, zise 
judecătorul. Un curier călare mi-a adus-o, trecând prin mlaştină. 
Sus, în mare primejdie, se află trei dintre prietenii noştri. Numai 
prezenţa mea acolo îi poate salva. 

— Bine, bine, dar nu putem lăsa să se prăbuşească totul, 
numai de dragul celor trei! răspunse supărat Porrel. 

— Nu, zise judecătorul, însă atâta timp cât ne mai stă în 
puteri, e de datoria noastră să încercăm măcar. 

— Dar cum? 

— Porrel, dumneata cunoşti planurile noastre şi ştii bine că 
reuşita lor depinde de noi. Pot să mă bizui pe dumneata? Vrei să- 
i călăuzeşti dumneata în uşoara înfruntare ce va urma, iar, după 
aceea, să-i duci mai departe, spre libertate? Vrei să te îngrijeşti 
ca prada să fie transportată pe bordul corăbiei cu aburi, vrei să 
iei în păstrare banii pe care, la prezentarea acestui inel, ţi-i va 
înmâna Georgine, ţinându-i la dumneata până în ziua când ne 
vom întâlni iar în Texas, sau - dacă eu mor între timp - să-i 
împărţi cum se cuvine? 

— Dar ce oare aveţi de gând? întrebă Porrel uimit. Cum, 
dumneavoastră nu vreţi să veniţi cu noi? 

— Numai eu singur îi pot salva pe cei a căror siguranţă a fost 
până acum datoria mea, continuă Dayton, fără să răspundă 
direct la întrebare. Nimeni nu bănuieşte încă cine sunt cu 
adevărat, sau ce legături am avut. Corabia aceasta porneşte în 
susul fluviului peste câteva minute - astă-seară voi fi la Memphis 
- restul cetei noastre poate fi mâine dimineaţă în drum spre 
Texas. 

— Şi cui i-ar folosi asta? răspunse Porrel. Alte câteva sute sunt 
încă risipite pe fluviile şi în oraşele de pe malurile lor. Ar fi siliţi 
deci să rămână acolo. Şi oare nu aa aceleaşi drepturi ca şi cei din 
Memphis? 

— Ai văzut cum azi dimineaţă a fost tăiat copacul cel bătrân ce 
se înălța aici, pe mal? întrebă Dayton. 

— Ba da - însă, ce legătură are copacul cu întrebarea mea? 

— Pentru toate ambarcaţiunile, el era dovada existentei insulei 
noastre, răspunse judecătorul. Dacă nu-l mai văd, vor şti că 
insula, sau s-a dat la fund cu toată colonia ei, sau că deocamdată 
nu se mai poate acosta acolo. Şi vor trece mai departe. 

— Hm! Câtă prudenţă! mormăi printre dinţi Porrel, privindu-şi 
tovarăşul pe jumătate convins şi pe jumătate neîncrezător. O 
ciudată bănuială se trezise în el: voia căpitanul oare să-i 
părăsească în ultimul moment?  Infăţişarea judecătorului 
îndreptăţea această bănuială, aşa că, el îl întrebă: 

— Squire, dacă oamenii mei mă întreabă de dumneavoastră, 
pot eu să le povestesc cele ce mi-aţi spus acum? Vreţi să-mi 
mărturisiţi deschis ce aveţi de gând? Sau toată povestea aţi 
ticluit-o doar pentru mine? 

Squire-ul îl privi o clipă nehotărât şi şovăind, după care întinse 
mâna prietenului său: 

— Nu, Porrel, răspunse el, nu e pentru dumneata - dumitale 
am să-ţi spun adevărul curat. Vreau să nu mai am de-a face cu 
traiul şi cu banda asta. Dumneata Porrel, dumneata să fii 
executorul ultimei mele voințe - urmaşul meu! 

— Şi vă luaţi şi soţia cu dumneavoastră? întrebă tovarăşul său 
din Sinkville. Squire-ul dădu afirmativ din cap, fără să scoată un 
cuvânt. 

— Dar Georgine... 

— Citeşte scrisoarea asta! răspunse cu glas înăbuşit 
judecătorul. Porrel luă scrisoarea, aruncând o privire grăbită 
asupra ei. 

— Gelozie! zise el zâmbind, oarbă gelozie! Către...? Şi întoarse 

hârtia, vrând să citească adresa. Ha... pete de sânge şterse cu o 
cârpă. Cine a pus oare pecetea asta roşie pe scrisoare? 

— Curierul, răspunse Dayton întunecat, dar, orice s-ar 
întâmplă, nu vreau s-o mai văd. Oricum însă, nu trebuie să ducă 
lipsă de nimic. Pachetul acesta cu ceea ce conţine el, te rog să i-l 
dai din partea mea. 

— Va să zică sunteţi hotărât? ... 

— Da, Porrel - hotărât. lar în ce te priveşte pe dumneata, dacă 
îmi  împlineşti întocmai rugămintea, îngrijind de siguranţa 
oamenilor şi împărțind cinstit prada între ei, partea ce mi se 
cuvine mie să fie a dumitale. Eşti mulţumit? 

— Partea întreagă? întrebă uimit avocatul. Omule, ştii oare ce 
bogății am pus noi deoparte în timpul din urmă? 

— Ştiu prea bine, şopti judecătorul, ocolindu-i privirea, e a 
dumitale. Oricine dintre ai noştri ar întreba de mine, spune-i în ce 
scop şi unde am plecat cu corabia asta. Acum însă potoleşte-i 
acolo pe oamenii noştri. Aud încă gălăgia sălbatică şi cearta lor. 
Nu-i chip să-i ţii în frâu, chiar când îi ameninţă moartea şi călăul. 
Good-bye, Porrel, mă duc la mine acasă să-mi iau soţia. lţi doresc 
mult noroc! Ce aş putea să-ţi urez mai mult decât să te ştiu în 
Texas, de partea cealaltă a golfului. 

Între timp, Adela străbătuse călare drumul până la Hotel 
Union, vrând să aducă înapoi şaua doamnei Smart. Clădirea 
întreagă era însă parcă moartă: barmanul stătea singur pe 
verandă, legănându-se pe picioarele din spate ale scaunului său. 
Doamna Smart plecase, aşa cum spunea Scipio, la Squire 
Dayton. Domnul Smart plecase împreună cu lunganul, iar în ce-l 
priveşte pe el însuşi, Scipio mărturisea că nu ştie, de atâta 
plictiseală, dacă trebuie să-şi vadă de treburile sale obişnuite, 
sau să plece şi el pe urmele celorlalţi. 

— Doamna Smart a plecat demult într-acolo? întrebă Adela, în 
timp ce negrul desfăcea şaua, legând calul de dârlogi. 

— Nu, Missus, răspunse Scipio, nu-i aşa de mult! 

— Dar, lisuse - Missus are alt cal acum - Nancy a fost aici - 
poneiul Domnului Lively e la Jingo - Missus străină foarte 
bolnavă... 

— Maria? exclamă speriată Adela. Sărmană, biată copilă! Vin 
numaidecât la tine! Scipio, nu ştii dacă Squire Dayton e acasă? 
Trebuie neapărat să vorbesc cu el! 

— II găsiţi pe malul apei, Missus. Numaidecât, jos, la capătul 
străzii, li găsiţi sigur, dacă nu cumva a plecat între timp de acolo. 

— Scipio, zise Adela, vrei să-mi faci plăcerea să dai o fugă 
până jos şi să-l rogi să - sau nu - mai bine mă duc eu la el. Aşa-i 
că mergi cu mine până acolo, Scipio? Prea mulţi marinari străini 
am văzut prin oraş. Aproape că mă tem să umblu singură. 

— Sfinte Dumnezeule, răspunse Scipio clătinându-şi îngrijorat 
capul bucălat, se petrec lucruri ciudate astăzi în Helena. Copilul 
ăsta - ori de câte ori Scipio se referea la propria lui persoană, 
întrebuința epitetul acesta puţin cam prea tineresc pentru el - 
copilul ăsta n-a mai pomenit asemenea harababură. Mă miră 
numai că nu se vede încă doctorul cioclu pe aici. 

— Vrei să vii cu mine, Scipio? 

— Be sure - Miss, be sure“? - Scipio totdeauna merge cu 
dumneata! Şi africanul îşi apăsă pe frunte pălăria lui de paie şi 
după obiceiul marinarilor îşi săltă puţin cureaua de la brâu, 
întinse mai întâi piciorul drept, apoi pe cel stâng şi, făcând o 
plecăciune, dădu tinerei fete să înţeleagă că şi-a pus la cale 
toaleta şi că e gata să o urmeze, oriunde îi va porunci să meargă. 


5 Desigur, Domnişoară, desigur. 

36 
PIRAȚII ÎN DERUTĂ. — „VAN 
BUREN” URMĂRIT DE „ŞOIMUL 
NEGRU” 


Adela îşi zori paşii, urmată de însoţitorul ei şi amândoi 
ajunseră în acelaşi timp pe Strada Frontului, chiar în clipa când 
judecătorul se despărţise de Porrel şi voia s-o ia pe Strada 
Ulmului în sus, spre locuinţa sa. Cu toate că ar fi preferat să evite 
o întâlnire cu tânăra fată, lucrul nu prea era cu putinţă. Ea îl 
văzuse şi acum venea repede spre dânsul. Se opri însă dintr-o 
dată, îndreptându-şi privirea spre malul fluviului. Scipio se holbă 
la el şi începu să bată din palme uimit. lar când Squire-ul îşi 
întoarse ochii spre ei, urmărindu-le privirea, abia mai avu prilejul 
să vadă cum, chiar lângă mal, un cal se prăbuşise, zvârlindu-şi 
departe călăreţul. O mulţime de oameni alergară să-l ajute, dar 
călăreţul, deşi puţin ameţit de căderea aceasta serioasă, se 
ridicase repede, privind cu teamă în jurul său. Descoperise fără 
îndoială nişte chipuri cunoscute, căci Dayton văzu cum întinsese 
mâna unuia, schimbând câteva cuvinte cu el şi cum acesta îi 
făcuse semn să se apropie. 

Dayton se sperie. In tot felul de a se comporta al călăreţului 
era ceva misterios. Căci acesta nu numai că nu-şi întorsese 
privirile spre calul ce se prăbuşise, ci căuta parcă să se 
depărteze cât mai mult, ca şi cum în urma lui ar fi lăsat cine ştie 
ce lucruri îngrozitoare, de care dorea să scape cât mai repede. 
Făcu câţiva paşi să-l întâmpine şi, recunoscându-l, se opri 
deodată încremenit. Era Peter, palid, plin de sânge, cu hainele 
murdare şi zdrenţuite, fără pălăria pe care o pierduse, cu părul 
încâlcit atârnând în jurul capului şi pe obraz cu o cicatrice abia 
vindecată şi roşie ca sângele. Abia dacă îl mai recunoscu. 

— Căpitane Kelly, gemu omul, când ajunse lângă el şi, privind 
fricos în urma lui, ca şi cum i-ar fi fost teamă să nu fie auzit de 
ceilalţi, îi zise: Fugiţi - insula a fost ocupată! 

— Ai înnebunit, strigă judecătorul, dându-se îngrozit înapoi, 
eşti nebun ori beat? 

— Blestem şi otravă! şuieră omul cu cicatricea, ţinându-şi 

dinţii încleştaţi. Aş fi vrut să fiu astfel şi să nu spun decât o 
minciună. Dar azi de dimineaţă o corabie eu aburi a acostat 
acolo debarcând oameni. Mii de draci... îi şi văd venind, colo, 
după vârf. Aproape că mi-am omorât roibul, călărindu-l. Sunt 
aproape de tot! 

— Şi, totul e pierdut? exclamă Dayton, privind cu ochii rătăciţi 
pe cel ce adusese vestea nenorocită. 

— Totul! răspunse, gemând, acesta. 

— Dar Georgine? întrebă căpitanul. 

— Inainte de a se lumina de ziuă a părăsit insula cu iola 
dumneavoastră! 

— Sfinte Dumnezeule, Dayton - ce ai? Eşti palia ca moartea! 
strigă în clipa aceasta Adela, apropiindu-se de el. In oraş e parcă 
revoluţie. Domnul Cook şi Tom Bamwell au fost arestaţi, 
Constable-rul aleargă călare dintr-un loc într-altul şi o ceată de 
străini înarmaţi îşi face de cap pe străzile oraşului... 

— Pleacă de aici, Adela, zise judecătorul, abia putându-se 
stăpâni să rămână liniştit. Pleacă... tu n-ai ce căuta aici... Scipio, 
însoţeşte-o până acasă... ha... dar ce înseamnă asta? 

Dinspre fluviu se auzea apropiindu-se un vuiet imens, ca şi 
cum tot pământul s-ar fi cutremurat sub loviturile a mii de copite. 
Un călăreț după altul se apropia într-o goană sălbatică, trecând 
pe străzile Ulmului, Nucului şi Frontului şi îndreptându-se spre 
închisoarea districtuală. Erau dezlănţuitele cete ale pădurenilor, 
îmbrăcaţi în cămăşi vânătoreşti şi cu mocasini în picioare, 
purtând pe umeri flintele lor lungi iar la brâu cuţitele de 
vânătoare. Goneau ca vijelia, scoteau obişnuitul lor strigăt de 
vânătoare, aidoma chemării la luptă a celor mai sălbatici dintre 
indieni, adunându-se în faţa caselor din piaţa închisorii. Acum toţi 
locuitorii Helenei păreau că vor să se adune în jurul lor. 

Adela se lipi înfricoşată de judecător. James era în fruntea 
călăreţilor şi. La porunca lui, ştafetele porneau cu iuţeala 
vântului. În susul şi în josul oraşului. 

Squire-ul stătea ţeapăn, fără să se mişte, năpădit de mii şi mii 
de simţăminte. Vedea acolo, nu departe de el, corabia care 
putea să-l ducă de aici, salvându-l; vedea rotocoalele de fum ce 
se ridicau în văzduh. Auzea deschizându-se ventilele ce până 
atunci ţinuseră în frâu aburul care ţâşnea acum cu un şuier 
asurzitor. Auzea bătăile repezi ale clopotului vestind apropierea 
plecării. in clipa aceea, Bolivar îşi croi drum spre dânsul. 

— Massa, şopti el cât putu de încet, căpitanul corăbiei vă 

trimite vorbă că trebuie neapărat să pornească - nu poate 
aştepta mai mult. 

— Ei, Squire Dayton! strigă James Lively, a cărui privire, atrasă 
de culoarea deschisă a rochiei tinerei doamne, îl recunoscuse pe 
judecător. Călărea încă acelaşi cal pe care i-l adusese Adela şi se 
grăbi să-l îndrepte spre locul unde se afla Dayton. 

— Squire, zise el, după ce sări de pe cal şi, înroşindu-se la faţă, 
salută pe tânăra de alături. Squire, s-au întâmplat astăzi lucruri 
foarte ciudate în Helena. Ne-am adunat toţi vecinii şi veneam în 
ajutorul legii, acolo unde va fi nevoie. Cook pornise mai devreme 
în acest scop. Din ceea ce aud acum, reiese că el ar fi arestat. 

— Domnule Lively, răspunse Squire-ul şi inima îi bătea de 
parcă ar fi vrut să-i spargă pieptul - vaporul venea din susul 
fluviului şi era din ce în ce mai aproape - ah, de-ar putea să mai 
câştige timp, doar câteva minute încă! Doar temperamentul 
clocotitor al lui Cook e de vină că s-a întâmplat aşa. Am pus să-l 
aresteze mai mult ca să-l apăr pe el de mânia celorlalţi, nu 
pentru altceva. Totul s-a rezolvat acum şi, cum alt motiv de a-l 
reţine nu există, chiar eu am să mă duc să-i redau libertatea! 

— Cred că nu mai e nevoie, Sir, răspunse tânărul zâmbind. 
Tata a şi pornit într-acolo şi socot că-l va aduce curând - cred că- 
i şi aud venind! 

Intr-adevăr, de pe uliţa cealaltă se vedeau apropiindu-se 
câţiva călăreţi, având în mijlocul lor pe Cook şi pe Tom Bamwell. 
Squire-ul se aplecă în clipa aceea repede spre negrul său. 

— Bolivar, îi şopti el, fugi sus şi du-o pe Doamna Dayton 
numaidecât pe corabie. Viaţa şi libertatea ei atârnă de tine! 

— Squire! se adresă din nou James judecătorului, vreau să vă 
spun că am dat o raită pe la „Ursul cenuşiu”, dar am găsit cuibul 
pustiu! Secretul nostru a fost trădat - banda a... 

Fu întrerupt de un strigăt de groază pe care îl scosese Bolivar, 
uimit şi înfricoşat. Negrul care tocmai era pe cale să 
îndeplinească porunca primită, se dăduse înapoi îngrozit. In faţa 
lui, zvârlindu-şi de pe cap ponosita-i pălărie de pâslă neagră, cu 
chipul marmorean, încadrat. De bucle întunecate şi răzvrătite, cu 
ochi ce priveau sticloşi şi rătăciţi, cu obrajii săi palizi, dar cu două 
pete mici şi sângerii, cu buzele tremurânde şi întredeschise - 
stătea un copilandru, care ridică încet mâna sa spre judecător. 

— Georgine, gemu căpetenia bandiţilor, în timp ce tot sângele 
îi fugea din obraji. 

— Dayton, îl imploră speriată Adela, în numele cerului, ce e cu 

tine? Ce înseamnă toate astea? 

— Ha-ha-ha! izbucni într-un râs  batjocoritor Georgine, 
îndreptându-se din şale şi ridicându-se, mândră şi sălbatică. Pe 
Adela, pe care până atunci n-o mai văzuse niciodată, o socotea 
soția judecătorului. Ha-ha-ha! Richard Kelly, ucigaşul de copii, se 
teme s-o întâmpine pe una din nevestele sale, pentru că, alături 
de el, stă cealaltă. Apropiaţi-vă, oameni buni! 

— Nebuno! strigă Dayton, apucându-i repede braţul. 

— Inapoi, ţipă femeia în furia ei bezmetică. Nebună? Da. Sunt 
nebună şi vreau să fiu - numai că tu, tu eşti cel ce m-a făcut 
astfel. Veniţi mai aproape, fermieri, veniţi şi voi, locuitori ai 
Helenei, veniţi! Omul care se află acum în faţa voastră ca Squire 
şi judecător - omul care a trăit ani îndelungaţi în mijlocul vostru 
aşa cum îşi caută şarpele un cuib în casa liniştită a oamenilor... 

— Georgine! strigă Dayton îngrozit. 

— ... omul acesta e Kelly, căpetenia piraţilor, stăpânul acelei 
insule banditeşti: - iar eu - eu - eu sunt soţia lui! 

Trupul slab al femeii nu era în stare să mai reziste. Emoţia, 
durerea, furia, răzbunarea, care îi dăduseră puteri până în clipa 
aceasta, nu mai puteau să o ţină. Pierzându-şi cunoştinţa, începu 
să se clatine, gata să cadă la pământ, dacă James nu ar fi prins-o 
în braţe. 

Dayton stătea acum ţeapăn şi nemişcat, asemenea unei stane 
de piatră, auzind cuvintele ce însemnau pentru el moartea. Cât 
timp privirile Georginei fuseseră aţintite asupra lui, nu avusese 
putere nici măcar să se mişte. Acum însă, după ce ea se 
prăbuşise, după ce de pe buzele Adelei ţâşnise un strigăt de 
groază, îmbinându-se cu strigătele de răzbunare ale duşmanilor 
ce-l împrejmuiau, acum simţi şi el, cum, deodată, conştiinţa 
primejdiei în care se afla, îl pătrunde, sălbatic şi fierbinte. Orice 
prefăcătorie ar fi fost fără folos. Căzuse masca! Sosise clipa cea 
de pe urmă! 

— Puneţi mâna pe tâlhar! Aveţi grijă să nu vă scape! Se 
auzeau strigăte venind din toate părţile şi, îngrozită, Adela se 
îndepărtă de el fără să vrea. James însă, care stătea cel mai 
aproape, nu se putuse mişca mai repede, împiedicat fiind de 
trupul Georginei şi atât de ameţit de surprinzătoarea şi groaznica 
semnificaţie a învinuirilor aduse, încât nu ştia el însuşi dacă e 
treaz sau dacă visează. In timp ce acum, ceilalţi oameni, fermieri 
şi marinari, se apropiau grăbiţi, gata de atac, descoperind armele 
pe care le ţinuseră ascunse, Kelly scoase din buzunar două 

pistoale mici cu ţeavă dublă. 

— Suntem pierduţi, strigă el cu voce răguşită. Pierduţi şi 
blestemaţi! Haideţi, piraţilor, veniţi! Adunaţi-vă în jurul 
conducătorului vostru - libertate şi răzbunare! Şi primii care se 
năpustiră asupra lui căzură străpunşi de plumburiile bine ţintite, 
în timp ce următorii se dădeau înapoi surprinşi, căci din dreapta 
şi din stângă se iveau alţi duşmani, în spatele lor se auzeau 
pocnete de pistoale şi luceau tot felul de cuțite, încât într-o 
singură clipă oamenii ajunseseră să se întrebe cum cântărise 
oare omul acela groaznic pe cei care îi erau prieteni şi pe cei 
care îi erau duşmani şi pentru cine sau împotriva cui trebuiau să 
lupte. 

Semnalul fusese acum dat, primindu-şi confirmarea din toate 
colţurile oraşului. Pe străzi se vedeau cum vin în pas alergător tot 
soiul de mutre fioroase şi dârze, coborând din tot felul de 
ambarcaţiuni, cu flinte, securi, cuțite şi harpoane. Se trezise şi 
şalupa ce se afla în faţa corăbiei cu aburi şi Cotton şi Sander, 
urmaţi de o mulţime de pirați entuziaşti, săriră pe uscat. 

Căpitanul lui „Van Buren” privea uluit la cetele ce păreau că 
ieşiseră pe neaşteptate din fundul pământului şi din apă. Se 
temea, pe drept cuvânt. Să nu fie ameninţat şi vasul său. Văzuse 
cum mulţi nepoftiţi săriseră pe bord, unul câte unul. Porunci 
degrabă marinarilor să taie odgoanele şi să tragă punţile în timp 
ce clopoţelul vestea pe pilot şi pe ingineri să fie gata. Marinarii 
alergară şi ei la locurile lor. Din păcate însă, era prea târziu! 

— La bord, băieţi! strigă cu voce tunătoare căpitanul piraţilor: 
capturați vaporul - la bord! 

Marinarii care se aplecaseră, vrând să apuce punţile şi să le 
tragă înapoi, fură împinşi în lături şi goniţi de cei ce se 
strecuraseră din vreme pe vas. In clipa următoare, tot felul de 
făpturi sumbre săriră din toate părţile pe bord. Se căţărau pe de 
lături, ieşind din bărci şi, în timp ce piraţii aflaţi pe mal se 
împotriveau asaltului fermierilor, ceilalţi puseră stăpânire pe 
întreaga corabie, ocupară cabina comandantului şi coverta, 
deschizând de aici un foc ucigător împotriva cercului din ce în ce 
mai apropiat al duşmanilor. 

Oricât de ameţită fusese de iureşul patimilor ce o covârşeau, 
Georgine îşi venea în fire, încetul cu încetul; James însă, de cum 
se simţise uşurat de povară, se repezise la Adela, scoţând-o 
repede din mijlocul încăierării care i-ar fi putut primejdui viaţa. 
Din fericire, dădu aici peste Nancy şi Cezar care, împovăraţi de 

cufere şi de cutii, se îndreptau tocmai spre „Van Buren”. Lăsă în 
grija lor pe biata fată care, după cele întâmplate, aproape că era 
cu desăvârşire lipsită de voinţă. 

Curând însă, cu bine-cunoscutul strigăt de vânătoare, James 
adună laolaltă oamenii săi cu care, sprijinit de Cook, Smart şi 
Mills, se aruncă într-un iureş sălbatic asupra duşmanilor. Incolţiţi 
de semenii lor, aceştia nici nu mai avură timp să-şi încarce din 
nou flintele, căutând să oprească pe adversarii lor doar cu patul 
puştii şi cu cuţitele. Totuşi, ei se retrăgeau din ce în ce mai mult 
pe corabie. Spaţiul pe care aveau să-l apere devenea din ce în ce 
mai mic, în timp ce focurile de armă trimise de pe vapor se 
înteţeau. Aproape toţi fermierii fuseseră răniţi. In vremea 
aceasta, Kelly, având în stânga cuțitul lui lat de vânătoare, iar în 
dreapta ţeava unei puşti sfărâmate, semăna numai moarte şi 
distrugere în jurul său. 

Sus pe covertă, Sander chiuia de veselie, descărcându-şi 
puşca în cei ce se aflau pe mal. 

— Ura, băieţi! Sus, la bord! Ridicaţi ancora şi - înainte, spre 
libertate! 

Dintr-o barcă minată cu grabă un om sări pe „Van Buren”, 
repezindu-se la cârma vasului. 

— La bord! strigă Kelly, cu toţii la bord! Tăiaţi parâmele! 

— Aici, răzbunătorilor - aici! se auzi o voce de femeie. Şi, 
ţinând în mâna dreaptă tomahawkul unuia dintre cei căzuţi, 
Georgine sări în mijlocul celor ce luptau. 

James, a cărui intenţie era să ajungă până la scândura 
apropiată, ca să taie astfel calea de retragere a celor ce se aflau 
pe mal şi, dacă era cu putinţă, să prindă de viu pe căpitanul lor, 
sări în apă, vrând să ajungă înot până la corabie. Două gloanţe îl 
nimeriră însă aproape în acelaşi timp şi el se scufundă. La rândul 
său Cook, sprijinit de Mills şi Smart, se năpusti împotriva 
sâmburelui bandei, unde Kelly îşi îndemna tovarăşii să se 
refugieze pe corabie, urmând ca el să le acopere retragerea. 

Lunganul pusese ochii mai ales pe căpitanul bandei. 

— Diavole, strigă el, repezindu-se cu o săritură la dânsul. 
Ceasul răzbunării a sosit - du-te şi te cufundă în iad! Şi încercă 
să-l străpungă pe pirat cu cuțitul său. Soarta acestuia ar fi fost 
pecetluită, dacă, în aceeaşi clipă, Bolivar n-ar fi apucat braţul 
tânărului, cuprinzându-l şi izbindu-l năprasnic în frunte cu capul 
lui de fier, încât acesta căzu pe spate şi-şi pierdu cunoştinţa. 
Kelly sări pe scândură - parâmele fuseseră tăiate, corabia era 

dezlegată, roţile începură să se învârtească - scândurile se 
mişcară - o lovitură cu patul puştii îl nimeri pe Jonathan Smart 
care, alunecând pe scândură udă de sânge, căzu în apă. Kelly 
era salvat! 

— Eşti al meu, răsună atunci un țipăt strident la urechea lui. 
Eşti al meu şi a mea este răzbunarea! Şi cu o nespusă şi oarbă 
furie, ce nu ţinea seama de nimic, Georgine se aruncă asupra lui 
cu ochii scânteind şi cu un țipăt triumfător. Fără să vrea aproape, 
mâna lui Kelly se ridică tremurând şi pumnul cu cuțitul de oţel 
căzu în clipa următoare pe umărul frumoasei femei. Georgine 
fusese rănită de moarte. Totuşi, în căderea ei, se agăţă de 
genunchii trădătorului şi, în timp ce acesta se străduia să-şi 
păstreze echilibrul, Cook făcu un salt şi-l dobori mai întâi pe 
negru. Apoi, parând cu cuțitul din mâna dreaptă lovitura unui 
duşman care încercă să-l răpună, apucă cu mâna stângă pe 
căpitanul piraţilor şi, cu un țipăt de răzbunare pe buze, îi înfipse 
cuțitul în piept. Un glonte îi atinse în treacăt umărul - o lovitură 
cu patul puştii îl nimeri în cap. Dar el nu se clătină şi nu se mişcă 
de loc. Şi, când cea din urmă scândură lunecă de pe corabia care 
se îndepărta de mal, căzând şi, odată cu ea, toţi cei din jur se 
treziră în apă, Cook se agăţă cu toată puterea de hainele 
duşmanului său, trebuind să fie tras la mal laolaltă cu acesta. 

lată însă că, în timp ce corabia fugară se desprindea de 
pământ, auzi un țipăt de pe coverta ticsită de oameni. Ochii 
tuturor se îndreptară spre ea şi bătrânul Lively, care, sângerând 
de pe urma rănilor sale adânci, tocmai izbutise să-şi tragă băiatul 
din apă, strigă plin de uimire: 

— Dumnezeule - sus e Hawes! 

In clipa următoare însă, din înălţimea aceleiaşi coverte se 
prăvăliră în apa răscolită a fluviului, două trupuri prinse cu 
înverşunare unul de altul, în timp ce din toate părţile se 
desprindeau bărci de la mal, gata să-i pescuiască pe cei ce nu 
voiau cu nici un chip să se despartă. 

„Van Buren” nu se depărtase încă nici cu două sute de paşi de 
locul debarcaderului, când, cu punţile sale înţesate de soldaţi, 
„Şoimul negru”, anunţat prin puternice bătăi de clopot se ivi în 
faţa aceluiaşi debarcader. E adevărat că marinarii lui stăteau la 
proră, gata să arunce frânghiile. Dar căpitanul Colburn, care 
auzise împuşcăturile şi urmărise cu ocheanul lupta, strigă de sus, 
din cabina de pilotaj, prin pâlnia sa de tablă: „What's the 

matter?” Dar împuşcăturile izolate, hărăzite corăbiei ce se 
grăbea să se depărteze, semnele făcute cu mâna şi ţipetele celor 
aflaţi pe mal, precum şi cadavrele risipite împrejur, fură singurul 
răspuns care, împreună cu ceea ce deunăzi avusese prilejul să 
afle despre întâmplările din Helena, îl luminară pe deplin. 

— Haideţi băieţi, haideţi! strigă el de sus. Incălziţi cazanele 
până ce se înroşesc! Trebuie neapărat să punem mâna pe 
haidamacii ăia - trăiască old Kentucky! 

Trecând repede pe lângă Flat-boaturile alăturate, „Şoimul 
negru” zbură asemeni păsării al cărei nume îl purta. Cu răngile 
lor de fier fochiştii înteţeau jăraticul, soldaţii şi oamenii de 
echipaj cărau lemnele şi cărbunii, iar maşinile dădeau tot ce 
puteau da, fără să întreacă limitele posibilului. Totuşi, „Şoimul 
negru” era o corabie cu aburi mai veche, în timp ce „Van Buren” 
putea fi socotit drept cel mai nou şi aproape cel mai iute vas de 
pe Mississippi. După ce străbătu ca săgeata o scurtă porţiune a 
fluviului, prora îşi reluă poziţia normală. Cei din Helena puteau să 
vadă coverta ticsită de oameni şi să audă chiotele şi strigătele de 
veselie răsunând din depărtare. Corabia tăia apa cu o iuţeală de 
speriat, iar aburul împiedecat silea roţile să se învârtească în 
jurul axei lor cu o iuţeală ameţitoare. Piraţii cărau necontenit 
unsoare şi ulei şi le azvârleau dedesubtul cazanelor, în timp ce 
doi oameni stăteau atârnaţi de ventile, căutând astfel să 
împiedice cea mai neînsemnată risipă de aburi. Era vorba nu 
numai ca ei să poată scăpa de duşmanii lor, ci şi de a căpăta un 
avans substanţial, spre a nu mai avea de ce să le fie teamă de 
un eventual atac al altor corăbii. 

Totuşi, unde era oare omul care ar fi putut ţine în frâu ceata 
aceasta sălbatică şi nedisciplinată? Cine se pricepea să 
mânuiască maşinile acestea, să poată cântări siguranţa şi 
puterea lor? Piraţii nu aveau decât un singur gând: fuga 
disperată, fuga cu orice preţ şi în orice condiţii. Maşina lucra, 
lemne erau destule la bord, cazanele dogoreau, centurile roţilor 
biciuiau fluxul; în faţă, la proră, ţâşnea şuierând o spumă 
galbenă iar acolo - acolo, o, cât de departe rămăseseră 
urmăritorii lor. Aproape ajunseseră la promontoriul acela, de 
unde nu mai puteau fi văzuţi şi începând de unde, în faţa lor, se 
întindea albia largă şi liniştită a fluviului care trebuia să-i ducă 
spre libertate. Pe cer încă mai lucea, sus de tot, soarele şi, când 
va apune, când noaptea întunecată... Dumnezeule, dar ce-a fost 

lovitura care a făcut să se cutremure corabia asta mândră? Un 
fum alb, încins, începu să se reverse pretutindeni, în timp ce 
frânturi de bărci şi de cadavre sfârtecate erau zvârlite în sus, 
pentru ca apoi, după un scurt şi înfiorător popas în aer, să cadă 
greoi şi cu un sunet stins pe suprafaţa tremurândă a apei. 
Jumătate din corabie dispăruse, dar o mulţime de făpturi 
deznădăjduite se mai luptau încă cu valurile, când „Şoimul 
negru” trecu şuierând, înainte şi cârmi apoi spre locul unde, cu 
câteva minute mai devreme, cazanele lui „Van Buren” săriseră în 
aer. 

Un strigăt de bucurie ţâşni din sute de piepturi, atunci când cei 
din Helena desluşiră din depărtare explozia corăbiei piraţilor, 
strigăt ce se uni cu ţipătul înfiorat şi cu horcăitul de moarte al 
bandiţilor. Duşmanii fuseseră nimiciţi. „Şoimul negru” cucerise 
într-un iureş insula şi cei ce nu căzuseră în luptă fură aduşi legaţi 
la bord. La debarcaderul din Helena însă, femei şi fete în lacrimi 
căutau acum printre morţi pe cei ce le fuseseră dragi, iar 
mulţimea de bărbaţi şi de prieteni cărau în casele cele mai 
apropiate pe tovarăşii lor răniţi. 

Cine erau însă cei doi bărbaţi care, încă încleştaţi, continuau 
să se bată, ieşind din apă? Lumea se adunase în jurul lor şi mulţi 
ar fi vrut să se amestece ca să despartă pe cei doi duşmani. Unul 
din cei doi însă, Tom Bamwell, îşi ţinea prea zdravăn jertfa. Şi 
chiar dacă, în furia ei îndârjită, victima îşi înfigea unghiile şi dinţii 
în carnea celuilalt, acesta nu numai că nu-şi simţea rănile, dar 
părea că nici nu le bagă în seamă. 

— Inapoi! strigă el. Luptă dreaptă, om cu om - ăsta pe care-l 
vedeţi, e al meu. Am jurat pe mâna mea dreaptă că-l voi sili să 
mă urmeze. Vreau ca mâna mea dreaptă să-şi ţină jurământul, 
chiar dacă mi-ar roade cu dinţii braţul, până la os! 

— Hei, Tom! îl întrerupse un cunoscut, să-i înalt puţintel 
picioarele, ca să fie mai la largul lui! 

— Inapoi, Bradshaw, înapoi! îi strigă însă marinarul. Vreau să 
târăsc undeva bestia asta până când nu va mai fi în stare să 
meargă. Nu las însă pe nimeni să pună mâna pe el! 

Cu un chiot sălbatic de om pe jumătate nebun, marinarul îşi 
târa pe stradă jertfa ce scotea urlete de durere, îndreptându-se 
spre locuinţa judecătorului. Il urmară alţi câţiva bărbaţi, dar el nu 
vedea nimic. Căuta doar să meargă înainte, înainte şi numai din 
când în când, printre dinţii încleştaţi, rostea un cuvânt: „Maria” şi 
apoi iar: „Maria, iată ţi-l aduc - ţi-l aduc!” 


394 


Acum sosiseră înaintea casei. În anticameră nu se afla nimeni 
şi uşa casei era doar rezemată de perete. Adela, care abia se mai 
putea ţine pe picioare, o dusese pe speriata şi abătuta Hedvvig 
în odaia ei, ca nu cumva să audă, ca nu cumva să afle întreaga 
grozăvie. Jos însă, în odaia micuță şi răcoroasă, în care abia 
astăzi fusese adusă bolnava, zăcea întinsă, încremenită şi palidă, 
o făptură tânără, lângă e. Re erau două femei - Doamna Smart şi 
Nancy. Celei dintâi, care stătea cu mâinile împreunate, îi curgeau 
pe obraji lacrimi limpezi şi strălucitoare, în timp ce Nancy se 
ghemuise jos, la picioarele. Patului, pironindu-şi ochii ei mari, 
întunecaţi şi plini de teamă, asupra trăsăturilor celei. Ce acum 
zăcea nemişcată - moartă. 

— i-l aduc, Maria, ţi-l aduc! răsună în clipa aceea glasul aprig 
şi pătimaş al exaltatului care pătrundea în camera moartei. Aici, 
aici, vino aici - şi acum, pleacă-ţi genunchii în faţa unei sfinte - 
aici, vino aici, bestie! Şi, cu o crâncenă încleştare, căreia nici 
criminalul, în disperata lui încercare de a se desprinde, n-ar fi 
fost în stare să-i reziste, el târî după dânsul pe trădător de-a 
lungul coridorului îngust şi prin cea dintâi uşă pe care o găsi 
deschisă. 

Doamna Smart şi Nancy scoseseră un strigăt de uimire şi de 
spaimă, iar Tom, care târa omul după el, deschise şi el ochii 
speriat, uitându-se surprins în jurul său. Privirea lui trecu repede 
peste cele două femei ce se uitau la el îngrozite, peste tot 
mobilierul din odaia aceea mică, peste ferestrele acoperite de 
perdele întunecate, prin care doar arar trecea, câte o rază mai 
luminoasă. S-ar fi părut că vrea să caute pe cineva şi că, totuşi, 
se teme să întrebe de dânsul. In sfârşit - recunoscu patul, aşezat 
în colţul cel mai întunecat al odăii. Perdeaua grea se dăduse 
puţin la o parte şi, prin vălul subţire, alăturat, se strecură o rază 
de lumină învăluind asemeni nimbului unei sfinte chipul palid şi 
liniştit al moartei. 

Corăbierul tresări de parcă ar fi fost nimerit de un glonte. Nu 
mai vedea nimic altceva decât trupul acela palid, înduioşător - şi 
pumnul său, care îşi ţinuse până atunci jertfa într-o încleştare de 
fier, se desfăcu fără voie. Sander se folosi de această clipă, unică 
poate, se furişă spre uşă, fără să fie văzut de nimeni şi izbuti să 
fugă. N 

Tom nu-l mai vedea. Incet, ca şi cum s-ar fi temut să trezească 
pe aceea ce poate dormea numai, se apropie de pat, împreună 
mâinile sale ca pentru rugăciune şi privi îndelung şi cu adâncă 

seriozitate chipul palid, atât de drag lui. Rămase astfel multe, 
multe minute. Nici un sunet nu-i venea pe buze, nici un suspin nu 
ieşea din pieptul său. Femeile nu îndrăzneau să răsufle. Durerea 
mută a  bietului tânăr avea într-însa ceva supraomenesc, 
impunând cel mai adânc respect. Şi ele nu se puteau hotărî să-l 
tulbure. În cele din urmă îşi aplecă încet capul spre iubita lui 
moartă. Şi, în timp ce, din piept îi izbucnea un singur strigăt 
dureros „Maria!”, se prăbuşi în genunchi, plângând în hohote, 
lângă cadavrul acesteia. 

37 
EPILOG 


Când sălbaticele şi distrugătoarele furtuni echinoxiale au 
încetat să-şi mai facă de cap, bătând şi scuturând pădurile şi cu 
asurzitorul lor vuiet gonesc spre miazăzi căldurile apăsătoare ale 
verii; când pustietăţile îşi îmbracă veşmintele vopsite cu cele mai 
minunate culori tomnatice; când sassafrasul îşi dezvăluie petele 
sale sângerii, care înşală de atâtea ori ochiul vânătorului, 
tachinându-i; când tot frunzişul, nevrând să-şi arate vârsta, se 
sulemeneşte şi se găteşte cu noi culori proaspete, în timp ce 
frunzele de hickory se înveşmântă în acel galben luminos, unic în 
lume; când păsările călătoare se însufleţesc, iar ghindele 
copacilor în căderea lor sperie vânatul - atunci începe în America 
de Nord cel mai frumos şi minunat anotimp, „vara indiană”, 
când, luni întregi, deasupra pământului bogat în roade, se întinde 
firmamentul cel mai senin şi mai limpede din lume. 

Soseşte şi vremea când, în apusul îndepărtat, ursul cel 
pofticios începe să dea târcoale stejarilor albi, îşi alege pe cei 
mai frumoşi şi mai bogaţi şi se caţără până sus mormăind, 
apucând şi rupând crengile cele mai pline de rod. Cerbul 
porneşte prin pădure pe urmele cerboaicei, curcanii se adună în 
cârduri imense, nemai dându-şi osteneala de a-şi culege hrana 
de pe ramuri, boabele cele mai frumoase stând risipite pe jos. 
Veveriţa cenuşie trece foşnind prin frunziş, în goană după nucile 
care cad, dumbrăveanca ţipă şi lărmuieşte prin crengi, iar 
porumbeii, în stoluri uriaşe, se îndreaptă spre miazăzi. Intreaga 
natură trăieşte şi respiră şi-şi ţese din frunzele moi căzute - pe 
care le îmbină meşteşugit cu tot felul de poame şi de spice - 
caldul şi îmbietorul ei cojoc de iarnă, care s-o apere împotriva 
vântului hain şi rece din miazănoapte. 

Intr-o asemenea zi blândă şi însorită de sfârşit de octombrie, 
doi călători treceau călări, în statul Georgia, pe şoseaua largă şi 
frumoasă ducând de la orăşelul Cherokee, în susul râului 
Apalachicola ce se varsă în golful apropiat, spre o plantație mare, 
frumos gospodărită. Se opriseră câteva clipe lângă poarta 

grădinii din faţa casei fermierului, în preajma căreia, printre 
boschetele de portocali se vedeau lucind acoperişurile albe ale 
locuinţelor negrilor şi admirară frumoasa privelişte ce li se oferea 
ochilor. 

Casa fermierului, cu un singur cat, dar de jur-împrejur cu o 
verandă lată, comunica cu poarta printr-o alee de arbori de 
China, cu crengi întinse şi cu boabe în jurul cărora zburdau cete 
întregi de păsărele, ciugulind cu nesaţ din fructele parfumate. 
Scara ce ducea de la terasă spre grădină era aproape copleşită 
de tufe de mirt sălbatic, în preajma cărora străluceau parfumate 
portocale de aur şi rodii pline şi coapte. 

In cele două colţuri ale casei, se aflau doi arbori maiestuoşi de 
pe crengile cărora atârnau lungi fuioare de muşchi cenuşiu; o 
privelişte aproape miraculoasă oferea un înalt tufiş sur de 
magnolia, în jurul căruia trandafirul alăturat cu petale roşii îşi 
răsucise vrejurile, asemeni unor ghirlande vii, printre care 
pasărea nopţii îşi cânta melodiile ei dulci, iar mii şi mii de licurici, 
cu scânteile aripilor lor, luminau şi înviorau cuibul acesta plin de 
taină. 

— Ta te uită, Bill, grăi unul din călăreţi, scărpinându-şi laba 
piciorului gol, pişcată de un ţânţar, sub burta calului. Jimmy are o 
locuinţă grozavă aici; ia te uită la el. A devenit cultivator, dar îl 
lasă pe taică-său, în Arkansas, să mănânce pastrama de cerb. 

— Nu v-a bătut la cap cât a putut Lively, pe dumneata şi pe 
soacră-mea, rugându-vă să veniţi cu ei să locuiţi cu toţii 
împreună? întrebă celălalt. Aţi vrut? 

— Doar nu sunt atât de prost, Cook, răspunse bătrânul, 
înălțându-se puţin în scăriţele şeii pentru a privi mai bine peste 
gard, doar nu-s atât de prost. N-am făcut noi astăzi călare şapte 
mile întregi? Şi spune: am văzut noi în timpul ăsta măcar o 
singură urmă de cerb? E în toată pădurea asta vreun curcan 
sălbatic? De urs, nici măcar pomeneală. Poate cel mult să-i aflăm 
în vreo menajerie. Nu, Billy, pentru noi doi, nimic nu ni se 
potriveşte mai bine decât Arkansasul, afară doar dacă am avea 
poftă să o pornim de la început în California. Dar parcă-s aproape 
prea bătrân pentru aşa ceva. Ei - dar ia să vedem cum e 
înăuntru şi cum intrăm? Oare uşa o fi deschisă? 

Se apropie cu calul până în dreptul porţii şi apăsă clanţa cu 
piciorul. Uşa se dădu în lături, scârţâind uşor. 

— Hallo the House! strigă cu voce vibrantă bătrânul şi, de 
după stâlpii pătraţi de cărămidă ce sprijineau toată; clădirea, 

apăru cu iuţeala fulgerului un mulatru, venind în fugă spre 
poartă. 

— Maşterul tău e acasă, Dan? întrebă Cook, aplecându-se. 

— Maşterul meu? repetă mulatrul, privind, atât de uimit pe cei 
doi bărbaţi ca şi cum i-ar fi văzut cum picaseră chiar atunci din 
lună. Deodată însă, după ce se dumiri că cei doi erau cei pe care 
ochii lui abia dacă cutezaseră să-i recunoască, începu să sară şi 
să chiuie de bucurie: 

— Doamne Dumnezeule - Massa Lively - Massa Cook - o, 
Jimmini, Jimmini, ce-are să se mai bucure Missus! Şi se repezi 
zburând spre cei doi bărbaţi, le sărută şi le strânse, mâinile, 
uitând aproape de caii care nechezau, nerăbdători să fie duşi de 
acolo. 

— Aşa, Dan, aşa, zise Cook dându-i frâul calului său. Ce mai e 
nou pe aici? Sănătoşi toţi? 

— Toţi, Massa, răspunse bucuros servitorul, apucând caii de 
căpestre şi făcând o plecăciune după alta, toţi sunt sănătoşi. Dan 
şi-a păstrat şi el piciorul - doctorul cioclu n-are decât să caute în 
altă parte un picior de mulatru! 

— Şi stăpânul tău? întrebă bătrânul. 

— Se simte mai bine, îl încredința Dan, doar încă niţeluş 
bolnav. Hei, Nancy, vino şi du-i pe cei doi domni la Missus şi 
Massa; Golly*” ce are să se mai bucure Missus! 

Dan pălăvrăgea într-una, dar cei doi bărbaţi porniră grăbiţi 
după Nancy, care, sărind peste cele câteva trepte, deschise uşa 
casei. In clipa aceea Lively rămase deodată locului. 

— Ei drăcie! Aproape că uitasem. Dan - hei, Dan - adu-mi 
repede calul până aici! 

— Ce s-a întâmplat? întrebă Cook uimit, întorcându-se spre el, 
Dan îl duce în grajd şi ne aduce mai pe urmă lucrurile noastre! 

— Fiţi de o mie de ori bineveniţi! se auzi strigând o voce 
bucuroasă. Şi Adela - nu însă Adela Dunmore, ci fermecătoarea 
soţie a lui James Lively - cobori scara, zburând în întâmpinarea 
lor. Dragă, dragă tăticule Lively, din inimă îţi urez bun venit! 
Cumnatul meu Cook, frumos din partea amândoura că, în sfârşit, 
v-aţi ţinut de făgăduiala pe care ne-aţi făcut-o! 

Duse braţele pe după gâtul bătrânului, întinzând apoi 
fermierului celui tânăr mâna ei dreaptă. Dar, cu toate că bătrânul 
era pe deplin mulţumit de sărutarea pe care o primise pe buzele 
sale, părea totuşi oarecum stingherit privind îngrijorat la mulatrul 

ce se îndepărta cu calul său. Strigă încă o dată după el şi ceru 
să-i aducă poneiul. 

— Haide, tăticule, haide sus! îl rugă Adela. James trebuie şi el 
să se întoarcă dintr-o clipă într-alta. Nancy are să-ţi aducă pe 
urmă tot ce-ţi trebuie! 

Bătrânul Lively stătea într-un picior, ascunzându-l pe celălalt la 
spate. Intâmplător, Adela privi în jos şi începu să râdă. 

— Ha-ha-ha, iarăşi desculţ, acelaşi, acelaşi de totdeauna. O, 
Domnule Lively, Domnule Lively! 

— Zău că-i am în buzunarul şeii, se jură bătrânul privind 
melancolic spre Dan, care dispăruse după colţ. 

— Dar ciorapii de lână şi i-a pierdut pe drum, începu să râdă 
Cook. Când am pornit călare de la Cherokee, i-a vârât în pălărie 
cu gândul să-i îmbrace mai târziu. Se pare că i-au căzut pe drum. 

Bătrânul Lively ridică pumnul ameninţându-l pe nesuferitul său 
ginere. Adela însă îl apucă de braţ, îi făgădui că nu va scoate o 
vorbă despre asta faţă de bătrâna Doamnă Lively şi îşi conduse 
în sfârşit oaspeţii dragi până în casă. 

Se vede treaba însă că Dan se grăbise să bată aici toba, căci 
din grădină, cu braţul stâng bandajat încă, dar altfel sănătos şi 
vesel, veni James, în timp ce, în sala de sus, fură întâmpinați cu 
vorbe izvorâte din inimă, de către Doamna Dayton. Era toată 
îmbrăcată în negru şi în jurul gurii ei mici şi frumoase se 
întipărise o cută dureroasă care dădea chipului ei palid şi delicat 
o înfăţişare plină de duioşie. Totuşi, bucuria de a revedea nişte 
oaspeţi atât de mult doriţi îi îmbujorase puţin obrajii şi. Dăruise 
mai multă strălucire ochilor ei blânzi. 

Cook şi Lively trebuiră acum să povestească despre cei de 
acasă, cum le merge, ce fac mama şi cei mici, ce mai e cu Bohs 
şi cu câinii ceilalţi, dacă vacile dau lapte cât trebuie, dacă viţelul 
încă mai răstoarnă şiştarul şi atâtea şi atâtea amănunte despre 
fermă şi casă, despre câmp şi pădure. De câte ori însă vreunul 
din ei încerca, eu un gest sau un cuvânt, să pomenească de 
groaznicele întâmplări din Helena, Adela schimba numaidecât 
vorba şi avea atâtea întrebări de pus, atâtea lucruri mărunte şi 
atâtea comori de arătat, încât până la urmă Cook îşi dădu seama 
că ea nu voia să audă nimic despre ceea a fost acolo şi se strădui 
la rândul său să împiedice aluziile la vremea aceea, făcute de 
bătrânul Lively, care nu lua în seamă nici privirile celorlalţi, nici 
semnele ce i se făceau şi o lua mereu de la capăt, vrând să 
povestească despre Helena şi despre atâtea alte lucruri ce-i 

apăsau inima. 

In sfârşit, Doamna Dayton se ridică, şopti câteva cuvinte la 
urechea Adelei, o sărută şi, împreună cu ea, părăsiră odaia. 

— Acum poţi să te descarci! zise Cook bătrânului, care îl 
privea mirat. N-am mai întâlnit niciodată în viaţa mea un 
asemenea bătrân! 

— Dar bine, Cook, ripostă mirat bătrânul Lively. Dacă am 
măcar habar ce vreţi voi de la mine, sunt gata să umblu tot 
restul vieţii mele cu bocanci şi ciorapi! 

— Tată dragă, zise James, apropiindu-se şi luându-i mâna. Nu 
vorbi despre Helena când Doamna Dayton e şi ea de faţă. Noi ne 
ferim totdeauna să facem lucrul ăsta, fiindcă i-ar înteţi suferinţa! 

— Bine, bine, răspunse bătrânul, dar ea ştie doar că... 

— Te rog, nici o vorbă despre lucruri care i-ar frânge inima 
dacă le-ar bănui măcar! 

— Cum? izbucni Cook uimit. Cum? Ea nu ştie nici acum că 
Dayton era căpetenia piraţilor şi un criminal cum nu mai e un al 
doilea ca el pe lume? i 

— Nu - şi nici nu trebuie să ştie, zise James. lţi aduci aminte că 
în ziua aceea blestemată ea fusese adusă numaidecât la fermă şi 
că apoi, primind vestea morţii bărbatului ei pe care-l credea 
căzut în lupta cu piraţii, zăcuse săptămâni întregi? 

— Fireşte, răspunse Cook şi voi vă simţeaţi atât de prost 
amândoi, încât doctorul a trebuit cu de-a sila să vă îndepărteze 
din Arkansas. Credeam totuşi că, până la urmă, tot va afla 
adevărul. 

— Ar muri dacă l-ar afla, zise James. Şi Adela are grijă ca ea să 
nu vorbească cu nimeni care, din neştiinţă sau din imprudenţă, 
ar putea să-i dezvăluie adevărul. Până şi gazetele le-am oprit să 
pătrundă deocamdată în casa noastră, aşa că nici eu însumi nu 
ştiu prea multe amănunte despre cele întâmplate, cu toate că, la 
început, eram şi eu amestecat în toată tărăşenia asta. Amintirea 
asta am s-o mai duc încă o bucată de vreme cu mine. Sunt însă 
bucuros că nu l-am lăsat atunci pe Monrove să facă cum voia el, 
deşi mă rugase aproape în genunchi să-l las să-mi taie braţul! 

— Doctorul cioclu a jucat atunci un rol cu totul deosebit, zise 
Cook, pătruns de un fior. Oare cadavrul lui Dayton, pe care el 
trebuia să-l îmbălsămeze, a sosit aici? 

— Da, răspunse James, l-am îngropat în grădina noastră; şi 
Doamna Dayton îşi petrece în fiecare dimineaţă o oră - ora în 
care ea se despărţise de el la Helena - lângă groapa lui. E şi în 

clipa asta tot acolo, căutând mângâiere şi linişte. 

— Atunci ceilalţi, care au fost poate mai puţin vinovaţi, au avut 
parte de un pat mai tare, zise Cook încruntat. Cel puţin Dayton a 
murit în lupta corp la corp şi cu arma în mână. Tovarăşii lui 
însă... 

— Va să zică, sunt adevărate zvonurile referitoare la ei? 
întrebă James, cu glas scăzut. 

Cook dădu din cap, fără să scoată un cuvânt, iar bătrânul 
Lively şopti: 

— Da, Jimmy, a fost o zi tare grea şi poţi, să te bucuri că 
zăceai în pat şi că habar n-aveai de nimic. Barem eu, de atunci 
nu mai sunt în stare să beau un strop de apă din Mississippi. Mi 
se pare că văd mereu înaintea ochilor băltoaca de sânge. 
Gândeşte-te: au smuls din mâinile Constable-rului şaizeci şi patru 
de oameni şi... 

— Te rog, tată, încetează, se rugă Cook, lasă morţii în pace - 
destul au ispăşit. Prefer lupta dreaptă, deschisă, aşa cum am 
început-o şi noi; şi, în privinţa asta, cea mai îndrăzneață lovitură 
a dat-o Tom Bamwell, pe care-l scoseseră, împreună cu mine, din 
închisoare. Văzându-şi duşmanul pe coverta lui „Van Buren”, s-a 
căţărat singur printre piraţii de pe bord, care, tocmai din pricina 
acestei îndrăzneli nebuneşti, au crezut că face parte din tagma 
lor, s-a suit pe puntea de deasupra, a pus mâna în pieptul unuia 
şi l-a tras după el, zvârlindu-se în apă. 

— E adevărat, dar omul tot a scăpat, zise bătrânul Lively, cel 
puţin a fost văzut ceva mai târziu pe stradă, căutând să ajungă 
în pădure. 

— Ei da, dar de fugit tot n-a fugit, răspunse Cook, căci 
Bradshaw a pus numaidecât mâna pe el. Am văzut cu ochii mei 
cum îl târa spre fluviu. S-a dus să-i întâlnească pe ceilalţi! 

— Dar cu Tom Bamwell ce s-a mai întâmplat? întrebă James. 
Se pare ce era un băiat de ispravă! 

— Nu ştiu, zise bătrânul Lively. Edgeworth, fermierul acela din 
Indiana, căruia îi datorăm faptul că insula a putut fi cucerită atât 
de repede, a mai rămas câteva zile la Helena, după care a plecat 
cu primul vapor spre nord. Tom însă, care făcea parte din 
echipajul corăbiei sale, a rămas pe loc şi a plecat mai târziu spre 
New Orleans. Cred că voia să meargă în Texas. Dar ascultă, 
Jimmy: am impresia că Dan se simte aici la largul său. Nu mai 
face mofturi? 

— Se pare că lecţia primită i-a fost de mare folos, răspunse 

James. Dan e acum un băiat foarte de treabă. Adela i-a scris lui 
Atkins în Texas, că negrul lui e la noi şi că am dori să-l păstrăm. 
Am trimis scrisoarea lui Smart, care cred că a dat-o cui trebuie. 

— Apropo de Smart, strigă bătrânului Lively, unde dracu o mai 
fi şi ăsta? A plecat abia acum două săptămâni din Helena, după 
ce a vândut tot. Nevastă-sa însă pretinde că s-a dus cu O'Toole 
la New Orleans, să cumpere mobilă nouă pentru a se stabili aici, 
în Georgia. E adevărat? 

— Da, e adevărat, zise James, râzând. Am cumpărat pentru el 
Hotelul Bunker-Hill din Cherokee şi încă de ieri îl aştept să 
sosească dintr-o clipă într-alta, ca să pun cu el lucrurile la punct. 

— Chiar vine aici? întrebă Cook. 

— Domnul mai e acasă? întrebă de jos, tocmai atunci, o voce 
binecunoscută şi Cook, care deschisese repede fereastra, 
răspunse, vesel: 

— Hei, Smart - ce mai e nou în Georgia? 

— Toate bune, răspunse Smart, coborând de pe cal şi 
frecându-şi mâinile de bucurie, minunat de frumos aici, minunat! 
Şi, din doua sărituri, fu în capul scării ce ducea din grădină în 
casă. În clipa următoare se şi afla în odaie, în mijlocul prietenilor 
săi, scuturându-le mâinile, ca şi cum venise în Georgia cu 
intenţia precisă ca, la prima ocazie, să le scoată braţele din 
încheieturi. 

— Ei, Smart, zise James, după primele cuvinte de bun sosit, te- 
ai dus să vezi noua dumitale proprietate. lţi place? Eşti mulţumit 
cum am încheiat afacerea? 

— N-am cuvinte! răspunse Smart, apucându-l pe James de 
celălalt braţ sănătos şi vrând să reînnoiască operaţia de 
adineauri. N-am cuvinte! Peste cel mult patru săptămâni sunt 
aici cu căţel şi purcel. O'Toole a şi rămas acolo şi vine diseară 
după mine. Dar, unde e domniţa? întrebă el, sucindu-se de jur 
împrejur. Înainte de toate aş vrea s-o salut pe Doamna Adela 
Lively! 

— Vine numaidecât, Smart, răspunse James. Ce ai însă în 
buzunar? Ce-l tot scotoceşti atâta? S-a înfundat cumva? 

— Nu ştiu, murmură Smart, străduindu-se să scoată din 
buzunarul stâng al hainei un pachet, vârât înăuntru. Venind 
încoace, am găsit pe drum ceva. Cook sări de la locul său şi se 
apropie grăbit de yankeu. Trebuie să-l fi pierdut vreun călător 
sau cineva, poate din Cherokee. 

— Ura, tată socrule, ia te uite ce noroc! exclamă vesel Cook 

când Smart scoase la iveală o pereche de ciorapi de lână. S-au 
întors la stăpânul lor! 

— Ar fi putut, foarte bine să rămână unde erau, Bill, mormăi 
bătrânul, să-i ia dracu de ciorapi - că doar am pierdut şi tutunul 
meu de mestecat, dar pe ăla nu mi-l aduce nimeni, în timp ce de 
ăştia nu pot să scap! Şi îi vâri repede în buzunar, deoarece în 
aceeaşi clipă uşa se deschisese iar intraseră doamnele. 

— Ah, Domnul Smart! strigă Adela, apropiindu-se de dânsul cu 
mina întinsă. Bun venit în Georgia, îţi urez din inimă bun venit. 
Şi, aşa ca pe vremuri, la Helena, veţi fi şi aici vecinul nostru? 

— Părăsesc Statele Unite, zise Smart zâmbind şi mă mut la 
Bunker Hill. Păcat numai că Doamna Breidelford... 

— Şi scumpa dumitale soţie vine şi ea curând! îl întrerupse 
Adela, care căuta cu orice preţ să împiedice, orice aluzie la 
trecut. Jonathan Smart însă credincios vechiului său obicei, nu se 
lăsă uşor întrerupt, continuând trist... nu e în stare să vină şi ea 
aici, cu modesta ei locuinţă. Am mai putea din când în când să 
bem împreună o ceaşcă de ceai. Vedeţi, Doamnă Lively, câtă 
dreptate aveam eu când spuneam: „Cuvântul lui Dumnezeu pe 
limbă şi diavolul în suflet!” Femeia asta, care nu înceta să se 
laude pe sine şi pe răposatul bărbatul ei, făcea şi ea parte... 

— Ah, dragă Domnule Smart, dacă cel puţin ai putea convinge 
pe Domnul Cook şi pe tata Lively să se mute şi ei aici, tare ar fi 
frumos să locuim împreună! 

— ... din banda aceea de tâlhari, adăugă Jonathan, fără să-i 
pese. S-a găsit în casă la ea o grămadă de mărfuri şi o mulţime 
de scrisori care sunt foarte lămuritoare cu privire la tot ce s-a 
întâmplat. Totuşi, s-a descoperit ceva care aruncă o lumină încă 
şi mai îngrozitoare asupra ţelurilor ascunse ale acestor criminali 
- şi anume, printre lucrurile lui Holk, pe care noi îl crezusem 
înecat, dar care fără îndoială că a fost şi el omorât. Ticălosul care 
se dăduse drept fiul lui Holk, se afla şi el printre prizonieri. Cică 
Doamna Breidelford, aşa cum reiese din hârtiile găsite sul sub 
podeaua casei, purtase odinioară numele de Dawling şi îl ucisese 
pe primul ei bărbat cu ajutorul celui de al doilea, vârându-i un 
cogeamite cuiul în timp ce dormea şi, după această întâmplare, 
Breidelford a fost spânzurat de către orânduitorii din Missouri, în 
timp ce ea, cu chiu cu vai, a izbutit să fugă în Arkansas! 

— Dragul meu Smart - dar acum te rog să laşi la o parte toată 
povestea asta urâtă! zise Adela. Haide, povesteşte-ne mai bine 
ceva vesel! 

— Hm, grăi Smart, am şi de-astea! Conform unei hotărâri 
aproape unanime, Doamna Everett a căpătat ca despăgubire o 
foarte mare parte din bunurile găsite. In Helena domneşte acum 
linişte şi pace. Dar, ca să revin la întrebarea dumneavoastră de 
adineauri, trebuie să declar că şi eu sunt de părere ca firma 
„Cook and Lively” să părăsească cât mai curând cu putinţă Statul 
Arkansas ca să înceapă aici, printre arborii de China şi iarba Coco 
o altă viaţă. Ce ziceţi, domnilor? N-aveţi poftă să vindeţi ferma şi 
să vă mutaţi? Minunat loc aici; şi apoi - toată familia reunită! 

— Hm, zise Cook, nu ştiu. Mie mi-ar plăcea să locuiesc aici; 
soţiei mele de asemenea! _ 

— Nu, copii, zise Lively-senior, dând din cap. Imi sunteţi foarte 
dragi şi bătrâna mea vă iubeşte la fel şi mie - mie mi-ar face 
mare plăcere să fiu cu voi laolaltă. Dar spre răsărit nu mă mai 
mut. Aici nu e pădure, ci numai plantaţii şi negri. Cele mai 
sălbatice animale ale voastre sunt iepurii de casă, iar cele mai 
mari păsări, blândele şi supusele gâşte. Nici măcar clinii nu mai 
ştiu la voi ce înseamnă o urmă de urs. Ca de altfel şi Smart, care, 
nici el, cred eu, n-a văzut vreodată una. Aici nu puteţi face zece 
paşi dincolo de şosea ca să nu vă loviți de garduri peste care să 
trebuie să vă căţăraţi. Jimmy, ce-i drept, parcă s-a înstrăinat de 
felul nostru de a fi, dar eu, eu n-am ce căuta aici. Şi apoi... acum 
am isprăvit cu piraţii... 

— Domnule Lively, şopti Adela, Dan v-a adus ghetele. 

— Copii, zise Lively privind încurcat şi caraghios spre tânăra 
femeie, mâine vreau, cu adevărat, să pun ciorapii şi să îmbrac 
ghetele astea. Şi am să le port, vă făgăduiesc, tot timpul cât am 
să stau aici, la voi. Astăzi însă, astăzi, hai să ne veselim cu toţii 
laolaltă! 

